(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΒ΄

Τετάρτη, 06 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Ιαλυσού Ρόδου, το 162ο Δημοτικό Σχολείο Αθήνας, το 1ο Δημοτικό Σχολείο Αιγάλεω, το Δημοτικό Σχολείο της Σχολής Χατζήβεη, το 1ο Γενικό Λύκειο Καλυβίων Αττικής, το 1ο Γενικό Λύκειο Αιγάλεω Αττικής, το 1ο Πειραματικό Σχολείο Πύργου, το 1ο Γυμνάσιο Αργοστολίου Κεφαλονιάς, το Γυμνάσιο και τις Λυκειακές τάξεις Βερνικούσσας Λάρισας, το Γυμνάσιο και τις συνοικιακές τάξεις Ξηροκαμπίου Λακωνίας και από το Γυμνάσιο και Λυκειακές Τάξεις Ξηροκαμπίου Λακωνίας, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού:, σελ.   
 i. με θέμα: «Να δοθεί άμεσα άδεια, με εξασφαλισμένα όλα τα δικαιώματα, στην αναπληρώτρια εκπαιδευτικό με δίδυμη επαπειλούμενη κύηση, η οποία υπηρετεί στη Διεύθυνση Πρωτοβάθμιας Εκπαίδευσης Νομού Ηρακλείου Κρήτης», σελ.   
 ii. με θέμα: « Έντονη ανησυχία των φοιτητών του Τμήματος Αγροτικής Βιοτεχνολογίας και Οινολογίας με έδρα τη Δράμα για την υποστελέχωση του ακαδημαϊκού προσωπικού», σελ.   
 iii. με θέμα: «Να επαναπροσληφθούν οι απολυμένοι εκπαιδευτικοί και συνδικαλιστές από τα Εκπαιδευτήρια Φρυγανιώτη στη Θεσσαλονίκη», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων», σελ.   
2. Ενστάσεις αντισυνταγματικότητας επί του σχεδίου νόμου του Υπουργείου Παιδείας, Θρησκευμάτων και Αθλητισμού:   
 i. από το Συνασπισμό Ριζοσπαστικής Αριστεράς , σελ.   
 ii.το Κομμουνιστικό Κόμμα Ελλάδος , σελ.   
 iii. την Ελληνική Λύση , σελ.   
 iv. το Δημοκρατικό Πατριωτικό Κίνημα «ΝΙΚΗ», σελ.   
 v.τη Νέα Αριστερά, σελ.   
3. Αίτημα διενέργειας ψηφοφορίας με ονομαστική κλήση επί της αρχής και επί των άρθρων 130 έως 155 του σχεδίου νόμου του Υπουργείου Παιδείας, Θρησκευμάτων και Αθλητισμού, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.  
ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΒΡΕΤΤΟΣ Ν. , σελ.   
 ΓΑΒΡΗΛΟΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΖΑΜΠΑΡΑΣ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΤΖΑΚΡΗ Θ. , σελ.   
 ΤΖΟΥΦΗ Μ. , σελ.   
 ΤΣΑΚΑΛΩΤΟΣ Ε. , σελ.   
 ΦΑΜΕΛΛΟΣ Σ. , σελ.   
  
Β. Επί των επικαίρων ερωτήσεων:  
 ΔΕΛΗΣ Ι. , σελ.   
 ΜΑΚΡΗ Ζ. , σελ.   
 ΝΙΚΟΛΑΪΔΗΣ Α. , σελ.   
 ΣΥΝΤΥΧΑΚΗΣ Ε. , σελ.   
  
Γ. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:  
 ΑΚΡΙΤΑ Έ. , σελ.   
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΑΠΟΣΤΟΛΑΚΗΣ Ε. , σελ.   
 ΑΡΑΜΠΑΤΖΗ Φ. , σελ.   
 ΑΥΛΩΝΙΤΗΣ Α. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΒΛΑΣΗΣ Κ. , σελ.   
 ΒΛΑΧΑΚΟΣ Ν. , σελ.   
 ΒΟΛΟΥΔΑΚΗ Σ. , σελ.   
 ΒΡΕΤΤΟΣ Ν. , σελ.   
 ΓΑΒΡΗΛΟΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΣΙΟΣ Ι. , σελ.   
 ΓΙΟΓΙΑΚΑΣ Β. , σελ.   
 ΓΙΩΡΓΟΣ Ι. , σελ.   
 ΔΑΒΑΚΗΣ Α. , σελ.   
 ΔΕΛΗΚΑΡΗ Α. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΡΟΥ Ε. , σελ.   
 ΖΑΜΠΑΡΑΣ Μ. , σελ.   
 ΖΕΜΠΙΛΗΣ Α. , σελ.   
 ΘΡΑΣΚΙΑ Ο. , σελ.   
 ΚΑΒΒΑΔΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΤΡΙΝΗΣ Μ. , σελ.   
 ΚΕΔΙΚΟΓΛΟΥ Σ. , σελ.   
 ΚΕΛΛΑΣ Χ. , σελ.   
 ΚΕΦΑΛΑ Γ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΤΡΩΝΙΑΣ Γ. , σελ.   
 ΚΟΥΒΕΛΑΣ Δ. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΟΥΡΟΥΠΑΚΗ Α. , σελ.   
 ΚΤΕΝΑ Α. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΚΡΗ Ζ. , σελ.   
 ΜΑΛΑΜΑ Κ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΤΖΟΣ Δ. , σελ.   
 ΜΙΧΑΗΛΙΔΗΣ Σ. , σελ.   
 ΜΙΧΑΗΛΙΔΟΥ Δ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΚΑΣ Κ. , σελ.   
 ΜΠΙΑΓΚΗΣ Δ. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΡΑΣ Α. , σελ.   
 ΝΟΤΟΠΟΥΛΟΥ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΕΡΚΑ Θ. , σελ.   
 ΠΙΕΡΡΑΚΑΚΗΣ Κ. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΠΟΥΛΟΥ Π. , σελ.   
 ΡΑΠΤΗ Ζ. , σελ.   
 ΣΚΟΝΔΡΑ Α. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΖΟΥΦΗ Μ. , σελ.   
 ΤΟΥΡΝΑΣ Ε. , σελ.   
 ΥΨΗΛΑΝΤΗΣ Β. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΜΑΛΛΗΣ Μ. , σελ.

ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΒ΄

Τετάρτη 6 Μαρτίου 2024

Αθήνα, σήμερα στις 6 Μαρτίου 2024, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Νεφέλη Χατζηιωαννίδου, Βουλευτή Επικρατείας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 6 Μαρτίου 2024 ότι οι υπ’ αριθμόν 779/29-2-2024, 791/4-3-2024 και 793/4-3-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κυρία Ζωή Μακρή. Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές».

Ξεκινάμε τη συζήτηση με τη δεύτερη υπ’ αριθμόν 791/4-3-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού, με θέμα: «Να δοθεί άμεσα άδεια, με εξασφαλισμένα όλα τα δικαιώματα, στην αναπληρώτρια εκπαιδευτικό με δίδυμη επαπειλούμενη κύηση, η οποία υπηρετεί στη Διεύθυνση Πρωτοβάθμιας Εκπαίδευσης Νομού Ηρακλείου Κρήτης».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, άλλη μία αναπληρώτρια εκπαιδευτικός έγκυος με δίδυμη κύηση -αρχικά τρίδυμη και στη συνέχεια δίδυμη-, που εξ ορισμού θεωρείται επαπειλούμενη κύηση, βρίσκεται σε αδιέξοδο λόγω του απαράδεκτου περιορισμού των δεκαπέντε ημερών που δικαιούται να λάβει αναρρωτική άδεια ως συμβασιούχος εκπαιδευτικός. Αναφέρομαι στην αναπληρώτρια που υπηρετεί στη Διεύθυνση Πρωτοβάθμιας Εκπαίδευσης Ηρακλείου και αναγκάζεται να εργαστεί με βάση το απάνθρωπο αντεργατικό πλαίσιο να πρέπει να εργάζεται κανονικά στην τάξη, χωρίς να λαμβάνεται η παραμικρή μέριμνα, με όλους τους κινδύνους που καθημερινά αντιμετωπίζει στην κατάστασή της, αφού παρουσιάζει επιπλοκές στην κύηση.

Σαν αποτέλεσμα των παραπάνω, η εκπαιδευτικός πρόσφατα μεταφέρθηκε εσπευσμένα με ασθενοφόρο από το σχολείο της στο νοσοκομείο την ώρα του εκπαιδευτικού έργου.

Τα Υπουργεία Παιδείας και Εργασίας, καθώς και η Διεύθυνση Πρωτοβάθμιας Εκπαίδευσης Ηρακλείου θεωρούμε ότι προκαλούν ακόμη και το περί δικαίου αίσθημα με τις απαντήσεις που δίνουν για τη συγκεκριμένο εκπαιδευτικό. Γιατί πραγματικά είναι πρόκληση ότι στη σχετική ερώτηση του ΚΚΕ για το ίδιο θέμα που αφορά την υγεία της εγκύου εκπαιδευτικού και των διδύμων μωρών της το Υπουργείο Παιδείας απαντά επαναλαμβάνοντας την απαράδεκτη νομοθεσία, δηλαδή «αυτός είναι ο νόμος και όποιος επιβιώσει».

Βέβαια έχει τη στήριξη και την αλληλεγγύη του συλλόγου εκπαιδευτικών πρωτοβάθμιας εκπαίδευσης Ηρακλείου. Το αστικό κράτος το οποίο υπηρετείτε, κυρία Υπουργέ και η Κυβέρνηση φυσικά, όλες οι Κυβερνήσεις διαχρονικά, νίπτουν τας χείρας τους κι έχουν δημιουργήσει μια κατάσταση με μηδενικά δικαιώματα των αναπληρωτών. Μάλιστα, ο προϊστάμενος πρωτοβάθμιας εκπαίδευσης, ο κ. Μπελαδάκης, γνωστός και μη εξαιρετέος για την αυταρχική συμπεριφορά, τον εκφοβιστικό του λόγο και τις αντιδημοκρατικές μεθοδεύσεις του έλεγε με κυνικό τρόπο και εκ του ασφαλούς «Θα εφαρμόσω τον νόμο. Αλλάξτε τον νόμο και εγώ θα τον εφαρμόσω», γνωρίζοντας την άρνηση της Κυβέρνησης της Νέας Δημοκρατίας στην οποία ανήκει -στο κόμμα της Νέας Δημοκρατίας ανήκει- να εξισώσει τις άδειες των αναπληρωτών εκπαιδευτικών με τις άδειες των μονίμων συναδέλφων τους και πολύ περισσότερο να τους μονιμοποιήσει.

Ο κ. Μπελαδάκης μάλιστα έφτασε στο σημείο να μου απαγορεύσει την είσοδο στο 5ο Δημοτικό Σχολείο Ηρακλείου, εμένα προσωπικά ως Βουλευτή σε μία προσπάθεια φίμωσης του ίδιου του ΚΚΕ και περιορισμού της πολιτικής του δράσης. Γιατί; Διότι θέλαμε να συζητήσουμε τα προβλήματα του σχολείου και των εκπαιδευτικών στο όποιο σχολείο εργάζεται η αναπληρώτρια με την επαπειλούμενη δίδυμη κύηση. Έκανε χρήση της απαράδεκτης και αυταρχικής υπουργικής απόφασης του 1985 επί κυβέρνησης ΠΑΣΟΚ για απαγόρευση ομιλιών πολιτικού περιεχομένου στον χώρο του σχολείου, απόφαση που διατήρησε και ο ΣΥΡΙΖΑ ως κυβέρνηση και σήμερα επικαλείται η Νέα Δημοκρατία για να περιορίσει τη δράση του ΚΚΕ.

Σε κάθε προσπάθεια, η άρνηση της Κυβέρνησης για λύση, καλυπτόμενη πίσω από τη νομοθεσία, είναι ενέργεια ανάλγητη, βάρβαρη, που βάζει την έγκυο εκπαιδευτικό σε μεγάλο κίνδυνο καθημερινά εκβιάζοντας την είτε να διακινδυνεύσει την υγεία της και την κύηση, είτε να μπει σε άδεια άνευ αποδοχών χωρίς να τα βγάζει οικονομικά πέρα, σε μια περίοδο που η ακρίβεια σπάει κόκκαλα, είτε να παραιτηθεί έχοντας παράλληλη ποινή για τα επόμενα δύο χρόνια. Το περιστατικό αυτό αναδεικνύει ξανά τις απαράδεκτες εργασιακές σχέσεις και συνθήκες με βάση τις οποίες εργάζονται οι αναπληρωτές εκπαιδευτικοί που οι Κυβερνήσεις διαχρονικά τους αντιμετωπίζουν ως εργαζόμενους δεύτερης κατηγορίας, φτηνούς, αναλώσιμους και χωρίς δικαιώματα.

Σας ρωτάμε, λοιπόν, κυρία Υπουργέ, ποια μέτρα προτίθεται να πάρει η Κυβέρνηση ώστε να δοθεί άμεσα άδεια με εξασφαλισμένα όλα τα δικαιώματα στην αναπληρώτρια εκπαιδευτικό με δίδυμη επαπειλούμενη κύηση γιατί κάθε μέρα που περνά υπάρχει κίνδυνος για την υγεία της ίδιας και των δίδυμων μωρών της. Και τέλος, να εξισωθούν οι άδειες των αναπληρωτών εκπαιδευτικών με τις άδειες των μονίμων συναδέλφων τους, πράγμα που απαιτεί την κατάργηση του νομοθετικού πλαισίου που διέπει σήμερα τις άδειες των αναπληρωτών και την υπαγωγή τους στη νομοθεσία που διέπει τις άδειες των μονίμων εκπαιδευτικών.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Συντυχάκη.

Τον λόγο έχει η Υπουργός, κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Κατ’ αρχάς θα ήθελα να πω στον συνάδελφο για τον αφορισμό του ότι αποκλείεται το ΚΚΕ και φιμώνεται ότι θα μπορούσε πριν κάνει την καταγγελία να ρωτήσει τον παριστάμενο κ. Δελή αν ισχύει αυτό και αν όντως έτσι συμπεριφέρεται η Κυβέρνηση και το Υπουργείο μας.

Σε ό,τι αφορά την ερώτησή σας εάν εννοείτε αν διαπραγματευόμαστε ως Υπουργείο ή με τα άλλα αρμόδια Υπουργεία την αλλαγή του νόμου περί αδειών, δηλαδή, της εργατικής νομοθεσίας θα σας απαντούσα «όχι» και θα μπορούσε τελειώσει εκεί η απάντηση. Θέλω όμως να σας πω ότι το θέμα το οποίο θίγετε είναι εξαιρετικά ευαίσθητο.

Πράγματι μία εκπαιδευτικός είτε μόνιμη είτε αναπληρώτρια, όταν κυοφορεί και χρειάζεται να αναρρώσει δικαιούται να πάρει αναρρωτική άδεια. Είναι αυτή η αναρρωτική άδεια που περιλαμβάνει και την επαπειλούμενη κύηση για την οποία με ρωτάτε. Τι ισχύει στον Υπαλληλικό Κώδικα; Οι μόνιμοι εκπαιδευτικοί, όπως ισχύει για όλους τους δημοσίους υπαλλήλους μπορούν να πάρουν αναρρωτική άδεια με αποδοχές τόσων μηνών όσο και τα έτη της υπηρεσίας αφού βεβαίως αφαιρεθούν οι αναρρωτικές άδειες που έχουν πάρει κατά την προηγούμενη πενταετία. Οι αναπληρωτές εκπαιδευτικοί έχουν άλλο νομικό καθεστώς. Παρέχουν εργασία ιδιωτικού δικαίου ορισμένου χρόνου και έχουν τις ίδιες διατάξεις με όλες τις κατηγορίες των υπαλλήλων που έχουν με το δημόσιο σύμβαση εργασίας ορισμένου χρόνου. Όταν συντρέχει, λοιπόν, σπουδαίος λόγος, σύμφωνα με τα άρθρα 657 και 58 του Αστικού Κώδικα, που εμποδίζει χωρίς υπαιτιότητα του εργαζομένου την παροχή εργασίας, τότε μπορεί να πάρει αναρρωτική άδεια μετ’ αποδοχών. Εάν ο σπουδαίος λόγος ή το εμπόδιο για την παροχή εργασίας παρουσιαστεί έναν χρόνο μετά την έναρξη της σύμβασης η άδεια διαρκεί ένα μήνα, αν είναι λιγότερο από έναν χρόνο διαρκεί δεκαπέντε μέρες. Άρα, λοιπόν, στους αναπληρωτές εκπαιδευτικούς οι οποίοι προσλαμβάνονται η σύμβασή τους έχει διάρκεια όση και το διδακτικό έτος. Δηλαδή, από τον Σεπτέμβριο μέχρι τον Ιούνιο, η αναρρωτική άδεια είναι δεκαπέντε ημέρες.

Επί της συγκεκριμένης περίπτωσης και με βάση τα στοιχεία που έχει η αρμόδια υπηρεσία θέλω να σας πω εδώ παρενθετικά, κύριε συνάδελφε, ότι καταγράφω τα όσα είπατε για τον διευθυντή της πρωτοβάθμιας. Αν σας άκουσα καλά είπατε ότι ανήκει στη Νέα Δημοκρατία. Εμείς δεν το γνωρίζουμε και ποτέ δεν κατηγοριοποιούμε τους υπαλλήλους με βάση το που ανήκουν. Απορώ πως το γνωρίζετε εσείς και γιατί θεωρείτε και σκόπιμο να το αναφέρετε. Με απόλυτη ειλικρίνεια σας λέω ότι δεν το ξέρουμε και δεν μας ενδιαφέρει.

Η εκπαιδευτικός για την οποία με ρωτάτε, κύριε συνάδελφε, δεν έκανε ποτέ αίτηση να της χορηγηθεί δεκαπενθήμερη αναρρωτική άδεια μετ’ αποδοχών την οποία πράγματι δικαιούται. Μπορούσε, δηλαδή και δεν το έπραξε μέχρι αυτή τη στιγμή την οποία μιλούμε και σας απαντώ στην ερώτησή σας. Προφανώς -αυτή είναι δική μου εκτίμηση- είναι απολύτως σεβαστή επιλογή της να μην ζητήσει την άδεια γιατί αν την πάρει με την άδεια μητρότητας αυτές τις δεκαπέντε μέρες έχει πλήρεις αποδοχές. Διαφορετικά θα έχει μειωμένες. Αλλά αυτό είναι δικό της δικαίωμα. Το ασκεί όπως εκείνη νομίζει. Δεν παύει όμως να υπάρχει το πραγματικό γεγονός ότι δεν το έχει ασκήσει.

Οποτεδήποτε, έχει πληροφορία το Υπουργείο μας και είναι ακριβής, έχει ζητήσει άδεια της έχει χορηγηθεί αμέσως. Έχει πάρει μέχρι τώρα επταήμερη ειδική άδεια μετ’ αποδοχών, διήμερη άδεια ειδική μετ’ αποδοχών. Καμμία άλλη άδεια δεν έχει ζητήσει. Έχει όμως τη μεγαλύτερη δυνατή στήριξη από τις διευθύνσεις και όλο το διδακτικό προσωπικό. Στο σχολείο αναφοράς της έχει απαλλαγεί από την υποχρέωση της εφημερίας και ορθά. Δε γίνεται χατίρι. Αυτή είναι η επιβεβλημένη συμπεριφορά που πρέπει να υπάρχει σε τέτοιες περιπτώσεις. Εκτός από τις αναρρωτικές άδειες προβλέπονται και επταήμερες άδειες κανονικής άδειας τις οποίες επίσης δεν έχει ζητήσει. Και βεβαίως να ξέρετε και θα ελεγχθεί γι’ αυτό αν δεν το πράξει ή αν το πράξει ή αν ζητήσει την άδεια για την οποία και εσείς μας ρωτάτε εννοείται ότι την δικαιούται και θα την πάρει αμέσως.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Τον λόγο έχει ο κ. Συντυχάκης για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, ο προϊστάμενος της Πρωτοβάθμιας Εκπαίδευσης Ηρακλείου είναι γνωστός συνδικαλιστής της Νέας Δημοκρατίας. Δεν χρειάζεται να κάνουμε κουβέντα περί αυτού. Είναι γνωστό.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν σας λέω ψέματα. Δεν το ξέρω.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι γνωστός για τη σχέση του με τη Νέα Δημοκρατία. Όπως επίσης είναι γνωστός, τελευταία μάλιστα, με τη συνδικαλιστική δίωξη εκπαιδευτικού η οποία δικαιώθηκε κάτω από την κατακραυγή εκπαιδευτικών επειδή υπερασπίστηκε τον σύλλογο διδασκόντων του σχολείου και τις ειλημμένες ομόφωνες αποφάσεις σχετικά με την αξιολόγηση σχολικής μονάδας. Είναι επαναλαμβανόμενα τα φαινόμενα αυτά. Πάρτε μέτρα. Ιδού η Ρόδος, ιδού και το πήδημα. Την υπουργική απόφαση του 1985 που απαγορεύει την είσοδο πολιτικών προσώπων και Βουλευτών στα σχολεία, καταργήστε την.

Να βάλουμε τα πράγματα σε μια σειρά. Τι προβλέπουν οι απαράδεκτοι εργατικοί όροι εργασίας των αναπληρωτών: Δεκαπέντε μέρες αναρρωτική και μάλιστα εφόσον ο αναπληρωτής έχει συμπληρώσει δέκα μέρες εργασίας. Δηλαδή, αν συμβεί οτιδήποτε τις πρώτες δέκα μέρες της σύμβασης δεν δικαιούται απολύτως τίποτα. Και από αυτές τις δεκαπέντε ημέρες, για τις τρεις πρώτες ημέρες αναρρωτικής άδειας, οι αναπληρωτές εκπαιδευτικοί πληρώνονται μόνο το μισό ημερομίσθιο. Τόσο μεγάλη γενναιοδωρία. Και από πάνω στο τέλος της σχολικής χρονιάς για κάθε ημέρα κανονικής άδειας που έχει λάβει ο αναπληρωτής ή η αναπληρώτρια αφαιρείται ένα ημερομίσθιο από την αποζημίωση μη ληφθείσας άδειας. Η μη ληφθείσα άδεια είναι ένα επίδομα που υπολογίζεται σε δύο ημερομίσθια ανά μήνα και είναι απολύτως αναγκαίο για έναν αναπληρωτή τους καλοκαιρινούς μήνες δεδομένου και των καθυστερήσεων της ΔΥΠΑ στην καταβολή του επιδόματος ανεργίας. Δηλαδή, στην περίπτωση επαπειλούμενης κύησης η αρχικά τρίδυμη και στη συνέχεια δίδυμη κύηση θεωρείται εξ ορισμού επαπειλούμενη κύηση. Δεν υπάρχει καμμία πρόβλεψη παροχής αναρρωτικής άδειας για τη συμβασιούχο εκπαιδευτικό όπως είναι στις εργαζόμενες με μόνιμη εργασιακή σχέση.

Τι μπορεί να κάνει μία αναπληρώτρια σε περίπτωση επαπειλούμενης κύησης; Οι επιλογές της είναι η χρήση των δεκαπέντε ημερών αναρρωτικής άδειας και των επτά ημερών κανονικής άδειας. Τόση είναι όλη η κανονική άδεια με αποδοχές που δικαιούνται οι αναπληρωτές κατ’ έτος. Συνολικά, δηλαδή, είκοσι δύο ημέρες άδεια. Τι άλλες επιλογές έχει; Χρήση, επιπλέον, δύο ημερών τον μήνα τα ημερομίσθια των οποίων αφαιρούνται από το επίδομα του καλοκαιριού ή άδεια άνευ αποδοχών. Και τέλος παραίτηση, άρα διετής ποινή, δεν μπορεί να προσληφθεί την τρέχουσα και την επόμενη εκπαιδευτική χρονιά. Αυτή είναι η προστασία της μητρότητας που έχετε νομοθετήσει όλες οι Κυβερνήσεις για τους συμβασιούχους. Βέβαια τώρα τι σας λέω αφού άλλωστε τα μέτρα προστασίας της μητρότητας τα θεωρείτε κόστος για το κράτος και την καπιταλιστική εργοδοσία.

Η Διεύθυνση Πρωτοβάθμιας του Ηρακλείου, για να μαζέψει τα ασυμμάζευτα, απαντά ότι «μέχρι σήμερα η αναπληρώτρια δεν έχει αιτηθεί καμμία άλλη άδεια», τη στιγμή που η εκπαιδευτικός δικαιούται όλες κι όλες 20,5 ημέρες άδεια με αποδοχές. Βρίσκεται αυτή τη στιγμή στον 6ο μήνα της κύησης -βρισκόταν στο 4ο και 5ο όταν έγινε η παρέμβαση με το σωματείο της στην Διεύθυνση Πρωτοβάθμιας- οπότε η όποια λήψη άδειας τότε θα στερούσε τη δυνατότητα χρήσης της σε πιο προχωρημένο στάδιο της εγκυμοσύνης και σε πιθανές επιπλοκές, όπως και έγινε. Ο γιατρός, για παράδειγμα, της έχει συστήσει λίγο έως καθόλου περπάτημα, πολλή προσοχή και διάφορες άλλες οδηγίες. Αν είχε ήδη κάνει χρήση της άδειάς της, τι θα έπρεπε να κάνει στη συνέχεια; Να πάρει άνευ αποδοχών άδεια. Και πώς θα ζήσει αυτή η εκπαιδευτικός; Με επιπλέον δεδομένο ότι η αναπληρώτρια προέβη σε εξωσωματική με τεράστιο κόστος, για το οποίο δεν υπάρχει καμμία παροχή από το κράτος, οπότε το όποιο χαμένο μεροκάματο είναι πρόβλημα για την ίδια και την οικογένειά της και έχει ακόμα ένα παιδάκι.

Μας λέει ακόμα η Πρωτοβάθμια του Ηρακλείου ότι η εκπαιδευτικός υπηρετεί σε δύο σχολεία της πόλης του Ηρακλείου, στα οποία τυγχάνει της μεγαλύτερης δυνατής στήριξης, εξυπηρέτησης από τις διευθύνσεις, από το διδακτικό προσωπικό, στο σχολείο αναφοράς που είναι, επίσης, έχει απαλλαγεί από την εφημερία, κατόπιν ομόφωνης απόφασης του συλλόγου διδασκόντων -το είπατε και εσείς προηγουμένως. Αυτό, όμως, λέγεται συναδελφική αλληλεγγύη, έγνοια των συναδέλφων στην αναπληρώτρια. Αυτό δεν αποτελεί κρατική στήριξη, όμως, κυρία Υπουργέ. Η έλλειψη κάθε διάθεσης της πρωτοβάθμιας να βρεθεί λύση, ο κυνικός τρόπος αντιμετώπισης, η άρνηση να αλλάξει τις συνθήκες εργασίας της εργαζόμενης για να μην εκτίθεται σε κινδύνους -άλλες ασθένειες, ατυχήματα στο διάλειμμα κ.λπ.- θα μπορούσαμε να πούμε ότι συνιστά λιγότερο ευνοϊκή μεταχείριση γυναικών λόγω εγκυμοσύνης ή μητρότητας, άρα διάκριση, ακόμα και με αυτή την κουτσουρεμένη ισχύουσα νομοθεσία, σύμφωνα με τα προεδρικά διατάγματα, συγκεκριμένα το 176 του 1997 στο άρθρο 5.

Κλείνοντας, υπογραμμίζουμε ότι όλα τα παραπάνω αποτελούν απόδειξη των απαράδεκτων όρων εργασίας που ισχύουν για ένα πολύ μεγάλο μέρος των εκπαιδευτικών σήμερα, περίπου πενήντα χιλιάδες συμβασιούχοι, που όχι μόνο απολύονται κάθε χρόνο, όχι μόνο δεν γνωρίζουν αν και πού θα εργαστούν την επόμενη σχολική χρονιά, αλλά δεν δικαιούνται τελικά ούτε καν να αρρωστήσουν ή να γίνουν μητέρες.

Απ’ ό,τι φαίνεται το βαρέλι της εκμετάλλευσης δεν έχει πάτο, κυρία Υπουργέ. Πρόκειται για ένα ζήτημα που επηρεάζει δραματικά, όχι μόνο τις συνθήκες εργασίας, αλλά και την ίδια την παιδαγωγική διαδικασία, το δικαίωμα στη μόρφωση των μαθητών και των μαθητριών.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ιαλυσού Ρόδου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η Υπουργός, η κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ και πάλι, κύριε Πρόεδρε.

Κοιτάξτε, κύριε συνάδελφε, εγώ παγίως, απαντώντας σε ερωτήσεις εδώ, αποφεύγω να κάνω ιδεολογικές αναλύσεις. Απαντώ στα ερωτήματα τα οποία μου βάζουν οι συνάδελφοι με όσο μεγαλύτερη ακρίβεια και ειλικρίνεια. Αυτή είναι και η υποχρέωσή μου. Γιατί μετά υπάρχουν και διάφορα θέματα που δεν είναι μόνο της αρμοδιότητας του Υπουργείου Παιδείας, για τα οποία αντιλαμβάνεστε δεν είναι και ο χώρος να δώσω απαντήσεις.

Σε ό,τι αφορά το θέμα για το οποίο συζητούμε: Είναι, πράγματι, ένα πολύ ευαίσθητο θέμα. Και εγώ η ίδια ως μητέρα και γιαγιά, καταλαβαίνετε ότι, αντιλαμβάνομαι και τη δυσκολία την οποία έχει η εκπαιδευτικός. Σας το είπα και εγώ ότι δεν έκανε χρήση της αδείας της. Το να πάρει την άδεια αυτή είναι δικό της δικαίωμα. Η ίδια εκτιμά πώς πρέπει να λειτουργήσει και τι πρέπει να πράξει. Αυτό δεν σημαίνει ότι δεν υπάρχει δυνατότητα.

Σε ό,τι αφορά την αντίδραση την οποία έχει η εκπαιδευτική κοινότητα, οι συνάδελφοί της, το σωματείο της, ο διευθυντής της πρωτοβάθμιας, καλώς κάνουν και την έχουν. Και το ότι υπάρχει αυτό το περιθώριο, με αυτόν τον τρόπο, να στηρίξουν μια γυναίκα η οποία θέλει να ξαναγίνει μητέρα, δείχνει και την ευαισθησία των εκπαιδευτικών.

Και θα μου επιτρέψετε να σας πω εδώ, χωρίς καμμία διάθεση αντιπαράθεσης, ότι δεν είναι ωραίο να κατηγοριοποιούμε τους εκπαιδευτικούς με βάση τις πολιτικές τους προτιμήσεις. Εγώ ειλικρινέστατα -και νομίζω όσοι με γνωρίζετε, πιστεύετε ότι έτσι είναι- δεν γνώριζα τη δική του προέλευση, δεν τη δαιμονοποιώ, δεν θα τη δαιμονοποιούσα αν ανήκε σε οποιοδήποτε κόμμα -και στο Κομμουνιστικό Κόμμα- σέβομαι τις επιλογές τους και το γεγονός ότι εφάρμοσε τις διαδικασίες αξιολόγησης, δείχνει ακριβώς ότι πρέπει να εφαρμόζει τον νόμο, όπως και στην περίπτωση για την οποία μας ελέγχετε.

Λέω λοιπόν ότι, σε ό,τι αφορά τους αναπληρωτές εκπαιδευτικούς, έχουν δικαιώματα, έχουν υποχρεώσεις, πρέπει να τα ασκούν, πρέπει να προβλέπονται. Θα ήθελα παρακαλώ, αποστασιοποιούμενη από αυτή την ευαίσθητη περίπτωση, να σας πω και την άλλη παράμετρο, ότι οι εκπαιδευτικοί αναπληρωτές τοποθετούνται στις θέσεις τους με βάση τις δηλώσεις προτίμησης και τα μόρια. Γνωρίζουν πολύ καλά τα εργασιακά περιθώρια και τι προβλέπει η νομοθεσία. Πάντοτε πρέπει να λαμβάνουμε υπ’ όψιν και την παράμετρο της εκπαίδευσης. Πρέπει και τα παιδιά αυτά να εκπαιδευτούν. Βεβαίως να κάνουν χρήση της άδειας και βεβαίως να προστατευτούν σε αυτές τις περιπτώσεις, αλλά μία παράμετρος η οποία, ίσως, σε αυτή την περίπτωση δεν θα έπρεπε καν να ειπωθεί, ότι και τα παιδιά έχουν δικαίωμα να έχουν εκπαιδευτικό που να τα διδάσκει, καλό είναι να λαμβάνεται υπ’ όψιν.

Επειδή και εσείς αναλύσατε τη νομοθεσία, δεν νομίζω ότι υπάρχει λόγος, κύριε Πρόεδρε, να επιμείνω στο τι προβλέπει. Αυτές οι διατάξεις υπάρχουν, αυτές οι διατάξεις προβλέπονται και με κάποιες ιδιαιτερότητες και εξαιρετικές πρόνοιες για τους εκπαιδευτικούς.

Σε ό,τι χρειάζεται για την εν λόγω περίπτωση, είμαι σίγουρη ότι όταν τα δικαιώματά της τα ασκήσει, όπως εκείνη κρίνει ότι είναι σκόπιμο, θα έχει την άμεση, τη γρήγορη και επιβεβλημένη αντίδραση, δηλαδή, τη χορήγηση άδειας από την πλευρά της διεύθυνσης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Συνεχίζουμε τώρα με την πρώτη, με αριθμό 779/29-2-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαϊδη προς τον Υπουργό Παιδείας, Θρησκευμάτων και Αθλητισμού με θέμα: «Έντονη ανησυχία των φοιτητών του Τμήματος Αγροτικής Βιοτεχνολογίας και Οινολογίας με έδρα τη Δράμα για την υποστελέχωση του ακαδημαϊκού προσωπικού».

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, συζητήθηκε πριν από σύντομο χρονικό διάστημα επίκαιρη ερώτησή μου σχετικά με το μέλλον των πανεπιστημιακών τμημάτων με έδρα τη Δράμα και μάλιστα ήσασταν εσείς που προσωπικά μού απαντήσατε από πλευράς Υπουργείου Παιδείας.

Σήμερα, σε λίγη ώρα ξεκινά στην Ολομέλεια η συζήτηση του νομοσχεδίου του Υπουργείου Παιδείας, το οποίο περιλαμβάνει σημαντικές αλλαγές για τα τμήματα της Δράμας.

Θέλω να γίνει αντιληπτό από τη μεριά σας ότι για τα δύο πανεπιστημιακά τμήματα της Δράμας, πέρα από το αν θα υπάγονται στο Δημοκρίτειο ή στο ΔιΠαΕ, το μείζον θέμα είναι να ληφθούν οι πρωτοβουλίες για την ευρύτερη αναβάθμισή τους. Και αυτό μπορεί να συμβεί με προσλήψεις πανεπιστημιακού προσωπικού, με προμήθεια επιστημονικού εξοπλισμού, με τη συντήρηση και βελτίωση των κτηριακών υποδομών, με τη δημιουργία εστιών και εστιατορίου.

Μένοντας, λοιπόν, στο ζήτημα του προσωπικού, το οποίο είναι και το αντικείμενο της ερώτησης, προκαλεί πραγματικά έντονο προβληματισμό το γεγονός ότι ένα πανεπιστημιακό τμήμα λειτουργεί με ένα και δύο μέλη ΔΕΠ. Δεν μπορεί οι φοιτητές να αγωνιούν για το αν θα πάρουν το πτυχίο τους, καθώς δεν γνωρίζουν αν θα υπάρχουν καθηγητές για να κάνουν τα μαθήματα που απαιτούνται.

Κυρία Υπουργέ, απαιτούνται σημαντικές πρωτοβουλίες από πλευράς Κυβέρνησης για να πραγματοποιηθούν οι αναγκαίες προσλήψεις επιστημονικού προσωπικού. Αυτό θα ήταν μια πραγματική μεταρρύθμιση στο χώρο της παιδείας και απόδειξη ότι ενδιαφέρεστε για την πανεπιστημιακή εκπαίδευση της χώρας μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Η Υπουργός, η κ. Μακρή, έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, πράγματι, το συζητήσαμε το θέμα αυτό και σε προηγούμενη ερώτησή σας, τώρα είναι λίγο πιο ειδικό και επί πιο ειδικού ερωτήματος, θα απαντήσω, αφού σας εξηγήσω -σας επαναλάβω, μάλλον, γιατί είμαι σίγουρη ότι το γνωρίζετε- πώς είναι η διαδικασία για την πρόσληψη μελών διδακτικού προσωπικού.

Εισηγείται ο Πρόεδρος κάθε τμήματος τις ανάγκες που υπάρχουν μεταξύ άλλων και σε ανθρώπινο δυναμικό, στη συνέλευση του τμήματος. Εν συνεχεία, η συνέλευση αποφασίζει, υποβάλλει στην κοσμητεία της σχολής τον ετήσιο προγραμματισμό προσλήψεων μελών ΔΕΠ, με βάση τις εκπαιδευτικές και ερευνητικές ανάγκες του τμήματος, κοινοποιείται η απόφαση στη Σύγκλητο, παίρνει την έγκριση της Συγκλήτου -η οποία καταρτίζει και τον ετήσιο προγραμματισμό των προσλήψεων- υποβάλλεται στη συνέχεια στο Υπουργείο και ο ετήσιος προγραμματισμός των προσλήψεων στα ΑΕΙ προκύπτει και μετά από πράξη του Υπουργικού Συμβουλίου.

Σε ό,τι αφορά τους εντεταλμένους διδάσκοντες, υπάρχει πρόβλεψη του άρθρου 173 στο ν.4957/2022 όπου και εκεί εκδίδεται προκήρυξη, επιλέγονται επιστήμονες -με τα ελάχιστα προσόντα, κάτοχοι διδακτορικού και άλλα τα οποία περιλαμβάνονται στην προκήρυξη- συγχρηματοδοτούνται μέσω του ΕΣΠΑ και επιλέγεται να δουλέψουν με καθεστώς πλήρους ή μερικής απασχόλησης. Άρα, λοιπόν, κάθε ανώτατο εκπαιδευτικό ίδρυμα, έχοντας το αυτοδιοίκητο, καθορίζει τον αριθμό και τη βαθμίδα των μελών που θα προσλάβει. Η καταγραφή των κενών θέσεων καταχωρίζεται στην πλατφόρμα απογραφής του Υπουργείου Εσωτερικών και το Υπουργείο το δικό μας -το Υπουργείο Παιδείας- ζητάει τη γνώμη της ΕΘΑΑΕ, που με αντικειμενικά κριτήρια κατανέμει τις θέσεις.

Σε ό,τι αφορά το τμήμα για το οποίο ερωτάτε, της Αγροτικής Βιοτεχνολογίας - Οινολογίας της Σχολής Γεωτεχνικών Επιστημών που έχει έδρα τη Δράμα, αυτό ανήκει τώρα στο Διεθνές Πανεπιστήμιο της Ελλάδος.

Θα σας αναφέρω τα στοιχεία και τις θέσεις των μελών ΔΕΠ και εντεταλμένων διδασκόντων από το 2019 μέχρι σήμερα: Για το έτος 2019 - 2020, είκοσι οκτώ θέσεις. Για τα έτη 2020 - 2023 εξήντα τρεις θέσεις. Για την πρόσληψη έκτακτου εκπαιδευτικού προσωπικού, εξήντα τρεις δόθηκαν στο ΔιΠαΕ και για εντεταλμένους διδάσκοντες σαράντα δύο δόθηκαν στο ΔιΠαΕ. Ό,τι πρότεινε το ανώτατο συμβούλιο για το 2024 της ΕΘΑΑΕ, δηλαδή δεκαεννέα θέσεις, εγκρίθηκαν όλες από το Υπουργείο μας. Επίσης, για το έτος 2023 - 2024 εγκρίθηκαν δεκαεννέα θέσεις στο ΔιΠαΕ και δώδεκα θέσεις στο ΔΠΘ για τις θέσεις εντεταλμένων διδασκόντων.

Περισσότερες λεπτομέρειες, καθώς και ποια είναι η τύχη της προκήρυξης για τους εντεταλμένους διδάσκοντες, θα αναφέρω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κυρία Υπουργέ, θα πρέπει να γίνει αντιληπτό ότι όλες οι περιοχές της Ελλάδας δεν είναι ίδιες και δεν αποτελεί ισοτιμία και δικαιοσύνη να αντιμετωπίζονται οριζόντια με τον ίδιο τρόπο. Υπάρχουν περιοχές, όπως είναι ο τόπος μου, η Δράμα, που χρειάζονται ειδική μέριμνα από πλευράς πολιτείας για να μπορέσουν να καλύψουν τις τεράστιες ανισότητες που έχουν δημιουργηθεί. Γι’ αυτό και θα πρέπει να υπάρξουν σοβαρά κίνητρα, έτσι ώστε οι θέσεις που προκηρύσσονται και αφορούν τα πανεπιστημιακά τμήματα της Δράμας να καλύπτονται. Το ίδιο ακριβώς, κυρία Υπουργέ, θα πρέπει να συμβεί και στον τομέα της υγείας για να μην μένουν κενές θέσεις ιατρικού προσωπικού που τόσο ανάγκη το έχει ο τόπος.

Κυρία Υπουργέ, χρειάζονται κίνητρα. Αυτός είναι ο μοναδικός τρόπος που μπορεί να δώσει λύσεις σε σημαντικά προβλήματα που έχουν να κάνουν με προσλήψεις σε ορεινές, δύσκολα προσεγγίσιμες, αποκομμένες, μακριά από τα μεγάλα αστικά κέντρα, μειονοτικές περιοχές από νομούς, όπως είναι ο νομός μου, που δεν έχουν δρόμο πρόσβασης. Θα το επαναλαμβάνω για όσο βρίσκομαι εδώ: Ένας νομός που δεν έχει δρόμο πρόσβασης.

Πώς περιμένετε, κυρία Υπουργέ, να έρθει ένας εκπαιδευτικός, ένας γιατρός, σε έναν νομό, στον οποίο δεν ξέρει πότε θα φτάσει -και αν θα φτάσει;

Εξετάστε το ζήτημα με τη σοβαρότητα που απαιτείται και δώστε τα αναγκαία κίνητρα για τις προσλήψεις πανεπιστημιακού προσωπικού.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τονκ. Νικολαΐδη.

Τον λόγο έχει η Υπουργός, η κυρία Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, νομίζω ότι είναι λίγο άδικο να λέτε τώρα -και μάλιστα επειδή παρακολουθήσετε και τις συνεδριάσεις της Επιτροπής Μορφωτικών Υποθέσεων- ότι τα πανεπιστήμια αντιμετωπίζονται όλα οριζόντια.

Ξέρετε πάρα πολύ καλά ότι στο νομοσχέδιο, το οποίο θα συζητήσουμε αμέσως μετά τον κοινοβουλευτικό έλεγχο, υπάρχει ειδική πρόνοια για το Πανεπιστήμιο της Θράκης, επιβεβλημένη και, κατ’ επέκταση, αυτό θα βοηθήσει και για εθνικούς, αλλά και για αμιγώς εκπαιδευτικούς λόγους. Ενισχύεται με προσωπικό, με τμήματα, ενισχύεται σε υποδομές, η ένταξη του ΔιΠαΕ στο Δημοκρίτειο Πανεπιστήμιο Θράκης ενίσχυση είναι για το Πανεπιστήμιο αυτό και σε προσωπικό, το καταλαβαίνετε. Όχι, δεν περίμενα αυτή την αντίδραση, αλλά νομίζω πως ήταν άδικη η παρατήρηση και ανακριβής ότι οριζόντια τα αντιμετωπίζουμε τα θέματα. Κάθε άλλο.

Και μιλούμε και για ένα πανεπιστήμιο το οποίο έχει κερδίσει την εκτίμηση σε ό,τι αφορά το εκπαιδευτικό και το ερευνητικό του έργο.

Το τμήμα για το οποίο με ρωτάτε λειτουργεί από το 2019, είναι μετεξέλιξη του Τμήματος Οινολογίας - Τεχνολογίας Ποτών του ΤΕΙ Ανατολικής Μακεδονίας και Θράκης, πενταετούς διάρκειας -επειδή αναφερθήκατε και στους αποφοίτους και την αγωνία τους- με πλήρη επαγγελματικά δικαιώματα, ώστε να μπορούν να γίνουν ιχθυολόγοι, γεωπόνοι, δασολόγοι και εγγράφονται στο Γεωτεχνικό Επιμελητήριο της Ελλάδας.

Λοιπόν, τώρα με το σχέδιο νόμου που θα εισαχθεί και θα είναι νόμος του κράτους μετά την Παρασκευή: Το προσωπικό αυτού του τμήματος μεταφέρεται αυτοδίκαια στο Δημοκρίτειο Πανεπιστήμιο της Θράκης, διατηρεί την ακαδημαϊκή, την υπηρεσιακή του κατάσταση, τα δικαιώματα και τις υποχρεώσεις, αναγνωρίζεται η προϋπηρεσία, οι κενές θέσεις του προσωπικού μεταφέρονται στο Δημοκρίτειο Πανεπιστήμιο της Θράκης, οι διαδικασίες εξέλιξης εκλογής, μονιμοποίησης, συνεχίζονται κανονικά με τα ίδια εκλεκτορικά Σώματα. Οι πιστώσεις που προβλέπονται για το ΔιΠαΕ θα μεταφερθούν στο Δημοκρίτειο Πανεπιστήμιο της Θράκης. Άρα δεν θίγεται κανείς -γιατί εκφράζετε και αυτή την αγωνία στην ερώτησή σας- όπως σας απάντησα και την προηγούμενη φορά.

Σε ό,τι αφορά την έμπρακτη στήριξη την οποία ζητείτε -καλώς την ζητείτε, κανείς δεν δαιμονοποιεί αυτή σας την ερώτηση, το αντίθετο, δείχνει και ειλικρινές και έντονο το ενδιαφέρον- δεν το μονοπωλείτε, καθώς υπάρχει και από την πλευρά του Υπουργείου. Η Σύγκλητος του Διεθνούς Πανεπιστημίου της Ελλάδος έδειξε την έμπρακτη στήριξη στο τμήμα αυτό και έχει εκδώσει δύο αποφάσεις, για την κατανομή του μέγιστου αριθμού θέσεων εντεταλμένων διδασκόντων στο τμήμα αυτό για το οποίο με ρωτάτε, σε σχέση με τα άλλα τμήματα του πανεπιστημίου.

Συγκεκριμένα: Με το πρόγραμμα Απόκτηση Ακαδημαϊκής Διδακτικής Εμπειρίας σε νέους επιστήμονες κατόχους διδακτορικού 2023 - 2024 στο ΔιΠαΕ, υπάρχει εκεί κατανομή του μέγιστου αριθμού των θέσεων, επτά θέσεις στο Τμήμα Αγροτικής Βιοτεχνολογίας και Οινολογίας.

Η πορεία, τώρα, αυτής της προκήρυξης: Τέσσερις θέσεις κηρύχθηκαν άγονες. Η μία βρίσκεται στη διαδικασία ένστασης. Θα επαναξιολογηθεί και ενδέχεται να καλυφθεί με διδάσκοντα. Εκδήλωσε ενδιαφέρον ένας μόνο υποψήφιος, δεν πληρούσε τις προϋποθέσεις της προκήρυξης. Για μια θέση δεν υπήρχε καμμία υποψηφιότητα και, για τις άλλες δύο η διαδικασία είναι σε εξέλιξη, περιμένουμε τα οριστικά αποτελέσματα και θα γίνει και νέα προκήρυξη με σκοπό την κάλυψη. Δηλαδή, το Υπουργείο εξασφάλισε τις θέσεις και τώρα εναπόκειται να υπάρχει και το αντίστοιχο ενδιαφέρον.

Πέραν αυτών -και με αυτό ολοκληρώνω, κύριε Πρόεδρε- η επιτελική δομήΕΣΠΑ του Υπουργείου μας έστειλε πρόσκληση στο πρόγραμμα «Ανθρώπινο Δυναμικό και Κοινωνική Συνοχή για Συμμετοχή» όπου μπορούν νέοι επιστήμονες, που έχουν διδακτορικό, να υποβάλουν αίτηση για να αποκτήσουν ακαδημαϊκή εμπειρία.

Και, κλείνοντας, θα σας αναφέρω ότι σε αυτό το τμήμα υπηρετούν δύο μέλη ΔΕΠ στη βαθμίδα του επίκουρου καθηγητή και είναι σε εξέλιξη η διαδικασία πλήρωσης, μέσω του εκλεκτορικού σώματος, άλλων δύο θέσεων, επίσης, για τη βαθμίδα του επίκουρου καθηγητή.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Και ολοκληρώνουμε τον κύκλο των επίκαιρων ερωτήσεων με τη δεύτερη, με αριθμό 793/4-3-2024 επίκαιρη ερώτηση δεύτερου κύκλου, του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να επαναπροσληφθούν οι απολυμένοι εκπαιδευτικοί και συνδικαλιστές από τα Εκπαιδευτήρια «Φρυγανιώτη» στη Θεσσαλονίκη».

Παρακαλώ, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, μία ημέρα ακριβώς πριν να λήξει η περσινή σχολική χρονιά, δηλαδή, στις 29 Ιουνίου του 2023, δύο εκπαιδευτικοί συνδικαλιστές οι οποίοι εργάζονταν στα ιδιωτικά Εκπαιδευτήρια «Φρυγανιώτη» στη Θεσσαλονίκη, απολύθηκαν. Και μάλιστα, απολύθηκαν χωρίς καμμία προειδοποίηση, αφού υπάρχει αυτός ο ν.4713 που ψήφισε η δική σας Κυβέρνηση, ένας νόμος ο οποίος επιτρέπει στους σχολάρχες των ιδιωτικών σχολείων να απολύουν εκπαιδευτικούς, χωρίς καμία υποχρέωση αιτιολόγησης της απόλυσης στην αντίστοιχη διεύθυνση εκπαίδευσης.

Αυτή η διάταξη αυτού του νόμου, τα τελευταία τρία χρόνια αξιοποιείται συνεχώς από τους ιδιοκτήτες των ιδιωτικών σχολείων και αυτό, βέβαια, όπως καταλαβαίνετε, εντείνει την εργασιακή επισφάλεια, αλλά και την περιπλάνηση στο συγκεκριμένο κλάδο -επαναλαμβάνω, μιλάμε για σχολεία- και βέβαια, πολλές φορές, όπως στη συγκεκριμένη περίπτωση των δύο εκπαιδευτικών, οδηγεί ακόμη και στην ανατροπή του οικονομικού προγραμματισμού των οικογενειών τους.

Βέβαια, για να λέμε και όλη την αλήθεια, αυτές οι δύο συγκεκριμένες απολύσεις είχαν αιτία και μάλιστα πάρα πολύ συγκεκριμένη. Και αυτή δεν ήταν άλλη από τη συμμετοχή αυτών των δύο εργαζομένων συνδικαλιστών στην πανελλαδική απεργία του περσινού Μάρτη του 2023. Μία απεργία, που, όπως θυμόσαστε -όπως θυμόμαστε όλοι- συγκλόνισε όλη τη χώρα. Σε μια απεργία στην οποία καταγγέλθηκαν οι υπαίτιοι του εγκλήματος των Τεμπών με τους πενήντα επτά νεκρούς.

Μάλιστα -για να συμπληρώσω το ιστορικό της υπόθεσης- η διοίκηση του συγκεκριμένου σχολείου, πριν τη συμμετοχή των δύο εργαζομένων στην απεργία, τους άσκησε και αφόρητες πιέσεις προκειμένου να μην απεργήσουν. Ακόμη και με τηλεφωνικές κλήσεις εκτός εργασίας, απειλώντας τους ανοιχτά ότι αν τυχόν το κάνουν -αν τυχόν απεργήσουν, δηλαδή- και συμμετέχουν στην κινητοποίηση, θα υπάρξουν συνέπειες. Όπερ και εγένετο, βέβαια.

Συνεπώς η απόλυσή τους -όπως καταλαβαίνετε, κυρία Υπουργέ- δεν έχει καμία σχέση ούτε με τα διδακτικά ούτε με τα εργασιακά τους καθήκοντα, στα οποία ήταν άψογοι, αλλά μονάχα με τη συνδικαλιστική τους στάση και τη συμμετοχή τους στην απεργία.

Αποδεικνύεται ότι η εργοδοσία είχε ελεύθερο το πεδίο. Αυτό αποδεικνύεται, δυστυχώς και με τον συγκεκριμένο νόμο, να απαγορεύει στην πράξη το απεργιακό δικαίωμα των εργαζομένων, το οποίο κατά τα άλλα είναι συνταγματικά κατοχυρωμένο.

Γι’ αυτό σας ρωτάμε τι θα κάνετε, σε ποιες ενέργειες θα προβείτε, έτσι ώστε να ανακληθούν, επιτέλους, αυτές οι δύο απολύσεις των εκπαιδευτικών, να επιστρέψουν οι εκπαιδευτικοί -αυτοί οι δάσκαλοι- στα σχολεία τους και στους μαθητές τους. Και, επιπλέον, ερωτάσθε πότε θα καταργήσετε αυτή τη διάταξηπερί αναιτιωδών απολύσεων στον ν.4713/2020. Σας καλούμε, πάντως, να το κάνετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελή.

Τον λόγο έχει η κυρία Υπουργός, η κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Σε ό,τι αφορά τις ενέργειες του Υπουργείου, θα σας απαντήσω με το τι ισχύει και τι περιθώρια έχει το Υπουργείο στα θέματα αυτά να παρέμβει. Η πρόσληψη, η απασχόληση, η λύση ή η ανάκληση της λύσης -γιατί αυτό είναι το οποίο ζητάτε, κύριε συνάδελφε- των εργασιακών σχέσεων των εκπαιδευτικών των ιδιωτικών σχολείων δεν είναι αρμοδιότητα του Υπουργείου μας. Αυτά ρυθμίζονται από την κοινή εργατική νομοθεσία, με την επιφύλαξη ειδικών διατάξεων για τους ιδιωτικούς εκπαιδευτικούς και κανονίζονται και από τη σύμβαση που έχει υπογραφεί μεταξύ εργαζομένου και του εργοδότη του.

Η αρμοδιότητα που έχει το Υπουργείο είναι να πάρει τη νομοθετική πρωτοβουλία, να θεσπίσει τον νόμο, πράγμα το οποίο κάναμε. Έχετε εκφράσει τις αντιρρήσεις σας. Θυμούμαι, βεβαίως, και τη στάση του κόμματος. Οι αντιρρήσεις αυτές δεν ακούστηκαν πρώτη φορά εδώ σε αυτή την Αίθουσα. Είχαν ακουστεί και κατά τη συζήτηση στην Ολομέλεια.

Πράγματι, ο ν.4713/2020 ψηφίστηκε στην περίοδο της πρώτης τετραετίας της κυβέρνησης Μητσοτάκη. Ο σκοπός και ο στόχος ήταν να υπάρχει ισορροπία στο πλαίσιο της ιδιωτικής εκπαίδευσης μεταξύ του εργοδότη και των εργαζομένων. Εξασφαλίζει τα εργασιακά δικαιώματα, σύμφωνα με ό,τι προβλέπεται στην εργατική νομοθεσία και προβλέφθηκε κάτι το οποίο δεν αναφέρεται ποτέ από εκείνους οι οποίοι τον επικρίνουν. Οι συμβάσεις μεταξύ εργοδοτών και ιδιωτικών εκπαιδευτικών είναι αορίστου χρόνου. Μέχρι τότε υπήρχε η διετής ισχύς των συμβάσεων για όσους προσλαμβάνονταν για πρώτη φορά σε ιδιωτικό σχολείο.

Δημιουργήθηκαν, λοιπόν, οι προϋποθέσεις να διατηρηθούν και να γίνουν πιο μακροχρόνιες και πιο σταθερές οι σχέσεις εργασίας με ό,τι αυτό επωφελές συνεπάγεται για τους εκπαιδευτικούς και για την οργάνωση των σχολείων, αλλά και για το παραγόμενο εκπαιδευτικό έργο. Αυτό, λοιπόν, βοήθησε τους εκπαιδευτικούς και συνέβαλε στην αποτροπή των φαινομένων λήξης της συνεργασίας με τρόπο που θα προκαλούσε και στη δική τους ζωή αναστάτωση και προσωπική αβεβαιότητα.

Η λήξη των εργασιακών σχέσεων και για τους ιδιωτικούς εκπαιδευτικούς, κύριε συνάδελφε, υπόκειται πάντοτε στην κρίση της δικαιοσύνης. Αν, λοιπόν, ισχύουν αυτά τα οποία εσείς καταγγέλλετε, ότι ήταν άψογοι στην παροχή της εργασίας τους, ότι ήταν όπως λέτε και στην ερώτησή σας εξαιρετικά αγαπητοί στα παιδιά και στους γονείς, άρα ο σκοπός για τον οποίο προσελήφθησαν εκπληρούται και δεν απελύθησαν γι’ αυτόν τον λόγο ή δεν σταμάτησε η εργασιακή τους σύμβαση, τότε θα μπορούσαν κάλλιστα να καταφύγουν στη δικαιοσύνη, κάτι το οποίο, εξ όσων γνωρίζουμε και την ενημέρωση που έχει το Υπουργείο -δεν οφείλει κανείς να ενημερώσει το Υπουργείο- δεν έχει γίνει. Η ανεξάρτητη δικαστική εξουσία θα έχει και τον τελευταίο λόγο της κρίσης, εάν οι λόγοι για τους οποίους αποφασίστηκε η διακοπή της εργασιακής σύμβασης είναι καταχρηστικοί.

Εμείς απλώς όταν λύεται μία σύμβαση, διαπιστωτικά μέσω της αρμόδιας διεύθυνσης ερχόμαστε και το επικυρώνουμε. Άλλη δυνατότητα παρέμβασης δεν έχουμε, έχει όμως η δικαιοσύνη και την οποία δεν έκαναν χρήση οι εκπαιδευτικοί για τους οποίους γίνεται η συγκεκριμένη ερώτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Τον λόγο έχει ο κ. Δελής για τη δευτερολογία του.

**ΙΩΑΝΝΗΣ ΔΕΛΗΣ:** Ναι, κύριε Πρόεδρε.

Το πνεύμα της απάντησής σας, κυρία Υπουργέ, δεν απέχει και πολύ από την απάντηση τη γραπτή που δώσατε στη γραπτή ερώτηση που σας καταθέσαμε, γι’ αυτό προχωρήσαμε και στην κατάθεση της επίκαιρης ερώτησης έτσι ώστε να το συζητήσουμε και διά ζώσης.

Είπατε στην αρχή ότι δεν είναι αρμοδιότητα του Υπουργείου Παιδείας. Φυσικά και είναι. Το Υπουργείο Παιδείας θέσπισε αυτόν τον νόμο. Το Υπουργείο Παιδείας τον εισήγαγε στη Βουλή. Είναι νόμος του Υπουργείου Παιδείας. Άρα το Υπουργείο Παιδείας μπορεί αυτόν τον νόμο αν θέλει να τον αλλάξει, που δεν θέλει όπως εσείς πριν από λίγο είπατε.

Μιλήσατε επίσης για την ισορροπία, ότι αυτός ο νόμος τάχα εξασφαλίζει την ισορροπία ανάμεσα στον εργοδότη και στους εργαζόμενους εκπαιδευτικούς. Πού τη βλέπετε την ισόρροπη αυτή; Όταν ο εργοδότης έχει το δικαίωμα να απολύει χωρίς να δίνει λογαριασμό σε κανέναν και αυτό η Κυβέρνηση το αποδέχεται και όχι μόνο το αποδέχεται, το νομοθετεί, εμείς δεν βλέπουμε καμμία ισορροπία.

Είναι φανερό ότι η Κυβέρνηση όχι μόνο διευκολύνει, αλλά με τον τρόπο με τον οποίο νομοθετεί επιβραβεύει την εργοδοτική αυθαιρεσία. Κι εδώ το συγκεκριμένο περιστατικό είναι ο ορισμός της εργοδοτικής αυθαιρεσίας, της εκδικητικής μάλιστα.

Δεν θέλω να αναφερθώ για τους εκπαιδευτικούς, οι οποίοι τυχαίνει να έχουν και οι οικογένειές οι άνθρωποι, είναι νέοι εκπαιδευτικοί, τι σημαίνει ξαφνικά να βρίσκεσαι στο δρόμο χωρίς δουλειά. Γι’ αυτό εμείς λέμε να μην απολύεται. Θα πρέπει οι συμβάσεις να είναι αορίστου χρόνου.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αορίστου χρόνου είναι.

**ΙΩΑΝΝΗΣ ΔΕΛΗΣ:** Αορίστου χρόνου είναι, αλλά μπορεί η εργοδοσία να απολύει όποτε θέλει, χωρίς εσείς να ασκείτε τον παραμικρό έλεγχο. Δηλαδή, απελευθερώνετε τις απολύσεις -γενικώς, έχετε μία μια τάση στην απελευθέρωση, αλλά αυτά θα τα συζητήσουμε και στο επόμενο νομοσχέδιο- και για το Υπουργείο Παιδείας επιφυλάσσετε την αρμοδιότητα απλώς να καταχωρίζει αυτές τις απολύσεις. Γιατί στην απάντησή που μας δώσατε τη γραπτή λέτε ότι «η υπηρεσία μας έκανε αποδεκτές τις προτάσεις λύσης σύμβασης εργασίας αορίστου χρόνου από το εν λόγω ιδιωτικό σχολείο». Τις έκανε αποδεκτές χωρίς να ρωτήσει τι, πώς, πότε και γιατί φυσικά.

Κλείνοντας, νομίζω όλοι καταλαβαίνουμε το παιδαγωγικό κλίμα που δημιουργείται σε ένα σχολείο όταν οι εκπαιδευτικοί, σε οποιοδήποτε σχολείο είτε στο ιδιωτικό είτε στο δημόσιο, είναι φοβισμένοι. Όπως λέει και ένα πολύ ωραίο σύνθημα «δάσκαλος σκυφτός και φοβισμένος σημαίνει αμόρφωτος λαός», κυρία Υπουργέ. Περί αυτού πρόκειται.

Γι’ αυτό και επειδή οι εκπαιδευτικοί κατά πως φαίνεται δεν έχουν τίποτα να περιμένουν από την Κυβέρνησή σας -εσείς το είπατε, δεν έχετε κανένα σκοπό να αλλάξετε τη διάταξη αυτή, την οποία μάλιστα υπερασπίζεστε κιόλας- θα πρέπει, κατά τη γνώμη μας, να ενισχύσουν ακόμα περισσότερο τα σωματεία τους, την ενότητά τους, τον αγώνα τους και να διεκδικήσουν παρά το ότι έχουν απέναντί τους και αντίθετο με αυτούς το νομοθετικό πλαίσιο το κυβερνητικό. Ο αγώνας τους νομίζω ότι μπορεί αυτό να το ξεπεράσει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελή.

Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Εάν, κύριε συνάδελφε, κάνατε την ερώτηση και μέσω της ερώτησης θέλατε απάντηση από το Υπουργείο αν θα αλλάξει το εργασιακό πλαίσιο, όχι δεν είναι στις προθέσεις του Υπουργείου να αλλάξει. Το είπα και στην πρωτολογία, το επαναλαμβάνω και τώρα.

Παρ’ όλα αυτά, το να αναδεικνύονται τα θετικά στοιχεία, μεταξύ άλλων, αυτής της ρύθμισης ότι οι συμβάσεις δεν είναι πια διετείς, ότι είναι αορίστου χρόνου, δεν υπάρχει ανασφάλεια, δεν υπάρχει αυτή η αβεβαιότητα που ήταν μέχρι τότε για τους εκπαιδευτικούς, είναι κάτι κεκτημένο, υπό την έννοια ότι έχει ρυθμιστεί και ισχύει και είναι κάτι θετικό και δεν θα μου επιτρεπόταν αυτό να το αποκρύψω ή να μην το τονίσω.

Σε ό,τι αφορά την κακή ή την καλή εφαρμογή της εργατικής νομοθεσίας, εν προκειμένω στις σχέσεις παροχής εργασίας από τους ιδιωτικούς εκπαιδευτικούς, πάντοτε τον τελευταίο λόγο τον έχουν τα δικαστήρια, ποτέ το Υπουργείο και αλίμονο αν τον είχε. Διαπιστωτικά έρχεται το Υπουργείο και επικυρώνει τις συμβάσεις αυτές, αλλά τον λόγο τον έχει η ανεξάρτητη δικαιοσύνη στην οποία οφείλουν, δικαιούνται και η δική μου γνώμη, αν μου επιτρέπετε να πω ως δικηγόρου, είναι ναι, να το κάνουν. Εάν θεωρούν ότι έγινε καταχρηστική άσκηση δικαιώματος βεβαίως πρέπει να προσφύγουν στη δικαιοσύνη, γιατί και εκείνοι οι εργοδότες οι οποίοι κάνουν τέτοια χρήση των δυνατοτήτων που τους δίνει η νομοθεσία -καταχρηστική εν προκειμένω- πρέπει και εκείνοι να τιμωρηθούν.

Πέραν των άλλων, θα ήθελα να σας πω ότι, ναι, ο σκυφτός δάσκαλος δεν είναι καλός δάσκαλος. Κανείς δεν θέλει ο δάσκαλος να είναι σκυφτός. Καλώς κάνουν και συνδικαλίζονται, καλώς κάνουν και διεκδικούν τα δικαιώματά τους. Πάντοτε, όμως, για εμάς στο Υπουργείο εκτός από το καλό των εκπαιδευτικών -τους οποίους εμπιστευόμαστε, στους οποίους βασιζόμαστε και με κάθε ευκαιρία τονίζουμε τη δική τους σημαντική συνεισφορά, δεν αρκεί να νομοθετούμε εμείς, πρέπει και εκείνοι να εφαρμόζουν τους νόμους και εκείνοι πρέπει να βάλουν περίσσευμα ψυχής και το κάνουν- πρέπει να λαμβάνουμε υπ’ όψιν, κύριε συνάδελφε και την ανάγκη των παιδιών, κάποιος να τους διδάσκει, να τους μορφώνει. Η άσκηση των δικαιωμάτων των εκπαιδευτικών είναι μια δύσκολη εξίσωση. Να μην εμποδίζει τη δική τους καλή μόρφωση και εκπαίδευση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Δεν θα συζητηθεί κατόπιν συνεννόησης η τρίτη υπ’ αριθμόν 795/4-3-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Υποδομών και Μεταφορών με θέμα: «Αδικαιολόγητη εμμονή του Υπουργείου Μεταφορών και Υποδομών ως προς την εγκατάσταση πλευρικών διοδίων στους κόμβους Βαρυμπόμπης και Αγίου Στεφάνου και κατ’ επέκταση αναλογικών διοδίων μετά τον κόμβο Μεταμόρφωσης».

Επίσης, δεν θα συζητηθεί λόγω κωλύματος της Βουλευτού η πρώτη με αριθμό 777/27-2-2024 επίκαιρη ερώτηση πρώτου κύκλου της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Παιδείας, Θρησκευμάτων και Αθλητισμού με θέμα: «Η συστέγαση νέου Πρότυπου Σχολείου στις εγκαταστάσεις του συγκροτήματος 2ου Γυμνασίου - 2ου ΓΕΛ Λάρισας δημιουργεί περισσότερα εκπαιδευτικά προβλήματα απ’ ό,τι επιλύει».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και θα εισέλθουμε μετά από ολιγόλεπτη διακοπή στην ημερήσια διάταξη της νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Η Διάσκεψη των Προέδρων αποφάσισε στη συνεδρίασή της 29ης Φεβρουαρίου 2024 τη συζήτηση του νομοσχεδίου σε δύο έως τρεις συνεδριάσεις, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Ιωάννης Πλακιωτάκης):** Το Σώμα συνεφώνησε.

Πριν δώσω τον λόγο στον εισηγητή της Νέας Δημοκρατίας κ. Ελευθέριο Κτιστάκη, να σας ανακοινώσω πως έχουν κατατεθεί τρία αιτήματα ενστάσεων αντισυνταγματικότητας από τον ΣΥΡΙΖΑ, το Κομμουνιστικό Κόμμα Ελλάδας και την Ελληνική Λύση τα οποία θα συζητηθούν μετά το πέρας των ομιλιών των εισηγητών και των ειδικών αγορητών.

(Στο σημείο αυτό καταχωρίζονται στα Πρακτικά οι προαναφερθείσες ενστάσεις αντισυνταγματικότητας του ΣΥΡΙΖΑ - Προοδευτική Συμμαχία, του Κομμουνιστικού Κόμματος Ελλάδας και της Ελληνικής Λύσης, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.43-62)

ΑΛΛΑΓΗ ΣΕΛΙΔΑΣ

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο για δύο λεπτά.

**ΠΡΟΕΔΡΟΣ (Ιωάννης Πλακιωτάκης):** Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα να κάνω μια πρόταση επί της διαδικασίας στο Σώμα. Απευθύνομαι κυρίως στο ΠΑΣΟΚ, στον ΣΥΡΙΖΑ, στο ΚΚΕ και στην Πλεύση Ελευθερίας.

Δεν είναι δυνατόν, κατά τη δική μας άποψη, να γίνεται αυτό που γίνεται για το Σύνταγμα της χώρας. Και επειδή δεν είναι δυνατόν και το Σύνταγμα είναι ένα πλαίσιο κανονισμών για το πώς λειτουργούμε, κάνουμε την πρόταση στο ΠΑΣΟΚ, στον ΣΥΡΙΖΑ, στο ΚΚΕ και στην Πλεύση Ελευθερίας να καταθέσουμε από κοινού μια πρόταση δυσπιστίας.

Έξω γίνεται ο χαμός με τον αγροτικό κόσμο, έξω γίνεται ο χαμός για τα Τέμπη με πάνω από ένα εκατομμύριο, έξω γίνεται αυτό που γίνεται με τους φοιτητές και τους πανεπιστημιακούς.

(Θόρυβος - διαμαρτυρίες από την πτέρυγα της Νέας Δημοκρατίας)

(Χειροκροτήματα από την πτέρυγα της Νέας Δημοκρατίας)

Πρέπει να δείξουμε, συνάδελφοι και συναδέλφισσες της Αντιπολίτευσης, ότι υπάρχει αντιπολίτευση και μέσα στη Βουλή.

(Χειροκροτήματα από την πτέρυγα της Νέας Αριστεράς)

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο για δυο λεπτά.

**ΠΡΟΕΔΡΟΣ (Ιωάννης Πλακιωτάκης):** Ορίστε, κυρία Τζάκρη.

**ΘΕΟΔΩΡΑ ΤΖΑΚΡΗ:** Όπως ανακοινώσατε, κύριε Πρόεδρε, σύσσωμη η Κοινοβουλευτική Ομάδα του ΣΥΡΙΖΑ κατέθεσε ένσταση αντισυνταγματικότητας επί της αρχής και:

Επί των άρθρων του κεφαλαίου Δ΄, άρθρα 130 έως 155 για τον λόγο ότι τα νομικά πρόσωπα πανεπιστημιακής εκπαίδευσης που οι διατάξεις αυτές θεσπίζουν και ρυθμίζουν είναι νομικά πρόσωπα ιδιωτικού δικαίου και όχι δημοσίου δικαίου, κατά παράβαση του άρθρου 16 παράγραφος 5 του Συντάγματος.

Επί των άρθρων 135 και 152 του νομοσχεδίου για τον λόγο ότι δεν διασφαλίζουν την ακαδημαϊκή αυτοδιοίκηση των νομικών προσώπων πανεπιστημιακής εκπαίδευσης, κατά παράβαση του άρθρου 16 παράγραφος 5 του Συντάγματος.

Επί του άρθρου 147 του νομοσχεδίου για τον λόγο ότι προβλέπει διαφορετικούς όρους πρόσβασης των φοιτητών στα νομικά πρόσωπα πανεπιστημιακής εκπαίδευσης έναντι των δημοσίων πανεπιστημίων.

Και επί του άρθρου 151 για τον λόγο ότι δεν περιέχει εγγυήσεις υπέρ των καθηγητών των νομικών προσώπων πανεπιστημιακής εκπαίδευσης, κατά παράβαση, επίσης, της παραγράφου 6 του ίδιου άρθρου.

**ΠΡΟΕΔΡΟΣ (Ιωάννης Πλακιωτάκης):** Ευχαριστούμε, κυρία Τζάκρη.

Όπως έχω ήδη ανακοινώσει θα συζητηθούν οι ενστάσεις αντισυνταγματικότητας μετά το πέρας των ομιλιών των εισηγητών και των ειδικών αγορητών.

Επίσης, κατατέθηκε ένσταση αντισυνταγματικότητας από τη Νίκη.

(Στο σημείο αυτό καταχωρίζεται στα Πρακτικά η προαναφερθείσα ένσταση αντισυνταγματικότητας του Δημοκρατικού Πατριωτικού Κινήματος- ΝΙΚΗ, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.66-72)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Ιωάννης Πλακιωτάκης):** Να ανοίξει ο ηλεκτρονικός κατάλογος, παρακαλώ.

Τον λόγο έχει τώρα ο κ. Ελεύθερος Κτιστάκης από τη Νέα Δημοκρατία.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, με το προκείμενο σχέδιο νόμου η Κυβέρνηση συνεχίζει την πορεία των ριζικών μεταρρυθμίσεων στη χώρα μας. Αυτή η πορεία αποτυπώνεται σε ολόκληρο το σχέδιο νόμου και όχι μόνο στο Δ΄ Μέρος, αυτό για τα νομικά πρόσωπα πανεπιστημιακής εκπαίδευσης στο οποίο έχει επικεντρωθεί πολύ περισσότερο ο δημόσιος διάλογος. Τα δύο πρώτα μέρη πραγματικά ενδυναμώνουν το Δημοκρίτειο Πανεπιστήμιο Θράκης και το Ελληνικό Ανοικτό Πανεπιστήμιο Αντίστοιχα. Νομίζω ότι το ταυτόσημο του χαρακτηρισμού «ιστορική στιγμή» για το κάθε πανεπιστήμιο, από μέρους αμφοτέρων των διοικούντων τους, ενώπιον της αρμόδιας επιτροπής δεν δίνει απολύτως κανένα περιθώριο για αμφισβήτηση.

Συγκεκριμένα το Δημοκρίτειο αναβαθμίζεται, αφ’ ενός με την ίδρυση νέων σχολών και τμημάτων, αφ’ ετέρου με την ένταξη αυτών των τμημάτων και των ερευνητικών ινστιτούτων του Διεθνούς Πανεπιστημίου Ελλάδος της Δράμας και της Καβάλας. Με τις ρυθμίσεις αυτές, το Δημοκρίτειο θα καταστεί το τρίτο σε μέγεθος πανεπιστήμιο της χώρας μας. Πρόσθετα, θα ταυτίζεται πλέον διοικητικά και γεωγραφικά με την Περιφέρεια Ανατολικής Μακεδονίας και Θράκης. Η ανάπτυξη σε όλη την περιφέρεια εκτιμάται ότι θα συμβάλει στην ενίσχυση της περιφερειακής συνείδησης, θα αμβλύνει τις ενδοπεριφερειακές ανισότητες και συνακόλουθα θα εκπληρώσει τον εθνικής σημασίας στόχο της.

Για όλους εμάς που σπουδάσαμε στο πανεπιστήμιο αυτό, και ιδιαίτερα όσοι σπουδάσαμε μερικές δεκαετίες πίσω, γνωρίζουμε ότι η συμβολή του Δημοκρίτειου, σε δύσκολες και κρίσιμες εποχές και συγκυρίες μόνο και μόνο λόγω της καθ’ αυτής ύπαρξής του στην περιοχή είναι σημαντική.

Αναφορικά με το Ελληνικό Ανοικτό Πανεπιστήμιο θα ήθελα να πω τα εξής. Αυτονομείται και αποκτά το σύστημα διακυβέρνησης και διοίκησης που έχουν τα υπόλοιπα πανεπιστήμια: Πρύτανη, Συμβούλιο Διοίκησης, Σύγκλητο. Συγκεκριμένα, εκσυγχρονίζεται το πλαίσιο οργάνωσης και λειτουργίας του σε εναρμόνιση με το ν.4957/2022, με ταυτόχρονο όμως σεβασμό της ιδιαιτερότητάς του, δεδομένου ότι από την ίδρυσή του με το ν.2083/1992 έχουν σημειωθεί πλείστες εξελίξεις στον τομέα της εκπαίδευσης και δη της εξ αποστάσεως εκπαίδευσης. Προβλέπεται, συνεπώς η διαμόρφωση των προγραμμάτων σπουδών σύμφωνα με το ν.4957/2022 και η ολοκλήρωση της διαδικασίας πιστοποίησης από την Εθνική Αρχή Ανώτατης Εκπαίδευσης.

Σκοπός των ρυθμίσεων είναι να προσαρμοστεί και άρα να ανταποκριθεί πληρέστερα το Ελληνικό Ανοικτό Πανεπιστήμιο στις σύγχρονες εξελίξεις στον ακαδημαϊκό χώρο και στις προκλήσεις που θέτουν η επιστημονική και η τεχνολογική πρόοδος με απώτερο στόχο τη συνεχή και διαχρονικά επίκαιρη ανταπόκρισή του στην ψηφιακή εποχή. Για παράδειγμα συστήνεται ειδικός λογαριασμός κονδυλίων έρευνας καθώς και νομικό πρόσωπο ιδιωτικού δικαίου για την αξιοποίηση και τη διαχείριση της περιουσίας του.

Η αναβάθμιση και η διασφάλιση της ποιότητας της εξ αποστάσεως παροχής ανώτατης εκπαίδευσης στη χώρα μας είναι ιδιαίτερης σημασίας, καθ’ ότι απευθύνεται σε μεγάλο αριθμό φοιτητών με ευρύτατο φάσμα ηλικιών και, άρα διαφορετικών επαγγελματικών και οικογενειακών υποχρεώσεων, γεγονός που απαιτεί ειδική μέριμνα για τη διευκόλυνσή τους.

Εξίσου κρίσιμος σκοπός των ρυθμίσεων είναι η ανάπτυξη και η ενίσχυση του ακαδημαϊκού ρόλου του ΕΑΠ στην παιδαγωγική κατάρτιση και την πιστοποίηση της ανοικτής και εξ αποστάσεως εκπαίδευσης. Για τον λόγο αυτόν διευρύνεται ο σκοπός τους ούτως ώστε να περιλαμβάνει και την παροχή παιδαγωγικής εκπαίδευσης, κατάρτισης, επιμόρφωσης και εξειδίκευσης.

Αναφορικά με το Γ΄ Μέρος επικαλούμαι, καταρχάς, την αποστροφή του προεδρεύοντα της Συνόδου των Πρυτάνεων στην επιτροπή ότι το Υπουργείο υιοθέτησε τη μεγάλη πλειοψηφία των προτάσεών τους. Το Μέρος αυτό είναι σαφώς εκτενέστερο του νομοσχεδίου και αποτυπώνει παρεμβάσεις σε πλείστα ζητήματα των ΑΕΙ, με κοινό όμως στόχο την ενίσχυσή τους προς κάθε κατεύθυνση. Η σημασία και η αξία που δίνει η Κυβέρνηση στα δημόσια ανώτατα εκπαιδευτικά ιδρύματα φαίνεται -όχι βέβαια- από το μέγεθος του μέρους αυτού, αλλά κυρίως από τη φιλοσοφία που το διαπνέει.

Έρχομαι ευθύς αμέσως σε ορισμένα σημειολογικά παραδείγματα, που αποδεικνύουν τη θέση μου αυτή. Δίνεται ώθηση προς στην εξωστρέφεια με τη δυνατότητα από μέρους των παραρτημάτων των ημεδαπών ΑΕΙ της σύναψης εκπαιδευτικών συμφωνιών, με αντικείμενο την παροχή εκπαιδευτικών υπηρεσιών με ανώτατα εκπαιδευτικά ιδρύματα της χώρας υποδοχής. Ειδική μνεία στα κοινά προγράμματα διδακτορικών σπουδών και απονομής κοινού τίτλου με άλλα ΑΕΙ της ημεδαπής ή αναγνωρισμένα της αλλοδαπής. Στην εξωστρέφεια αποσκοπεί η δυνατότητα σε φοιτητές ΑΕΙ της αλλοδαπής να εγγραφούν και να συνεχίσουν τις σπουδές τους στα ξενόγλωσσα προγράμματα. Επίσης, η εγγραφή αλλοδαπών - αλλογενώναπό τρίτες χώρες στα ελληνόγλωσσα προγράμματα σπουδών των ΑΕΙ, ανεξάρτητα από τον αριθμό των εισακτέων.

Προσωπικά, στην εξωστρέφεια εντάσσω και τη διεύρυνση του θεσμού του συνεργαζόμενου καθηγητή, ώστε να δίνεται κίνητρο σε Έλληνες επιστήμονες από ΑΕΙ και ερευνητικούς οργανισμούς της αλλοδαπής να προσφέρουν υπηρεσίες μερικής απασχόλησης.

Τέλος, στους τομείς που ενισχύονται τα ΑΕΙ, περιλαμβάνεται ο ψηφιακός μετασχηματισμός. Ορισμένες δε από τις υποχρεωτικές εκφάνσεις του είναι η ψηφιοποίηση όλων των διαδικασιών, μέχρι την 30η Ιουνίου του 2025 και η υποχρέωση διαλειτουργικότητας με τα πληροφοριακά συστήματα του Υπουργείου.

Ειδικά, σημειώνω, την υποχρέωση διαλειτουργικότητας του συστήματος του Ειδικού Λογαριασμού Κονδυλίων Έρευνας με τη «ΔΙΑΥΓΕΙΑ», το Κέντρο Ηλεκτρονικών Μητρώων Δημοσίων Συμβάσεων, το Πληροφοριακό Σύστημα Κρατικών Ενισχύσεων και το Πληροφοριακό Σύστημα της ΕΘΑΑΕ, από την 1-1-2025.

Κυρίες και κύριοι, εν γνώσει μου ότι αδικώ τις ρυθμίσεις που εμπεριέχονται στα τρία αυτά πρώτα μέρη, επιτρέψτε μου να εστιάσω και να αφιερώσω το μεγαλύτερο τμήμα της ομιλίας μου στο Δ΄ Μέρος. Οι ρυθμίσεις του μέρους αυτού αντιμετωπίζουν το ζήτημα της παροχής υπηρεσιών ανώτατης εκπαίδευσης στη χώρα μας, με βάση τις ανάγκες και τις επιταγές της σύγχρονης εποχής.

Για πρώτη φορά θεσπίζεται νομοθετικό πλαίσιο με σκοπό την παροχή υπηρεσιών ανώτατης εκπαίδευσης και την απονομή τίτλων σπουδών διά της αδειοδότησης της εγκατάστασης και λειτουργίας παραρτημάτων υφιστάμενων αλλοδαπών ανώτατων εκπαιδευτικών ιδρυμάτων, υπό τη μορφή νομικών προσώπων πανεπιστημιακής εκπαίδευσης. Το νομικό αυτό πρόσωπο είναι ειδικού σκοπού, μη κερδοσκοπικού χαρακτήρα, με αποκλειστικό σκοπό την παροχή υπηρεσιών ανώτατης εκπαίδευσης. Υπάγεται στην εποπτεία του Υπουργείου Παιδείας, Θρησκευμάτων και Αθλητισμού σε συνεργασία με την Εθνική Αρχή Ανώτατης Εκπαίδευσης. Συνδέεται απευθείας με το μητρικό του ίδρυμα και αποτελεί παράρτημά του στην Ελλάδα. Το μητρικό ίδρυμα ελέγχει το νομικό πρόσωπο είτε μέσω συμμετοχής με απόλυτη πλειοψηφία στο κεφάλαιο και τα όργανα διοίκησης, είτε με δεσμευτική ειδική συμφωνία -την εκπαιδευτική συμφωνία- βάσει της οποίας το μητρικό ίδρυμα διατηρεί τον πλήρη έλεγχο σε όλο το φάσμα λειτουργίας του νομικού προσώπου, από την εισαγωγή των φοιτητών και το περιεχόμενο των μαθημάτων, μέχρι το περιβάλλον φοίτησης και την πρόσβαση των φοιτητών στις πηγές.

Ως δε μητρικό ίδρυμα νοείται ένα κρατικό ή μη εκπαιδευτικό ίδρυμα ανώτατης εκπαίδευσης, το οποίο λειτουργεί ήδη σε χώρα κράτους - μέλους της Ευρωπαϊκής Ένωσης ή τρίτης χώρας. Το μητρικό ίδρυμα θα πρέπει να είναι αναγνωρισμένο στη χώρα του και πιστοποιημένο για την παροχή προγραμμάτων ανώτατης εκπαίδευσης και τη χορήγηση τίτλων σπουδών και θα πρέπει να περιλαμβάνεται απαραίτητα στο Εθνικό Μητρώο Αναγνωρισμένων Ιδρυμάτων Ανώτατης Εκπαίδευσης Αλλοδαπής του ΔΟΑΤΑΠ.

Ειδικά, σημειώνω, ότι προβλέπεται ρητά η άδεια να χορηγείται με απόφαση του Υπουργού Παιδείας, Θρησκευμάτων και Αθλητισμού κατόπιν σύμφωνης γνώμης της ΕΘΑΑΕ και γνώμης του Εθνικού Οργανισμού Πιστοποίησης Προσόντων και Επαγγελματικού Προσανατολισμού. Αν δε το μητρικό ίδρυμα είναι εγκατεστημένο εκτός Ευρωπαϊκής Ένωσης απαιτείται επιπρόσθετα γνώμη του Υπουργού Εξωτερικών.

Εν τέλει το νομικό πρόσωπο πανεπιστημιακής εκπαίδευσης μετά από αδειοδότηση, αξιολόγηση και πιστοποίηση των προγραμμάτων σπουδών του, των κτηριακών, εργαστηριακών και ερευνητικών υποδομών του από κρατικά όργανα, κυρίως την ΕΘΑΑΕ, θα απονέμει ακαδημαϊκά αναγνωρισμένους τίτλους σπουδών τριτοβάθμιας εκπαίδευσης. Επισημαίνω ότι θα εφαρμόζονται από την ΕΘΑΑΕ τα ίδια κριτήρια με αυτά των δημοσίων ΑΕΙ.

Κυρίες και κύριοι, κατά τη θεωρία διαχρονικά η ερμηνεία του Συντάγματος έχει ορισμένα ιδιαίτερα στοιχεία, δύο από τα οποία είναι ο ελλειπτικός χαρακτήρας αυτού και η μεγάλη χρονική απόσταση που μπορεί να χωρίζει το κείμενο από τον ερμηνευτή του. Ανάμεσα δε στις καθιερωμένες μεθόδους ερμηνείας, που επίσης διαχρονικά δέχεται η ελληνική και η διεθνής θεωρία είναι η ιστορικο-εξελικτική, ιστορικο-αντικειμενική κατά άλλους μέθοδος. Σύμφωνα με αυτή το νόημα των διατάξεων του Συντάγματος προσδιορίζεται όχι από την προσωπική βούληση των συντακτών, αλλά αντικειμενικά, δηλαδή από την ένταξη και τη θέση του συγκεκριμένου κανόνα στο όλο σύστημα της ισχύουσας έννομης τάξης, καθώς και από τις μεταβαλλόμενες κοινωνικές και εν γένει συνθήκες. Ακολουθεί δηλαδή την ιστορική εξέλιξη. Η ιστορικο-εξελικτική προσέγγιση είναι ιδιαίτερα κρίσιμη στο πεδίο του συνταγματικού δικαίου, γιατί το Σύνταγμα εξ ορισμού επιδιώκει να αποκτήσει το στοιχείο της μακροβιότητας και με τις διατάξεις επιχειρεί να τυποποιήσει νομικά το μακρύ ιστορικό σκοπό του.

Εν προκειμένω η παράγραφος 1 του άρθρου 16, ότι δηλαδή η τέχνη, η επιστήμη, η έρευνα και η διδασκαλία είναι ελεύθερες συνιστά τη θεμελιώδη αρχή της διάταξης. Οι περιορισμοί των επόμενων παραγράφων συνιστούν τις εξαιρέσεις. Έπεται ότι η γενική αρχή ερμηνεύεται διασταλτικά και οι εξαιρέσεις αυστηρά, συσταλτικά. Στην προκειμένη περίπτωση οι συνταγματικοί περιορισμοί που εισάγονται πρέπει να ερμηνεύονται υπέρ της ακαδημαϊκής ελευθερίας και όχι υπέρ της διεύρυνσης των περιορισμών.

Συνακόλουθα όλων αυτών οι διατάξεις του άρθρου 16 οφείλουν να ερμηνευθούν όχι ως στατικές, αλλά δυναμικά θεωρώντας το Σύνταγμα ως ζωντανό εργαλείο ή ζωντανό κείμενο, το οποίο εξελίσσεται διαρκώς. Οι συνταγματικές επιταγές ερμηνεύονται και εφαρμόζονται στην ισχύουσα πραγματικότητα, λαμβάνοντας υπόψη τις μεταβαλλόμενες συνθήκες κυρίως, αλλά όχι αποκλειστικά υπό το πρίσμα του Ενωσιακού Δικαίου, δηλαδή των υποχρεώσεων που η χώρα μας έχει αναλάβει από την πλήρη ένταξη της στην Ευρωπαϊκή Ένωση και ειδικότερα από τη σύμβαση για τη λειτουργία της Ευρωπαϊκής Ένωσης και τον Χάρτη Θεμελιωδών Δικαιωμάτων της Ευρωπαϊκής Ένωσης. Βασική δε αρχή του Ενωσιακού Δικαίου είναι αυτή της αναλογικότητας εν προκειμένω κατά πόσο η απόλυτη απαγόρευση είναι το πρόσφορο μέτρο για την επίτευξη του επιδιωκόμενου σκοπού. Άλλωστε αυτό είναι και συνταγματική επιταγή.

Επίσης, οι διατάξεις αυτές ερμηνεύονται στο πνεύμα της Ευρωπαϊκής Σύμβασης Δικαιωμάτων του Ανθρώπου και αναφέρω για την πληρότητα της σκέψης ότι το Ευρωπαϊκό Δικαστήριο Δικαιωμάτων του Ανθρώπου ήδη από το 1978 έχει κρίνει ότι η σύμβαση είναι ζωντανό εργαλείο που πρέπει να ερμηνεύεται υπό τη σκέπη των σύγχρονων συνθηκών.

Επισημαίνω με έμφαση ότι η δυναμική ερμηνεία των ίδιων αυτών συνταγματικών διατάξεων υπό το πρίσμα του ενωσιακού δικαίου δεν γίνεται για πρώτη φορά, δεδομένου ότι το Συμβούλιο της Επικρατείας, αλλά και το Δικαστήριο Ευρωπαϊκής Ένωσης έχουν ήδη νομολογήσει επ’ αυτού, ενώ και σημαντικό μέρος της θεωρίας, επιστημονικής κοινότητας δηλαδή, έχει εκφράσει ανάλογη προσέγγιση ήδη από παλαιότερα και σε ανύποπτο χρόνο.

Ενδεικτικά, το Συμβούλιο της Επικρατείας ακολούθησε αυτή την οδό ερμηνεύοντας την παράγραφο 4 του άρθρου 16 του Συντάγματος όταν τέθηκε ενώπιον του το ζήτημα συνταγματικότητας της επιβολής διδάκτρων στα μεταπτυχιακά προγράμματα των ελληνικών δημόσιων πανεπιστημίων. Με την υπ’ αριθμόν 2411/2000 απόφαση της Ολομέλειας έκρινε αυτολεξεί, όταν ο συντακτικός νομοθέτης θέσπισε με το Σύνταγμα του 1975 το εν λόγω κοινωνικό δικαίωμα και για την ανώτατη εκπαίδευση είχε υπ’ όψιν του το θεσμικό πλαίσιο και το κόστος λειτουργίας των προπτυχιακών σπουδών, ενώ απουσίαζαν σχεδόν από τα ελληνικά πανεπιστήμια οι μεταπτυχιακές σπουδές και το αντίστοιχο θεσμικό πλαίσιο. Η μειοψηφία της Ολομέλειας του Συμβουλίου της Επικρατείας ακολούθησε αυτή τη μέθοδο ήδη στην υπ’ αριθμόν 3457/1998 απόφαση για τις συγκεκριμένες αυτές διατάξεις του άρθρου 16. Νομίζω ότι έχει σημασία ότι τρία από τα πέντε μέλη της τότε μειοψηφίας μετέπειτα έγιναν Πρόεδροι του Συμβουλίου της Επικρατείας.

Επίσης, η Ολομέλεια του Συμβουλίου της Επικρατείας στην υπ’ αριθμόν 3470/2011 απόφαση, η οποία εκδόθηκε μετά από σχετική απόφαση του τότε Δικαστηρίου Ευρωπαϊκών Κοινοτήτων επί προδικαστικού ζητήματος έκρινε ότι η αρχή αναλογικότητας του Συντάγματος και του Ενωσιακού Δικαίου επιβάλλουν ερμηνεία πέραν της γραμματικής του άρθρου 14, παράγραφος 9 και ουσιαστικά έκρινε ανεφάρμοστη τη συνταγματική αυτή διάταξη.

Πρόσφατα, το Δικαστήριο της Ευρωπαϊκής Ένωσης σε μια απόφαση του Τμήματος μείζονας σύνθεσης της 6ης Οκτωβρίου του 2020 στην υπόθεση της Ευρωπαϊκής Επιτροπής κατά της Ουγγαρίας έκρινε ότι ο ερμηνευτής του εθνικού Συντάγματος, κατά την εφαρμογή των συνταγματικών διατάξεων για την ίδρυση και την εγκατάσταση παραρτημάτων αλλοδαπών πανεπιστημίων στην Ουγγαρία, οφείλει να τις ερμηνεύει σε αρμονία με το νόημα που αποκτούν κατά τη συνδυαστική τους εφαρμογή με τις θεμελιώδεις ελευθερίες του Ενωσιακού Δικαίου και δη με την αρχή της αναλογικότητας.

Υπενθυμίζω εξάλλου ότι η δυναμική ερμηνεία εφαρμόζεται ήδη σήμερα στο άρθρο 4 παράγραφος 4 του Συντάγματος που ορίζει ότι μόνο Έλληνες πολίτες γίνονται δεκτοί στις δημόσιες λειτουργίες, όμως γνωρίζουμε ότι πολίτες κρατών μελών της Ευρωπαϊκής Ένωσης γίνονται πλέον και αυτοί δεκτοί με βάση τη δέσμευσή μας προς την Ένωση.

Επίσης, το άρθρο 19 παράγραφος 3 του Συντάγματος ορίζει ότι απαγορεύεται η χρήση αποδεικτικών μέσων που έχουν αποκτηθεί με παράνομο τρόπο, πλην όμως υφίσταται πάγια αντίθετη νομολογία ακόμα και του Αρείου Πάγου για συγκεκριμένες περιπτώσεις. Και στις περιπτώσεις αυτές η γραμματική ερμηνεία δίνει σαφές νόημα. Όμως, οι κοινωνικοπολιτικές εξελίξεις στο μεσοδιάστημα κατέστησαν αναγκαία την ιστορικοαντικειμενική ερμηνεία υπό το πρίσμα του Ενωσιακού Δικαίου της Ευρωπαϊκής Σύμβασης Δικαιωμάτων του Ανθρώπου.

Τέλος, στο ίδιο πλαίσιο -αν και σε διαφορετικές βάσεις- αναφέρω επιγραμματικά και καταθέτω στα Πρακτικά το άρθρο του Ιωάννη Σαρμά, πρώην Προέδρου του Ελεγκτικού Συνεδρίου, «Η ελευθερία ίδρυσης ιδιωτικών πανεπιστημίων ως ενωσιακό θεμελιώδες δικαίωμα» δημοσιευμένο το 2018, καθώς και το άρθρο του Καθηγητή Γεωργίου Δελλή «Γιατί απαγορεύονται τα ιδιωτικά πανεπιστήμια στην Ελλάδα;» δημοσιευμένο τον Απρίλιο του 2019.

(Στο σημείο αυτό ο Βουλευτής κ. Ελευθέριος Κτιστάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι, το ζήτημα δεν είναι μόνο νομικό, είναι ευρύτερα κοινωνικό. Η ακαδημαϊκή ελευθερία δεν περιλαμβάνει το δικαίωμά μου στην επιλογή της σχολής του πανεπιστημίου; Είναι δυνατόν να ερμηνεύουμε τόσο στενά, αυστηρά την ελευθερία και τόσο διασταλτικά τους περιορισμούς αυτής; Και ακόμα ευρύτερα στο σύγχρονο κοινωνικό πλαίσιο, είναι δυνατόν να έχουμε στη χώρα μας ξένα σχολεία με ξένα προγράμματα μάθησης στην υποχρεωτική εκπαίδευση και η πανεπιστημιακή εκπαίδευση να μη δύναται να απελευθερωθεί από τα δεσμά του κράτους;

Είναι σίγουρο ότι τις επόμενες ημέρες θα διεξαχθεί πλούσια και ίσως έντονη συζήτηση. Αυτή είναι σίγουρα ευπρόσδεκτη και μάλλον αναγκαία. Ως εισηγητής σας καλώ να δούμε από κοινού το προκείμενο σχέδιο νόμου χωρίς δογματισμούς, χωρίς αγκυλώσεις, αλλά δημιουργικά και ενταγμένο στο παρόν κοινωνικό εν ευρεία έννοια γίγνεσθαι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κτιστάκη.

Κυρίες και κύριοι συνάδελφοι, γίνεται γνωστό στο Σώμα τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και τέσσερις συνοδοί εκπαιδευτικοί από το 162ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον εισηγητή του ΣΥΡΙΖΑ κ. Διονύσιο Καλαματιανό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, από την πρώτη στιγμή που εισήχθη στη Βουλή αυτό το νομοσχέδιο, ζητήσαμε από την Κυβέρνηση να το αποσύρει γιατί είναι πρόδηλα αντισυνταγματικό. Πρόκειται για μια ξεκάθαρη και ευθεία παραβίαση του άρθρου 16 του Συντάγματος.

Το άρθρο 16 παράγραφος 5 ορίζει ότι η ανώτατη εκπαίδευση στη χώρα μας παρέχεται αποκλειστικά από νομικά πρόσωπα δημοσίου δικαίου που έχουν το αυτοδιοίκητο και είναι υπό την εποπτεία του κράτους. Στην παράγραφο 6 του άρθρου 16 ορίζεται ότι οι καθηγητές πανεπιστημίου είναι δημόσιοι λειτουργοί και στην παράγραφο 8 ορίζεται ότι η σύσταση ανωτάτων σχολών από ιδιώτες απαγορεύεται.

Οι λέξεις είναι σαφείς. Οι λέξεις αυτές που χρησιμοποιεί το Σύνταγμά μας δεν αλλάζουν νόημα ούτε ερμηνεία με την πάροδο του χρόνου. Ούτε σε πενήντα χρόνια δεν θα αλλάξουν κανένα νόημα. Ρητά και κατηγορηματικά λοιπόν ορίζει αυτά που ορίζει το άρθρο 16. Δεν υπάρχει κανένα περιθώριο παρερμηνείας. Δεν υφίσταται καμμία παράκαμψη του Συντάγματος. Υφίσταται μόνο παραβίαση του Συντάγματος. Αυτό κάνετε.

Και προκαλεί μεγάλη απορία το γεγονός ότι πενήντα χρόνια τώρα με κυβερνήσεις της Νέας Δημοκρατίας, τριάντα χρόνια τουλάχιστον προσπαθεί η Νέα δημοκρατία και άλλοι κύκλοι απεργάζονται και επιδιώκουν την ίδρυση ιδιωτικών πανεπιστημίων στη χώρα, δεν είχαν φέρει τα επιχειρήματα που φέρνετε εσείς τώρα. Τριάντα χρόνια.

Και μάλιστα πρόσφατα ο Πρωθυπουργός, ο κ. Μητσοτάκης, τον Ιούνιο έλεγε ότι χρειάζεται αναθεώρηση του άρθρου 16. Πάντα μιλούσατε, κυρίες και κύριοι, για αναθεώρηση του άρθρου 16, ώστε να ιδρυθούν νομικά πρόσωπα ιδιωτικού δικαίου στη χώρα μας που να παρέχουν ανώτατη εκπαίδευση. Τι άλλαξε τώρα; Τι άλλαξε; Ποια επιφοίτηση έχετε τώρα; Μας λέτε για δυναμική και σύγχρονη με τις κοινωνικές και οικονομικές συνθήκες ερμηνεία του Συντάγματος. Μα τι είναι αυτά; Αλλάζουν νόημα οι λέξεις με την πάροδο του χρόνου;

Ανακαλύψατε και τις επιταγές του Ευρωπαϊκού Δικαίου. Μα είναι ξεκάθαρο ότι το Ευρωπαϊκό Δίκαιο δεν υποχρεώνει την ίδρυση ιδιωτικών πανεπιστημίων. Δεν υπάρχει καμμία αντίθεση του Ελληνικού Συντάγματος με το Ενωσιακό και Διεθνές Δίκαιο. Σύμφωνα με το Δίκαιο της Ευρωπαϊκής Ένωσης, το κράτος μέλος, δηλαδή το άρθρο 16 του Συντάγματος, έχει την αποκλειστική αρμοδιότητα να οργανώσει και να καθορίσει τη μορφή της ανώτατης εκπαίδευσης στη χώρα.

Είναι ξεκάθαρο, επίσης, πως ο τομέας της εκπαίδευσης δεν ανήκει στο πεδίο της αποκλειστικής αρμοδιότητας της Ευρωπαϊκής Ένωσης. Αυτό αποδεικνύεται από το πλήθος των εκπαιδευτικών μοντέλων που συναντώνται σήμερα στα κράτη μέλη. Μάλιστα, στο άρθρο 14 παράγραφος 3 του Χάρτη Θεμελιωδών Δικαιωμάτων της Ευρωπαϊκής Ένωσης αναφέρεται ότι η ελευθερία ίδρυσης εκπαιδευτικών ιδρυμάτων γίνεται σεβαστή σύμφωνα με τις εθνικές νομοθεσίες που διέπουν την άσκησή της. Άρα η ευρωπαϊκή νομοθεσία αφήνει στα κράτη μέλη να αποφασίσουν για το είδος της ανώτατης εκπαίδευσης που θα έχουν και η ευρωπαϊκή νομοθεσία επιτρέπει το «απαγορεύεται» του άρθρου 16. Εσείς δεν επιτρέπετε το «απαγορεύεται».

Η αλήθεια είναι ότι δεν υπάρχει καμμία υποχρέωση ευρωπαϊκή ή διεθνής της χώρας που πρέπει να διευθετηθεί. Γι’ αυτό δεν υφίσταται καμμία καταδίκη από το Δικαστήριο της Ευρωπαϊκής Ένωσης. Γνωρίζετε, κυρίες και κύριοι συνάδελφοι -ρώτησα και τον Υπουργό στην επιτροπή- να έχει καταδικαστεί η χώρα για τη μη ίδρυση και λειτουργία ιδιωτικών πανεπιστημίων στην Ελλάδα; Ούτε καν παραπομπή δεν υπάρχει. Δεν υπάρχει υποχρέωση, μόνο επιλογή, δική σας επιλογή. Και θέλετε τώρα με έναν απλό νόμο να παραβιάσετε το Σύνταγμα και να απαξιώσετε το κανονιστικό κύρος της διάταξής του.

Όμως, με αυτόν τον τρόπο, κυρίες και κύριοι συνάδελφοι -να είμαστε ξεκάθαροι- δημιουργείται ένα εξαιρετικά κακό προηγούμενο. Το Σύνταγμα είναι θεμέλιο της Δημοκρατίας μας και οφείλουμε να το σεβόμαστε και να το τηρούμε. Μόνο με αυτό τον τρόπο μπορεί να υπάρξει σταθερότητα της δημοκρατίας μας. Όποιος δεν το σέβεται και δεν το τηρεί, ανοίγει το δρόμο στον αυταρχισμό και την καταπάτηση θεμελιωδών αρχών. Όταν οι κυβερνώντες ερμηνεύουν το Σύνταγμα κατά τον τρόπο που εξυπηρετεί τις επιδιώξεις τους, οδηγούν σε κατάρρευση το δικαιικό μας σύστημα, οδηγούν σε κατάλυση του πολιτεύματος μας. Αυτά που λέτε και δυστυχώς κάνετε συνιστούν μια συνταγματική εκτροπή. Με αυτά που κάνετε, αποδεικνύεται ότι για εσάς η εξυπηρέτηση ιδιωτικών συμφερόντων είναι πάνω από τη δημοκρατία μας και το Σύνταγμα.

Βέβαια, δεν μας δημιουργεί κάποια έκπληξη αυτό. Ήδη έχετε καταδικαστεί, η Κυβέρνηση σας έχει καταδικαστεί από το Ευρωκοινοβούλιο για τα χτυπήματα που έχει επιφέρει στο σώμα του κράτους δικαίου της δημοκρατίας και της ελευθερίας του Τύπου. Και συνεχίζετε να κατηγορείτε αυτούς που καταγγέλλουν, αυτούς που σας καλούν σε συμμόρφωση. Και αντί να σκύψετε το κεφάλι και να συμμορφωθείτε με τις επιταγές του κάθε κράτους δικαίου και της δημοκρατία, εσείς κουνάτε και το δάχτυλο.

Είναι λοιπόν μια ξεκάθαρα δική σας επιλογή, πολιτική επιλογή η λειτουργία ιδιωτικών πανεπιστημίων στη χώρα. Είναι μια πολιτική επιλογή σε υλοποίηση του νεοφιλελεύθερου δόγματος Πισσαρίδη που επιτάσσει ότι τα δημόσια αγαθά, όπως η υγεία, η παιδεία, το νερό, πρέπει να μετασχηματιστούν σε αγοραία προϊόντα.

Τι προσπαθείτε να κάνετε με το νομοσχέδιο; Προσπαθείτε να ανασχεδιάσετε και να αναδομήσετε την ανώτατη εκπαίδευση της χώρας στη λογική της αγοράς. Θέλετε να μετατρέψετε το πανεπιστήμιο από εστία γνώσης σε επιχείρηση. Ισχυρίζεστε ότι το νομοσχέδιο, δήθεν, είναι ένα άλμα στο μέλλον, ένα μέλλον, όμως, που θα διαμορφώνεται, κατά τη δική σας αντίληψη, από ιδιώτες με σκοπό το κέρδος σε βάρος της κοινωνίας. Αυτό είναι το μέλλον που σχεδιάζετε για τις νέες και τους νέους μας. Θέλετε τη γνώση εμπόρευμα και τα πανεπιστήμια επιχειρήσεις. Θέλετε τους φοιτητές πελάτες και τους καθηγητές υπαλλήλους που θα ακολουθούν τις οδηγίες και τις εντολές του διευθυντή, του προϊστάμενου, του ιδιοκτήτη του ιδιωτικού πανεπιστημίου. Θέλετε την έρευνα κατευθυνόμενη από τη βούληση του εκάστοτε ιδιοκτήτη. Με αυτόν τον τρόπο, όμως, η έρευνα παύει να είναι ελεύθερη, αδέσμευτη και ακηδεμόνευτη.

Εμείς σας λέμε ότι το μέλλον δεν μπορεί να είναι αυτό. Σας λέμε ότι η ακαδημαϊκή γνώση δεν μπορεί να είναι εμπόρευμα. Σας λέμε ότι η ακαδημαϊκή έρευνα δεν μπορεί να είναι επιχείρηση. Σκοπός τους είναι να υπηρετούν τις κοινωνικές ανάγκες και όχι να λειτουργούν με όρους προσφοράς και ζήτησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Παρ’ όλα αυτά, κυρίες και κύριοι, επιμένετε να μιλάτε για μη κρατικά, μη κερδοσκοπικά πανεπιστήμια. Το αναγράφετε και στον τίτλο του νομοσχεδίου. Θα σας το ξαναπούμε, γιατί διαρκώς κάνετε ότι δεν καταλαβαίνετε. Στην Ελλάδα δεν υπάρχουν κρατικά πανεπιστήμια. Κρατικά είναι τα πανεπιστήμια, τα οποία η Κυβέρνηση διορίζει τις διοικήσεις τους. Δεν υπάρχει αυτό στην Ελλάδα. Και η EUROSTAT σας διαψεύδει. Μιλάει η EUROSTAT μόνο για «public»-δημόσια πανεπιστήμια και για «private»-ιδιωτικά πανεπιστήμια. Δεν υπάρχουν μη κρατικά, μη κερδοσκοπικά για την EUROSTAT.

Τα ελληνικά πανεπιστήμια, λοιπόν, είναι δημόσια, χωρίς δίδακτρα. Τα ελληνικά πανεπιστήμια είναι αυτοδιοικούμενα. Η ίδια η ακαδημαϊκή κοινότητα ορίζει τη διοίκησή τους. Δεν ορίζονται από το κράτος εκλέγονται από την ίδια την κοινότητα. Οι καθηγητές τους δεν είναι κρατικοί ή ιδιωτικοί υπάλληλοι, είναι δημόσιοι λειτουργοί. Το γνωστικό τους αντικείμενο, η διδασκαλία, αλλά και η έρευνα, δεν καθορίζονται από το κράτος, αλλά σχεδιάζονται ελεύθερα από το ακαδημαϊκό προσωπικό. Όλα αυτά διασφαλίζουν την ακαδημαϊκή ελευθερία και αποκλείουν ενδεχόμενα πολιτικών ή ιδιωτικών παρεμβάσεων. Γι’ αυτό μπορούν και μέχρι σήμερα τα πανεπιστήμιά μας να επιτελούν και να υπηρετούν τον κοινωνικό τους σκοπό.

Πάμε τώρα στο βασικό επιχείρημα σας. Τι λέτε; Να μην φεύγουν τα παιδιά μας στο εξωτερικό για να σπουδάσουν. Είναι υποκρισία όμως αυτό, κυρίες και κύριοι συνάδελφοι. Λέτε να επιστρέψουν και τα παιδιά που σπουδάζουν στο εξωτερικό στη χώρα μας. Μιλάτε για εξόριστους φοιτητές. Πάμε να δούμε, όμως, τι συμβαίνει. Μειώσατε δραστικά τους εισακτέους στα δημόσια πανεπιστήμια. Τους αποκλείσατε από τα δημόσια πανεπιστήμια θεσμοθέτοντας την ελάχιστη βάση εισαγωγής. Και τώρα θέλετε να ιδρύσετε ιδιωτικά πανεπιστήμια δήθεν για να μην φεύγουν τα παιδιά στο εξωτερικό.

Πάμε να δούμε και τα στοιχεία σύμφωνα. Με την EUROSTAT το 2021 σπούδαζαν στο εξωτερικό τριάντα επτά χιλιάδες πεντακόσιοι τριάντα Έλληνες φοιτητές. Αντίστοιχα στοιχεία γύρω στις τριάντα με τριάντα πέντε χιλιάδες δήλωσε και ο Πρόεδρος του ΔΟΑΤΑΠ στην επιτροπή μας. Τα στοιχεία δείχνουν ότι η μεγάλη πλειοψηφία των Ελλήνων φοιτητών πάνε στο εξωτερικό για να σπουδάσουν σε μεταπτυχιακά και όχι σε προπτυχιακά. Και όταν πηγαίνουν για προπτυχιακές σπουδές επιλέγουν χώρες όπως η Ρουμανία, η Βουλγαρία και η Κύπρος που είναι και πιο οικονομικές αυτές οι σπουδές από ό,τι στην Ελλάδα. Γιατί στην Ελλάδα γνωρίζετε πού βρίσκονται τα ενοίκια, που έχει πάει η ακρίβεια και η αισχροκέρδεια που εσείς τροφοδοτείτε με τη συμπεριφορά σας και τις πολιτικές επιλογές σας.

Πώς, λοιπόν, θα ανακοπεί η ροή φοιτητών στο εξωτερικό για προπτυχιακές σπουδές; Στην Ελλάδα, προφανώς, τα ιδιωτικά πανεπιστήμια θα έχουν υψηλά δίδακτρα και θα είναι και πιο ακριβά από άλλες χώρες. Μπορεί, όμως, να ανακοπεί με έναν απλό τρόπο η ροή των φοιτητών στο εξωτερικό, με την κατάργηση της ελάχιστης εισαγωγής, με την αύξηση των εισακτέων στα ελληνικά δημόσια πανεπιστήμια. Αυτό να κάνετε! Δεν το θέλετε, όμως. Αυτό. Δεν το θέλετε, γιατί θέλετε αυτοί που κόβονται -εσείς κόβετε- από τα δημόσια πανεπιστήμια να γίνονται πελάτες στα ιδιωτικά πανεπιστήμια που θέλετε να ιδρύσετε. Αυτός είναι ο στόχος σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Παράλληλα κάνετε και κάτι άλλο. Καταργείτε την ισότιμη πρόσβαση στην ανώτατη εκπαίδευση. Και πως το κάνετε αυτό; Άρθρο 147 του νομοσχεδίου. Δύο μέτρα και δύο σταθμά. Άλλη ελάχιστη βάση εισαγωγής για τα δημόσια πανεπιστήμια, που θα είναι η ελάχιστη βάση εισαγωγής του τμήματος και άλλη ελάχιστη βάση εισαγωγής για τα ιδιωτικά πανεπιστήμια, που θα είναι η ελάχιστη βάση εισαγωγής που θα καθορίζεται από το επιστημονικό πεδίο πολλαπλασιασμένο με τον συντελεστή 0,8.

Το παράδειγμα το έχουμε πει πάρα πολλές φορές. Η Ιατρική Αθηνών είχε δεκαεννιά χιλιάδες μόρια, το δημόσιο πανεπιστήμιο, ενώ πολύ λιγότερα μόρια, με βάση αυτό που έχετε θεσμοθετήσει, θα έχει η εισαγωγή σε μια ιδιωτική ιατρική, ενός ιδιωτικού πανεπιστημίου. Άρα καταργείτε στην πράξη την ισότιμη πρόσβαση στην ανώτατη εκπαίδευση.

Μας λέτε ότι ενισχύεται με το νομοσχέδιο το δημόσιο πανεπιστήμιο. Ακούσαμε και τον εισηγητή της Πλειοψηφίας. Πάμε να δούμε ποια είναι η κατάσταση σήμερα του πανεπιστημίου. Σε ποια κατάσταση έχετε φέρει τα δημόσια πανεπιστήμια; Είναι υποστελεχωμένα και υποχρηματοδοτημένα. Η χώρα μας δεν αποκλίνει από την Ευρώπη, από τις άλλες ευρωπαϊκές χώρες, λόγω της ύπαρξης μόνο δημοσίων πανεπιστημίων. Και σε άλλες χώρες της Ευρωπαϊκής Ένωσης είναι σχεδόν 100% η φοίτηση σε δημόσια πανεπιστήμια. Η χώρα μας αποκλίνει από την Ευρώπη επειδή είναι η χειρότερη χώρα σε χρηματοδότηση και στελέχωση των πανεπιστημίων μας. Αυτό έχετε καταφέρει.

Πριν από το 2010 η χρηματοδότηση των πανεπιστημίων ήταν στα 380 εκατομμύρια ευρώ. Πόσο είναι σήμερα; Είναι 116 εκατομμύρια ή 133, που λέτε εσείς, κύριε Υπουργέ. Το ίδιο κάνει, όμως. Δεν υπάρχει διαφορά. Είναι τεράστια η διαφορά μεταξύ του 2010 και του σήμερα. Η δημόσια δαπάνη ανά φοιτητή ανέρχεται στην Ελλάδα μόλις σε 2.300 ευρώ, έναντι 11.500 ευρώ της μέσης δημόσιας δαπάνης στα ευρωπαϊκά πανεπιστήμια.

Ισχυρίζεστε ότι με το νομοσχέδιο δήθεν χρηματοδοτείτε τα δημόσια πανεπιστήμια. Τα χρήματα, όμως, που προβλέπετε από το ΕΣΠΑ και το Ταμείο Ανάκαμψης αφορούν κτήρια, αφορούν υποδομές και όχι τις λειτουργικές ανάγκες των πανεπιστημίων, όχι τη μισθοδοσία των καθηγητών. Δεν αφορούν τις πάγιες πληρωμές σε θέρμανση, σε ρεύμα, σε αναλώσιμα. Αυτά έχουν ανάγκη τα δημόσια πανεπιστήμια και αναγκάζονται να παίρνουν από τα αποθεματικά τους.

Επίσης, η πορεία μείωσης των μελών ΔΕΠ συνεχίζεται, καθώς οι προσλήψεις είναι λιγότερες από τις αποχωρήσεις. Έχουμε φτάσει στο σημείο η αναλογία καθηγητών-φοιτητών στην Ελλάδα να είναι ένας καθηγητής για σαράντα επτά φοιτητές ή τριάντα τρεις φοιτητές, επειδή προσμετράτε και το λοιπό προσωπικό, όχι τα μέλη ΔΕΠ. Και υπάρχει η αναλογία ένας καθηγητής ανά δεκατρείς φοιτητές που ο μέσος όρος των είκοσι επτά χωρών της Ευρωπαϊκής Ένωσης.

Εσείς τι κάνετε τόσο καιρό για την υποστελέχωση; Λέτε ότι από εδώ και πέρα θα εφαρμόσετε τη μία πρόσληψη για κάθε αποχώρηση. Αυτό λέτε. Γιατί, όμως, πέντε χρόνια δεν το έχετε κάνει, κυρίες και κύριοι συνάδελφοι; Το 2019 θεσμοθετήθηκε αυτό για τα δημόσια πανεπιστήμια, κάθε καθηγητής που φεύγει να αναπληρώνεται. Εσείς δεν το εφαρμόσατε. Τι μας πείθει ότι αυτή τη στιγμή θα το εφαρμόσετε; Τίποτα, κυρίες και κύριοι συνάδελφοι. Δεν σας εμπιστευόμαστε.

Και λέτε, κύριε Υπουργέ, ότι το 2023 προσλάβατε εξακόσιους δέκα καθηγητές ενώ αποχώρησαν πεντακόσιοι εξήντα. Μπορείτε να μας πείτε στην πενταετία ή στην τετραετία σας πόσοι αποχώρησαν και πόσους προλάβατε; Για φέρτε μας τα στοιχεία. Γιατί μόνο το τελευταίο έτος; Γιατί προφανώς με τα στοιχεία προκύπτει ότι είναι πολύ λιγότεροι οι καθηγητές που προσλήφθηκαν σε σχέση με αυτούς που αποχώρησαν.

Αλλά από αυτό φαίνεται και η προτεραιότητά σας. Ιδρύσατε και λειτουργήσατε την Πανεπιστημιακή Αστυνομία, την αχρείαστη Πανεπιστημιακή Αστυνομία -δεν δουλεύουν στα πανεπιστήμια μας, χίλιους προσλάβατε- και δεν δώσατε προτεραιότητα στην πρόσληψη καθηγητών, μελών ΔΕΠ και διοικητικού προσωπικού, που εκεί πονάει το δημόσιο πανεπιστήμιο.

Εδώ πρέπει να τονίσουμε ότι παρά την υποστελέχωση, παρά την υποχρηματοδότηση, τα δημόσια πανεπιστήμια διαπρέπουν, κυρίες και κύριοι συνάδελφοι. Σύμφωνα με διεθνείς αξιολογήσεις κατατάσσονται πάρα πολύ ψηλά τα πανεπιστήμιά μας, Μετσόβειο και Καποδιστριακό Πανεπιστήμιο Αθηνών, και οι Έλληνες επιστήμονες απόφοιτοι των ελληνικών δημοσίων πανεπιστημίων χαίρουν πολύ μεγάλης εκτίμησης στο εξωτερικό, είτε για εργασία είτε για ακαδημαϊκή καριέρα. Σκεπτόμαστε όλοι τι περισσότερα και σημαντικότερα και θετικά αποτελέσματα θα μπορούσαν να έχουν τα δημόσια πανεπιστήμια αν τα χρηματοδοτούσαμε, όχι υψηλά, αλλά τουλάχιστον στον μέσο όρο της Ευρωπαϊκής Ένωσης. Θαύματα θα μπορούσαν να κάνουν τα δημόσια πανεπιστήμια!

Λέτε επίσης ότι θα ωφεληθεί δήθεν το δημόσιο πανεπιστήμιο από την ίδρυση ιδιωτικών πανεπιστημίων. Απαντάμε ξεκάθαρα ότι η ίδρυση ιδιωτικών πανεπιστημίων θα έχει αρνητικές συνέπειες για τη δημόσια ανώτατη εκπαίδευση.

Πού θα ιδρυθούν τα ιδιωτικά πανεπιστήμια; Εκεί που είναι οι πολλοί πελάτες, στην Αθήνα, άντε και στη Θεσσαλονίκη. Τι σημαίνει αυτό; Ότι τα περιφερειακά πανεπιστήμια θα οδηγηθούν σε απίσχναση. Θα χάσουν φοιτητές, θα χάσουν καθηγητές, θα χάσουν πόρους, γιατί με το νομοσχέδιό σας προβλέπετε αυστηρούς όρους και δυσμενή χρηματοδότηση για τα πανεπιστήμια που μένουν πίσω. Δηλαδή τα πανεπιστήμια που ήδη έχουν προβλήματα θα αντιμετωπίσουν ακόμα περισσότερα προβλήματα με τη δική σας νομοθέτηση. Αυτό κάνετε, λοιπόν.

Λέτε ότι ενισχύετε το Δημοκρίτειο Πανεπιστήμιο της Θράκης. Και πώς το κάνετε; Μειώνοντας και «ακρωτηριάζοντας» το Διεθνές Πανεπιστήμιο. Δεν μας εξηγείτε, όμως, γιατί η λειτουργία ενός πανεπιστημίου στην περιοχή ανατολικής Μακεδονίας-Θράκης είναι καλύτερη από τη λειτουργία δύο πανεπιστημίων. Δεν μας το εξηγείτε. Και ποιος σας λέει ότι έτσι θα ενισχυθεί το Δημοκρίτειο; Το Δημοκρίτειο χρειάζεται καθηγητές, χρειάζεται διοικητικό προσωπικό, χρειάζεται φοιτητική μέριμνα, χρειάζεται εστίες, χρειάζεται στήριξη των καθηγητών, του προσωπικού και των φοιτητών. Αυτό χρειάζεται για να λειτουργήσει καλύτερα. Δεν προβλέπετε τίποτα γι’ αυτά.

Επίσης, δεν μας λέτε γιατί μόνο το Δημοκρίτειο. Τα άλλα πανεπιστήμια που αντιμετωπίζουν προβλήματα γιατί τα αφήνετε απ’ έξω, Πανεπιστήμιο Αιγαίου, Ιόνιο Πανεπιστήμιο, Δυτικής Μακεδονίας που κλείνουν τμήματα; Δεν μας το εξηγείτε.

Μας λέγατε ότι δεν χρειάζεται η χώρα άλλη Νομική και καταργήσατε τη Νομική της Πάτρας και τώρα μ’ αυτό που ψηφίζετε θα επιτρέψετε τη λειτουργία ιδιωτικής Νομικής, Νομική ιδιωτικού πανεπιστημίου στην Αθήνα. Αυτά είναι τα κριτήριά σας. Ξεσπαθώνανε τότε Υπουργοί σας, η κ. Κεραμέως, «δεν χρειάζεται άλλη Νομική η χώρα, γιατί να υπάρχει δημόσια σχολή Νομικής στην Πάτρα;». Και τώρα θα ιδρυθεί ιδιωτική Νομική. Αυτό κάνετε.

Κυρίες και κύριοι συνάδελφοι, το δημόσιο πανεπιστήμιο, παρά τη μεθοδευμένη συκοφάντηση, παρά την ισχνή και μη επαρκή χρηματοδότηση, παρά την εκτεταμένη υποστελέχωση, παρά τις ελλείψεις σε υποδομές και ερευνητικά μέσα, διαθέτει καλά προγράμματα σπουδών και αξιόλογο ακαδημαϊκό και ερευνητικό προσωπικό. Οφείλουμε, λοιπόν, να το στηρίξουμε. Γι’ αυτό σας λέμε να αποσύρετε το νομοσχέδιο για να συζητήσουμε σοβαρά όλες οι πτέρυγες για το πώς θα ενισχύσουμε το ελληνικό δημόσιο πανεπιστήμιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό έχει ανάγκη η ελληνική κοινωνία, αυτό είναι το άλμα στο μέλλον, κυρίες και κύριοι συνάδελφοι, αυτό πρέπει να κάνουμε, να το ενισχύσουμε με επαρκή χρηματοδότηση, με επαρκές ακαδημαϊκό και διοικητικό προσωπικό, με σύγχρονες υποδομές, με χορήγηση υποτροφιών, με επαρκή φοιτητική στέγη και με κατάλληλες συνθήκες εργασίας. Έχουμε την τύχη να έχουμε στη χώρα μας εξαιρετικούς επιστήμονες που βρίσκονται σε εργασιακή επισφάλεια. Αυτούς να προστατεύσουμε.

Οι προτάσεις μας: Προτείνουμε την εφαρμογή της ρήτρας αυτόματης πρόσληψης. Ένας φεύγει, αμέσως προσλαμβάνεται κάποιος άλλος ως καθηγητής. Διπλασιασμό της χρηματοδότησης, διπλασιασμό του αριθμού μελών ΔΕΠ, πρόσληψη διοικητικού προσωπικού, ενίσχυση των μεταπτυχιακών προγραμμάτων ώστε να είναι δωρεάν, εθνικό σχέδιο φοιτητικής στέγης και μέριμνας, τη δυνατότητα ελεύθερης πρόσβασης σε πανεπιστημιακά τμήματα με αναβάθμιση του απολυτηρίου τους και καθιέρωση βεβαίως της Γ΄ λυκείου ως τάξης προετοιμασίας, την κατάργηση της ελάχιστης βάσης εισαγωγής για την πρόσβαση στα πανεπιστήμια, την ενίσχυση των βιβλιοθηκών και την αξιοποίηση των ψηφιακών δυνατοτήτων για τα πανεπιστημιακά συγγράμματα και τη στήριξη βεβαίως των νέων επιστημόνων.

Η ανώτατη παιδεία, κυρίες και κύριοι συνάδελφοι, δεν μπορεί να ορίζεται και να κατευθύνεται από τους νόμους της αγοράς. Το δημόσιο πανεπιστήμιο συνδέεται άμεσα με τη γνώση, την έρευνα, την καινοτομία, τον πολιτισμό, την ανάπτυξη του τόπου και της κοινωνίας μας. Γι’ αυτόν τον λόγο οφείλουμε όχι μόνο να το διαφυλάξουμε, αλλά και να το ενισχύσουμε, ώστε να συνεχίσει να επιτελεί τον σπουδαίο σκοπό του. Πρέπει να προστατεύσουμε τις ίσες ευκαιρίες και την ισότιμη πρόσβαση στην ανώτατη εκπαίδευση. Αυτές είναι οι προτεραιότητές μας.

Οι δικές σας προτεραιότητες είναι στο ακριβώς αντίθετο, στην αντίθετη όχθη. Εσείς θέλετε να εξυπηρετήσετε ιδιωτικά συμφέροντα. Να είστε σίγουροι, όμως, ότι η κοινωνία αντιλαμβάνεται και θα αποφασίσει σθεναρά να προστατεύσει τα συμφέροντά της και εμείς θα είμαστε δίπλα της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καλαματιανό.

Παρακαλώ να κλείσει το σύστημα ηλεκτρονικής εγγραφής ομιλητών.

Γίνεται γνωστό στο Σώμα ότι έχει κατατεθεί ένσταση αντισυνταγματικότητας και από τη Νέα Αριστερά, η οποία επίσης θα διανεμηθεί.

(Η προαναφερθείσα ένσταση αντισυνταγματικότητας της Νέας Αριστεράς καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 101-103)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, το πρώτο μεγάλο ερώτημα που θέτει ο πολίτης για τον τρόπο που φέρνει η Νέα Δημοκρατία τα μη κρατικά πανεπιστήμια στο προκείμενο νομοσχέδιο είναι το εξής: Αναβαθμίζεται η παιδεία; Αυτό είναι το πρώτο ερώτημα έξω από τη Βουλή. Η αναβάθμιση της τριτοβάθμιας εκπαίδευσης προϋποθέτει δύο τινά. Το ένα είναι να έρθουν καλύτερα πανεπιστήμια και το δεύτερο είναι να λειτουργήσει υγιώς ο ανταγωνισμός.

Ας είμαστε ειλικρινείς απέναντι στους πολίτες: Δεν θα έρθουν ούτε το Χάρβαρντ ούτε το Γέιλ ούτε η Οξφόρδη. Γιατί; Διότι τα καλά μη κρατικά μη κερδοσκοπικά πανεπιστήμια δεν λειτουργούν με παραρτήματα σε άλλες χώρες. Αυτό το κάνουν από τη δεκαετία του ʼ90 κάποια πανεπιστήμια όχι πρώτης γραμμής από τις ΗΠΑ, από την Αγγλία, την Αυστραλία, με στόχο αναδυόμενες οικονομίες της Ασίας. Σήμερα, για παράδειγμα, υπάρχουν τριακόσια τριάντα τρία τέτοια παραρτήματα. Είναι τα Ιnternational Branch Campuses, τα IBC διεθνώς. Τα περισσότερα βρίσκονται στη Μαλαισία, στην Υεμένη, στην Κίνα, στα Ηνωμένα Αραβικά Εμιράτα. Υπάρχει βέβαια και ένα παράρτημα του Γέιλ στη Σιγκαπούρη, το οποίο ανέφερε ο κ. Πιερρακάκης στην παρουσίαση του νομοσχεδίου, ξέχασε όμως να μας πει ότι κλείνει και αυτό το 2025.

Εμείς δεν θέλουμε παραρτήματα και franchise, κύριοι της Κυβέρνησης. Ισχυρά πανεπιστήμια θέλουμε στη χώρα μας.

Μήπως, όμως, θα βοηθήσουν στον ανταγωνισμό; Ας είμαστε κι εδώ ειλικρινείς. Ο ανταγωνισμός λειτουργεί ευεργετικά όταν υπάρχει αρμονικό πλαίσιο συνύπαρξης με κοινούς κανόνες. Σε κάθε άλλη περίπτωση δεν υπάρχει ούτε υγιής ούτε ανταγωνισμός. Σκεφτείτε ως παράδειγμα την υγεία. Βοήθησαν τα ιδιωτικά νοσοκομεία την αναβάθμιση των δημοσίων; Όχι.

Η απάντηση, λοιπόν, στο ερώτημα είναι αυτονόητη. Αυτό το νομοσχέδιο δεν θα αναβαθμίσει την τριτοβάθμια εκπαίδευση και δεν είναι αυτός ο σκοπός του. Να το πούμε αυτό στους πολίτες έξω.

Αντιθέτως, η πρόταση του ΠΑΣΟΚ, η οποία βασίστηκε στη φιλοσοφία του σκανδιναβικού παραδείγματος, εγγυάται τη διασφάλιση ποιότητας στη μη κρατική τριτοβάθμια εκπαίδευση, η πρόταση την οποία στην αρχή κάνατε πως δεν ακούσατε, σε δεύτερο χρόνο προσπαθήσατε να την απαξίωσετε, αλλά εν τοις πράγμασι αυτή είναι που ενισχύει την τριτοβάθμια εκπαίδευση.

Και εξηγώ, διότι στις δύο παραμέτρους που έθεσα θέτει τους όρους που απαιτούνται για την αναβάθμιση της τριτοβάθμιας εκπαίδευσης: Πρώτον, διασφαλίζει την ποιότητα, τη σύνδεση της αδειοδότησης με την αντίστοιχη στάθμη αξιολόγησης και διεθνούς κατάταξης των σχολών τμημάτων των δημοσίων ιδρυμάτων, αλλά βεβαίως ενισχύει και τον υγιή ανταγωνισμό, γιατί προϋποθέτει ενιαία ακαδημαϊκά, οικονομικά και γεωγραφικά κριτήρια, ενιαίο σύστημα πρόσβασης, ίδρυση κάθε μη κρατικού με ειδικό νόμο, όπως και με τα δημόσια.

Το δεύτερο ζήτημα -το είπε και ο εισηγητής της Μείζονος Αντιπολίτευσης- που θέτει η Κυβέρνηση είναι ότι θα έρθουν πίσω οι σαράντα χιλιάδες που σπουδάζουν στο εξωτερικό. Εγώ θα πω κατηγορηματικά ότι με αυτό το νομοσχέδιο ούτε οι Έλληνες θα μείνουν εδώ ούτε ξένοι φοιτητές θα έρθουν.

Εξηγώ. Προσέξτε κατ’ αρχάς το επικοινωνιακό τέχνασμα της Κυβέρνησης: Η Κυβέρνηση χρησιμοποιεί ένα νούμερο ως απόλυτο αριθμό με πηγή τον ΟΑΣΑ συν στοιχεία των ελληνικών πρεσβειών του εξωτερικού. Δεν συγκρίνει, δηλαδή, ποσοστιαία τις εκροές φοιτητών, για να δούμε αν η χώρα έχει πρόβλημα. Έχει πρόβλημα η χώρα σε σχέση με τις εκροές φοιτητών; Αυτό είναι το ερώτημα. Για παράδειγμα, οι είκοσι χιλιάδες είναι στην Κύπρο. Συζητούσαμε για τους σαράντα. Το 80% αυτών κάνουν μεταπτυχιακό και το 80% αυτών που κάνουν μεταπτυχιακό το κάνουν εξ αποστάσεως, άρα δεν αφορά αυτούς το νομοσχέδιο.

Θυμίζει η Κυβέρνηση πλανόδιο ταχυδακτυλουργό, που στήνει στον πάγκο το παιχνίδι του παπά με τα νούμερα και που μόνο αν την τσακώσουμε θα παραδεχθεί την πονηριά της. Κατ’ ουσία η χώρα μας δεν έχει σοβαρό πρόβλημα με τις εκροές με βάση τουλάχιστον τα επίσημα στοιχεία της UNESCO, όπου είναι περίπου στη μέση των ευρωπαϊκών χωρών. Με τις εισροές όμως έχουμε πρόβλημα. Εκεί είμαστε τρίτοι από το τέλος με 2,8%. Και βεβαίως οι φοιτητές από το εξωτερικό προς τη χώρα μας, οι εισροές δηλαδή, δεν θα μεγαλώσουν. Δεν θα έρθουν φοιτητές επειδή δημιουργούμε παραρτήματα αμφιβόλου ποιότητας. Θα έρθουν αν δημιουργήσουμε ισχυρά πανεπιστήμια. Έτσι αυξάνονται οι εισροές.

Είναι όμως κακό να έχουμε μια πρόσθετη επιλογή για σπουδές; Βεβαίως και δεν είναι. Βεβαίως και το θέλουμε, όμως σε καλά πανεπιστήμια όχι σε franchise και τα συναφή.

Εντάξει, θα πει ο πολίτης, ας είναι και παραρτήματα, όμως τουλάχιστον είναι μη κερδοσκοπικά. Ισχύει; Τα νομικά πρόσωπα πανεπιστημιακής εκπαίδευσης ούτε μη κερδοσκοπικά είναι, ούτε παραρτήματα είναι. Προσέξτε, ως προς το πρώτο σχήμα κερδοσκοπικό πανεπιστήμιο, μη κερδοσκοπικό παράρτημα -το οποίο είναι ένα απολύτως παράδοξο σχήμα- ο κ. Πιερρακάκης ανέφερε στις επιτροπές ότι αυτό γίνεται σε ολόκληρο τον κόσμο. Εγώ να καταθέσω ότι δεν γίνεται πουθενά στον κόσμο, πουθενά! Σχήμα δεύτερο: Κερδοσκοπικό fund ανοίγει μη κερδοσκοπικό νομικό πρόσωπο πανεπιστημιακής εκπαίδευσης μέσω εκπαιδευτικής συμφωνίας, όπως αναβαπτίσατε το franchise με πανεπιστήμια του εξωτερικού. Πάει περίπατο λοιπόν και ο μη κερδοσκοπικός χαρακτήρας. Δεν υπάρχει επίσης καμμία μα καμμία ρύθμιση που να αποτρέπει τη νόθευση του μη κερδοσκοπικού χαρακτήρα των δομών των οποίων φέρνετε.

Ως προς το παράρτημα, προσέξτε, ούτε καν παραρτήματα είναι. Το σχήμα της διασυνοριακότητας πάει περίπατο και αυτό. Γιατί το νομικό πρόσωπο πανεπιστημιακής εκπαίδευσης μπορεί να λειτουργεί χωρίς συμμετοχή του μητρικού ιδρύματος και στο κεφάλαιο και στη διοίκηση. Ούτε καν παραρτήματα!

Ελπίζω -αναρωτιέται ο πολίτης- τουλάχιστον αυτό το νομοσχέδιο να ενισχύει το δημόσιο πανεπιστήμιο. Τζίφος και εδώ. Κατ’ αρχάς το πλέον πρωτοφανές είναι ότι διαχειρίζεται αποσπασματικά την τριτοβάθμια περιφερειακή διάρθρωση. Η Κυβέρνηση αποφάσισε να ασχοληθεί μόνο με το Δημοκρίτειο. Ίσως σε μία επόμενη μεταρρύθμιση -όπως μας είπε- να δει και τα υπόλοιπα περιφερειακά ιδρύματα, αν τα καταφέρουν μέχρι τότε.

Κατ’ ουσία δεν υπάρχει καμμία ουσιαστική ενίσχυση από το παρόν νομοσχέδιο. Αντί ουσιαστικών δεσμεύσεων για αύξηση της χρηματοδότησης, παραθέτει κατάλογο ήδη υφιστάμενων χρηματοδοτήσεων. Αντί πραγματικής απελευθέρωσης του πανεπιστημίου από τον ασφυκτικό έλεγχο του Υπουργείου που μετατρέπει την ΕΘΑΑΕ σε επικυρωτή ειλημμένων κυβερνητικών αποφάσεων και αντί χάραξης ενός ακαδημαϊκού χάρτη, εισάγει άναρχα και χωρίς διάλογο στο πεδίο της ελληνικής τριτοβάθμιας εκπαίδευσης αμφιβόλου συνταγματικότητας και ποιότητας ιδιωτικά ΑΕΙ. Όσοι έχουν επαφή με το ακαδημαϊκό πεδίο, γνωρίζουν καλά ότι αυτή δεν είναι μεταρρύθμιση. Είναι ένα γονατογράφημα που ούτε ενισχύει, ούτε απελευθερώνει το δημόσιο πανεπιστήμιο. Διευθετεί μονάχα συμφέροντα. Τουλάχιστον όμως βέβαια διόρθωσε την πρόσφατη «επιτυχημένη» μεταρρύθμιση της κ. Κεραμέως.

Και το λέω αυτό γιατί στο Κεφάλαιο Γ’ από τα 89 άρθρα τα 85 αποτελούν τροποποιήσεις του νόμου Κεραμέως. Πρόκειται για τη λεγόμενη αυτοδιόρθωση. Αυτό κάνατε. Άραγε μιλήσατε με την κ. Κεραμέως και τον Πρωθυπουργό για το ξήλωμα του δικού της νόμου; Υπήρξε ενθουσιασμός από πλευράς τους;

Ναι αλλά εσείς θέλετε τις απαγορεύσεις, λέει ο πολίτης. Η Ελλάδα είναι παγκόσμια εξαίρεση σε αυτό ή όχι; Πράγματι είναι. Εμείς στο ΠΑΣΟΚ είμαστε σοσιαλδημοκράτες, είμαστε προοδευτικοί. Ιδεολογικά δεν πιστεύουμε στις απαγορεύσεις, αλλά στις ισχυρές ρυθμίσεις. Διότι η απαγόρευση έρχεται σε αντίθεση με την ουσία της δημοκρατίας, της διαφορετικής δηλαδή άποψης οργάνωσης της κοινωνίας. Και ως γνωστόν όταν απαγορεύεις, μπορούν αντίστροφα και να σου απαγορεύσουν.

Φανταστείτε λοιπόν το αντίστροφο. Φανταστείτε σε εμάς που είμαστε υπέρμαχοι των δημοσίων πανεπιστημίων να αποφασίσει κάποιος την πλήρη απαγόρευσή τους. Εγώ θα ανέφερα εδώ το γνωστό σύνθημα του Μάη του ʼ68 «Απαγορεύονται οι απαγορεύσεις».

Ακόμη όμως κι αν παρακάμψουμε την ιδεολογική θέση αρχής και αξιολογήσουμε με βάση το αποτέλεσμα, οι ισχυρές ρυθμίσεις εναντίον των ισχυρών κερδοσκοπικών μηχανισμών είναι πολύ πιο αποτελεσματικές από μία εξ ολοκλήρου απαγόρευσή τους. Το βλέπουμε στη χώρα μας άλλωστε στο αρρύθμιστο πεδίο των κολλεγίων.

Προσέξτε όμως, η συζήτηση περί ελευθερίας αφορά το Σύνταγμα και μόνο το Σύνταγμα. Το Σύνταγμα είναι αυτό που κατοχυρώνει το θεσμοθετημένο διάλογο, αυτόν που δεν έγινε επί του νομοσχεδίου. Το Σύνταγμα είναι αυτό που επιδιώκει τις μέγιστες δυνατές συναινέσεις, αυτές δηλαδή που δεν έγιναν. Απλά ζητήθηκε μονάχα η ψήφος μας σε ένα κοινό νομοσχέδιο. Γι’ αυτό και είμαστε απολύτως απέναντι σε κάθε μεθόδευση διάρρηξης του Συντάγματος. Συνιστά πατριωτικό μας καθήκον η τήρηση του Συντάγματος, λαμβάνοντας πάντα υπ’ όψιν ότι δεν αρκεί να είμαστε μονάχα φρουροί του Συντάγματος αλλά και σύγχρονοι διαμορφωτές του πάντα θεσμικά στη συζήτηση για την αναθεώρησή του. Σαφείς και ξεκάθαροι τελεία!

Εμείς λοιπόν καταθέσαμε μια ολοκληρωμένη πρόταση για τη συνύπαρξη δημόσιων πανεπιστημίων και πραγματικών μη κρατικών μη κερδοσκοπικών πανεπιστημίων, βάσει της οποίας θα πάμε στη συζήτηση για την Αναθεώρηση του Συντάγματος. Μελετήσαμε πολύ καλά τα εκπαιδευτικά συστήματα σχεδόν όλων των χωρών του κόσμου. Εστιάσαμε στις σκανδιναβικές χώρες. Παρουσιάσαμε σε εκδήλωσή μας το μοντέλο της κάθε χώρας ξεχωριστά και διαμορφώσαμε από εκεί ένα πλαίσιο κοινών σημείων στην τριτοβάθμια εκπαίδευση, που αναδεικνύει τη φιλοσοφία του σκανδιναβικού παραδείγματος.

Αυτό δεν το κάναμε αντιγράφοντας μοντέλα, όπως κάποιοι λένε. Εμείς στην ίδια μας την παρουσίαση εξηγήσαμε το πώς το κάναμε. Αλλά θέλαμε να δείξουμε ότι υπάρχει και άλλος δρόμος. Δεν είναι μονόδρομος αυτός που περιγράφει η Κυβέρνηση.

Σχεδιάσαμε λοιπόν βάσει αυτού τη δική μας πρόταση για την ελληνική τριτοβάθμια εκπαίδευση και τη θέσαμε σε διαβούλευση. Και αυτή η διαβούλευση θα συνεχιστεί. Αυτή περιλαμβάνει επιγραμματικά διασφάλιση του μη κερδοσκοπικού χαρακτήρα χωρίς κερδοσκοπικά μητρικά ιδρύματα, χωρίς επιχειρηματικά funds και μπίζνες με υπηρεσίες outsourcing σε θυγατρικές.

Περιλαμβάνει ενιαίο σύστημα εισαγωγής των μαθητών. Περιλαμβάνει γεωγραφικά κριτήρια για να μην μαραζώσουν δεκάδες τμήματα πανεπιστημίων στην ελληνική περιφέρεια. Περιλαμβάνει ποιοτικά κριτήρια, ώστε να ιδρυθούν μόνο ιδρύματα με διαπιστωμένη ποιότητα σπουδών. Περιλαμβάνει ακαδημαϊκή ελευθερία και διασφάλιση εργασιακών θεμάτων των μελών ΔΕΠ. Και επειδή κάποιοι μας λένε ότι το χρησιμοποιούμε ως άλλοθι –ότι στρίβουμε για να πούμε όχι, ότι δεν έχουμε τη δική μας πρόταση- εγώ καταθέτω το σχετικό στα Πρακτικά να παραμείνει, γιατί η συζήτηση θα έρθει και θα ξανάρθει και θα είμαστε όλοι εδώ.

(Στο σημείο αυτό ο Βουλευτής, κ. Στέφανος Παραστατίδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντίστοιχα για το δημόσιο πανεπιστήμιο επιγραμματικά θα τα πω. Και νομίζω ότι έχουμε κάνει συνολικά μία ολοκληρωμένη πρόταση για το δημόσιο πανεπιστήμιο. Μιλάμε για αύξηση της δημόσιας χρηματοδότησης. Είμαστε από τις χώρες ουραγούς. Έχουμε αναφερθεί στο ποσοστό επί του ΑΕΠ. Θα το καταθέσουμε και αυτό με στοιχεία στα Πρακτικά βάσει του προϋπολογισμού. Έχουμε μιλήσει για την αναλογία φοιτητών μελών ΔΕΠ, η οποία είναι στο θλιβερό ένα προς τριάντα στη χώρα μας, ενώ στην Ευρώπη είναι στο ένα προς δεκατρία. Εμείς λέμε να πάμε στον μέσο ευρωπαϊκό όρο.

Προσέξτε εμείς οφείλουμε ως σοσιαλδημοκράτες να συζητήσουμε και να πάμε πάνω από το μέσο ευρωπαϊκό όρο. Αυτό θα κάναμε εμείς. Εμείς όμως λέμε επειδή κυβερνάτε εσείς τη χώρα, προσπαθήστε να πάμε στο μέσο ευρωπαϊκό όρο τουλάχιστον. Προσπαθήστε να απελευθερώσετε το δημόσιο πανεπιστήμιο, γιατί μιλάτε για ελευθερία και το δημόσιο πανεπιστήμιο είναι ελεγχόμενο, αγκυλωμένο. Αυτή είναι η πραγματικότητα. Γιατί να την κρύψουμε; Κάντε το. Γιατί να το λέμε;

Εμείς λέμε για επανασύσταση του Εθνικού Συμβουλίου Παιδείας και μια σειρά προτάσεων. Δεν θέλω να σας κουράσω. Καταθέτω το σχετικό στα Πρακτικά, να παραμείνει και αυτό, γιατί θα ξανασυζητήσουμε για την κατάσταση στα πανεπιστήμια στις επόμενες εθνικές εκλογές του 2027. Να δούμε πού ήμασταν, πού θα είμαστε και να κρίνει ο κόσμος ποιον θα ψηφίσει!

(Στο σημείο αυτό ο Βουλευτής, κ. Στέφανος Παραστατίδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, μια πραγματική μεταρρύθμιση κοιτάει προς το μέλλον για το καλό των επόμενων γενεών. Μια πραγματική μεταρρύθμιση δεν μπορεί να είναι διευθέτηση κάποιων άδηλων μικροσυμφερόντων. Αυτό είναι παλαιοκομματική λογική.

Μια πραγματική μεταρρύθμιση κινείται στο φως όχι σε θολά νερά, όχι σε σαθρά νομικά θεμέλια. Έρχεται με σοβαρή και ευρεία διαβούλευση. Δεν προετοιμάζεται εν κρυπτώ. Δεν υπάρχει χώρα ευρωπαϊκή, δεν υπάρχει σύγχρονη δημοκρατία η οποία να διεκπεραίωσε μία μεγάλη εκπαιδευτική μεταρρύθμιση χωρίς διάλογο, χωρίς διαβούλευση πολύμηνη ή πολυετή με την κοινωνία, με την εκπαιδευτική κοινότητα, με τους φοιτητές, με τα πολιτικά κόμματα. Εσείς το γράψατε μόνοι σας αυτό το νομοσχέδιο, το φέρατε και καλούμαστε εμείς, ως υπήκοοι, να το ψηφίσουμε.

Χάνουν οι λέξεις το νόημά τους όταν μιλάνε κάποιοι σήμερα για μεταρρύθμιση. Κύριε Υπουργέ, ναι, είμαστε στο 2024 μόνο που εσείς δεν το έχετε συνειδητοποιήσει, εσείς δεν αντιλαμβάνεστε τι σημαίνει πραγματική μεταρρύθμιση. Για εμάς το πανεπιστήμιο είναι και πρέπει να είναι το πιο ζωντανό εργαστήρι ιδεών σε μια κοινωνία, να καλλιεργεί πνεύμα ελευθερίας, να δίνει ζωή στην αμφισβήτηση, να είναι ανεξάρτητο λειτουργικά, προσωπικά και σε επίπεδο ιδεών, να ανοίγει τα μυαλά διδασκόμενων και διδασκόντων, να επιτρέπει στους ανθρώπους να υλοποιούν τα όνειρά τους, να τους εφοδιάζει με γνώση και κυρίως με κρίση, γιατί έχουμε φτάσει στην Ελλάδα, έχουμε καταντήσει στην Ελλάδα, να έχουμε υιοθετήσει ως άξια την αποστήθιση, αυτό έχουμε καταφέρει στη χώρα μας.

Κλείνοντας, επισημαίνω ότι οδεύουμε σε μία κοινωνία -το επισημαίνω γιατί είναι σημαντικό και αυτό θα συμβεί τα επόμενα χρόνια όχι μόνο στην Ελλάδα, αλλά και σε πολλές χώρες αντίστοιχες της Ελλάδας με θεσμούς κλειστούς και προσοντοθηρικούς- οδεύουμε σε μια κοινωνία δύο ταχυτήτων. Αυτό θα είναι το μεγάλο πρόβλημα, αυτό καλούμαστε να αντιμετωπίσουμε, αν δούμε τη μεγάλη εικόνα. Η ποιοτική πρόσβαση σε δημόσια αγαθά, όπως η παιδεία, θα εξαρτάται ολοένα και περισσότερο από τις οικονομικές δυνατότητες του καθενός. Κάποιοι θα έχουν κατοχυρωμένο το μέλλον τους και κάποιοι θα αγωνιούν, θα δίνουν τον δικό τους αγώνα για να τα καταφέρουν.

Η ισότητα των ευκαιριών είναι καθήκον μιας σύγχρονης δημοκρατίας και η υπεράσπιση ενός δημόσιου αγαθού βρίσκεται στον πυρήνα των ιδεών της σοσιαλδημοκρατίας, στον πυρήνα των ιδεών του ΠΑΣΟΚ, ιδίως δε στην παιδεία ως αυτή που λειτουργεί σαν μοχλός κοινωνικής κινητικότητας, ως το όχημα για να διεκδικήσει ο πλέον αδύναμος τα μεγαλύτερα όνειρά του, ως ο πλούτος των φτωχών. Η πραγματική σύγκρουση για τη σοσιαλδημοκρατία στον 21ο αιώνα είναι αν θα καταφέρει να διαφυλάξει τα δημόσια αγαθά ή αν θα τα εντάξει πλήρως στους νόμους της αγοράς, στους νόμους της προσφοράς και της ζήτησης. Αν πάψουμε να σκεφτόμαστε πώς θα γίνουμε καλύτεροι πολίτες αλλά πώς θα κερδίσουμε περισσότερα χρήματα, τότε θα έχει επέλθει το τέλος των ιδεών, τότε δεν θα έχει νόημα η σοσιαλδημοκρατία. Και για να μη συμβεί αυτό, απαιτούνται πολιτικές που δεν θα προσαρμόζονται στην πραγματικότητα, δεν θα σύρονται στον ρεαλισμό μιας οικονομίστικης λογικής, αλλά θα ορίζουν ξανά το σήμερα, θα δημιουργούν το αύριο με πιο ανθρώπινους όρους, με αλληλεγγύη, με σεβασμό για τον συνάνθρωπο κάτι που δεν κάνει, κυρίες και κύριοι συνάδελφοι, το σημερινό νομοσχέδιο, κάτι που δεν κάνετε διαχρονικά εσείς ως κυβέρνηση.

Εμείς σε παραρτήματα που θα μοιάζουν με πανεπιστήμια και θα παροξύνουν μία Ελλάδα δύο ταχυτήτων δεν συναινούμε. Ως ΠΑΣΟΚ, θα περιμένουμε και θα είμαστε εδώ να στηρίξουμε ή να φέρουμε ένα νομοσχέδιο που θα βοηθάει να φτιάξουμε ένα δημόσιο πανεπιστήμιο ανοιχτό, ελεύθερο, προσβάσιμο στους νέους ανθρώπους ανεξαρτήτως εισοδήματος. Αλλά δεν είναι αυτή η σημερινή μέρα και δεν είναι αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παραστατίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι πέντε μαθήτριες και μαθητές και δύο εκπαιδευτικοί συνοδοί από το 1ο Δημοτικό Σχολείο Αιγάλεω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Αφροδίτη Κτενά.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Σήμερα συζητάμε ένα νομοσχέδιο που δύο μήνες τώρα φοιτητές, μαθητές, καθηγητές, γονείς, εργαζόμενοι ζητούν να το πάρετε πίσω. Δεν τους ακούτε. Αγνοείτε αυτούς που πραγματικά αφορά αυτό το έκτρωμα, που αφορά άμεσα τη ζωή τους. Δεν ακούτε την πραγματική πλειοψηφία. Σας το λέμε άλλη μια φορά, έστω και τώρα αποσύρετέ το.

Επιλέγετε να ακούσετε τον ΣΕΒ, τα επιμελητήρια, τις εργοδοτικές ενώσεις. Αυτοί είναι οι συνομιλητές σας. Αυτούς εκπροσωπείτε εδώ μέσα. Στην Επιτροπή Μορφωτικών Υποθέσεων δεν μπορούσαν να κρύψουν την ικανοποίησή τους. Φάνηκε, προσδοκούν πολλά οφέλη από την ιδιωτικοποίηση της τριτοβάθμιας εκπαίδευσης και μέσα από τα δημόσια και μέσα από τα ιδιωτικά που φέρνετε. Οφέλη από υψηλού επιπέδου έρευνα, οφέλη από φτηνό και ευέλικτο εργατικό δυναμικό υψηλής εξειδίκευσης, χαμηλών προσδοκιών και μηδενικών δικαιωμάτων. Εκεί στοχεύει και αυτός ο νόμος, να γεμίσει τις δεξαμενές απασχολήσιμων με πτυχία πολλών κατηγοριών, και άλλων κατηγοριών, να έχουν να διαλέγουν οι εργοδότες.

Δύο μήνες τώρα αναμασάτε τα ίδια και τα ίδια επιχειρήματα παρ’ ότι έχουν καταπέσει ξανά και ξανά. Κάθε επιχείρημα σας είναι αναποδογύρισμα της πραγματικότητας. Μιλάτε για διπλή απελευθέρωση του πανεπιστημίου, αν και το μαζέψατε λίγο τελευταία αυτό γιατί σας στρίμωξαν οι φοιτητές. Λέτε «απελευθέρωση από την κρατική γραφειοκρατία», αλλά εννοείτε απόσυρση του κράτους από τη χρηματοδότηση, παράδοση του πανεπιστημίου στις δυνάμεις της αγοράς. Θέλετε τζίρους και κέρδη από το δημόσιο πανεπιστήμιο, δηλαδή επιχειρηματική λειτουργία. Θέλετε πλήρη έλεγχο σε ιδεολογικό επίπεδο. Αυτός είναι ο δικός σας ορισμός για την ακαδημαϊκή ελευθερία. Και φυσικά -πολύ σημαντικό- θέλετε μείωση της κρατικής δαπάνης για την παιδεία. Και αυτό πότε; Σήμερα, την εποχή της τεχνητής νοημοσύνης και του Chat GPT.

Ο κύριος Υπουργός λείπει τώρα, το ανέφερε αυτό στην επιτροπή, πράγματι είναι τραγικό που σήμερα, στη σημερινή εποχή, μιλάμε για ιδιωτική εκπαίδευση και για ιδιωτική υγεία, που σήμερα γίνεται αυτή η κουβέντα. Μας γυρνάτε πραγματικά έναν αιώνα πίσω. Σήμερα, με τις ανάγκες που υπάρχουν για ακόμα πιο υψηλά ειδικευμένο προσωπικό –ακόμα και ο νόμος σας το λέει ότι απαντάει σε αυξημένη ζήτηση για ειδικότητες- σήμερα με τις δυνατότητες που υπάρχουν για πραγματικά υψηλού επιπέδου εκπαίδευση μιλάμε για ιδιωτικά πανεπιστήμια; Αντί να μιλάμε για το μόνο πραγματικά σύγχρονο, πραγματικά προοδευτικό, την επέκταση και αναβάθμιση της δωρεάν εκπαίδευσης για να καλύψει ακόμα μεγαλύτερη μερίδα του πληθυσμού και να ανταποκριθεί στις σύγχρονες απαιτήσεις; Αυτή είναι και η μοναδική σύγχρονη ερμηνεία του Συντάγματος. Σας την είχε προτείνει το ΚΚΕ το 2018, αλλά την απορρίψατε όλοι σας.

Αφού υπάρχει αυξημένη ζήτηση, όπως λέτε, γιατί δεν ανοίγετε νέες θέσεις στα τμήματα στα δημόσια πανεπιστήμια, γιατί δεν ανοίγετε καινούργια πεδία στα δημόσια πανεπιστήμια, ώστε να μένουν τα παιδιά στον τόπο τους για σπουδές και να σπουδάζουν αυτό που θέλουν; Το θέμα τελικά είναι σε ποια χώρα θα πληρώνουν δίδακτρα; Το να μην πληρώνουν δίδακτρα, αυτό είναι το σύγχρονο και το προοδευτικό.

Λέτε επίσης «απελευθέρωση από το κρατικό μονοπώλιο». Τι εννοείτε; Να δημιουργηθεί χώρος για ιδιωτικά πανεπιστήμια στην αγορά της τριτοβάθμιας εκπαίδευσης. Μετά από την ενέργεια με τα χρωματιστά τιμολόγια και τα τρένα -γιατί δεν μπορούμε να ξεχάσουμε τα Τέμπη- ήρθε η ώρα να απελευθερώσετε και τα πανεπιστήμια. Για το όφελος ποιών; Μερικών επενδυτών που θα κάνουν εμπόριο πτυχίων και ελπίδων σε βάρος νέων παιδιών και των οικογενειών τους και τελικά όλης της κοινωνίας.

Καταργείτε τον ενιαίο τρόπο εισαγωγής ό,τι κι αν λέτε για μετεγγραφές από το εξωτερικό, για διασυνοριακότητα. Όποιος έχει λίγα παραπάνω χρήματα θα σπουδάζει αυτό που μπορεί ανάλογα με την τσέπη του. Οι άλλοι θα λιώνουν στον σκληρό, αδυσώπητο ανταγωνισμό, θα καταφεύγουν σε φοιτητικά δάνεια όταν έρθουν τα δίδακτρα και στα προπτυχιακά έτσι όπως το πάτε ή θα κυνηγούν υποτροφίες. Είναι άδικο για τους μαθητές και για τις οικογένειές τους.

Λέτε επίσης «είμαστε η μόνη χώρα χωρίς ιδιωτικά πανεπιστήμια». Βέβαια είναι μεγάλο ψέμα. Αναγκαστήκατε να το μαζέψετε και να παραδεχτείτε ότι τον ρόλο των ιδιωτικών πανεπιστημίων στη χώρα μας τον παίζουν τα κολέγια. Και τότε αλλάξατε τροπάρι και τώρα μιλάτε για ρύθμιση αυτής της αγοράς των κολλεγίων. Άρα κανένα κρατικό μονοπώλιο δεν υπάρχει.

Το μόνο που υπάρχει και σας ενοχλεί είναι ένα άρθρο 16, που δεν επιτρέπει την επιβολή διδάκτρων στα προπτυχιακά, και από αυτό θέλετε να απελευθερωθείτε. Αυτός είναι ο στόχος, να μπουν δίδακτρα στα δημόσια πανεπιστήμια. Από τη στιγμή, ξέρετε, που θα καταργηθεί και το τελευταίο χαρακτηριστικό της δωρεάν εκπαίδευσης στη χώρα μας, αυτό της απαγόρευσης επιβολής διδάκτρων, το κόστος σπουδών μόνο θα ανεβαίνει. Έτσι έχει γίνει παντού.

Και αλήθεια, όσες και όσοι το σκέφτεστε να ψηφίσετε υπέρ αυτού του νομοσχεδίου έχετε σκεφτεί αν θα ήσασταν σήμερα εδώ, αν δεν υπήρχε αυτή η δωρεάν εκπαίδευση, αν δεν ήταν δωρεάν οι σπουδές της στη χώρα μας; Γιατί το ακούσαμε και από τους Κύπριους Βουλευτές όταν μας επισκέφθηκαν. Ευχαρίστησαν, ξέρετε, τη χώρα μας που τους επέτρεψε να σπουδάσουν δωρεάν.

Φέρνετε δίδακτρα στα προπτυχιακά με την πρόφαση των αλλογενών. Βέβαια θα πείτε, και το λέτε, έχουν επιβληθεί δίδακτρα από όλες τις κυβερνήσεις ΠΑΣΟΚ, με όλους τους συνδυασμούς, ΣΥΡΙΖΑ, Νέα Δημοκρατία στο Ανοικτό Πανεπιστήμιο, στα μεταπτυχιακά και τα τελευταία χρόνια στα ξενόγλωσσα. Τα ξενόγλωσσα στα οποία ζητάτε να επενδύσουν τα πανεπιστήμια μας και τους δίνετε και χρήματα από το Ταμείο Ανάκαμψης για προσέλκυση εκπαιδευτικού τουρισμού. Είναι ένας ακόμα δρόμος ανάπτυξης στο δικό σας μοντέλο, της εξωστρέφειας, όπως το λέτε. Αλήθεια, πρέπει να το ζήσουμε και αυτό; Δεν βλέπετε τα αποτελέσματα της εμπορευματοποίησης της εκπαίδευσης σε άλλες χώρες; Δεν βλέπετε πού οδηγεί το άνοιγμα με τέτοιους όρους στον εκπαιδευτικό τουρισμό; Θα αναπτύσσονται τα ξενόγλωσσα και θα μαραζώνουν τα δωρεάν προπτυχιακά. Τα πανεπιστήμια θα επενδύουν με κίνητρο τα τουριστικά τους προσόντα, προκειμένου να προσελκύσουν πελατεία και οι διαφορές μεταξύ των πανεπιστημίων θα διευρύνονται, θα μεγαλώνουν, γιατί αυτοί είναι οι κανόνες της αγοράς που εσείς οραματίζεστε.

Μας λέτε ότι έχετε μαρκάρει σχεδόν μισό δισεκατομμύριο για εστίες μέσω ΣΔΙΤ, όμως αυτές δεν σχεδιάζονται με κριτήριο τις ανάγκες των φοιτητών μας. Σχεδιάζονται με κριτήριο την πελατεία από το εξωτερικό. Με βάση αυτό το δυναμικό θα τιμολογούνται και σε μια χώρα που η στέγη είναι ήδη πανάκριβη και λόγω εξωστρέφειας, όπως την εννοείτε, το πρόβλημα για τους φοιτητές θα ενταθεί. Μην πάμε μακριά. Προχτές μάθαμε ότι φοιτητές τους πέταξαν έξω από την εστία στην Ξάνθη και τους βγάζουν έξω από τις εστίες στην Καλαμάτα κάθε καλοκαίρι. Δείτε σε τι συνθήκες μένουν οι δάσκαλοι στα νησιά μας. Ήδη συμβαίνει αυτό. Φανταστείτε τι έχει να γίνει. Μας λέτε ότι με την τροπολογία αυξάνεται το στεγαστικό επίδομα για τους φοιτητές. Η αύξηση που δίνετε είναι 40 ευρώ. Την έχει ήδη εξανεμίσει η ακρίβεια και ο πληθωρισμός. Η μόνη σύγχρονη και προοδευτική λύση για να σπουδάζουν οι φοιτητές στο πανεπιστήμιο που θέλουν εκεί που πέρασαν είναι η ανέγερση σύγχρονων φοιτητικών εστιών για όλους.

Λέτε επίσης ότι η συνύπαρξη με τα ιδιωτικά θα ωφελήσει τα δημόσια. Σε τι ωφέλησε τα δημοτικά και τα γυμνάσια η συνύπαρξη με τα ιδιωτικά; Σε τι ωφέλησε τα δημόσια νοσοκομεία η συνύπαρξη με τον ιδιωτικό τομέα; Μπήκαν τιμολόγια επίσημα στα χειρουργεία και στα δημόσια, όπως θα μπουν δίδακτρα στα πανεπιστήμια μας.

Λέτε «ενισχύουμε την περιφέρεια». Τι κάνετε; Δίνετε έκπτωση 50% στην εγγυητική που πρέπει να καταβάλουν τα ιδιωτικά, αν πάνε εκτός Αθήνας και Θεσσαλονίκης, την εγγυητική που σημειωτέον τη διαφημίζατε σαν κριτήριο αριστείας. Τώρα τη χρησιμοποιείτε ως κίνητρο επενδύσεων. Δεν είναι σοβαρά πράγματα αυτά.

Λέτε «αναβαθμίζουμε το Δημοκρίτειο». Τι κάνετε στα αλήθεια; Μαζεύετε σε διοικητικό επίπεδο όλες τις σχολές που βρίσκονται στην Περιφέρεια Ανατολικής Μακεδονίας Θράκης με μόνο κριτήριο την απορρόφηση κονδυλίων από το Ταμείο Ανάκαμψης και από τα ΠΕΠ. Δεν σας ενδιαφέρει η πραγματική ενίσχυση με ακαδημαϊκούς όρους. Διατηρείτε την υποστελέχωση και πλέον το συρρικνώνετε. Στον ιδιαίτερα ευαίσθητο τομέα των ανθρωπιστικών και κοινωνικών σπουδών σε μια περιοχή με πολλά τέτοια προβλήματα θέλετε να καταντήσετε τις σπουδές αυτές ψηφιακές εφαρμογές.

Για να μη μιλήσω για τα επαγγελματικά δικαιώματα των τμημάτων που αλλάζουν ξανά προγράμματα σπουδών και φυσικά δεν λέτε τι θα γίνει. Όπως δεν λέτε τι θα γίνει και με όλα αυτά τα εκκρεμή επαγγελματικά δικαιώματα αποφοίτων από σχολές μηχανικών και άλλων σχολών, που προσπαθούν έξι χρόνια μετά να κάνουν αιτήσεις για δουλειά και το πτυχίο τους είναι ΔΕ, ενώ μόλις προχτές διαβάσαμε ότι τα κολέγια περνάνε πια σε ΠΕ.

Και βέβαια λέτε ότι ενισχύετε τη ναυαρχίδα σας, που είναι το δημόσιο. Συμφωνώ, το δημόσιο είναι ο στόχος. Θα επαναλάβω τη θέση μας, που συνοψίζει και το πνεύμα αυτού του νομοσχεδίου και την εναντίωσή μας σε αυτό. Η ίδρυση ιδιωτικών πανεπιστημίων και η ιδιωτικοποίηση του δημόσιου πανεπιστημίου είναι οι δύο όψεις του ίδιου νομίσματος, του πανεπιστημίου της αγοράς. Με το τρίτο λοιπόν μέρος του νομοσχεδίου εντείνετε και διευκολύνετε τη μετατροπή των πανεπιστημίων σε επιχειρήσεις και τη λειτουργία τους για τις επιχειρήσεις, όπως ακριβώς επιτάσσει και ο ευρωπαϊκός χώρος εκπαίδευσης. Οι περισσότερες διατάξεις που αφορούν το δημόσιο πανεπιστήμιο θα μπορούσαν να είναι απλές εφαρμοστικές εγκύκλιοι για τον νόμο Κεραμέως. Εξειδικεύουν απλώς τον τρόπο της επιχειρηματικής λειτουργίας του. Δεν μας εντυπωσιάζει το γεγονός, που λέτε και ξαναλέτε, ότι το ζήτησαν οι πρυτάνεις. Οι πρυτάνεις διοικούν, προφανώς ζητούν διευκρινίσεις και διευκολύνσεις. Την κατεύθυνση όμως προς την επιχειρηματική λειτουργία την επιβάλλουν οι δικοί σας οι νόμοι και των προηγούμενων βεβαίως, αφού είναι όλοι σύμφωνοι με τη στρατηγική της Ευρωπαϊκής Ένωσης στην τριτοβάθμια.

Και βέβαια επιβάλλετε σχεδόν, ωθείτε, τα δημόσια σε κολεγιές με τα ιδιωτικά μέσω νομικών προσώπων ιδιωτικού δικαίου. Έτσι αργά ή γρήγορα τα δημόσια και ιδιωτικά θα διέπονται από κοινούς κανόνες χρηματοδότησης και θα έχουν ίσες ευκαιρίες πρόσβασης στο δημόσιο χρήμα. Ή μήπως όχι; Οι εξελίξεις αλλού, στην Αγγλία, στην Κύπρο πρόσφατα, δεν αφήνουν πολλά περιθώρια για παρερμηνείες, αυτοχρηματοδότηση, ανταποδοτικότητα, και ανταγωνισμό, και όποιος αντέξει.

Μας είπατε, κύριε Υπουργέ, ότι σας διακατέχει ένα άγχος ακινησίας. Γιατί; Τι μένει ακίνητο; Τα κέρδη των ομίλων; Αυξάνονται. Τα εισοδήματα και το επίπεδο ζωής των υπολοίπων; Σε ελεύθερη πτώση. Από τη μια τσέπη μας τραβάτε τα έσοδά σας και από την άλλη τραβάτε για τα έξοδά σας και να τα πλεονάσματα. Αλλά για ποιον; Πού πάνε οι φόροι μας, αν όχι για τις ανάγκες μας; Τι τα θέλετε τα πλεονάσματα, αν δεν είναι για μας, για δημόσια παιδεία, δημόσια υγεία και δομές πρόνοιας; Αυτή είναι σήμερα η πραγματική διαχωριστική γραμμή μεταξύ συντήρησης και προόδου. Αυτό το ερώτημα κρίνει ποιος είναι με τις ανάγκες των πολλών και ποιος με τα συμφέροντα των λίγων.

Βέβαια δεν είμαστε εδώ σήμερα να συζητάμε αυτό το έκτρωμα λόγω 41%. Ο στόχος για μετατροπή της ανώτατης εκπαίδευσης σε μια μεγάλη αγορά πτυχίων διαφόρων ταχυτήτων και επιπέδων, ανάλογα με την τσέπη, στην οποία θα συνυπάρχουν δημόσια και ιδιωτικά πανεπιστήμια στο πλαίσιο του ενιαίου χώρου ανώτατης εκπαίδευσης είναι παλιός και έχει εξυπηρετηθεί από όλους όσοι κυβέρνησαν και Νέα Δημοκρατία, και ΣΥΡΙΖΑ, και ΠΑΣΟΚ. Μόνο το ΚΚΕ και η ΚΝΕ έχουν σταθεί απέναντι με συνέπεια όλα αυτά τα χρόνια και καταγγέλλουν με συνέπεια τους πραγματικούς στόχους της Μπολόνια και τώρα του ευρωπαϊκού χώρου εκπαίδευσης και προειδοποιούμε για τις επιπτώσεις τους πάνω στους φοιτητές, τους μαθητές, τους εργαζόμενους, την κοινωνική πλειοψηφία.

Το πραγματικά σύγχρονο και προοδευτικό σήμερα είναι η δωρεάν δημόσια εκπαίδευση υψηλού επιπέδου για όλους. Είναι η σταθερή και μόνιμη δουλειά για όλους σε μια κοινωνία που καμμιά και κανείς δεν περισσεύει. Και αυτό προϋποθέτει σύγκρουση με τις δυνάμεις που στηρίζουν τον σημερινό δρόμο ανάπτυξης.

Κλείνοντας, επιτρέψτε μου έναν προσωπικό τόνο, γιατί αισθάνομαι ότι αυτό το νομοσχέδιο με αφορά και προσωπικά, μετά από είκοσι πέντε χρόνια που υπηρετώ το δημόσιο ελληνικό πανεπιστήμιο.

Μια από τις αγαπημένες μου εκπομπές στο ραδιόφωνο, στο τρίτο, είναι η εκπομπή του Γιώργου Κοροπούλη «Στοιχεία για την αγορά χαλκού». Αυτή η εκπομπή ξεκινάει κάπως έτσι: «Θα πρέπει να φανταστούμε κάποιον που προσέρχεται να ακούσει τα χάλκινα πνευστά μιας ορχήστρας, όχι επειδή τον ενδιαφέρει η μουσική, αλλά επειδή χρειάζεται και αναζητά χαλκό».

Εμείς θα συνεχίσουμε να αγωνιζόμαστε μαζί με τον λαό μας για τη μουσική.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και μία εκπαιδευτικός συνοδός από το Δημοτικό Σχολείο της Σχολής Χατζήβεη.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και μία εκπαιδευτικός συνοδός τους από το 1ο Γενικό Λύκειο Καλυβίων Αττικής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Κωνσταντίνο Μπούμπα, ειδικό αγορητή από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, πριν πάω στο νομοσχέδιο αυτό, που είναι πολύ «βαρύ» -έχει να κάνει με το ίδιο το Σύνταγμα και θα το εξηγήσουμε-, απλά θα πω ότι όσο μελετάς την ιστορία απογοητεύεσαι. Διότι η ιστορία πολλές φορές δεν επαναλαμβάνεται απλά ως φάρσα, επαναλαμβάνεται ως τραγωδία.

Επειδή συζητάμε για τα Τέμπη το τελευταίο χρονικό διάστημα, γι’ αυτό το δυστύχημα, γι’ αυτό το έγκλημα, απλά να πούμε ότι στο ίδιο σημείο με δύο αμαξοστοιχίες το 1972 -σε μία «μαύρη» εποχή, θα πουν πολλοί- έγινε το ίδιο ατύχημα με είκοσι έναν νεκρούς.

Ποια είναι η ειδοποιός διαφορά; Τότε οι τρεις σταθμάρχες μπήκαν φυλακή. Σε εννέα μήνες είχε γίνει το δικαστήριο. Τίποτα άλλο. Θα πούμε περισσότερα, γιατί η ιστορία από μόνη της είναι μέγας δάσκαλος. Και για να δούμε ότι σε πενήντα χρόνια δεν κάναμε απολύτως τίποτα, πάνω από μισό αιώνα. Η ίδια ιστορία το δείχνει. Αν διαβάσει κάποιος, πραγματικά εντυπωσιάζεται.

Θα περίμενα σήμερα και από τους νομικούς απέναντι σε αυτό το περιβόητο άρθρο 16…

Προσπαθώ, χωρίς να είμαι νομικός, αλλά με μεγάλο ενδιαφέρον, να ερμηνεύσω όλους αυτούς οι οποίοι αντιδρούν απέναντι στο άρθρο 16, που πρέπει να είμαστε θεματοφύλακες.

Εσείς, κύριε Υπουργέ, στις επιτροπές υπερασπιστήκατε τον κ. Νίκο Αλιβιζάτο, υπερασπιστείτε τον κ. Ευάγγελο Βενιζέλο. Καλά κάνατε. Είναι τα δικά σας επιχειρήματα. Θα προσθέσω ότι υπάρχει και ο Αντώνης Μανιτάκης. Θα τα πούμε στη συνέχεια.

Και στην αντίπερα όχθη, βρίσκονται οκτώ επίσης κορυφαίοι συνταγματολόγοι που διαφωνούν: Αλκιβιάδης Δερβιτσιώτης, Δημοκρίτειο Πανεπιστήμιο. Γιάννης Δρόσος, Εθνικό Καποδιστριακό. Ακρίτας Καϊδατζής, Αριστοτέλειο. Ιφιγένεια Καμτσίδου, Αριστοτέλειο. Ξενοφώντας Κοντιάδης, Πάντειος. Παναγιώτης Μαντζούφας, Αριστοτέλειο. Γιώργος Σωτηρέλης, Εθνικό Καποδιστριακό. Κώστας Χρυσόγονος, Αριστοτέλειο.

Πάμε, λοιπόν, τώρα στον κ. Καϊδατζή, για να ξεκαθαρίσουμε κάτι. Λέτε ότι πρέπει να εναρμονιστούμε και να προσαρμοστούμε στο Ενωσιακό Δίκαιο. Λέει λοιπόν ο συνταγματολόγος: Ψέμα, διότι η Συνθήκη GATT που υπογράψαμε -αυτή η περιβόητη συνθήκη «General Agreement on Trade», όπως θα πει κάποιος αγγλοσαξονικά- μιλάει για το Σύνταγμα και το Ενωσιακό Δίκαιο για την Ελλάδα. Στην τριτοβάθμια εκπαίδευση είναι μόνο τα επαγγελματικά δικαιώματα. Δεν είναι η ακαδημαϊκή πανεπιστημιακή εκπαίδευση. Άρα, λοιπόν, εκεί δεν έχουμε θέμα με την Ευρωπαϊκή Ένωση. Γι’ αυτό άλλωστε δεν μας επιβλήθηκαν και πρόστιμα. Άλλο η πανεπιστημιακή ακαδημαϊκή εκπαίδευση, κατά τον συνταγματολόγο, που είναι στα επιχειρήματά του και τα «βέλη» που βγάζει από τη «φαρέτρα» του, για να υπερασπιστεί ο άνθρωπος ως ειδικός επιστήμονας συνταγματικός -και οι υπόλοιποι που είναι επαΐοντες- το άρθρο 16. Άρα, λοιπόν, δεν μπορείτε να μας μιλάτε για πρόστιμα.

Η κ. Καραμανώφ, που τη διαβάζω με προσοχή, η οποία είναι η πρώην Αντιπρόεδρος του Συμβουλίου της Επικρατείας, λέει -γιατί είστε πολλοί νομικοί- ότι η κατοχύρωση του Συντάγματος έχει τρεις μεθόδους:

Είναι οι αόριστες νομικές έννοιες περί ισότητας, για να χαίρει ισονομίας και ισοπολιτείας ο πολίτης. Δεύτερον, μπορεί να πάει το Σύνταγμα, που είναι ένας ζωντανός οργανισμός -θα το πω «κύτταρο», όπως λέει ο κ. Αλιβιζάτος- να εναρμονιστεί στις μεταβαλλόμενες κοινωνικές προεκτάσεις. Αυτό, όμως, γίνεται μόνο με την αναθεώρηση του Συντάγματος, όπως προστάζει η πλειοψηφία. Αυτό λέει η νομικός και πρώην Αντιπρόεδρος του Σ.τ.Ε.. Η τρίτη μέθοδος είναι αυτές οι ανεπίδεκτες αναθεωρήσεις που δεν μπορούν να γίνουν. Δηλαδή, φανταστείτε να ξυπνήσουμε κάποιο πρωί και το πολίτευμα μας από Προεδρευόμενη Δημοκρατία να έχει γίνει Προεδρική ή Βασιλευόμενη. Δεν γίνονται αυτά.

Εμείς στην Ελληνική Λύση θα συμφωνούσαμε σε μία διεξοδική συζήτηση. Σε τρεισήμισι χρόνια θα μπορούσε να έχει ολοκληρωθεί η συζήτηση περί του άρθρου 16. Διότι δεν είναι, λέει η κ. Καραμανώφ, μόνο το δίκαιο του κράτους, είναι η έννοια του δικαίου αυτή καθαυτή.

Εμείς αυτή λοιπόν δεν θα την ακούσουμε; Δεν θα αφουγκραστούμε τις νομικές της γνώσεις; Γιατί έχει γίνει διελκυστίνδα όλο αυτό. Όταν πας να κάνεις μια επέμβαση και η άποψη δύο κορυφαίων καθηγητών ιατρικής διαφέρει, διίστανται οι απόψεις τους, θα καθίσεις να κάνεις την επέμβαση; Θα το σκεφτείς.

«Τα πάντα ρει, αλλά το νερό δεν είναι ποτέ ίδιο», όπως έλεγε ο Ηράκλειτος. Δεν μπορούμε να ερμηνεύσουμε όμως το ποτάμι ως βουνό ή θάλασσα.

Άρα, κύριε Υπουργέ, δεν μπορεί να γίνει αναθεώρηση του άρθρου 16 από τον κοινό νομοθέτη. Πρέπει να πάμε συλλογικά, όπως προστάζει ο κοινοβουλευτισμός.

Η ερμηνεία του Συντάγματος, λέει η κυρία Καραμανώφ, μπορεί να είναι διασταλτική, συσταλτική, τελεολογική, αλλά πάνω απ’ όλα είναι σημειολογική. Και οι νομικοί ξέρετε τι σημαίνει αυτό.

Άρα λοιπόν όταν το άρθρο 16 μέσα, κύριοι, μιλάει για το ρήμα «απαγορεύω» και το επίρρημα «αποκλειστικά», δηλαδή από δημόσια ιδρύματα και οι διδάσκοντες να είναι δημόσιοι λειτουργοί, αυτό χαίρει ιδιαίτερης ερμηνείας; Να αμφισβητήσουμε το ρήμα και το επίρρημα; Δεν είναι επιχειρήματα αυτά να μας βάλουν σε σκέψεις;

Θέλετε να ξεκινήσετε μία συζήτηση περί της αναθεώρησης του άρθρου 16; Ξεκινήστε τη με τις εκατό ογδόντα ψήφους που χρειάζονται, τις διακόσιες αργότερα, με τις δύο κοινοβουλευτικές περιόδους, όπως προστάζει ο νομοθέτης. Ο νομοθέτης λοιπόν είναι σοφός. Θα τον αγνοήσουμε;

Εδώ, κύριοι, με το θέμα «απαγορεύεται», που με αυτό μάλιστα δεν προστατεύονται τα μη ευρωπαϊκά πανεπιστήμια λόγω του Ενωσιακού Δικαίου -θα το πούμε και αυτό- και πολλά δικαστήρια όπως στην Ιταλία, τη Γαλλία, την Ισπανία είπαν ότι το Σύνταγμα προηγείται του Ενωσιακού Δικαίου, πάτε να βάλετε ιδρύματα μη κερδοσκοπικού χαρακτήρα, άγνωστης ταυτότητας και προέλευσης.

Σήμερα στο Ηνωμένο Βασίλειο τα εκατόν εξήντα πανεπιστήμια είναι δημόσια και μόνο οκτώ είναι ιδιωτικά και κανείς δεν τα ξέρει. Σήμερα στη Γερμανία υπάρχουν ογδόντα κολέγια και πανεπιστήμια που σε αυτά φοιτά ούτε το 1% των φοιτητών τη Γερμανίας. Τυχαίο;

Εμείς θέλουμε τα παιδιά μας να επιστρέψουν πίσω. Όμως λέτε, κύριε Υπουργέ, ότι από τα διακόσια πέντε τα εκατόν εβδομήντα έξι άρθρα είναι για την αναβάπτιση του δημόσιου πανεπιστημίου.

Κάναμε ένα δημόσιο πανεπιστήμιο υποχρηματοδοτούμενο, κομματικά αγκυλωμένο -δεν τα ξέρουμε αυτά;-, χωρίς να το ενισχύσουμε, τη ναυαρχίδα, την κορωνίδα, τον πυρήνα, το ορόσημο, τον ακρογωνιαίο λίθο της παιδείας, και πάμε για μία εμπορευματοποίηση;

Ρωτάει κάποιος: Γιατί βγάλατε τον όρο «franchise» ή «validation» -για να το πω σωστά- και βάλατε τον αόριστο εκπαιδευτικό έλεγχο; Μήπως εξυπηρετούμε κάποιους σκοπούς;

Θα στεναχωρηθείτε κάποιοι από τη Νέα Δημοκρατία τώρα για κάποια συγκεκριμένα πρόσωπα τα οποία χρίζουν να μας πουν διότι εδώ μπορεί να κρύβεται ένα έννομο συμφέρον. Είναι μεγάλο το ζήτημα, κύριοι και πάρα πολύ βαθύ. Εν μία νυκτί θέλετε να καταστρατηγήσετε δικαιώματα που αφορούν την κατοχύρωση θεμελιωδών αρχών και δικαίων για τον Έλληνα πολίτη. Πρέπει να ξέρει ο κοσμάκης έξω. Όποιος σπουδάσει παιδί ξέρει ότι ο κάματος είναι μεγάλος. Μπορεί κάποιος να μας εγγυηθεί ότι στη νομική σχολή με συντελεστή 0,8 και με 10.000 ευρώ δίδακτρα ετησίως δεν θα πάει κόντρα σε ένα παιδί που ήταν επιμελής -όπως πολλοί από εσάς που έχετε το επίσταμαι- που διάβαζε και μπήκε σε μια Νομική Σχολή είτε Αθηνών, Θεσσαλονίκης είτε Δημοκρίτειο με πολύ κόπο και δεκαεννέα χιλιάδες μόρια; Θα ελλοχεύει, λοιπόν, κίνδυνος κάποιος να μπει σε νομική ιδιωτικού πανεπιστημίου μη κερδοσκοπικού χαρακτήρα με λιγότερα μόρια, με έντεκα χιλιάδες, με τριάντα πέντε μαθήματα αντί πενήντα πέντε, με τριετή φοίτηση αντί τετραετή.

Ρωτώ. Όλοι εσείς οι Βουλευτές του κυβερνώντος κόμματος είστε νομικοί, είστε γιατροί, είστε οικονομολόγοι, έχετε μοχθήσει, κύριε εισηγητά της Νέας Δημοκρατίας. Τα λέγαμε και στην επιτροπή. Από αυτούς που διαφωνούν είχατε καθηγητή. Είστε δικηγόρος παρ’ Αρείω Πάγω, στο Σ.τ.Ε.. Αυτός ο καθηγητής σας που πήρατε, λοιπόν, καλό βαθμό, διαφωνεί. Δεν θα τον ακούσετε; Καθηγητή σας ήταν. Δάσκαλός σας ήταν. Λοιπόν, ακούστε τώρα. Θα στενοχωρηθείτε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Συνήθως οι δικηγόροι της πράξης δεν ακούν τους καθηγητές.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν ακούν τους καθηγητές; Είναι ένα θέμα αυτό αλλά από αυτούς παίρνουν τα πρώτα φώτα. Αντώνης Μανιτάκης είναι ο τρίτος που συμφωνεί μαζί σας, κύριε Υπουργέ. Εγώ απλά να ρωτήσω: είναι καθηγητής σε ιδιωτικό πανεπιστήμιο της Λευκωσίας ο κ. Μανιτάκης; Ερωτώ. Ερωτώ για τον κ. Νίκο Αλιβιζάτο: μήπως είναι νομικός σύμβουλος και δικηγόρος σε δύο ιδιωτικά κολλέγια, το Deree και το Aegean, Μακρυπλίδη; Βάζω ερώτημα. Μήπως ο ανιψιός του Πρωθυπουργού ο κ. Γρηγόρης Δημητριάδης, που ήταν και προϊστάμενος της νομικής του νομικού τμήματος του Υπουργείου Παιδείας είναι και αυτός δικηγόρος στο ιδιωτικό κολλέγιο Aegean που δίνει πτυχία από το πανεπιστήμιο Essex χωρίς να έχει το δικαίωμα; Ρωτώ να μας απαντήσετε. Άρα, λοιπόν, εδώ κύριοι, μπορεί να κρύβεται έννομο συμφέρον, αν το πάρουμε και έτσι. Εδώ βλέπω ότι ο κ. Αλιβιζάτος και ο κ. Δημητριάδης είναι νομικοί σύμβουλοι ιδιωτικού κολλεγίου. Δεν θα το πούμε; Έχουμε ένα κουσούρι στην Ελληνική Λύση να διαβάζουμε και να ψάχνουμε, από τον επικεφαλής μας μέχρι όλους τους ομοϊδεάτες μου Βουλευτές.

Τροποποιήσατε και λέτε ότι αν δεν δώσει έγκριση το Υπουργείο Εξωτερικών δεν θα έχουμε εδώ ιδιωτικά πανεπιστήμια μη κερδοσκοπικού χαρακτήρα από τρίτες χώρες. Δηλαδή, άμα μας το ζητήσει η Τουρκία θα πούμε όχι. Και θα βγει η Τουρκία μετά και θα πει κλείνω και τη Σχολή της Χάλκης. Τι θα κάνουμε; Ρωτώ. Γιατί υπάρχει ενδιαφέρον από το KOS Near East University στα Κατεχόμενα που αρχίζει πλέον και ενδιαφέρεται να έρθει στην Ελλάδα. Θα βάλουμε και πανεπιστήμια από τα Κατεχόμενα στη χώρα μας; Ρωτώ. Μήπως υπάρχει ενδιαφέρον από δύο τούρκικα πανεπιστήμια να ιδρυθούν στη Θράκη; Είναι γνωστή και αγαστή η συνεργασία ανάμεσα σε Αλβανία και Τουρκία. Μήπως θα έχουμε στην Ήπειρο κανένα Τουρκαλβανικό; Γιατί επικαλείστε και εθνικούς λόγους και ενισχύετε το Δημοκρίτειο σε Κομοτηνή, Ξάνθη Αλεξανδρούπολη, Διδυμότειχο, Ορεστιάδα. Και καλά κάνετε. Δεν θα μας προβληματίσουν αυτά; Διότι μέσα λέτε ότι αυτά θα είναι μη κερδοσκοπικού χαρακτήρα. Η μητρική όμως θα είναι κερδοσκοπικού χαρακτήρα. Άρα, από πού θα ορίζονται τα δίδακτρα ως παροχή υπηρεσιών, λέει ο κ. Καϊτατζής ο συνταγματολόγος; Από τη μητρική. Άρα, λοιπόν, δίδακτρα θα υπάρχουν και θα ορίζονται από εκεί. Αυτό το «μη κερδοσκοπικού» είναι σαν τις ΜΚΟ. Θολώνει τα νερά.

Ακούστε, κύριοι. Μία πλειάδα σοφών νομικών διαφωνεί και λέει ότι παραβιάζετε το άρθρο 16. Ως εκπρόσωποι της κοινωνίας και ως θεματοφύλακες του Συντάγματος το οποίο είναι υπεράνω όλων -και αυτό καλούμεθα να υπερασπιστούμε- ξεκινήστε μια γόνιμη συζήτηση, διεξοδική ενδελεχή συζήτηση για τρεισήμισι χρόνια. Λέει ότι το Σύνταγμα πρέπει να είναι μεταβαλλόμενο, να εναρμονίζεται, να εγκλιματίζεται ανάλογα με τις κοινωνικές επιταγές. Αλλά κάντε το σωστά. Όχι εν μία νυκτί. Με τη συνθήκη ΚΑΠ που υπογράψαμε στο θέμα της παιδείας κατοχυρώνουμε την ακαδημαϊκή πανεπιστημιακή εκπαίδευση σε αντίθεση με τον αγροτικό χώρο. Εκεί βάλαμε ταφόπλακα στους αγρότες όταν τη δεκαετία του 1980 υπογράψαμε στη συνθήκη ΚΑΠ να γίνονται αθρόες εισαγωγές από τρίτες χώρες. Γι’ αυτό παίρνουμε λεμόνια από την Τουρκία και μαϊντανό από την Τανζανία. Τρώει πατάτες Αιγύπτου ο ελληνικός στρατός και τα ελληνικά νοσοκομεία και τα δικά μας σαπίζουν στις αποθήκες. Εδώ όμως ευτυχώς με τη συνθήκη ΚΑΠ κατοχυρώσαμε την τριτοβάθμια πανεπιστημιακή ακαδημαϊκή εκπαίδευση. Μία πλειάδα καθηγητών λένε ότι διακυβεύεται το άρθρο 16 περί της Χάρτας Ανθρωπίνων Θεμελιωδών Αρχών του Δικαίου. Η κ. Καραμανώφ, που τη διαβάζω τις τελευταίες μέρες με μεγάλη προσοχή -και δεν είμαι νομικός- έχει νομικούς όρους που πραγματικά αν ανατρέξεις, εκπλήσσεσαι. Δεν μπορείς να τους αγνοήσεις. Είναι αρκετοί και σας τους ανέφερα. Άρα, λοιπόν, εδώ δεν μπορείς να διακυβεύεις τις επόμενες γενεές.

Εσείς, κύριε Παραστατίδη στο ΠΑΣΟΚ, καλά τα λέτε αλλά να θυμάστε την ιστορία σας. Διότι ενώ ο Ανδρέας Παπανδρέου έλεγε ότι δεν είναι προκρούστεια κλίνη η παιδεία να βάζεις τον ασθενή παιδεία και να πριονίζεις τα πόδια ανάλογα, εσείς επί Γεωργίου Παπανδρέου πήγατε το 2006 να αναθεωρήσετε το άρθρο 16 για τα ΤΕΙ τότε. Θυμάστε; Αλλάξατε ρότα τώρα στην ιδεολογική σας πλεύση αλλά πρέπει να κρατήσετε τον σοσιαλιστικό σας χαρακτήρα. Γιατί το κάνατε στην παράγραφο 7, τότε; Για να αναβαθμιστούν τα ΤΕΙ. Άλλο πανεπιστήμια, άλλο ΤΕΙ, αλλά είναι στην ανώτατη εκπαίδευση. Για να μπορεί να γίνει ενσωμάτωση. Όμως στην παράγραφο 2 μιλούσατε για ανθρωπιστική κοινωνική απόκλιση. Απλά το θυμίζω. Γιατί τότε μιλούσατε για αναθεώρηση του άρθρου 16. Τώρα είστε αντίθετοι. Διαφωνείτε ότι έγινε αυτό το 2006;

Πάμε λίγο και στις αποφάσεις του Σ.τ.Ε. περί του άρθρου 16 να τις απαριθμήσουμε: 922/2023, 547/2008, 1318/2009, 1071/2021, 1789/2023. Έχουμε Συμβούλιο της Επικρατείας τελικά ή δεν έχουμε; Θα σεβαστούμε αυτές τις διακριτές εξουσίες; Νομοθετική, εκτελεστική, δικαστική. Θα τις σεβαστούμε; Δεν γίνεται έτσι. Όταν, λοιπόν, αυτή τη στιγμή άνθρωποι αμφισβητούν αυτό που πάτε να κάνετε με το άρθρο 16 χωρίς συνταγματική Αναθεώρηση, που ναι μεν το προβλέπει αλλά πρέπει να γίνει εκ του κοινοβουλευτισμού με την απαιτούμενη κοινοβουλευτική πλειοψηφία, κάπου χαλάει η δουλειά. Αυτή τη στιγμή το ιδιωτικό πανεπιστήμιο CIM της Κύπρου το οποίο ξεκίνησε τη λειτουργία του τον Σεπτέμβριο του 2023 -δεν έχει βγάλει ακόμη φουρνιά φοιτητών- ήδη έχει δείξει το ενδιαφέρον του για να κάνει εδώ ιδιωτικό πανεπιστήμιο, χωρίς να ξέρουμε απτά την αποφοίτηση φοιτητών. Δεν έχει ολοκληρώσει ακόμη έναν χρόνο. Χώρια ότι μειώσατε το παράβολο και την εγγυητική κατά 50%, άρα θα μπορεί στην περιφέρεια εύκολα να γίνει ένα ιδιωτικό πανεπιστήμιο μη κερδοσκοπικού χαρακτήρα. ΜΚΟ, δηλαδή. Μην κρυβόμαστε. Και ξέρετε οι ΜΚΟ μέχρι πολλά λεφτά -αν θυμάμαι καλά μπορεί να αγγίξει και το ένα εκατομμύριο- είναι μπακαλοτεφτεράκι το πώς κρατάνε λεφτά. Εδώ ανοίγει ο ασκός του Αιόλου. Ανοίγει και η κερκόπορτα για κάποια επικίνδυνα πανεπιστήμια που μπορούν να έρθουν στη χώρα και να αλλοιώσουν τον εκπαιδευτικό χαρακτήρα αλλά πρωτίστως την παιδεία. Διότι ένας μεγάλος φιλόσοφος, ο Χαλίλ Γκιμπράν, έλεγε «παιδεία είναι αυτό που μένει όταν όλα τα υπόλοιπα θα τα έχουμε ξεχάσει». Άρα, λοιπόν, σήμερα πώς να μην αγωνιά ο Έλληνας ο οποίος πρέπει να καταβάλει όλα αυτά για σίτιση, στέγαση; Και θα έχεις μία εύπορη οικογένεια η οποία θα έχει άλλα δέκα χιλιάρικα να στάξει -να το πω έτσι απλά στην καθομιλουμένη- και θα έχεις ένα ισότιμο πτυχίο νομικής, ιατρικής, οικονομικών επιστημών, πληροφορικής, όπως είστε εσείς, κύριε Υπουργέ, χωρίς να έχει μοχθήσει. Τα αγαθά κόποις κτώνται. Δεν γίνεται όλα στα ίδια σταθμά. Θα αδικηθούν παιδιά που μελετούν σε βάθος, που είναι επιμελείς μαθητές και μαθήτριες. Δεν γίνεται, κύριοι, έτσι.

Λοιπόν, ακούστε. Κάποτε μου έλεγε ένας Ιταλός καθηγητής –ξέρει η κ. Αθανασίου από Ιταλία- το εξής. Στην εποχή του παπισμού όταν ήταν να αγιοποιηθεί κάποιος από το κονκλάβιο, τους καρδινάλιους, αμφισβητούσε την αγιότητα. Αυτό στην ιστορία πέρασε ως ο συνήγορος του διαβόλου, ο οποίος χωρίς στοιχεία αμφισβητούσε.

Ο συνήγορος του διαβόλου, λοιπόν, στην Ελλάδα είναι το περιβόητο Συνταγματικό Δικαστήριο που δεν έχετε θεσπίσει. Έχουν τα Σκόπια εννεαμελές, έχει η Αλβανία που ακύρωσε την ΑΟΖ στο Ιόνιο με την Ελλάδα. Διότι, το συνταγματικό δικαστήριο θα ήταν αυτό σήμερα που θα προστάτευε και θα έλεγε ότι εδώ γίνεται κατάφωρη παραβίαση, καταστρατηγείται το άρθρο 16, παράγραφος 2 και παράγραφος 7.

Από τη στιγμή, λοιπόν…

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Η χούντα το έκανε…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ποιο; Το νομοσχέδιο; Το Σύνταγμα του ’75;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Το συνταγματικό δικαστήριο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία. Άρα, λοιπόν, πιο δημοκρατικά μού λέτε ότι λειτούργησε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Το ότι το είχε η δικτατορία;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν μου λέτε: Έπρεπε να έχουμε Συνταγματικό Δικαστήριο, όπως έχουν τα άλλα κράτη, ναι ή όχι; Απαντήστε μου, που λέτε ότι το έκανε η χούντα το συνταγματικό δικαστήριο.

Αμφισβητείτε, δηλαδή, ότι το συνταγματικό δικαστήριο δεν λειτουργεί προς όφελος του κοινωνικού συνόλου. Αυτό μου λέτε.

Δηλαδή, τα άλλα κράτη…

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Άλλο λέω.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, μην κάνουμε διάλογο. Συνεχίστε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Μισό λεπτό. Έπρεπε να έχουμε συνταγματικό δικαστήριο, κύριε συνάδελφε, ναι ή όχι; Ποια είναι η άποψή σας, μια και το θέτετε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Όλα τα δικαστήρια κρίνουν τη συνταγματικότητα στην Ελλάδα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Το συνταγματικό δικαστήριο γιατί είναι θεσμοθετημένο, όπως σήμερα, στα Σκόπια, όπου είναι τρεις νομικοί, τρεις δικαστές και τρεις καθηγητές; Νομικός είστε.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν έχουν διάχυτο έλεγχο εκεί. Είναι άλλη η διάρθρωση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Α, μάλιστα. Να μην έχουμε, δηλαδή. Λέτε ότι καλώς δεν έχουμε συνταγματικό δικαστήριο, κύριε Ξανθόπουλε, έτσι; Ως νομικός αυτό λέτε.

**ΘΕΟΦΙΛΟΣ ΞΑΝΘΟΠΟΥΛΟΣ:** Μην τα μπλέκετε. Είναι άλλοι οι παράγοντες…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Το συνταγματικό δικαστήριο έπρεπε να είναι θεσπισμένο προς όφελος της κοινωνίας, όπως έχουν πάρα πολλά κράτη και Ευρωπαϊκού και μη Ευρωπαϊκού Δικαίου. Ό,τι και να μου λέτε τώρα, προσπαθείτε να προασπιστείτε ότι δεν έπρεπε να έχουμε συνταγματικό δικαστήριο.

Έχουμε γεμίσει ανεξάρτητες επιτροπές, ανεξάρτητες αρχές, με εκατομμύρια που δίνουμε μηνιαίως και μας πείραξε ένα συνταγματικό δικαστήριο, το οποίο –προσέξτε- στη σύνθεσή του έχει τρεις καθηγητές, τρεις νομικούς και τρεις κληρωτούς πολίτες.

Αυτό δεν είναι δημοκρατικό, κύριε Ξανθόπουλε, με τους κληρωτούς;

Σας ευχαριστώ πολύ. Να είστε καλά.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Ξανθόπουλε. Έχετε τον λόγο για ένα λεπτό, παρακαλώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Παίρνω τον λόγο, κύριε Πρόεδρε, γιατί έγινε ονομαστική αναφορά από τον γείτονά μου, τον κ. Μπούμπα.

Στην Ελλάδα έχουμε διάχυτο έλεγχο της συνταγματικής νομιμότητας από τον ειρηνοδίκη τάδε, μέχρι το Συμβούλιο της Επικρατείας. Το επικαλείται ο κύριος συνάδελφος συνεχώς, ενώ είναι άλλης μορφής η συνταγματική τάξη που έχουμε. Κανείς δεν εμποδίζει τα δικαστήρια να κάνουν συνταγματικό έλεγχο. Και το συνταγματικό δικαστήριο, που ενδεχομένως έχει στο μυαλό του ο συνάδελφος, θα έκανε τον έλεγχο αυτό. Περί αυτού πρόκειται.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Ξανθόπουλε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, μια ερώτηση να κάνω στον συνάδελφο: Κληρωτούς έχουμε; Όχι.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

Τον λόγο έχει τώρα η ειδική αγορήτρια από τη Νέα Αριστερά κ. Μερόπη Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρίες και κύριοι Υπουργοί, αγαπητοί συνάδελφοι, συζητάμε σήμερα το νομοσχέδιο του Υπουργείου Παιδείας για τα ιδιωτικά πανεπιστήμια. Πρόκειται για ένα νομοσχέδιο που υπονομεύει τη δημόσια πανεπιστημιακή εκπαίδευση και ναρκοθετεί το παρόν και το μέλλον χιλιάδων καθηγητών, ερευνητών, φοιτητών, αλλά και αποφοίτων, όλων αυτών που σας ζητούν την απόσυρση του νομοσχεδίου και παλεύουν να μην μετατραπεί η μόρφωση από δικαίωμα σε προνόμιο, που υπερασπίζονται το συλλογικό κοινωνικό αγαθό της πανεπιστημιακής εκπαίδευσης. Όλων αυτών που κράτησαν -και συνεχίζουν να κρατούν- όρθια τα δημόσια πανεπιστήμια παρά την κυβερνητική απαξίωση, όλων αυτών που εδώ και καιρό αγωνίζονται μέσα και έξω από τις σχολές και εισπράττουν την αδιαφορία του Υπουργείου και της Κυβέρνησης, την καταστολή της Αστυνομίας και τη συκοφάντηση από τα κυρίαρχα μίντια.

Σε τελική ανάλυση, κυρίες και κύριοι της Κυβέρνησης, το νομοσχέδιο αυτό ναρκοθετεί το παρόν και το μέλλον όλων αυτών που αντιλαμβάνονται ότι η πρόθεσή σας είναι να επιτρέψετε την ίδρυση ιδιωτικών πανεπιστημίων και να καθηλώσετε μια για πάντα τα δημόσια πανεπιστήμια σε συνθήκες δημοσιονομικής και στελεχιακής ασφυξίας.

Κύριε Υπουργέ, οι σύγκλητοι των πανεπιστημίων, πολλών σημαντικών πανεπιστημίων, τα τμήματα, οι σχολές, οι ομοσπονδίες των καθηγητών, των ερευνητών, των διοικητικών υπαλλήλων, οι σύλλογοι των φοιτητών, αλλά και φορείς όπως η ΑΔΕΔΥ το ΓΕΩΤΕΕ και το Τεχνικό Επιμελητήριο Ελλάδας, σάς λένε ένα και μόνο πράγμα: Πάρτε πίσω το απαράδεκτο αυτό νομοσχέδιο και στηρίξτε, επιτέλους, ως Κυβέρνηση τα δημόσια πανεπιστήμια της χώρας.

(Χειροκροτήματα από την πτέρυγα της Νέας Αριστεράς)

Και καταθέτω τις αποφάσεις των Συγκλήτων, ώστε να ρίξετε μια ματιά, κύριε Υπουργέ, πώς ακριβώς τοποθετείται η πανεπιστημιακή κοινότητα. Δεν έχετε την πανεπιστημιακή συναίνεση την οποία επιχειρείτε, διά του ατύπου οργάνου της συνόδου των πρυτάνεων, να μας πείτε ότι την έχετε.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βεβαίως, παραμένετε συνεπείς. Από την εποχή της κ. Κεραμέως μέχρι σήμερα, κάθε νομοσχέδιο του Υπουργείου Παιδείας ξεδοντιάζει τη δημόσια εκπαίδευση και δίνει χώρο στην ιδιωτική πρωτοβουλία.

Όλο το προηγούμενο διάστημα κατασυκοφαντήσατε τα δημόσια ανώτατα εκπαιδευτικά ιδρύματα. Ξεκινήσατε καταργώντας το πανεπιστημιακό άσυλο, ως χώρους βίας και ανομίας, καθώς και τα διετή προγράμματα σπουδών για τους αποφοίτους των ΕΠΑΛ -αυτό δείχνει ακριβώς τον ταξικό χαρακτήρα των μεταρρυθμίσεων τις οποίες προχωράτε, απορρυθμίσεων λέμε εμείς- επαναφέρατε τις διαγραφές των φοιτητών και εμπορευματοποιήσατε πλήρως τα μεταπτυχιακά. Αμφισβητήσατε στην πράξη τον νέο ακαδημαϊκό χάρτη της χώρας. Καταργήσατε τις νέες σχολές και τα νέα τμήματα σχολών που ανοίξατε. Για παράδειγμα, η Νομική στην Πάτρα ήταν περιττή.

Τώρα, ετοιμάζεστε να ανοίξετε άλλες, αλλά βεβαίως, ιδιωτικές. Επιβάλλατε στα ανώτατα εκπαιδευτικά ιδρύματα την υποστελέχωση και καταπατήσατε τον ψηφισμένο νόμο για άμεση αναπλήρωση των μελών ΔΕΠ, σύμφωνα με τον κανόνα ένα προς ένα, δηλαδή, ένας να φεύγει και ένας να έρχεται. Ακόμη και η νομοθετική ρύθμιση που βάζετε τώρα, δεν το εξασφαλίζει, διότι δεν επιστρέφει ακριβώς στο τμήμα από όπου προέρχεται η θέση για να προκηρυχθεί. Άρα θα τις βάζετε μέσα στον γενικό χώρο των θέσεων -όπως πράξατε- και γι’ αυτό δεν αποκαταστήσατε τις σοβαρότατες ελλείψεις που έχουν τα ανώτατα εκπαιδευτικά ιδρύματα.

Ταυτόχρονα, όσο κι αν επικαλείστε τους αριθμούς, η υποχρηματοδότηση, όχι μόνο συνεχίστηκε, αλλά και θεσμοθετήθηκε ως ανταποδοτικό κριτήριο με τιμωρητικό χαρακτήρα για όσα ανώτατα εκπαιδευτικά ιδρύματα δεν ικανοποιούν τα ιδιωτικοοικονομικά και ανταποδοτικά κριτήρια που θεσπίσατε. Μάλιστα, το νομοσχέδιο που κρατάμε στα χέρια μας κάνει ακόμη χειρότερο το πλαίσιο χρηματοδότησης των δημοσίων πανεπιστημίων και σας το επισημαίνουν οι σύγκλητοι. Το είπε και ο Πρόεδρος της Συνόδου Πρυτάνεων μέσα στην επιτροπή, το παραδέχτηκε, αλλά παρ’ όλα αυτά, εσείς συνεχίζετε.

Προχωράτε, λοιπόν. Θεσμοθετήσατε -όπως είπα και πριν- την Πανεπιστημιακή Αστυνομία και βάλατε τα πανεπιστήμια σε καθεστώς αστυνομικής επιτήρησης, που, βεβαίως, δεν υλοποιήθηκε, ακριβώς διότι υπήρξαν σημαντικότατες αντιστάσεις από το σύνολο της πανεπιστημιακής κοινότητας και τους φοιτητές. Η δαπάνη όμως και οι διορισμοί οι συγκεκριμένοι έγιναν.

Μας παρουσιάζετε τα οικονομικά των πανεπιστημίων μόνο από το 2016 και έπειτα. Τα στοιχεία για την περίοδο Σαμαρά - Βενιζέλου δεν είναι βολικά και, φυσικά, παραλείψατε να μας πείτε ότι μέχρι το 2018 ήμασταν σε καθεστώς σκληρής επιτροπείας και μνημονίων, με τεράστιες τις πολιτικές σας ευθύνες.

Εμείς, που διαχειριστήκαμε τα πράγματα εκείνη την περίοδο, κάναμε ό,τι καλύτερο μπορούσαμε, κρατήσαμε όρθια τα πανεπιστήμια και τη δημόσια εκπαίδευση συνολικά, προσπαθώντας, πράγματι, με προβλήματα στον τακτικό προϋπολογισμό, με έκτακτες ενισχύσεις, να τα κρατήσουμε όρθια.

Είμαστε ευχαριστημένοι; Φυσικά και όχι. Όμως, όταν η χώρα βγήκε από τα μνημόνια και ανέλαβε η Νέα Δημοκρατία τη διακυβέρνηση, τί έκανε για τα πανεπιστήμια και πόσο αύξησε τους φόρους; Μόλις μερικά εκατομμύρια. Και, όπως είπα πριν, προτίμησε να σπαταλήσει 100 εκατομμύρια ευρώ, ακριβώς για να φτιάξει την Πανεπιστημιακή Αστυνομία. Αυτό δείχνει τις δικές σας προτεραιότητες.

Να υπενθυμίσω, επίσης, ότι η Νέα Δημοκρατία θέσπισε ένα πλαίσιο διοίκησης και λειτουργίας των ανώτατων εκπαιδευτικών ιδρυμάτων που προσομοιάζει σε εταιρικό management με λιγότερη δημοκρατία και εκπροσώπηση των ανθρώπων που ζουν και εργάζονται στο πανεπιστήμιο. Τους αποκλείσατε από το να συμμετέχουν στις διοικήσεις των πανεπιστημίων στα οποία υπηρετούν πολλοί από αυτούς με αυτοθυσία και σε πολύ δύσκολες συνθήκες.

Θεσπίσατε την ελάχιστη βάση εισαγωγής, αποκλείοντας δεκάδες χιλιάδες μαθητές και μαθήτριες από την δημόσια τριτοβάθμια εκπαίδευση στο όνομα της πολυδιαφημισμένης αριστείας.

Καταθέτω την έκθεση ποιότητας της ανώτατης εκπαίδευσης για το 2022 που δείχνει τη μεταβολή του αριθμού των επιτυχόντων στα ανώτατα εκπαιδευτικά ιδρύματα ανάμεσα στα έτη 2021 και 2022, με μεγαλύτερα ποσοστά μείωσης στα περιφερειακά πανεπιστήμια και στο πανεπιστήμιο από το οποίο προέρχομαι, το Πανεπιστήμιο Ιωαννίνων, κατά 22,13%.

Κόβετε, δηλαδή, μέσω της ΕΒΕ και αναδρομολογείτε όλους αυτούς τους κομμένους για κατάρτιση στα ΙΕΚ, στα ιδιωτικά πανεπιστήμια του εξωτερικού -αν έχουν τη δυνατότητα- ή στα ιδιωτικά κολέγια, προσεχώς και στα ιδιωτικά πανεπιστήμια της Ελλάδας.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, κυρίες και κύριοι συνάδελφοι, ήταν μια προετοιμασία για τη σημερινή μέρα, αυτή τη μέρα που φέρνετε προς ψήφιση τα ιδιωτικά πανεπιστήμια και δεν διστάζετε να καταπατήσετε ακόμη και το Σύνταγμα. Δεν υπάρχει καμμία αμφιβολία ότι το νομοσχέδιο παραβιάζει το Σύνταγμα και το άρθρο 16, παραχωρώντας το κατοχυρωμένο δικαίωμα της ανώτατης εκπαίδευσης σε ιδιώτες. Το άρθρο 16 του Συντάγματος αναφέρει ρητά και χωρίς κανένα περιθώριο αμφισημίας ότι η ανώτατη εκπαίδευση παρέχεται αποκλειστικά από νομικά πρόσωπα δημοσίου δικαίου, με πλήρη αυτοδιοίκηση, οι καθηγητές τους είναι δημόσιοι λειτουργοί και ότι η σύσταση ανώτατων σχολών από ιδιώτες απαγορεύεται.

(Χειροκροτήματα από την πτέρυγα της Νέας Αριστεράς)

Όπως ανέφερα και στην Επιτροπή Μορφωτικών, το Υπουργείο και η Κυβέρνηση ξέρουν ότι παραβιάζουν το Σύνταγμα. Γι’ αυτό, άλλωστε, βλέπουμε για πρώτη φορά στο νομοσχέδιο να αναφέρεται με έμφαση πως τα άρθρα για τα ιδιωτικά πανεπιστήμια είναι δήθεν σύμφωνα με τον συνταγματικό προορισμό της ανώτατης εκπαίδευσης.

Να σημειώσουμε εδώ ότι μάλλον παίζετε και με τη νοημοσύνη μας, αλλάζοντας το αφήγημα από εβδομάδα σε εβδομάδα και από μέρα σε μέρα. Στην αρχή μας λέγατε πως είναι θέμα ερμηνείας. Όταν αποδείχθηκε πως η ερμηνεία της Κυβέρνησης είναι αυτή που έχει το πρόβλημα, αλλάξατε τη γραμμή ότι δεν ξέρουμε από Συνταγματικό Δίκαιο, ότι εν πάση περιπτώσει κάποιοι άλλοι είναι ειδικοί και μπορούν να τοποθετηθούν. Κι εσείς, κύριε Υπουργέ, όταν και αυτό ακόμη δεν περπάτησε, αφού όλοι οι Βουλευτές ορκιζόμαστε στο Σύνταγμα και στην τήρηση και στη διαφύλαξή του, σε συνέντευξή σας στο «ΠΡΩΤΟ ΘΕΜΑ» είπατε: «Η Ελλάδα δεν μπορεί να περιμένει την αναθεώρηση του άρθρου 16 του Συντάγματος».

(Χειροκροτήματα από την πτέρυγα της Νέας Αριστεράς)

Η αλαζονεία και η έπαρση του 41%, η ιδεολογική μυωπία για ιδιωτικοποιήσεις και η απέχθεια για κάθε τι δημόσιο συμπυκνωμένο σε μια φράση. Μπίζνες, ακόμα κι αν χρειαστεί να παραβιαστεί το Σύνταγμα, οι νόμοι και το κράτος δικαίου από Υπουργό της Ελληνικής Δημοκρατίας. Μόνο που δεν είναι η Ελλάδα που δεν μπορεί να περιμένει την αναθεώρηση. Είναι η Νέα Δημοκρατία, τα funds και τα συμφέροντα που εξυπηρετεί.

Η ίδρυση των ιδιωτικών πανεπιστημίων στην Ελλάδα παρουσιάζεται από την κυβερνητική πλευρά ως ένα αναγκαίο βήμα για τον εξορθολογισμό. Στην ουσία πρόκειται για ένα άνοιγμα μιας νέας αγοράς τριτοβάθμιας εκπαίδευσης, για μπίζνες παρόμοιες με αυτές που προηγήθηκαν τα τελευταία τέσσερα χρόνια με τα κολέγια. Αυτό που ισχύει είναι ότι η Κυβέρνηση ανυπομονεί να συνδέσει το όνομά της με την ίδρυση και τη λειτουργία των ιδιωτικών πανεπιστημίων, ενάντια στο δημόσιο συμφέρον, ενάντια στα πανεπιστήμιά μας, τους φοιτητές και στους αποφοίτους.

Φυσικά, όλη αυτή η συζήτηση συνοδεύεται από ψέματα και παραπλάνηση.

Ψέμα πρώτο. Η Κυβέρνηση νομοθετεί για τα μη κρατικά, μη κερδοσκοπικά πανεπιστήμια. Τα πανεπιστήμια στην Ελλάδα και στην Ευρώπη είναι δημόσια και όχι κρατικά. Λειτουργούν χωρίς δίδακτρα, είναι αυτοδιοικούμενα και οι διοικήσεις τους δεν διορίζονται από το κράτος. Το προσωπικό τους είναι δημόσιοι λειτουργοί και όχι κρατικοί υπάλληλοι. Η Νέα Δημοκρατία είναι αυτή που προσπάθησε να τα κάνει πιο κρατικά, βάζοντας χέρι στο αυτοδιοίκητο, επιβάλλοντας την αστυνόμευση, επηρεάζοντας τα προγράμματα σπουδών, πιέζοντας οικονομικά τα τμήματα και τις σχολές να βάλουν δίδακτρα στα μεταπτυχιακά και να αναζητήσουν πόρους από την αγορά.

(Χειροκροτήματα από την πτέρυγα της Νέας Αριστεράς)

Τα δήθεν μη κρατικά που περιγράφει η Κυβέρνηση μπορεί να είναι μόνο ιδιωτικά, με σκοπό το κέρδος, με συγκεκριμένα και περιορισμένα γνωστικά αντικείμενα και ακριβά δίδακτρα.

Ψέμα δεύτερο. Μόνο στην Ελλάδα δεν υπάρχουν ιδιωτικά πανεπιστήμια. Η επιχειρηματολογία της Κυβέρνησης παρουσιάζει τη χώρα μας ως το παράδοξο, ευρωπαϊκά και παγκόσμια. Είναι, όμως, αυτή η πραγματικότητα; Υπάρχουν στην Ευρώπη ιδιωτικά πανεπιστήμια, μόνο που στη μεγάλη τους πλειοψηφία είναι απαξιωμένα, χαμηλής ποιότητας και πολύ χαμηλά στις αξιολογήσεις. Στην Ευρώπη η συντριπτική πλειοψηφία των φοιτητών σπουδάζει σε δημόσια, σε κάποιες μάλιστα χώρες πέραν της Ελλάδας αποκλειστικά σε δημόσια, στο Λουξεμβούργο, στη Δανία, στην Ιρλανδία, στην Ολλανδία. Στη Γερμάνια λειτουργούν περίπου ογδόντα μικρά ιδιωτικά. Σε αυτά σπουδάζει μόνο το 1% του φοιτητικού πληθυσμού. Αντίστοιχα στο Ηνωμένο Βασίλειο ιδιωτικά είναι μόνο οκτώ από τα εκατόν εξήντα, άγνωστα και ασήμαντα. Ακόμη και στις Ηνωμένες Πολιτείες της Αμερικής τα φημισμένα πανεπιστήμια έχουν δημόσιο χαρακτήρα και είναι όντως μη κερδοσκοπικά.

Το παράδοξο, λοιπόν, δεν είναι ότι η Ελλάδα είναι η μόνη χώρα που δεν έχει ιδιωτικά. Είναι η μόνη χώρα που υποβαθμίζει και υποχρηματοδοτεί τα δημόσια για να ανοίξει ιδιωτικά.

(Χειροκροτήματα από την πτέρυγα της Νέας Αριστεράς)

Τα μεγέθη είναι πραγματικά αποκαρδιωτικά. Η Ελλάδα είναι τελευταία μεταξύ των χωρών του ΟΟΣΑ αναφορικά με τη χρηματοδότηση της τριτοβάθμιας εκπαίδευσης. Μας προσπερνάει η Κολομβία, το Μεξικό και η Τουρκία, με μεγάλη μάλιστα διαφορά. Ίδια η εικόνα σε επίπεδο Ευρωπαϊκής Ένωσης, που είμαστε στην τελευταία θέση. Αυτή είναι η διεθνής πραγματικότητα. Τελευταίοι των τελευταίων κι όχι επειδή δεν λειτουργούν ιδιωτικά πανεπιστήμια στη χώρα.

Και αυτό ισχύει και για την αναλογία των μελών ΔΕΠ. Ενώ υπάρχει αύξηση του φοιτητικού πληθυσμού κατά 60%, τα μέλη ΔΕΠ έχουν μειωθεί κατά 22% και μάλιστα μόνο το 55% είναι με πλήρεις σχέσεις μελών ΔΕΠ. Όλοι οι άλλοι είναι ευάλωτοι οι εργαζόμενοι. Ο μισθός των μελών ΔΕΠ είναι το 1/3 της Ευρωπαϊκής Ένωσης. Εν πάση περιπτώσει, από το 1 δισεκατομμύριο που λέτε ότι θα δώσετε στην επόμενη τριετία ούτε ένα δεν θα πάει για προσλήψεις και σύμφωνα με αποφάσεις των συγκλήτων του Πανεπιστημίου Ιωαννίνων και του Εθνικού Μετσόβιου Πολυτεχνείου φτάνουν ίσα ίσα για να πληρώσουν τις ενεργειακές τους ανάγκες και είναι 50% κάτω από ότι ήταν το 2009.

Ψέμα τρίτο. Θα έρθουν εμβληματικά ξένα πανεπιστήμια για να ανοίξουν παραρτήματα στην Ελλάδα. Κανένα ξένο εγκληματικό πανεπιστήμιο δεν πρόκειται να έρθει, το υπαινίχθηκε και ο πρόεδρος της ΕΘΑΑΕ, όπως δεν πήγε πουθενά στον κόσμο και μάλιστα σε χώρες με μεγαλύτερη αγορά. Τα πανεπιστήμια και ειδικά τα εμβληματικά δεν γυρολογούν από χώρα σε χώρα με τους νομπελίστες καθηγητές τους να διδάσκουν από παράρτημα σε παράρτημα.

Αντίθετα, το νομοσχέδιο περιέχει φωτογραφικές διατάξεις που θα επιτρέψουν στα ιδιωτικά κολέγια της χώρας να γίνουν ιδιωτικά πανεπιστήμια ως παραρτήματα των ξένων πανεπιστημίων που συνεργάζονται. Το πρόσφατο άρθρο του κ. Λακασά, έγκριτου εκπαιδευτικού συντάκτη της «ΚΑΘΗΜΕΡΙΝΗΣ» είναι αποκαλυπτικό: «Κούρσα κολλεγίων για μια άδεια ΑΕΙ» είναι ο τίτλος του ρεπορτάζ που αποτυπώνει την κινητικότητα που υπάρχει στην ιδιωτική μεταλυκειακή εκπαίδευση της χώρας. Μάλιστα, καταγράφει τη διαβούλευση μεταξύ κολλεγίων της Κυβέρνησης ώστε όλα να γίνουν με τους καλύτερους όρους.

Ψέμα τέταρτο. Τα ιδιωτικά πανεπιστήμια θα αυξήσουν το ΑΕΠ της χώρας. Το 1% του ΑΕΠ είναι 2,5 δισεκατομμύρια ευρώ. Και για να έχουμε μια ρεαλιστική τάξη μεγέθους, αυτό για να επιτευχθεί θα πρέπει να σπουδάσουν στα ιδιωτικά διακόσιοι πενήντα χιλιάδες φοιτητές. Αυτή τη στιγμή σε όλα τα κολέγια φοιτούν πενήντα-εξήντα χιλιάδες φοιτητές και ο τζίρος είναι γύρω στα 60 εκατομμύρια ευρώ. Καταλαβαίνουμε, λοιπόν, ότι και αυτή η προσδοκία δεν υφίσταται.

Ψέμα πέμπτο. Με τα ιδιωτικά δεν θα φεύγουν στο εξωτερικό Έλληνες φοιτητές. Είπαμε, σπουδάζουν πράγματι σαράντα χιλιάδες στο εξωτερικό. Όμως, οι τριάντα οκτώ χιλιάδες έχουν πάει για μεταπτυχιακές σπουδές είτε γιατί θέλουν πιο διεθνή ακαδημαϊκή καριέρα είτε για να αποκτήσουν δουλειά και να χτίσουν τη ζωή τους στη χώρα που κάνουν μεταπτυχιακές σπουδές. Οι υπόλοιποι δύο χιλιάδες αυτοί είναι που σπουδάζουν σε προπτυχιακά προγράμματα, κυρίως στα Βαλκάνια και στην Κύπρο. Συνήθως απέτυχαν να εισαχθούν σε σχολές υψηλής ζήτησης και απαιτήσεων, όπως η ιατρική, η νομική και τα πολυτεχνεία.

Ψέμα έκτο. Τα ιδιωτικά θα προσελκύσουν φοιτητές από το εξωτερικό. Η UNESCO και η EUROSTAT καταγράφουν περίπου είκοσι τέσσερις χιλιάδες ξένους φοιτητές στην Ελλάδα. Οι δεκαπέντε χιλιάδες, δηλαδή οι περισσότεροι, προέρχονται από την Κύπρο, από τη χώρα δηλαδή που υποτίθεται ότι διαθέτει ένα επιτυχημένο και κερδοφόρο μοντέλο τριτοβάθμιας εκπαίδευσης με ιδιωτικά πανεπιστήμια το οποίο προσπαθεί να αντιγράψει δική μας. Μάλλον πρόκειται για ένα ευρωπαϊκό αντιπαράδειγμα ιδιωτικοποίησης της τριτοβάθμιας εκπαίδευσης με την Κύπρο να στέλνει τα παιδιά της για σπουδές στην Ελλάδα που δεν έχει ιδιωτικά πανεπιστήμια.

Κυρίες και κύριοι συνάδελφοι, η Νέα Αριστερά θεωρεί ότι το νομοσχέδιο αυτό έχει ένα πολύ μεγάλο και σοβαρό πρόβλημα. Καταργεί και δημιουργεί περαιτέρω ταξικούς φραγμούς και στο ενιαίο σύστημα εισαγωγής εργαλειοποιώντας την ελάχιστη βάση εισαγωγής και δημιουργώντας δύο ταχύτητες υποψηφίων. Για την εισαγωγή στο δημόσιο ΑΕΙ συνεχίζει να είναι η ελάχιστη βάση εισαγωγής του τμήματος. Για τα ιδιωτικά τα πράγματα είναι τελείως διαφορετικά. Ο φοιτητής που θέλει να πάει στη δημόσια ιατρική θα πρέπει να συγκεντρώσει δεκαεννιά χιλιάδες μόρια, ενώ για την ιδιωτική ιατρική που ετοιμάζεται στο Ελληνικό θα χρειαστεί δέκα χιλιάδες μόρια και 10.000 ευρώ τον χρόνο.

(Χειροκροτήματα από την πτέρυγα της Νέας Αριστεράς)

Και φυσικά, η ίδρυση των ιδιωτικών θα φέρει περαιτέρω απαξίωση των περιφερειακών ανώτατων εκπαιδευτικών ιδρυμάτων, που ήδη όπως είπα βιώνουν τις συνέπειες της ελάχιστης βάσης εισαγωγής, αφού με την ίδρυση των ιδιωτικών θα έχουν ακόμη λιγότερους εισακτέους, θέτοντας σε κίνδυνο τη βιωσιμότητα πολλών και αξιόλογων τμημάτων και σχολών.

Οι συνέπειες για τις τοπικές κοινωνίες και τις οικονομίες θα είναι σύντομα αντιληπτές. Kαι από την άλλη μεριά βάζετε και δίδακτρα για τα προπτυχιακά, τρανταχτή παραβίαση του Συντάγματος, κατ’ αρχάς για αλλογενείς που θα φοιτήσουν σε ελληνόγλωσσα προπτυχιακά, αλλά στη συνέχεια και για τους Έλληνες.

Και τα άλλα άρθρα του νομοσχεδίου, που μας είπε εδώ ο Υπουργός ότι είναι ενίσχυση του δημόσιου πανεπιστήμιου, όπως είπαν και άλλοι συνάδελφοι, πάνε να λύσουν τα πολλαπλά προβλήματα που δημιούργησαν στα πανεπιστήμια ο νόμος Κεραμέως μέχρι σήμερα. Πάνε προς το καλύτερο ή προς το χειρότερο; Εδώ αυτό που βλέπουμε είναι ότι δυσχεραίνουν ακόμη περισσότερο τη δημοκρατία στα ανώτατα εκπαιδευτικά ιδρύματα, αφού τα μονοπρόσωπα όργανα αποκτούν ολοένα και περισσότερες αρμοδιότητες. Όπως είπα, συντηρείται και ενισχύεται η υποχρηματοδότηση των ανώτατων εκπαιδευτικών ιδρυμάτων.

Έρχομαι και στο θέμα της αναβάθμισης του Δημοκρίτειου Πανεπιστημίου της Θράκης. Η αναβάθμιση είναι η μισή πραγματικότητα. Η άλλη μισή είναι ο αποδεκατισμός του Διεθνούς Πανεπιστημίου της Ελλάδας. Κανένα καινούργιο τμήμα δεν ιδρύεται. Το μόνο που προβλέπεται είναι μετεγκατάσταση, μετονομασία και υποβάθμιση ορισμένων τμημάτων. Θυμίζω πως τα τμήματα της Σχολής Γεωτεχνικών Σπουδών, έχουμε έγγραφη αντίδραση του Γεωτεχνικού Επιμελητηρίου, γιατί αποκλείστηκε από τη συζήτηση, με σοβαρό κίνδυνο τα τμήματα της Δράμας που θα γίνουν τετραετή από πενταετή να απωλέσουν τα επαγγελματικά δικαιώματα των αποφοίτων, ενώ και η ίδρυση της Σχολής της Εργοθεραπείας με τη μη ένταξή της στις επιστήμες υγείας, αλλά στα ΤΕΦΑΑ, είναι απολύτως λαθεμένη και δεν ταιριάζει με τα διεθνή επιστημονικά δεδομένα.

Όλα αυτά αφορούν συγκεκριμένες επιλογές του Υπουργού και συνεννοήσεις με τις πρυτανικές αρχές, αφού δεν έγινε κανένας διάλογος με τα τμήματα και τις σχολές που θίγονται και καταθέτω το ομόφωνο ψήφισμα των μελών ΔΕΠ και βεβαίως με αμφισβητούμενη την εμπλοκή της ΕΘΑΑΕ που απαιτείται να προαξιολογεί και να κάνει όλη αυτή τη διαδικασία.

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, έχετε βάλει και ένα άρθρο, το 166, που βάζετε στην Γ΄ λυκείου να συνεχιστεί η τράπεζα θεμάτων στα παιδιά με ειδικές αναπτυξιακές δυσκολίες. Αυτό είναι το πρόβλημά μας, ή η απόσυρση της τράπεζας θεμάτων; Πόσο πιο σκληροί μπορείτε να γίνετε;

(Χειροκροτήματα από την πτέρυγα της Νέα Αριστεράς)

Κλείνω, κυρίες και κύριοι συνάδελφοι, γιατί η ώρα πέρασε. Η ιδέα της Κυβέρνησης ότι πρέπει να επικρατήσει ένας νέος ακαδημαϊκός νεοφιλελευθερισμός θα συγκρουστεί σύντομα με την πραγματικότητα και θα ηττηθεί, όπως και κάθε προσπάθεια εμπορευματοποίησης και εξάρθρωσης της δημόσιας εκπαίδευσης ως κοινωνικού αγαθού και παράγοντα διατήρησης μιας υγιούς και δημοκρατικής κοινωνίας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Το πανεπιστήμιο δεν μπορεί να λειτουργήσει ούτε με τη μέγγενη του κράτους ούτε της αγοράς και των επιχειρήσεων. Δεν θα είναι πια πανεπιστήμιο και αυτό γιατί, πέρα από την εκπαίδευση, προσφέρει μια πολυδιάστατη κοινωνική μόρφωση, καλλιεργεί την αμφισβήτηση, τη διαφωνία, την επικοινωνία, την ψυχαγωγία, τη διασκέδαση, την κοινωνικοποίηση, τη συμπερίληψη, όλα όσα θέλετε να ξεριζώσετε και να μετατρέψετε τα τμήματα και τις σχολές σε εκπαιδευτήρια δεξιοτήτων με χρονοδιαγράμματα και projects που θα παραγγέλνουν οι επιχειρήσεις, όσα δηλαδή θέλετε να κάνετε με τα νομικά πρόσωπα πανεπιστημιακής εκπαίδευσης, ένα φτηνό νομικίστικο κατασκεύασμα που περιγράφει κάτι μεταξύ ιδρύματος και εταιρείας.

(Χειροκροτήματα από την πτέρυγα της Νέα Αριστεράς)

Το πανεπιστήμιο είναι και πρέπει να παραμείνει δημόσιο αγαθό, συνδυάζοντας τη διδασκαλία και την έρευνα με την προσωπική καλλιέργεια και την κοινωνική ανάπτυξη. Γι’ αυτό και βρισκόμαστε στο πλευρό του πανεπιστημιακού και φοιτητικού κινήματος και παλεύουμε για διπλασιασμό της χρηματοδότησης των πανεπιστημίων, διπλασιασμό του αριθμού καθηγητών και ερευνητών.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ.

**ΜΕΡΟΠΗ ΤΖΟΥΦΗ:** Τελειώνω σε ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Όχι, τελειώστε, κυρία συνάδελφε. Είστε η μόνη που περάσατε αυτό τον χρόνο.

**ΜΕΡΟΠΗ ΤΖΟΥΦΗ:** Ναι, το ξέρω.

Δωρεάν μεταπτυχιακά...

**ΠΡΟΕΔΡΕΥΩΝ (Γεώργιος Γεωργαντάς):** Αυτό δεν σημαίνει κάτι. Ότι το ξέρετε. Παρακαλώ, τη φράση σας.

**ΜΕΡΟΠΗ ΤΖΟΥΦΗ:** Εντάξει. Επιτρέψτε μου να τελειώσω. Είμαι και πανεπιστημιακός. Υπερασπίζομαι και μια παρουσία πάρα πολλών χρόνων στο δημόσιο πανεπιστήμιο.

(Χειροκροτήματα από την πτέρυγα της Νέα Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Όλοι κάτι υπερασπίζονται, κυρία συνάδελφε.

**ΜΕΡΟΠΗ ΤΖΟΥΦΗ:** Εντάξει, τελειώνω.

Για ενίσχυση, λοιπόν, της διεθνούς συνεργασίας και παρουσίας των ανώτατων εκπαιδευτικών ιδρυμάτων, που ήδη υπάρχει, με ακαδημαϊκά κριτήρια. Γι’ αυτό και καταψηφίζουμε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, τελειώσατε.

**ΜΕΡΟΠΗ ΤΖΟΥΦΗ:** Τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, δεν επιβάλλετε εσείς τον χρόνο που θα μιλήσετε στο Προεδρείο.

**ΜΕΡΟΠΗ ΤΖΟΥΦΗ:** Επαναλαμβάνω, υποστηρίζουμε, λοιπόν, ότι δεν θα περάσει…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, είκοσι ένα λεπτά δεν θα επιτρέψω σε κανέναν. Έχουν γραφτεί εκατόν εξήντα επτά συνάδελφοι για να μιλήσουν. Σεβαστείτε τους υπολοίπους συναδέλφους. Έχετε περάσει τον χρόνο μόνο εσείς. Παρακαλώ.

**ΜΕΡΟΠΗ ΤΖΟΥΦΗ:** Καταθέσαμε πρόταση δυσπιστίας, γιατί η Κυβέρνηση παραβιάζει το Σύνταγμα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ! Σας αφαιρώ τον λόγο. Να μη γράφεται τίποτα στα Πρακτικά. Παρακαλώ! Η ανοχή έχει όρια και πρέπει να τη σέβονται όλοι. Παρακαλώ, κυρία συνάδελφε!

**ΜΕΡΟΠΗ ΤΖΟΥΦΗ:** Εντάξει.

Εμείς καταθέσαμε πρόταση δυσπιστίας και καλούμε την προοδευτική Αντιπολίτευση να τη στηρίξει.

(Χειροκροτήματα από την πτέρυγα της Νέα Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, δεν έχετε τον λόγο, παρακαλώ! Δεν ακούγεστε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο συνοδοί εκπαιδευτικοί συνοδοί τους από το 1ο Γενικό Λύκειο Καλυβίων (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει για δεκαπέντε λεπτά ο ειδικός αγορητής από τους Σπαρτιάτες κ. Κόντης.

Παρακαλώ, κύριε συνάδελφε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, συζητάμε τώρα μέρες αυτό το νομοσχέδιο, το οποίο είναι πραγματικά μεγάλης σημασίας για τη χώρα μας, αλλά, όπως είπαμε και στις επιτροπές, θα πρέπει την παιδεία μας να τη βλέπουμε όχι μόνο σε τρίτο βαθμό ή αργότερα, αλλά θα πρέπει να τη βλέπουμε ολιστικά, ολοκληρωτικά από την αρχή, από την πρωτοβάθμια εκπαίδευση, τη δευτεροβάθμια. Δυστυχώς σήμερα κοιτάζουμε την κορωνίδα της εκπαίδευσής μας, που είναι τα ανώτατα εκπαιδευτικά ιδρύματα, συζητάμε για το αν θα μπορούν κάποιοι να πηγαίνουν σε ιδιωτικά σχολεία, πανεπιστήμια, τα οποία θα έρθουν στη χώρα -μάλιστα υπάρχουν και στη χώρα, μην κρυβόμαστε, απλά δεν έχουν αναγνωρισμένους τους τίτλους σύμφωνα με τα ελληνικά δεδομένα- και δεν κοιτάζουμε ότι υπάρχουν μαθητές οι οποίοι δεν μπορούν να πάρουν καν την πρωτοβάθμια εκπαίδευση, την πρωτοβάθμια γνώση σε επίπεδο στο οποίο θέλουμε σαν Έλληνες για να έχουν τη δυνατότητα να στελεχώσουν τα δημόσια μας πανεπιστήμια ή τα όποια ιδιωτικά ή να πάνε στο εξωτερικό, όπου θέλει ο καθένας.

Υπάρχουν παιδιά -και εγώ θα αρχίσω από αυτό που άρχισα προχθές την ομιλία μου στην επιτροπή- τα οποία σπουδάζουν σε σχολεία που στεγάζονται κάτω από άθλιες συνθήκες, στα δημοτικά, στα γυμνάσια, στα λύκεια, που έχουν ελλείψεις δασκάλων. Μίλησα για τα ειδικά σχολεία τα οποία είναι αυτά που πλήττουν την Ελλάδα. Έχουμε ξεχάσει ότι το 10% των Ελλήνων είναι ΑΜΕΑ και δεν το ξέρουν οι περισσότεροι Έλληνες αυτό και ότι υπάρχουν πάρα πολλά παιδιά τα οποία έχουν τη δυνατότητα να πάρουν γνώση και να σπουδάσουν. Έχουμε παιδιά ειδικών ικανοτήτων, παιδιά με αυτισμό, όπως έχουμε ένα σχολείο στη Θεσσαλονίκη, στην Πυλαία, που παλεύουν να επιβιώσουν. Στεγάζονται μέσα σε ένα ενοικιαζόμενο βιομηχανικό κτήριο, κάτω από μηχανήματα, βρωμιές, πετρέλαια, λάδια και προσπαθούν να τους βγάλουν και από εκεί, γιατί δεν ενδιαφέρεται κανείς, το δημόσιο αυτό σχολείο, που οι άνθρωποι δολοφονούνται ηθικά κάθε μέρα και αυτοί και οι γονείς τους. Είναι παιδιά τα οποία έχουν δυνατότητα να αναπτύξουν δεξιότητες. Γιατί τα παιδιά με αυτισμό, σύμφωνα με την ελληνική λέξη «εαυτός μου» -αυτό θα πει αυτισμός- είναι παιδιά τα οποία πολλές φορές έχουν πολύ μεγαλύτερες δυνατότητες από τα άλλα παιδιά -να το ξέρετε- και έχω συναντήσει πάρα πολλά παιδιά, έχω γνωστούς που έχουν παιδιά και γι’ αυτό επιμένω σε αυτό και αναπτύσσουν τρομερές ικανότητες αν κάποιος τους τις βγάλει και τους προσεγγίσει για να τους διδάξει. Δυστυχώς εμείς εδώ παραπετάμε όλα αυτά τα παιδιά με τις ικανότητες αυτές. Συζητάμε πλέον λες και όλοι έχουμε σπουδάσει σε τέλεια γυμνάσια και λύκεια, σε τέλεια δημοτικά και πάμε να σπουδάσουμε πλέον στα ανώτατα ιδρύματα τα οποία θα έρθουν να εγκατασταθούν.

Εμείς σαν κόμμα και σαν άνθρωποι είμαστε οπαδοί του οικονομικού πατριωτισμού βασικά. Δηλαδή, θέλουμε το κράτος να φροντίζει τους Έλληνες στην υγεία, στην παιδεία, σε όλα όσα πρέπει να πάρουν σαν παροχές. Αυτό, όμως, δεν μας κάνει να έχουμε ιδεοληπτικές αντιλήψεις κλειστές και να ήμασταν αντίθετοι στην έλευση κάποιων ιδιωτικών πανεπιστημίων. Εάν υπήρχαν οι προϋποθέσεις, όμως, να έχουμε αναπτύξει τα δικά μας δημόσια πανεπιστήμια στον βαθμό αυτόν που εμείς επικαλούμαστε ότι πρέπει να έρθουν, αν τα δημόσια πανεπιστήμια είχαν την έρευνα στον βαθμό που τη θέλουμε, εάν τα δημόσια μας πανεπιστήμια επιχορηγούντο όπως πρέπει και όπως επιχορηγούντο ακόμα και πριν μερικά χρόνια με 200 και 300 εκατομμύρια ευρώ και σήμερα θεωρούμε ότι είναι επιτεύγματα έχουμε φτάσει πάλι στα 130 εκατομμύρια, εάν τα πανεπιστήμια μας έδιναν τη δυνατότητα στα παιδιά μας να πηγαίνουν απρόσκοπτα να δίνουν εξετάσεις ή να σπουδάσουν και να μην κινδυνεύουν από ομάδες πέντε-δέκα ιδεοληπτικών οι οποίοι πολλές φορές δεν είναι καν σπουδαστές οι οποίοι τους μπλοκάρουν τις εξετάσεις, εάν τα πανεπιστήμια ήταν χώροι τους οποίους σέβονται οι ίδιοι οι μαθητές και όχι ζωγραφικοί πίνακες για να κάνει γκράφιτι ο καθένας μέσα και να γεμίζει με ταμπλό όλες τις αίθουσες, αυτό, ναι, θα έφτανε για να μας δώσει το δικαίωμα να πούμε ότι τα δικά μας παιδιά μπορούν να σπουδάσουν ή να δοκιμάσουν εκεί, θα είχαν πάρει την πρώτη παιδεία, όπως είπαμε, και όποιοι ήθελαν θα πήγαιναν σε ιδιωτικά για να αποφύγουν να πάνε στο εξωτερικό.

Λοιπόν, η αντίθεσή μας ξεκινάει από εκεί. Δεν έχει να κάνει με το ότι είμαστε αντίθετοι στο να έρθουν ιδιώτες ή για το ότι κάποιοι θα βγάλουν χρήματα. Δυστυχώς ή ευτυχώς σήμερα στη ζωή χρήματα βγάζουν όλοι με διάφορους τρόπους. Αν βρούμε τους τρόπους με τους οποίους κάποιοι δίπλα μας βγάζουν χρήματα, οι μισοί από αυτούς είναι παράνομοι. Να αρχίσουμε από το λαθρεμπόριο καυσίμων; Να αρχίσουμε από οτιδήποτε άλλο υπάρχει; Από την αισχροκέρδεια; Από τις ανατιμήσεις των προϊόντων στα σουπερμάρκετ; Το ότι κάποιοι θα βγάλουν χρήματα φέρνοντας ένα καλό πανεπιστήμιο δεν θα μας ενοχλούσε, αν όντως ήταν καλό. Και κανείς δυστυχώς δεν μας το βεβαιώνει για να πούμε και εμείς: «Εντάξει, παιδιά, δεν έχουμε αντίρρηση».

Όταν βλέπω ότι το Τζονς Χόπκινς έχει κάνει δύο πανεπιστήμια σε όλο τον κόσμο τα οποία είναι μονοετούς φοίτησης -το SAIS στην Ιταλία και στη Νανζίν της Κίνας- και δεν προσφέρει τις σπουδές που προσφέρει στην Αμερική, δύσκολα πείθομαι να είμαι a priori ανοικτός ότι θα κάνει το ίδιο κι εδώ ή όταν βλέπω κάποια πανεπιστήμια που τα έχω διαβάσει μόνο στην αναδρομή, τώρα που ανέτρεξα, για να δω ποια πανεπιστήμια είναι, από τα τριακόσια τριάντα τρία που είναι σε όλο τον κόσμο.

Παρ’ όλα αυτά, είμαστε ανοιχτοί στο να δούμε τελικά τι σκοπεύουν να κάνουν, ποιοι σκοπεύουν να έρθουν, τι θέλουν να δώσουν στα παιδιά μας. Όμως, να δούμε πρώτα τα προβλήματα που έχουμε εμείς. Αναφέρθηκα για παράδειγμα στην προσπάθεια υποβάθμισης που γίνεται από το Υπουργείο με κάποια πρόταση που έγινε των διπλωμάτων των σχολών του Εμπορικού Ναυτικού. Πρόκειται για μια σχολή η οποία δίνει τρομερές δεξιότητες, μετά και από την εμπειρία στα πλοία, στα παιδιά, όπως έδωσε και σε μένα. Δίνει δεξιότητες που τους δίνουν το δικαίωμα να πιλοτάρουν ένα πλοίο στον ωκεανό σε άσχημες συνθήκες, να το φορτοεκφορτώνουν μεταφέροντας φορτίο εκατομμυρίων δολαρίων μαζί με το κόστος του πλοίου το οποίο ανέρχεται σε εκατομμύρια δολάρια και να θεωρούμε ότι δεν έχουν δεξιότητες πάνω από το επίπεδο 5 -εκεί θέλουν να τους πάνε-, ενώ κανονικά θα μας έπειθε ότι θέλουμε την αναβάθμιση εάν το πηγαίναμε στο 6 που ήταν παλαιότερα ή που είναι σήμερα τα διπλώματα των Α΄ πλοιάρχων, όπως το δικό μου δίπλωμα, ή των πρώτων μηχανικών. Θα έπρεπε να πάνε στο 7 και το 8 μάλιστα, γιατί έχουν δεξιότητες που δεν φαντάζεται κανείς ότι απαιτούνται και γνώσεις και δεν νομίζω να ξέρουν πολλοί από εσάς σήμερα σφαιρική τριγωνομετρία και να βγαίνουν να πιλοτάρουν ένα πλοίο με τα αστέρια, με τους εξάντες και με όλα αυτά ή να φορτώνουν ένα πλοίο με κίνδυνο να βυθιστεί με μια λάθος φόρτωση. Και θέλουμε να τους πάμε στο επίπεδο της κατώτερης τεχνικής εκπαίδευσης.

Αυτά όλα, λοιπόν, δεν είδα κανέναν να τα προβάλλει στο νομοσχέδιο. Βλέπουμε μια απλή προώθηση για αναβάθμιση του Δημοκριτείου Πανεπιστημίου. Έχουμε προγράμματα μεταπτυχιακών σπουδών στα ναυτιλιακά σε τρία-τέσσερα πανεπιστήμιά μας, όπως είναι το ΠΑΠΕΙ, όπως είναι το Ανατολικού Αιγαίου. Θα έπρεπε μέσα να δούμε αναβάθμιση των σπουδών αυτών και όχι να φεύγουν, όπως έφυγαν κάποτε δικοί μου συνάδελφοι ή και εγώ, να πάνε στο Quin Mary ή στη Γλασκόβη για να κάνουν έναν χρόνο μεταπτυχιακά πληρώνοντας 25.000 και 30.000 λίρες.

Θα πρέπει να αναβαθμίσουμε και να δώσουμε τη δυνατότητα στους πλοιάρχους μας -και κάνω συγκεκριμένη αναφορά γιατί είναι κάτι που με απασχολεί χρόνια- να μπορούν να επιμορφώνονται εδώ. Δεν βλέπουμε, λοιπόν, να δίνεται τόσο μεγάλη έμφαση. Βλέπουμε κάποια σεμινάρια εξ αποστάσεως στο Πανεπιστήμιο Αιγαίου ή τις μηδαμινές γνώσεις που δίνουν άλλα πανεπιστήμια.

Πρέπει να αναβαθμιστούμε και σε άλλους τομείς και αναφέρομαι στη ναυτιλία μας γιατί κράτησε την Ελλάδα χρόνια και έφερε συνάλλαγμα σε δύσκολους καιρούς. Αν δεν το ξέρετε, εμείς μεταμορφώναμε τα δολάρια σε ροζ χαρτάκια τότε και μας τα ζητούσε η εφορία σαν τρελή εκείνη την εποχή γιατί ήταν συνάλλαγμα που έμπαινε και δεν τα αφήναμε σε καταθέσεις στο εξωτερικό. Και μιλάμε για χιλιάδες συναδέλφους οι οποίοι έκτισαν την Ελλάδα, έχτισαν σπίτια, δημιούργησαν σχολεία με τα χρήματα τους, όπως και οι ομογενείς μας.

Να αναβαθμίσουμε, λοιπόν, τη δημόσια παιδεία μας από την αρχή της στη μέση εκπαίδευση, να φτιάξουμε σοβαρά σχολεία και, ναι, να συζητήσουμε και γι’ αυτό το θέμα.

Εμείς δεν θα μπούμε σε θέματα αντισυνταγματικότητας ή συνταγματικότητας γιατί και αυτό είναι ένα θέμα αλά καρτ.

Το Σύνταγμα -και ας μην κρυβόμαστε, κύριοι- το επικαλούμαστε όποτε θέλουμε. Κι εγώ προχθές αναφέρθηκα στην επιτροπή και λίγο μετά είδα να πηγαίνει στο εκλογοδικείο -όπως ξέρετε μας έχουν πάει κάποιοι θέλοντας να μας αποβάλουν, αυτή είναι η πραγματικότητα- και να λένε να μοιράσουν τις έδρες μας σαν τραπουλόχαρτα.

Κύριοι, το Σύνταγμα πού είναι για να γίνει επίκληση του Συντάγματος; Πού το προβλέπει το Σύνταγμα αυτό; Ακόμα και συνταγματολόγοι κομμάτων πάνε και λένε: «Να μοιράσουμε τις έδρες». Και θα δείτε ότι αν υπήρχε περίπτωση να συμβεί αυτό, που δεν θα συμβεί, θα συμφωνούσατε οι περισσότεροι. Να μην κρυβόμαστε, λοιπόν, και να είμαστε υπέρμαχοι του συντάγματος πάντοτε και όχι όποτε μας συμφέρει είτε ιδεοληπτικά, είτε επειδή είναι οι Σπαρτιάτες να λέμε: «Ρίξ’ τους μια στην καταβόθρα, το Σύνταγμα για αυτούς δεν μετράει».

Έτσι πρέπει να βλέπουμε τα πράγματα και να έχουμε αμβλεία αντίληψη και γνώση των πραγμάτων στην κοινωνία.

Αυτά, λοιπόν, είναι τα περιφερειακά γύρω από το νομοσχέδιο που ήθελα να πω. Αν πάμε εξειδικεύοντας στην αναβάθμιση του ΕΑΠ, είπαμε και προχθές ότι θα πρέπει να το δουν. Υπάρχει μια ιδιαίτερη συνθήκη των καθηγητών του ΕΑΠ και των υπαλλήλων που είναι μοναδικές ΝΠΔΔ της χώρας, απαντώνται μόνο στο ΕΑΠ, και δεν μπορούν να συμμετέχουν στοιχειωδώς στο πρόγραμμα κινητικότητας των δημοσίων υπαλλήλων, που θεωρείται βασικό δικαίωμά τους. Εδώ υπάρχει ένα κενό νόμου, γιατί αυτοί οι υπάλληλοι είναι μόνιμοι ΙΔΑΧ, δεν μπορούν να μετακινηθούν με τις παλιές διατάξεις του ν.3528/2007.

Στα άρθρα 45, 46 και 48 του νομοσχεδίου, πρέπει να θεσπιστούν ασφαλιστικές δικλίδες μεγαλύτερες, όπως για παράδειγμα, η σύμφωνη γνώμη του Συμβουλίου Διοίκησης με ενισχυμένη πλειοψηφία, για τη δυνητική μεταβίβαση αρμοδιοτήτων από συλλογικά όργανα σε μονοπρόσωπα όργανα.

Με τα άρθρα 45, 46, 48, επίσης, επιτρέπεται η μεταβίβαση βασικών αρμοδιοτήτων των ακαδημαϊκών συλλογικών οργάνων -σύγκλητος κομητείας, συνέλευση τμήματος- στους πρυτάνεις, κοσμήτορες, προέδρους αντίστοιχα. Με αυτό αποδυναμώνουν τα συλλογικά όργανα διοίκησης, με συνέπεια την απάλειψη των ασφαλιστικών δικλίδων, που θα μπορούσε να διασφαλίσει τη συλλογικότητα και τη δημοκρατικότητα των αποφάσεων.

Στα άρθρα 49 και 51, για να μην κρυβόμαστε γιατί θα περάσει το νομοσχέδιο αφού υπάρχουν εκατόν πενήντα οκτώ ψήφοι, επιτρέπουμε σε ξένα πανεπιστήμια να έρθουν στην Ελλάδα. Θα πρέπει να υπάρξει διάταξη για ένα κατώτατο κατώφλι αξιολόγησης στα παγκόσμια πανεπιστήμια, να υπάρχει ένα υψηλό επίπεδο και να μπορούν να υπάρχουν ανταγωνιστικά και να τραβήξουν ίσως και τον ανταγωνισμό των δημοσίων μαζί για να δούμε καλύτερη εκπαίδευση.

Πρέπει να βελτιωθούν τα δημόσια πανεπιστήμιά μας με σχολές στις οποίες οι φοιτητές μας θα έχουν εργασιακή απασχόληση, και να γίνει ένας επαναπροσδιορισμός των σχολών. Να μην υπάρχουν σχολές, οι οποίες είτε στα δημόσια συμβατικά, είτε στο ΕΑΠ όπως ο ελληνικός πολιτισμός, δίνουν απλά ένα πτυχίο, αλλά δεν δίνουν συγκεκριμένη επαγγελματική κατεύθυνση.

Είδαμε ότι πρόσφατη έκθεση της ΕΘΑΑΕ σχετικά με την τριτοβάθμια εκπαίδευση, μας δείχνει ότι η αναλογία των διδασκόντων και φοιτητών στην Ελλάδα είναι ένας προς σαράντα επτά. Στην Ευρώπη ένα προς δεκατρία. Και η χρηματοδότηση ανά φοιτητή στην Ελλάδα είναι 3.500 -όπως είπε ένας συνάδελφος-, 4.300, θα πω εγώ και από ό,τι είδα και στην Ευρώπη είναι 13.000 για κάθε φοιτητή.

Σίγουρα υπάρχει και το ότι μπορούμε να κρατήσουμε κάποια παιδιά στην Ελλάδα με τα ιδιωτικά πανεπιστήμια, αλλά μήπως εάν γίνουν -που θα γίνουν όλα σε Αθήνα και Θεσσαλονίκη- κάνει τα πανεπιστήμια της περιφέρειας να μαραζώσουν -εκτός από τα παιδιά τα οποία θα είναι στην περιοχή- γιατί οι γονείς με βάση την ακρίβεια και τα ακριβά ενοίκια που υπάρχουν στην επαρχία σήμερα -που ζητάνε σε ένα φοιτητή 600 και 700 ευρώ για ένα σπίτι πενήντα και εξήντα τετραγωνικών- θα κάνουν τα παιδιά να ανατρέχουν έτσι στα ιδιωτικά πανεπιστήμια, αντί να πάνε στην επαρχία καθώς θα τους βγαίνει πιο φθηνό εδώ;

Δεν θα πρέπει να δώσουμε κίνητρα με χρήματα, με επιδοτήσεις για τα παιδιά που πηγαίνουν στην επαρχία, ώστε να προτιμήσουν και αυτά τα δημόσια πανεπιστήμια;

Είναι πολλά τα θέματα. Τα συζητήσαμε εκτεταμένα στις επιτροπές. Εδώ συζητάμε τώρα πλέον, κάνοντας το κλείσιμο με την ψηφοφορία. Σίγουρα το νομοσχέδιο θα περάσει, οπότε καταθέσαμε εμείς αυτά που καταθέτουμε και τα υπόλοιπα στην ψηφοφορία.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την συνέπεια στον χρόνο.

Τον λόγο τώρα έχει η ειδική αγορήτρια από την Κοινοβουλευτική Ομάδα της Νίκης κ. Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισάγεται σήμερα ένα νομοσχέδιο που έχει πέντε διαφορετικά αντικείμενα. Ρυθμίσεις για το Δημοκρίτειο Πανεπιστήμιο, για το Ανοικτό Πανεπιστήμιο, για την οργάνωση της ακαδημαϊκής κοινότητας, για υπηρεσιακά κυρίως ζητήματα της δευτεροβάθμιας εκπαίδευσης και φυσικά για τα ιδιωτικά ΑΕΙ.

Πριν προχωρήσω, όμως, στην ανάπτυξη του νομοσχεδίου, θα ήθελα να κάνω μια ερώτηση στον κύριο Υπουργό, σχετικά με τη διαδικασία. Κύριε Υπουργέ, τη Δευτέρα, λίγο πριν κλείσει η επεξεργασία των νομοσχεδίων, είπατε στην επιτροπή ότι θα φέρετε για το θέμα της ειδικής αγωγής, κάποια ειδική ρύθμιση και ότι θα θέλατε να ακούσετε την άποψη όλων στη Βουλή, για να πετύχετε τη μέγιστη δυνατή πολιτική συναίνεση. Αυτό είναι μια θεμιτή πρακτική. Μάλιστα, τονίσατε γιατί θέλατε να το κάνετε αυτό, για να τιμήσετε τους ανθρώπους που αφορά η ειδική αγωγή και τις οικογένειές τους.

Για τα ζητήματα που αφορούν το Δημοκρίτειο, την οργάνωση της ακαδημαϊκής κοινότητας, τα υπηρεσιακά της δευτεροβάθμιας εκπαίδευσης, το Ανοικτό Πανεπιστήμιο, το «Study in Greece», γιατί δεν κάνατε το ίδιο; Γιατί δεν ζητήσατε με ένα ή περισσότερα ειδικά νομοσχέδια, να κερδίσετε τη μέγιστη δυνατή συναίνεση; Γιατί δεν κάνατε και εδώ το ίδιο και δηλώσατε ότι θέλετε να το κάνετε για τα ζητήματα της ειδικής αγωγής; Μήπως θέλετε να εμφανιστείτε προς την κοινωνία και τα μέσα μαζικής ενημέρωσης ότι απολαμβάνετε μεγαλύτερης αποδοχής;

Για εμάς, όμως, αυτή η συγχώνευση νομοθετημάτων είναι τέχνασμα για να υφαρπάξετε μια εικόνα συναίνεσης. Δεν σας νοιάζει, δηλαδή, η ουσία, αλλά η εικόνα.

Αφού, λοιπόν, έχετε αποφασίσει να διαχειρίζεστε το ζήτημα της παιδείας με όρους επικοινωνίας, δεν υπάρχει περιθώριο οποιασδήποτε συναίνεσης. Αν πραγματικά επιδιώκατε τη συναινετική διάθεση της Αντιπολίτευσης, θα φέρνατε ξεχωριστά νομοσχέδια. Ξέρουμε να συναινούμε και να συμβάλουμε όταν κάτι ωφελεί πραγματικά την πατρίδα.

Για παράδειγμα, όταν εξεταζόταν το ασφαλιστικό νομοσχέδιο, που στη συνέχεια έγινε ο ν.5078, δείξαμε τέτοιο πνεύμα συναίνεσης σε κάποια άρθρα του νομοσχεδίου και μάλιστα ύστερα από δική μας πρόταση βελτιώθηκε το αρχικό νομοσχέδιο, με αποτέλεσμα να καταστεί αφορολόγητο το επίδομα μητρότητας των ελεύθερων επαγγελματιών, ενώ τέτοια πρόβλεψη δεν υπήρχε στο αρχικό νομοσχέδιο. Σας παραπέμπω στην εισήγησή μου, στα Πρακτικά της 12ης Δεκεμβρίου 2023.

Στην περίπτωση αυτού του νομοσχεδίου, όμως, συγχωνεύσατε την αμφισβητούμενης συνταγματικότητας ρύθμιση για τα ΑΕΙ με τις λοιπές διατάξεις για να συσκοτίσετε και να προκαλέσετε σύγχυση. Αν θέλατε, θα μπορούσατε να φέρετε στη Βουλή τα πιο τεχνικού χαρακτήρα νομοθετήματα χωριστά από τις τόσο προβληματικές ρυθμίσεις για τα ιδιωτικά πανεπιστήμια. Τότε θα είχαμε κάποιο περιθώριο να συνδράμουμε ουσιαστικά στον διάλογο, αναδεικνύοντας κάποια ζητήματα που αφορούν, παραδείγματος χάριν, τα δικαιώματα των φοιτητών από πολύτεκνες οικογένειες ή την ανάγκη αναθεώρησης της διάταξης της παραγράφου 9, του άρθρου 173 του ν.4957/2022, η οποία εξαιρεί αδικαιολόγητα τους υπαλλήλους του δημοσίου τομέα από τη δυνατότητα να τους ανατεθεί διδακτικό έργο στα ΑΕΙ.

Δεν μας δώσατε, όμως, την ευκαιρία να γίνει ένας ολοκληρωμένος και ουσιαστικός διάλογος. Επιλέξατε να γίνει ένας προσχηματικά μονάχα διάλογος, οπότε η θέση μας δεν μπορεί να είναι παρά αρνητική.

Θα αναφερθώ σχετικά με το κυρίως θέμα της σημερινής συζήτησης τα ιδιωτικά ΑΕΙ ή αλλιώς νομικά πρόσωπα πανεπιστημιακής εκπαίδευσης, όπως τα αποκαλείται στο νομοσχέδιο. Καθ’ όλη την επεξεργασία του νομοσχεδίου σας έθετα το ίδιο ερώτημα και ποτέ δεν μου δόθηκε απάντηση, ποτέ.

Είναι σύμφωνο με την αρχή της διάκρισης των εξουσιών να νομοθετείτε αντίθετα σε αποφάσεις του Συμβουλίου της Επικρατείας που έκριναν επί της συνταγματικότητας ενός τόσο σοβαρού ζητήματος, όπως η λειτουργία των ιδιωτικών ΑΕΙ; Ποιος ασκεί, τέλος πάντων, τη δικαστική εξουσία σε αυτή τη χώρα, οι δικαστές ή οι Βουλευτές;

Κύριε ειδικέ αγορητή της Νέας Δημοκρατίας, κύριε Κτιστάκη, επιτρέψτε μου να σας απευθύνω τον λόγο. Στην τοποθέτησή σας στην επιτροπή είχατε πει αυτολεξεί τα εξής, αν κρίνει το Συμβούλιο της Επικρατείας, όπως έχει κρίνει και ο Άρειος Πάγος πάρα πολλές φορές, ότι οφείλει να αναθεωρήσει τη νομολογία του, προφανώς θα το κάνει. Δεν το έχει κάνει, όμως, μέχρι σήμερα. Δεν έχει αλλάξει άποψη το Συμβούλιο της Επικρατείας.

Κατά την άποψή μας είναι πολιτειακή εκτροπή να του το επιβάλλετε νομοθετικά για να αλλάξει η νομολογία. Θεωρούμε ότι ειδικά σε ζητήματα συνταγματικής ερμηνείας δεν μπορεί η άποψη των δικαστών της μειοψηφίας να γίνεται νόμος, γιατί η άποψη της Πλειοψηφίας είναι η μοναδική αυθεντική ερμηνεία του Συντάγματος. Σε αντίθετη περίπτωση παύει να είναι ερμηνευτής του Συντάγματος ο δικαστής στον οποίο έχει εμπιστοσύνη ο λαός και του έχει παραχωρήσει τη σχετική εξουσία, αλλά η ελίτ, η οποία μπορεί να αγοράσει ό,τι γνωμοδότηση επιθυμεί.

Γιατί για εμάς αυτό είναι το διακύβευμα. Για εμάς το θέμα της ερμηνείας του Συντάγματος δεν είναι ζήτημα επιστήμης, αλλά ζήτημα κυριαρχίας. Όποιος έχει την εξουσία να ερμηνεύει το Σύνταγμα, έχει και την πραγματική εξουσία πάνω στο Σύνταγμα. Για εμάς όλοι ανεξαιρέτως οι συνταγματολόγοι απλώς θεωρητικολογούν, γιατί απλά εκφράζουν προσωπική επιστημονική άποψη σε αντίθεση με τα δικαστήρια που είναι οι αυθεντικοί ερμηνευτές του Συντάγματος και εκφράζουν αυθεντικά τον κυρίαρχο ελληνικό λαό.

Και επειδή ακούστηκαν από τους εισηγητές της Νέας Δημοκρατίας και τον κ. Κτιστάκη όλες οι νομικές θεωρίες περί της ιστορικοεξελικτικής, ιστορικοαντικειμενικής και τελολογικής ερμηνείας θα σας θυμίσω ότι όλες αυτές οι θεωρίες έχουν νόημα μόνο αν κριθούν ενώπιον των δικαστηρίων. Εκεί δοκιμάζονται, εκεί επαληθεύονται. Και μέχρι τώρα δεν έχουν επαληθευθεί στην περίπτωση του άρθρου 16 του Συντάγματος, οπότε παραμένουν απλώς θεωρίες που βρίσκονται σε αντίθεση με την αυθεντική ερμηνεία που έχει δοθεί από το Σ.τ.Ε..

Επομένως, κάθε φορά που επικαλείστε συνταγματολόγους αντί δικαστικών αποφάσεων για να υποστηρίξετε ότι αυτοί κατέχουν την ορθή ερμηνεία του Συντάγματος, στην ουσία ζητάτε να μεταφέρουμε την εξουσία της ερμηνείας του Συντάγματος από τους δικαστές, στους συνταγματολόγους.

Και επειδή έχω πρόσθετες επιφυλάξεις για τον τρόπο που κινούνται τα πράγματα στα θέματα γνωμοδοτήσεων, παρακαλώ να μας εξηγήσετε, κύριε Πιερρακάκη, με τα δικά σας λόγια τι ακριβώς αφορά η πράξη ανάθεσης με αριθμό πρωτοκόλλου 143055/Β4, με την οποία αναθέσατε στη δικηγορική εταιρεία «Φίλιππος Σπυρόπουλος» να παράσχει στο Υπουργείο Παιδείας υπηρεσίες συμβουλευτικού χαρακτήρα στους τομείς του Συνταγματικού και του Διεθνούς Δικαίου.

Σας καταθέτω για τα Πρακτικά τη σχετική ανακοίνωση στη «ΔΙΑΥΓΕΙΑ» και περιμένω την απάντησή σας.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, δεν απορρίπτουμε το νομοσχέδιο για τα ιδιωτικά ΑΕΙ μόνο για λόγους αντισυνταγματικότητας. Θεωρούμε ότι όλο το σύστημα εποπτείας των ΑΕΙ από την ΕΘΑΑΕ είναι προβληματικό. Και δεν το λέμε εμείς, το λέει η ENQA, η Ευρωπαϊκή Αρχή για τη Διασφάλιση Ποιότητας στα πανεπιστήμια, ο φορέας, δηλαδή, που εποπτεύει τις αρχές πιστοποίησης και αξιολόγησης των ΑΕΙ των χωρών της Ευρώπης. Τα ευρήματα της τελευταίας έκθεσης αξιολόγησης από την Ευρωπαϊκή Αρχή του 2022 δείχνουν ότι η Εθνική Αρχή Ανώτατης Εκπαίδευσης δεν είναι ο «πιο καλός ο μαθητής» και αμφιβάλλουμε ήδη για την ποιότητα της εποπτείας που ασκείται στα δημόσια ΑΕΙ.

Ιδιαίτερα μας προβλημάτισε το γεγονός πως η Υπηρεσία αυτή χαρακτηρίζεται στην έκθεση ως κατακερματισμένη, ενώ αναφέρεται ότι δεν υπάρχουν σαφώς καθορισμένες διαδικασίες, ότι λειτουργεί βάσει εθίμου και πρακτικής, ότι δεν υπάρχουν θεσμοθετημένες διαδικασίες για ζητήματα σύγκρουσης συμφερόντων, ότι το προσωπικό αφιερώνει ελάχιστο χρόνο για την κατανόηση της εσωτερικής διασφάλισης ποιότητας και ότι υπάρχει απουσία επαρκούς εσωτερικής επικοινωνίας και ανάπτυξης του προσωπικού.

Όταν μάλιστα ζητήθηκε από τους υπαλλήλους της ΕΘΑΑΕ να περιγράψουν τη δουλειά τους, επικεντρώθηκαν περισσότερο στη συλλογή και στη σύνθεση εκθέσεων και αυτό οδήγησε τους ελεγκτές στο συμπέρασμα ότι για αυτούς η διαδικασία φαίνεται ως αυτοσκοπός και ο απώτερος σκοπός χάνεται κάπως. Τα ευρήματα των Ευρωπαίων εμπειρογνωμόνων είναι απόλυτα διαφωτιστικά και δείχνουν ότι πρόκειται να αναθέσετε την εποπτεία σε μία υπηρεσία που δεν πείθει ιδιαίτερα τους Ευρωπαίους ομολόγους της.

Πείτε μας, κύριε Υπουργέ, με την ΕΘΑΑΕ σε αυτή την κατάσταση, πιστεύετε ότι μπορείτε να εξασφαλίσετε πραγματική εποπτεία ή όποιος θέλει θα έρχεται και θα δηλώνει ότι θέλει, θα κάνει ότι θέλει, θα παρανομεί όσο θέλει και απλά θα στέλνει τόνους διοικητικής αλληλογραφίας για να καλύπτει τη δράση του με νομιμοφάνεια;

Κύριε Υπουργέ, εμείς κάνουμε αντιπολίτευση στη βάση αρχών και βάσει αυτών θα καταψηφίσουμε. Δεν θα αποσπαστεί με τεχνικού ή ειδικότερου χαρακτήρα διατάξεις η προσοχή μας, από τα κύρια προβλήματα που είναι αφ’ ενός η αντισυνταγματικότητα της ρύθμισης που εισάγετε και αφ’ ετέρου η προβληματική εποπτεία τόσο στα δημόσια όσο και στα ιδιωτικά ΑΕΙ.

Τέλος, θα ήθελα να κλείσω με το όραμα που είχε για την εκπαιδευτική πολιτική ο «Άγιος» της πολιτικής, ο Καποδίστριας. Ο Καποδίστριας δεν οραματιζόταν απλώς την απόλυτη πολιτική αυτονομία της Ελλάδας ως μέσο για την ευδαιμονία των Ελλήνων, κάτι που δεν μπορείτε να αποδεχτείτε όταν μιλάτε για παγκόσμια διακυβέρνηση, αλλά και την ανακήρυξη της χώρας του σε κράτος ιερό, το οποίο, αφού θα εξασφάλιζε την ειρήνη, θα μπορούσε να αφιερωθεί αποκλειστικώς και μόνο στις επιστήμες και τη διαφώτιση του ανθρώπινου γένους. Όμως δεν έσπευσε να στήσει όπως-όπως πανεπιστήμια και κατηγορήθηκε ως φωτοσβέστης από τους πολιτικούς προγόνους σας, επειδή περίμενε να χτιστεί σε στιβαρά θεμέλια το όραμά του. Δυστυχώς, μέχρι και σήμερα εσείς κάνετε το αντίθετο. Χτίζετε σε σαθρά θεμέλια ανύπαρκτης εποπτείας και κριτηρίων την ανωτατοποίηση των κολλεγίων.

Γι’ αυτό, κύριοι της Κυβέρνησης και ειδικά, κύριε Στυλιανίδη, μη συγκρίνεστε με τον Καποδίστρια γιατί θα βρεθείτε πολύ λίγοι.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Ολοκληρώνουμε αυτή την ενότητα με την τοποθέτηση της Προέδρου της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σημασία δεν έχει τι λέει κανείς, αλλά τι κάνει. Σημασία δεν έχουν τα λόγια και οι διακηρύξεις, ούτε καν οι κορώνες ούτε καν οι φωνές, αλλά οι πράξεις και το παράδειγμα. Και όταν συζητάμε για την παιδεία, για τον πολιτισμό, αλλά και για το Σύνταγμα, σημασία έχει πώς θα υπερασπιζόμαστε εμπράκτως και πώς αυτή την υπεράσπιση την κάνουμε ζωντανή διεκδίκηση.

Κυρίες και κύριοι Βουλευτές, σήμερα συμπληρώνονται τριάντα χρόνια από το θάνατο μιας μεγάλης Ελληνίδας, της Μελίνας Μερκούρη, μιας γυναίκας που κατέγραψε ένα διακριτό παράδειγμα στο πεδίο και του πολιτισμού και της αντιδικτατορικής δράσης και της υπεράσπισης της χώρας και της διεκδίκησης των δικαίων μας. Μιας γυναίκας που θεωρώ ότι οφείλουμε να τιμήσουμε σήμερα, με δεδομένο ότι διετέλεσε, εκτός από μία πολύ σημαντική καλλιτέχνης και μία πολύ σημαντική πολιτική προσωπικότητα της Ελλάδας με οικουμενική, θα έλεγα, αποδοχή και με σημαντική συμβολή σε πρωτοποριακές πρωτοβουλίες που και σήμερα τις μνημονεύουμε και σήμερα αναφερόμαστε σε αυτές.

Μακάρι μέσα από αυτή τη διαδικασία να μπορέσουμε όλες και όλοι, ιδίως όταν μιλάμε για τον πολιτισμό και την παιδεία, να αναφερόμαστε σε πρωτοποριακές παρακαταθήκες και να μπορούμε να ισχυριζόμαστε ότι πήγαμε την Ελλάδα ψηλότερα, ότι εξασφαλίσαμε για τις επόμενες γενιές και για τις νέες γενιές και για τις ζωντανές γενιές, ένα καλύτερο μέλλον, που προϋπόθεσή του ασφαλώς, ασφαλέστατα είναι η ποιοτική παιδεία για όλους, για όλα τα παιδιά, η δημόσια και δωρεάν εκπαίδευση σε όλες τις βαθμίδες, από το νηπιαγωγείο μέχρι το πανεπιστήμιο, και -επειδή δεν είναι, κύριοι, η νομολογία πάντα πανάκεια- θα μου επιτρέψετε να πω και στις μεταπτυχιακές σπουδές, η εγγύηση, δηλαδή, ότι κάθε παιδί, κάθε μαθητής που διεκδικεί το αγαθό της παιδείας, το οποίο αποτελεί και οικουμενικό θεμελιώδες ανθρώπινο δικαίωμα, αλλά και συνταγματική θεμελιώδη υποχρέωση της πολιτείας, έχει πράγματι πρόσβαση όχι απλώς στην παιδεία, αλλά σε ποιοτική παιδεία σε όλες τις βαθμίδες.

Αυτό, κύριε Υπουργέ, ξέρετε ότι είναι μία προτεραιότητα για την Πλεύση Ελευθερίας. Ξέρετε, δηλαδή, ότι η αγωνία μας είναι να διασφαλισθεί σε όλες τις βαθμίδες, για όλα τα παιδιά, η πρόσβαση στη δημόσια και δωρεάν εκπαίδευση και ότι η εκπαίδευση αυτή θα είναι ποιοτική.

Εμείς θεωρούμε πολύ βασική προϋπόθεση για να εκπληρώσει η πολιτεία αυτό που εδώ και πενήντα χρόνια δεν έχει ικανοποιήσει, δηλαδή τη συνταγματική της υποχρέωση, την ικανοποίηση ενός αιτήματος που οι νέοι του 1960 βγήκαν στους δρόμους και το διεκδικούσαν, κι είναι το αίτημα της γενναίας αύξησης του προϋπολογισμού για την παιδεία, της προτεραιοποίησης της παιδείας στην πολιτική του κράτους, της πραγματικής δηλαδή ανταπόκρισης στην υποχρέωση της πολιτείας να εξασφαλίσει δημόσια εκπαίδευση -και όχι κρατική εκπαίδευση, δημόσια εκπαίδευση- για όλες και όλους τους μαθητές και τις μαθήτριες σε κάθε βαθμίδα.

Είμαστε, κύριε Υπουργέ, -το ξέρετε- στη χώρα όπου οι γονείς δεν έχουν δεδομένο ούτε καν ότι θα μπορέσουν να εγγράψουν τα παιδιά τους στο νηπιαγωγείο της περιοχής τους, δεν έχουν δεδομένο ότι θα μπορέσουν να ανταποκριθούν στα δυσθεώρητα έξοδα φροντιστηρίων για να υποστηρίξουν τα παιδιά τους στον αγώνα για την καλύτερη εκπαίδευση, που πολλές φορές αναζητούν τους δρόμους εξασφάλισής του στην ιδιωτική παιδεία. Δεν είναι δεδομένο καν ότι οι φοιτητές, οι μαθητές δηλαδή που μόχθησαν και πέτυχαν σε πολύ δύσκολες διαδικασίες και διακρίθηκαν, θα έχουν στη φοίτησή τους τις εγγυήσεις εκείνες της ακαδημαϊκής εμβάθυνσης και συγκρότησης.

Κυρίες και κύριοι, η παιδεία είναι ταυτοτικό στοιχείο μιας κοινωνίας και πολύ περισσότερο της δικής μας κοινωνίας της ελληνικής, που διαχρονικά σε πολύ δύσκολους καιρούς προτεραιοποιούσε την παιδεία. Οι ελληνικές οικογένειες από αιώνων ήθελαν τα παιδιά τους να αποκτούν καλύτερη μόρφωση. Οι ελληνικές οικογένειες σε δύσκολες στιγμές πάντοτε στήριξαν τους νέους και τα παιδιά, για να αποκτήσουν την πρόσβαση στην παιδεία που η οικονομική συνθήκη μπορεί να μην τους επέτρεπε.

Και αυτό που κάνει η ελληνική οικογένεια για τα παιδιά της είναι σημαντικό να το κάνει επιτέλους και η πολιτεία. Αυτό το απευθύνω όχι μόνο στη σημερινή Κυβέρνηση αλλά σε όλα τα κόμματα που κυβέρνησαν –είστε τρία- και δεν προτεραιοποίησαν την παιδεία, δεν την ενίσχυσαν σε επίπεδο προϋπολογισμού. Ζήσαμε εποχές όπου οι μαθητές διάβαζαν από φωτοτυπίες. Ζήσαμε εποχές όπου δεν ήταν εγγυημένη ούτε η θέρμανση στα σχολεία.

Επιστρέφω λοιπόν στις διεκδικήσεις της δεκαετίας του ’60 του φοιτητικού κινήματος που έγραψε ιστορία, για να πω ότι για εμάς, για την Πλεύση Ελευθερίας, η παιδεία είναι ισάξιο αγαθό με την ελευθερία και με την αξιοπρεπή διαβίωση. Και για να έρθω στο σύνθημα του Πολυτεχνείου, το «Ψωμί - Παιδεία - Ελευθερία» είναι μια επίκαιρη διεκδίκηση και για το σήμερα. Κι είναι σημαντικό να θυμόμαστε ότι οι μεγαλύτερες κατακτήσεις δημοκρατικών και συνταγματικών ελευθεριών έχουν έρθει μέσα από τις κινητοποιήσεις των νέων, έχουν έρθει μέσα από το φοιτητικό κίνημα, που πάντα το λοιδορούσαν οι εξουσίες, πάντα το στοχοποιούσαν οι κυβερνήσεις, πολλές φορές το στοχοποιούσαν -όπως έγινε στο Πολυτεχνείο- και όλα τα κόμματα του συστήματος και δικαιωνόταν διαχρονικά όχι στις τοποθετήσεις του πολιτικού συστήματος, αλλά στις συνειδήσεις των πολιτών και της κοινωνίας.

Έτσι και σήμερα, όταν οι φοιτητές βγαίνουν στους δρόμους και διεκδικούν, όταν οι φοιτητές υπερασπίζονται όχι γενικά το δημόσιο πανεπιστήμιο, αλλά και πολύ ειδικότερα το δικαίωμά τους και το δικαίωμα κάθε πολίτη στη δημόσια και δωρεάν εκπαίδευση και τις διεκδικήσεις για την αναβάθμιση του δημοσίου πανεπιστημίου, δεν είναι όπως πολλά μέλη της Κυβέρνησης τούς περιγράφουν -όχι εσείς απ’ ό,τι έχω δει, κύριε Υπουργέ-, δεν είναι κακοποιοί οι φοιτητές. Διεκδικούν, μάχονται, αγωνίζονται με τρόπο αξιοθαύμαστο και από αυτούς έχουμε και έχει το πολιτικό σύστημα να μάθει πολλά.

Η κάθε πρωτοβουλία για την παιδεία, είτε τυγχάνει αποδοχής είτε τυγχάνει αντίκρουσης από την Αντιπολίτευση, πάντως πρέπει να εντάσσεται στο νομοθετικό και στο νομικό στερέωμα με ειρηνικούς τρόπους και όχι διά της βίας, όχι με καταστολή των φοιτητικών κινητοποιήσεων, όχι με ποινικοποίηση των καταλήψεων που άλλωστε αποτελούν ένα θεμελιώδες δικαίωμα των φοιτητών να αντιδρούν, να αντιστέκονται, να αντιπαλεύουν όλα εκείνα με τα οποία διαφωνούν και να διεκδικούν, να διεκδικούν, να διεκδικούν!

Κύριε Υπουργέ και κύριοι Βουλευτές, θέλω σε αυτή την εντελώς εισαγωγική τοποθέτησή μου για την παιδεία -θα μιλήσω στη συνέχεια, πιστεύω, διεξοδικά και για τα ειδικότερα θέματα- να υπογραμμίσω πόσο σημαντική παράμετρος, όταν μιλάμε για την παιδεία, είναι το ανθρώπινο, το έμψυχο δυναμικό, το εκπαιδευτικό προσωπικό, που πάρα πολλές φορές αγωνίζεται να μεταλαμπαδεύσει γνώση σε συνθήκες απαγορευτικές, εκπαιδευτικοί που δεν τους εξασφαλίζεται ούτε καν η δυνατότητα εγκατάστασής τους στον τόπο όπου τοποθετούνται, εκπαιδευτικοί που αγωνιούν και εξασφαλίζουν εξ ιδίων πράγματα -βιβλία, συγγράμματα, βιβλιογραφία- που η πολιτεία δυστυχώς ακόμη δεν έχει εξασφαλίσει ως εγγυημένα.

Και το έμψυχο δυναμικό βέβαια -γιατί η παιδεία είναι μια ζωντανή διαδικασία διάδρασης- περιλαμβάνει τον μαθητή, τον φοιτητή, τα νέα παιδιά που σήμερα επίσης δεν τους εξασφαλίζεται η έμπρακτη δυνατότητα να παρακολουθήσουν τις σπουδές σε πανεπιστήμια όπου επιτυγχάνουν, ιδίως στην περιφέρεια αλλά και γενικά μακριά από το σπίτι τους. Και είναι κεφαλαιώδους σημασίας η υποστήριξη των νέων παιδιών, ώστε να μπορούν να παρακολουθήσουν τις σπουδές τους, ώστε να μπορούν οι οικογένειές τους να υποστηρίξουν τη φοίτηση των παιδιών τους, χωρίς να αντιμετωπίζουν ανυπέρβλητα διλήμματα «να παρατήσει το παιδί τις σπουδές γιατί δεν μπορεί να τα βγάλει πέρα η οικογένεια».

Σε μία πρόσφατη συζήτηση που έγινε στο Γεωπονικό Πανεπιστήμιο με πρωτοβουλία του εκπαιδευτικού προσωπικού, αυτό το οποίο υπογραμμίστηκε εμφατικά ήταν το δικαίωμα πρόσβασης όλων των παιδιών και όλων των μαθητών στην ανώτατη εκπαίδευση. Πολλοί εκπαιδευτικοί είπαν με θάρρος -και είναι η πραγματικότητα και σήμερα- ότι «αν η παιδεία δεν ήταν δημόσια και δωρεάν, δεν θα είχα ποτέ μπορέσει να φύγω από το χωριό και να έρθω να σπουδάσω και να ακολουθήσω ακαδημαϊκή καριέρα». Αυτές οι ανησυχίες και αυτές οι μαρτυρίες πρέπει να φτάνουν στα αυτιά της Κυβέρνησης και βέβαια πρέπει να φτάνουν στα αυτιά όλων μας.

Κύριε Υπουργέ, αντίθετα με πολλά που ακούστηκαν σε σχέση με το τι τελικά κάνει αυτό το νομοσχέδιο, εγώ διαπιστώνω μια διαφοροποίηση της διατύπωσης και της πρωτοβουλίας που έχετε πάρει την οποία θέλω να επισημάνω, γιατί αντίθετα με άλλους, δεν θέλω να αναθεωρηθεί το άρθρο 16 του Συντάγματος. Αντίθετα με άλλους, η Πλεύση Ελευθερίας δεν έρχεται εδώ να πει «αυτό το νομοσχέδιο προσκρούει στο Σύνταγμα, αναθεωρήστε το Σύνταγμα και το ψηφίζουμε». Η Πλεύση Ελευθερίας έρχεται να πει ότι το Σύνταγμα είναι το όριο, το Σύνταγμα αποτυπώνει ένα θεμελιώδες δικαίωμα, το δικαίωμα στην παιδεία, το Σύνταγμα και το άρθρο 16 αποτελούν κατάκτηση των δημοκρατικών αγώνων και του φοιτητικού κινήματος και υποχρεώνουν την πολιτεία να κάνει περισσότερα για την παιδεία, αυτά που δεν έχουν ακόμα γίνει.

Αντίθετα με διακηρύξεις που ακούγαμε το καλοκαίρι, ότι δηλαδή το Σύνταγμα δεν έχει σημασία και θα φέρει η Κυβέρνηση υπερνομοθετικής αξίας συμφωνίες, διμερείς συμφωνίες που θα υπερβούν την ισχύ του Συντάγματος, κάτι που δεν μπορεί να γίνει -αυτές ήταν οι θεωρίες του κ. Βενιζέλου, νομίζω, ο οποίος δεν έχει και πολύ καλή σχέση με το Σύνταγμα-, αντί να γίνει αυτό που εξήγγειλε σε μία πολύ έντονη παρέμβασή του ο Πρωθυπουργός ότι θα έρθουν τον Γενάρη και θα γίνουν νόμος του κράτους τα ιδιωτικά πανεπιστήμια, εσείς εδώ φέρνετε μία πρωτοβουλία στην οποία υπογραμμίζετε ότι μεταξύ των σκοπών είναι ο σεβασμός του Συντάγματος και του άρθρου 16. Είναι μια διατύπωση που την έχετε εντάξει με έμφαση στο νομοσχέδιο που τελικά κατατέθηκε και είναι μια διατύπωση στην οποία εμείς θα επιμείνουμε να σας πιέσουμε να την τηρήσετε, γιατί θεωρούμε ότι αυτή η διατύπωση αποτελεί ακριβώς και μια δέσμευσή σας ότι ό,τι κάνετε το κάνετε συνομολογώντας αυτό που και εμείς λέμε, ότι δηλαδή το Σύνταγμα είναι το όριο.

Το λέω αυτό για να ξεκαθαρίσω ποια είναι η δική μας θέση και επίσης για να ξεκαθαρίσω ότι θεωρώ αρκετά αποπροσανατολιστική και προβληματική τη δημόσια συζήτηση που γίνεται ότι εδώ συζητάμε νομοσχέδιο ίδρυσης ιδιωτικών πανεπιστημίων. Αυτή η συζήτηση, όπως διακινείται στην κοινή γνώμη, κατά τη δική μας άποψη στόχο έχει να εξοικειώσει τους πολίτες με το ότι πέρασε ένα τέτοιο νομοσχέδιο, αφού θα ψηφιστεί με τις ψήφους της Κυβέρνησης και τελικώς να δικαιώσει εκείνους που θέλουν σε δεύτερο χρόνο την αναθεώρηση του άρθρου 16.

Εμείς θα μείνουμε, λοιπόν, πιστοί σε αυτά που διαχρονικά έχουμε πει -έχουμε άλλωστε αυτή την τάση να μένουμε σταθεροί στις θέσεις μας-, θα υπερασπιστούμε το Σύνταγμα και το άρθρο 16 και θα αξιοποιήσουμε εκείνες τις διατυπώσεις της νομοθεσίας σας που αναφέρονται στο άρθρο 16 και στο Σύνταγμα ως γνώμονα της νομοθέτησης, γιατί θεωρούμε ότι είναι ένα επιχείρημα που δίνει το νομοσχέδιό σας αυτό.

Εννοείται ότι εκείνα τα άρθρα του νομοσχεδίου τα οποία αποτελούν ενίσχυση του δημοσίου πανεπιστημίου θα τα ψηφίσουμε. Δεν θεωρούμε καθόλου πειστικό να καταψηφίζει κάποιος άρθρα ενίσχυσης του δημοσίου πανεπιστημίου, δηλαδή εκπλήρωσης αυτού το οποίο διεκδικούν και οι φοιτητές και οι καθηγητές και εμείς και όλοι, για να μην παρεξηγηθεί. Εμάς δεν μας ενδιαφέρουν ούτε οι πρόσκαιρες εντυπώσεις ούτε η διαχείριση της επικοινωνίας. Άλλωστε ξέρετε πάρα πολύ καλά ότι δεν έχουμε κανένα πρόβλημα να αφήσουμε και θέσεις και καρέκλες και οφίκια και τιμές και οποιεσδήποτε νοούμενες διακρίσεις, αν παραβιάζονται οι αρχές και οι αξίες μας.

Με αυτές τις σκέψεις, κύριε Υπουργέ, θα ήθελα να κάνω κάποιες επισημάνσεις και αυτά είναι πράγματα για τα οποία θα σας πιέσουμε.

**ΠΡΟΕΔΡΕΥΩΝ (Γεώργιος Γεωργαντάς):** Παράκληση, κυρία Πρόεδρε, να συντομεύετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Δεν θα μακρηγορήσω. Νομίζω ότι θέλω δύο με τρία λεπτά το πολύ.

Να κάνουμε, λοιπόν, κάποιες επισημάνσεις και βέβαια θα επανέλθω και στην κυρίως ομιλία μου και στην τοποθέτησή μου στη συνέχεια.

Υπάρχει ένα σοβαρό έλλειμμα στο νομοσχέδιο αυτό και αυτό έχει να κάνει με την απουσία ακαδημαϊκών κριτηρίων και για τα νομικά πρόσωπα πανεπιστημιακής εκπαίδευσης, που είναι μια υβριδική μορφή την οποία φέρνετε για να ανταποκριθεί στη συνταγματική προϋπόθεση του νομικού προσώπου δημοσίου δικαίου. Αυτό αντιλαμβάνομαι ότι επιχειρείτε να κάνετε και θα έρθω στη συνέχεια στο πρόβλημα που υπάρχει. Η έλλειψη ακαδημαϊκών κριτηρίων παρατηρείται γιατί δεν εξειδικεύονται τέτοια κριτήρια και σε σχέση με την ίδρυση, με την εγκατάσταση, με την αδειοδότηση της εγκατάστασης αυτών των παραρτημάτων που περιγράφετε, αλλά υπάρχει και ισχύει και σε σχέση με το εκπαιδευτικό πρόγραμμα και σε σχέση με το εκπαιδευτικό προσωπικό. Η κατοχή διδακτορικού διπλώματος είναι μία υποτυπώδης ακαδημαϊκή προϋπόθεση, γιατί σήμερα η επάρκεια ενός επιστήμονα κρίνεται από πολύ περισσότερα πράγματα εκτός από το διδακτορικό, όπως από τις επιστημονικές δημοσιεύσεις, από ανακοινώσεις σε συνέδρια, από μεταδιδακτορική έρευνα. Όλα αυτά απουσιάζουν ως κριτήρια.

Εξίσου απουσιάζει κάτι που θεωρούμε πολύ σημαντικό και θα επανέλθω στη συνέχεια ειδικότερα, η ενίσχυση της ελεύθερης έρευνας. Η ακαδημαϊκή ελευθερία δεν είναι μόνο το να λέει ο καθένας τη γνώμη του ελεύθερα και να τοποθετείται επιστημονικά ελεύθερα. Η ακαδημαϊκή ελευθερία είναι και το να μη δεσμεύεται ο φοιτητής της ιατρικής ή το εργαστήριο της ιατρικής από τη χρηματοδότηση μιας φαρμακευτικής εταιρείας -ας πούμε- σε σχέση με τα πορίσματα που θα βγάλει η ερευνητική δραστηριότητα του πανεπιστημίου.

Η έλλειψη τέτοιων κριτηρίων για μας ενέχει έναν πολύ σοβαρό κίνδυνο, που είναι η υποβάθμιση συνολικά της ποιότητας των σπουδών. Και όταν υποβαθμίζεται η ποιότητα των σπουδών, εκτός του ότι παραβιάζεται το δικαίωμα στην παιδεία, υποβαθμίζεται και η ποιότητα των επιστημών: κακή ποιότητα ιατρικών σπουδών, κακοί απόφοιτοι ιατρικής και αντίστοιχα νομικής και αντίστοιχα άλλων επαγγελμάτων.

Θα σας ενθαρρύνουμε, λοιπόν, και με πολύ ειδικότερες τοποθετήσεις και με πολύ ειδικότερες προτάσεις, να εμβαθύνετε όχι μόνο στο πλαίσιο αυτών των κριτηρίων αλλά και στο πλαίσιο συνολικά της ενίσχυσης της έρευνας, γιατί το πρόβλημα αυτό της ιδιωτικοποίησης υπάρχει και στο δημόσιο πανεπιστήμιο. Θα σας ενθαρρύνουμε να εξετάσετε και να αναλάβετε σοβαρές πρωτοβουλίες σε σχέση με την ενίσχυση της ελεύθερης και αχειραγώγητης έρευνας.

Για να κλείσω την τοποθέτησή μου, το πρόβλημα που εμείς εντοπίζουμε σε σχέση με το νομοσχέδιο αυτό και σε σχέση με τις συνταγματικές προϋποθέσεις είναι ότι η εκπαίδευση την οποία περιγράφετε, έχει δίδακτρα, δεν είναι δωρεάν και το εκπαιδευτικό προσωπικό το οποίο προσλαμβάνεται κατά τις διατάξεις, δεν έχει το καθεστώς του δημόσιου λειτουργού. Αυτά, βέβαια, όπως και άλλα ότι δεν εξισώνετε δηλαδή και δεν αναφέρετε αυτά τα παραρτήματα ως ΑΕΙ, είναι και επιχειρήματα ότι πρόκειται για νομικά μορφώματα υποδεέστερα των ΑΕΙ. Θα αναμένω τη συζήτηση περαιτέρω και την τοποθέτησή σας.

Ξεκαθαρίζω, λοιπόν, ότι εμείς θα καταψηφίσουμε ό,τι αξιολογούμε ότι προσκρούει στην προϋπόθεση αποκλειστικά δημόσιας και δωρεάν ανώτατης εκπαίδευσης, δηλαδή εν προκειμένω ό,τι αφορά ιδιωτικοποίηση μέσω διδάκτρων της ανώτατης εκπαίδευσης. Και θα υπερψηφίσουμε ό,τι αφορά ενίσχυση του δημοσίου πανεπιστημίου. Κάνοντάς το αυτό, θα επανερχόμαστε στη δέσμευσή σας και στη διαφοροποίηση της θέσης σας -που εμείς θέλουμε και να την αναδείξουμε και να την φωτίσουμε- ότι πια δεν μιλάτε για υπέρβαση του Συντάγματος, ούτε για υπερσυνταγματικής ισχύος Ευρωπαϊκό Δίκαιο, αλλά μιλάτε για νομοθέτηση στο πλαίσιο του Συντάγματος. Εμείς αυτό το καλωσορίζουμε και θα επανέλθουμε, την ώρα που άλλοι θα σας καλούν να αναθεωρήσετε το Σύνταγμα.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Αιγάλεω Αττικής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχουν προβληθεί αντιρρήσεις συνταγματικότητας και πρέπει να αποφανθεί η Βουλή. Θα εφαρμόσουμε λοιπόν την παράγραφο 2 του άρθρου 100 του Κανονισμού της Βουλής. Έχουν δικαίωμα να μιλήσουν οι λέγοντες, ο αντιλέγων, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί καθένας για πέντε λεπτά της ώρας.

Θα υπάρξει η ανοχή που επιβάλλεται λόγω της σπουδαιότητας της συζήτησης, αλλά με την ταυτόχρονη ανάγκη τήρησης των ορίων, τα οποία είναι θεσπισμένα και τα γνωρίζετε όλοι.

**ΜΕΡΟΠΗ ΤΖΟΥΦΗ:** Κύριε Πρόεδρε,…(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Στους Προέδρους των Κοινοβουλευτικών Ομάδων, όπως ξέρετε πάρα πολύ καλά, υπάρχει μεγαλύτερη ανοχή από κάθε άλλον ομιλητή. Αυτό ισχύει για όλους τους Προέδρους Κοινοβουλευτικών Ομάδων, παρακαλώ πάρα πολύ! Είστε η εισηγήτρια που μίλησε περισσότερο από όλους. Δεν λέω τίποτε άλλο!

Έχουμε και λέμε, έχουν υποβληθεί αντιρρήσεις συνταγματικότητας από την Κοινοβουλευτική Ομάδα του ΣΥΡΙΖΑ από το Κομμουνιστικό Κόμμα της Ελλάδος από την Ελληνική Λύση από τη Νέα Αριστερά και από τη Νίκη.

Ξεκινάμε με τη λέγουσα από την Κοινοβουλευτική Ομάδα του ΣΥΡΙΖΑ, την κ. Τζάκρη.

Παρακαλώ, κυρία συνάδελφε, έχετε τον λόγο για πέντε λεπτά.

**ΘΕΟΔΩΡΑ ΤΖΑΚΡΗ:** Κύριε Υπουργέ, έχει εκπλαγεί ο νομικός κόσμος της χώρας και όχι μόνο οι συνταγματολόγοι από την αντισυνταγματική πρωτοβουλία που μας καταθέτετε, η οποία δεν έχει προηγούμενο στη σύγχρονη ιστορία του ελληνικού κράτους έως τώρα τουλάχιστον.

Πρόκειται για θεσμική εκτροπή, καθώς επιμένετε στην παρερμηνεία του άρθρου 16 του Συντάγματος το οποίο ρητά απαγορεύει την ίδρυση ιδιωτικών πανεπιστημίων, αναθέτοντας τις υπηρεσίες παροχής τριτοβάθμιας εκπαίδευσης στα νομικά πρόσωπα δημοσίου δικαίου κατ’ αποκλειστικότητα. Η επιταγή αυτή του ιστορικού Συντάγματος στην κυριολεξία παραβιάζεται με εντυπωσιακό τρόπο, καθώς η νομοθετική σας πρωτοβουλία κινείται προς την αντίθετη ακριβώς κατεύθυνση.

Δίνετε τη δυνατότητα σε νομικά πρόσωπα ιδιωτικού δικαίου, δηλαδή στις λεγόμενες πανεπιστημιακές εταιρείες, σε εταιρείες της αγοράς, του ιδιωτικού δικαίου, αντί των πανεπιστημίων και των πανεπιστημιακών ιδρυμάτων, να παρέχουν υπηρεσίες ανώτατης εκπαίδευσης παρά την αδιάστικτη διατύπωση του Συντάγματος στο άρθρο 16.

Ξέρετε αυτή η αντισυνταγματικότητα του παρόντος νομοσχεδίου, -θα έλεγα- ο απροκάλυπτος τρόπος με τον οποίο παραβιάζετε το Σύνταγμα και κυρίως η συντονισμένη προσπάθεια παρερμηνείας του που υπάρχει εδώ, αποτελεί κύριε Υπουργέ μοναδικό ιστορικό περιστατικό συνταγματικής παραβίασης. Και να σας πω και κάτι άλλο; Θα δημιουργήσει, αν θέλετε, κι ένα παράλληλο χάος στην αντίστοιχη αγορά τριτοβάθμιας εκπαίδευσης που προσπαθείτε να εγκαθιδρύσετε.

Είναι σχεδόν αδύνατο -και το γνωρίζετε- η αντισυνταγματικότητα των παρόντων ρυθμίσεων να μην εντοπιστεί και να μην αναδειχθεί από τα αρμόδια δικαστήρια. Και αυτό, κύριε Υπουργέ, σας το λέει σήμερα αναντίρρητα και η έκθεση της Επιστημονικής Υπηρεσίας της Βουλής, ότι δηλαδή ουσιαστικά το θέμα θα λυθεί από τα δικαστήρια.

Και προχωράτε στην κατάθεση συγκεκριμένης νομοθετικής πρωτοβουλίας παρά το γεγονός ότι γνωρίζετε ότι αυτή θα καθαιρεθεί, αλλά θα καθαιρεθούν μαζί τους και οι ελπίδες χιλιάδων φοιτητών στους οποίους προσπαθείτε να δημιουργήσετε την ψευδαίσθηση ότι θα φοιτούν σε κανονικά πανεπιστήμια. Δεν υπάρχει, κύριε Υπουργέ, σύμφωνα με τη νομοθετική πρωτοβουλία καμμία βάση για την εισαγωγή στα ιδιωτικά πανεπιστήμια. Παρά το γεγονός ότι η παράταξή σας διαχρονικά υποστηρίζει την ελάχιστη βάση εισαγωγής για την υπαγωγή στο δημόσιο πανεπιστήμιο, εδώ επιλέγετε το μέσο όρο των ελάχιστων βάσεων εισαγωγής του λεγόμενου γνωστικού πεδίου.

Να σας πω ένα παράδειγμα. Αν θέλει σήμερα ένας μαθητής να μπει στη δημόσια νομική με ένα μέσο όρο 17.5, για να μπει στην ιδιωτική νομική -κρατηθείτε, κρατήστε το, κυρίες και κύριοι συνάδελφοι!- αρκεί ένα 8,2 με άριστα το 20. Η συγκεκριμένη, επομένως, νομοθετική πρωτοβουλία δεν είναι μόνο αντισυνταγματική επειδή παραβιάζει ευθέως την αρχή της ισότητας, συγχρόνως στερείται και έλλειψη σοβαρότητας επειδή ακριβώς παραβιάζει τον κοινό νου και την κοινή λογική.

Επίσης οι νομικοί λένε μια φράση κύριε Υπουργέ, γιατί γνωρίζετε. Δεν ερμηνεύονται τα σαφή νομοθετικά κείμενα, δεν χρήζουν ερμηνείας, πολλώ δε μάλλον παρερμηνείας και μάλιστα προκλητικής από μία μικρή ομάδα νομικών φίλων σας. Δεν υπάρχει, κύριε Υπουργέ, αντισυνταγματική ερμηνεία του Συντάγματος. Δεν υπάρχει αντισυνταγματική ερμηνεία του άρθρου 16 του Συντάγματος στη βάση, όπως λέτε εσείς, υπερσυνταγματικών κανόνων του Ενωσιακού ή του Διεθνούς Δικαίου, της διεθνής ιστορίας ή της διεθνής πολιτικής.

Ακόμη και με την ερμηνευτική εκδοχή ότι το εθνικό Σύνταγμα δεν ευθυγραμμίζεται με το Ενωσιακό ή το Διεθνές Δίκαιο, η αυτονόητη απάντηση σε αυτό το μείζον πρόβλημα διεθνούς δικαίου δεν επιλύεται με την εσπευσμένη κατάργηση του εθνικού Συντάγματος, αλλά επιβάλλει τη συντεταγμένη αναθεώρηση του άρθρου 16 του Συντάγματος εάν και εφόσον συντρέχουν οι προϋποθέσεις.

Αν δεχτούμε κάτι τέτοιο, καταργείται η στοιχειώδης ασφάλεια δικαίου στη χώρα μας. Διότι αν το άρθρο 16 παρερμηνεύεται με αυτόν τον τρόπο, μετατρέπεται σε ζούγκλα και ο δημόσιος χώρος και η αγορά. Έτσι ανοίγεις τις πόρτες για την κατάργηση του συνόλου των άρθρων του Συντάγματος. Γιατί να μη μας μιλήσετε αύριο για ιδιωτική δικαιοσύνη; Γιατί να μη μας πείτε για ιδιωτικό στρατό, για ιδιωτική αστυνομία, για ιδιωτική δημόσια τάξη και ασφάλεια; Γιατί να μη μας πείτε ενδεχομένως ότι η ισότητα των πολιτών απέναντι στον νόμο είναι και επιδεκτικό διαφορετικής ερμηνείας; Γιατί να μη μας πείτε ότι τα κοινωνικά δικαιώματα, παραδείγματος χάριν, τα συνταξιοδοτικά, είναι δεκτικά κατάργησης στη βάση μιας αντισυνταγματικής ερμηνείας του Συντάγματος;

Κυρίες και κύριοι Βουλευτές, τις τελευταίες δύο δεκαετίες η συζήτηση για την αναθεώρηση του άρθρου 16 του Συντάγματος ως μοναδική προϋπόθεση για την ίδρυση ιδιωτικών πανεπιστημίων έχει συζητηθεί ζωηρότατα και επανειλημμένα. Μάλιστα το 2019 απορρίφθηκε η πρόταση αναθεώρησης του άρθρου 16 του Συντάγματος με νομική συνέπεια την απαγόρευση ίδρυσης των ιδιωτικών πανεπιστημίων με την πιο πρόσφατη νωπή δικαιοπολιτική απόφαση του αναθεωρητικού νομοθέτη να συνεχίσει την απαγόρευση της ίδρυσης των ιδιωτικών πανεπιστημίων. Αντί να ακολουθήσετε, κύριε Υπουργέ, τον νόμιμο δρόμο της συνταγματικής αναθεώρησης το 2024, αν έχετε την αναθεωρητική εξουσία και ικανότητα, προτιμάτε να προβείτε σε ένα έγκλημα πολιτικής καθοσιώσεως, που είναι η εκ προθέσεως παράβαση του Συντάγματος. Δεν υπάρχει ερμηνεία γιατί το κάνετε αυτό ούτε νομική ούτε πολιτική ούτε ψυχολογική. Είμαι σίγουρη όμως ότι η ιστορία με εκκωφαντικό τρόπο θα απαντήσει στο ερώτημα γιατί επιλέγετε ντάλα μεσημέρι, υπό το φως της ημέρας, να παραβιάσετε το Σύνταγμα.

Θα κλείσω, κύριε Υπουργέ, με μία ακόμη παρατήρηση. Δεν θα μας πει μια ελάχιστη μειοψηφία συνταγματολόγων, κύριε Πλεύρη, τι λέει το Σύνταγμα. Το διαβάζουμε μόνοι μας. Γιατί το σύγχρονο «114», δηλαδή ουσιαστικά η παράγραφος 4 του ακροτελεύτιου άρθρου 120 του Συντάγματος δεν λέει ότι η τήρηση του Συντάγματος επαφίεται στον πατριωτισμό των συνταγματολόγων και δη μιας ελάχιστης μειοψηφίας εξ αυτών, αλλά λέει ότι επαφίεται στον πατριωτισμό όλων των Ελλήνων, όλων των ενεργών πολιτών και όχι κάποιων συνταγματολόγων που το απαγορεύεται το κάνουν επιτρέπεται.

Θα κλείσω, λοιπόν, με την ανάγνωση όχι του άρθρου 16 του Συντάγματος το περιεχόμενο του οποίου είναι πιο φωτεινό και από τον ήλιο, αλλά με την παράγραφο 4 του άρθρου 120 «Η τήρηση του Συντάγματος επαφίεται στον πατριωτισμό των Ελλήνων που δικαιούνται και υποχρεούνται να αντιστέκονται με κάθε μέσο εναντίον οποιουδήποτε επιχειρεί να το καταλύσει με τη βία». Είναι το σύγχρονο «114» η επίκληση του οποίου κράτησε την Ελλάδα στην αγκαλιά της Δύσης και του ευρωπαϊκού δημοκρατικού πολιτισμού.

Κύριε Υπουργέ, η νομοθετική σας πρωτοβουλία είναι αντισυνταγματική πρωτοβουλία και γι’ αυτό θεωρούμε μονόδρομο την απόσυρσή της, γιατί εκθέτει για άλλη μια φορά τη χώρα μας διεθνώς και επιτείνει την εικόνα της προκλητικής και αναιδούς κατάργησης του κράτους δικαίου.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα το Κομμουνιστικό Κόμμα της Ελλάδας και ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Σύμφωνα με την έκθεση της Επιστημονικής Υπηρεσίας της Βουλής, που μόνο ευνοϊκή δεν είναι για την Κυβέρνηση, το ζήτημα της αντισυνταγματικότητας θα κριθεί από την ελληνική δικαιοσύνη. Όπως βλέπετε, δεν συμπεραίνει αλλά παραπέμπει κατευθείαν στο Συμβούλιο της Επικρατείας για τη συνταγματικότητα αυτού του νόμου. Και πώς να μην το κάνει άλλωστε όταν με βάση το άρθρο 16 του Συντάγματος ορίζεται ρητά ότι η ανώτατη εκπαίδευση στην Ελλάδα μπορεί να παρέχεται αποκλειστικά από ιδρύματα που είναι νομικά πρόσωπα δημοσίου δικαίου. Απαγορεύεται η σύσταση επίσης ανώτατων σχολών από ιδιώτες, ενώ επιτρέπεται η σύσταση ιδιωτικών εκπαιδευτηρίων όχι όμως ανώτατης εκπαίδευσης υπό την εποπτεία του κράτους. Με όλα τα παραπάνω βεβαίως έρχονται σε ευθεία αντίθεση τα άρθρα από το 130 μέχρι το 155 που συγκροτούν το τέταρτο μέρος αυτού του νομοσχεδίου και αναφέρονται στην εγκατάσταση και τη λειτουργία των νομικών προσώπων της πανεπιστημιακής εκπαίδευσης.

Συγκεκριμένα με το νομοσχέδιο εισάγεται στην ελληνική έννομη τάξη μία νέα μορφή νομικού προσώπου, αυτή του νομικού προσώπου πανεπιστημιακής εκπαίδευσης. Δηλαδή αυτό το νομικό πρόσωπο δεν θα έχει την ιδιότητα του νομικού προσώπου δημοσίου δικαίου παρότι θα αφορά την παροχή ανώτατης εκπαίδευσης. Μάλιστα οι σχετικές διατάξεις του νομοσχεδίου δηλώνουν ότι αυτό το νομικό πρόσωπο λειτουργεί με καθαρά ιδιωτικοοικονομικούς όρους στα πλαίσια της άσκησης επιχειρηματικής δραστηριότητας. Ενδεικτικά επισημαίνουμε την ύπαρξη ιδιωτικού κεφαλαίου με συμμετοχή ιδιωτών σε αυτό. Την υποχρέωση καταβολής εγγυητικών επιστολών και παραβόλων ως προϋπόθεση για τη χορήγηση άδειας εγκατάστασης και λειτουργίας. Την υποχρέωση καταβολής διδάκτρων σε όλους τους κύκλους σπουδών. Την υποχρέωση υποβολής πενταετούς οικονομικοτεχνικής μελέτης βιωσιμότητας. Επιπλέον, το καθεστώς του διδακτικού, ερευνητικού και λοιπού προσωπικού αυτού του νομικού προσώπου, το οποίο θα διέπεται και αυτό από κριτήρια ιδιωτικοοικονομικά και μάλιστα από σχέσεις εργασίας ιδιωτικού δικαίου οποιασδήποτε μορφής και θα υπόκειται βέβαια στο διευθυντικό δικαίωμα του εκάστοτε εργοδότη.

Από τα παραπάνω προκύπτει ότι η νομική φύση του συγκεκριμένου νομικού προσώπου και κατ’ επέκταση το πλαίσιο λειτουργίας του έρχεται σε προφανέστατη αντίθεση με το άρθρο 16. Άλλωστε μια απλή ανάγνωση να κάνει κανείς αρκεί για να το αντιληφθεί. Δεν θα ξεχάσουμε τώρα και τα ελληνικά μας. Μάλιστα η σαφήνεια της ελληνικής γλώσσας αποτελεί ένα από τα βασικά της χαρακτηριστικά. Και βέβαια η ερμηνεία ενός άρθρου έχει όρια. Δεν μπορεί καμμιά ερμηνεία να γίνεται όχημα για την παραβίαση ενός άρθρου. Είναι πρόδηλη, λοιπόν, και αυταπόδεικτη η παραβίαση του άρθρου 16 του Συντάγματος και κανένας μα, κανένας συνταγματικός ελιγμός, όπως επιχειρείται εδώ δια του άρθρου 28, δεν μπορεί να δικαιολογήσει ούτε και να επιτρέψει την ακύρωση ενός άλλου συνταγματικού άρθρου, όπως το 16.

Το νομοσχέδιο όμως αυτό, κυρίες και κύριοι, δεν είναι μόνο αντισυνταγματικό. Είναι κάτι πολύ χειρότερο, είναι αντιεκπαιδευτικό γιατί υπονομεύει τα μορφωτικά δικαιώματα των παιδιών των λαϊκών οικογενειών και ναρκοθετεί περαιτέρω τις εργασιακές προοπτικές και τα δικαιώματά τους. Συνεπώς η αντίθεσή μας, η αντίθεση του ΚΚΕ, ενάντια στο προτεινόμενο νομοσχέδιο είναι ριζική, είναι επί της ουσίας και όχι μόνο επί της διαδικασίας, όπως κάνουν ο ΣΥΡΙΖΑ και το ΠΑΣΟΚ, οι οποίοι επικεντρώνοντας κυρίως στο άρθρο 16 για την αντισυνταγματικότητα του νομοσχεδίου, επιχειρούν με τον τρόπο αυτό να αποκρύψουν, χωρίς βέβαια και να τα καταφέρνουν, τη βαθύτερη συμφωνία τους με τις ρυθμίσεις αυτού του νομοσχεδίου. Μια συμφωνία βεβαίως η οποία εύλογα προκύπτει από την κοινή τους ευρωπαϊκή στρατηγική του Ενιαίου Χώρου Ανώτατης Εκπαίδευσης της Ευρωπαϊκής Ένωσης, όπου μια χαρά συνυπάρχουν δημόσια και ιδιωτικά πανεπιστήμια και μάλιστα πολλών και διαφορετικών επιπέδων.

Ούτε ξεχνάμε, βέβαια, πως ήταν οι κυβερνήσεις όλων σας που υλοποίησαν τις οδηγίες της Ευρωπαϊκής Ένωσης και οδήγησαν στην επαγγελματική αναγνώριση και λειτουργία ιδιωτικών κολλεγίων στην Ελλάδα, τα οποία ετοιμάζονται να ζητήσουν να αναγνωριστούν και αυτά ως πανεπιστήμια με πτυχία ακαδημαϊκά ισότιμα με τα δικά μας.

Η θέση του κόμματός μας, η θέση του ΚΚΕ, βρίσκεται επίσης στον αντίποδα εκείνης της άποψης που υποστηρίζουν το ΠΑΣΟΚ, ο ΣΥΡΙΖΑ και οι οποίοι συμφωνούν στο μείζον ζήτημα, δηλαδή στην πολιτική της ίδρυσης μη κρατικών πανεπιστημίων και την επιβολή διδάκτρων αρκεί αυτό να γίνει με συνταγματικό τρόπο, αρκεί δηλαδή να μεσολαβήσει η αναθεώρηση του άρθρου 16.

Τι να πούμε; Στις είκοσι δύο από τις είκοσι επτά χώρες της Ευρωπαϊκής Ένωσης οι φοιτητές στα προπτυχιακά προγράμματα των δημόσιων πανεπιστημίων πληρώνουν δίδακτρα ή τέλη φοίτησης.

Κλείνω, κύριε Πρόεδρε. Με την πρόταση αντισυνταγματικότητας που καταθέτει το ΚΚΕ στηρίζει και έτσι τον μαζικό αγώνα των φοιτητών και της μεγάλης πλειοψηφίας της πανεπιστημιακής κοινότητας, που αντιτίθενται στο νομοσχέδιο και την παράκαμψη του άρθρου 16. Με βάση, λοιπόν, τα όσα εκτέθηκαν και σύμφωνα με το άρθρο αυτό η Κοινοβουλευτική Ομάδα του ΚΚΕ υποβάλλει ένσταση αντισυνταγματικότητας για τα άρθρα από το 130 έως το 155.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε.

Κύριε Χήτα, έχετε τον λόγο. Μήπως να πάρετε τον λόγο από τη θέση σας, όπως όλοι; Θέλετε από το Βήμα. Τον χρόνο σας όμως θα τον τηρήσουμε, όπως όλοι.

Τον λόγο έχει από την Ελληνική Λύση ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Έχω καλύτερη θέα από εδώ, κύριε Πρόεδρε. Να ερχόταν και ο Υπουργός να ακούσει.

Θεωρούμε ότι όλο αυτό που γίνεται και σήμερα είναι λάθος, κυρία Υπουργέ, και τελείως υποκριτικό. Να το πούμε πολύ απλά και λαϊκά, χάνουμε δύο ώρες από τη ζωή μας με τις ενστάσεις αντισυνταγματικότητας. Εμείς είμαστε υποχρεωμένοι να την καταθέσουμε. Και το είπε και στις επιτροπές με ένα ύφος που δεν ξέρω πώς να το χαρακτηρίσω ο κύριος Υπουργός. «Έχετε καταθέσει…», λέει, «…σαράντα έξι ενστάσεις αντισυνταγματικότητας και δεν πέρασε καμμία», σώπα!

Πώς να περάσει, αφού τις κρίνει η πλειοψηφία; Γι’ αυτό λέμε ότι είναι τελείως υποκριτικό αυτό που κάνουμε εδώ πέρα.

Κύριε Υπουργέ, σαράντα έξι ενστάσεις αντισυνταγματικότητας έχει καταθέσει η Αντιπολίτευση και δεν έχει περάσει καμμία. Και δεν πρόκειται να περάσει καμμία μέχρι να πατήσουμε μαύρο χιόνι. Ποτέ δεν θα περάσει καμμία, από τη στιγμή που αποφασίζει η Κυβέρνηση αν ένα νομοσχέδιο είναι συνταγματικό ή αντισυνταγματικό. Φοβερό! Πώς θα το κρίνετε εσείς αυτό;

Εδώ είχατε Υπουργό, δικό σας, κορυφαίο, κύριε Πιερρακάκη, που πριν από δεκαπέντε μέρες είπε ότι είναι αντισυνταγματικό ένα νομοσχέδιο και εσείς το βαφτίζατε συνταγματικό. Για να καταλάβετε την παράνοια της ιστορίας εδώ μέσα. Μιλάμε για πολιτική παράνοια! Δηλαδή, μέλος της Κυβέρνησης, κορυφαίος Υπουργός, λέει ότι ένα νομοσχέδιο είναι αντισυνταγματικό και εσείς το κάνετε συνταγματικό και το ψηφίζετε με τη βοήθεια της Αριστεράς. Άρα, λοιπόν, χάνουμε τον χρόνο μας.

Να πούμε εμείς γιατί είναι αντισυνταγματικό το νομοσχέδιο;

Παραβιάζει θεμελιώδεις συνταγματικές επιταγές. Έρχεται σε αντίθεση με τη συνταγματική βασική αποστολή του κράτους. Ποια; Την παιδεία, η οποία, σύμφωνα με το Σύνταγμα, έχει σκοπό την ηθική, πνευματική, επαγγελματική, φυσική αγωγή των Ελλήνων, την ανάπτυξη της εθνικής, θρησκευτικής συνείδησης και τη διάπλασή τους σε ελεύθερους και υπεύθυνους πολίτες.

Είναι αντισυνταγματικό, κύριε Πιερρακάκη.

Κύριε Γραμματέα, αφήστε τον να ακούσει κάτι διαφορετικό σήμερα.

Και σας τα λέει μια παράταξη -το ότι είναι αντισυνταγματικό- η οποία δεν είναι ενάντια στα μη κρατικά πανεπιστήμια - μη κερδοσκοπικούς οργανισμούς. Δεν είμαστε. Στο πρόγραμμά μας το έχουμε. Αλλά, εδώ πάτε να κάνετε «πλιάτσικο». Φτιάχνετε ένα μόρφωμα και πάτε να το περάσετε μέρα μεσημέρι. Κάνετε κάτι άλλο.

Δεν σας τα λέει, λοιπόν, μια «κολλημένη» ιδεολογικά παράταξη ή αριστερή ή οτιδήποτε άλλο. Εμείς δεν είμαστε κατά των μη κρατικών πανεπιστημίων - μη κερδοσκοπικών οργανισμών. Αλλά, με σοβαρότητα, με διαβούλευση, όπως έγινε παντού. Και όχι πάω να το περάσω στη «ζούλα», κύριε Πιερρακάκη. Άλλο το ένα, άλλο το άλλο. Ακούστε και αυτή την άποψη.

Ξέρω ότι μας βλέπετε αφ’ υψηλού. Ξέρω ότι ούτως ή άλλως θα καταψηφίσετε τις ενστάσεις αντισυνταγματικότητας. Γνωρίζουμε πάρα πολύ καλά ότι θα κάνετε ό,τι θέλετε εσείς γιατί έχετε τους εκατό πενήντα ένα, αλλά ακούστε και μία άλλη άποψη.

Και είναι αντισυνταγματικό, γιατί ανοίγετε ταυτόχρονα και διάπλατα τις «πόρτες» να δημιουργηθούν στην Ελλάδα παραρτήματα κρατικών ανώτατων εκπαιδευτικών ιδρυμάτων από την Τουρκία, τα Σκόπια, την Αλβανία.

Είναι αντισυνταγματικό, γιατί ανοίγετε διάπλατα «πόρτες» να δημιουργηθούν στην Ελλάδα ακόμα και ιδιωτικά ανώτατα εκπαιδευτικά ιδρύματα ξένων χωρών και αλλοδαπών συμφερόντων. Γιατί έτσι δεν προάγετε, κύριε Πιερρακάκη, αλλά υπονομεύετε την εθνική και θρησκευτική συνείδηση των Ελλήνων. Τι να κάνουμε τώρα;

Είναι αντισυνταγματικό, όμως, και για κάτι άλλο. Γιατί παραβιάζει τη συνταγματικά ρητή θεσμοθετημένη επιταγή που ορίζει τα εξής: Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση.

Τι πρέπει να κάνουμε, κύριε Υπουργέ; Συνταγματική αναθεώρηση, άρθρο 16, όμορφα, παστρικά, νοικοκυρεμένα, και να προχωρήσουμε τις διαδικασίες. Αυτό λέει η πολιτική λογική και η λογική γενικότερα.

Εσείς πάτε να κάνετε κάτι άλλο. Παραβιάζετε ευθέως τη συνταγματική πρόβλεψη ότι τα ανώτατα εκπαιδευτικά ιδρύματα στην Ελλάδα είναι μόνο -μόνο!- νομικά πρόσωπα δημοσίου δικαίου. Τι να κάνουμε τώρα; Να το αλλάξουμε; Ωραία! Όχι, όμως, έτσι, με τη βία. Γιατί το Σύνταγμα ρητώς ορίζει ότι τα ιδρύματα που παρέχουν ανώτατη εκπαίδευση, που αποτελούν νομικά πρόσωπα δημοσίου δικαίου, τελούν υπό την εποπτεία του κράτους.

Και είναι αντισυνταγματικό, κύριε Πιερρακάκη, γιατί προβλέπεται πως σχετικά με το περίφημο παράρτημα του αλλοδαπού εκπαιδευτικού ιδρύματος, για το περιεχόμενο των σπουδών -τι θα έχει μέσα αυτό;-, για τη διδασκαλία, τις μεθόδους αξιολόγησης, τους κανονισμούς σπουδών, προόδου και αποφοίτησης, για όλα αυτά, για τα πάντα δηλαδή, θα αποφασίζει το ξένο μη μητρικό ίδρυμα. Με όλα όσα προβλέπονται, το ελληνικό κράτος δεν θα έχει καμμία, μα καμμία, ουσιαστική εποπτεία.

Είναι, επίσης, αντισυνταγματικό, κύριε Υπουργέ, γιατί αντιβαίνει στη ρητή και συνταγματική πρόβλεψη που ορίζει -τι ορίζει;- ότι η σύσταση ανώτατων σχολών από ιδιώτες απαγορεύεται. Έτσι όπως είμαστε σήμερα, απαγορεύεται. Τι να κάνουμε τώρα; Με το ζόρι; Επειδή έτσι θέλει η Κυβέρνηση να το περάσει με νομικά τρικ; Τι να σας εμπιστευτούμε εσάς; Εδώ -σας ξαναλέω- είχατε Υπουργό που έλεγε ότι το νομοσχέδιό σας το άλλο ήταν αντισυνταγματικό και το ψηφίσατε. Τι σοβαρότητα να υπάρχει στην Κυβέρνηση αυτή;

Είναι αντισυνταγματικό, γιατί παραβιάζονται ευθέως και κατάφωρα συνταγματικές προβλέψεις. Γιατί -μην ανατριχιάζετε, όλοι- δεν υπάρχει στη χώρα μας -εξηγώ, κύριε Πρόεδρε, γιατί είστε και έγκριτος νομικός- συνταγματικό δικαστήριο το οποίο θα ακύρωνε τις προσβαλλόμενες ανωτέρω διατάξεις ως αντισυνταγματικές.

Ακούμε διάφορα, ακούμε και τον ΣΥΡΙΖΑ. Έλεγε ο κύριος συνάδελφος πριν, που είναι κι αυτός νομικός, ότι…

Ακούστε, κύριε συνάδελφε. Το συνταγματικό δικαστήριο -για να μη λέμε εδώ πέρα «παραμύθια» στον κόσμο- είναι ο θεματοφύλακας του Συντάγματος. Όλες οι χώρες έχουν συνταγματικό δικαστήριο. Όλες! Ακυρώνει αντισυνταγματικό νόμο για όλους τους Έλληνες. Προσέξτε λίγο τι κάνει το συνταγματικό δικαστήριο. Ο διάχυτος έλεγχος, τον οποίο εσείς επικαλεστήκατε, όπου ο κάθε δικαστής μπορεί να εξετάζει…

Η αντισυγματικότητα ενός νόμου ισχύει μόνο για την υπόθεση για την οποία πήγα εγώ στο δικαστήριο. Ισχύει για τη δική μου υπόθεση, δεν ισχύει για όλο τον νόμο. Άρα όλοι οι υπόλοιποι εκατομμύρια πολίτες θα πρέπει να προσφύγουν στη δικαιοσύνη. Για όλους τους άλλους πολίτες ο νόμος θα είναι συνταγματικός.

Και ένα άλλο. Για να επιληφθεί το ανώτατο ειδικό δικαστήριο ως συνταγματικό δικαστήριο θα πρέπει η συγκεκριμένη διάταξη του νόμου -αυτή η συγκεκριμένη, για παράδειγμα, για την οποία μιλάμε σήμερα εμείς- να κριθεί ως συνταγματική από ένα δικαστήριο, ως αντισυνταγματική από το άλλο δικαστήριο, Άρειο Πάγο, Σ.τ.Ε., Ελεγκτικό Συνέδριο, για να πάνε μετά σε δίκη.

Καταλάβατε τι λέω τώρα; Είναι κάτι το οποίο θα έλυνε το συνταγματικό δικαστήριο. Τι θα έκανε λοιπόν -και κλείνω- το συνταγματικό δικαστήριο; Γίνεται απευθείας προσφυγή είτε από οποιοδήποτε δικαστήριο είτε από κάθε έναν που έχει έννομο συμφέρον.

Δεν το θέλετε, όμως, γιατί είναι «κακό σπυρί» το συνταγματικό δικαστήριο για σας. Γιατί θέλετε η Κυβέρνησή σας -όλες οι κυβερνήσεις, όσοι κυβερνήσατε- να κάνετε πολύ απλά ό,τι θέλετε και να αποφασίζει η πλειοψηφία αν είναι κάτι συνταγματικό ή όχι. Πού ακούστηκε αυτό, η Βουλή των Ελλήνων να αποφασίζει για τη συνταγματικότητα ή όχι ενός νόμου;

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω με αυτό και θα δευτερολογήσω μετά ως Κοινοβουλευτικός Εκπρόσωπος, για να πω για κάτι άλλα που ακούστηκαν σήμερα εδώ.

Κλείνω και λέω το εξής. Εσείς ευτελίζετε, κύριε Πιερρακάκη, η Κυβέρνησή σας, το Σύνταγμά μας. Το έχετε κάνει «ακορντεόν», το έχετε «ξεχειλώσει». Το Σύνταγμα αναφέρει παντού μέσα «ως ορίζει ο νόμος». Και το έχετε κάνει πραγματικά «κουρελόχαρτο». Και το λέμε με λύπη αυτό.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Αριστερά ο κ. Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η θέση μου ως νομικού είναι κατά κάποιον τρόπο, θα έλεγε κανείς, παράδοξη αυτή τη στιγμή, με την έννοια ότι καλούμαι να υπερασπιστώ τα απολύτως αυτονόητα.

Θα κάνω ένα προκαταρκτικό σχόλιο. Πότε ο νόμος απαιτεί, κύριε Υπουργέ, ερμηνεία; Πότε εμφιλοχωρεί η ανάγκη ερμηνείας του νόμου; Όταν το νόημα μιας διάταξης είναι ασαφές ή διακυβευόμενο.

Επομένως, στη συγκεκριμένη περίπτωση είναι πάρα πολύ δύσκολο -θα έλεγα, αδύνατον- να ισχυριστεί ο οποιοσδήποτε ότι οι παράγραφοι 5 και 8 του άρθρου 16 έχουν ασαφές ή διακυβευόμενο νόημα, για να μπούμε καν στη συζήτηση περί της ερμηνείας τους. Αυτό, δε, δηλαδή η απόλυτη απαγόρευση της ίδρυσης ανώτατων σχολών από ιδιώτες, γίνεται δεκτό και κατά πάγια νομολογία του Συμβουλίου της Επικρατείας, όπως είναι απολύτως λογικό, εύλογο και κανονικό.

Ποια είναι τώρα τα βασικά επιχειρήματα τα οποία χρησιμοποιεί η Κυβέρνηση για να μας πείσει ότι χρειάζεται ερμηνεία; Και τι ερμηνεία κάνει η Κυβέρνηση; Μας λέει ότι δήθεν υπάρχει σύγκρουση μεταξύ του ελληνικού Συντάγματος, του άρθρου 16, και του Ενωσιακού Δικαίου.

Γνωρίζετε, όμως, πάρα πολύ καλά ότι τέτοια σύγκρουση δεν υφίσταται στο άρθρο 16, για τον απλούστατο λόγο ότι η αρμοδιότητα της Ευρωπαϊκής Ένωσης στα ζητήματα της εκπαίδευσης είναι συμπληρωματική, πράγμα το οποίο σημαίνει ότι αυτή τη στιγμή δεν μπορεί κανονιστικά να αναγκάσει ούτε η Ευρωπαϊκή Ένωση ούτε η Ευρωπαϊκή Επιτροπή ούτε το Ευρωπαϊκό Δικαστήριο την Ελλάδα να προχωρήσει σε νομοθέτηση και εναρμόνιση του δικαίου της με μια υποτιθέμενη υποχρέωση η οποία δεν υφίσταται.

Δεν υπάρχει, λοιπόν, σύγκρουση Ενωσιακού και Εθνικού Δικαίου στα ζητήματα της εκπαίδευσης. Πάει αυτό.

Δεύτερο ζήτημα. Επικαλείται η Κυβέρνηση τη λεγόμενη δυναμική ερμηνεία. Τι είναι η δυναμική ερμηνεία; Ότι θα πρέπει το Σύνταγμα να ερμηνευθεί με τέτοιον τρόπο ώστε να προσαρμοστεί στις οικονομικές, κοινωνικές εξελίξεις οι οποίες έχουν, εν πάση περιπτώσει, προχωρήσει από το 1975 όταν θεσπίστηκε η συγκεκριμένη διάταξη. Εδώ, βεβαίως, να υπενθυμίσουμε ότι η συζήτηση για την αναθεώρηση του άρθρου 16 έχει γίνει και το 2001 και το 2008 και έχει απορριφθεί. Αντίστοιχα είχε απορριφθεί και το 2019. Επομένως, καμμία δυναμική ερμηνεία δεν μπορεί να αμφισβητήσει αυτές τις πραγματικότητες οι οποίες έχουν καταγραφεί στα Πρακτικά των θεωρητικών Βουλών. Η δυναμική ερμηνεία όμως, αυτή την οποία επικαλείστε, μετατρέπεται τελικά σε μια τεχνολογία ευθείας παραβίασης του Συντάγματος η οποία ξηλώνει, ανατρέπει πλήρως το νόημα των κανόνων που εμπεριέχει το άρθρο 16. Οδηγεί σε έναν απόλυτο νομικό σκεπτικισμό όπου τελικά όλα επιτρέπονται.

Με την επίκληση της ανάγκης για δήθεν προσαρμογή σε δήθεν αντικειμενικές εξελίξεις οδηγούμαστε σε αυτό το οποίο οι νομικοί ονομάζουν ως contra legem ερμηνεία. Δηλαδή, ερμηνεία η οποία έρχεται σε άμεση αντίθεση με το γράμμα του νόμου. Αν, λοιπόν, κύριε Υπουργέ, το «απαγορεύεται η σύσταση ανώτατων σχολών από ιδιώτες» μπορεί να ερμηνευτεί ως «επιτρέπεται η σύσταση ανώτατων σχολών από ιδιώτες» τότε είναι προφανές ότι αφαιρείται πια το έδαφος για τη στοιχειώδη συνεννόηση μεταξύ των ανθρώπων.

(Χειροκροτήματα)

Πλέον δεν έχουμε ούτε έναν στοιχειώδη κοινό τόπο πάνω στον οποίο μπορούμε να συνεννοούμαστε. Δηλαδή, να εννοούμε τα ίδια πράγματα με τις ίδιες λέξεις. Παραβιάζονται οι αρχές της λογικής. Και κλείνω με αυτό. Ακούστε. Υπάρχουν δύο βασικές αρχές της λογικής. Όλα τα εγχειρίδια λογικής ξεκινάνε με την αρχή της ταυτότητας και την αρχή της μη αντίφασης. Η αρχή της ταυτότητας είναι «α είναι ίσο με α». Η αρχή της μη αντίφασης είναι ότι «το α δεν μπορεί να είναι μη α». Κάθε έννοια, δηλαδή, δεν μπορεί να είναι αντίθετη προς τον εαυτό της. Διότι, τότε βρίσκεσαι πέραν καν του στοιχειώδους εδάφους που επιτρέπει όχι την ερμηνεία του Συντάγματος, βρίσκεσαι πέραν του στοιχειώδους εδάφους που επιτρέπει την ύπαρξη πολιτισμού. Μπορεί να σας ακούγεται υπερβολικό αλλά η αρχή της μη αντίφασης και η αρχή της ταυτότητας είναι η στοιχειώδης αν θέλετε βάση της ύπαρξης ανθρώπινου πολιτισμού. Με αυτή την έννοια στο εξής επιτρέπονται όλα.

Είμαστε στο απόλυτο κοινωνικό χάος με αυτό το οποίο κάνετε. Και πρόκειται για ζήτημα το οποίο υπερβαίνει την παραβίαση του άρθρου 16 του Συντάγματος. Αφορά τη συνταγματική νομιμότητα στο σύνολό της. Στο εξής οποιαδήποτε Κυβέρνηση μπορεί να ερμηνεύει όπως θέλει, όποτε θέλει, contra legem και στην πραγματικότητα καταρρέει κάθε έννοια ομαλής κοινωνικής συμβίωσης. Και είναι ακριβώς γι’ αυτόν τον λόγο που εμείς κάνουμε την πρόταση και την επαναφέρουμε και στο ΠΑΣΟΚ και στον ΣΥΡΙΖΑ και στο Κομμουνιστικό Κόμμα και στην Πλεύση Ελευθερίας για την κατάθεση πρότασης δυσπιστίας απέναντι στην Κυβέρνηση η οποία αυτή τη στιγμή ναρκοθετεί την ίδια τη συνταγματική νομιμότητα στο σύνολό της.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και τρεις συνοδοί εκπαιδευτικοί από το 1ο Πειραματικό Σχολείο Πύργου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώνουμε με τους λέγοντες της αντίρρησης συνταγματικότητας με τον εκπρόσωπο της Νίκης κ. Ρούντα.

Παρακαλώ, κύριε συνάδελφε.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, από τα αναφερόμενα στο άρθρο 16, παράγραφοι 1 και 2 του Συντάγματος, καθίσταται σαφής η άμεση και στενή διασύνδεση της έννοιας της διδασκαλίας με την επιστημονική γνώση και τη διάδοση αυτής πάντοτε σε καθεστώς ελευθερίας και άρα χωρίς καμμία καθοδήγηση και εξάρτηση αποτελώντας υποχρέωση του ελληνικού κράτους. Σύμφωνα δε με το ίδιο το γραπτό κείμενο του ελληνικού Συντάγματος τόσο η ακαδημαϊκή ελευθερία όσο και η ελευθερία της διδασκαλίας δεν απαλλάσσονται από το καθήκον υπακοής στα όσα ορίζει το Σύνταγμα. Αυτό σημαίνει ότι περιορίζονται μόνο για λόγους προστασίας άλλων συνταγματικών έννομων αγαθών, χωρίς όμως αυτό συγχρόνως να σημαίνει ότι αναιρείται η άμεση και στενή σχέση της ελευθερίας με την ακαδημαϊκή διδασκαλία.

Το ίδιο το άρθρο 16 του Συντάγματος στην παράγραφο 4 ορίζει επίσης ξεκάθαρα ότι όλοι οι Έλληνες έχουν δικαίωμα δωρεάν παιδείας σε όλες τις βαθμίδες της στα κρατικά εκπαιδευτήρια. Εδώ, λοιπόν, θεμελιώνεται ένα βασικότατο και θεμελιώδες χαρακτηριστικό στοιχείο και γνώρισμα της παρεχόμενης παιδείας ότι αποτελεί δικαίωμα για κάθε φυσικό πρόσωπο και μάλιστα δωρεάν.

Περαιτέρω από τις διατάξεις του άρθρου 16, παράγραφοι 5 και 8 του Συντάγματος, προκύπτει με τον πλέον σαφή και κατηγορηματικό τρόπο ότι η ανώτατη εκπαίδευση παρέχεται στην Ελλάδα αποκλειστικώς από ιδρύματα που αποτελούν νομικά πρόσωπα δημοσίου δικαίου πλήρως αυτοδιοικούμενα, ενώ απαγορεύεται απολύτως η σύσταση σχολών ανώτατης εκπαίδευσης από ιδιώτες ασχέτως του προορισμού ή του χαρακτήρα των σχολών αυτών. Το ελληνικό Σύνταγμα, λοιπόν, είναι και σαφές και επιτακτικό ως προς το ζήτημα αυτό. Και, μάλιστα, είναι επιτακτικότερο απ’ ό,τι σε άλλες διατάξεις. Δεν είναι εξάλλου τυχαίο σε καμμία περίπτωση ότι στο άρθρο 16 του Συντάγματος χρησιμοποιήθηκαν λέξεις και φράσεις όπως «παρέχεται αποκλειστικά» και «απαγορεύεται» οι οποίες εννοιολογικά και σημασιολογία έχουν ιδιαίτερο βάρος, ένταση και δεν αφήνουν απολύτως κανένα περιθώριο παρερμηνείας. Δεν επιδέχονται, δηλαδή, περισσότερα νοήματα και για τον λόγο αυτό τίθενται στο κείμενο του Συντάγματος απόλυτα, χωρίς, δηλαδή, καμμία επιφύλαξη περί δυνατότητας άλλης ερμηνείας. Είναι μια θεμελιώδης επιλογή του συντακτικού νομοθέτη η οποία πρέπει να σημειωθεί ότι παρέμενε αναμφισβήτητη και αναλλοίωτη στο πλαίσιο όλων των προηγούμενων συνταγματικών αναθεωρήσεων οι οποίες έγιναν στην Ελλάδα. Ουδείς τόλμησε να ερμηνεύσει αυτή τη διάταξη Συντάγματος με διαφορετικό τρόπο. Ως εκ τούτου, οι ρυθμίσεις του παρόντος σχεδίου νόμου είναι αντισυνταγματικές ως αντίθετες στο άρθρο 16 του Συντάγματος.

Το σχέδιο νόμου αυτό προβλέπει τη δυνατότητα λειτουργίας πανεπιστημίων με τη μορφή νομικών προσώπων του ιδιωτικού δικαίου, τα αποκαλούμενα νομικά πρόσωπα πανεπιστημιακής εκπαίδευσης. Όμως το Σύνταγμα ορίζει ότι η ανώτατη εκπαίδευση παρέχεται αποκλειστικά από νομικά πρόσωπα δημοσίου δικαίου. Κατά το νομοσχέδιο τα νομικά πρόσωπα πανεπιστημιακής εκπαίδευσης, όπως τα ονομάζει μπορεί να είναι δημόσια ή ιδιωτικά. Όμως το Σύνταγμα ορίζει πως η σύσταση ανώτατων σχολών από ιδιώτες απαγορεύεται. Αυτό ορίζει ξεκάθαρα η παράγραφος 5 του άρθρου 16 του Συντάγματος. Η λέξη αποκλειστικά δεν αφήνει περιθώρια εξαιρέσεων, ερμηνειών και πόσω μάλλον παρερμηνειών. Πρόκειται για μία απόλυτη απαγόρευση.

Κανένα πανεπιστήμιο δεν επιτρέπεται να λειτουργεί στην Ελλάδα, αν δεν είναι οργανωμένο ως νομικό πρόσωπο δημοσίου δικαίου ιδρυματικού χαρακτήρα.

Εξίσου σαφής είναι και η ερμηνεία της διάταξης από τα δικαστήρια, όπως προσφάτως το Συμβούλιο της Επικρατείας με την απόφαση 922/2023 επανέλαβε την πάγια σχετική νομολογία του και με άλλες παρόμοιες αποφάσεις. Δηλαδή, απαγορεύει, με άλλα λόγια, το πανεπιστήμιο-επιχείρηση, είτε ιδιωτικό είτε κρατικό.

Η πανεπιστημιακή εκπαίδευση δεν επιτρέπεται να παρέχεται στο πλαίσιο συμβατικών υποχρεώσεων και σχέσεων ως παροχή υπηρεσιών. Τα πανεπιστήμια δεν είναι επιχειρήσεις. Η ανώτατη εκπαίδευση, κατά το άρθρο 16, δεν είναι εμπόρευμα κατά το Σύνταγμα και ούτε πρέπει να γίνει. Γι’ αυτό ο συνταγματικός νομοθέτης κατοχύρωσε τη δωρεάν πανεπιστημιακή παιδεία, ώστε να έχουν πρόσβαση σε αυτή όλοι οι Έλληνες πολίτες, ανεξαρτήτως οικονομικών δυνατοτήτων.

Η παράκαμψη αυτής της συνταγματικής δέσμευσης γίνεται προσπάθεια με το παρόν σχέδιο νόμου να υπερκεραστεί με την επίκληση του δικαίου της Ευρωπαϊκής Ένωσης, δηλαδή, με κάποια ερμηνεία που να προσαρμόζει το νόημά της, έτσι ώστε να επιτρέπεται η παροχή ανώτατης εκπαίδευσης από ιδιώτες. Δεν μας εξηγεί, όμως, ούτε ο Υπουργός ούτε το σχέδιο νόμου ούτε η Κυβέρνηση, καθώς η αναθεώρηση αυτή έχει ξεκινήσει εδώ και είκοσι χρόνια, γιατί αυτή η ερμηνεία αποκαλύφθηκε τώρα. Αν, λοιπόν, το Ενωσιακό Δίκαιο επέβαλε την εγκατάσταση ιδιωτικών πανεπιστημίων ως άσκηση ενωσικού δικαιώματος, η επιτροπή θα εγκαλούσε το ελληνικό κράτος στο δικαστήριο της Ένωσης και η κυβερνώσα παράταξη δεν θα επιχειρούσε τρεις φορές -ανεπιτυχώς- την αναθεώρηση των συνταγματικών περιορισμών.

Το παρόν σχέδιο νόμου με τις εισαγόμενες ρυθμίσεις του, αναφορικά με την ίδρυση και λειτουργία παραρτημάτων ξένων πανεπιστημίων στη χώρα, εισάγει μια πρωτοφανή και προφανή ανισότητα στην πρόσβαση στην ανώτατη εκπαίδευση. Ενώ, λοιπόν, για την εισαγωγή στα ελληνικά ΑΕΙ διεξάγονται διαγωνιστικές, πανελλαδικές εξετάσεις, στα ξένα πανεπιστήμια που θα λειτουργούν εντός της ελληνικής επικράτειας, δεν θα ισχύουν οι ίδιοι κανόνες εισαγωγής. Σύμφωνα μάλιστα με το σχέδιο νόμου, η βάση εισαγωγής θα προκύπτει από τον μικρότερο εκ των μέσων όρων των βαθμολογιών του συνόλου των εξεταζομένων ανά επιστημονικό πεδίο, πολλαπλασιαζόμενο με τον συντελεστή 0,8.

Το νομοσχέδιο, λοιπόν, καθιερώνει πρόσβαση δύο ταχυτήτων: Μία με ανταγωνιστική διαδικασία εξετάσεων στα δημόσια πανεπιστήμια, ενώ από την άλλη πλευρά καθιερώνει μια ελάχιστη βαθμολογική επίδοση στα νομικά πρόσωπα πανεπιστημιακής εκπαίδευσης. Αυτή η ρύθμιση είναι προδήλως αντισυνταγματική, καθώς δεν εξασφαλίζει την ισότιμη πρόσβαση όλων των Ελλήνων στην εκπαίδευση.

Κλείνοντας, θεωρούμε ότι οι ρυθμίσεις του παρόντος νομοσχεδίου είναι προδήλως αντισυνταγματικές, αναφορικά με τα ιδιωτικά πανεπιστήμια, τόσο επί της αρχής όσο και στο σύνολό τους, όπως εξάλλου προκύπτει και από την πάγια νομολογία του Συμβουλίου της Επικρατείας.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ακολουθεί η τοποθέτηση του αντιλέγοντα από την πλευρά της Νέας Δημοκρατίας κ. Πλεύρη.

Παρακαλώ, κύριε συνάδελφε.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, προφανώς τώρα θα σταθώ μόνο στο κομμάτι το συνταγματικό, το οποίο αναπτύχθηκε, γιατί στην πορεία θα τοποθετηθούμε και επί της πολιτικής διαφωνίας η οποία υπάρχει.

Και σίγουρα η συζήτηση αυτή είναι μια συζήτηση που γίνεται σε ένα κεντρικό θέμα, το οποίο έχει απασχολήσει πάρα πολύ και σε ιδεολογικό επίπεδο την Εθνική Αντιπροσωπεία.

Ακούστηκαν διάφορες τοποθετήσεις που έφτασαν στο σημείο να μας πούνε κατά πόσο συνάδουν αυτά που λέμε, τα ερμηνευτικά θέματα, με τη λογική και την απλή κατανόηση. Ακούστηκε, επιπλέον, ότι φέρνουμε ντάλα μεσημέρι αυτό το νομοσχέδιο, όταν κατηγορούμαστε άλλες φορές ότι το φέρνουμε βράδυ. Μεσημέρι να μην το φέρνουμε, βράδυ να μην το φέρνουμε, το πρωί στην Αριστερά έχετε μια δυσκολία να ξυπνάτε, πότε να τα φέρνουμε αυτά τα νομοσχέδια;

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Πάμε, λοιπόν. Εάν τα πράγματα είναι τόσο απλά όσο τα λέτε, εάν τα πράγματα τα ερμηνευτικά είναι τόσο απλά όσο ακούστηκε, ότι δεν υπάρχει ερμηνευτικό πρόβλημα και είναι ξεκάθαρα, σας ρωτώ: Στην πρώτη και βασική αρχική απόφαση του Σ.τ.Ε., την 3457/1998, υπήρχε ή δεν υπήρχε μειοψηφία; Οι δικαστές δηλαδή που ψήφισαν, δεν καταλάβαιναν τα ερμηνευτικά θέματα;

Το γεγονός ότι στο άρθρο 16, παράγραφος 4, το οποίο το επικαλεστήκατε από αυτό εδώ το Βήμα, αναφέρεται ρητώς ότι όλοι οι Έλληνες έχουν δικαίωμα στη δωρεάν παιδεία σε όλες τις βαθμίδες και στα πανεπιστήμια, υπήρξε η απόφαση 2411/2012 του Σ.τ.Ε. η οποία ήρθε και είπε ότι τα μεταπτυχιακά τμήματα μπορούν να γίνονται επ’ αμοιβή; Δεν έκανε εκεί πέρα το Σ.τ.Ε. ερμηνεία του «δωρεάν» και αν διαβάσετε την απόφαση, αναφέρεται ότι ο συντακτικός νομοθέτης δεν μπορούσε να προβλέψει όλα τα δεδομένα που υπήρχαν.

Αυτό ως εισαγωγή το αναφέρω, διότι πρέπει να καταλάβετε ότι όταν σας λέμε ότι η ερμηνεία του Συντάγματος γίνεται και βάσει του Ενωσιακού Δικαίου, αυτό δεν σημαίνει ότι καταστρατηγείται το Σύνταγμα. Και η θεωρία ενός ζωντανού Συντάγματος έχει να κάνει με το ότι το Σύνταγμα το συγκεκριμένο, με τις αρχές και αξίες που πρεσβεύει, προφανώς, ερχόμαστε και το εφαρμόζουμε με βάση τα δεδομένα που υπάρχουν.

Πάμε, λοιπόν, να δούμε τώρα τα συγκεκριμένα άρθρα, τα οποία αναφέρετε και λέτε ότι πάσχουν αντισυνταγματικότητας. Αναφέρεστε στο άρθρο 16, παράγραφος 8. Αφού μας αρέσει η γραμματική ερμηνεία, όπως το θέλετε, σε τι αναφέρεται το 16, παράγραφος 8 ως αποκλειστική απαγόρευση; Στη σύσταση. Αυτό αναφέρει, άμα θέλετε να πάμε στη γραμματική ερμηνεία. «Σύσταση ανωτάτων εκπαιδευτικών ιδρυμάτων από ιδιώτες». Εδώ πέρα έχουμε σύσταση; Όχι. Εδώ έχουμε εγκατάσταση ήδη υπαρχόντων νομικών προσώπων που λειτουργούν ως ανώτατα εκπαιδευτικά ιδρύματα σε χώρες της Ευρωπαϊκής Ένωσης, που έρχονται εδώ, προκειμένου να κάνουνε παράρτημα.

Και ποια είναι η καινούργια συνθήκη, κυρίες και κύριοι συνάδελφοι, που δεν υπήρχε προηγουμένως; Είναι η απόφαση του Δικαστηρίου Ευρωπαϊκής Ένωσης για την Ουγγαρία του 2020 που έκρινε ότι η επ’ αμοιβή και σταθερή, βάσει παροχής υπηρεσιών, εκπαιδευτικών -επ’ αμοιβή- υπάγεται στο άρθρο 49 της Συνθήκης λειτουργίας της Ευρωπαϊκής Ένωσης και άρα απαγορεύεται να μην επιτρέψεις την ελευθερία κίνησης. Άρα υπήρξε μια συνθήκη και, πάλι, στο γράμμα του Συντάγματος ερχόμαστε και φέρνουμε ένα πλαίσιο νόμου που αναφέρεται, όχι σε εξαρχής σύσταση ιδρυμάτων στην Ελλάδα, αλλά στη λειτουργία παραρτημάτων.

Και επειδή επικαλεστήκατε τη λογική, θέλω να μου εξηγήσετε με τη λογική κάτι: Ένας Έλληνας που αύριο το πρωί πηγαίνει στο Βερολίνο και παίρνει ένα πτυχίο και έρχεται εδώ, αναγνωρίζεται και εργάζεται, είναι συνταγματικό. Ο ίδιος Έλληνας που θα μείνει εδώ πέρα και θα έχει γίνει ένα παράρτημα από το Βερολίνο στην Ελλάδα με τις ίδιες συνθήκες που θα πάρει το πτυχίο στο Βερολίνο, αυτό είναι αντισυνταγματικό; Εδώ δεν βλέπετε ότι υπάρχει μία πλήρης λογική αντίφαση;

(Θόρυβος από την πτέρυγα της Νέας Αριστεράς)

Εγώ δεν διέκοψα κανέναν...

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πλεύρη, παρακαλώ.

Ακούστηκαν όλες οι απόψεις, χωρίς να υπάρχει αυτή η προσπάθεια -να το πω έτσι- να μη μιλήσει οποιοσδήποτε. Παρακαλώ, αφήστε να ακουστεί και ο αντιλέγων.

**ΑΘΑΝΑΣΙΟΣ ΠΛΕΥΡΗΣ:** Τώρα, πάμε στο δεύτερο σκέλος. Άρα το άρθρο 16 παράγραφος 8 είναι σύσταση, εδώ όμως δεν έχουμε σύσταση.

Δεύτερο σκέλος, ότι τα ανώτατα εκπαιδευτικά ιδρύματα θα γίνουν από νομικά πρόσωπα δημοσίου δικαίου, όμως συνεχίζει -προσέξτε- «παρέχεται αποκλειστικά από νομικά πρόσωπα δημοσίου δικαίου, τα ιδρύματα αυτά τελούν υπό την εποπτεία του κράτους».

Γνωρίζετε κάποιο νομικό πρόσωπο δημοσίου δικαίου που δεν τελεί υπό την εποπτεία του κράτους, αφού είναι νομικό πρόσωπο δημοσίου δικαίου; Δεν υπάρχει.

Άρα πάμε στο τι ερμηνεύει εδώ το Σύνταγμα. Αυτό που ενδιαφέρει το Σύνταγμα είναι να μην υπάρχουν ιδιωτικά, με την έννοια της κερδοσκοπίας, και να έχει και τον απόλυτο έλεγχο το κράτος. Συμβαίνει αυτό τώρα; Ναι, διότι δημιουργούμε ένα νομικό πρόσωπο πανεπιστημιακής εκπαίδευσης, με τα χαρακτηριστικά να μην είναι ιδιωτικό -είναι ένα sui generis, όπως αναφέρει και η Επιστημονική Επιτροπή-, παράλληλα, όμως, υπάρχει Εθνική Αρχή Ανώτατης Εκπαίδευσης που έχει όλη την εποπτεία και άρα αυτό το οποίο μας ζητάει το Σύνταγμα στο άρθρο 16 παράγραφος 5, του μη κερδοσκοπικού και της εποπτείας του κράτους, πληρούται απολύτως και δεν υπάρχει καμμία αντισυνταγματική προσέγγιση.

Το τρίτο το οποίο έχετε επικαλεστεί, είναι το άρθρο 16 παράγραφος 6, ότι οι καθηγητές θα πρέπει να είναι δημόσιοι λειτουργοί. Η συγκεκριμένη διάταξη είναι σαφές ότι αναφέρεται σε προστασία καθηγητών ως προς τον τρόπο λειτουργίας και σε καμμία περίπτωση σε σύνδεση με τον δημόσιο χαρακτήρα. Επομένως ούτε σε αυτό το σημείο πάσχει συνταγματικότητας το συγκεκριμένο νομοσχέδιο το οποίο έρχεται.

Είναι, προφανώς, δύσκολα θέματα αυτά τα οποία θα κληθούν προφανώς να επιλύσουν στο Συμβούλιο της Επικρατείας; Προφανώς και είναι δύσκολα θέματα. Και εμείς εδώ -προσέξτε- χωρίς να αναπτύξουμε μια κεντρική θεωρία που υπάρχει, ότι βάσει του άρθρου 28 μπορούμε να μιλήσουμε για υποχρέωση προσαρμογής του Συντάγματος στη Συνθήκη της Ευρωπαϊκής Ένωσης -που υποστηρίζεται από πολλούς συνταγματολόγους η συγκεκριμένη θέση-, εμείς ερχόμαστε και λέμε ότι δεν κάνουμε ούτε αυτό στη συγκεκριμένη περίπτωση.

Με βάση τη Συνθήκη της Ευρωπαϊκής Ένωσης έχουμε πάει στα όρια τα οποία μπορούν να ερμηνευτούν βάσει του γράμματος και του πνεύματος του άρθρου 16 και επομένως πληρούμε απόλυτα τον σεβασμό μας απέναντι στο άρθρο 16 και, παράλληλα, πηγαίνουμε τη μεταρρύθμιση στον βαθμό τον οποίο θεωρούμε ότι είναι συνταγματικά αποδεκτή.

Κλείνοντας, κύριε Πρόεδρε, γιατί κι αυτό είναι το κεντρικό θέμα, άκουσα τα κόμματα να επικαλούνται και έχω ακούσει και το ΠΑΣΟΚ να το επικαλείται ότι στο άρθρο 16 θα συμφωνήσουμε με την αναθεώρηση, αλλά δεν συμφωνούμε με το συγκεκριμένο άρθρο.

Κύριοι του ΠΑΣΟΚ, πρέπει να κάνετε την αυτοκριτική σας. Γιατί το 2008, όταν ο Κώστας Καραμανλής έφερε την αναθεώρηση, εσείς φύγατε και δυστυχώς φύγανε και στελέχη του ΠΑΣΟΚ σήμερα, ο κ. Βενιζέλος, η κ. Διαμαντοπούλου, οι οποίοι επικαλούνται ότι είναι ορθό το συγκεκριμένο νομοσχέδιο, αλλά δυστυχώς τότε, το 2008, δεν έκατσαν μέσα να ψηφίσουν την αναθεώρηση και σήμερα να έχουμε ένα καθαρό τοπίο.

(Χειροκροτήματα από την πτέρυγα της Νέας Δημοκρατίας)

Ο Πρωθυπουργός, λοιπόν, Κυριάκος Μητσοτάκης και ο Υπουργός και οι Υφυπουργοί εδώ έχουμε μια σαφή δέσμευση. Οι μεταρρυθμίσεις θα προχωρήσουν. Η σημερινή μεταρρύθμιση είναι μια μεταρρύθμιση στα όρια που επιτρέπει το άρθρο 16 και όταν έχουμε και τη δύναμη να κάνουμε την πλήρη αναθεώρηση, θα ολοκληρώσουμε τη μεταρρύθμιση.

Σε καμμία περίπτωση δεν τίθεται θέμα αντισυνταγματικότητας των προτεινομένων διατάξεων και καλώ να καταψηφίσετε τις ενστάσεις αντισυνταγματικότητας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Αργοστολίου Κεφαλλονιάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα θα πάρουν με τη σειρά της κοινοβουλευτικής δύναμης όσοι Κοινοβουλευτικοί Εκπρόσωποι το επιθυμούν.

Από την Πλεύση Ελευθερίας θα πάρει τον λόγο η Πρόεδρος, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξεκίνησα προηγουμένως την τοποθέτησή μου λέγοντας ότι σημασία δεν έχει τι λέει κανείς, αλλά τι κάνει. Σήμερα το πρωί, σε τηλεοπτική εκπομπή που με ρώτησαν, είπα κάτι που θέλω να το πω και εδώ, ότι δηλαδή η Πλεύση Ελευθερίας δημιουργήθηκε για να μην υπάρξουν ξανά τύποι σαν τον κ. Τσίπρα, που θα κοροϊδέψουν τον κόσμο με ωραία λόγια, τα οποία μέρα μεσημέρι θα τα ανατρέψουν και θα αναστρέψουν.

Στην Αίθουσα αυτή τον Φλεβάρη του 2015 ο κ. Τσίπρας έλεγε: «Είμαστε κάθε λέξη του Συντάγματος». Προέδρευα σε αυτή τη συνεδρίαση και συγκινήθηκα προεδρεύοντας. Και ήταν μέρα μεσημέρι όταν ο ίδιος άνθρωπος, που με αυτές τις διακηρύξεις πήρε την εμπιστοσύνη πάρα πολλών ανθρώπων και νέων ανθρώπων και ολόκληρης της κοινωνίας, ήρθε να παραβιάσει όχι απλώς το Σύνταγμα, αλλά και το δεσμευτικό συνταγματικό δημοψήφισμα που έγινε στις 5 Ιουλίου του 2015. Το δημοψήφισμα που προβλέπεται στο Σύνταγμα και είχε ως αποτέλεσμα ένα ηχηρότατο «όχι», το οποίο ο κ. Τσίπρας και πολλοί πρόθυμοι υποστυλωτές και υποστηρικτές του τότε, το έκαναν μέρα μεσημέρι «ναι».

Για να μην παρεξηγούμαστε, λοιπόν, εδώ μέσα, επειδή κάποιοι το Σύνταγμα θα το υπερασπιστούμε και με την ύπαρξή μας -κι εγώ προσωπικά ανήκω σε αυτούς και έχω δύο γονείς που έδωσαν και την προσωπική τους ελευθερία όταν καταλύθηκε το Σύνταγμα-, θεωρώ πολύ σημαντικό να μην ακούγονται εδώ μέσα ανέξοδες κορώνες από μη δικαιούμενα πρόσωπα, γιατί έτσι δεν πρόκειται το Σύνταγμα να το υπερασπιστεί η κοινωνία, αλλά αντίθετα η κοινωνία πάλι θα παραπλανηθεί.

Κύριε Τζανακόπουλε, η στοιχειώδης συνεννόηση μεταξύ των ανθρώπων καταλύθηκε, όταν είπατε και εσείς και ο κ. Τσακαλώτος και πολλοί που είναι σήμερα μαζί σας ότι το «όχι» είναι «ναι». Τότε καταλύθηκε η στοιχειώδης συνεννόηση μεταξύ των ανθρώπων. Και το Σύνταγμα καταλύθηκε όταν ήρθατε στο γραφείο μου, ως Προέδρου της Βουλής, απεσταλμένος του τότε Πρωθυπουργού, με τον κ. Φίλη να χτυπάει τα χέρια του -τα θυμάστε- και ζητήσατε να συμπράξω εγώ στην κατάλυση του Συντάγματος, πράγμα που δεν έκανα. Και εισέπραξα την απειλή του κ. Φίλη ότι «θα σε τελειώσουμε».

Για να συνεννοούμαστε, λοιπόν, το Σύνταγμα το υπερασπίζεται κανείς από θέση ευθύνης, από θέση εξουσίας, το υπερασπίζεται όταν μπορεί να το παραβιάσει, γιατί του το επιτρέπει η εξουσία του, και δεν το κάνει. Το Σύνταγμα το υπερασπίζεται κανείς με την ύπαρξή του όταν αντιστέκεται και έχει σημασία αυτό που κάνει.

Και στην κ. Τζάκρη, λοιπόν, που την άκουσα ως Βουλευτή του ΠΑΣΟΚ τότε να λέει ψηφίζω τα μνημόνια και ψηφίζω και αυτό το μνημόνιο και είναι η τελευταία φορά που το κάνω και το κάνω με το πιστόλι στον κρόταφο, αλλά μετά το ξανάκανε ως Βουλευτής του ΣΥΡΙΖΑ, το ίδιο θα πω. Είναι ύβρις η κ. Τζάκρη που έχει ψηφίσει, νομίζω, όλα τα μνημόνια κατάλυσης του Συντάγματος να έρχεται εδώ και να βγάζει λόγους για το «114». Γιατί κάποιοι άνθρωποι δώσανε και τη ζωή τους και την ελευθερία τους και το Σύνταγμα έχει ακριβώς αυτή την έννοια, ότι για να το υπερασπιστείς δεν λογαριάζεις την καρέκλα σου, είτε υπουργική είτε πρωθυπουργική είτε βουλευτική. Δεν λογαριάζεις τίποτε.

Τα παιδιά που είναι στους δρόμους και διαδηλώνουν αυτή την αίσθηση σύνδεσης έχουν με την υπεράσπιση του Συντάγματος και μην τα προσβάλλετε εσείς που την κρίσιμη στιγμή επιλέξατε την καρέκλα σας, επιλέξατε τη βουλευτική και υπουργική αποζημίωση, κάποιοι επιλέξατε υπουργικές θέσεις που πήρατε αφού ψηφίσατε μνημόνια κι έρχεστε σήμερα και εμφανίζεστε ως υπερασπιστές του Συντάγματος που εσείς καταλύσατε. Τουλάχιστον παρούσης εμού μέσα στη Βουλή, αυτό δεν θα ακούγεται ανέξοδα!

Έρχομαι στις διάφορες ενστάσεις αντισυνταγματικότητας, γιατί νομίζω ότι ήταν αποκαλυπτική η συζήτηση.

Ήταν αποκαλυπτική και γιατί ακούσαμε το Κομμουνιστικό Κόμμα να κάνει ένσταση αντισυνταγματικότητας. Εγώ χαίρομαι γι’ αυτό, κύριοι του ΚΚΕ, που κάνατε ένσταση αντισυνταγματικότητας και υπερασπίζεστε το Σύνταγμα. Δεν χάρηκα καθόλου όταν αποχωρήσατε από τη συζήτηση περί συνταγματικότητας του νομοσχεδίου για την ισότητα στον γάμο και τη τεκνοθεσία, γιατί αυτή η αποχώρηση ήταν επιλήψιμη, δεν ήταν απλώς κακή, ήταν επιλήψιμη. Αποχωρήσατε για να μην ψηφίσετε ότι είναι αντισυνταγματικό ένα νομοσχέδιο περί ισότητας και νομίζω ότι στον κόσμο που σας εμπιστεύεται αναλογεί κάτι πολύ διαφορετικό.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ λίγο σύντομα, γιατί πρέπει να ολοκληρωθεί η συζήτηση περί αντισυνταγματικότητας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Μην ανησυχείτε. Θα τοποθετηθώ.

Άκουσα πάρα πολλές ερμηνείες του Συντάγματος και με προβλημάτισε πάρα πολύ ότι συμπίπτει ο κ. Πλεύρης με τον κ. Τζανακόπουλο, που λένε ότι υπερισχύει το Ευρωενωσιακό Δίκαιο του Συντάγματος. Απλώς ο ένας λέει ότι το Ευρωενωσιακό Δίκαιο υπαγορεύει «αυτά και αυτά», ο άλλος λέει δεν τα υπαγορεύει «αυτά και αυτά».

Εμείς είμαστε ξεκάθαροι. Το Σύνταγμα υπερισχύει όλων και αυτό λέει και το νομοσχέδιο. Το νομοσχέδιο λέει ξεκάθαρα -και σε αυτό εμείς θα επιμείνουμε, γιατί δεν ακούγεται- ότι: «Στόχος είναι η υψηλής ποιότητας ανώτατη εκπαίδευση χωρίς διακρίσεις και αποκλεισμούς, σεβόμενοι την αρχή της αξιοκρατίας και τον κοινωνικό ρόλο της ανώτατης εκπαίδευσης, να παράγουν και να μεταδίδουν τη γνώση μέσω της διδασκαλίας». Και στη συνέχεια λέει ότι στο αντικείμενο αυτών των παραρτημάτων είναι η άσκηση και η παροχή παιδείας, με εποπτεία από τα αρμόδια όργανα της ελληνικής πολιτείας, με γνώμονα το γενικό συμφέρον και τις επιταγές του Συντάγματος. Πιο πάνω λέει και μιλώ για τα άρθρα 130 και 131: «Σύμφωνο με τον συνταγματικό προορισμό της ανώτατης εκπαίδευσης».

Αυτά που είπε ο κ. Πλεύρης το νομοσχέδιο δεν τα λέει. Αντίθετα το νομοσχέδιο μιλάει για το Σύνταγμα. Εμείς δεν θεωρούμε ότι σε αυτή τη συζήτηση προσήκει να γίνονται συνταγματικές ερμηνείες. Αντίθετα, αυτό που εμείς πιστεύουμε είναι ότι ο νόμος και ο κάθε νόμος πρέπει να ερμηνεύεται κατά τρόπο συμβατό με το Σύνταγμα.

Έχει περιθώρια ερμηνείας αυτός ο νόμος συμβατής με το Σύνταγμα; Έχει ως προς κάποια σημεία και ειδικότερα μιλώ για τη νομική μορφή που έχει επιλεγεί και για τον περιορισμό στα παραρτήματα. Υπάρχουν σημεία στα οποία αυτός ο νόμος δεν μπορεί να ερμηνευθεί σύμφωνα με το Σύνταγμα; Υπάρχουν. Ποια είναι αυτά; Αυτά που ανέφερα και προηγουμένως, τα δίδακτρα και το στάτους του εκπαιδευτικού προσωπικού. Καταλύεται, δηλαδή, με αυτές τις διατάξεις η δωρεάν ανώτατη εκπαίδευση και το στάτους του εκπαιδευτικού προσωπικού ως δημοσίων λειτουργών. Αυτά είναι που εμείς θεωρούμε ότι προσκρούουν στο Σύνταγμα.

Με αυτόν τον γνώμονα θα ψηφίσουμε τις διάφορες ενστάσεις αντισυνταγματικότητας, που έχουν πολλά κίνητρα και πολλές στοχεύσεις. Η Ελληνική Λύση σάς κάνει ένσταση, λέγοντας ότι θέλει ιδιωτικά πανεπιστήμια. Άλλοι σάς λένε «θέλουμε Αναθεώρηση του Συντάγματος». Εμείς λέμε «θέλουμε σεβασμό του άρθρου 16». Θα σας θέσουμε προ της ευθύνης να υλοποιήσετε αυτές τις νομοθετικές δεσμεύσεις που υπάρχουν στο γράμμα του νομοσχεδίου σας περί σεβασμού του Συντάγματος και όχι περί Ενωσιακού Δικαίου, κύριε Πλεύρη. Δεν υπάρχουν τέτοιες διατυπώσεις μέσα στο νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και κλείνω με μια τελευταία σκέψη περί της νομολογίας και περί των συνταγματικών δικαστηρίων.

**ΠΡΟΕΔΡΕΥΩΝ (Γεώργιος Γεωργαντάς):** Όσο πιο σύντομα μπορείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε ενάμισι λεπτό το πολύ.

Μια από τις πιο δημοκρατικές κατακτήσεις του Συντάγματός μας είναι ο διάχυτος έλεγχος της συνταγματικότητας των νόμων, ότι κάθε δικαστής -και ο κατώτερος- μπορεί να κρίνει αντισυνταγματικό ένα νομοσχέδιο και όχι κάποια ανώτατα μόνο δικαστήρια και όχι τα συνταγματικά δικαστήρια. Κύριοι της Ελληνικής Λύσης, συνταγματικά δικαστήρια, διαχρονικά και ιστορικά, είχαν όλες οι χούντες. Ας μη φέρουμε στην Ελλάδα συνταγματικό δικαστήριο και ας έχουμε στον νου μας ότι δεν ζούμε στη χώρα όπου η δικαιοσύνη είναι πράγματι ανεξάρτητη για να εκφράζεται με τόσο άπλετη προκαταβολή η εμπιστοσύνη στην όποια μελλοντική νομολογία των ανώτατων δικαστηρίων.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Αριστερά ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κύριε Πιερρακάκη, θέλω να σας βάλω τρία θέματα που έχουν σχέση με την αντισυνταγματικότητα. Το πρώτο είναι για να σας βοηθήσω, γιατί σκεφτόμουν πώς θα απαντούσα εγώ -αν ήμουν Υπουργός, σε αυτή τη θέση- στον κ. Τζανακόπουλο.

Το πρώτο θέμα είναι αν πιστεύετε ότι ο Θεός, ο παντοδύναμος, δεσμεύεται από τους κανόνες της λογικής. Ξέρετε, στον Μεσαίωνα και στη θρησκεία των Εβραίων και των Χριστιανών και των Μουσουλμάνων υπήρχε μια έντονη συζήτηση αν δεσμευόταν ο ίδιος ο Θεός από τη λογική. Δηλαδή δύο συν δύο είναι τέσσερα, όλοι οι εργένηδες είναι ανύπαντροι. Δεσμευόταν λέγανε η πλειοψηφία, η μειοψηφία δεν λεγόταν. Απαντήστε σε αυτό, ίσως αργότερα, γιατί μήπως πρέπει να συμβουλευτείτε με τους συναδέλφους της Νίκης τι είναι η σωστή απάντηση σε αυτό το ερώτημα. Γιατί αυτό μπορεί να σας δώσει ένα αδιέξοδο, ότι απλώς δεν δεσμεύεστε, επειδή ο Θεός δεν δεσμεύεται από τη λογική του a priori, δεν δεσμεύεστε και εσείς.

Δεύτερον, θεωρείτε ότι η Κυβέρνηση δεσμεύεται από την a priori λογική; Θα μπορεί ο Κυριάκος να είναι εργένης και να είναι παντρεμένος με τη Μαρία; Θα μπορεί το «δύο συν δύο» στη δικιά σας Κυβέρνηση να κάνει «πέντε»; Γιατί το Σύνταγμα, όπως σας το έχουν πει, είναι ξεκάθαρο. Δεν μπορούμε συγχρόνως να πούμε ότι παρέχεται η ανώτατη πανεπιστημιακή παιδεία από το δημόσιο με αυτοδιοίκηση και με δημόσιους υπαλλήλους και να λέμε συγχρόνως ότι δεν παρέχεται αποκλειστικά από δημόσιους φορείς με αυτοδιοίκηση και δημόσιους λειτουργούς.

Το επιχείρημα του κ. Πλεύρη «μα, υπήρχαν στο Συμβούλιο Επικρατείας και άλλες απόψεις» δεν μετράει, γιατί η λογική προέχει -συγγνώμη, κύριε Δουδωνή, που με κοιτάξατε- της νομικής. Αν είναι θέμα λογικής ότι δεν μπορούνε οι εργένηδες να είναι παντρεμένοι με τη Μαρία, δεν έχει καμμία σημασία τι λέει οποιοσδήποτε νομικός. Και αυτό έχουμε μπροστά μας. Έχουμε αυτό που σας είπε ο κ. Τζανακόπουλος το «α» και το «μη α». Το λέει το Σύνταγμα και δεν είναι μόνο το άρθρο 8, είναι τι είναι μπροστά από το άρθρο 8, στο 4 και το 5, που το κάνει ξεκάθαρο ποιος παρέχει στην Ελλάδα τη δημόσια ανώτατη εκπαίδευση.

Ένα δεύτερο σε αυτό το σημείο για τον κ. Πλεύρη. Μας είπε ο κ. Πλεύρης ότι η Ευρώπη λέει ότι έχει άλλο δίκαιο και πρέπει να το εφαρμόσουμε. Μπορεί να έχει δίκιο ο κ. Πλεύρης, δεν μπαίνω στην ουσία.

Όμως, και να έχει δίκιο, πρέπει να αλλάξουμε το Σύνταγμα. Άρα ό,τι είπατε δεν έχει καμμία σχέση με αυτή τη συζήτηση που έχουμε. Μπορεί να έχετε απόλυτο δίκιο -δεν νομίζω ότι έχετε-, αλλά και δίκιο να έχετε θα πρέπει να το αποσύρετε, γιατί δεν έχει καμμία σχέση, και σε αυτή την περίπτωση θα έπρεπε να αλλάξουμε το Σύνταγμα.

Κι έτσι φτάνουμε στο τρίτο σημείο, κύριε Πιερρακάκη. Έχουν πολλοί πολιτικοί πριν από εσάς προσπαθήσει να αλλάξουν το Σύνταγμα, για να φέρουν αυτό που θέλετε να φέρετε. Ήταν μερικοί που το ήθελαν και δεν το έκαναν, γιατί το θεωρούσαν αντισυνταγματικό.

Θα καταγραφείτε στην ιστορία ως ο μόνος Υπουργός Παιδείας που προσπάθησε να το φέρει γράφοντας στα παλιά του παπούτσια το Σύνταγμα της χώρας. Αυτό, κύριε Πιερρακάκη, είναι πολύ βαρύ φορτίο και θα γίνει ακόμα πιο βαρύ αν στην τάση που έχουμε προς μια ανελεύθερη δημοκρατία, στην οποία κόβετε με τακτική σαλαμιού τα δικαιώματα και το Σύνταγμα, εσείς θα είσαστε μια υποσημείωση της ιστορίας ότι ήσασταν ο μόνος Υπουργός που μπήκε μπροστά, που τον έβαλε ένας Πρωθυπουργός μπροστά, ο οποίος έρχεται από άλλον χώρο, για να καταστρέψετε το Σύνταγμα της χώρας μας.

Και αυτό, κύριε Πιερρακάκη, θα το κουβαλάτε σε όλη την υπόλοιπη πολιτική σας ζωή.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο για τη συνέπεια στον χρόνο.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, ήθελα να κάνω μια παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ξανθόπουλε, θα μιλήσουν με τη σειρά όλοι οι Κοινοβουλευτικοί Εκπρόσωποι, όπως προβλέπεται.

Παρακαλώ, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Κύριε Ξανθόπουλε, τι πάθατε; Ηρεμήστε.

Κύριε Πλεύρη, σήμερα ήρθατε πρώτος-πρώτος, ενώ προχθές, στον γάμο των ομοφυλοφίλων, σας ψάχναμε ως αντιλέγοντα. Σήμερα ήρθατε πρώτος-πρώτος και καλά κάνατε.

Λοιπόν, επειδή επικαλεστήκατε τη λογική ως κόμμα και όταν επικαλείστε τη λογική πρέπει να την ακολουθείτε ή να την εφαρμόζετε, εγώ θέλω να ρωτήσω κάτι. Παρ’ ότι έφυγε ο κύριος Υπουργός, θέτω ένα ερώτημα: Γιατί τόσα χρόνια υπήρχε το κώλυμα ή η δυσκολία στο να προχωρήσουμε στη δημιουργία μη κρατικών πανεπιστημίων; Υπήρχε ένα συνταγματικό κώλυμα. Αυτό επικαλούμασταν όλοι, αυτό προσπαθήσαμε το 2019 να το ξεπεράσουμε, κατά την Αναθεώρηση του Συντάγματος, δεν επετεύχθη και προχωράμε και φτάσαμε στο σήμερα.

Άρα κάτι διαφορετικό κάνετε σήμερα από όλα όσα προσπαθήσατε να κάνετε τα προηγούμενα χρόνια ή η πίεση συγκεκριμένων συμφερόντων προς εσάς αυξήθηκε ή εξυπηρετείτε συγκεκριμένους ανθρώπους. Δεν υπάρχει άλλη λογική, γιατί θα μπορούσατε -ξαναλέω- και το ακούτε από μια παράταξη σήμερα η οποία στο πρόγραμμά της από το 2019 γράφει μέσα και υποστηρίζει μη κρατικά πανεπιστήμια, μη κερδοσκοπικούς οργανισμούς, αλλά να το πάμε σωστά.

Επικαλεστήκατε το Σ.τ.Ε., κύριε Πλεύρη, δεν θα έχει καμμία δυσκολία το Συμβούλιο της Επικρατείας να αποφασίσει αυτό ακριβώς που θέλει η Κυβέρνηση. Εδώ έβγαλε νόμιμα τα μνημόνια το Σ.τ.Ε. και το PSI, όπου μιλάμε για απώλεια εθνικής κυριαρχίας. Το Σ.τ.Ε. τα έκανε αυτά. Και όταν το Σ.τ.Ε. αποφασίζει κάτι το οποίο δεν συμφέρει την Κυβέρνηση, γράφετε στα πλέον των πεπαλαιωμένων των υποδημάτων σας τις αποφάσεις του Σ.τ.Ε. και κάνετε το δικό σας. Όπως κάνατε, για παράδειγμα, με το νερό, το οποίο το δώσατε στο ΤΑΙΠΕΔ. Αποφάσισε το αντίθετο το Συμβούλιο της Επικρατείας και υποχρεωθήκατε να το πάρετε πίσω και να πληρώσουμε και 400 εκατομμύρια ευρώ στο ΤΑΙΠΕΔ. Τόσο ωραία, τόσο νοικοκυρεμένα, τόσο παστρικά τα κάνει η Κυβέρνηση της Νέας Δημοκρατίας.

Κυρία Πρόεδρε, κάθε φορά που μιλάτε, σας ακούω με μεγάλη προσήλωση και προσοχή και πολιτικό σεβασμό. Σήμερα τι ακούσαμε, κυρία Κωνσταντοπούλου; Έχουν χούντα στο Βέλγιο; Έχουν χούντα στην Ισπανία; Έχουν χούντα στην Ιταλία; Έχουν χούντα στην Κροατία; Έχουν χούντα, κυρία Κωνσταντοπούλου, στη Σερβία; Έχουν χούντα στην Τσεχία; Όλες αυτές οι χώρες που ανέφερα έχουν συνταγματικό δικαστήριο, όπως και η Σλοβενία, η Σλοβακία, η Γαλλία, η Ιταλία, το Βέλγιο. Έχουν χούντα αυτές οι χώρες που έχουν συνταγματικό δικαστήριο το οποίο αποφασίζει για τη συνταγματικότητα των νόμων και όχι μια κοινοβουλευτική πλειοψηφία στα κοινοβούλιά τους;

Αλήθεια, τώρα; Τι φοβία είναι αυτή; Εσείς είστε απελευθερωμένη. Φύγετε από αυτές τις αγκυλώσεις της παλιάς Αριστεράς. Εσείς εκπροσωπείτε κάτι άλλο σήμερα εδώ. Είναι δυνατόν; Έχουν χούντα αυτές οι χώρες;

Και κλείνω με το πυροτέχνημα της ημέρας. Το πυροτέχνημα της ημέρας ήταν η πρόταση μομφής. Εντάξει, δεν μας κάλεσε εμάς ο κ. Τσακαλώτος, κάλεσε τα υπόλοιπα κόμματα, του αριστερού μπλοκ. Τι να κάνουμε; Πρόταση μομφής κατά της Κυβέρνησης, μάλιστα, πενήντα υπογραφές. Συγγνώμη, να ρωτήσω κάτι; Αφού ξέρετε ότι θα απορριφθεί, γιατί έχουν την πλειοψηφία. Όταν σας καλέσαμε εμείς να καταθέσετε πρόταση μομφής κατά της Κυβέρνησης στον γάμο των ομοφυλοφίλων, που θα έπεφτε η Κυβέρνηση, δεν κάνατε τίποτα. Εκεί κάνατε το «μαξιλάρι», εκεί βάλατε πλάτη όλοι σας, για να μείνει αυτή η Κυβέρνηση όρθια. Άρα τέρμα τα πυροτεχνήματα. Έπρεπε να καταθέσετε πρόταση μομφής στον γάμο των ομοφυλοφίλων, που θα έπεφτε η Κυβέρνηση, αφού θέλετε τόσο πολύ να πέσει η Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ποιο είναι το βασικό για το ΚΚΕ; Το βασικό για το ΚΚΕ είναι ότι το συγκεκριμένο νομοσχέδιο είναι αντιλαϊκό και βαθύτατα αντιδραστικό, υποβαθμίζει περαιτέρω τις σπουδές και τα πτυχία, οδηγεί στην περαιτέρω εμπορευματοποίηση της εκπαίδευσης και άρα, κατά συνέπεια, αυξάνει τους ταξικούς φραγμούς στη μόρφωση.

Απέναντι σε αυτό το νομοσχέδιο μια επιλογή υπάρχει. Είναι αυτή που καθημερινά βροντοφωνάζουν οι φοιτητές, οι εκπαιδευτικοί, οι εργαζόμενοι, συνολικά το λαϊκό κίνημα, ότι πρέπει να αποσυρθεί το συγκεκριμένο νομοσχέδιο. Και πρέπει να αποσυρθεί γιατί υλοποιεί μια βασική επιλογή στη στρατηγική της άρχουσας τάξης για την εκπαίδευση. Γι’ αυτόν ακριβώς τον λόγο υπερθεματίζει ο ΣΕΒ, για παράδειγμα, γιατί υλοποιεί την αντιδραστική στρατηγική της Ευρωπαϊκής Ένωσης για την εκπαίδευση.

Μέσα από αυτό το νομοσχέδιο: Επιδιώκεται να ολοκληρωθεί ακόμη περισσότερο μια ατελής επιχειρηματική δραστηριότητα στα δημόσια πανεπιστήμια που υπάρχει σήμερα, μαζί με τα ιδιωτικά που θα μπουν στη μέση. Επιδιώκεται να ολοκληρωθεί μια ατελής αγορά πτυχίων που υπάρχει σήμερα, δημόσια πτυχία πολλαπλών ταχυτήτων, κολλεγιακά διπλώματα με επαγγελματική, αλλά χωρίς ακαδημαϊκή αντιστοίχιση, για να έρθουν τώρα και τα πτυχία των ιδιωτικών ΑΕΙ, δηλαδή να δημιουργηθεί κυριολεκτικά ένας τιμοκατάλογος αγοράς πτυχίων, ανάλογα με το κάθε βαλάντιο, ανάλογα με την κάθε τσέπη. Να, λοιπόν, γιατί μιλάμε για ένα εξ ορισμού ταξικό και αντιδραστικό νομοσχέδιο.

Είναι ακόμη, βεβαίως, ένα νομοσχέδιο το οποίο έρχεται σε ευθεία αντίθεση, ακόμη και με αυτό το αστικό Σύνταγμα, τον θεμελιώδη δηλαδή νόμο οργάνωσης και λειτουργίας του αστικού κράτους. Η απαγόρευση στο άρθρο 16 είναι ρητή και κατηγορηματική και δεν χωράει καμμία διασταλτική ή δυναμική ερμηνεία.

Είπε ο αντιλέγων της Νέας Δημοκρατίας κ. Πλεύρης: «Μα εδώ τα μεταπτυχιακά επί πληρωμή τα θεώρησε συνταγματικά το Συμβούλιο της Επικρατείας, γιατί δεν μπορούσε να τα προβλέψει ο τότε νομοθέτης». Αλήθεια, ο τότε νομοθέτης δεν μπορούσε να προβλέψει τα ιδιωτικά πανεπιστήμια, τα οποία λειτουργούσαν στην Ευρώπη και στον υπόλοιπο κόσμο; Γιατί έβαλε τότε με κατηγορηματικό τρόπο την απαγόρευση;

Άρα είναι σαν να λέμε ότι ο αστυνομικός είναι όργανο, το μπουζούκι είναι όργανο, άρα και ο αστυνομικός είναι μπουζούκι, κύριε Πλεύρη. Από αυτή, λοιπόν, την άποψη εμείς λέμε καθαρά: Δεν υπάρχει καμμία διασταλτική ερμηνεία και επειδή ακριβώς το Σύνταγμα, το δικό σας Σύνταγμα, δεν επιτρέπει οποιαδήποτε ερμηνεία, όσο δεν σας εξυπηρετεί το Σύνταγμά σας, τόσο το χειρότερο γι’ αυτό, το μετατρέπετε σε κουρελόχαρτο.

Και από τη στιγμή, λοιπόν, που τα ίδια τα αστικά κόμματα, τα κόμματα που ασκούν ή άσκησαν διακυβέρνηση, δεν υπερασπίζονται το Σύνταγμά τους, αλλά το μετατρέπουν σε κουρελόχαρτο, πώς μπορούμε εμείς να το υπερασπιστούμε;

Απλώς εμείς στο ΚΚΕ το αξιοποιούμε για να αναδείξουμε τον βαθιά κραυγαλέο αντιλαϊκό χαρακτήρα, που φτάνει να παραβιάζει ακόμη και αυτό το αστικό Σύνταγμα.

Έτσι, λοιπόν, κυρία Κωνσταντοπούλου, δεν υπάρχει καμμία, μα καμμία, αντίφαση στην πολιτική του ΚΚΕ.

Βεβαίως, ως Κομμουνιστικό Κόμμα Ελλάδας, δεν θα βάλουμε πλάτη στην κυβερνητική πολιτική, όπως κάνουν τα υπόλοιπα κόμματα. Δηλαδή, ας αλλάξετε πρώτα το άρθρο 16 και ας έρθουν μετά τα ιδιωτικά ΑΕΙ.

Γι’ αυτόν ακριβώς τον λόγο, παρά το γεγονός ότι δεν έχουμε αυταπάτες ούτε για το Σύνταγμα ούτε για τον ρόλο του, είχαμε προτείνει στην τελευταία διαδικασία συνταγματικής Αναθεώρησης την επέκταση της απαγόρευσης του άρθρου 16 συνολικά στην εκπαίδευση και όχι μόνο στην ανώτατη εκπαίδευση. Ποιος το αρνήθηκε; Νέα Δημοκρατία, ΣΥΡΙΖΑ και ΠΑΣΟΚ.

Ταυτόχρονα, είχαμε ζητήσει την κατάργηση του άρθρου 28 «περί υπερίσχυσης των κανόνων του Διεθνούς Δικαίου και του Ευρωενωσιακού Δικαίου σε σχέση με το Εθνικό Δίκαιο», που με βάση αυτό το άρθρο 28 νομιμοποιήθηκαν όλα τα μνημόνια και τα αντιλαϊκά μέτρα, που προήλθαν με τη συμφωνία των δανειστών μας. Και αυτό το απέρριψαν, βέβαια, οι ίδιοι, πάλι, Νέα Δημοκρατία, ΣΥΡΙΖΑ και ΠΑΣΟΚ.

Από αυτή την άποψη και γι’ αυτούς τους λόγους εμείς καταθέσαμε τη συγκεκριμένη πρόταση αναθεώρησης.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε, κύριε συνάδελφε, και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες και τέσσερεις εκπαιδευτικοί συνοδοί τους από το Γυμνάσιο και τις Λυκειακές Τάξεις Βερνικούσας Λάρισας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει από το ΠΑΣΟΚ - Κίνημα Αλλαγής ο κ. Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, έχουμε μια συζήτηση επί της ενστάσεως αντισυνταγματικότητας.

Πρώτα-πρώτα, πρέπει να πω ότι η θέση μας είναι ότι, επειδή ακριβώς είμαστε υπέρ των μη κρατικών, μη κερδοσκοπικών πανεπιστημίων, γι’ αυτό και είμαστε κατά αυτού του νομοσχεδίου.

Άκουσα, όμως, τον κ. Πιερρακάκη να λέει ότι γίνεται ένα απολύτως στέρεο συνταγματικό βήμα. Εντάξει, το ξέρω ότι η αυτοπεποίθηση της Κυβέρνησης είναι μεγάλη, αλλά όσον αφορά σε συνταγματικά ζητήματα, θα ήθελα να τη μετριάσω κάπως, με όσα θα πω.

Πρώτα-πρώτα, στο ζήτημα της σχέσεως με το Ενωσιακό Δίκαιο. Εξ όσων γνωρίζω είναι η πρώτη φορά στα χρονικά που εθνικό Κοινοβούλιο μίας από τα κράτη-μέλη της Ευρωπαϊκής Ένωσης θα πει ότι υποχωρεί το εθνικό Σύνταγμα εν όψει υποτιθέμενης συγκρούσεως με το Ενωσιακό Δίκαιο.

Ξέρετε, χθες το βράδυ βγήκε η έκθεση της Επιστημονικής Υπηρεσίας της Βουλής, την οποία έχω στα χέρια μου. Σας καλώ να διαβάσετε τις σελίδες 28 με 35. Διαβάστε τες και όλες, αν θέλετε, αλλά θέλω να σας γλιτώσω χρόνο, γιατί εκεί είναι η ουσία των επιχειρημάτων που θα χρησιμοποιήσουμε.

Τι λέει; Πρώτον, λέει ότι μέχρι τώρα η νομολογία θα έβρισκε πως δεν τυγχάνει εφαρμογής στο Ενωσιακό Δίκαιο και εν πάση περιπτώσει εκεί που τυγχάνει δεν υπάρχει καμμία σύγκρουση με το Συνταγματικό Δίκαιο και το άρθρο 16. Άρα λέει η νομολογία μέχρι σήμερα ότι το Συμβούλιο της Επικρατείας λέει ότι δεν τυγχάνει εφαρμογής η ελευθερία εγκατάστασης στο πεδίο της ακαδημαϊκής ελευθερίας.

Θα σας προσθέσω και μία πολύ πρόσφατη απόφαση, την 2530/2023, που λέει ότι «η παροχή τριτοβάθμιας εκπαίδευσης δεν εμπίπτει στην επιχειρηματική δραστηριότητα» και κατά τούτο θα σας πω εγώ και στην ελευθερία εγκατάστασης κατά το Ενωσιακό Δίκαιο.

Επίσης λέει ότι «δεν υπάρχει από τη νομολογία του Δικαστηρίου της Ευρωπαϊκής Ένωσης καμμία υποχρέωση να ανοίξεις την αγορά τριτοβάθμιας εκπαίδευσης».

Θέλω να σας πω ότι επικαλούνται και η Κυβέρνηση αλλά και πολλοί στον δημόσιο λόγο δύο αποφάσεις του Δικαστηρίου της Ευρωπαϊκής Ένωσης, την ουγγρική απόφαση και τη λετονική απόφαση. Και οι δύο αυτές αποφάσεις, λέει η Επιστημονική Υπηρεσία της Βουλής -και ακούω την επιστημονική της γνώμη-, δεν αναφέρονται σε άνοιγμα της αγοράς της τριτοβάθμιας εκπαίδευσης. Ήταν ήδη ανοιχτή η αγορά της τριτοβάθμιας εκπαίδευσης και για ιδιώτες και στην Ουγγαρία και στη Λετονία όταν έβγαλε τις αποφάσεις αυτές το ΔΕΕ.

Άρα, λέει η Επιστημονική Υπηρεσία, η μέχρι τώρα νομολογία και του Δικαστηρίου της Ευρωπαϊκής Ένωσης και των εγχώριων δικαστηρίων και ιδίως του Συμβουλίου της Επικρατείας δεν θέτει ζήτημα συγκρούσεως του άρθρου 16 με το Ενωσιακό Δίκαιο και άρα ζήτημα του αν υπερισχύει το Ενωσιακό Δίκαιο του άρθρου 16 ή το άρθρο 16 του Ενωσιακού Δικαίου. Άρα εφαρμόζεται πλήρως το άρθρο 16.

Λέει, όμως, και κάτι άλλο, το οποίο δεν είδα να το έχετε δει όσο πρέπει και θέλω να σας το επισημάνω, κύριε Πλεύρη, γιατί το ξεχάσατε και δεν θέλω να ξεχνάτε. Στη σελίδα 33, λέει η έκθεση της Επιστημονικής Υπηρεσίας της Βουλής ότι, όταν το μητρικό πανεπιστήμιο, κύριε Πιερρακάκη, είναι κερδοσκοπικό και λειτουργεί βάσει ακαδημαϊκής συμφωνίας η οποία αφορά τον πυρήνα της εκπαιδευτικής δραστηριότητας, τότε μπορεί να θεωρηθεί ότι ασκεί κερδοσκοπική εκπαιδευτική δραστηριότητα και το παράρτημα στο πλαίσιο της παρεχόμενης ανά την Ελλάδα ανώτατης εκπαίδευσης. Τι λέγαμε; Λέγαμε ότι δεν γίνεται ένα fund και ένα κερδοσκοπικό πανεπιστήμιο του εξωτερικού, κύριοι, να ιδρύουν μη κερδοσκοπικό τάχα παράρτημα και αυτό να είναι μη κερδοσκοπικό πράγματι. Έρχεται η Επιστημονική Υπηρεσία της Βουλής στη σελίδα 33 να επιβεβαιώσει απολύτως αυτό που λέμε και απολύτως την κοινή λογική.

Επιπλέον -και αυτό το ξεχάσατε, κύριοι- στη σελίδα 35 έρχεται η Επιστημονική Υπηρεσία να πει ότι, όταν δεν είναι θυγατρική το παράρτημα και λειτουργεί βάσει της συμφωνίας της ακαδημαϊκής, τότε εγείρει ζήτημα ίδρυσης από ιδιώτες ανώτατης εκπαιδευτικής δομής, την οποία ελέγχει ακαδημαϊκώς το αλλοδαπό ίδρυμα. Άρα δεν έχουμε να κάνουμε με παράρτημα στην περίπτωση αυτή της εκπαιδευτικής συμφωνίας κατά την Επιστημονική Υπηρεσία της Βουλής, αλλά για απαγορευμένη από το Σύνταγμα σύσταση πανεπιστημίου, δηλαδή τριτοβάθμιας εκπαίδευσης στην Ελλάδα. Αυτά λέει η Επιστημονική Υπηρεσία της Βουλής. Και επιμένω σε αυτά τα οποία λέει η Επιστημονική Υπηρεσία της Βουλής.

Πάμε, όμως, τώρα και σε ένα άλλο πιο πρακτικό θέμα. Πάμε στη θεωρία του ποιος είναι ο φρουρός της ενωσιακής νομιμότητας, την οποία επικαλείται ο κ. Πιερρακάκης; Μα ο φρουρός της ενωσιακής νομιμότητας φυσικά κατά το άρθρο 17 της Συνθήκης της Ευρωπαϊκής Ένωσης είναι η Ευρωπαϊκή Επιτροπή, η οποία, αν θεωρεί ότι παραβιάζεται Ενωσιακό Δίκαιο, παραπέμπει επί παραβάσει τη χώρα ή έστω στέλνει μια προειδοποιητική επιστολή.

Λοιπόν, να σας πω τα νέα. Εδώ και σαράντα τρία χρόνια ουδέποτε η Κομισιόν έχει παραπέμψει τη χώρα ή έχει στείλει προειδοποιητική επιστολή για παραβίαση του Ενωσιακού Δικαίου από το άρθρο 16. Εσείς, λοιπόν, ως βασιλικότεροι του βασιλέως, λέτε ότι υπάρχει κάποια υποχρέωση να βάλουμε στην άκρη το άρθρο 16. Γιατί; Γιατί υπάρχει αντίθεσή του προς το Ενωσιακό Δίκαιο. Σας το έλυσα νομίζω το ενωσιακό.

Πάμε τώρα λίγο στο εθνικό Σύνταγμα. Τι λέτε. Έχουμε τη διάταξη του άρθρου 16, η οποία λέει: «Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση». Η κρίσιμη λέξη είναι το «αποκλειστικά», παράγραφος 5. Παράγραφος 8, τελευταίο εδάφιο: «Η σύσταση ανωτάτων σχολών από ιδιώτες απαγορεύεται». Τι μας λέτε; Μας λέτε ότι, επειδή είναι τάχα μη κερδοσκοπικό, το «απαγορεύεται» πρέπει να το διαβάσουμε ως «επιτρέπεται». Μάλιστα. Το Σύνταγμα το «απαγορεύεται» το λέει ελάχιστες φορές ως ρήμα, έξι νομίζω.

Θέλω, λοιπόν, το επιχείρημά σας να το εφαρμόσω και σε μερικές άλλες φορές. Πρέπει, λοιπόν, να πούμε ότι επιτρέπονται εκτός από τα μη κερδοσκοπικά πανεπιστήμια κατ’ εσάς και τα μη κερδοσκοπικά βασανιστήρια και η μη κερδοσκοπική γενική δήμευση, γιατί να μην το πάμε και εκεί; Άρθρο 7 παράγραφοι 2 και 3. Γιατί να μην το θεωρήσουμε αυτό, αφού το «απαγορεύεται» μπορεί να διαβαστεί «επιτρέπεται»; Μη κερδοσκοπικά βασανιστήρια, πώς σας φαίνεται η ιδέα, κύριε Πιερρακάκη;

Και επειδή σας βλέπω να διαβάζετε και να επικαλείστε διάφορες γνωμοδοτήσεις κορυφαίων επιστημόνων και δασκάλων μου, θέλω να σας πω το εξής, κύριε Πιερρακάκη. Οι γνωμοδοτήσεις είναι σαν τις ακτινογραφίες, πρέπει να τις διαβάζουν ακτινολόγοι. Εσείς επικαλείστε γνωμοδοτήσεις, παρερμηνεύοντάς τες. Ξέρετε τι κάνετε; Διαβάζει ο ασθενής την ακτινογραφία του, για την ακρίβεια «γκουγκλάρει» την ασθένειά του. Αυτό κάνετε.

Θα προχωρήσω σε ένα άλλο θέμα. Σας έχει απασχολήσει το ζήτημα της αντίστροφης δυσμενούς διακρίσεως; Με τον νόμο τον οποίο κάνετε και θα φέρετε και θα ψηφίσετε, έχουμε τη δυνατότητα αλλοδαπών εκπαιδευτικών οντοτήτων να ιδρύουν παραρτήματα στην Ελλάδα, αλλά δεν έχουμε τη δυνατότητα μη κερδοσκοπικών ελληνικών φορέων να ιδρύουν μη κερδοσκοπικά πανεπιστήμια στην Ελλάδα. Πρόκειται για τον ορισμό της αντίστροφης δυσμενούς διάκρισης.

Και βέβαια, γιατί υπάρχει διάταξη του άρθρου 16; Για να υπάρχει μια συναινετική διαδικασία και αυτή τη συναινετική διαδικασία αγνοείτε, άρα αγνοείτε και τις διαδικαστικές προϋποθέσεις της Αναθεώρησης του Συντάγματος.

Όλα αυτά, κύριε Πιερρακάκη, τα κάνετε και τα δικαιολογείτε είτε παρερμηνεύοντας γνωμοδοτήσεις, κατά τις οποίες, αν τις ακολουθήσουμε -και δεν έχω κανένα πρόβλημα να το κάνουμε, γιατί εδώ παίρνουμε όλα τα ενδεχόμενα-, εσείς δεν κινείστε στο πλαίσιο του συνταγματικού δικαίου, κινείστε στο πλαίσιο του Ενωσιακού Δικαίου με το νομοσχέδιο και αυτό το Ενωσιακό Δίκαιο παραβιάζεται με το νομοσχέδιο. Έχετε καταφέρει αυτό το καταπληκτικό! Εδώ το νομοσχέδιο ισχυρίζεται ότι δεν κινείται στο πλαίσιο του Συνταγματικού Δικαίου, κύριοι συνάδελφοι. Ισχυρίζεται ότι κινείται στο πλαίσιο του Ενωσιακού Δικαίου. Το ενωσιακό, λοιπόν, άμα πάρουμε τις γνωμοδοτήσεις που ακολουθεί ο κ. Πιερρακάκης και σέβομαι απολύτως εγώ, γιατί αναφέρω όλες τις απόψεις, παραβιάζεται με τη διάταξη του νομοσχεδίου περί μη κερδοσκοπικών και πολλές άλλες και με την έννοια της αντίστροφης διάκρισης.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ.

**ΠΑΝΑΓΙΩΤΗΣ ΔΟΥΔΩΝΗΣ:** Τελειώνω, κύριε Πρόεδρε.

Η απάντηση σε όλα αυτά είναι ότι χρειάζεται αναθεώρηση και το άρθρο 16, αλλά η χώρα δεν μπορεί να περιμένει. Ε, τι να πω; Τέτοια απομείωση της κανονιστικής ισχύος του Συντάγματος, γιατί το επιχείρημα είναι αυτό, δεν την περίμενα.

Το καταθέτω στα Πρακτικά, για να το θυμόμαστε όταν θα κοιτάμε τη συζήτηση μετά από κάποια χρόνια.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο Κοινοβουλευτικός Εκπρόσωπος από τον ΣΥΡΙΖΑ - Προοδευτική Συμμαχία, ο κ. Ξανθόπουλος.

Παρακαλώ, κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρίες Υπουργοί, κύριε Υπουργέ, κυρίες και κύριοι Βουλευτές, είναι μια εξαιρετικά κρίσιμη συνεδρίαση του Κοινοβουλίου. Είναι μια εξαιρετικά κρίσιμη συνεδρίαση του Κοινοβουλίου, γιατί μιλάμε για τον πυρήνα των συνταγματικών διατάξεων.

Πριν μπω στην ουσία της τοποθέτησής μου σε ό,τι αφορά την ένσταση της αντισυνταγματικότητας, θα ήθελα να καταθέσω την άποψή μας για όσα προηγουμένως ακούστηκαν.

Ο Αλέξης Τσίπρας δεν είναι ένας τύπος, είναι ο Πρωθυπουργός της χώρας, διετέλεσε Πρωθυπουργός της χώρας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το δημοψήφισμα ήταν η δυνατότητα των πολιτών ενός λαού καθημαγμένου, γονατισμένου να εκφράσει την αντίρρησή του και την ελπίδα του προς μια νέα προοπτική. Αυτό το αποτέλεσμα διαπραγματεύτηκε ο Αλέξης Τσίπρας. Αυτή την επιτυχία είχαμε φέρνοντας ένα μνημόνιο, το οποίο δεν ήταν ιδιοκτησία μας, αλλά το βάλαμε στην κρίση του ελληνικού λαού.

Κατόρθωσε η χώρα και βγήκε από τα μνημόνια επί Κυβέρνησης Αλέξη Τσίπρα και ΣΥΡΙΖΑ, με την κοινωνία όρθια, με ρυθμισμένο τον οδικό χάρτη του χρέους, με 37 δισεκατομμύρια απόθεμα. Αυτή είναι η πρακτική, αυτή είναι η πολιτική, αυτή είναι η πατριωτική στάση της Κυβέρνησής μας, για την οποία είμαστε υπερήφανοι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ας πάμε τώρα στην ουσία του θέματος.

Θέλω να σας κοιτάξω, συνάδελφοι Βουλευτές της Πλειοψηφίας, στα μάτια και να συζητήσουμε επί της ουσίας. Έχει δίκιο μεθοδολογικά ο κ. Πλεύρης. Εδώ δεν συζητάμε για τη σκοπιμότητα, αν είναι καλό να γίνουν ιδιωτικά πανεπιστήμια ή όχι, δεν συζητάμε αν έχουμε αργήσει ως χώρα ή όχι. Εδώ συζητάμε για το αν τηρούμε ή παραβιάζουμε το Σύνταγμα. Αυτός είναι ο πυρήνας της συζήτησης τώρα.

Άρθρο 16 παράγραφος 5: «Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση». Με την επιλογή που κάνετε, έχετε το φοβερό προνόμιο τρία στα τρία να τα καταστρατηγείτε. Και τις τρεις παραμέτρους και τις τρεις προϋποθέσεις που θέτει το άρθρο 16 παράγραφος 5 τις ανατρέπετε ευθέως. Και τις ανατρέπετε ευθέως σε πείσμα της κοινής λογικής.

Θα πω, λοιπόν, ότι το Σύνταγμα είναι κάτι το οποίο μας δεσμεύει όλους. Είναι ένα πλαίσιο αρχών με το οποίο πορευόμαστε ως πολιτεία και ως κοινωνία. Λέγανε οι Λατίνοι: «in claris cessat interpretatio», «επί του προφανούς δεν χρειάζεται ερμηνεία». Τι να ερμηνεύσω, λοιπόν; Το «υποχρεωτικά», το «νομικά πρόσωπα δημοσίου δικαίου», το «πλήρης αυτοδιοίκηση»;

Και με αυτή την έννοια, ειλικρινά δεν καταλαβαίνω αυτές τις «πιρουέτες» λογικής που προσπαθείτε να κάνετε, ότι υφίσταται ανάγκη εκσυγχρονισμού και προσαρμογής του Συντάγματος υπό το φως των νέων εξελίξεων και του Ενωσιακού Δικαίου. Και να πω και αυτή την κυνική ομολογία που άκουσα από πλευράς Υπουργείου, ότι: Δεν προλαβαίνουμε, δεν προκάνουμε να κάνουμε συνταγματική Αναθεώρηση, ας το κάνουμε τώρα. Μα οι θεσμοί, κυρίες και κύριοι της Πλειοψηφίας, γι’ αυτό υπάρχουν, για να τηρούνται χωρίς παρεκκλίσεις οι διαδικασίες, αλλιώς, καταστρατηγώντας τους θεσμούς, παύει να υπάρχει το μεταπολιτευτικό συμβόλαιο και παύει να υπάρχει η βάση πάνω στην οποία κάνουμε αντιπαράθεση.

Δρομολογείτε πρόσβαση δύο ταχυτήτων. Το ανέπτυξε η εισηγητής μας. Εγώ έχω τελειώσει Νομική Θράκης, είμαι από τους πρώτους φοιτητές. Έχω τελειώσει το δημόσιο Γυμνάσιο Αρρένων, που λέγαμε τότε, στη Δράμα, τη δημόσια εκπαίδευση και μπήκα στη Νομική Θράκης με μια άλφα επίδοση. Μπορεί τώρα να έρθει ο τάδε υποψήφιος, με μία επίδοση υποπολλαπλάσια σε ένα πανεπιστημιακό ίδρυμα όπως το προσδιορίζετε και να έχει το ίδιο πτυχίο, της ίδιας αξίας πτυχίο; Είναι προφανές και γι’ αυτό πάλι δεν χρειάζεται λογική αντιμετώπιση. Βοά και κράζει ότι δεν γίνεται!

Είπατε, κύριε Πλεύρη, για την ΕΘΑΑΕ. Μα η ΕΘΑΑΕ ασκεί έναν έλεγχο μόνο επί της εγκυρότητας του προγράμματος σπουδών και όχι στο σύνολο της πανεπιστημιακής δράσης.

Και επειδή γίνεται πολλή συζήτηση για το Σύνταγμα του 1975 -ευτυχώς σήμερα μέχρι στιγμής δεν ακούστηκαν τα ανήκουστα περί προβλέψεων της δικτατορίας του Συντάγματος του 1972 κ.λπ.-, διαβάζω από τα πρακτικά της Βουλής την άποψη του Δημητρίου Νιάνια, Βουλευτή Λέσβου, αν θυμάμαι καλά, που μεταγενέστερα διετέλεσε και Υπουργός Πολιτισμού: «Μόνον κρατική μπορεί να είναι η παιδεία διά τον φόβο των μπίζνες». Αυτή είναι η ακριβής έκφραση. Πρακτικά Β΄ Υποεπιτροπής, έβδομη συνεδρίαση, 30-1-1975, σελίδα 439.

Δηλαδή και αυτοί οι άνθρωποι που είχαν την πρωτοβουλία έβαλαν αυτή τη διάταξη έχοντας ως όριο το να αποκλειστούν οι μπίζνες. Αυτό οφείλετε να το συνεκτιμήσετε. Συνεκτιμήστε και το πόρισμα της Επιστημονικής Υπηρεσίας της Βουλής. Δηλαδή από κάθε πλευρά, αυτό που σήμερα συζητάμε…

**ΚΩΝΣΤΑΝΤΙΝΟΣ ΤΣΙΑΡΑΣ:** Πού λέει ότι είναι αντισυνταγματικό;

**ΘΕΟΦΙΛΟΣ ΞΑΝΘΟΠΟΥΛΟΣ:** Συνεκτιμήστε το, κύριε Τσιάρα. Εγώ σας είπα: Συνεκτιμήστε το!

Και σε όλη αυτή τη διαδικασία, ξαναλέω, σήμερα συζητάμε κατά πόσον είμαστε έτοιμοι να παραβιάσουμε τις διατάξεις του Συντάγματος.

Τελειώνω. Κυρίες και κύριοι, κυρίως της Πλειοψηφίας, και εμείς είμαστε κυρίες και κύριοι, αλλά απευθύνομαι σε εσάς, έχουμε ορκιστεί να φυλάττουμε το Σύνταγμα. Καλούμαστε να τηρήσουμε το Σύνταγμα. Ουσιαστικά αναμετρώμαστε με τη συνείδησή μας. Θα σας έλεγα, λοιπόν, ως επίλογο: Φανείτε εις μικρόν γενναίοι. Διότι αυτή τη στιγμή δεν κρίνεται αν θα έρθουν κάποιοι να επενδύσουν, κρίνεται η αξιοπιστία του Συντάγματος και κυρίως η δική μας συνείδηση.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Τσιάρας.

Παρακαλώ, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Νομίζω, απευθυνόμενος σε εσάς, κύριε Πρόεδρε, ότι σχεδόν το σύνολο των επιχειρημάτων περί της μη συνταγματικότητας του υπό συζήτηση νομοσχεδίου έχει κατατεθεί και όλοι μας λίγο-πολύ έχουμε διαμορφώσει μια άποψη και μια εικόνα σε σχέση με την πραγματικότητα. Και το λέω αυτό διότι, αν θα έβλεπε κανείς όλες τις ομιλίες των συναδέλφων κατά τη διάρκεια των συζητήσεων στην αρμόδια κοινοβουλευτική επιτροπή, αλλά βεβαίως και σήμερα τους εισηγητές, τους λεγόμενους, τους αντιλέγοντες, τους Κοινοβουλευτικούς Εκπροσώπους, θα διαπίστωναν με πολύ μεγάλη ευκολία ότι η προσέγγιση είχε ένα προσωπικό χαρακτηριστικό. Δεν ήταν κοινά τα χαρακτηριστικά όλων όσοι ήρθαν να υποστηρίξουν ότι το συγκεκριμένο νομοσχέδιο δεν είναι συνταγματικό.

Και το λέω αυτό διότι με πολύ μεγάλη ευκολία θα μπορούσε κανείς να εστιάσει σε τρεις βασικούς άξονες, προκειμένου να καταλήξει και σε κάποιο συμπέρασμα.

Πρώτος άξονας: Είναι ένα στατικό σύνταγμα το Σύνταγμα του 1975; Η κοινωνική πραγματικότητα στην Ελλάδα είναι η ίδια με αυτή που είχαμε πριν πενήντα χρόνια;

Νομίζω ότι η απάντηση είναι πάρα πολύ εύκολη και φαντάζομαι ότι και οι συνάδελφοι οι οποίοι έχουν αντίθεση είναι εύκολο να πούνε ότι προφανώς έχουν αλλάξει πολλά από τότε.

Δεύτερον, το άρθρο 16 του Συντάγματος προβλέπει τη μη ίδρυση νέων ιδιωτικών εκπαιδευτικών ιδρυμάτων τριτοβάθμιας εκπαίδευσης. Τι επιχειρεί το συγκεκριμένο νομοσχέδιο, για να γίνει ξεκάθαρο γι’ άλλη μια φορά κυρίως προς όλους αυτούς που μας παρακολουθούν; Επιχειρεί να δώσει τη δυνατότητα εγκατάστασης παραρτημάτων πανεπιστημιακών ιδρυμάτων της αλλοδαπής στην Ελλάδα, όχι βεβαίως την ίδρυση νέων ιδιωτικών πανεπιστημίων. Και αυτό είναι απολύτως ξεκάθαρο.

Τρίτον, νομίζω ότι όλα αυτά τα ζητήματα σε έναν πολύ μεγάλο βαθμό έχουν απαντηθεί και στο παρελθόν, όταν το αρμόδιο δικαστήριο, δηλαδή το Συμβούλιο της Επικρατείας -και νομίζω έγινε επίκληση από τον κ. Πλεύρη γι’ αυτά τα ζητήματα-, κλήθηκε να απαντήσει για επιμέρους ζητήματα, που αφορούσαν σε μεταπτυχιακά προγράμματα κρατικών πανεπιστημίων, που αφορούσαν στο Ανοικτό Πανεπιστήμιο, που αφορούσαν σε θέματα για τα οποία πολλές φορές εκφραζόταν μια εντελώς διαφορετική άποψη εντός του ελληνικού Κοινοβουλίου, ανάλογα βέβαια με την περίσταση.

Είναι σημαντικό ότι η επίκληση της έκθεσης της Επιστημονικής Επιτροπής της Βουλής έγινε με έναν πολύ ιδιαίτερο τρόπο και όχι από πολλούς συναδέλφους. Διότι αυτή τη φορά, δυστυχώς γι’ αυτούς που έχουν μια διαφορετική άποψη, δεν υπάρχει πουθενά η συζήτηση περί αντισυνταγματικότητας στην έκθεση της Επιστημονικής Επιτροπής της Βουλής.

**ΠΑΝΑΓΙΩΤΗΣ ΔΟΥΔΩΝΗΣ:** Στη σελίδα 28.

**ΚΩΝΣΤΑΝΤΙΝΟΣ ΤΣΙΑΡΑΣ:** Ήταν υποτίθεται διά της πλαγίας οδού ερωτήματα, τα οποία ετίθεντο για θέματα και ζητήματα που αφορούν καθαρά σε διάφορες συγκεκριμένες διατάξεις και που ενδεχομένως θα μπορούσαν να αντιμετωπιστούν με νομοπαρασκευαστικές, κατά κάποιον τρόπο, βελτιώσεις, κάτι το οποίο πολύ συχνά γίνεται στην κοινοβουλευτική διαδικασία.

Άρα, λοιπόν, δυστυχώς για τους αξιότιμους συναδέλφους των κομμάτων της Αντιπολίτευσης, αυτή τη φορά δεν είχαν ούτε την έκθεση της Επιστημονικής Επιτροπής της Βουλής, προκειμένου να την επικαλεστούν. Και βεβαίως έχει πολύ μεγάλη σημασία να δει κανείς ότι τελικά αυτή η αντιπαράθεση, κυρίες και κύριοι συνάδελφοι, πιθανότατα δεν είχε ως πραγματικό λόγο την αντισυνταγματικότητα του νομοσχεδίου, αλλά τη σημαντική ιδεολογική αντιπαράθεση η οποία υπάρχει μεταξύ μας και η οποία δυστυχώς διαιωνίζεται.

Όλα αυτά περί του δήθεν είμαστε υπέρ των μη κρατικών, μη κερδοσκοπικών πανεπιστημίων, αλλά τα θέλουμε με άλλον νόμο και με αλλαγή του άρθρου 16, στην πραγματικότητα, πολύ εύκολα μπορούμε να τα απαντήσουμε, όταν και στις δύο προηγούμενες Αναθεωρήσεις του Συντάγματος, και το 2008 και το 2018, «πετώντας την μπάλα στην εξέδρα» ακόμα και κόμματα τα οποία υποτίθεται ότι είναι υπέρ μιας τέτοιας εξέλιξης στην ελληνική κοινωνία, φρόντιζαν και να μην την υποστηρίξουν και να μην την υιοθετήσουν και βεβαίως να μην μπει στη λογική ουσιαστικά μιας τέτοιας υποστήριξης.

Δεν υπάρχει αμφιβολία, το ζήτημα είναι καθαρά ζήτημα ιδεολογικής αντιπαράθεσης. Αυτό το ξέρουμε πάρα πολύ καλά. Αλλά βεβαίως η κοινωνία είναι αυτή η οποία μας κρίνει, οι Έλληνες πολίτες είναι αυτοί οι οποίοι μας κρίνουν και εν προκειμένω και για το συγκεκριμένο νομοσχέδιο φαντάζομαι ότι την επομένη θα υπάρχει και η άποψη των Ελλήνων πολιτών, όποτε κληθούν να δώσουν και αυτοί τη δική τους ουσιαστικά μαρτυρία για θέματα, πρωτοβουλίες και μεταρρυθμίσεις που αναλαμβάνει αυτή η Κυβέρνηση.

Δεν υπάρχει αμφιβολία ότι αυτή η Κοινοβουλευτική Ομάδα που στηρίζει την κυβερνητική πλειοψηφία, κυρίες και κύριοι συνάδελφοι, είναι η μεταρρυθμιστική δύναμη του τόπου και της Ελλάδας. Αυτή είναι που αναλαμβάνει τις πρωτοβουλίες να αλλάξουν όλα αυτά τα ζητήματα που ταλαιπωρούν εδώ και δεκαετίες την ελληνική κοινωνία και βεβαίως να κάνει τα απαραίτητα βήματα, ώστε η πατρίδα μας να βρεθεί μπροστά σε μια νέα πραγματικότητα, που υπαγορεύει και η εποχή αλλά πολύ περισσότερο και οι ανάγκες των συμπολιτών μας. Τα επιχειρήματα για το ποιος μπορεί, εν πάση περιπτώσει, άλλα να λέει, άλλα να κάνει, αλλού να φαίνονται τα πράγματα που τον αφορούν, φαντάζομαι θα τα αναπτύξουμε στη συζήτηση που θα ακολουθήσει.

Από εκεί και πέρα όμως, πρέπει να σας πω το εξής: Είχαμε ένα μεγάλο δίλημμα εμείς στη Νέα Δημοκρατία και φαντάζομαι επειδή από το ΠΑΣΟΚ εκφράστηκε η απορία γιατί έχει αυτοπεποίθηση ο κύριος Υπουργός όταν μιλάει για τη συνταγματικότητα του νομοσχεδίου, θα σας πω ότι το δικό μας δίλημμα ήταν αν, μεταξύ ουσιαστικά των απόψεων του κ. Βενιζέλου, του κ. Μανιτάκη, του κ. Σπυρόπουλου και αυτών που ακούστηκαν από κάποιους άλλους, θα έπρεπε να σταθούμε από τη μία ή από την άλλη πλευρά.

Ε, τι να κάνουμε; Εμείς σταθήκαμε από την πλευρά της έκφρασης των συγκεκριμένων απόψεων έγκριτων συνταγματολόγων, που ειδικά -δυστυχώς για το ΠΑΣΟΚ- αποδεικνύουν ότι μάλλον αποποιείται τον δικό του εαυτό και τη δική του ιδεολογική βάση και αναφορά, παρά λειτουργεί με έναν οποιονδήποτε άλλον τρόπο.

**ΠΑΝΑΓΙΩΤΗΣ ΔΟΥΔΩΝΗΣ:** Καλά, καλά. Δεν ξέρετε τι διαβάζετε.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε, προφανώς δεν υπάρχει αντισυνταγματικότητα. Είναι ξεκάθαρο το ζήτημα. Η Νέα Δημοκρατία, η Κυβέρνηση ουσιαστικά, επιμένει σε μια μεταρρυθμιστική προσπάθεια την οποία βλέπει, έχει ανάγκη, ζητάει η ελληνική κοινωνία και οι Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, απομένει κανονικά η τοποθέτηση του κυρίου Υπουργού για να ολοκληρωθεί η συζήτηση των αντιρρήσεων συνταγματικότητας.

Έχει ζητήσει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος.

Κύριε Φάμελλε, σύμφωνα με το άρθρο 100 -το γνωρίζετε πολύ καλά- παράγραφος 2 που γίνεται η συγκεκριμένη συζήτηση, επειδή τον λόγο πήρε ο Κοινοβουλευτικός Εκπρόσωπος του κόμματός σας, δεν δικαιούται ο Πρόεδρος της Κοινοβουλευτικής Ομάδας. Όμως, μπορώ να σας δώσω τη δυνατότητα για λίγα λεπτά, παρακαλώ από εκεί και όχι από το Βήμα, δεν προβλέπονται οι τοποθετήσεις…

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία ανεβαίνει στο Βήμα της Βουλής)

Όχι, κύριε Πρόεδρε, παρακαλώ. Έχουμε συζήτηση περί…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μα τι λέτε, κύριε Πρόεδρε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Αφήστε τον να ανέβει.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ, μη δημιουργούμε ζήτημα εκεί που δεν υπάρχουν. Είναι ξεκάθαρο το άρθρο 100. Μιλάει ή ο Κοινοβουλευτικός Εκπρόσωπος ή ο Πρόεδρος της Κοινοβουλευτικής Ομάδας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Σας σέβομαι ιδιαίτερα…

**ΠΡΟΕΔΡΕΥΩΝ (Γεώργιος Γεωργαντάς):** Κι εγώ σας σέβομαι ιδιαίτερα και αυτή τη στιγμή νομίζω ότι αυτό που κάνετε είναι έξω από τον Κανονισμό. Έχουμε μια συζήτηση. Αμέσως μετά την ψήφιση περί συνταγματικότητας μπορείτε να πάρετε τον λόγο και να κάνετε την ομιλία σας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θα αναφερθώ μόνο στη αντισυνταγματικότητα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσω για πολύ λίγο…

Κοιτάξτε, μιλάμε σήμερα για τήρηση συνταγματικότητας, αλλά καταλαβαίνετε πολύ καλά αυτό παραβιάζει ευθέως τον Κανονισμό και νομίζω ότι δεν τιμά πάνω από όλα εσάς, ο οποίος είστε παλιός κοινοβουλευτικός και νομίζω μπορείτε να καταλάβετε ποια είναι η σκοπιμότητα των συγκεκριμένων διατάξεων στη συζήτηση περί συνταγματικότητας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε και κυρίες Υπουργοί, ο λόγος για τον οποίο…

(Θόρυβος από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Για την αντισυνταγματικότητα θα πει!

**ΠΡΟΕΔΡΕΥΩΝ (Γεώργιος Γεωργαντάς):** Μπορούσε να μη μιλήσει ο Κοινοβουλευτικός Εκπρόσωπος πριν δύο λεπτά και δεν θα είχαμε κανένα θέμα. Διαβάστε τα άρθρα.

(Θόρυβος - διαμαρτυρίες από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρίες και κύριοι Βουλευτές, κύριε και κυρίες Υπουργοί,…

(Θόρυβος - διαμαρτυρίες από την πτέρυγα της Νέας Δημοκρατίας)

**ΜΑΚΑΡΙΟΣ ΛΑΖΑΡΙΔΗΣ:** Είναι ντροπή αυτό που κάνετε! Μας ειρωνεύεστε κιόλας;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):**…ο λόγος για τον οποίο επιλέξαμε να τοποθετηθώ στο μείζον ζήτημα παραβίασης του Συντάγματος είναι γιατί το άρθρο 120 του Συντάγματος επιβάλλει σε όλους μας, με βάση τον όρκο μας, να κάνουμε ό,τι μπορούμε για να μην παραβιάζεται. Και σήμερα έχουμε μία προσπάθεια από την Κυβέρνηση για μία αντισυνταγματική μεθόδευση,…

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

...την καταστρατήγηση του Συντάγματος με πρωτοφανή και απροκάλυπτα χαρακτηριστικά. Είναι το ελάχιστο που μπορώ και εγώ και όλοι μας να κάνουμε με βάση τον όρκο μας και σε αυτόν ανταποκρινόμαστε.

Και είναι υποχρέωση όλων μας, γιατί η τήρηση του Συντάγματος είναι βασική προϋπόθεση για τη σταθερότητα της δημοκρατίας και για την προάσπιση και την προστασία των ατομικών ελευθεριών. Γι’ αυτό καταθέσαμε την ένσταση αντισυνταγματικότητας. Είναι κάτι που θα έπρεπε να κάνουν όλα τα προοδευτικά κόμματα. Το περιμέναμε από όλα τα προοδευτικά κόμματα.

Η Κυβέρνηση και ο Υπουργός λίγο-πολύ μας είπαν ότι το Σύνταγμα, ο θεμελιώδης νόμος της πολιτείας για τη διάκριση των εξουσιών, το κράτος δικαίου, είναι εμπόδιο και αναχρονισμός.

Βέβαια, οφείλω να πω ότι αυτή η Κυβέρνηση έχει σοβαρό πρόβλημα αξιοπιστίας, όταν μιλάει για τον συνταγματικό κανόνα, διότι τον έχει παραβιάσει πάρα πολλές φορές. Είναι η Κυβέρνηση των παρακολουθήσεων. Είναι η Κυβέρνηση που επιτέθηκε στις ανεξάρτητες αρχές. Είναι η Κυβέρνηση που θέλει να κρύψει την ευθύνη πολιτικών προσώπων για το έγκλημα των Τεμπών. Είναι η Κυβέρνηση η οποία βαρύνεται το τελευταίο διάστημα με ένα μεγάλο πρόβλημα διαχείρισης προσωπικών δεδομένων και αυτά δεν τα λέει ο ΣΥΡΙΖΑ. Τα λέει το Ευρωπαϊκό Κοινοβούλιο, ο ανώτατος αιρετός θεσμός της Ευρώπης.

Είμαστε, λοιπόν, ακόμα στο μέσο της δίνης ενός νέου σκανδάλου, αυτό με τη διαρροή και χρήση προσωπικών δεδομένων, και η Κυβέρνηση μας λέει ότι ήρθε η ώρα στη χώρα μας να υπάρξουν ιδιωτικά πανεπιστήμια, με τη μορφή παραρτημάτων -λέει- μητρικών ιδρυμάτων ως νομικά πρόσωπα πανεπιστημιακής εκπαίδευσης από αναγνωρισμένα ανώτατα ιδρύματα της αλλοδαπής.

Πρώτα απ’ όλα, παίζετε με τις λέξεις. Δεν τα λέτε «ιδιωτικά», τα λέτε «μη κρατικά». Ερώτημα πρώτο. Έχουμε κρατικά πανεπιστήμια; Εγώ γνωρίζω ότι έχουμε δημόσια πανεπιστήμια. Κι αυτός είναι ένας λόγος, ότι απεχθάνεστε οποιαδήποτε χρήση του όρου «δημόσια». Σας ενοχλεί ο δημόσιος χώρος, σας ενοχλεί η δημόσια παιδεία, σας ενοχλεί η δημόσια υγεία, όλα τα δημόσια αγαθά σάς ενοχλούν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τι είναι, όμως, τα δικά σας μη κρατικά πανεπιστήμια; Είναι νομικά πρόσωπα ιδιωτικού δικαίου, όσο κι αν βρίσκετε ευφάνταστους όρους. Να το πούμε απλά; Το νομοσχέδιο αυτό είναι νομοσχέδιο ανωτατοποίησης των κολλεγίων του ενός ορόφου. Ανωτατοποιείτε τα κολλέγια. Αυτή είναι η επιδίωξή σας, μην κρύβεστε.

Για να το κρύψετε, μας είπατε ότι το Σύνταγμα δεν είναι τοτέμ. O κ. Πιερρακάκης το είπε. Ναι, καταλαβαίνω, είναι δύσκολο για έναν Υπουργό να υποστηρίζει αντισυνταγματικές ρυθμίσεις, όμως επιτρέψτε μας μία ερώτηση και θα πάρετε τον λόγο: Αφού δεν είναι εμπόδιο το άρθρο 16, τόσα χρόνια γιατί δεν περνούσαν τέτοιες ρυθμίσεις; Γιατί αναφερόσασταν στην αναθεώρηση του άρθρου 16; Η μόνιμη επωδός αυτή ήταν. Δεν ήταν αληθείς οι τότε τοποθετήσεις; Η απάντηση είναι ξεκάθαρη. Αληθέστατες ήταν και η ρύθμιση που φέρνετε προφανώς απαιτεί Αναθεώρηση Συντάγματος.

Για τον ΣΥΡΙΖΑ - Προοδευτική Συμμαχία δεν χωρά καμμία σκέψη για αναθεώρηση του άρθρου 16. Υπερασπιζόμαστε τα δημόσια πανεπιστήμια. Μην περνάει από τον νου κανενός ότι μπορεί αυτό να αλλάξει.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν ανοίγετε καμμία συζήτηση, όμως, για την αναθεώρηση του 16. Για την παράκαμψη του 16 ανοίγετε συζήτηση και για τη διαστρέβλωση του νοήματός του και ενώ υπάρχουν και πολλές αποφάσεις του Συμβουλίου της Επικρατείας, όπως και η πρόσφατη, η 992/2023, που επιβεβαιώνουν τη θέση μας.

Τι άλλαξε; Σας ήλθε ξαφνικά η φώτιση; Πολύ απλά τώρα έχουμε μια Κυβέρνηση ασύδοτη, η οποία δεν διστάζει μπροστά σε οποιαδήποτε παραβίαση του κράτους δικαίου, που παρεμβαίνει εις βάρος όλων των κανόνων και όλων των θεσμών και το κάνει με θράσος και υποκρισία. Για να τακτοποιήσετε κολλητούς σας και να παίξετε το παιχνίδι της εξουσίας, «βαφτίζετε το κρέας ψάρι». Γιατί δεν περιμένετε την αναθεωρητική διαδικασία στο τέλος του ’24;

Η απάντηση είναι απλή και σας την καταθέτουμε. Δεν περιμένετε και παρακάμπτετε αναθεωρητικές διαδικασίες γιατί είναι πολλά τα λεφτά και τα συμφέροντα πίσω από την ανωτατοποίηση των κολλεγίων. Είναι πολύ ισχυροί οι ενδιαφερόμενοι και απ’ ό,τι φαίνεται.

Οφείλουμε να επισημάνουμε, κύριε Πιερρακάκη, και σε εσάς προσωπικά ότι η απαξίωση των κανόνων δικαίου και του Συντάγματος δημιουργεί σοβαρό πρόβλημα αξιοπιστίας της πολιτικής και του δικαίου στην κοινωνία. Έτσι δημιουργούνται αντιπολιτικές τάσεις, έτσι δημιουργούνται ακροδεξιές συμπεριφορές και στάσεις και τα αποτελέσματα θα τα βιώσει όλη η κοινωνία. Εμείς δεν θα μείνουμε άπραγοι.

Οι διατάξεις του άρθρου 16 είναι ξεκάθαρες. Αναφέρθηκαν πολλές φορές και από τον εισηγητή μας και από τον Κοινοβουλευτικό Εκπρόσωπο. Η ανώτατη εκπαίδευση παρέχεται αποκλειστικά από ιδρύματα που είναι νομικά πρόσωπα δημοσίου δικαίου με πλήρη αυτοδιοίκηση. Απαγορεύεται η σύσταση ανώτατων σχολών από ιδιώτες και οι καθηγητές πρέπει να είναι δημόσιοι λειτουργοί.

Για ποιον λόγο είναι το Σύνταγμα τόσο ξεκάθαρο, με επιτακτικούς όρους; Γιατί βάζει επιτακτικά τις λέξεις «αποκλειστικά» και «απαγορεύεται»; Διότι απαγορεύει την εμπορευματοποίηση της ανώτατης παιδείας που θέλετε να κάνετε εσείς. Δεν επιτρέπεται από φορείς άλλης μορφής, ούτε εταιρείες, ούτε ιδιώτες, ούτε και εταιρείες του δημοσίου να ασκούν αυτή τη λειτουργία. Πρέπει να έχουν πλήρη αυτοδιοίκηση τα πανεπιστήμια και τα ιδρύματα εκπαίδευσης. Δεν επιτρέπεται να λειτουργούν με διορισμένα όργανα από έναν ιδιώτη, που θα ελέγχει και την εκπαίδευση και την έρευνα, και οι λειτουργοί πρέπει να είναι δημόσιοι λειτουργοί, να ασκούν δημόσιο λειτούργημα. Δεν μπορεί να είναι υπάλληλοι σε ένα ιδιωτικό πανεπιστήμιο και να είναι υπάλληλοι κάποιου εργοδότη. Ούτε καν του δημοσίου δεν επιτρέπεται να είναι υπάλληλοι.

Το Σύνταγμα, λοιπόν, ξεκαθαρίζει: Tα πανεπιστήμια δεν είναι επιχειρήσεις, οι φοιτητές δεν είναι πελάτες, οι διδάσκοντες δεν υπόκεινται στο διευθυντικό δικαίωμα κανενός εργοδότη, ούτε η ακαδημαϊκή διδασκαλία ούτε η έρευνα μπορεί να μπει κάτω από κάποιον εργοδότη. Δεν μπορούν, λοιπόν, να λειτουργούν πανεπιστήμια ως επιχειρήσεις. Οποιαδήποτε άλλη ερμηνεία του άρθρου 16 είναι εκ του πονηρού και είναι παράκαμψη του Συντάγματος. Δεν μπορούν να υπάρξουν ιδιωτικά πανεπιστήμια, λοιπόν, ξεκάθαρα, χωρίς Αναθεώρηση του Συντάγματος.

Υποστηρίζετε επίσης ότι το άρθρο 16 σε σύγκριση με την Ευρωπαϊκή Συνθήκη και τις υποχρεώσεις μας στην Ευρωπαϊκή Ένωση δίνουν τη δυνατότητα να υπάρχουν παραρτήματα ξένων πανεπιστημίων. Να το ξεκαθαρίσουμε και αυτό. Οι υποχρεώσεις μας στην Ευρώπη αναφέρονται σε φορείς τριτοβάθμιας και όχι πανεπιστημιακής εκπαίδευσης και στην παροχή υπηρεσιών. Δεν υπάρχει καταδίκη ή άλλη κρίση της χώρας μας, ούτε καν παραπομπή σε ευρωπαϊκό όργανο και αυτό το λέει ξεκάθαρα και η Επιστημονική Υπηρεσία της Βουλής στη σελίδα 30: «Δεν τίθεται σε επίπεδο αρχής ζήτημα σύγκρουσης μεταξύ του άρθρου 16 και του Δικαίου της Ένωσης».

Εξάλλου, το Ενωσιακό Δίκαιο, ο Χάρτης Θεμελιωδών Δικαιωμάτων ισχύουν εδώ και δεκαετίες. Τώρα τα ανακαλύψετε και τα επικαλείστε, κύριε Πιερρακάκη; Γιατί δεν λέτε την αλήθεια; Το Ενωσιακό Δίκαιο υπερισχύει του εθνικού μόνο στα πεδία αρμοδιότητας της Ευρωπαϊκής Ένωσης και η πανεπιστημιακή εκπαίδευση δεν είναι ενωσιακή αρμοδιότητα. Η επαγγελματική εκπαίδευση και τα επαγγελματικά δικαιώματα είναι, γι’ αυτό και δεν μας έχουν εγκαλέσει.

Αλλά και το Σ.τ.Ε. στην απόφαση 2350-63 του ’23 το λέει. Το δίκαιο του ανταγωνισμού και ιδιαίτερα η απαγόρευση του άρθρου 107 αφορούν δραστηριότητες επιχειρήσεων. Τα ΑΕΙ δεν ασκούν οικονομική δραστηριότητα, αλλά οι σκοποί τους προβλέπονται και είναι η προαγωγή της επιστημονικής έρευνας, του ερευνητικού έργου και του εκπαιδευτικού έργου. Δεν εμπίπτουν στην έννοια της επιχείρησης. Αυτό λέει το Συμβούλιο της Επικρατείας.

Αυτό που μας λέει, λοιπόν, η Επιστημονική Υπηρεσία της Βουλής είναι ότι κάθε άλλο παρά στέρεα συνταγματικά είναι η πρότασή σας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ, ολοκληρώστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κυρίες και κύριοι Βουλευτές, το άρθρο 16 διαμόρφωσε ένα ακαδημαϊκό θεσμικό πεδίο για το οποίο έγιναν πολλές μάχες στο παρελθόν. Θεωρώ ότι ήταν και πολιτισμικές μάχες και δεν ήταν μόνο κομμάτων, δεν ήταν μόνο συνταγματολόγων. Ήταν μάχες που γίνανε έξω στην κοινωνία, με κινητοποιήσεις, με τη φοιτητική εκπαιδευτική πανεπιστημιακή κοινότητα, με όλους τους εκπαιδευτικούς, με όλους τους πολίτες. Αυτός είναι ένας λόγος ακόμα για τον οποίον δεν θέλετε να περιμένετε την αναθεωρητική διαδικασία. Όσο το άρθρο 16, ισχύει και δεν έχει αναθεωρηθεί, οποιοδήποτε νομοθέτημα -και αυτό που φέρνετε- είναι ξεκάθαρα αντισυνταγματικό. Οι μεθοδεύσεις σας απαξιώνουν την έννομη τάξη, απαξιώνουν το Σύνταγμα, τη νομολογία, τον επιστημονικό κόσμο και ανησυχούμε, κύριε Πιερρακάκη, τι άλλο δρόμο ανοίγετε για νέες αυταρχικές επιλογές.

Κύριε Πρόεδρε, κλείνω και σας ευχαριστώ πολύ.

Το νομοσχέδιο είναι ξεκάθαρα αντισυνταγματικό και για τον λόγο αυτό, κυρίες και κύριοι Βουλευτές της Συμπολίτευσης, οφείλετε πλέον να τιμήσετε τον όρκο που έχετε δώσει και να ψηφίσετε την ένσταση αντισυνταγματικότητας.

Προτείνουμε να ψηφίσουμε όλοι και όλες την ένσταση αντισυνταγματικότητας. Σε αυτή την ψηφοφορία θα κριθεί αν θα συνεχιστεί η συζήτηση. Εμείς το θέσαμε από την πρώτη μέρα των επιτροπών με συνέπεια. Δεν έπρεπε να συνεχιστεί η συζήτηση στις επιτροπές με μια ξεκάθαρα αντισυνταγματική ρύθμιση. Από τη συζήτηση αυτή θα κριθεί το αν θα περάσουν ρυθμίσεις αντίθετες με το άρθρο 16, αλλά, να το πω και διευρυμένα, από τη συζήτηση αυτή θα κριθεί και πώς θα συνεχίσει την πορεία της αυτή η κατάφωρα αυταρχική, αντιδημοκρατική και με αντισυνταγματικές λειτουργίες Κυβέρνηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς είμαστε εδώ και για να σταματήσουμε τα ιδιωτικά πανεπιστήμια, αλλά και για να σταματήσουμε συνολικά τα σχέδια του κ. Μητσοτάκη. Οποιαδήποτε άλλη συζήτηση είναι αποπροσανατολιστική και κινδυνεύει να χάσει το νόημα. Εμείς δίνουμε με συνέπεια την ουσιαστική μάχη από το πρώτο λεπτό των εισηγήσεών μας στις επιτροπές.

Προτείνουμε, λοιπόν, να κάνουμε όλοι και όλες ό,τι οφείλουμε έναντι του όρκου μας, να ψηφίσουμε την αντισυνταγματικότητα του νομοσχεδίου, όπως πρέπει. Δυστυχώς, αυτό το βάρος πέφτει ιδιαίτερα στους Βουλευτές της Συμπολίτευσης. Θα κριθούν και για κάτι ακόμα με την ψήφο τους, για το αν θα πάρουν θέση με τα συμφέροντα της κοινωνίας και της χώρας, γιατί αυτό το νομοσχέδιο αλλά και γενικά οι επιλογές της Κυβέρνησης Μητσοτάκη είναι σε αντίθεση και με τα συμφέροντα της κοινωνίας και με τα συμφέροντα της χώρας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο και τις Λυκειακές Τάξεις Ξηροκαμπίου Λακωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώνεται η συζήτηση περί των ενστάσεων αντισυνταγματικότητας με την ομιλία του Υπουργού Παιδείας, Θρησκευμάτων και Αθλητισμού κ. Πιερρακάκη.

Κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώ με την αυτονόητη παραδοχή της ιδιότητάς μου. Δεν είμαι νομικός, δεν είμαι καθηγητής Συνταγματικού Δικαίου, δεν είμαι καθηγητής Διοικητικού Δικαίου. Υπ’ αυτή την έννοια θα ζητήσω την ανοχή σας ως προς τα νομικά επιχειρήματα τα οποία ως κεντρικός υπογράφων αυτού του νομοσχεδίου πρόκειται να αρθρώσω, με απόλυτο σεβασμό τόσο σε εκείνους οι οποίοι συμφωνούν με την πρόταση την οποία καταθέτουμε όσο και σε εκείνους που διαφωνούν σήμερα.

Οφείλω βέβαια να ξεκινήσω με κάποιες αυτονόητες απαντήσεις σε πράγματα τα οποία ακούστηκαν, πριν μπω στον πυρήνα των κεντρικών μας επιχειρημάτων.

Η πρώτη αφορούσε τα όσα είπε πριν ο Πρόεδρος της Κοινοβουλευτικής Ομάδας του ΣΥΡΙΖΑ. Έχω θέσει ένα ζήτημα από τις επιτροπές, το οποίο δεν έχει βρει απάντηση. Το 2018 ο κ. Γαβρόγλου έφερε στον ν.4521/2018 μία διάταξη με την οποία αναγνώριζε όλα τα πτυχία των διεθνών οργανισμών που βρίσκονται στην Ελλάδα ως απολύτως νόμιμα. Αυτή η διάταξη αφαιρέθηκε έπειτα από debate στην Κοινοβουλευτική Ομάδα του ΣΥΡΙΖΑ -νομίζω ότι διαφώνησε ο κ. Φίλης-, αλλά εν πάση περιπτώσει κατατέθηκε από τον προκάτοχό μου Υπουργό Παιδείας του ΣΥΡΙΖΑ.

(Θόρυβος στην Αίθουσα)

Την αποκηρύσσετε; Και πώς κατατέθηκε; Βάσει ποιας έννομης τάξης, αν όχι της διασυνοριακότητας, η οποία αφορά το δικαίωμα εγκατάστασης και όχι αυτό της σύστασης, όπως λέμε;

Γιατί ο ισχυρισμός μας είναι, κυρίες και κύριοι, ότι αυτό το οποίο κάνουμε είναι απολύτως συμβατό με το συνταγματικό κείμενο. Διότι, όπως ανέφερα και πριν, απ’ ό,τι φαίνεται αυτό ακριβώς πίστευε και ο Υπουργός Παιδείας του ΣΥΡΙΖΑ όταν κατέθετε τη συγκεκριμένη διάταξη.

(Χειροκροτήματα από την πτέρυγα της Νέας Δημοκρατίας)

Και μάλιστα με τρόπο που δεν θα την καταθέταμε εμείς, διότι εμείς θέλουμε να υπάρχει κι ο ελεγκτικός μηχανισμός των εγχώριων ανεξάρτητων αρχών. Όταν θα την καταθέσουμε ξανά, με πολύ πιο αυστηρούς όρους από ό,τι κάνατε εσείς το 2018, θα σας καλέσουμε να την υπερψηφίσετε.

Συνεχίζω, λέγοντας -επειδή μελετήσαμε όσα έγραψε η Επιστημονική Επιτροπή της Βουλής- ότι αυτό το κείμενο διαψεύδει πανηγυρικά τους φορείς της μίας και μοναδικής αλήθειας περί αντισυνταγματικότητας του κειμένου.

Νομίζω ότι αυτό είναι ευδιάκριτο. Τι λέει; Λέει ακριβώς αυτό το οποίο είπαμε στις επιτροπές, ότι υπάρχουν δύο σχολές σκέψης, ότι εμείς υιοθετούμε αυτή τη σχολή σκέψης και ότι στο τέλος της ημέρας αυτό θα κριθεί. Δεν είδαμε να γραφεί κάτι περί κάθετης αντισυνταγματικότητας. Διότι στο τέλος της ημέρας είναι απολύτως προσβλητικό για την τρίτη των εξουσιών, τη δικαστική, να θεωρούμε ότι όλα κρίνονται από την Αντιπολίτευση και όχι από τη δικαστική εξουσία.

Εμείς, λοιπόν, εδώ πέρα διαλέγουμε να εμπιστευτούμε γνωμοδοτήσεις κορυφαίων καθηγητών του Συνταγματικού και του Διοικητικού Δικαίου -αναφέρθηκαν και τα ονόματά τους-, έχοντας αντλήσει από πάρα πολλά από τα στοιχεία τα οποία υπάρχουν σε αυτές τις γνωμοδοτήσεις.

Κύριε Δουδωνή, ήταν χάρμα να σας ακούω να διαφωνείτε με τον κ. Βενιζέλο, τον κ. Αλιβιζάτο. Είμαι βέβαιος ότι σας άκουγαν και αυτοί. Απλώς εδώ να πω ότι όταν ο κ. Ανδρουλάκης έλεγε στις 20 Δεκεμβρίου ότι δεν θα μπούμε εμπόδιο στην ίδρυση μη κρατικών μη κερδοσκοπικών πανεπιστημίων, αρκεί το νομοσχέδιο να μην είναι σε βάρος των δημοσίων, γνώριζε και τις συνταγματικές γνωμοδοτήσεις πάνω στις οποίες το νομοσχέδιο βασίζεται. Εσείς, λοιπόν, εδώ χρησιμοποιείτε το Σύνταγμα ως φύλλο συκής.

(Χειροκροτήματα από την πτέρυγα της Νέας Δημοκρατίας)

Αυτό κάνετε, αλλά ήταν τελείως αντιληπτό ότι η σημερινή σας τοποθέτηση ερχόταν σε συνέχεια των διαφωνιών που είχατε χθες.

Συνεχίζω, λέγοντας ότι για εμάς η συγκεκριμένη προσέγγιση περιλαμβάνει -και πρέπει να αναγνωριστεί- μια σειρά από θεμελιώδεις μεταβολές, οι οποίες έχουν γίνει από το 1975 και μετά.

Διότι το 1975 ο συνταγματικός νομοθέτης χρησιμοποιούσε τα νομικά πρόσωπα δημοσίου δικαίου ως κυρίαρχο μηχανισμό άσκησης της κρατικής εποπτείας. Όμως από τότε έχουν αλλάξει πολλά πράγματα. Έχει αλλάξει η διασυνοριακότητα, έχει αλλάξει η συμμετοχή μας στην Ευρωπαϊκή Ένωση, έχει αλλάξει η δημιουργία των ανεξάρτητων αρχών και δη της συγκεκριμένης ανεξάρτητης αρχής, της ΕΘΑΑΕ, η οποία πιστοποιεί, ελέγχει τα ελληνικά δημόσια πανεπιστήμια και θα ελέγχει και τα συγκεκριμένα παραρτήματα ξένων πανεπιστημίων, δημοσίων και μη κρατικών.

Και να πω ότι όλο αυτό γίνεται σε συνάρτηση -πέρα από αυτές τις θεμελιώδεις μεταβολές- και με τη δικιά μας εσωτερική νομολογία. Διότι το Συμβούλιο της Επικρατείας -το ανέφερε πριν ο κ. Πλεύρης- για την παράγραφο 4 του άρθρου 16 έχει αποφανθεί ότι το δωρεάν δεν αφορούσε τα μεταπτυχιακά προγράμματα, με βάση το πρίσμα του συνταγματικού νομοθέτη, εξ ου και έχουμε δίδακτρα σε μεταπτυχιακά προγράμματα.

Να πω εδώ, για τους θιασώτες της δωρεάν παιδείας της Αντιπολίτευσης, ότι τα μεταπτυχιακά με δωρεάν προγράμματα επί των ημερών σας, κύριε Φάμελλε, αυξήθηκαν. Όταν κυβέρνησε ο ΣΥΡΙΖΑ, αυξήθηκαν τα μεταπτυχιακά με δίδακτρα. Αυτό λένε οι αριθμοί.

(Χειροκροτήματα από την πτέρυγα της Νέας Δημοκρατίας)

Όπως επίσης λένε ότι μειωνόταν η χρηματοδότηση των δημοσίων πανεπιστημίων.

Δεν το λέω εγώ, το λένε οι αριθμοί που έχουν κατατεθεί στα Πρακτικά. Και προσθέτω, πέραν αυτής της νομολογίας, η οποία ήδη υπάρχει, ότι αυτό το οποίο εδώ προσπαθούμε να πετύχουμε, μέσα από αυτά τα ειδικού τύπου νομικά πρόσωπα, τα διφυή, όπως αναφέρθηκε και πριν, διότι έχουν χαρακτήρα, περιλαμβάνουν εκτελεστές διοικητικές πράξεις, όπως έχουν και τα ΝΠΔΔ. Είναι sui generis νομικά πρόσωπα.

Θεωρούμε, λοιπόν, αφ’ ενός σε ό,τι αφορά την εγκατάσταση παραρτημάτων ξένων πανεπιστημίων, αφ’ ετέρου σε ό,τι αφορά το κομμάτι το οποίο έχει να κάνει με την ειδική νομική μορφή, η οποία ασκεί την εποπτεία και με τις μέριμνες οι οποίες υπάρχουν, υπάρχει συγκεκριμένο άρθρο, για παράδειγμα, για τη μη κερδοσκοπικότητα, ότι η άδεια αφαιρείται, εφόσον δεν τηρείται.

Κι εγώ θα συμπληρώσω εδώ ότι πολλές από τις παρατηρήσεις τις οποίες λάβαμε κι από την Επιστημονική Υπηρεσία της Βουλής και συγκεκριμένες παρατηρήσεις που ακούστηκαν πριν -εγώ κρατάω πολλές από όσες είπε η κ. Κωνσταντοπούλου και πολλές άλλες που θα κάνετε τις επόμενες μέρες, όπως και συνέβησαν στην επιτροπή, ακόμη και από εκείνους, οι οποίοι διαφωνούν-, με πνεύμα καλής θέλησης, θα τις ενσωματώσουμε σε αυτό το νομοσχέδιο.

Διότι -και αυτό το λέω πρωτίστως προς το ΠΑΣΟΚ- επειδή αναφέρατε την έκθεση της Επιστημονικής Υπηρεσίας σε έναν πολύ σημαντικό νόμο...

**ΠΑΝΑΓΙΩΤΗΣ ΔΟΥΔΩΝΗΣ:**…(Δεν ακούστηκε)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Ακούστηκε για έναν πολύ σημαντικό νόμο, τον νόμο της κ. Άννας Διαμαντοπούλου, πολύ σημαντικό για την εποχή του, που στηρίχθηκε κι από το ΠΑΣΟΚ και από τη Νέα Δημοκρατία τότε, καταθέτω την τότε έκθεση της Επιστημονικής Υπηρεσίας της Βουλής στα Πρακτικά, η οποία είχε πάρα πολλές επιφυλάξεις για πάρα πολλά άρθρα και με πολύ μεγαλύτερη ένταση από ό,τι διαμορφώνεται σε αυτό το νομοσχέδιο. Και στην πορεία και κάποιες θεραπεύτηκαν κατά τη διάρκεια της συζήτησης με νομοτεχνικές και το ίδιο το Συμβούλιο της Επικρατείας έκρινε τον νόμο συνταγματικό.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα νομίζω ότι εδώ πέρα καλό θα είναι, επειδή αυτό είναι το κοινό μας μέλλον, αυτή η συζήτηση, να μπορέσουμε να το συνδιαμορφώσουμε πέρα από τα συνθήματα.

Διότι, όταν αναφέρθηκα σε τοτέμ και ταμπού, δεν αναφερόμουν στο συνταγματικό κείμενο, όπως η μονταζιέρα κάποιων εδώ μέσα ήθελε να υπογραμμίσει. Αναφερόμουν στη στενή και ασφυκτική πεποίθηση της μίας και μοναδικής αλήθειας, ότι η Ελλάδα πρέπει να είναι η μόνη χώρα ουσιαστικά στον κόσμο η οποία έχει απαγόρευση ως προς τα μη κρατικά πανεπιστήμια. Μόνο εμείς και, αν δεν κάνω λάθος, και η Κούβα είμαστε.

Λοιπόν, νομίζω ότι αυτή τη στιγμή σε συμβατότητα με το συνταγματικό κείμενο, όπως έλεγαν και συγκεκριμένες μειοψηφικές απόψεις στο Συμβούλιο της Επικρατείας το 1998 και όπως λένε κι όλες εκείνες οι θεμελιώδεις μεταβολές, οι οποίες έχουν συντελεστεί από το 1975 και έκτοτε, μαζί με τη γνώμη κορυφαίων καθηγητών που ανέφερα πριν, μας κάνουν να πιστεύουμε και να θεωρούμε ότι είναι θεμελιωμένο, ότι αυτό το βήμα είναι απολύτως στέρεο.

Και κλείνω με τις εξής -αν μπορώ να μοιραστώ μαζί σας- δύο σκέψεις, οι οποίες δεν είναι νομικής φύσεως.

Η πρώτη είναι κάτι το οποίο είχα την ευκαιρία να αναφέρω και στις επιτροπές. Στο κορυφαίο νομικό πανεπιστήμιο της Γερμανίας στη Χαϊδελβέργη, έξω από τη βιβλιοθήκη του υπάρχει μία επιγραφή στα αρχαία ελληνικά «το γράμμα αποκτείνει, το πνεύμα ζωοποιεί» και αυτή η επιγραφή υπάρχει εκεί. Το είχα βρει πάρα πολύ ενδιαφέρον όταν το είχα δει, όχι μόνο για τους φοιτητές της Θεολογίας, υπάρχει και για τους φοιτητές της Νομικής, ακριβώς για να μπορούμε να βλέπουμε τα πράγματα μέσα στην εξέλιξη και στο πνεύμα των καιρών.

Και ως μη νομικός να ξαναπώ -κι αυτό είναι το τελευταίο σημείο- ότι, όταν προσπαθούσα να μελετήσω τις γνωμοδοτήσεις και να αντιληφθώ ποιες ακριβώς είναι οι παράμετροι πάνω στις οποίες κρίνουμε εμείς ότι πρέπει να κινηθούμε, μου ερχόταν πάρα πολύ έντονα στο μυαλό η ιστορία από τη Ναυμαχία της Σαλαμίνας και τον χρησμό του Μαντείου των Δελφών, που έλεγε ότι τα ξύλινα τείχη θα σώσουν την πόλη και οι συντηρητικοί της εποχής ήθελαν να το ερμηνεύσουν κυριολεκτικά. Όμως, ο Θεμιστοκλής και αυτοί που κέρδισαν τη μάχη ερμήνευσαν τα τείχη ως πλοία και βγήκαν νικητές.

Η μοίρα, λοιπόν, αυτής της χώρας και η μοίρα του λαού της, κυρίες και κύριοι, για εμάς και για εμένα, δεν είναι ο φόβος τον οποίο κάποιοι κομίζετε σε αυτή την Αίθουσα ως κήνσορές του, είναι το να αγκαλιάσουμε το μέλλον και να ανοιχτούμε σε αυτό χωρίς φόβο, με σθένος, ελπίδα και τόλμη για το αύριο. Αυτό θέλουν οι Έλληνες πολίτες, αυτό θα υπηρετήσουμε εμείς.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εσάς θα βαρύνει η παραβίαση του Συντάγματος.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Όπως εσείς τότε το «ναι» το κάνατε «όχι»;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Σε εσάς θα μείνει…

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η συζήτηση βάσει του άρθρου 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την πρόταση)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Τι λέτε, κύριε Πρόεδρε; Να μετρηθούμε. Κύριε Πρόεδρε, γιατί δεν κάνετε καταμέτρηση;

**ΠΡΟΕΔΡΕΥΩΝ (Γεώργιος Γεωργαντάς):** Είναι στην ευχέρεια του Προέδρου, ο οποίος είναι και αυτός που βλέπει.

Έχει ολοκληρωθεί η συζήτηση περί αντισυνταγματικότητας, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κάντε ονομαστική με κάρτα. Ούτε καταμέτρηση δεν τολμάει να κάνει η Κυβέρνηση.

**ΠΡΟΕΔΡΕΥΩΝ (Γεώργιος Γεωργαντάς):** Αποκλειστικά με έγερση προβλέπει ο Κανονισμός.

Παρακαλώ, να προσέλθει στο Βήμα ο κ. Γιόγιακας, ο πρώτος ομιλητής από τον κατάλογο των ομιλητών. Αμέσως μετά έχει ζητήσει τον λόγο ο Πρόεδρος της Ελληνικής Λύσης κ. Βελόπουλος.

Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι Υπουργοί, κυρίες και κύριοι συνάδελφοι, είδαμε στη συζήτηση αυτού του νομοσχεδίου τους διαφωνούντες να καταφεύγουν σε μια διπλή τακτική. Από τη μία υποβάθμισαν, κάποιοι μάλιστα αποσιώπησαν, το 85% των διατάξεων του νομοσχεδίου οι οποίες αφορούν το δημόσιο πανεπιστήμιο. Από την άλλη έπαιξαν το χαρτί της αντισυνταγματικότητας των διατάξεων για τα μη κερδοσκοπικά ιδιωτικά ΑΕΙ. Ήταν μία τακτική μάλλον αναμενόμενη όσο και βολική. Γιατί δεκάδες διατάξεις για τα δημόσια πανεπιστήμια έρχονται να διαψεύσουν την κριτική ότι η Κυβέρνηση στοχεύει να τα αποδυναμώσει προς όφελος ανεξέλεγκτων ιδιωτικών συμφερόντων. Γιατί το κύριο μήνυμα που στέλνει το νομοσχέδιο αυτό, κυρίες και κύριοι συνάδελφοι, είναι το αντίθετο. Είναι η ενίσχυση της δημόσιας ανώτατης εκπαίδευσης στη χώρα μας.

Δεν είναι, άραγε, υπέρ της δημόσιας ανώτατης εκπαίδευσης ότι επεκτείνεται, αναβαθμίζεται και αυτονομείται ακόμα περισσότερο ένα περιφερειακό πανεπιστήμιο, όπως το Δημοκρίτειο; Ότι το Ανοικτό Πανεπιστήμιο οργανώνεται στα πρότυπα και άλλων δημόσιων πανεπιστημίων; Δεν είναι υπέρ της δημόσιας ανώτατης εκπαίδευσης ότι ενισχύεται η αυτονομία και η αυτοδιοίκηση; Ότι δίνονται περισσότερες δυνατότητες για να επιδιώξουν την εξωστρέφεια, τη διεθνή δικτύωση και την απήχησή τους σε εκτός Ελλάδος φοιτητικά κοινά; Ότι διευκολύνεται η διαχείριση των οικονομικών πόρων για την ερευνητική τους δραστηριότητα; Δεν είναι υπέρ των δημόσιων ΑΕΙ ότι επιβραβεύεται με ισχυρότερα οικονομικά κίνητρα η ποιότητα του έργου τους και η επιδίωξη της αριστείας; Ότι διευκολύνεται η δικτύωσή τους με την αγορά και με φορείς που προάγουν την εφαρμοσμένη έρευνα και την καινοτομία;

Ακόμη είναι λογικό, κυρίες και κύριοι συνάδελφοι, να καταλογίζετε στην Κυβέρνηση πρόθεση να αποδυναμώσει το δημόσιο πανεπιστήμιο, όταν από το 2019 έως το 2023 η χρηματοδότηση για τις λειτουργικές ανάγκες των ΑΕΙ αυξήθηκε κατά 45%, όταν έχουν δεσμευτεί 750 εκατομμύρια ευρώ από το Ταμείο Ανάκαμψης και το ΕΣΠΑ, όταν άλλα 700 εκατομμύρια ευρώ θα πάνε μέσω ΣΔΙΤ σε κατασκευή και συντήρηση φοιτητικών εστιών, ώστε να διπλασιαστούν οι έντεκα χιλιάδες κλίνες που υπάρχουν σήμερα; Πού είναι, λοιπόν, η πρόθεση να απαξιωθεί το δημόσιο πανεπιστήμιο;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Επίσης από πού προκύπτει ότι η τριτοβάθμια εκπαίδευση, τάχα μου, παραδίδεται βορά και ανεξέλεγκτα σε ιδιωτικά συμφέροντα; Αφού το κράτος μέσα από το Υπουργείο Παιδείας, την αρμόδια αρχή και τον ΔΟΑΤΑΠ διατηρεί ισχυρό ελεγκτικό και εποπτικό ρόλο, με αυστηρά κριτήρια για τη χορήγηση άδειας, ελάχιστες προδιαγραφές υποδομών, προσωπικού και εξοπλισμού, διαδικασίες και πρότυπα ποιότητας για την πιστοποίηση των προγραμμάτων σπουδών και την αξιολόγηση των ακαδημαϊκών επιδόσεων των μη κερδοσκοπικών νομικών προσώπων πανεπιστημιακής εκπαίδευσης; Το κράτος, δηλαδή, έχει ρόλο εγγυητή του δημόσιου συμφέροντος, διασφαλίζοντας την ποιότητα και την επάρκεια του διδακτικού και ερευνητικού έργου τους.

Επομένως, κυρίες και κύριοι συνάδελφοι, με το νομοσχέδιο αυτό στηρίζεται η δημόσια ανώτατη εκπαίδευση με δεκάδες ρυθμίσεις, που μάλιστα προέρχονται από την ίδια την πανεπιστημιακή κοινότητα, ενώ η ιδιωτική πρωτοβουλία υπάγεται σε απαιτητικούς κανόνες αξιολόγησης και ελέγχου από το ελληνικό δημόσιο.

Η δεύτερη τακτική των διαφωνούντων έχει να κάνει με τις ενστάσεις περί αντισυνταγματικότητας. Προσωπικά, μου έκανε εντύπωση η βεβαιότητα με την οποία συνάδελφοι που ούτε είναι ειδικοί ούτε υπηρετούν τη νομική επιστήμη, όπως και εγώ άλλωστε, υποστήριξαν τόσο κατηγορηματικά την αντισυνταγματικότητα.

Σε κάθε περίπτωση, κυρίες και κύριοι συνάδελφοι, δεν μπορούμε να απαξιώνουμε μία αντίθετη επιστημονική άποψη με τέτοια ευκολία, τόσο απόλυτα. Πόσω μάλλον όταν δεν είμαστε και ειδικοί, καταλογίζοντας μάλιστα πολιτική σκοπιμότητα σε επιστήμονες που έχουν αναγνωρισμένη και καταξιωμένη πορεία στον ακαδημαϊκό στίβο ως συνταγματολόγοι.

Μου έκανε επίσης εντύπωση ότι οι διαφωνούντες επιμένουν να αγνοούν όλα όσα έχουν συμβεί τις τελευταίες δεκαετίες και επηρεάζουν την ερμηνεία του άρθρου 16 του Συντάγματος. Από την υιοθέτηση του Ευρωπαϊκού Δικαίου και τη νομολογία του Δικαστηρίου της Ευρωπαϊκής Ένωσης, του Ευρωπαϊκού Δικαστηρίου Δικαιωμάτων του Ανθρώπου και του Συμβουλίου της Επικρατείας, μέχρι την υιοθέτηση της Χάρτας των Θεμελιωδών Δικαιωμάτων και τον ενιαίο ευρωπαϊκό χώρο πανεπιστημιακής εκπαίδευσης.

Δεν είδαμε καμμία πειστική απάντηση της Αντιπολίτευσης σε αυτό. Είδαμε μόνο μια στάση που θα μπορούσε να χαρακτηριστεί «συνταγματικός αναχρονισμός». Κοντά σε αυτόν υπάρχει και ένας συνταγματικός στρουθοκαμηλισμός, για να δανειστώ τον όρο του καθηγητή κ. Αντώνη Μανιτάκη.

Κάποιοι εντόπισαν τώρα ότι παραβιάζεται το άρθρο 16 του Συντάγματος «κλείνοντας τα μάτια» σε μια άλλη πραγματικότητα, αυτή των ιδιωτικών κολλεγίων, τα οποία δίνουν σε πάρα πολλές περιπτώσεις πτυχία με πλήρη επαγγελματικά δικαιώματα, δηλαδή το εφόδιο στην αγορά εργασίας που -ας μην κρυβόμαστε- ενδιαφέρει τους περισσότερους φοιτητές. Και μάλιστα, χωρίς να ισχύουν γι’ αυτά οι εξαντλητικές διαδικασίες ελέγχου και πιστοποίησης που προβλέπονται για τα μη κερδοσκοπικά ιδιωτικά ΑΕΙ.

Κυρίες και κύριοι συνάδελφοι, από σεβασμό στον χρόνο, δεν θα αναφερθώ σε άλλα επιχειρήματα της Αντιπολίτευσης που ακούστηκαν και είναι, θεωρώ, είτε παραπλανητικά είτε άσχετα με τη λειτουργία των μη κερδοσκοπικών ιδιωτικών ΑΕΙ.

Κυρία Υπουργέ, επιτρέψτε μου να θίξω μόνο ένα θέμα. Είναι καλοδεχούμενα τα οικονομικά κίνητρα που προβλέπονται για τα ιδιωτικά ΑΕΙ που θα εγκατασταθούν και θα λειτουργήσουν εκτός Αττικής και Θεσσαλονίκης. Θεωρώ ότι μέσω των σχετικών υπουργικών αποφάσεων μπορείτε να ενισχύσετε τα κίνητρα για χωροθέτηση στην περιφέρεια, λαμβάνοντας παράλληλα υπ’ όψιν πώς κατανέμονται και τι αντικείμενα έχουν τα υφιστάμενα δημόσια περιφερικά ΑΕΙ.

Κλείνοντας, κυρίες και κύριοι συνάδελφοι, θεωρώ ότι μια γόνιμη συζήτηση για το μέλλον της τριτοβάθμιας εκπαίδευσης στη χώρα μας πρέπει να αφορά συγκεκριμένα θέματα, όπως η ποιότητα και η αξία των πτυχίων που παίρνουν τα παιδιά μας, ανεξάρτητα από το αν το πανεπιστήμιο είναι δημόσιο ή ιδιωτικό, όπως είναι η μεγαλύτερη αυτονομία και η ευελιξία των δημοσίων πανεπιστημίων, ώστε να μπορέσουν να αξιοποιήσουν τις δυνατότητές τους, όπως είναι η δυνατότητα των ταλαντούχων και επιμελών παιδιών να σπουδάσουν, ακόμα και όταν προέρχονται από φτωχές οικογένειες.

Αυτή η συζήτηση απασχολεί την Κυβέρνηση και σε αυτή τη συζήτηση καλείται η Αντιπολίτευση να συμβάλει με δημιουργικές προτάσεις, αντί να δίνει μάχες οπισθοφυλακής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Ελληνικής Λύσης, ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρέμβαση θα κάνω, κυρία Πρόεδρε. Δεν θα είναι η κανονική μου ομιλία.

Θα ήθελα να είναι ο κ. Πιερρακάκης εδώ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα έρθει, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θέλω μια απάντηση να μου δώσει, γιατί επικαλέστηκε την ιστορία. Δεν ξέρω ποια είναι η επιστήμη του. Η ιστορία είναι η επιστήμη η δική μου.

Μίλησε για Σαλαμίνα. Ψάχνω να βρω ποιοι είναι οι Πέρσες εδώ μέσα. Αν αυτός, λοιπόν, είναι ο Θεμιστοκλής -γιατί αυτό υπονόησε ο ίδιος- ή ότι ο Πρωθυπουργός είναι ο Θεμιστοκλής, γιατί αυτός νίκησε στη Σαλαμίνα, θα του πω ότι τον Θεμιστοκλή τον εξοστράκισαν στο τέλος. Να του το θυμίσετε αυτό. Να πείτε στον κ. Πιερρακάκη ότι τον Θεμιστοκλή τον έστειλαν στους Πέρσες μετά. Να προσέχει, λοιπόν. Την ιστορία δεν τη βλέπουμε αλά καρτ. Τη βλέπουμε επί της ουσίας, λοιπόν.

Ούτε Πέρσες υπάρχουν εδώ ούτε Σαλαμινομάχοι. Πάρτε το χαμπάρι. Δεν θα ξαναδιχάσετε τους Έλληνες.

(Χειροκροτήματα από την πτέρυγα της Ελληνικής Λύσης)

Πού είναι ο Πλεύρης; Έφυγε πάλι;

Α, ήρθε ο κ. Πιερρακάκης. Είπες ότι είσαι ο Θεμιστοκλής. Έτσι δεν είπες; Σαλαμινομάχοι είστε! Έτσι είπες. Σαλαμίνα! Παιάνες! Νυν υπέρ πάντων ο αγών! Αυτά έλεγες. Σε άκουγα εγώ προηγουμένως. Εδώ κάτω ήμουν και σε άκουγα. Και είπα ότι «κοίταξε να δεις έναν Θεμιστοκλή που βρήκαμε στη Βουλή».

Πες μας, ποιοι είναι οι Πέρσες εδώ μέσα; Πρώτον. Και δεύτερον, θα σου υπενθυμίσω ότι ο Θεμιστοκλής εξοστρακίστηκε και πήγε στους Πέρσες. Μην έχεις την τύχη αυτού, γιατί δεν έχεις σχέση με τη Νέα Δημοκρατία, σημιτικός είσαι και εσύ. Μη σε δω εξοστρακισμένο στους Πέρσες! Λέω τώρα.

(Χειροκροτήματα από την πτέρυγα της Ελληνικής Λύσης)

Πάω στον κ. Πλεύρη, που δεν είναι εδώ. Πήγε και στη Χαϊδελβέργη. Δεν πάει να σκίσει τα πτυχία του, λέω εγώ. Ήρθα εδώ και μας είπε για το Ευρωπαϊκό Δικαστήριο και επικαλέστηκε ότι θα μας επιβάλουν ποινές. Μα, το Ευρωπαϊκό Δικαστήριο δεν υπερισχύει του ελληνικού Συντάγματος. Πού τα έχει διαβάσει αυτά τα γράμματα; Πείτε του να σκίσει τα πτυχία του.

Αυτά δεν λέγονται στο ελληνικό Κοινοβούλιο, είναι απαράδεκτα. Δηλαδή, κατά συνείδηση λέει ψέματα. Αν δεν λέει κατά συνείδηση ψέματα, τότε δεν είναι δικηγόρος, δεν είναι νομικός, που είναι, γιατί ξέρω ότι είναι καλός δικηγόρος. Αλλά είναι και καλός ψεύτης, φαίνεται. Αυτή είναι η πραγματικότητα.

Θα μιλήσω λίγο, αύριο θα είναι η κεντρική μου ομιλία.

Μιας και μιλάμε για τα πανεπιστήμια, κύριε Υπουργέ, έχω μία δήλωσή σας: «Τώρα το Σύνταγμα θα κοιτάξουμε;», είπατε. Κάπως έτσι το είπατε. Διασταλτικά!

Για την Κυβέρνηση, λοιπόν, του κ. Πιερρακάκη -όχι της Νέας Δημοκρατίας, είναι άλλη Κυβέρνηση εδώ, είναι σημιτική η Κυβέρνηση και άλλο σημιτική κυβέρνηση και άλλο της Νέας Δημοκρατίας-, όταν κάποιοι ενδιαφέρονται να δημιουργήσουν πανεπιστήμια και συμπτωματικά είναι μια εταιρεία, ας πούμε η «CVC» -συμπτωματικά το λέω εγώ, γιατί η πρώτη που είχε την πρόθεση και το κατέθεσε ήταν η «CVC»-, δεν υπάρχει Σύνταγμα, το περνάνε, λέμε «αντισυνταγματικό» και τελείωσε.

Όταν, όμως, μαζεύονται ένα εκατομμύριο τριακόσιες χιλιάδες υπογραφές για να οδηγηθούν φυλακή οι υπαίτιοι των Τεμπών, τότε χρειάζεται αναθεώρηση του Συντάγματος. Αυτοί είστε!

Αυτή, λοιπόν, τη διασταλτική ερμηνεία του Συντάγματος η Ελληνική Λύση για κάθε σοβαρό κόμμα εδώ μέσα πρέπει να την πολεμήσει μέχρις εσχάτων. Δεν είναι «λάστιχο» το Σύνταγμα.

(Χειροκροτήματα από την πτέρυγα της Ελληνικής Λύσης)

Πάμε τώρα στα ιδιωτικά πανεπιστήμια.

Κύριε Υπουργέ μου, το 2021 δεν άλλαξε η διαδικασία εισροής στις πανελλαδικές; Ναι ή όχι; Το 2021 δεν την άλλαξε η Νέα Δημοκρατία; Την αλλάξατε, κύριε Υπουργέ, κύριε Πιερρακάκη; Το 2021 η Κυβέρνησή σας έφερε νόμο για τις πανελλαδικές, άλλαξε τον τρόπο διεξαγωγής. Ναι ή όχι;

Τώρα μαθαίνω ότι πάλι θα αλλάξετε τις πανελλαδικές. Εσείς δεν μπορείτε να κάνετε πανελλαδικές σε τρία χρόνια, να σας εμπιστευτώ να κάνετε και πανεπιστήμια στην Ελλάδα; Σοβαρά μιλάμε τώρα; Τι εμπιστοσύνη να σας έχω;

(Χειροκροτήματα από την πτέρυγα της Ελληνικής Λύσης)

Έχω άδικο, συνάδελφε; Εδώ πανελλαδικές δεν μπορούν να κάνουν, σε τρία χρόνια αλλάζουν τον νόμο. Ταλαιπωρούν τον γονέα, ταλαιπωρούν τα παιδιά, ταλαιπωρούν τους καθηγητές, ταλαιπωρούν όλο τον κόσμο. Θέλουν να κάνουν και ιδιωτικά πανεπιστήμια! Έλα, Παναγία μου!

Πάμε και στα υπόλοιπα.

Αφού ενδιαφέρεστε για την παιδεία, εγώ περιμένω από την κ. Μακρή, την οποία εκτιμώ δεόντως -τη γνωρίζω από τα παλιά- να μου πει τι έγινε με το Μόναχο και τα σχολεία.

Ενδιαφέρεστε για τα πανεπιστήμια! Κλείνουν σχολεία στη Γερμανία. Θα ανοίξει η Ψωροκώσταινα πανεπιστήμια ιδιωτικά στην Ελλάδα! Ανοίξτε τα σχολεία στη Γερμανία, τα χρειάζονται οι ομογενείς μας.

(Χειροκροτήματα από την πτέρυγα της Ελληνικής Λύσης)

Πάμε και σε μία άλλη καταγγελία τώρα.

Τι συμβαίνει με τη Μαράσλειο Σχολή; Θέλετε να μεταφέρετε, μαθαίνω, ένα τμήμα του δημοσίου σε άλλη περιοχή για να βολευτεί το «Μαράσλειο» Ίδρυμα, η σχολή, επειδή πολλοί εκ των Βουλευτών εδώ μέσα έχουν τα παιδιά τους εκεί. Και θα φύγουν τα παιδιά του δημοσίου σχολείου και θα πάνε στα Εξάρχεια και τέσσερα χιλιόμετρα μακριά με τα πόδια, για να βολευτούν οι Βουλευτές του ελληνικού Κοινοβουλίου που έχουν παιδιά εκεί.

Ας βγουν λοιπόν εδώ και να μου πουν πόσοι έχουν στο «Μαράσλειο» Ίδρυμα παιδιά και γιατί να φύγουν τα παιδιά του απλού Έλληνα πολίτη και να πάνε των πλουσίων ή των Βουλευτών στο «Μαράσλειο» Ίδρυμα.

(Χειροκροτήματα από την πτέρυγα της Ελληνικής Λύσης)

Γιατί τα πλατιά λαϊκά στρώματα πρέπει να έχουν ομπρέλα στο ελληνικό Κοινοβούλιο. Ο εργαζόμενος, ο μισθωτός από το ελληνικό Κοινοβούλιο. Πάμε και στα υπόλοιπα.

Θέλω να πάω για λίγο στα Τέμπη. Απευθύνομαι στην Αριστερά και σε όλους εδώ μέσα. Γιατί άκουσα διάφορα από το πρωί από τη Νέα Αριστερά, πώς λέγεται, Νέα Αριστερά της Αριστεράς, πιο Αριστερά από την Αριστερά. Δηλαδή, η Αριστερά στην Ελλάδα έχει πολλών ειδών «Αριστερές». Για μένα Αριστερά είναι το ΚΚΕ. Ξεκάθαρα πράγματα. Οι υπόλοιποι είναι λίγο κεντροαριστεροί, λίγο κεντροδεξιοί, λίγο ακροαριστεροί, ολίγον από αριστερή και ολίγον από αλάτι και πιπέρι. Θα πω το εξής. Όταν λέγαμε για τα Τέμπη εδώ μέσα το 2023 τον Μάρτιο, εσείς δεν ήσασταν εδώ μέσα; Ήσασταν απόντες; Εξαφανισμένοι όλοι; Πού ήσασταν;

Σήμερα θα κάνω μια αποκάλυψη, κύριοι συνάδελφοι, για τα Τέμπη. Γιατί, όπως επιβεβαιώθηκα για την εμπορική αμαξοστοιχία, για το ξυλόλιο, για την έκρηξη, για το μπάζωμα, σήμερα θα κάνω μια αποκάλυψη βόμβα στο ελληνικό Κοινοβούλιο γιατί έχω τα έγγραφα πλέον. Πρώτη ερώτηση. Γιατί οι πρώτοι που πήγαν στο δυστύχημα, ήταν η ελληνική Πολεμική Αεροπορία; Γιατί πήγε η Πολεμική Αεροπορία εκεί; Η πρώτη που απέκλεισε τον χώρο των Τεμπών δεν ήταν ούτε η πυροσβεστική ούτε η αστυνομία. Ήταν η Πολεμική Αεροπορία. Το κλιμάκιο έφυγε από τη Λάρισα, ναι ή όχι; Και εδώ πάμε στις τραγικές συμπτώσεις. Οι Ηνωμένες Πολιτείες έχουν νατοϊκή βάση στη Λάρισα. Εκεί υπάρχουν οκτώ drones τα οποία λειτουργούν με ειδικό καύσιμο. Aviation jet fuel λέγεται. Αυτό είναι 100 οκτανίων. Λέω στοιχεία, τώρα, γιατί έχω τα έγγραφα μπροστά μου. Το καύσιμο αυτό έρχεται από το εξωτερικό, από τα Σκόπια και από Βουλγαρία. Χρησιμοποιούν, λοιπόν, αυτό το καύσιμο τα 8 drones των ΗΠΑ. Αυτά πετάνε μέχρι τη Μαύρη Θάλασσα. Είναι ειδικό καύσιμο, για να κατασκοπεύουν τη Ρωσία. Η σύσταση του καυσίμου έχει ξυλόλιο, βενζόλιο, τουλόλιο. Ό,τι βρέθηκε στα Τέμπη.

(Χειροκροτήματα από την πτέρυγα της Ελληνικής Λύσης)

Είναι συμπτωματικό αυτό; Ναι ή όχι; Τα στοιχεία είναι εντοπισμένα. Έχω τα έγγραφα μπροστά μου. Τα καταθέτω στα Πρακτικά για τον ιστορικό του μέλλοντος. Για να ξέρουμε, αν είναι σύμπτωση η μεταφορά αυτών των καυσίμων.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλετε να σας αποδείξω γιατί βιαστήκατε να κάνετε συγκάλυψη; Ακούστε τώρα. Ποια εταιρεία έκανε το μπάζωμα; Μία εταιρεία φάντασμα. Η «Τσαπατώρης Γερανοί Μεταφορές Ι.Κ.Ε.». Δεν υπήρχε η εταιρεία όταν έγινε το συμβάν. Εκτελούσε εργασίες από τις 3 Μαρτίου και συστάθηκε στις 6 Απριλίου του 2023 η εταιρεία. Ένα μήνα μετά. Άρα κάποιοι βιάστηκαν να μπαζώσουν τον χώρο.

Πάμε και σε άλλη απόδειξη γι’ αυτό το υλικό, το καύσιμο που σας λέω, για τα παράνομα φορτία. Έχω μπροστά μου ανακοίνωση της Γενικής Γραμματείας Δημοσίων Εσόδων. Σας τη διαβάζω σειρά-σειρά για να καταλάβετε πως γίνεται το λαθρεμπόριο και πως έφερναν περίεργα φορτία. Λέει, λοιπόν, το δελτίο Τύπου: «Ένα ιδιαίτερα επικίνδυνο φορτίο με τοξικά χημικά προϊόντα η εισπνοή των οποίων μπορεί να προκαλέσει σωματικές βλάβες στον ανθρώπινο οργανισμό εντόπισε η ελεγκτική υπηρεσία τελωνείων Αττικής και η κινητή ομάδα ελέγχου τελωνείου Σερρών. Η Γενική Διεύθυνση Τελωνείων προχώρησε σε έλεγχο σε βυτιοφόρο όχημα που μετέφερε το υλικό…» κ.λπ., κ.λπ.. Ήταν είκοσι τρεις χιλιάδες τόνοι. Πότε έγινε αυτό; Το 2016. Τι έγινε από τότε και πέρα; Άρχισαν να μεταφέρουν αυτό το καύσιμο με τον σιδηρόδρομο, κύριοι. Με τον σιδηρόδρομο. Παρανόμως όμως, χωρίς παραστατικά, χωρίς έγγραφα. Ξέρετε τι σημαίνει αυτό; Ότι κάψαμε τα παιδιά. Με δική σας εγκληματική αμέλεια κάηκαν τα παιδιά. Κάηκαν τα παιδιά σάς λέω.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή είναι σοβαρό το θέμα καλώ τους δημοσιογράφους επιτέλους να επιτελέσουν το λειτούργημά τους. Επί ένα χρόνο τα έλεγε η Ελληνική Λύση. Επί ένα χρόνο κάναμε αποκαλύψεις. Σήμερα λέμε κάτι άλλο πολύ διαφορετικό. Εγώ πιστεύω ότι οποιαδήποτε κυβέρνηση δεν θα βιαζόταν να μπαζώσει τον χώρο, αν δεν είχαν εμπλακεί εξωχώριες χώρες. Όποιος καταλαβαίνει, καταλαβαίνει. Δύο τινά: ή λαθρέμποροι πετρελαίου ή άλλη χώρα είναι πίσω από την ιστορία αυτή. Τίποτα άλλο. Τα παιδιά δεν γυρίζουν πίσω αλλά στη μνήμη των παιδιών θα σας πάμε μέχρι τέλους, γιατί κάποιοι πρέπει να μπουν φυλακή. Τελεία και παύλα.

(Χειροκροτήματα από την πτέρυγα της Ελληνικής Λύσης)

Και πού ήταν όλοι αυτοί εδώ; Πού ήταν όλη αυτή η Αριστερά όταν τα έλεγα εγώ από τον Μάρτιο του 2023 εδώ μέσα; Γελούσαν οι περισσότεροι. Δεν μας ενδιαφέρει αν γελάει ο καθένας εδώ μέσα. Η ψυχή των παιδιών πρέπει να βρει ανάπαυση. Να ησυχάσει η ψυχούλα τους. Να λένε ότι αυτοί οι άνθρωποι στη Βουλή δεν συγκάλυψαν αλλά αποκάλυψαν.

Πάμε και στην υπόθεση της κ. Ασημακοπούλου. Δεν ντρέπεστε στην Νέα Δημοκρατία; Πραγματικά εγώ θα ντρεπόμουν. Εδώ δεν μιλάμε για προσωπικά δεδομένα. Όχι. Εδώ μιλάμε για «προσωπικά λερωμένα» της Νέας Δημοκρατίας. Αυτή είναι η αλήθεια. Η ιστορία της Ασημακοπούλου έχει ουρά. Και γιατί δεν απολογείται η Υπουργός Εσωτερικών; Γιατί δεν αγγίζει κανένας την κ. Κεραμέως; Γιατί δεν μιλάει; Πώς έφυγαν τα στοιχεία; Με τα πόδια έφυγαν από εκεί μέσα; Κάπως τα πήρανε. Εδώ μιλάμε για νόθευση. Μιλάμε για νόθευση του εκλογικού αποτελέσματος. Ήμασταν οι πρώτοι που το είπαμε εδώ μέσα αλλά κάποιοι άλλοι δεν μας άκουγαν. Και τους βοηθήσατε. Και στις εκλογές του Ιουνίου θα κάνουν νοθεία. Το λέμε από τώρα. Παίρνει ο καθένας και κάνει πλιάτσικο εκλογικούς καταλόγους και e-mail παρανόμως. Τους βοηθήσατε πολύ εδώ μέσα.

Για εμάς οι εκλογές στις 9 Ιουνίου είναι πολύ σημαντικές για έναν και μόνο λόγο. Επτά στα δέκα νομοσχέδια που ψηφίζονται στην Ευρώπη έρχονται και εφαρμόζονται στην Ελλάδα. Γι’ αυτό στις 9 Ιουνίου πρέπει όλοι οι Έλληνες να κάνουν τη μεγάλη ανατροπή και να δώσουν επιτέλους τη λύση που λέγεται Ελληνική Λύση. Λέμε όχι στην αποχή. Η αποχή βοηθάει τη Νέα Δημοκρατία. Ναι στη συμμετοχή όλων, να αλλάξουμε την Ευρώπη. Ποια Ευρώπη θέλετε; Την Ευρώπη του Μακρόν που θέλει πόλεμο με τους Ρώσους ιμπεριαλιστικά; Να σφάξουμε κόσμο; Να στείλουμε κόσμο στο θάνατο; Ποια Ευρώπη; Πείτε μου εσείς. Του μιλιταρισμού; Όχι. Εμείς θέλουμε την Ευρώπη της ειρήνης, την Ευρώπη αυτού που πρότεινε ο Τραμπ που λέει «όχι πόλεμος».

(Χειροκροτήματα από την πτέρυγα της Ελληνικής Λύσης)

Μια Ευρώπη ευρωπαϊκή και χριστιανική, γιατί την πληρώνει ο λαός. Στους πολέμους ο λαός την πληρώνει. Αλλά ξέρετε κάτι; Το έχω πει κι άλλη φορά και θα στενοχωρήσω τους φίλους μου στον ΣΥΡΙΖΑ. Όλοι φίλοι είστε εδώ μέσα. Αλλά διαβάζω τα ψηφίσματα στο Ευρωπαϊκό Κοινοβούλιο. Ακούστε. Οκτώ στις δέκα ψηφοφορίες, φίλες και φίλοι που με βλέπετε τώρα, στην Ευρωβουλή ψηφίζονται από ΠΑΣΟΚ, Νέα Δημοκρατία και ΣΥΡΙΖΑ, δυστυχώς. Οκτώ στις δέκα. Νέα Δημοκρατία, ΣΥΡΙΖΑ, 81,9% των ψηφοφοριών στο Ευρωκοινοβούλιο ψηφίζονται μαζί. Νέα Δημοκρατία, ΠΑΣΟΚ, 94% των ψηφισμάτων στο Ευρωκοινοβούλιο ψηφίζονται μαζί. ΣΥΡΙΖΑ, ΠΑΣΟΚ, 79,79 συμπίπτουν. Νέα Δημοκρατία, ΣΥΡΙΖΑ, ΠΑΣΟΚ, 76% ψηφίζουν. Και θα σας πω τι ψηφίζετε.

**ΔΗΜΗΤΡΙΟΣ ΜΑΝΤΖΟΣ:** Εσείς καταψηφίσατε το ψήφισμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μη βιάζεστε.

Γιατί εσείς είστε με τον Μπάιντεν και τον πόλεμο και εμείς με την ειρήνη και τον Τραμπ. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Εσείς είστε με τον Μπάιντεν, την Ουκρανία και τον πόλεμο, εμείς με την ειρήνη. Έχουμε άλλη άποψη για την Ευρώπη. Ψηφίσατε την ευρωπαϊκή ψηφιακή ταυτότητα. Αυτό που κάνατε στην Ευρωπαϊκή Ένωση προχθές…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, δεν είναι πια μικρή παρέμβαση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω εδώ.

Ψηφίσατε αυτό που είπα. Την ψηφιακή ταυτότητα. Θα τα πω αύριο αυτά. Θα σας ενημερώσω τι σημαίνει ψηφιακή ταυτότητα.

Και κλείνοντας να πω το εξής για τον κ. Κασσελάκη και όλα αυτά που συμβαίνουν. Άκουγα πρωινάδικα, τον κ. Λιάγκα. Δεν πειράζει, λέει, αν ο διοικητής φερθεί στον κ. Κασσελάκη ευγενικά και τον έχει απ’ έξω από τον στρατό. Δεν το κατάλαβα εγώ. Άρθρο 4 του Συντάγματος. Δεν είμαστε ίσοι; Οι Έλληνες είναι ίσοι ενώπιον του νόμου, έχουν ίσα δικαιώματα και υποχρεώσεις. Κάθε Έλληνας που μπορεί να φέρει όπλο είναι υποχρεωμένος να συντελεί στην άμυνα της πατρίδος. Είκοσι μέρες θα πάει, ρε παιδιά, όχι είκοσι μήνες. Εξαγόρασε και το υπόλοιπο. Το εξαγόρασε. Είχε το δικαίωμα, ο νόμος το επιτρέπει. Εγώ δεν θα το έκανα αυτό. Άποψή του είναι.

Επειδή ασχολείται τώρα η Νέα Δημοκρατία με τα λεφτά του Κασσελάκη πολύ έντονα θα πω το εξής. Για μένα το πρόβλημα δεν είναι αν έχει «πόθεν έσχες» ο Κασσελάκης. Όχι, κάνετε λάθος. Κανένα τέτοιο πρόβλημα δεν έχουμε εμείς. Για μας είναι το γεγονός αναμφισβήτητο ότι ο κ. Κασσελάκης έχει λεφτά αλλά τα έβγαλε δουλεύοντας στην «GOLDMAN SACHS». Όταν η «GOLDMAN SACHS» έπινε το αίμα του ελληνικού λαού με τα παράνομα swaps του Σημίτη, ο κ. Κασσελάκης δούλευε στην «GOLDMAN SACHS». Αυτό ενοχλεί εμάς. Όπως μας ενοχλεί αυτή η μιλιταριστική αντίληψη ότι ό,τι κι αν κάνει η Αριστερά είναι αθώα. Η Αριστερά όχι. Η Αριστερά είναι από εδώ. Το επαναλαμβάνω. Εδώ είναι άλλου είδους Αριστερά. Ναι, κ. Δούρου, είστε άλλη Αριστερά. Αριστερά που ψηφίζει με τη Νέα Δημοκρατία και τον Σημίτη δεν μπορεί να είναι Αριστερά. Πώς να το κάνουμε τώρα; Ψηφίζετε με τους σημιτικούς μαζί. Δεν φταίω εγώ.

Κλείνοντας, θα πω το εξής. Ας πάει ένας εισαγγελέας στα γραφεία της Νέας Δημοκρατίας. Ψάχνουν τον Κασσελάκη. Καλά κάνουν. Δεν πάνε να τον ξετινάξουν; Εδώ έψαξαν εμένα. Κάνατε επίκαιρη ερώτηση έντεκα Βουλευτές του ΣΥΡΙΖΑ και η εφορία βρήκε ουδέν. Έλεγχος. Καλά έκαναν, αλλά η ερώτηση δεν μου άρεσε. Γιατί εγώ δεν κάνω ερώτηση για τον Κασσελάκη. Αυτή είναι η διαφορά μας. Η ποιοτική μας διαφορά είναι ότι δεν προσωποποιώ τη διαφορά μας. Εδώ, λοιπόν, να πάει στη Νέα Δημοκρατία ο εισαγγελέας, να πάει και στο ΠΑΣΟΚ γιατί χρωστάνε 1 δισεκατομμύριο ευρώ και δεν τους ελέγχει κανένας! Μα κανένας!

(Χειροκροτήματα από την πτέρυγα της Ελληνικής Λύσης)

Βρήκαμε τον Κασσελάκη να τον βαράμε όλοι μαζί. Βαρέστε τον. Οι άλλοι, γιατί όχι;

Και κλείνω γιατί πιέζει και η κυρία Πρόεδρος.

**ΠΡΟΕΔΡΕΥΟΥΣΑ (Όλγα Γεροβασίλη):** Πίεσα διακριτικά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είχαμε ένα ατυχές συμβάν με τον Πρωθυπουργό, κυρία Πρόεδρε. Πρέπει να το πούμε αυτό. Είχαμε παραλίγο πρόβλημα με τον Πρωθυπουργό. Έγινε επίθεση με drones στη συνοδεία του πριν από λίγα λεπτά. Να το προσέξει αυτό, γιατί το έχω πει κι άλλη φορά και θα το ξαναπώ. Τι δουλειά έχει ο Πρωθυπουργός στην Ουκρανία; Για ποιον λόγο πήγε; Ας μας απαντήσει. Προσωπική εξωτερική πολιτική δεν μπορεί να κάνει κανένας χωρίς ενημέρωση του ελληνικού Κοινοβουλίου. Ξαφνικά, εκτάκτως πηγαίνει στην Ουκρανία. Πραγματικά είναι απίστευτο αυτό που έγινε χθες. Πραγματικά. Πηγαίνει σήμερα και δεν ενημερώνει κανέναν. Μαζί και ο Παπασταύρου. Ο Παπασταύρου, ο ειδικός άνθρωπος, ξέρετε. Ο Παπασταύρου είναι ειδικός. Ξέρει από offshore εταιρείες, από οικονομικά, μεταφορές χρημάτων, διατραπεζικά. Τα ξέρει καλά ο Παπασταύρου αυτά. Είναι ειδικός άνθρωπος. Γι’ αυτό και είναι δίπλα στη Νέα Δημοκρατία, για να πιάνει αυτούς που κάνουν με τις off shore εταιρείες μαϊμουνιές. Λέω τώρα εγώ.

Θα πω, όμως, το εξής. Υπάρχουν ειδήσεις οι οποίες είναι πραγματικά για μένα πολύ σημαντικές και πρέπει να λεχθούν εδώ μέσα γιατί τα κανάλια δεν τις λένε. Ακούστε λίγο. Μαθαίνω ότι σκέφτεται η Νέα Δημοκρατία να βάλει τον Μπελέρη στο ευρωψηφοδέλτιο. Είναι δυνατόν;

**ΕΙΡΗΝΗ (ΡΕΝΑ) ΔΟΥΡΟΥ:** Ποιον;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον Μπελέρη. Ναι, ναι. Τον έβαλε στη φυλακή και τώρα τον βάζει και στο ευρωψηφοδέλτιο. Από το απόγευμα διαρρέεται η είδηση.

Για μας, ο βορειοηπειρωτικός ελληνισμός στο πρόσωπο του Μπελέρη ήταν η Βόρειος Ήπειρος. Όχι να πάρω τον Μπελέρη και να κάνω το χατίρι του Ράμα να τον κάνω Ευρωβουλευτή. Αυτό για μας είναι προδοσία. Αντί να αγωνιστούν να μην μπει φυλακή ο Μπελέρη, θα τον πάρουν από εκεί και θα αφήσουν τη Βόρειο Ήπειρο μόνη της και τον Ράμα να αλωνίζει. Αυτό προσέξτε το γιατί είναι -θα το πω ευθέως- πατριδοκαπηλία. Το αναφέρουν site της Νέας Δημοκρατίας. Δεν διαβάζουν ούτε αυτά οι κύριοι. Αυτό είναι το πρόβλημα. Αυτό είναι το μέγα πρόβλημα.

Και για την Εκκλησία και κλείνω, κυρία Πρόεδρε. Η Νέα Δημοκρατία για ακόμη μια φορά δίχασε τον ελληνικό λαό. Τον διχάσατε, κύριε Τσιάρα. Για πρώτη φορά δε θα εφαρμοστεί στη Μητρόπολη αυτό που πάντοτε έκανε η Ελλάδα. Πήγαινε η πολιτική ηγεσία μαζί με την Ορθοδοξία και τελούσε τη λειτουργία. Το πετύχατε και αυτό! Το πετύχατε κι αυτό! Και θίχτηκε η Πρόεδρος της Δημοκρατίας. Ενώ η ίδια θεωρεί ότι αντιπροσωπεύει όλους τους Έλληνες, πήγε σε κάποιο μπαρ να γιορτάσει τον γάμο των ομοφυλοφίλων. Δεν είναι όλοι οι Έλληνες έτσι όμως. Είναι εκπρόσωπος του ελληνικού λαού.

Γι’ αυτό και λέω ότι είμαστε διαφορετικοί. Γι’ αυτό και λέω ότι Νέα Δημοκρατία, ΠΑΣΟΚ και ΣΥΡΙΖΑ είστε ίδιοι. Είστε υπέρ του πολέμου και της δυστυχίας των Ελλήνων. Είστε υπέρ του ιμπεριαλισμού του αμερικανικού παράγοντα. Είμαστε υπέρ της ειρήνης και της ευτυχίας των Ελλήνων! Είμαστε υπέρ του απλού Έλληνα εργάτη! Αυτή είναι η διαφορά μας και είναι ποιοτική!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μάντζο, έχετε ζητήσει τρίλεπτη παρέμβαση. Θα παρακαλέσω για τρία λεπτά, αυστηρά.

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ, επειδή αναφερθήκατε και σε έναν καλό συνάδελφο, τον Παναγιώτη Δουδωνή, νωρίτερα για το αν διαφωνεί με τον Ευάγγελο Βενιζέλο ερμηνεύοντας, διαβάζοντας πιο σωστά τη γνωμοδότηση την οποία επικαλείστε. Ξέρετε, αυτός που διαφώνησε με τον Ευάγγελο Βενιζέλο είστε εσείς πηγαίνοντας στη Νέα Δημοκρατία, αν μη τι άλλο. Οπότε δεν ξέρω τι είναι πιο «χάρμα οφθαλμών», να σας βλέπουμε να υποδύεστε τον Θεμιστοκλή ή να υπερασπίζεστε τον Ευάγγελο Βενιζέλο από τη θέση Υπουργού της Νέας Δημοκρατίας; Πραγματικά, δεν ξέρω τι είναι πιο «χάρμα οφθαλμών».

Κι αφού σας αρέσει να επικαλείστε, ως Κυβέρνηση, όχι προσωπικά εσείς, τη γνωμοδότηση του Ευάγγελου Βενιζέλου, ερμηνεύοντάς την στα δικά σας μέτρα, κάντε το ίδιο με τις απόψεις που έχει εκφράσει ο καθηγητής, πολιτικός Ευάγγελος Βενιζέλος και στο ζήτημα των υποκλοπών και των παράνομων παρακολουθήσεων εις βάρος πολιτικών προσώπων, δημοσιογράφων, στελεχών των Ενόπλων Δυνάμεων. Κάντε το ίδιο για τη γνώμη του Ευάγγελου Βενιζέλου για τις συστηματικές επιθέσεις της Κυβέρνησής σας κατά των ανεξάρτητων αρχών. Όχι Βενιζέλος αλά καρτ, όχι ΠΑΣΟΚ αλά καρτ. Στο σύνολό της πρέπει να γίνει δεκτή η θέση.

Σας άκουσα, επίσης, μιλώντας για ΠΑΣΟΚ αλά καρτ, να επικαλείστε για πολλοστή φορά τον ν.4009/2011. Ναι, ξέρετε τότε για να επιτευχθεί αυτό το μεγαλειώδες ποσοστό πλειοψηφίας μέσα στη Βουλή είχε προηγηθεί ένας διάλογος. Προηγήθηκε διαβούλευση ενάμιση έτους. Τι κάνατε από όλα αυτά εσείς φέτος, σήμερα, την προηγούμενη περίοδο, για να επικαλείστε αυτό ακριβώς το νομοθέτημα; Τίποτα. Από ένα κλειστό γραφείο στο Υπουργείο Παιδείας διατάξατε μέσω non paper και ερωτοαπαντήσεων τι θα κάνετε, ότι μέχρι το τέλος του Γενάρη θα το έχετε ψηφίσει -είστε ήδη υπερήμερος απέναντι στον εαυτό σας κατά ενάμιση μήνα- κι έρχεστε σήμερα με μία ταχεία διαδικασία να μας πείτε να υπερψηφίσουμε κιόλας, να συναινέσουμε σε κάτι στο οποίο εσείς δεν κάνατε καν τον στοιχειώδη διάλογο και διαβούλευση.

Κλείνοντας, θα μιλήσουμε και επί του σχεδίου νόμου αύριο και για την ιδεολογική και πολιτική αντιπαράθεση. Διότι τελικά δεν είναι ζήτημα απαγόρευσης. Η απαγόρευση είναι κάτι που το θίξαμε και στο ζήτημα το συνταγματικό που ολοκληρώθηκε πριν. Εδώ, όμως, η ιδεολογική πολιτική αντιπαράθεση είναι το κέρδος - μη κέρδος. Είναι κατά πόσον η δική σας νομοθετική πρωτοβουλία έχει στον πυρήνα της τη διασφάλιση του κοινωνικού αγαθού της παιδείας και όχι της δημιουργίας μιας νέας αγοράς. Διότι αυτό κάνετε. Δημιουργείτε μια νέα αγορά γι’ αυτούς που με μια προνομιακή πληροφόρηση θα αποκτήσουν δεσπόζουσα θέση και θα θέσουν εμπόδια εισόδου στους σοβαρούς μη κερδοσκοπικούς φορείς να μπουν σε αυτή την αγορά, όταν δημιουργηθεί μετά την αναθεώρηση. Γι’ αυτό και υπάρχει αυτή η σπουδή και η βιασύνη. Να τα λέμε όλα και με όρους αγοράς που καταλαβαίνετε καλύτερα. Θα τα πούμε, όμως, αυτά καθ’ όλη τη διάρκεια αυτής της τριήμερης διαδικασίας.

Μία μόνο αναφορά στην Αντιπολίτευση κι επειδή ο κ. Φάμελλος το υπονόησε ότι περίμενε περισσότερα. Ξέρετε, εμείς είμαστε εδώ. Είμαστε στην πρωτοπορία των αγώνων και στην κοινωνία με τον διάλογο που έχουμε ανοίξει και στη Βουλή με τις προτάσεις που έχουμε καταθέσει. Η δική μας αντιπολίτευση είναι δημιουργική, είναι αυστηρή, είναι τεκμηριωμένη, είναι δομημένη και δομείται πάνω σε μια πρόταση. Εμείς κομίζουμε πρόταση. Εμείς δεν κάνουμε διακοπές. Δεν πήραμε τα βουνά όσο καίγονται τα πανεπιστήμια. Και δεν κάνουμε μαθήματα σε άλλους κοινωνικούς ή πολιτικούς χώρους. Μαθήματα για τις υποκλοπές, μαθήματα για το Σύνταγμα από ανθρώπους που δεν μπορούν να απαντήσουν ούτε για τις δικές τους εκκρεμότητες, εμείς δεν δεχόμαστε.

Και κλείνω, κυρία Πρόεδρε, λέγοντας στους αγαπητούς συναδέλφους της Αντιπολίτευσης που αισθάνονται ότι πρέπει να αποδείξουμε ότι δεν υπάρχει Αντιπολίτευση. Εμείς το αποδεικνύουμε καθημερινά και με το παράδειγμά μας. Αντιπολίτευση υπάρχει, αξιόπιστη, στιβαρή, σοβαρή. Αυτό κάνουμε εδώ μέσα. Και δεν κάνει καλό να αναπαράγουμε την προπαγάνδα της Κυβέρνησης και των μιντιακών της βραχιόνων που λένε ότι δεν υπάρχει Αντιπολίτευση. Υπάρχει Αντιπολίτευση και κομίζει και αντιπρόταση, δείχνει έναν άλλο δρόμο για την πραγματική μεταρρύθμιση και αναβάθμιση της δημόσιας παιδείας.

Σας ευχαριστώ, κυρία Πρόεδρε.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Υπουργέ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κυρία Πρόεδρε.

Κύριε Μάντζο, ευχαριστώ για την απάντησή σας, η οποία κατά τη γνώμη μου αντανακλά ένα άγχος για να καλύψετε τις πέντε κυβιστήσεις που έχετε κάνει σε δυόμισι μήνες. Τις σταχυολογώ με ημερομηνίες.

Στις 20-12-2023, ανέφερα πριν, Νίκος Ανδρουλάκης: «Δεν θα μπούμε εμπόδιο στην ίδρυση μη κρατικών, μη κερδοσκοπικών πανεπιστημίων, αρκεί το νομοσχέδιο να μην είναι σε βάρος των δημοσίων». Όλες οι γνωμοδοτήσεις ήταν ήδη στον αέρα. Ξέραμε ότι πρόκειται για νόμο. «Δεν θα πω εμπόδιο», ρητή τοποθέτηση του Προέδρου του ΠΑΣΟΚ.

Δεύτερη τοποθέτηση. Στις 12-2-2024 στην ημερίδα InSocial: «Σήμερα προτείνουμε το σκανδιναβικό παράδειγμα στην παιδεία».

Τρίτη τοποθέτηση στις 22-2-2024. «Τον νόμο για τα μη κρατικά πανεπιστήμια δεν θα τον ψηφίσουμε, γιατί θέλουμε μια καθαρή λύση στην τριτοβάθμια εκπαίδευση και όχι την εμπορευματοποίηση που υπονομεύει και ένα σοβαρό μη κρατικό, μη κερδοσκοπικό και εν τέλει και το δημόσιο πανεπιστήμιο». Ο νόμος κατατέθηκε δύο μέρες μετά. Δεν τον είχε δει ο κ. Ανδρουλάκης στην τελική του μορφή όταν το είπε αυτό.

Τέταρτη τοποθέτηση: «Συμφωνούμε στην ίδρυση μη κρατικών, μη κερδοσκοπικών πανεπιστημίων, με αναθεώρηση του άρθρου 16 του Συντάγματος, αλλά αυτό που κάνει η Νέα Δημοκρατία είναι διευθέτηση συμφερόντων». Ο κ. Ανδρουλάκης θυμάται το Σύνταγμα στις 26 Φεβρουαρίου. Χθες στην Κοινοβουλευτική σας Ομάδα και με όσα διαβάσαμε ότι συνέβησαν: «Δεν θα επιτρέψω να υπάρξω ρήγμα στην Κοινοβουλευτική Ομάδα του ΠΑΣΟΚ».

Τι έχουμε ακούσει μέχρι τώρα ως σχολιασμό από δική σας μεριά για διάφορα πράγματα που έχουν να κάνουν με το νομοσχέδιο; Σας ακούσαμε να μιλάτε για το φινλανδικό μοντέλο. Το έχω πει πάρα πολλές φορές, στη Φινλανδία το 30% των αποφοίτων των λυκείων μπαίνει στα πανεπιστήμια. Εμείς είμαστε εδώ πολύ παραπάνω. Αυτό είναι το φινλανδικό μοντέλο. Εμείς ξέρουμε -αν θέλετε- το κομμάτι το οποίο αφορά την πρωτοβάθμια και τη δευτεροβάθμια εκπαίδευση από την Φιλανδία και είναι πολύ ενδιαφέρον να το μελετήσει κανείς. Δεν σας κρύβω ότι για τα πανεπιστήμια χρειάστηκε να ψάξω και ψάχνοντας το, το πρώτο πράγμα το οποίο βρήκα ήταν άρθρα που έλεγαν πόσοι λίγοι μπαίνουν στα πανεπιστήμια τους. Μετά κατάλαβα από αυτό που λέτε ότι, ξέρετε, όχι δεν είναι το φινλανδικό μοντέλο, είναι σκανδιναβικό μοντέλο όπου παίρνουμε κομμάτι από την κάθε σκανδιναβική χώρα. Θυμήθηκα λίγο -ας μου επιτραπεί να το πω- τον Γιώργο Κωνσταντίνου, όταν παράγγελνε το εκμέκ η θέση σας.

Αλλά από εκεί και πέρα, πέρα από όλα τα άλλα, στο τέλος της ημέρας εδώ μιλάμε για κάτι πάρα πολύ απλό. Το ανέφερα και στον κ. Παπανδρέου, όταν μιλήσαμε στις επιτροπές. Χρησιμοποίησα τις φράσεις που ο ίδιος είχε πει είκοσι χρόνια περίπου πίσω -αν δεν κάνω λάθος-, δεκαεπτά χρόνια, σε σχέση με τη ρύθμιση που πρέπει να πετύχουμε αυτή τη στιγμή, γιατί στο τέλος της ημέρας στη μεταλυκειακή εκπαίδευση που έχουμε συρθεί, υπάρχουν τριάντα πέντε κολλέγια, που δίνουν επαγγελματικά δικαιώματα, υπάρχει μια πραγματικότητα εκεί έξω την οποία δεν μπορούμε να την αφήσουμε αρρύθμιστη. Πρέπει να κάνουμε μια σειρά από ενέργειες για να το πετύχουμε και εμείς ιδανικά θέλαμε να το πετύχουμε μαζί σας. Υιοθετήσαμε τις απόψεις κορυφαίων συνταγματολόγων που δεν στηρίζουν την Κυβέρνηση -αλήθεια είναι αυτό- μόνο και μόνο για να τονίσουμε ότι αυτή είναι μια θέση η οποία δεν είναι αμιγώς κομματική από τη δική μας πλευρά, ότι είναι μια ευρύτερη θέση κι αυτό αντανακλάται σε κάθε δημοσκόπηση σε ό,τι αφορά και τους δικούς σας ψηφοφόρους. Αυτή είναι η αλήθεια και αντιλαμβάνομαι ότι δυσκολεύεστε.

Παρ’ όλα αυτά, επειδή στο τέλος της ημέρας μιλάτε και για κερδοσκοπία και για διευθετήσεις συμφερόντων και επειδή θέλω να απαντήσω και σε αυτό, για εμένα διευθέτηση είναι είτε να μείνουμε στην υφιστάμενη κατάσταση είτε να κάνουμε το πολύ παρεξηγήσιμο πράγμα το οποίο έχετε κάνει, να λέτε ότι κάποιοι σας κάνουν και κάποιοι δεν σας κάνουν, λες και η δική μας δουλειά δεν είναι να φτιάχνουμε το πλαίσιο ως Κυβέρνηση, ως χώρα, ως Βουλή. Πλαίσιο πρέπει να φτιάξουμε και θα το κρίνουν οι ανεξάρτητες αρχές, η ΕΘΑΑΕ στη συγκεκριμένη περίπτωση. Ελάτε να το φτιάξουμε μαζί. Έχετε αντιρρήσεις; Πείτε μας ποιες είναι, μία έως πέντε και θα καθίσω κάτω μαζί σας και με πολύ μεγάλη χαρά θα πω μία-μία ποιες ακούμε και ποιες δεν ακούμε. Το κάνατε αυτό το πράγμα; Γιατί στο τέλος της ημέρας μιλάμε για ένα θέμα, το οποίο το συζητάμε, το συζητάμε, το συζητάμε, έχουν περάσει δεκαετίες συζήτησης αυτού του θέματος και λέτε ότι δεν έγινε διάλογος. Δεν ξέρω και πολλά άλλα θέματα στην ελληνική κοινωνία για τα οποία να έχει γίνει τόσος διάλογος εδώ και δεκαετίες. Ξαφνικά εδώ ανακαλύψαμε ότι έχουμε μια περίπτωση μη διαλόγου σε ένα ζήτημα που συζητάμε από όταν ήμουν φοιτητής;

Περί όνου σκιάς γίνεται η συζήτηση εδώ πέρα στο τέλος της ημέρας. Και αν υπάρχει μια κερδοσκοπία, πέραν της άλλης που απαγορεύεται με τον νόμο, η οποία πρέπει να αποφευχθεί, είναι η πολιτική κερδοσκοπία εν όψει ευρωεκλογών. Αλλά πολύ φοβάμαι ότι εκεί η αποτυχία είναι δεδομένη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και τρεις εκπαιδευτικοί συνοδοί τους από το Γυμνάσιο και Λυκειακές Τάξεις Ξηροκαμπίου Λακωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Βουλευτής της Νέας Δημοκρατίας, ο κ. Χρήστος Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, συζητάμε σήμερα μια εμβληματική μεταρρύθμιση για την τριτοβάθμια εκπαίδευση στη χώρα μας, ένα νομοσχέδιο που ως στόχο έχει την αύξηση των εκπαιδευτικών ευκαιριών στην πατρίδα μας και το οποίο αποδεικνύει έμπρακτα την άμεση προτεραιότητα που δίνει η Κυβέρνηση του Κυριάκου Μητσοτάκη στο δημόσιο πανεπιστήμιο.

Ταυτόχρονα κοιτά κατάματα την κοινωνική πραγματικότητα της φυγής χιλιάδων Ελλήνων φοιτητών στο εξωτερικό, προσφέροντάς τους επιτέλους την ελευθερία επιλογής να μείνουν εδώ για ανώτατες σπουδές. Πρόκειται για ένα νομοσχέδιο τομή, ένα νομοσχέδιο που δεν εθελοτυφλεί, αλλά συντονίζεται με τη σύγχρονη πραγματικότητα και τις απαιτήσεις της, γεγονός που όπως φαίνεται έχει προκαλέσει μεγάλη αναταραχή στην Αντιπολίτευση, που προσπερνά τα εκατόν εβδομήντα εννιά άρθρα που ενισχύουν τα δημόσια πανεπιστήμια και εστιάζει στα είκοσι έξι τα οποία αφορούν τα νομικά πρόσωπα πανεπιστημιακής εκπαίδευσης.

Ας δούμε, όμως, αγαπητοί συνάδελφοι μερικά κομβικά σημεία του υπό ψήφιση σχεδίου νόμου. Πρώτον, στο νομοσχέδιο προβλέπεται η αναβάθμιση του Δημοκρίτειου Πανεπιστημίου της Θράκης για λόγους εκπαιδευτικούς, αλλά και λόγους εθνικούς. Η αναβάθμιση του Δημοκρίτειου Πανεπιστημίου, που και ο Πρύτανής του, ο κ. Μάρης, είπε ότι συνιστά ιστορική στιγμή, επιτυγχάνεται αφ’ ενός μεν με την ίδρυση νέων σχολών και τμημάτων και αφ’ ετέρου με την ένταξη σε αυτό των τμημάτων των ερευνητικών ινστιτούτων του Διεθνούς Πανεπιστημίου Ελλάδος. Έτσι το Δημοκρίτειο Πανεπιστήμιο ενισχύεται και καθίσταται το τρίτο σε μέγεθος πανεπιστήμιο της χώρας μας, αποτυπώνοντας τη μεγάλη σημασία που δίνει το Υπουργείο στα περιφερειακά μας πανεπιστήμια.

Δεύτερον, μέσω τού υπό συζήτηση νομοσχεδίου εκσυγχρονίζεται και αναβαθμίζεται το Ελληνικό Ανοικτό Πανεπιστήμιο. Το ΕΑΠ αυτονομείται και αποκτά σύστημα διακυβέρνησης και όργανα διοίκησης, όπως και τα υπόλοιπα πανεπιστήμια. Θα έχει πρύτανη, θα έχει συμβούλιο διοίκησης, θα έχει σύγκλητο. Παράλληλα διευρύνεται ο σκοπός του ΕΑΠ και δημιουργείται ειδικός λογαριασμός κονδυλίων έρευνας και ειδικό νομικό πρόσωπο ιδιωτικού δικαίου με σκοπό την αξιοποίηση και τη διαχείριση της περιουσίας του Ανοικτού Πανεπιστημίου. Κύριοι του ΠΑΣΟΚ, εσείς, που ήταν προεκλογική δέσμευση του αρχηγού σας η ανεξαρτησία του ΕΑΠ, δεν θα το ψηφίσετε;

Τρίτον, στο εν λόγω νομοθέτημα ενισχύονται ουσιαστικά τα δημόσια ΑΕΙ της χώρας που αποτελούν τη ναυαρχίδα της ανώτατης εκπαίδευσης, πρώτα απ’ όλα με την αύξηση της χρηματοδότησής τους. Η χρηματοδότηση αυτή που το 2023 αυξήθηκε 50% σε σχέση με την προηγούμενη πενταετία και για το 2024 αναμένεται να φτάσει το 1 δισεκατομμύριο ευρώ, αν συνυπολογίσουμε όλα τα χρηματοδοτικά εργαλεία, Ταμείο Ανάκαμψης, ΕΣΠΑ και ΣΔΙΤ. Είναι η μεγαλύτερη που έχει δοθεί εδώ και πολλά χρόνια. Κύριοι της Αντιπολίτευσης μιλάτε εσείς για μειωμένη χρηματοδότηση των ΑΕΙ, εσείς που κάθε χρόνο επί των ημερών σας καταγράφατε μειωμένη χρηματοδότηση, με το 2018 να καταγράφεται χαμηλό ιστορικό 92 εκατομμυρίων ευρώ.

Πέραν της χρηματοδότησης, όμως, πολύ σημαντική είναι η διεθνοποίηση των ΑΕΙ μέσω της δημιουργίας κοινών προγραμμάτων με κορυφαία ξένα πανεπιστήμια και με την πρόσβαση των ξένων φοιτητών στα αγγλόφωνα μαθήματα των ιδρυμάτων μας. Βαρύνουσα σημασία ασφαλώς και έχουν η μείωση της γραφειοκρατίας, η ψηφιοποίηση και η διαλειτουργικότητα των ΑΕΙ, όπως και η αφαίρεση των πλαφόν για τις αμοιβές των μελών ΔΕΠ.

Πάμε τώρα, κυρίες και κύριοι συνάδελφοι, στο επίμαχο τέταρτο μέρος του νομοσχεδίου για το οποίο τόσος λόγος γίνεται όλες αυτές τις ημέρες. Αυτό ρυθμίζει την αδειοδότηση εγκατάστασης και λειτουργίας παραρτημάτων ξένων εκπαιδευτικών ιδρυμάτων μη κερδοσκοπικού χαρακτήρα στη χώρα μας. Τι σας προκαλεί τέτοια σύγχυση σε αυτή τη ρύθμιση, αγαπητοί συνάδελφοι; Όλοι στην ίδια χώρα ζούμε. Η πραγματικότητα είναι μία. Το να την αναγνωρίσεις είναι το πρώτο βήμα. Το να βρεις τη λύση είναι το δεύτερο. Δεν γνωρίζετε ότι περισσότεροι από σαράντα χιλιάδες Έλληνες φοιτητές σπουδάζουν σήμερα στα πανεπιστήμια του εξωτερικού; Πρόκειται για αριθμό δυσανάλογα μεγάλο για τον πληθυσμό της Ελλάδος. Η Αγγλία με πληθυσμό πολλαπλάσιο της Ελλάδος μετρά αντίστοιχα μόλις δέκα χιλιάδες φοιτητές στο εξωτερικό. Αγαπητοί συνάδελφοι, δεν σας πειράζει να πηγαίνουν για σπουδές τα παιδιά μας στη Βουλγαρία, στη Ρουμανία, στην Κύπρο με ό,τι αυτό συνεπάγεται για τους γονείς και την ψυχική ηρεμία; Στην Αθήνα να μην πάνε, στη Θεσσαλονίκη να μην πάνε, στη Λάρισα να μην πάνε. Αυτό το θεωρείτε λογικό;

Εναντιώνεστε στην ιδιωτική τριτοβάθμια εκπαίδευση, ενώ επί δικής σας διακυβέρνησης φέρατε συγχρηματοδοτούμενα μεταπτυχιακά με ξένα ΑΕΙ, με υψηλά μάλιστα δίδακτρα. Και καλά κάνετε, θα προσθέσω εγώ.

Είστε υπέρ της αλά καρτ ιδιωτικής εκπαίδευσης; Δεν είστε ενήμεροι ότι στην Κύπρο φοιτούν συνολικά πάνω από πενήντα χιλιάδες φοιτητές με το 50% εξ αυτών να προέρχονται από το εξωτερικό; Γιατί να μην ακολουθήσουμε κι εμείς αυτό το παράδειγμα, έστω και τώρα;

Όμως, ξέχασα, είπατε, κύριε Καλαματιανέ, στην επιτροπή ότι η Κύπρος αποτελεί ευρωπαϊκό αντιπαράδειγμα. Να τα πείτε αυτά στους συναδέλφους σας της Αριστεράς της Κύπρου γιατί εκεί η απόφαση ήταν ομόφωνη υπέρ των ιδιωτικών πανεπιστημίων.

Στη δευτεροβάθμια εκπαίδευση που είναι υποχρεωτική δίνουμε τη δυνατότητα επιλογής μεταξύ δημόσιας και ιδιωτικής εκπαίδευσης. Στην τριτοβάθμια εκπαίδευση που είναι προαιρετική να μην έχουν το ίδιο δικαίωμα;

Θέσατε, κύριοι της Αντιπολίτευσης, θέμα χαλαρών κριτηρίων και μη επαρκούς εποπτείας των νομικών προσώπων πανεπιστημιακής εκπαίδευσης. Μπορείτε να μου υποδείξετε ένα αυστηρότερο πλαίσιο αδειοδότησης, αξιολόγησης και πιστοποίησης μη κρατικών πανεπιστημίων από αυτό που εισάγει ο Υπουργός κ. Πιερρακάκης;

Κι εδώ να τονίσω ότι τον έλεγχο δεν θα τον ασκεί ο εκάστοτε Υπουργός, αλλά η ΕΘΑΑΕ, η Εθνική Αρχή Ανώτατης Εκπαίδευσης, και ο ΕΟΠΠΕΠ, ο Εθνικός Οργανισμός Πιστοποίησης Προσόντων και Επαγγελματικού Προσανατολισμού. Μην ψάχνετε, δεν πρόκειται να βρείτε γιατί πολύ απλά δεν υπάρχει.

Ζητάτε να αυξηθεί η ελάχιστη βάση εισαγωγής. Ποιοι; Εσείς; Εσείς δεν είστε, κύριοι του ΣΥΡΙΖΑ, που όταν η κ. Κεραμέως εισήγαγε την ελάχιστη βάση εισαγωγής στα ΑΕΙ τη θέλατε χαμηλότερα; Τώρα τη θέλετε ψηλότερα; Τελικά τι από τα δύο θέλετε; Να υπάρχει ή να μην υπάρχει βάση εισαγωγής; Και εν πάση περιπτώσει, πόσο ψηλά τη θέλετε; Πείτε μας, επιτέλους.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν τη θέλουμε καθόλου. Να μην υπάρχει.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν κάνουμε διάλογο, παρακαλώ.

**ΧΡΗΣΤΟΣ ΚΕΛΛΑΣ:** Τέλος, κάνατε λόγο, αγαπητοί συνάδελφοι της Αντιπολίτευσης, για αντισυνταγματικότητα του νόμου. Η συγκεκριμένη είναι η τεσσαρακοστή έκτη ένσταση που υποβάλλετε από το 2019.

Αγαπητοί συνάδελφοι, η συνταγματικότητα ενός νομοσχεδίου δεν κρίνεται ούτε από το πόσοι συνταγματολόγοι τάσσονται υπέρ ούτε από το πόσοι τάσσονται κατά, κρίνεται από τη βαρύτητα των επιχειρημάτων. Και εν πάση περιπτώσει, το μοναδικό αρμόδιο όργανο για να κρίνει τη συνταγματικότητα ενός νομοσχεδίου είναι το Συμβούλιο της Επικρατείας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κέλλα, είστε ήδη στα οκτώ λεπτά.

**ΧΡΗΣΤΟΣ ΚΕΛΛΑΣ:** Τελειώνω, κυρία Πρόεδρε.

Κυρίες και κύριοι συνάδελφοι, η ενίσχυση και η διεθνοποίηση του δημόσιου πανεπιστημίου, η ίδρυση των νομικών προσώπων πανεπιστημιακής εκπαίδευσης και συνολικότερα η άρση των εμποδίων στην τριτοβάθμια εκπαίδευση θα καταστήσει την Ελλάδα περιφερειακό κέντρο εκπαίδευσης με ό,τι αυτό συνεπάγεται για το ΑΕΠ της χώρας, θα ανακόψει το κύμα φυγής των Ελλήνων φοιτητών στο εξωτερικό και θα οδηγήσει στην προσέλκυση ξένων φοιτητών και επιστημονικού προσωπικού.

Η Κυβέρνησή μας και ο Υπουργός Παιδείας νομοθετούν με όρους μέλλοντος και η παιδεία αποτελεί τη γεννήτρια του μέλλοντος. Γι’ αυτό και σας καλώ να το υπερψηφίσετε, υπηρετώντας το εθνικό συμφέρον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Κωνσταντίνος Μπάρκας, Βουλευτής του ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρίες και κύριοι Βουλευτές, δεν θα σας κρύψω ότι ως φοιτητής συμμετείχα σε μεγάλες κινητοποιήσεις εναντίον της αναθεώρησης του άρθρου 16 το 2006 στη χώρα. Και τότε το φοιτητικό κίνημα μαζικά βγήκε νικητής σε μια μάχη με την τότε κυβέρνηση της Νέας Δημοκρατίας πάλι η οποία διεκδικούσε την αναθεώρηση του άρθρου 16. Ένα από τα επιχειρήματα που οι φοιτητικοί σύλλογοι της χώρας τότε χρησιμοποιούσαν, αλλά και ο νομικός κόσμος της χώρας ο οποίος είχε σταθεί στο πλευρό των φοιτητών τότε ήταν ότι η αναθεώρηση του άρθρου 16 γίνεται μόνο μέσα από συνταγματική Αναθεώρηση και όχι κάνοντας μια παρεμβολή και νομοθετώντας για την ίδρυση μη κερδοσκοπικών πανεπιστημίων. Αυτό το είχε στηρίξει τότε και ο κ. Αλιβιζάτος ως έγκριτος συνταγματολόγος λέγοντας ότι δεν γίνεται να δημιουργηθούν ιδιωτικά πανεπιστήμια ακριβώς γιατί υπάρχει το άρθρο 16 που προστατεύει τον δημόσιο χαρακτήρα των πανεπιστημίων.

Γι’ αυτό, λοιπόν, και σας λέω με όλη μου τη δύναμη ότι στέκομαι στο πλευρό των φοιτητών, των γενικών συνελεύσεων των μεγάλων σχολών της χώρας οι οποίες είναι μαζικότατες. Εκεί οι φοιτητές δίνουν τη μάχη για να υπερασπιστούν τον αγώνα τους για να μπουν στο δημόσιο πανεπιστήμιο, τον αγώνα των γονιών τους, κυρία Υπουργέ, οι οποίοι τα στήριξαν για να μπουν στο δημόσιο πανεπιστήμιο. Διεκδικούμε, λοιπόν, να παραμείνει δημόσιος ο χαρακτήρας των ελληνικών πανεπιστημίων.

Η συζήτηση η οποία διεξήχθη το προηγούμενο διάστημα ήταν με βάση διάφορες ανακρίβειες και ψεύδη τα οποία ακούγονταν από την κυβερνητική πλευρά, κυρίως από τους Βουλευτές της Νέας Δημοκρατίας, αλλά και από τον κ. Πιερρακάκη.

Διαβάζω χαρακτηριστικά ότι ο κ. Πιερρακάκης είχε πει: «Τα μεγάλα ξένα πανεπιστήμια, με το νομοσχέδιο το οποίο θα ψηφιστεί κατά πάσα πιθανότητα την Παρασκευή, θα έρθουν στην Ελλάδα». Ψευδές. Γιατί; Γιατί τα μεγάλα ξένα πανεπιστήμια της Ευρώπης δεν έχουν φύγει ποτέ από τη χώρα τους γιατί δεν το έχουν ανάγκη.

Λέγατε, κυρία Υπουργέ: «Είναι κακό να έρθει στη χώρα να φτιάξει ένα παράρτημα το Κέμπριτζ; Είναι κακό να έρθει στη χώρα να φτιάξει ένα παράρτημα η Σορβόννη;» Κακό δεν είναι, αλλά αυτά τα πανεπιστήμια δεν θέλουν να φτιάξουν παραρτήματα, γιατί δεν το έχουν ανάγκη. Είναι πανεπιστήμια τα οποία έχουν πάνω από μισό αιώνα ζωής, και δεν έχουν καμμία ανάγκη να φτιάξουν παραρτήματα πουθενά αλλού.

Τα μόνα παραδείγματα στον κόσμο, κυρία Υπουργέ, και δεν το λέτε αυτό δημόσια, στα οποία έχουν γίνει ξένα παραρτήματα είναι δυο πανεπιστήμια -αν δεν κάνω λάθος- στην Αμερική τα οποία έφτιαξαν παραρτήματα και σχολές σε χώρες της αραβικής χερσονήσου, τα οποία πανεπιστήμια ήταν χρηματοδοτούμενα κατά 99% από τις κυβερνήσεις εκεί και αυτά μέσα σε μια επταετία-οκταετία έκλεισαν. Αυτή είναι η όλη ιστορία των παραρτημάτων των πανεπιστημίων της Αμερικής, της Αγγλίας, της Γαλλίας, της Γερμανίας, που κατά τα άλλα ζηλεύουμε τα πανεπιστήμιά τους και θέλουμε να τους μοιάσουμε.

Λέτε, κυρία Υπουργέ, ότι πάνω από σαράντα χιλιάδες φοιτητές σπουδάζουν στο εξωτερικό. Είναι ανακριβές και ψευδές, διότι δεν είναι σαράντα χιλιάδες οι φοιτητές οι οποίοι πηγαίνουν για να κάνουν μάστερ στο εξωτερικό. Υπάρχουν σε αυτό τον αριθμό των φοιτητών πάρα πολλοί, κυρία Υπουργέ, οι οποίοι είναι μεταπτυχιακοί, διδακτορικοί και μεταδιδακτορικοί φοιτητές. Αυτοί δεν εντάσσονται μέσα, κυρία Υπουργέ, και το γνωρίζετε πάρα πολύ καλά αυτό, στον αριθμό των φοιτητών που επιλέγουν ξένα πανεπιστήμια για να φύγουν από εδώ. Συνεχίζετε, όμως, το αφήγημα σας. Και ο κ. Κέλλας το είπε: «Δηλαδή θέλετε να πηγαίνουν στη Βουλγαρία και να μην πηγαίνουν στη Λάρισα;»

Εάν, κυρία Υπουργέ, το δικό σας μοντέλο είναι η βουλγαροποίηση της παιδείας, εμάς θα μας βρείτε απέναντι. Δεν συμμεριζόμαστε τη λογική της βουλγαροποίησης της ελληνικής παιδείας. Η Ελλάδα έχει μεγάλη ιστορία στην παιδεία της, στα πανεπιστήμιά της και αυτή θα υπερασπιστούμε.

Ο κ. Πιερρακάκης έκανε μια φοβερή ανακοίνωση, λέγοντας ότι στα υπό ίδρυση ιδιωτικά πανεπιστήμια, αυτά που θέλετε να φτιάξετε, θα μπαίνουν με την ελάχιστη βάση εισαγωγής. Τι θα κάνετε, λοιπόν, κυρία Υπουργέ; Θα φτιάξετε δύο ταχυτήτων φοιτητές. Δηλαδή θα δίνουμε πανελλαδικές, εσείς θα γράφετε δεκαεννέα και θα μπαίνετε στην ιατρική κι εγώ θα γράφω επτάμισι, αλλά ο πατέρας μου θα έχει χρήματα και θα μπαίνω στο ιδιωτικό πανεπιστήμιο και θα βγαίνουμε και οι δύο γιατροί. Αν αυτό το θεωρείτε σοβαρό επιχείρημα και σοβαρή παιδεία, σας λέω ότι είστε ασόβαροι. Θα πρέπει ως αρμόδια Υπουργός και ως αρμόδιο Υπουργείο να σέβεστε τον κόπο των φοιτητών που δίνουν τη μάχη για να περάσουν στο δημόσιο πανεπιστήμιο.

Γιατί δίνουν αυτή τη μάχη; Διότι γνωρίζουν, κυρία Υπουργέ, πάρα πολύ καλά, ότι τα δημόσια πανεπιστήμια έχουν πάρα πολύ καλό πεδίο σπουδών, το επίπεδο σπουδών είναι άκρως απαιτητικό και φοβερό και πάρα πολύ καλό, γι’ αυτό και η πλειοψηφία των Ελλήνων φοιτητών γίνονται δεκτοί, κυρία Υπουργέ, στα καλύτερα μεταπτυχιακά και διδακτορικά του κόσμου. Είναι πάρα πολύ απλό.

Στις χώρες για τις οποίες δεν κάνετε λόγο ότι θέλουμε να μοιάσουμε -δηλαδή θα άκουγα ένα επιχείρημα που θα έλεγε ότι θέλουμε να μοιάσουμε στην Αγγλία, στη Γαλλία, τη Γερμανία- γνωρίζετε πάρα πολύ καλά ότι αυτές οι χώρες οι οποίες έχουν πολύ καλό επίπεδο σπουδών, έχουν δημόσια πανεπιστήμια, τα οποία υπερασπίζονται τον ρόλο τους, βεβαίως είναι με δίδακτρα, αλλά είναι δημόσια πανεπιστήμια και υπερασπίζονται τον ρόλο τους και το περιεχόμενο σπουδών που δίνουν στους φοιτητές τους.

Δεν στηρίζετε τη δημόσια παιδεία. Ίσα-ίσα που η Ελλάδα είναι, αν δεν κάνω λάθος, στην εικοστή θέση όσον αφορά τα χρήματα που δίνονται για τη δημόσια παιδεία από το ΑΕΠ.

Ακούστε λιγάκι και θα τελειώσω με αυτό. Σας ευχαριστώ, κυρία Πρόεδρε.

Ποιος είναι ο σκοπός σας; Ο σκοπός σας είναι η αναδιανομή των φοιτητών μέσα στην αγορά εργασίας. Το είχατε πει από το 2019 ότι δεν χρειαζόμαστε πάρα πολλούς δικηγόρους, δεν χρειαζόμαστε πάρα πολλούς γιατρούς και πρέπει κάποιοι να γίνουν ηλεκτρολόγοι, υδραυλικοί, ψυκτικοί κ.λπ..

Όλη η πορεία σας, όλη η νομοθέτησή σας είναι πάνω σε αυτό το πεδίο. Θέλετε τα δικά σας τα παιδιά να μπορούν με τα χρήματα που διαθέτουν να σπουδάζουν, να γίνονται γιατροί, δικηγόροι, μηχανικοί. Και θέλετε τα παιδιά, τα οποία δίνουν τη μάχη μαζί με τους γονείς τους να περάσουν σε ένα δημόσιο πανεπιστήμιο, αυτούς να τους εξοβελίσετε και να τους βγάλετε εκτός της δυνατότητας που θα μπορούν να έχουν να σπουδάζουν και να αποκτούν ένα καλό πτυχίο από ένα δημόσιο πανεπιστήμιο.

Εμείς, λοιπόν, εδώ κυρία Υπουργέ, αυτό που θα κάνουμε κυρίως είναι απέναντι σε εσάς να υπερασπιστούμε το Σύνταγμα. Είστε μια Κυβέρνηση και έχετε τη στήριξη μιας Κοινοβουλευτικής Ομάδας, η οποία καταπατά καταφανώς το Σύνταγμα.

Εμείς, λοιπόν, το Σύνταγμα θα το υπερασπιστούμε μέχρι τελευταίας ρανίδος του αίματός μας, ακριβώς γιατί θεωρούμε ότι το Σύνταγμα είναι ο νόμος των νόμων και θα υπερασπιστούμε, για ακόμα μια φορά, μαζί με τους φοιτητές και τους γονείς τους το δημόσιο χαρακτήρα των πανεπιστημίων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής, ο κ. Μιχάλης Κατρίνης, Βουλευτής του ΠΑΣΟΚ - Κινήματος Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η κοινοβουλευτική ιστορία της χώρας έχει ταυτιστεί με εμβληματικές μεταρρυθμίσεις που κατοχύρωσαν και διεύρυναν το δικαίωμα στην εκπαίδευση, μεταρρυθμίσεις που ανταποκρίνονταν σε εθνικά και κοινωνικά αιτήματα της εποχής, για καθολική και δωρεάν εκπαίδευση, για εκδημοκρατισμό, εκσυγχρονισμό και ποιοτική αναβάθμιση της δημόσιας παιδείας. Και όλες αυτές οι μεταρρυθμίσεις έχουν τη σφραγίδα και την υπογραφή της δημοκρατικής και προοδευτικής παράταξης. Καμμία από αυτές τις μεταρρυθμίσεις δεν έγινε από τη συντηρητική παράταξη.

Το αναφέρω αυτό ως εισαγωγή, κυρίες και κύριοι συνάδελφοι, γιατί η σημερινή συνεδρίαση δεν μπορεί να συγκριθεί με την αίσθηση μιας ιστορικής στιγμής, όπως μονότονα επαναλαμβάνει το αφήγημα της Κυβέρνησης, χωρίς όμως να πείθει κανέναν.

Και δεν αποτελεί ιστορική στιγμή, γιατί δεν απαντά σε κανένα από τα καθολικά αιτήματα της εποχής για την πανεπιστημιακή εκπαίδευση και για την ενίσχυση του ελληνικού δημόσιου πανεπιστημίου. Απαντά μόνο στα αιτήματα και τις ανάγκες κάποιων επιχειρηματιών, που όλως τυχαίως είναι φίλοι της Κυβέρνησης. Γιατί πάνω σε δικές τους επιχειρηματικές επιδιώξεις στήθηκε το νομοσχέδιο, που συζητάμε σήμερα.

Θα ήθελα να κάνω κάποιες επισημάνσεις σε αυτή τη συζήτηση. Επισήμανση πρώτη: Τα πανεπιστήμια που θέλει να θεσμοθετήσει η Κυβέρνηση δεν είναι μη κερδοσκοπικά. Το ξαναλέω. Δεν είναι μη κερδοσκοπικά! Γι’ αυτό, άλλωστε, το νομοσχέδιο σάς δίνει τη δυνατότητα να δημιουργηθούν παραρτήματα ξένων πανεπιστημίων από επιχειρηματίες μέσω εμπορικών συμφωνιών franchise, που βαφτίζονται σύμφωνα με εσάς «ακαδημαϊκές συμφωνίες».

Μετά τα funds, που πήραν τα δάνεια των πολιτών και ελέγχουν μεγάλο μέρος της ελληνικής επιχειρηματικότητας, έρχονται τώρα τα funds στην τριτοβάθμια εκπαίδευση.

Από εκεί και πέρα, σε αυτούς που θέλουν να λειτουργούν ως τριτοκοσμικό καθεστώς στα ζητήματα του κράτους δικαίου και να μεταμφιέζονται σε ευρωπαϊστές, όταν τους βολεύει, θα πρέπει να τους υπενθυμίσω ότι τόσο η Ευρωπαϊκή Συνθήκη όσο και ο Χάρτης Θεμελιωδών Δικαιωμάτων θεωρούν την εκπαίδευση ως αποκλειστικά εθνική υπόθεση.

Επισήμανση δεύτερη, υπάρχει μία κατ’ αρχήν συμφωνία για τη συνταγματική αναθεώρηση του άρθρου 16 και την ίδρυση μη κρατικών μη κερδοσκοπικών πανεπιστημίων. Αυτός είναι ο ορθολογικός, αυτός είναι ο συνταγματικός δρόμος.

Η κυβέρνηση, όμως, θέλει να δημιουργήσει τετελεσμένα. Τα ίδια έκανε άλλωστε με την επιστολική ψήφο και μετά από τα όσα γίνονται και είδαν το φως της δημοσιότητας τις τελευταίες μέρες για πρώτη, ίσως, φορά μετά τη Μεταπολίτευση ενδέχεται να δημιουργηθούν ζητήματα που θα οδηγήσουν σε αμφισβήτηση του εκλογικού αποτελέσματος. Αν η Κυβέρνηση ενδιαφερόταν πραγματικά για να προχωρήσει μια μεγάλη μεταρρύθμιση, θα είχε αποδεχθεί τη θέση μας για θεσμικό διάλογο εν όψει και της επικείμενης συνταγματικής Αναθεώρησης.

Επισήμανση τρίτη, το ΠΑΣΟΚ πιστεύει ότι μπορούν να ιδρυθούν μη κρατικά μη κερδοσκοπικά πανεπιστήμια υπό αυστηρές προϋποθέσεις. Αυτές, όμως, τις προϋποθέσεις εσείς στην Κυβέρνηση δεν θέλετε επ’ ουδενί να τις συζητήσουμε. Γιατί; Γιατί πολύ απλά ακυρώνουν τις επιχειρηματικές επιδιώξεις των φίλων σας.

Επισήμανση τέταρτη, βεβαίως σε άλλες χώρες υπάρχουν και λειτουργούν ιδιωτικά κερδοσκοπικά ιδρύματα, αλλά δεν είναι το Χάρβαρντ ένα από αυτά, που το επικαλείστε συνέχεια. Είναι κάποια ιδρύματα που βρίσκονται πολύ χαμηλά στις διεθνείς αξιολογήσεις, ιδρύματα χωρίς ακαδημαϊκό κύρος, ιδρύματα με υποτυπώδες ή ανύπαρκτο ερευνητικό έργο και χωρίς αντίκρισμα των πτυχίων τους στην αγορά εργασίας.

Επισήμανση πέμπτη, φυσικά στις ευρωπαϊκές χώρες η συντριπτική πλειοψηφία των φοιτητών επιλέγει τα δημόσια πανεπιστήμια. Και γιατί συμβαίνει αυτό; Γιατί αυτές οι ευρωπαϊκές χώρες έχουν ως προτεραιότητα τη στήριξη του δημοσίου πανεπιστημίου και όχι την εξυπηρέτηση επιχειρηματικών συμφερόντων, όπως κάνετε εξόφθαλμα εσείς.

Επισήμανση έκτη, η προσέγγιση της Κυβέρνησης στο συγκεκριμένο ζήτημα γίνεται με την οπτική επιχειρηματικών κερδοσκοπικών συμφερόντων και παραμερίζει -και αυτό νομίζω ότι είναι εξαιρετικά ανησυχητικό- την εκπαιδευτική, αλλά και την κοινωνική διάσταση.

Διακινείται, μάλιστα, ως επιχείρημα ότι τα ιδιωτικά πανεπιστήμια θα οδηγήσουν δήθεν σε βελτίωση τα δημόσια πανεπιστήμια μέσα από τον ανταγωνισμό. Δηλαδή, θα έρθει η Ιατρική Σχολή του ιδιωτικού Πανεπιστημίου της Κύπρου, που βρίσκεται στις τελευταίες θέσεις της διεθνούς κατάταξης, να εγκατασταθεί στην Αθήνα και να βελτιώσει την Ιατρική Σχολή της Αθήνας που βρίσκεται σε μία από τις κορυφαίες θέσεις του κόσμου. Αυτό μας λέτε; Το υποστηρίζετε αυτό; Και πώς; Με φοιτητές που θα εισάγονται με 8.300 μόρια, όταν για να μπεις στην Ιατρική Αθηνών χρειάζεσαι πάνω από 19.000 μόρια; Αυτόν τον ανταγωνισμό εννοείται;

Να σας θυμίσω τι έλεγε η κ. Κεραμέως όταν θέσπιζε την ελάχιστη βάση εισαγωγής; Έθετε το ρητορικό ερώτημα: Να βάζουμε παιδιά στο πανεπιστήμιο, ενώ ξέρουμε ότι δεν θα μπορέσουν να φοιτήσουν και να αποφοιτήσουν; Αυτό επιδιώκουμε; Αυτό έλεγε η Υπουργός σας, η προηγούμενη Υπουργός Παιδείας. Δηλαδή, τότε η άποψη της Υπουργού Παιδείας της Νέας Δημοκρατίας είχε λογική για τα δημόσια πανεπιστήμια, αλλά σήμερα δεν ισχύει η ίδια λογική για τα ιδιωτικά πανεπιστήμια;

Όσον αφορά στο πλαίσιο λειτουργίας στην πραγματικότητα πρόκειται για ένα χαλαρό και αδιαφανές σύστημα εποπτείας και ανύπαρκτης πιστοποίησης αυτών των ιδρυμάτων.

Κυρίες και κύριοι της Κυβέρνησης, η αδιαφάνεια, η μειωμένη εποπτεία και η απουσία πιστοποίησης οδηγούν νομοτελειακά σε εμπορευματοποίηση της πανεπιστημιακής εκπαίδευσης. Καθαρές κουβέντες για να γνωρίζουν οι πολίτες τι επιδιώκετε και πού το πάτε.

Σε αυτό το εμπόριο πτυχίων και ψευδούς ελπίδας εμείς λέμε ένα καθαρό «όχι». Λέμε, όμως, «ναι» στο διάλογο για συνταγματική Αναθεώρηση του άρθρου 16. Λέμε «ναι» σε ένα ισχυρό ρυθμιστικό πλαίσιο. Λέμε «ναι» σε ένα πραγματικά ενισχυμένο δημόσιο πανεπιστήμιο. Λέμε «ναι» σε ένα μη κρατικό πανεπιστήμιο που θα έχει ως προτεραιότητα την επένδυση σε φοιτητές και στην παιδεία και όχι την επένδυση σε κέρδος με κάθε τίμημα.

Και να μη μας κουνούν εδώ το δάχτυλο κάποιοι που είδαν φως στην Κυβέρνηση Μητσοτάκη και μπήκαν, να μην κουνούν το δάχτυλο στη μεγάλη δημοκρατική παράταξη, που θα ξαναγίνει μεγάλη ακριβώς για να αντιμετωπίσει νοσηρές καταστάσεις και νοοτροπίες. Και όσο για τον «μεταρρυθμιστή» Πρωθυπουργό και τη «μεταρρυθμιστική» Κυβέρνηση ένα πράγμα μόνο, είναι η μόνη Κυβέρνηση μετά το 1969, που καταδικάστηκε από έναν ευρωπαϊκό θεσμό, όπως το Ευρωπαϊκό Κοινοβούλιο. Και αυτό νομίζω ότι τα λέει όλα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ο επόμενος ομιλητής κ. Ιωάννης Δελής, Βουλευτής του Κομμουνιστικού Κόμματος, έχει τον λόγο.

**ΙΩΑΝΝΗΣ ΔΕΛΗΣ:** Ό,τι και να λέτε εδώ μέσα εσείς της Κυβέρνησης, η νεολαία με τις κινητοποιήσεις της την έκανε σκόνη και θρύψαλα την προπαγάνδα σας για τα ιδιωτικά πανεπιστήμια. Γιατί, ξέρετε, πάει πολύ να λέτε στα παιδιά των λαϊκών οικογενειών: Δεν πα’ να σκοτώνεστε στο διάβασμα, δεν πα΄ να καταξοδεύονται οι γονείς σας για να μορφωθείτε και να πάρετε ένα πτυχίο, εμείς, όσοι έχουμε δηλαδή μεγάλα πορτοφόλια, με τα λεφτά μας θα αγοράζουμε όποιο πτυχίο θέλουμε.

Στην ουσία αυτό τους λέτε με το νομοσχέδιό σας. Και αφήστε αυτά τα τάχα μου αθώα ότι απλώς ρυθμίζετε, λέει, αυτό που ήδη υπάρχει. Στην πραγματικότητα δεν ρυθμίζετε απλώς, αλλά απελευθερώνετε τελείως την αγορά στην ανώτατη εκπαίδευση, προκειμένου τα πανεπιστήμια να λειτουργούν σαν επιχειρήσεις, είτε είναι ιδιωτικά είτε δημόσια.

Προσέξτε, όμως. Το ότι απορρίπτουμε εμείς ως ΚΚΕ το νομοσχέδιό σας, δεν σημαίνει και ότι υπερασπιζόμαστε τη σημερινή κατάσταση του πανεπιστημίου. Γιατί την αντίθεσή μας δεν την εκφράζουμε υψώνοντας τη σημαία του χθες, αλλά με εκείνες εκεί τις σημαίες που πάνω τους γράφουν τις σημερινές και τις αυριανές, τις σύγχρονες εκπαιδευτικές ανάγκες της νεολαίας. Από αυτή τη θέση εναντιωνόμαστε ως ΚΚΕ στο δικό σας, στο σημερινό πανεπιστήμιο-επιχείρηση και στο ακόμα περισσότερο τέτοιο αυριανό που ετοιμάζετε. Γιατί και το σημερινό πανεπιστήμιο τέτοιο είναι, ακριβό για τους φοιτητές, φθηνό για το κράτος και κερδοφόρο για τις επιχειρήσεις.

Δείτε. Ποιο είναι σήμερα το κόστος των σπουδών στο πανεπιστήμιο; Για πολλές λαϊκές οικογένειες είναι ασήκωτο βάρος. Γεμίσατε τα πανεπιστήμια με τιμολογημένα μεταπτυχιακά, με πληρωμένες πιστοποιήσεις και επεκτείνετε συνεχώς και τα δίδακτρα στα προπτυχιακά, στα ξενόγλωσσα χθες και στους αλλογενείς σήμερα, παντού αύριο με το νομοσχέδιό σας, έτσι, για να μη νοθεύεται κι εκείνος ο ανταγωνισμός με τα ιδιωτικά.

Στο πανεπιστήμιο, όμως, των σύγχρονων λαϊκών αναγκών, που μπορεί η εποχή μας να ικανοποιήσει, τα δίδακτρα πολύ απλά απαγορεύονται παντού και παρέχονται δωρεάν συγγράμματα, εξοπλισμός, αναλώσιμα καθώς και πρόσβαση σε βιβλιοθήκες και μουσεία.

Ποια είναι η φοιτητική μέριμνα που δίνει το δικό σας πανεπιστήμιο; Οι εστίες δεν επαρκούν ούτε για το 7% των φοιτητών της χώρας. Μάλιστα δεκαεπτά πόλεις με πανεπιστήμια δεν έχουν καν εστία σήμερα που μιλάμε. Αύριο που θα είναι η δεύτερη μέρα της συζήτησης αυτού του νομοσχεδίου, στο Δημοκρίτειο Πανεπιστήμιο Θράκης, το οποίο υποτίθεται ότι το αναβαθμίζετε, η Πρυτανεία καλεί τους φοιτητές να αδειάσουν μία ολόκληρη εστία. Και να πάνε πού; Αύριο γίνεται αυτό! Αν δεν το κάνουν, θα τους κόψει το νερό και το ρεύμα. Για τέτοια πράγματα μιλάμε, για τέτοια αναβάθμιση.

Ας μη μιλήσουμε, βέβαια, για τα ενοίκια που πήγαν στον Θεό, ενώ το φοιτητικό επίδομα εκτός από λίγο, το παίρνουν και λίγοι. Ποια είναι η ανάγκη σήμερα που μπορεί μια χαρά να ικανοποιηθεί στο θέμα αυτό; Μα, να υπάρχουν φυσικά σύγχρονες και ασφαλείς εστίες για όλους, λέσχες σίτισης με ποιοτικό φαγητό, χώροι άθλησης και ψυχαγωγίας και φυσικά δωρεάν ιατροφαρμακευτική περίθαλψη με ευθύνη των ιδρυμάτων. Και μη μας λέτε ότι αυτά δε γίνονται, γιατί όταν θέλετε, τα κάνετε, όπως κάνατε αυτό στην Αλεξανδρούπολη που σε δύο εβδομάδες μέσα ετοιμάσετε πεντακόσιες κλίνες για τους νατοϊκούς. Αλλά για τις εστίες τίποτα! Και μετά μας μιλάτε για την αναβάθμιση του Δημοκρίτειου!

Στο δικό σας πανεπιστήμιο, του καπιταλισμού, της στρατηγικής, της Ευρωπαϊκής Ένωσης και της Μπολόνια, τα προγράμματα σπουδών είναι πάμπολλα, ευέλικτα, πολύμορφα και με διαφορετική διάρκεια, όλο και προσαρμόζονται, όλο και αναβαθμίζονται, πάντα, όμως, και αποκλειστικά με όρους προσφοράς και ζήτησης προσόντων και δεξιοτήτων και όχι με όρους μιας στέρεης επιστημονικής γνώσης.

Έτσι, τα πανεπιστήμιά σας παράγουν προσοντούχους διαφόρων κατηγοριών και ταχυτήτων, ο καθένας τους με το δικό του ατομικό «μενού» προσόντων και δεξιοτήτων, οι οποίοι προσπαθούν συνεχώς να ισορροπούν σε μια αγορά εργασίας-ζούγκλα, που μοιάζει με κινούμενη άμμο.

Τώρα μάλιστα με τα ιδιωτικά πανεπιστήμια οδηγούμαστε και σε ένα πλήρες ξεχαρβάλωμα των πτυχίων και στη μετατροπή τους σε ένα απλό προσόν ανάμεσα σε άλλα στο πλαίσιο των κατηγοριοποιημένων σπουδών και πτυχίων. Μάλιστα η πόρτα της κατηγοριοποίησης αυτής ανοίγει ακόμη και για αντικείμενα που έως τώρα, τυπικά τουλάχιστον, δεν υπήρχε, όπως είναι οι ιατρικές και οι νομικές σχολές.

Ποια είναι, όμως, σήμερα η ανάγκη; Μα, να υπάρχουν προγράμματα σπουδών που να οδηγούν σε ολοκληρωμένη γνώση και επαγγελματική ειδίκευση και φυσικά σε ένα –ένα- πτυχίο ανά επιστημονικό αντικείμενο, αναβαθμισμένο για όλους, που να είναι και η μοναδική προϋπόθεση για την εργασία.

Για εσάς το πανεπιστήμιο μετατρέπει τους φοιτητές σε πελάτες. Για μας υπάρχει κι άλλος δρόμος. Όλοι οι φοιτητές να μπορούν να σπουδάζουν δωρεάν σε αποκλειστικά δημόσια πανεπιστημιακά ιδρύματα. Για σας όλες αυτές οι υποσχέσεις σύνδεσης με την εργασία μεταφράζονται σε μεγαλύτερη αποσύνδεση του πτυχίου από το επάγγελμα. Για μας υπάρχει και άλλος δρόμος, αυτός της σχεδιασμένης απορρόφησης των αποφοίτων με μόνο εφόδιο το πτυχίο, στο οποίο βεβαίως θα ενσωματώνεται, όπως είπαμε, και η γνώση και η δυνατότητα η επαγγελματική.

Εσείς βλέπετε μονάχα μια αγορά κατηγοριοποιημένων πανεπιστημιακών σπουδών παντού, που εμπορεύεται γνώσεις, πτυχία, ελπίδες. Για εμάς υπάρχει κι άλλος δρόμος, αυτός της πραγματικά ενιαίας πανεπιστημιακής εκπαίδευσης, με ισότιμα πανεπιστήμια, προγράμματα, αλλά και πτυχία. Εσείς θέλετε η πρόσβαση στην πανεπιστημιακή μόρφωση να κρίνεται ανάλογα με το πορτοφόλι της κάθε οικογένειας. Για μας υπάρχει άλλος δρόμος, αυτός της πραγματικά ισότιμης πρόσβασης στα πανεπιστήμια, στηριγμένη στην εξασφάλιση του δικαιώματος στη μόρφωση.

Εσείς μιλάτε και το κάνετε συχνά για την εξωστρέφεια των πανεπιστημίων και εννοείτε, βέβαια, να μοιράζονται τα κέρδη τους στους μετόχους. Ξέρετε τη θέλουμε κι εμείς στο ΚΚΕ την εξωστρέφεια των πανεπιστημίων, αλλά για να μοιράζονται οι κατακτήσεις της επιστήμης και της έρευνας σε όλη την κοινωνία.

Μιλάμε φυσικά τόση ώρα για το πανεπιστήμιο των σύγχρονων αναγκών και των δυνατοτήτων της εποχής μας, για το πανεπιστήμιο για το οποίο αγωνίζεται το ΚΚΕ και το οποίο θα αξιοποιεί όλες τις σύγχρονες δυνατότητες σε όφελος των αναγκών της μεγάλης κοινωνικής πλειοψηφίας.

Και ναι, οι θυσίες της λαϊκής οικογένειας για να δημιουργήσει ένα καλύτερο μέλλον για τα παιδιά της, τα όνειρα των φοιτητών για να εργαστούν με δικαιώματα πάνω στο αντικείμενο των σπουδών τους, οι αγωνίες των πανεπιστημιακών δασκάλων που δεν δέχονται να καθορίζει η αγορά την επιστημονική τους προσφορά, μπορούν να βρουν απάντηση στην πρόταση του ΚΚΕ. Και ακριβώς επειδή το ΚΚΕ έχει πρόταση για το σήμερα, κοιτώντας προς το μέλλον, μπορούμε να παρεμβαίνουμε στις εξελίξεις χωρίς να υπερασπιζόμαστε το παλιό.

Το σύγχρονο, λοιπόν, και το αναγκαίο σήμερα είναι να τεθεί σε άλλη βάση η σχέση παιδείας και οικονομίας, να αλλάξει, δηλαδή, το κίνητρο της οργάνωσης της κοινωνίας, να πάψει η εργατική δύναμη να είναι εμπόρευμα, που σημαίνει ότι κανείς δεν θα μπορεί να την εκμεταλλεύεται και να ενταχθεί μέσα από τον επιστημονικό σχεδιασμό στην εξυπηρέτηση των αναγκών της κοινωνίας, γιατί σε μια τέτοια οικονομία που το κριτήριο της οικονομικής ανάπτυξης δεν θα είναι η μεγιστοποίηση του κέρδους, αλλά η μεγιστοποίηση της κοινωνικής προόδου, δεν θα υπάρχουν ούτε επιστήμονες ούτε επιστήμονες που πλεονάζουν ούτε επιστήμες που θα είναι περιττές.

Σε μια τέτοια κοινωνία φυσικά και δεν είναι πολυτέλεια, αλλά είναι ζωτική ανάγκη οι νέοι να παίρνουν μια ολόπλευρη επιστημονική μόρφωση.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο τώρα ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ.

Σύμφωνα με το άρθρο 59 του Συντάγματος, οι Βουλευτές δίνουμε τον εξής όρκο. «Ορκίζομαι στο όνομα της Αγίας και Ομοούσιας και Αδιαίρετης Τριάδας να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους».

Το Σύνταγμα, λοιπόν, είναι ο θεμέλιος λίθος της δημοκρατίας, ο θεμέλιος νόμος, ο οποίος είναι έτσι γραμμένος που να μη χωρεί ερμηνεία. Δεν υπάρχουν ασαφείς διατάξεις στο Σύνταγμα, όπως υπάρχουν στους κακογραμμένους νόμους για ευνόητους λόγους.

Το άρθρο, λοιπόν, 16 του Συντάγματος παράγραφος 5 αναφέρει ρητά και συγκεκριμένα: «Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου». Χρησιμοποιεί τη λέξη «αποκλειστικά» και στην παράγραφο 6 αναφέρεται: «Οι καθηγητές των ΑΕΙ είναι δημόσιοι λειτουργοί». Τι δεν καταλαβαίνουμε από αυτά; Πού χωρεί ερμηνεία πάνω σε αυτό, που δεν χρειάζεται να είσαι νομικός, απλά να ξέρεις στοιχειώδη ελληνικά.

Μάλιστα, αυτά έχουν κριθεί και από το Συμβούλιο της Επικρατείας και από την ολομέλεια: 1698/2013 απόφαση, 3457/1998 απόφαση Σ.τ.Ε., ολομέλεια –το καταθέτω για τα Πρακτικά- όπου τότε είχε κάνει παρέμβαση και ο Υπουργός Παιδείας που προασπιζόταν ότι μπορεί να είναι ισότιμα τα πτυχία από ιδιωτικά κολλέγια με εκείνα των δημόσιων ΑΕΙ.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημειωτέον ότι με την 1698/2013 τότε είχαμε, αν θυμάστε, κυβέρνηση Νέας Δημοκρατίας -Σαμαράς- με Βενιζέλο, όπου τότε –το επαναλαμβάνω- ο Υπουργός Παιδείας έκανε παρέμβαση γι’ αυτόν τον λόγο, ότι τότε θεωρούσαν αντισυνταγματική την ισοτιμία του ιδιωτικού κολλεγίου με ΑΕΙ. Τώρα τι έγινε; Τι μετάλλαξη είναι αυτή; Τι άλλαξε;

Άκουσα να λένε διάφοροι της Νέας Δημοκρατίας αλλά και στα μέσα μαζικής ενημέρωσης ότι δεν απαγορεύεται -λέει- η λειτουργία των πανεπιστημίων, αλλά η σύσταση. Είναι σαν να λέμε δηλαδή «όχι δεν ξέρετε τι σας γίνεται, αλλά τι σας γίνεται δεν ξέρετε»! Δηλαδή, θα παίζουμε με τις λέξεις εδώ μέσα; Είναι επιχειρηματολογία σοβαρή αυτή από εθνικούς αντιπροσώπους;

Άκουσα τον Υπουργό Παιδείας να αναφέρει και στην αρμόδια επιτροπή ότι το άρθρο 16 έχει ρίζες στη χούντα του 1968. Άρα θεωρείται παρωχημένο; Άρα δεν πρέπει να εφαρμόζεται; Γιατί τότε, σε αυτή την περίπτωση, πρέπει να ενθυμίσω στον κύριο Υπουργό ότι το άρθρο 86 του Συντάγματος περί ευθύνης Υπουργών έχει ρίζες από το 1844 που είχαμε βασιλεία. Άρα είναι παρωχημένο και άρα προτείνω να μην εφαρμόζεται και να δικαστούν και ο κ. Καραμανλής –όπως έχω πει και ένα εκατομμύριο τριακόσιες φορές και θα πάνε και παραπάνω- και ο κ. Σπίρτζης από το ειδικό δικαστήριο, χωρίς να χρειάζεται να περάσει από την Βουλή των Ελλήνων.

Οκτώ κορυφαίοι συνταγματολόγοι σας λένε –όχι εγώ- οκτώ κορυφαίοι συνταγματολόγοι και πολλοί άλλοι σας λένε ότι ο νόμος είναι αντισυνταγματικός και όσοι λίγοι λένε ότι δεν είναι, ψαχτείτε να δούμε τις επαγγελματικές σχέσεις που έχουν με ιδιωτικά κολλέγια και ιδιωτικά πανεπιστήμια στο εξωτερικό. Αλκιβιάδης Δερβιτσιώτης, Γιάννης Δρόσος, Καϊδατζής, Ιφιγένεια Καμτσίδου, Ξενοφών Κοντιάδης, Παναγιώτης Μαντζούφας, Γιώργος Σωτηρέλης, Κώστας Χρυσόγονος, καθηγητές Συνταγματικού Δικαίου των πανεπιστημίων μας.

Σκόπιμα, όμως, η Κυβέρνηση δεν συστήνει συνταγματικό δικαστήριο. Διότι αν είχε συστήσει συνταγματικό δικαστήριο που έχει ακόμα και η Βουλγαρία και η Ρουμανία, πιστέψτε με, ούτε ως σκέψη θα είχατε φέρει αυτό το νομοσχέδιο. Ούτε ως σκέψη δεν θα το είχατε στο μυαλό σας, όχι να το γράψετε αυτό το νομοσχέδιο και να το φέρετε προς ψήφιση, διότι δεν υπήρχε περίπτωση να περάσει από συνταγματικό δικαστήριο. Άρα υπάρχει σκοπίμως λόγος να μη συστήνετε συνταγματικό δικαστήριο και να καθόμαστε εμείς –ο καθένας έχει και διαφορετικό επάγγελμα και δεν είναι νομικός, δεν είναι συνταγματολόγος- στη Βουλή να υποκαθιστούμε τη δικαστική εξουσία και να λέμε αν ένας νόμος είναι συνταγματικός ή όχι.

Η συζήτηση για τα ιδιωτικά πανεπιστήμια πρέπει να έρθει; Πρέπει να έρθει. Πότε όμως; Συνταγματικά, εφόσον αναθεωρηθεί το άρθρο 16 του Συντάγματος και όχι πρόχειρα επειδή το θέλουν κάποιοι φίλοι μας. Και όπως είπε ορθά και ο Κοινοβουλευτικός μας Εκπρόσωπος, ο κ. Χήτας, είμαστε υπέρ της ιδιωτικής πρωτοβουλίας και των ιδιωτικών πανεπιστημίων, αλλά με τον ορθό, συνταγματικό και νόμιμο τρόπο και κατόπιν διαβούλευσης και συζήτησης.

Ένα αφήγημα που αναφέρεται συνεχώς είναι για τους φοιτητές –σαράντα χιλιάδες λέτε εσείς, εμείς λέμε ότι είναι λιγότεροι, δεν θα κολλήσουμε εκεί- ότι πάνε έξω και σπουδάζουν και άρα γιατί να μην αφήνουν τα χρήματά τους εδώ. Αυτό είναι ένα επιχείρημα, στην ουσία, για να κατατροπώσουμε και να κατακερματίσουμε το Σύνταγμα; Σοβαρά είναι αυτός λόγος και επιχείρημα, για να παραβλέψουμε το κράτος δικαίου και τον θεμελιώδη νόμο του κράτους; Για τις επιχειρήσεις που συστήνονται στο εξωτερικό, γιατί υπάρχει πολλαπλή φορολόγηση στην Ελλάδα; Ποια είναι τα μέτρα που λάβατε ως Κυβέρνηση; Για τους εργαζόμενους που φεύγουν στο εξωτερικό γιατί δεν μπορούν να ζήσουν με τα 600-700 ευρώ και με τον πληθωρισμό στα ύψη να ερχόμαστε πρώτοι στην Ευρώπη, ποια τα μέτρα που λάβαμε; Γι’ αυτούς δεν σκέφτηκε τίποτε η Κυβέρνηση και σκεφτόμαστε μόνο τους σαράντα χιλιάδες φοιτητές που είναι στο εξωτερικό;

Επίσης, ένα άλλο θέμα που πρέπει να αναφέρω –πολύ σημαντικό, διότι είμαι από τη Θράκη και από τον Έβρο- είναι ότι δεν υπάρχει καμμία δικλείδα ασφαλείας για τα ιδιωτικά πανεπιστήμια από τρίτες χώρες και δη από την Τουρκία, όπου πρόσφατα και ο Πρωθυπουργός της χώρας με τον κ. Ερντογάν τον Δεκέμβρη του 2023 είχε υπογράψει μια συμφωνία που μιλούσε για συμφωνία των Υπουργείων Παιδείας για δευτεροβάθμια και τριτοβάθμια εκπαίδευση. Άρα είναι σίγουρο ότι θα έρθουν τα ιδιωτικά πανεπιστήμια στη Θράκη και δεν θα υπάρχει μια δικλίδα ασφαλείας, μια επιτροπή, μια απόφαση του Υπουργείου Εθνικής Άμυνας.

Λέτε μέσα σε μία διάταξη να υπάρχει η έγκριση από το Υπουργείο Εξωτερικών, όχι από το Υπουργείο Εθνικής Άμυνας και αυτό έρχεται σε ευθεία σύγκρουση με το άρθρο 25 του ν.1892/1990 που για λόγους εθνικής ασφάλειας που αναφέρεται στην αιτιολογική έκθεση απαγορεύεται η αγορά ακινήτων από Τούρκους στη Θράκη. Τι θα γινόταν αν έρθουν τα ιδιωτικά πανεπιστήμια; Δεν θα μπορέσουν να αγοράζουν ακίνητα; Φυσικά και θα μπορούν να αγοράζουν ακίνητα για να συστήσουν και να λειτουργήσουν την επιχειρηματικότητά τους. Αυτό δεν είναι ευθεία σύγκρουση με το ν.1892/1990; Και έτσι κάπως παρακάμπτεται ο νόμος αυτός και οι λόγοι εθνικής ασφάλειας πάνε περίπατο για το κέρδος και για κάποιους φίλους σας που θέλετε οπωσδήποτε να φέρετε άρον άρον το νομοσχέδιο αυτό.

Και κλείνω, κυρία Πρόεδρε, λέγοντας το εξής: Στη Θράκη οι Τούρκοι αλωνίζουν με την αγορά ακινήτων, κτυπούν το βιός των Ελλήνων σε πλειστηριασμούς, συστήνοντας εταιρείες της Ευρωπαϊκής Ένωσης είτε στη Βουλγαρία είτε ακόμα στην Ελλάδα και από πίσω οι μέτοχοι είναι Τούρκοι. Μόνο στον Έβρο υπάρχουν δεκαοκτώ εταιρείες, σύμφωνα με τα στοιχεία του Εμπορικού Επιμελητηρίου Έβρου, όπου φαίνεται ότι είναι εταιρείες ελληνικές –ή ακόμα και προσωπικές εταιρείες- και από πίσω το πλειοψηφικό πακέτο μέτοχοι είναι Τούρκοι και έτσι αγοράζουν ακίνητα. Η Ziraat Bank στην Κομοτηνή σωρηδόν δίνει δάνεια γι’ αυτό τον σκοπό και άρα παίζονται εθνικά παιχνίδια εις βάρος της Θράκης και των Ελλήνων.

Γι’ αυτό, λοιπόν, και εμείς ως Ελληνική Λύση –και όχι μόνο στα χαρτιά αλλά και στην πράξη- είμαστε υπέρ του κράτους δικαίου, είμαστε κόμμα του συνταγματικού τόξου όχι αλά καρτ, όποτε μας βολεύει, δεν μπορούμε να ψηφίσουμε αυτό το νομοσχέδιο και για λόγους φυσικά εθνικού συμφέροντος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η κ. Σία Αναγνωστοπούλου, Βουλευτής της Νέας Αριστεράς.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Χιλιάδες φοιτητές βρίσκονται επί εβδομάδες στους δρόμους είτε στους δρόμους είτε στα πανεπιστήμιά τους σε καταλήψεις. Σύγκλητοι, τμήματα βγάζουν ψηφίσματα εναντίον αυτού του νόμου και της αντισυνταγματικότητας του νομοσχεδίου που φέρνει η Κυβέρνηση και της αντισυνταγματικότητάς του. Κορυφαίοι συνταγματολόγοι, οι οποίοι δεν γνωμοδοτούν κατόπιν ερώτησης της Κυβέρνησης οι οποίοι αναλύουν, είναι εναντίον αυτού του νόμου ακριβώς λόγω της αντισυνταγματικότητάς του. Όλοι αυτοί οι άνθρωποι, αι γενεαί πάσαι της πανεπιστημιακής κοινότητας, της επιστημονικής κοινότητας, της κοινωνίας, όλοι αυτοί οι άνθρωποι είναι αναχρονιστές; Όλοι αυτοί οι άνθρωποι έχουν γαντζωθεί στο 1975; Ή όλοι αυτοί οι άνθρωποι μήπως και κυρίως η νέα γενιά τραβάει ένα νήμα που έρχεται από πολύ μακριά;

Εξήντα χρόνια από τη μεγάλη μεταρρύθμιση του 1964, Παπανδρέου, Παπανούτσος, Ακρίτας. Εξήντα χρόνια, ίσως λιγότερα, αλλά πάρα πολλά χρόνια από τις μεγάλες διαδηλώσεις της νεολαίας Λαμπράκη του «114» και για την παιδεία. Πενήντα χρόνια από το άρθρο 16 που αποτελεί την επιτομή, έναν ιστορικό συμβιβασμό -θα έλεγα- για το τι είναι πανεπιστήμιο, τι είναι ανώτατη παιδεία, ανώτατη εκπαίδευση. Και ερχόσαστε τώρα και μιλάτε για αναχρονισμούς, για ανορθογραφίες κ.λπ.. Όποιος ακούει τα επιχειρήματά σας ξέρει τι κρύβεται από πίσω. Αυτό που κρύβεται από πίσω είναι μια βαθιά, βαθύτατα ταξική αντιμετώπιση της ανώτατης εκπαίδευσης, μια εμπορευματοποίηση πλήρης και χωρισμός της νέας γενιάς σε αυτούς που έχουν και μπορούν να σπουδάσουν ό,τι θέλουν να σπουδάσουν, να πάρουν ένα πτυχίο σε ό,τι θέλουν και σε αυτούς που δεν έχουν και οι οποίοι θα πρέπει να γράψουν 19.500 μόρια για να περάσουν στην Ιατρική σε οποιοδήποτε δημόσιο πανεπιστήμιο ή αν έχουν οι γονείς τους να πληρώσουν, περνάνε με την ελάχιστη βάση εισαγωγής στο πεδίο και αφήστε αυτά τα τεχνάσματα αν θέλουμε ή δεν θέλουμε την ελάχιστη βάση εισαγωγής.

Δεύτερον, μας είπε ο κύριος Υπουργός σε όλες τις επιτροπές: «Να μην ασκήσει το κράτος την εθνική του κυριαρχία στα κολλέγια;». Εδώ πραγματικά αυτό το επιχείρημα ξεπερνάει τον οποιονδήποτε νου που σκέφτεται απλά. Όχι, δεν θέλει να ασκήσει το κράτος εθνική κυριαρχία στα κολλέγια. Θέλει να ασκήσει αγοραία κυριαρχία σε όλη την ανώτατη εκπαίδευση, ένα αδύναμο κράτος για τους πολλούς, το οποίο είναι ευάλωτο σε αυτό που το πιέζει να κάνουν ολιγάρχες, funds, ο οποιοσδήποτε.

Μην ακούτε ότι πρόκειται να έλθουν εδώ μεγάλα πανεπιστήμια να φτιάξουν παραρτήματα. Αυτό δεν στέκει πουθενά. Πείτε μου. Ρώτησα τον Υπουργό. Δεν μου απάντησε σε καμμία επιτροπή. Ποια μεγάλα πανεπιστήμια θα φτιάξουν παραρτήματα; Πού αλλού έχουν φτιάξει; Και όσα έχουν φτιάξει, τα ελάχιστα –έδωσα στις επιτροπές παραδείγματα-, αυτά τα ελάχιστα παραρτήματα απευθύνονται στους δικούς τους φοιτητές, το Columbia στους Αμερικανούς και στους Γάλλους, γιατί πρόκειται για το Παρίσι, για ελάχιστο χρονικό διάστημα.

Μας λένε ότι έχουμε «εξόριστους» φοιτητές. Οι προπτυχιακοί είναι πάρα πολύ λίγοι. Μεταπτυχιακοί και διδακτορικοί έχουν πάντα μια πορεία έτσι κι αλλιώς πιο διεθνή. Οι προπτυχιακοί είναι λίγοι. Μπορούμε να τους πάρουμε πίσω στην Ελλάδα; Ναι, να καταργήσουμε τη βάση εισαγωγής για τα δημόσια πανεπιστήμια.

Κυρίες και κύριοι συνάδελφοι, πραγματικά είναι η μάχη των μαχών για την κοινωνία η ανώτατη παιδεία και είναι η μάχη των μαχών γιατί το πανεπιστήμιο είναι εκεί που συγκροτείται όχι μόνο η γνώση, αλλά συγκροτείται η συλλογική έρευνα, η πρόσβαση στη συλλογική έρευνα, είναι η αισιοδοξία της νέας γενιάς ότι μπορεί να αλλάξει τον κόσμο, γιατί μόνο έτσι μπορεί να αλλάξει τον κόσμο, όταν μπορεί να αποκτήσει κριτικό πνεύμα, όταν μπορεί να έχει πρόσβαση στη συλλογική έρευνα, να συμμετέχει και να ονειρεύεται ότι μέσα από αυτή τη διαδικασία της έρευνας μπορεί και ο ίδιος και η ίδια να καταφέρει κάποια στιγμή να έχει ένα μικρό λιθαράκι. Αυτή η αισιοδοξία της νέας γενιάς κόβεται με αυτό το νομοσχέδιο, γιατί η γνώση και η έρευνα -η έρευνα για την Κυβέρνηση έτσι κι αλλιώς είναι κάτι καταδικαστέο- πέρασε στο Υπουργείο Ανάπτυξης, στο Εθνικό Αστεροσκοπείο, γιατί η έρευνα πρέπει να βγάζει αυτό που θέλει αυτή η Κυβέρνηση.

Θέλω να πω, όμως, κάτι άλλο. Σήμερα πού είναι η σύγχρονη συζήτηση και στην Αμερική και στην Ευρωπαϊκή Ένωση; Η συζήτηση είναι πώς θα μειωθούν τα δίδακτρα, πώς θα φύγει αυτός ο βραχνάς από τις νέες γενιές των φοιτητικών δανείων. Και στην Αμερική και στην Ευρωπαϊκή Ένωση όλες οι μελέτες γίνονται και για τα δημόσια πανεπιστήμια στις χώρες όπου μπήκαν δίδακτρα, πώς θα μειωθεί αυτό, γιατί υπονομεύει τις νέες γενιές, υπονομεύει το μέλλον.

Εμείς στην Ελλάδα κάνουμε πάντα την αντίστροφη πορεία, με μια Δεξιά που θεωρεί εκσυγχρονισμό ό,τι είναι απολύτως αναχρονιστικό. Ποια πορεία κάνουμε; Φέρνουμε ιδιωτικά πανεπιστήμια τα οποία λέγονται παραρτήματα και «από το παράθυρο» βάζουμε και δίδακτρα στα δημόσια πανεπιστήμια, γιατί αυτό είναι το μεγάλο διακύβευμα για τη Νέα Δημοκρατία, γι’ αυτή την Κυβέρνηση, να βάλει δίδακτρα στα δημόσια πανεπιστήμια.

Εμείς στη Νέα Αριστερά λέμε ότι πρέπει να επενδύσουμε ως χώρα στην οικονομία της γνώσης και της έρευνας, ότι αυτή η χώρα, για να έχει πραγματικά οικονομική ανάπτυξη, πολιτισμική ανάπτυξη, επιστημονική ανάπτυξη, πρέπει να επενδύσει ακριβώς εκεί. Φωνάζουμε ότι ανορθογραφία είναι να πρέπει οι φοιτητές και οι φοιτήτριες να είναι στο χειρότερο επίπεδο απ’ όλες τις ευρωπαϊκές χώρες ως προς την αναλογία αυτού που δίνει το κράτος για κάθε φοιτητή. Λέμε ότι ανορθογραφία είναι τα πανεπιστήμια να είναι υποστελεχωμένα, να είναι με πολύ λίγη χρηματοδότηση, να μην υπάρχει η φοιτητική μέριμνα που θα έπρεπε να υπάρχει. Ανορθογραφία είναι να μην μπορούν τα παιδιά, όλα τα παιδιά να σπουδάσουν στις επαρχίες και οπουδήποτε. Ανορθογραφία είναι με αυτά τα παραρτήματα τα μη κερδοσκοπικά –δήθεν- να έχουμε σε κίνδυνο την περιφέρεια.

Θέλω να κλείσω και συγγνώμη, κυρία Πρόεδρε, που καθυστερώ. Άκουγα έναν σπουδαίο αθλητή μας αυτές τις μέρες που πήρε μετάλλιο, ο οποίος είπε: «Όταν έχω το εθνόσημο στο πέτο μου μπορώ να βάλω φτερά». Σκέφτηκα εκείνη τη στιγμή: Σε αυτό το εθνόσημο έχουν παίξει τεράστιο ρόλο ένα Εθνικό Μετσόβιο Πολυτεχνείο, ένα ΕΚΠΑ, ένα ΑΠΘ, ένα Πάντειο, ένα Πανεπιστήμιο Πατρών, ένα Πανεπιστήμιο Κρήτης, ένα Πανεπιστήμιο Θράκης, όλα τα πανεπιστήμια, όλες αυτές οι γενιές που συνεισέφεραν με όλους τους τρόπους σε αυτή τη συλλογική γνώση, τη συλλογική έρευνα, τη συλλογική κριτική σκέψη που πέρασε σε όλες τις τάξεις της κοινωνίας, δεν έμεινε αποκλειστικό προνόμιο σε κάποιους σε μια χώρα που αυτή της η παράδοση έπρεπε να είναι έμπνευση για το μέλλον και όχι να καταντήσουμε μια επαρχιώτικη χώρα όπου θα έχουμε κάποια ιδιωτικά πανεπιστήμια, τα οποία έτσι κι αλλιώς θα είναι χάλια και θα αφήσουμε τα δημόσια πανεπιστήμια σε μαρασμό, με αυτή τη νέα γενιά και την αισιοδοξία της, την οποία της οφείλουμε.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Κοινοβουλευτική Εκπρόσωπος της Πλεύσης Ελευθερίας κ. Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κυρία Πρόεδρε.

Θα μου επιτρέψετε να γυρίσω αρκετά χρόνια πίσω, γύρω στα τριάντα χρόνια και θα μου επιτρέψετε να πω μια προσωπική ιστορία.

Όταν αποφάσισα να ασχοληθώ με την τέχνη του χορού επαγγελματικά, δύο ήταν οι προοπτικές: Ή θα περνούσα εξετάσεις στην Κρατική Σχολή Ορχηστρικής Τέχνης ή θα πήγαινα σε κάποια ιδιωτική σχολή, όπου θα έπρεπε βέβαια να εισαχθώ με εξετάσεις από το Υπουργείο. Αυτό και έκανα, λοιπόν. Πήγα πρώτα στην κρατική σχολή, όμως τα παιδιά που έδιναν εξετάσεις ήταν πάρα πολλά, με αποτέλεσμα να περάσει ο «αφρός», τα πολύ λίγα και καλά καταρτισμένα στον χορό παιδιά που ήταν έτοιμοι χορευτές και χορεύτριες. Οι υπόλοιποι έπρεπε να μπούμε σ’ έναν άλλο αγώνα εύρεσης διδάκτρων και καινούργιων εξετάσεων.

Εγώ επέλεξα το Κέντρο Παραστατικών Τεχνών, που στεγαζόταν στο South Eastern College, ήμουν ευγνώμων που υπήρχε αυτή η εναλλακτική, αλλιώς θα έπρεπε να μην ασχοληθώ με αυτό που αγαπούσα κι αυτή βέβαια, είναι η καλή πλευρά της ιστορίας.

Ποιο είναι το πρόβλημα λοιπόν. Το πρόβλημα είναι πως δεν είχα λεφτά, ούτε εγώ βέβαια, αλλά ούτε και οι γονείς μου. Αναγκάστηκα να δουλεύω τη νύχτα στο θέατρο και στο τραγούδι για να συμπληρώσω τα λεφτά που μπορούσαν να μου διαθέσουν οι γονείς μου και να σπουδάσω.

Ο χορός είναι επίπονη διαδικασία. Ξεκινούσαν τα μαθήματα από τις οκτώ το πρωί και τελείωναν το μεσημέρι ή και το απόγευμα και το βράδυ έπρεπε να πάω να δουλέψω. Πολλές φορές είχα σοβαρούς τραυματισμούς από την κούραση. Δεν γινόταν αλλιώς όμως, έπρεπε να κυνηγήσω το όνειρό μου.

Γι’ αυτό κυρίες και κύριοι, η δωρεάν εκπαίδευση είναι ατομικό και πρέπει να είναι ατομικό και κοινωνικό δικαίωμα, για να μην έρχονται οι άνθρωποι σε αυτή τη θέση.

Πόσοι φοιτητές στην Ελλάδα αυτή τη στιγμή κυνηγάνε τα όνειρά τους δουλεύουν ταυτόχρονα για να μπορέσουν να ζήσουν και να σπουδάσουν; Πάρα πολύ. Για ποια δωρεάν εκπαίδευση μιλάμε; Εμείς προσπαθούσαμε να τα αποφύγουμε αυτά. Αυτά γινόντουσαν πριν τριάντα χρόνια στην καλλιτεχνική εκπαίδευση και φυσικά συμβαίνουν ακόμα. Ονειρευόμασταν μια δημόσια εκπαίδευση, η οποία δεν ήρθε ποτέ. Κι απ’ ό,τι βλέπουμε, αυτό που θέλετε να κάνετε τη στιγμή, είναι αντί να καλυτερέψετε την καλλιτεχνική εκπαίδευση, όπως περιμέναμε, εσείς πάτε να σύρετε όλη την εκπαίδευση και την παιδεία σε αυτή την κατάσταση.

Γιατί, ποια υποκειμενικά κριτήρια εισαγωγής ή μη εισαγωγής στη σχολή καθόρισαν το δικό μου μέλλον; Με ποια, δήθεν, υποκειμενικά κριτήρια έπαιρνα την αξιολόγησή μου από τους καθηγητές μου, τη στιγμή που λόγω φτώχειας έπρεπε να δουλεύω τριπλά από τους άλλους συμμαθητές μου; Αυτό ακριβώς θέλετε να γιγαντώσετε και θα το κάνετε. Η εποχή των μεγάλων ανισοτήτων έρχεται.

Αυτά που επιδιώκετε με την ελάχιστη βάση εισαγωγής, είναι ακριβώς αυτό που βλέπουμε και σήμερα. Ελάχιστοι φοιτητές στα δημόσια πανεπιστήμια, οι οποίοι και αυτοί θα πληρώνουν σιγά σιγά τα μεταπτυχιακά και τα προπτυχιακά τους και οι υπόλοιποι θα πουλάνε τα πάντα για να σπουδάσουν ή θα φεύγουν στο εξωτερικό γιατί τελικά θα τους έρχεται πιο φτηνά.

Η εποχή που τα ελληνικά πανεπιστήμια θα περάσουν σε μεγαλύτερη παρακμή έρχεται. Τη στιγμή που οι δημόσιες δαπάνες για την παιδεία είναι εξαιρετικά χαμηλές και διαφαίνεται περαιτέρω μείωση της χρηματοδότησης, η παρακμή φυσικά έρχεται. Όταν η αναλογία καθηγητών και φοιτητών είναι ένας προς σαράντα επτά, ενώ ο μέσος όρος στην Ευρώπη είναι ένας προς δεκατρείς κι εσείς βάζετε τα δημόσια πανεπιστήμια να ανταγωνίζονται με αυτές τις συνθήκες άλλα ιδρύματα που θα έχουν και κρατική χρηματοδότηση και πρόσβαση σε ευρωπαϊκά προγράμματα, ποιος θα καταφέρει να επιβιώσει και να είναι ανταγωνιστικός; Κανείς.

Πώς θα μπορέσουμε να εξελίξουμε μια παιδεία που δεν έχει σωστές βάσεις, που δεν έχει καν τον μηχανισμό ελέγχου και αξιολόγησης των παρεχόμενων προγραμμάτων σπουδών, αλλά έχει μόνο σοβαρές ελλείψεις. Όμως δεν σας έχει απασχολήσει στις μέχρι τώρα διατάξεις του νομοσχεδίου αυτή η περίπτωση.

Εδώ έχουμε πάνω από όλα τη μακροχρόνια αποτυχία της πολιτικής να θέσει ως συνταγματικό ζήτημα το πρόβλημα της κατανομής του κόστους της δημόσιας εκπαίδευσης, όπως και γενικότερα του κοινωνικού κράτους, αλλά και του κοινωνικού κράτους δικαίου, στο οποίο εμείς πιστεύουμε. Η αποτελεσματική προστασία των δικαιωμάτων προϋποθέτει πολιτική επαγρύπνηση και ενεργοποίηση, πολύ πριν από την περίοδο της κρίσης.

Το άρθρο 16 που υπάρχει από το 1975 με μια αναθεώρηση του 1986, με μεταφορά του άρθρου στη δημοτική, παραβιάζεται διαρκώς. Το δικαίωμα στην εκπαίδευση είναι το αρχαιότερο κοινωνικό δικαίωμα στο ελληνικό Συνταγματικό Δίκαιο, αλλά και το πιο σύνθετο ταυτόχρονα. Υπάρχουν υποχρεώσεις των κρατικών οργάνων, η ανάπτυξη και προαγωγή της έρευνας και της διδασκαλίας και η υποχρέωση παροχής εκπαίδευσης σε όλες τις βαθμίδες.

Θεσμικές εγγυήσεις είναι η πλήρης αυτοδιοίκηση των ανώτατων εκπαιδευτικών ιδρυμάτων με τους καθηγητές ως δημόσιους λειτουργούς. Το συνταγματικό δικαίωμα στην εκπαίδευση διαπλέκεται και συμπληρώνεται από την προστασία του ως ανθρώπινου δικαιώματος στο Διεθνές Δίκαιο.

Γενικότερα από το Διεθνές και Ευρωπαϊκό Δίκαιο προκύπτει ότι το σχετικό κοινωνικό δικαίωμα συγκροτείται ιδίως ως δικαίωμα πρόσβασης στο δημόσιο αγαθό της εκπαίδευσης. Και βλέπουμε -ψάχνοντας και διαβάζοντας- ότι υπάρχει διαρκής υπονόμευση του άρθρου 16 από το 1992. Μας το φέρνετε σιγά σιγά το νερό που βράζει, μέχρι να το συνηθίσουμε. Το 1992, νόμος ο οποίος λέει για δυνατότητα επιβολής διδάκτρων για τα μεταπτυχιακά. Καμμία αντίρρηση αντισυνταγματικότητας. Το 1997, δημιουργία ΕΑΠ, Ελληνικό Ανοικτό Πανεπιστήμιο, αποσιωπάται και εδώ το συνταγματικό ζήτημα. Το 2005 ίδρυση ΔΙΠΑΕ, Διεθνούς Πανεπιστημίου της Ελλάδας που προβλέπεται επίσης συμμετοχή στις δαπάνες φοίτησης με ξεκάθαρη αναφορά στο άρθρο 5 σε δίδακτρα μόνο για αλλοδαπούς φοιτητές στην προπτυχιακή του φάση, γεγονός που προκάλεσε την ορθή αντίδραση του Επιστημονικού Συμβουλίου της Βουλής με αποτέλεσμα ο Υφυπουργός να κάνει δεκτή την παρατήρηση και όλοι οι φοιτητές δηλαδή και οι Έλληνες να πληρώνουν. Για άλλη μια φορά η λέξη δίδακτρα άλλαξε και έγινε οικονομική συμμετοχή.

Το τελευταίο επεισόδιο της επιβολής διδάκτρων έγινε το 2008 για τις μεταπτυχιακές σπουδές. Στην αιτιολογική έκθεση του νομοσχεδίου αναφέρεται στην αρχή η εξής φράση: «κωδικοποιεί και συμπληρώνει τις ισχύουσες διατάξεις για τις μεταπτυχιακές σπουδές». Ανακριβής, νομικά, φράση, η οποία έχει ως στόχο να την παρουσιάσει ως μία ήπια νομοθετική πρωτοβουλία. Καμμία αναφορά από το Επιστημονικό Συμβούλιο για το συνταγματικό ζήτημα αυτή τη φορά.

Εδώ και δύο δεκαετίες, λοιπόν, ο νομοθέτης έχει σε διάφορες περιπτώσεις εξαιρέσει ορισμένα πεδία της τριτοβάθμιας εκπαίδευσης από το σύστημα της δωρεάν παιδείας. Το σύνταγμα απλώς απουσιάζει από τη νομοθετική διαδικασία. Να αναφέρουμε και τον περιορισμό της δωρεάν διανομής βιβλίων και συγγραμμάτων, βάσει εισοδηματικών κριτηρίων που ήταν σε αναστολή εφαρμογής για μια εικοσαετία, χωρίς όμως να καταργείται. Αυτό δεν τιμά τον τρόπο νομοθέτησης στη χώρα μας, τιμά όμως το κέρδος που άρχισε να κάνει την παρουσία του αισθητή παντού.

Έλαβαν χώρα αντιδικίες, καθώς κάποιοι υποστηρίζουν επικαλούμενοι τη νομολογία ότι η επιβολή διδάκτρων είναι οριακά μόνο συνταγματικά ανεκτή και δικαιολογείται μόνο για την κάλυψη του κόστους λειτουργίας και μόνο σε ύψος που δεν είναι κοινωνικά απαγορευτικό. Και εδώ είναι το θέμα μας. Ποιο είναι το ύψος των διδάκτρων που ταιριάζει στην ελληνική κοινωνία; Στην ελληνική κοινωνία που φτωχοποιείται διαρκώς ποιος θα το καθορίσει αυτό; Κυβερνήσεις που δεν έχουν καμμία σχέση με την πραγματικότητα του πολίτη, κυβερνήσεις και εξουσίες που δεν έχουν καμμία σχέση με τη λογική και τη συνεννόηση;

Κάποιοι, λοιπόν, θέλουν να ερμηνεύουν δήθεν δυναμικά το Σύνταγμα και να φέρουν στο μέλλον και την αναθεώρηση του άρθρου 16, το οποίο είναι και ο στόχος τους εδώ και χρόνια τελικά. Οπότε δεν αρκεί να μιλάμε για αντισυνταγματικότητα, αλλά και διαχρονική προστασία του Συντάγματος. Αυτό χρειάζεται. Αυτή η προστασία και υπεράσπιση του Συντάγματος μας φέρνει στη θέση να σας ζητάμε να αυξήσετε γενναία τον προϋπολογισμό για την παιδεία σε όλες τις βαθμίδες, να δοκιμάσετε να ακούσετε αυτό το διαχρονικό αίτημα του 15% του προϋπολογισμού για την παιδεία και να ακούσετε και να ακούσουμε όλοι μας και όλες μας πιο προσεκτικά τις φωνές των παιδιών, των μαθητών, των φοιτητών που βιώνουν τα προβλήματα, τα αδιέξοδα, τις αντιφάσεις και επιμένουν να ονειρεύονται και να διεκδικούν. Ας τους το επιτρέψουμε, λοιπόν.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Κυριακή Μάλαμα.

**ΝΙΚΟΛΑΟΣ ΒΡΕΤΤΟΣ:** Γιατί κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας εξηγήσω. Υπάρχει λόγος πάντως, δεν έγινε τυχαία. Στη συνέχεια είναι ο κ. Πέτρος Δημητριάδης από τους Σπαρτιάτες και μετά ο κ. Βρεττός. Σας ενημερώνω ότι είναι η κ. Μάλαμα, ο κ. Δημητριάδης και μετά είστε εσείς, κύριε Βρεττέ.

Παρακαλώ, κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κυρία Πρόεδρε.

Κυρίες και κύριοι Βουλευτές, το παρόν νομοσχέδιο με το οποίο η Κυβέρνηση επιχειρεί με ένα αντισυνταγματικό μπαϊπάς κυριολεκτικά, να φέρει τα ιδιωτικά πανεπιστήμια στην Ελλάδα, θα το πληρώσει η ελληνική οικογένεια.

Επειδή όλα έχουν ειπωθεί και για τα άρθρα και για την αντισυνταγματικότητα, επιτρέψτε μου να πω δύο απλά λόγια: Θα το πληρώσει η ελληνική οικογένεια. Η ελληνική οικογένεια που αγωνιά για το μέλλον των παιδιών της, η ελληνική οικογένεια που αντιμετωπίζει ακραίες καταστάσεις φτώχειας, η ελληνική οικογένεια που θέλει να δει τα παιδιά της να σπουδάζουν, να προκόβουν, να σταδιοδρομούν.

Εσείς, κύριοι της Κυβέρνησης, σε αυτή πάνω την ελληνική οικογένεια παίζετε πολιτικά παιχνίδια και κυριολεκτικά παίζετε με τις αγωνίες τους. Περιβάλλετε ένα γυαλιστερό περιτύλιγμα με μια ζοφερή κατάσταση και τάζετε στους ανθρώπους που αγωνιούν ένα μέλλον εκπαιδευτικών ευκαιριών, το οποίο όμως εσείς οι ίδιοι ναρκοθετείτε ταυτόχρονα. Λέτε ότι με τις διατάξεις του παρόντος νομοσχεδίου όσο πιο πολλά χρήματα έχεις να πληρώσεις, τόσο πιο χαμηλή θα είναι η ελάχιστη βάση εισαγωγής για σένα, για σένα, το λαμπερά περιτυλιγμένο boy. Aν έχεις 50 χιλιάδες ευρώ, τότε μπορείς να εισαχθεί στην Ιατρική, με 9 στα 20. Θυμόμαστε όλοι τι λέγατε για την ελάχιστη βάση εισαγωγής, ότι είναι η διασφάλιση της αριστείας λέγατε, όταν στέλνατε χιλιάδες παιδιά στο εξωτερικό με αυτόν τον τρόπο, ότι ανεβάζατε το επίπεδο των πανεπιστημίων. Λέγατε ότι έμεναν χιλιάδες θέσεις κενές κυρίως στα περιφερειακά πανεπιστήμια. Αυτό κάνατε με τη βάση. Κουνούσατε τότε το δάχτυλο στους μαθητές και τους λέγατε να πάνε στα ΙΕΚ γιατί δεν έχουν το επίπεδο για τα δημόσια πανεπιστήμια. Αυτά τους λέγατε τότε. Σήμερα τους λέτε «έλα να πληρώσεις και θα σου αντιμετωπίσω εγώ με κατανόηση». Αυτό τους λέτε. Έτσι απλά πρέπει να λέγονται τα πράγματα, μια και όλα τα υπόλοιπα έχουν ειπωθεί.

Ξέρετε ότι στο κέντρο της Αθήνας σήμερα, τώρα που μιλάμε, ιδιωτικά εκπαιδευτήρια έχουν κρεμάσει και τεράστιες ταμπέλες -αναβοσβήνουν οι ταμπέλες- που γράφουν «πανεπιστήμια» με κεφαλαία γράμματα ήδη πριν ακόμη ψηφιστεί;

Να τα βάλουν κάτω, λοιπόν, οι γονείς και να δουν πόσο θα τους κοστίσει η μεταρρύθμιση σας αυτή, για να καταλάβουν όλοι στο τέλος της μέρας ότι διαμεσολαβείτε σε μια αγορά αυταπάτης.

Θα ήθελα, επίσης, να αναφερθώ με την ιδιότητα του τομεάρχη πολιτισμού του ΣΥΡΙΖΑ - Προοδευτική Συμμαχία και στο ζήτημα των καλλιτεχνικών σπουδών. Έχετε δεσμευτεί για τη δημιουργία μιας ανώτατης σχολής παραστατικών τεχνών όπου θα θεραπεύονται σε πανεπιστημιακό επίπεδο αντικείμενα της τέχνης, όπως η δραματική τέχνη και άλλα. Έχετε αργήσει πάρα πολύ με το νομοσχέδιο αυτό και ενδέχεται αυτό το κενό να το καρπωθεί κάποιος ιδιώτης. Θα βρισκόμαστε, λοιπόν, μπροστά σε μια πολύ ζοφερή πραγματικότητα. Θα έχετε πετάξει έξω το δημόσιο πανεπιστήμιο στις παραστατικές τέχνες και θα πάρει το «φιλέτο» -επιτρέψτε μου την έκφραση- κάποιος ιδιωτικός κερδοσκοπικός φορέας, πανεπιστήμιο.

Η δική μας, λοιπόν, πρόταση είναι -και την επαναλαμβάνουμε για να την ακούσει και ο καλλιτεχνικός κόσμος- είναι η ίδρυση ακαδημίας παραστατικών τεχνών -σας το λέμε εδώ και χρόνια- με σχολές που θα θεραπεύουν τα ιδιαίτερα αντικείμενα μέσα από το δημόσιο πανεπιστήμιο, με ταυτόχρονη αποκατάσταση των δραματικών σχολών ως ανώτερων σχολών στο επίπεδο επαγγελματικών δικαιωμάτων των αποφοίτων τους. Υπάρχουν ενδιαφέροντα μοντέλα τέτοιων δημόσιων πανεπιστημιακών τμημάτων και στο γαλλικό δημόσιο πανεπιστήμιο και στην Ισπανία και αλλού. Και μπορούμε να το συζητήσουμε, αλλά πρέπει να διασφαλίσουμε άμεσα ότι δεν θα περάσει όλο αυτό το κενό που έχετε εσείς φέρει σήμερα στα χέρια των ιδιωτών.

Κυρίες και κύριοι Βουλευτές, αν θέλουμε πραγματικά να διευκολύνουμε τις οικογένειες και τα παιδιά τους στις σπουδές, ένας και μόνο ένας δρόμος υπάρχει: αυτός της θωράκισης του δημοσίου πανεπιστημίου. Το δημόσιο πανεπιστήμιο είναι το μόνο που μπορεί να εξασφαλίσει την κοινωνική ανέλιξη των παιδιών από φτωχές οικογένειες. Είναι το μόνο που μπορεί να διασφαλίσει ότι θα προχωράει αυτός που αξίζει και όχι εκείνος που έχει να πληρώσει τα περισσότερα.

Πρέπει, λοιπόν, να νομοθετήσουμε στην ανάποδη κατεύθυνση, αποσύροντας δηλαδή τις διατάξεις για τα ιδιωτικά αυτά ιδρύματα, καταργώντας την ελάχιστη βάση εισαγωγής ως κόφτη για τα δημόσια πανεπιστήμια, αυξάνοντας τη χρηματοδότηση και βελτιώνοντας τις πολιτικές για τη φοιτητική μέριμνα. Αν το πράξουμε όλο αυτό, τότε πράγματι η ελληνική οικογένεια, που σήμερα αγωνιά και φοβάται για το μέλλον, θα έχει μια ασφαλέστερη προοπτική για το αύριο των παιδιών της. Αν τα παιδιά που εσείς στείλατε έξω με την ελάχιστη βάση εισαγωγής που εφαρμόσατε, ήξεραν ότι μπορούν με τον βαθμό τους να παραμείνουν στη χώρα τους, να παραμείνουν στο δημόσιο πανεπιστήμιο, να είστε σίγουροι ότι δεν θα επέλεγαν ποτέ να φύγουν ούτε να σπουδάσουν στα αμφίβολα ιδρύματα που νομοθετείτε τώρα και θέλετε να μας τα φέρετε και εδώ. Η απάντηση, λοιπόν, σε όλα τα ερωτήματα είναι: ισχυρό δημόσιο πανεπιστήμιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δημητριάδη, πριν ανεβείτε στο Βήμα, να δώσουμε τρία λεπτά στην Υπουργό, στην κ. Μιχαηλίδου, για να μιλήσει για την τροπολογία.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Σας ευχαριστώ, κυρία Πρόεδρε και ευχαριστώ, κύριε συνάδελφε για την ανοχή. Ευχαριστώ πραγματικά.

Πρόκειται για μία τροπολογία από το Υπουργείο Εργασίας και Κοινωνικής Ασφάλισης που αφορά στα προγράμματα κοινωφελούς εργασίας της ΔΥΠΑ, έτσι ώστε αυτά να μπορούν να τρέχουν, να απορροφώνται ανεμπόδιστα, ελαστικά και με πολύ μεγάλη ταχύτητα. Αυτό που κάνουμε είναι να μπορεί το πρόγραμμα της κοινωφελούς εργασίας, δηλαδή της ενεργού απασχόλησης ανέργων συμπολιτών μας να χρηματοδοτείται εκτός από τους πόρους του Υπουργείου Εργασίας και με πόρους είτε εθνικούς είτε του εθνικού σκέλους του Προγράμματος Δημοσίων Επενδύσεων είτε ευρωπαϊκούς πόρους. Οπότε αυτό που θέλουμε για να λειτουργήσουν πιο ανεμπόδιστα τα προγράμματα κοινωφελούς είναι να μπορούν και άλλα Υπουργεία να χρηματοδοτούν τη ΔΥΠΑ για να συνεχίσει τη εύρυθμη και γρήγορη λειτουργία των προγραμμάτων αυτών.

Σας ευχαριστώ πολύ για την ανοχή σας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, θα ξεκινήσω κάνοντας μια προσωπική αναφορά. Ο ομιλών είναι τέκνο του δημόσιου πανεπιστημίου. Πιο συγκεκριμένα, έχω αποφοιτήσει από δύο σχολές, από τη Νομική και από το Τμήμα Ιστορίας και Αρχαιολογίας του Πανεπιστημίου Θεσσαλονίκης. Είμαι υπερήφανος που είμαι απόφοιτος του δημόσιου πανεπιστημίου, διότι εγώ όπως και χιλιάδες άλλοι απόφοιτοι πήραμε τα απαραίτητα εφόδια στις σπουδές μας για να γίνουμε χρήσιμοι πολίτες και καλοί επαγγελματίες. Και γι’ αυτόν τον λόγο εγώ στηρίζω τη δημόσια εκπαίδευση. Θεωρώ ότι ένα σοβαρό κράτος θα πρέπει να έχει δημόσια πανεπιστήμια σοβαρά, διότι ακριβώς ο μέσος πολίτης, εν προκειμένω ο μέσος Έλληνας και η μέση Ελληνίδα, θα πρέπει να έχουν πρόσβαση σε υψηλού επιπέδου σπουδές και δεν θα πρέπει να πληρώσουν χιλιάδες ευρώ σε υψηλά δίδακτρα σε ιδιωτικά πανεπιστήμια για να σπουδάσουν. Δεν πρέπει να υπάρχει ανισότητα. Πρέπει ο μέσος πολίτης να έχει πρόσβαση στην ανώτατη εκπαίδευση. Γι’ αυτόν τον λόγο και εγώ το τονίζω ξανά: Είμαι υπέρ της δημοσίας εκπαιδεύσεως.

Στα χρόνια που ήμουν φοιτητής και στις δύο σχολές είδα τις παθογένειες της δημόσιας εκπαίδευσης. Κατά βάση ήταν η υποχρηματοδότηση, οι δαπάνες για την ανώτατη εκπαίδευση είναι οι πιο χαμηλές στην Ευρωπαϊκή Ένωση και στην Ευρώπη. Είδα επίσης έλλειψη υλικοτεχνικής υποδομής. Είδα προβλήματα με τα μέλη διδακτικού προσωπικού. Είδα επίσης πάρα πολλά φαινόμενα βίας και ανομίας από κάποια άτομα τα οποία δυστυχώς παρανοούσαν την έννοια του ασύλου, το οποίο υπάρχει για την ακαδημαϊκή ελευθερία, όχι για να κάνει ζημιές και να καταστρέφεις τη δημόσια περιουσία. Τα πανεπιστήμια είναι δημόσια περιουσία. Δυστυχώς, διαχρονικά καμμία από τις κυβερνήσεις, ακόμα και η παρούσα, δεν μπόρεσε και δεν προσπάθησε, δεν είχε την τόλμη να επιλύσει όλα αυτά τα χρόνια προβλήματα της ανώτατης εκπαίδευσης.

Με το παρόν νομοσχέδιο, λοιπόν, η Κυβέρνηση μάς λέει το εξής, ότι εμείς βλέπουμε ότι υπάρχει πρόβλημα στη δημόσια ανώτατη εκπαίδευση. Τι θα κάνουμε; Θα φέρουμε τα ιδιωτικά πανεπιστήμια και με τον ανταγωνισμό θα αναβαθμιστούν και τα δημόσια. Τελείως λάθος! Για να αναβαθμιστούν τα δημόσια πανεπιστήμια πρέπει να αυξήσουμε τη χρηματοδότηση και να υπάρξουν σοβαρές τομές στη λειτουργία των δημοσίων πανεπιστημίων. Αυξήστε τη χρηματοδότηση, υπάρχει πρόβλημα χρηματοδότησης. Δεν μπορούν να λειτουργήσουν τα πανεπιστήμιά μας, δεν έχουμε αίθουσες, δεν έχουμε υλικοτεχνική υποδομή. Ξεκινάμε από εκεί.

Δεύτερον, έχει καλλιεργηθεί το μύθευμα ότι με τα ιδιωτικά πανεπιστήμια που θα έρθουν στην Ελλάδα, τα λεγόμενα μη κερδοσκοπικά, που είναι κατ’ επίφαση μη κερδοσκοπικά -ουσιαστικά κερδοσκοπικά θα είναι, απλά θα τα λένε μη κερδοσκοπικά- θα έρθουν μεγάλα πανεπιστήμια στην Ελλάδα και θα αναβαθμίσουν την ποιότητα της εκπαίδευσης. Σας πληροφορώ, λοιπόν, πως κανένα δημόσιο πανεπιστήμιο σοβαρό, κανένα ξένο πανεπιστήμιο σοβαρό δεν θα έρθει στην Ελλάδα. Και αυτό γιατί τα μεγάλα πανεπιστήμια του εξωτερικού δεν ιδρύουν κατά βάση παραρτήματα, παρά μόνο σε σπάνιες περιπτώσεις.

Και δεύτερον, σε μία χώρα στην οποία δεν υπάρχουν επαγγελματικές ευκαιρίες, πάρα πολλές εταιρείες φεύγουν στο εξωτερικό και πάρα πολλοί απόφοιτοι πανεπιστημίων φεύγουν στο εξωτερικό, ποιο πανεπιστήμιο του εξωτερικού θα έρθει στην Ελλάδα; Κανένα. Πολύ φοβάμαι ότι θα γεμίσουμε με παραρτήματα πανεπιστημίων κατωτέρας ποιότητας, τα οποία φυσικά θα παρέχουν έναντι υψηλών διδάκτρων χαμηλού επιπέδου σπουδές –αυτό φοβάμαι εγώ- και θα γεμίσουμε με μια υπερπληθώρα αποφοίτων που πολλές φορές, κατά την άποψή μου, μπορεί να μην είναι και καταρτισμένοι σοβαρά στα αντικείμενα που σπουδάζουν. Έτσι το βλέπω εγώ.

Επίσης να πω ότι θα δημιουργηθούν πάρα πολύ μεγάλες ανισότητες, διότι το παιδί του μέσου Έλληνα που δεν θα έχει τα απαραίτητα χρήματα σε μια Ελλάδα που φτωχοποιείται και δεν θα περάσει τις πανελλήνιες εξετάσεις, δεν θα μπορεί να πάει σε ένα ιδιωτικό πανεπιστήμιο. Τα παιδιά όμως των ατόμων που είναι ευκατάστατα, που έχουν μεγάλη οικονομική δυνατότητα, θα πηγαίνουν, θα σπουδάζουν. Αυτό, κατά την άποψή μου, αποτελεί πρόβλημα.

Δεύτερον, υπάρχει και ένας άλλος σοβαρός κίνδυνος που δεν τον έχουμε σκεφτεί. Θέλω να ρωτήσω: Έχουμε σκεφτεί στις προϋποθέσεις να βάλουμε κάποιες δικλίδες ασφαλείας; Ποιος μου εγγυάται εμένα ότι δεν θα πάει στη Θράκη ένας Τούρκος να ιδρύσει ένα τουρκικό πανεπιστήμιο και να κάνει προπαγάνδα υπέρ της Τουρκίας; Ποιος μου το εγγυάται; Δεν υπάρχει πουθενά στο νομοσχέδιο. Ποιος μου εγγυάται εμένα ως Έλληνα πολίτη ότι δεν θα πάει ένας Σκοπιανός στη Θεσσαλονίκη να ιδρύσει ένα πανεπιστήμιο και θα μιλάει για Μακεδονία και μακεδονική γλώσσα; Ποιος μου τα εγγυάται αυτά εδώ; Δεν είναι λοιπόν τόσο απλό το θέμα όσο το εμφανίζετε. Θα πρέπει να βάλουμε δικλίδες ασφαλείας και ασφαλείς προϋποθέσεις, ποιοτικές. Διαφορετικά, πολύ φοβούμαι ότι πάρα πολλές γειτονικές χώρες που θέλουν να μας κάνουν προπαγάνδα, θα έρθουν στην Ελλάδα και εκμεταλλευόμενοι τη δίψα κάποιων νέων -που έχουν μείνει εκτός της δημόσιας ανώτατης εκπαίδευσης- για γνώση θα τους πλασάρουν και κάποιες προπαγάνδες ανθελληνικές. Και αυτό δεν είναι κινδυνολογία, μπορεί να συμβεί. Μπορεί να συμβεί άνετα με τον τρόπο που θεσπίζει το νομοσχέδιο και καλό θα ήταν να τα βλέπουμε αυτά και να τα προλαμβάνουμε πριν συμβούν. Είναι μια παράμετρος που ελάχιστοι την έχουν θίξει.

Γενικώς, το παρόν νομοσχέδιο είναι ημιτελές. Μας λέει για αναβάθμιση του Δημοκρίτειου Πανεπιστημίου. Πολύ ωραία. Γιατί να μην αναβαθμιστούν και τα υπόλοιπα πανεπιστήμια, τα περιφερειακά; Γιατί να μην κάνουμε μια συνολική αναβάθμιση όλων των πανεπιστημίων στην Ελλάδα, μια ενίσχυση της δημόσιας παιδείας, να αποτρέψουμε τους νέους από το να πηγαίνουν στο εξωτερικό, να δημιουργήσουμε τα κατάλληλα προγράμματα κατάρτισης, να υπάρχουν οι απαραίτητες προϋποθέσεις ώστε ένας νέος που έχει ικανότητες και ταλέντα να μην φεύγει στο εξωτερικό, όπως κάνουν χιλιάδες νέοι αυτή τη στιγμή; Και, ξέρετε, ακούστηκε από πάρα πολλούς φοιτητές που είναι στο εξωτερικό. Οι περισσότεροι -επειδή έχω πάρα πολλούς γνωστούς- είναι μεταπτυχιακοί. Και ξέρετε γιατί φεύγουν; Γιατί δεν βρίσκουν ανταπόκριση στην αγορά εργασίας, δεν έχουν τις ιδανικές συνθήκες να δουλέψουν εδώ, να προσφέρουν εδώ, στον τόπο τους.

Αντί, λοιπόν, να φέρνουμε αμφίβολης ποιότητας ανώτατα εκπαιδευτικά ιδρύματα, τα οποία δεν ξέρω τι θα προσφέρουν στην εκπαίδευση της Ελλάδος, ας κοιτάξουμε, πρώτον, να ενισχύσουμε τη δημόσια εκπαίδευση, ας κοιτάξουμε να προσφέρουμε τις απαραίτητες προϋποθέσεις ώστε να μένουν οι νέοι εδώ, να σπουδάζουν εδώ, να κάνουν μεταπτυχιακά και διδακτορικά εδώ πέρα, να προσφέρουν στην Ελλάδα και όχι σε χώρες του εξωτερικού και επίσης να έχουμε αυστηρές προϋποθέσεις και να προσέξουμε μην τυχόν κάποιοι εκμεταλλευτούν αυτό το νομοσχέδιο για να έρθουν εδώ πέρα να ιδρύσουν πανεπιστήμια που θα κάνουν ανθελληνική προπαγάνδα. Εμείς, λοιπόν, εκφράζουμε αυτές τις επιφυλάξεις.

Και μάλιστα δράττομαι της ευκαιρίας να πω και το εξής. Για ακόμη μια φορά έχει γίνει μια συζήτηση περί αντισυνταγματικότητας, που για μένα έχει βάση, και δυστυχώς επειδή δεν φροντίσαμε να έχουμε συνταγματικό δικαστήριο θα περιμένουμε ακόμη μια φορά τι θα αποφασίσει το Συμβούλιο της Επικρατείας, το οποίο κατά την άποψή μου θα ταχθεί κατά του νομοσχεδίου, θα αποφασίσει υπέρ της αντισυνταγματικότητας. Θα έπρεπε να έχουμε συνταγματικό δικαστήριο κι αυτά τα θέματα να επιλύονται άμεσα κι όχι να ψηφίζεται ένα νομοσχέδιο το οποίο έχει υποψίες αντισυνταγματικότητας και να περιμένουμε το Συμβούλιο της Επικρατείας να αποφασίσει.

Αυτά είχα να πω. Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, με τη συγκεκριμένη Κυβέρνηση δεν υπάρχει τίποτα που να μας εκπλήσσει. Μόλις τώρα η Υπουργός Εργασίας και Κοινωνικής Ασφάλισης κατέθεσε μια τροπολογία για να «τρέξει» -λέει- προγράμματα στη ΔΥΠΑ για τους ανέργους και να διευκολύνει με μεγάλη ταχύτητα και ελαστικότητα τα νέα προγράμματα, χρηματοδοτώντας τα από πόρους από άλλα Υπουργεία, εθνικούς και ενωσιακούς πόρους. Αλήθεια, μόλις δύο μήνες είναι που αρχίζει και εκτελείται ο προϋπολογισμός και δεν είχαν καταλάβει ποια είναι η σημασία των προγραμμάτων; Ή τελικά η ανεργία δεν έχει καταπολεμηθεί, όπως διαφημίζουν συνεχώς; Και το κυριότερο, μπορεί ένας Υπουργός μέσα σε δύο μήνες να «αδειάζει» τον προηγούμενο συνάδελφό του, τον κ. Γεωργιάδη, ο οποίος είχε τη φήμη του εργατικότατου, που λύνει όλα τα προβλήματα; Επομένως, φαίνεται ότι οι δημοσκοπήσεις δεν πάνε καλά και βρίσκουν κεφάλαια για να εξαγοράσουν πάλι τους συμπολίτες μας ενόψει των ευρωεκλογών.

Σε αυτή τη δεύτερη επομένως περίοδο της κυβερνητικής θητείας έρχεται με το παρόν νομοσχέδιο ο Υπουργός, εκτελώντας το έργο το κυβερνητικό, να ξεριζώσει και να ξεθεμελιώσει όποια σταθερά και όποια αξία πηγάζει από το Σύνταγμά μας και από τις παραδόσεις του γένους των Ελλήνων. Επομένως σιγά μην γλίτωνε και ο τομέας κάποτε της ελληνικής παιδείας, τώρα απλά ο χώρος της εκπαίδευσης και των δημοσίων πανεπιστημίων, ένας χώρος που για την Κυβέρνηση είναι άλλο ένα πεδίο για μπίζνες, συγγνώμη, για άνοιγμα της αγοράς και διασφάλισης του υγιούς ανταγωνισμού των εναρμονισμένων πρακτικών.

Έτσι στο πλαίσιο της υποβάθμισης και όχι της αναβάθμισης της δημόσιας παιδείας, του μαρασμού των δημοσίων πανεπιστημίων, με πρόσχημα τον εκσυγχρονισμό των εκπαιδευτικών ιδρυμάτων εισάγει το συγκεκριμένο νομοσχέδιο με τίτλο: «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων», ένας τίτλος δηλαδή, μια ανακρίβεια απόλυτη. Τι εμπόδιζε την Κυβέρνηση πέντε χρόνια να ενισχύσει το δημόσιο πανεπιστήμιο; Μάλλον η σθεναρή της αλλά αποτυχημένη προσπάθεια να ιδρύσει, να στελεχώσει την πανεπιστημιακή αστυνομία.

Αυτό όμως που ξεπερνά κάθε όριο ανακρίβειας είναι το δεύτερο μέρος του τίτλου του νομοσχεδίου: Πλαίσιο λειτουργίας μη κερδοσκοπικών παραρτημάτων ξένων πανεπιστημίων. Αν επιθυμούσε ο εμπνευστής του τίτλου να ήταν σχετικά ακριβής θα το περιέγραφε ως πλαίσιο λειτουργίας φιλανθρωπικών παραρτημάτων ξένων πανεπιστημίων, αλλά αυτή η περιγραφή θα ήταν ατακαδόρικη μόνο για σατιρικό νούμερο στο «Δελφινάριο».

Εμείς όμως στεκόμαστε με σοβαρότητα και υπευθυνότητα και δεν χρειάζεται αναλυτικά -έχουν ακουστεί τόσες πολλές αναλύσεις- να ξανατοποθετηθούμε σε έχοντες ώτα ακούειν και μη ακουέτωσαν. Το Δημοκρατικό Πατριωτικό μας Κίνημα «Νίκη» είναι αντίθετο στο νομοσχέδιο περί ιδιωτικών ΑΕΙ, όχι μόνο γιατί αντιστρατεύεται το γράμμα του άρθρου 16 του Συντάγματος, αλλά και γιατί είναι αντισυνταγματικό από μόνο του να γίνει νόμος του κράτους η άποψη των δικαστών που μειοψήφησαν στην Απόφαση 3457/1998 του Συμβουλίου της Επικρατείας, γιατί τις αποφάσεις των δικαστηρίων μπορούν να τις μεταβάλλουν μόνο τα δικαστήρια και όχι η Βουλή. Κάθε άλλη προσέγγιση είναι πολιτειακή εκτροπή, κάτι που για εσάς, την κυβερνητική πλειοψηφία, έχει καταστεί συνήθεια.

Βέβαια το παρελθόν σας επιβεβαιώνει το παρόν σας, που σε όλους τους τομείς άσκησης της κυβερνητικής σας πολιτικής βιώνει με δυσχερή τρόπο η συντριπτική πλειοψηφία του ελληνικού λαού. Όμως το μέλλον του τόπου, που είναι οι φοιτητές, διαφωνούν και εσείς αντί να τους εμπιστευτείτε, αντί να τους ακούσετε τουλάχιστον, τους διαβάλατε, τους συκοφαντήσατε, τους απαξιώσατε και τους υποτιμήσατε, δείχνοντας το ανάλγητο προσωπείο σας.

Και όλα αυτά γιατί οι φοιτητές μας συνειδητά δεν επικαλούνται την αριστεία τους, όπως υποκριτικά εσείς την επικοινωνείτε, αλλά γιατί είναι πραγματικά άριστοι με κόπους δικούς τους και μόχθους των οικογενειών τους.

Εμείς για να τιμήσουμε αυτούς τους νέους φοιτητές, τους άριστους στην ουσία και όχι στα λόγια, θα διαβάσω το υπόμνημα του Συλλόγου Φοιτητών Ιατρικής Αθήνας για το σχέδιο νόμου περί λειτουργίας παραρτημάτων ξένων πανεπιστημίων. Το οφείλω σε τρεις νέους φοιτητές, ευγενείς, διεκδικητικούς, αγωνιστικούς, δημοκρατικούς πολίτες με φωτεινά πρόσωπα και καθαρή ματιά, τη Διώνη - Πηνελόπη, την Περσεφόνη και τον Νικόλαο που μας το κατέθεσαν, θυσιάζοντας το εξάμηνό τους, τον προγραμματισμό τους για τη συνέχιση των σπουδών τους, για τους επόμενους Έλληνες φοιτητές που κοσμούν τα δημόσια πανεπιστήμια.

13 Φεβρουαρίου 2024, Ψήφισμα της γενικής συνέλευσης ΣΦΙΑ, με τη σφραγίδα της ΣΦΙΑ με τον Γρηγόρη Λαμπράκη να κρατάει στα χέρια το πανό «Ελλάς».

«Υπόμνημα Συλλόγου Φοιτητών Ιατρικής Αθήνας για το σχέδιο νόμου περί λειτουργίας παραρτημάτων ξένων πανεπιστημίων.

Ο Σύλλογος Φοιτητών Ιατρικής Αθήνας εκφράζει την αντίθεσή του στη λειτουργία στη χώρα μας παραρτημάτων ξένων πανεπιστημίων ως Νομικά Πρόσωπα Πανεπιστημιακής Εκπαίδευσης (Μέρος Δ΄, άρθρα 127-155).

Πρώτον, η κατάργηση της ακαδημαϊκής επίδοσης ως μοναδικού κριτηρίου για εισαγωγή στην ανώτατη εκπαίδευση με παράλληλη θέσπιση του οικονομικού παράγοντα ως κύριου γνώμονα φοίτησης στα ιδιωτικά ανώτατα εκπαιδευτικά ιδρύματα καταρρίπτει κάθε έννοια αξιοκρατίας της τριτοβάθμιας εκπαίδευσης και οξύνει τις κοινωνικές ανισότητες, δημιουργώντας πολίτες δύο ταχυτήτων.

Δεύτερον, η εισαγωγή των αποφοίτων Γενικού Λυκείου ή Επαγγελματικού Λυκείου στα ιδιωτικά ΑΕΙ με ελάχιστη βάση εισαγωγής που διαμορφώνεται από τη ελάχιστη βάση του αντίστοιχου επιστημονικού πεδίου στις πανελλήνιες εξετάσεις, παραδείγματος χάριν 9,62 στο 3ο πεδίο «Επιστήμες Υγείας και Ζωής» το 2022 ισοπεδώνει τη διαστρωματωμένη κατανομή των φοιτητών στα τμήματα. Ιδιαίτερα στα ΑΕΙ με τις υψηλότερες βάσεις εισαγωγής, όπως οι ιατρικές και οι νομικές σχολές, υπονομεύεται η αξία των πτυχίων και η βαρύτητα που κατέχει ο τίτλος σπουδών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου δώσετε κι εμένα τον αντίστοιχο χρόνο, κυρία Πρόεδρε.

Τρίτον, η θέσπιση της ελάχιστης εισαγωγής στα δημόσια ΑΕΙ συνδυαστικά με τις μειώσεις στις θέσεις των εισακτέων, υπό το πρίσμα της γεφύρωσης της ΑΕ με την αγορά εργασίας, έρχεται σε πλήρη αντίφαση με τη νομιμοποίηση λειτουργίας ιδιωτικών σχολών, οι οποίες θα παράγουν πλεονάζοντες αποφοίτους προς αυτή την κατεύθυνση.

Τέταρτον, οι ιδιωτικές σχολές στην Ελλάδα μακροπρόθεσμα θα στερήσουν πόρους από το δημόσιο πανεπιστήμιο. Εφόσον όλα τα πανεπιστήμια της χώρας θα διεκδικούν εξίσου τα κυβερνητικά ερευνητικά κονδύλια, οι κρατικοί πόροι που μέχρι τώρα ήταν εξ ολοκλήρου στη διάθεση των κρατικών ιδρυμάτων θα διαμοιράζονται μεταξύ ιδιωτικών και δημοσίων ΑΕΙ ζημιώνοντας και αποδυναμώνοντας τη δημόσια παιδεία.

Πέμπτον, η αδυναμία του δημοσίου να ανταγωνιστεί μισθολογικά τον ιδιωτικό τομέα λόγω έλλειψης πόρων θα απογυμνώσει σταδιακά τα κρατικά πανεπιστήμια από κορυφαία μέλη διδακτικού και ερευνητικού προσωπικού ΔΕΠ. Η μετακίνηση ακαδημαϊκών στελεχών από τα δημόσια στα ιδιωτικά πανεπιστήμια, υποκινούμενοι από το δέλεαρ των πολλαπλάσιων οικονομικών απολαβών, θα συντελέσει στην περαιτέρω υποβάθμιση των κρατικών ιδρυμάτων και στην έκπτωση του επιπέδου του διδακτικού και ερευνητικού τους έργου.

Έκτον, δεδομένης της πενιχρής χρηματοδότησης και των ελλείψεων μελών ΔΕΠ, στα κρατικά ΑΕΙ θα δρομολογηθεί η μελλοντική επισκίαση της δημόσιας τριτοβάθμιας εκπαίδευσης από την ιδιωτική. Με άλλα λόγια, οι οικονομικά αλλά όχι απαραίτητα και ακαδημαϊκά ισχυροί φοιτητές των ιδιωτικών πανεπιστημίων θα απολαμβάνουν σχολές σύγχρονων εγκαταστάσεων και προηγμένου εξοπλισμού και μέσων εκπαίδευσης, προνόμια που τα κρατικά ΑΕΙ δεν είναι βέβαιο ότι θα παρέχουν όσο και αν το επιτάσσει το υψηλό ακαδημαϊκό επίπεδο των φοιτητών τους. Άλλωστε, σύμφωνα με τα τελευταία διαθέσιμα στοιχεία της Eurostat του 2019, η Ελλάδα επενδύει μόλις 1.780 ευρώ ανά σπουδαστή τριτοβάθμιας, το χαμηλότερο ποσό σε όλη την Ευρωπαϊκή Ένωση, με τον μέσο όρο να ανέρχεται στα 10.875 ευρώ».

Πάω στο ένατο και θα το καταθέσω.

«Ένατον, η εγκατάσταση τμημάτων ιδιωτικών σχολών θα οδηγήσει στον περιορισμό της ελευθερίας σκέψης και έκφρασης που αποτελούν θεμελιώδεις αρχές του δημοσίου πανεπιστημίου. Τα πανεπιστήμια οφείλουν, πέραν της στείρας παροχής γνώσης, να εξασφαλίζουν πρόσφορο έδαφος για την ηθική και ιδεολογική διάπλαση των νέων, απαλλαγμένα από χρηματοδότες, οικονομικά συμφέροντα και λοιπές αγκιστρώσεις του ιδιωτικού τομέα».

Κυρίες και κύριοι της Κυβέρνησης, εσείς μείνετε με τη δήθεν αριστεία και εμείς στηρίζουμε τους άριστους. Εσείς μένετε στο παρελθόν και εμείς στηρίζουμε το μέλλον. Εσείς στηρίξτε τα συμφέροντα και εμείς τους νέους μας, όπως την Πηνελόπη, την Περσεφόνη και τον Νικόλαο.

Ευχαριστώ.

(Χειροκροτήματα από την πτέρυγα της Νίκης)

(Στο σημείο αυτό ο Βουλευτής κ. Νικόλαος Βρεττός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Να ανακοινώσω ότι η συνεδρίαση σήμερα θα ολοκληρωθεί με τελευταίο ομιλητή, με αριθμό εβδομήντα, τον κ. Χουσεΐν Ζεϊμπέκ, και αύριο θα ξεκινήσει η συνεδρίαση στις 9.00΄ το πρωί.

Καλείται τώρα στο Βήμα ο κ. Απόστολος Βεσυρόπουλος, Βουλευτής της Νέας Δημοκρατίας. Μετά είναι ο κ. Ακτύπης και μετά εσείς, κύριε Πολάκη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, με τις μεταρρυθμιστικές πρωτοβουλίες της Κυβέρνησης του Κυριάκου Μητσοτάκη η Ελλάδα αλλάζει πρόσωπο, δημιουργώντας όχι απλά ένα καλύτερο παρόν, αλλά ένα ακόμη πιο ελπιδοφόρο μέλλον.

Η θεσμική πρωτοβουλία του Υπουργείου Παιδείας, Θρησκευμάτων και Αθλητισμού που συζητάμε σήμερα αντιμετωπίζει μια στρέβλωση που έχει ξεπεραστεί προ πολλού στις περισσότερες χώρες της Ευρώπης, επιτρέποντας πλέον τη λειτουργία μη κρατικών πανεπιστημίων.

Με το νομοσχέδιο που συζητάμε σήμερα μπαίνει οριστικό τέλος σε μία περίοδο ακινησίας και στασιμότητας που κρατούσε τη χώρα στο χθες, όσον αφορά τη μεταλυκειακή εκπαίδευση.

Παρακολουθώ τόσο στον δημόσιο διάλογο όσο και στο Κοινοβούλιο τον αντίλογο που αναπτύσσεται απέναντι σε αυτήν τη νομοθετική πρωτοβουλία. Όσοι αντιδρούν στη λειτουργία μη κρατικών πανεπιστημίων αδυνατούν να αρθρώσουν ένα ρεαλιστικό και κυρίως, τεκμηριωμένο αντίλογο. Ελλείψει σοβαρών αντεπιχειρημάτων, αδυνατούν να πείσουν τους Έλληνες πολίτες, οι οποίοι στηρίζουν τη νομοθετική πρωτοβουλία της Κυβέρνησης και αντιμετωπίζουν θετικά τη λειτουργία μη κρατικών πανεπιστημίων.

Πέρα από την πρόθεση ορισμένων να κρατήσουν τη χώρα στάσιμη, διατυπώνονται και επιχειρήματα για την αντισυνταγματικότητα του νομοσχεδίου, αλλά και για την υποβάθμιση του δημόσιου πανεπιστημίου. Ας τα πάρουμε λοιπόν ένα-ένα, για να αντιληφθούν όλοι ότι δεν ισχύει τίποτα από όλα αυτά.

Ας ξεκινήσουμε από το επιχείρημα που εδράζεται στο ότι το συγκεκριμένο νομοσχέδιο συνιστά παραβίαση του άρθρου 16 του Συντάγματος, για το οποίο να υπενθυμίσω ότι έχουμε συμφωνήσει να αναθεωρηθεί.

Το άρθρο 16 παράγραφος 5 και 8, όπως ερμηνεύεται σε αρμονία προς το δίκαιο της Ευρωπαϊκής Ένωσης, δεν αντιτίθεται στην ίδρυση από ελληνικό νομικό πρόσωπο ιδιωτικού δικαίου εμπορικού ή μη κερδοσκοπικού χαρακτήρα με στοιχεία διασυνοριακότητας που το εντάσσουν στο πεδίο της έννομης τάξης της Ευρωπαϊκής Ένωσης, μη κρατικού ιδιωτικού πανεπιστημίου.

Η δε συμμόρφωση με την εθνική νομοθεσία για την άσκηση εποπτείας στη δραστηριότητά του μπορεί να διασφαλιστεί από εθνική εποπτική αρχή αρμόδια να ελέγχει την τήρηση νομοθετικά προβλεπόμενων προδιαγραφών ακαδημαϊκής ποιότητας, οι οποίες πάντως θα σέβονται το δίκαιο της Ευρωπαϊκής Ένωσης, όπως αυτό έχει ερμηνευτεί από τη νομολογία του Δικαστηρίου της Ευρωπαϊκής Ένωσης.

Ξέρετε ποιος τα λέει αυτά; Ο κ. Ευάγγελος Βενιζέλος, συνταγματολόγος και πρώην Πρόεδρος του ΠΑΣΟΚ σε κοινό άρθρο με τον κ. Βασίλειο Σκουρή, ομότιμο καθηγητή της Νομικής Σχολής του Αριστοτελείου Πανεπιστημίου Θεσσαλονίκης και πρώην Πρόεδρο του Δικαστηρίου της Ευρωπαϊκής Ένωσης.

Πάμε τώρα στην παραφιλολογία που αναπτύσσεται για την υποβάθμιση του δημόσιου πανεπιστημίου. Κατά πρώτον λόγο, τα δύο τρίτα και πλέον του νομοσχεδίου περιέχουν διατάξεις για την ενίσχυση και αναβάθμιση του δημόσιου πανεπιστημίου. Με τις διατάξεις αυτού του νομοσχεδίου τα δημόσια πανεπιστήμια μπορούν πλέον να συμβάλλονται με ανώτατα εκπαιδευτικά ιδρύματα της αλλοδαπής, καθώς και με διεθνή κέντρα σπουδών με έδρα την Ελλάδα ή και με αντίστοιχους αναγνωρισμένους διεθνείς οργανισμούς, προκειμένου να έρχονται αλλοδαποί φοιτητές για να πραγματοποιήσουν στην Ελλάδα μέρος των σπουδών τους.

Παράλληλα, μπορούν να εγγραφούν στα αγγλόφωνα προγράμματα των ελληνικών πανεπιστημίων και φοιτητές ανώτατων εκπαιδευτικών ιδρυμάτων ξένων χωρών. Ταυτόχρονα, αναβαθμίζονται έμπρακτα το Δημοκρίτειο Πανεπιστήμιο Θράκης και το Ελληνικό Ανοικτό Πανεπιστήμιο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Διασφαλίζεται επίσης πρόσθετη χρηματοδότηση μέσω διαφορετικών χρηματοδοτικών εργαλείων για το δημόσιο πανεπιστήμιο. Πάνω από 1 δισεκατομμύριο ευρώ θα διατεθεί για την αναβάθμιση του δημόσιου πανεπιστημίου με 475 εκατομμύρια ευρώ από το Ταμείο Ανάκαμψης και Ανθεκτικότητας για την αγορά ερευνητικού και εκπαιδευτικού εξοπλισμού και την ενίσχυση της καινοτομίας, 279 εκατομμύρια ευρώ από το ΕΣΠΑ και 700 εκατομμύρια ευρώ μέσω ΣΔΙΤ για την κατασκευή και ανακαίνιση φοιτητικών εστιών. Και βέβαια να υπενθυμίσω ότι το 2018 η χρηματοδότηση της τριτοβάθμιας εκπαίδευσης άγγιξε το ιστορικό χαμηλό των 92 εκατομμυρίων ευρώ, ενώ το 2023 έφτασε τα 133 εκατομμύρια ευρώ.

Από κει και πέρα, κυρίες και κύριοι συνάδελφοι, το πλαίσιο που θέτει η Κυβέρνηση για τη λειτουργία μη κρατικών πανεπιστημίων είναι το αυστηρότερο σε όλη την Ευρώπη και αυτό γιατί ουσιαστικά θεσμοθετείται ένα πολύ αυστηρό πλαίσιο κριτηρίων αξιολόγησης, πιστοποίησης και κυρίως εποπτείας για τα μη κρατικά πανεπιστήμια που θα αποτελούν παραρτήματα πανεπιστημίων του εξωτερικού.

Συγκεκριμένα, η Εθνική Αρχή Ανώτατης Εκπαίδευσης θα ελέγχει την τήρηση των προϋποθέσεων εγκατάστασης και λειτουργίας μη κρατικών πανεπιστημίων, που περιλαμβάνουν σειρά υποχρεώσεων, όπως κτηριακές εγκαταστάσεις, βιβλιοθήκες, ερευνητικές υποδομές και άλλα, καθώς και την πιστοποίηση και αξιολόγηση των προγραμμάτων σπουδών. Κάθε μη κρατικό πανεπιστήμιο θα πρέπει να διαθέτει τρεις τουλάχιστον σχολές με ένα τουλάχιστον πρόγραμμα πρώτου κύκλου σπουδών η κάθε μία και να διαθέτει αξιολόγηση και πιστοποίηση από τη χώρα προέλευσής του. Η εισαγωγή των φοιτητών θα γίνεται μέσα από τις πανελλήνιες εξετάσεις και με την εφαρμογή της ελάχιστης βάσης εισαγωγής, όπως ισχύει και για τα δημόσια πανεπιστήμια.

Κυρίες και κύριοι συνάδελφοι, με την ψήφιση αυτού του νομοσχεδίου τερματίζεται μια αέναη συζήτηση πολλών ετών, που έως τώρα είχε οδηγήσει στο να είμαστε από τις ελάχιστες χώρες στις οποίες δεν επιτρέπεται η λειτουργία μη κρατικών πανεπιστημίων. Αυτό πλέον αλλάζει με μία ακόμη θεσμική πρωτοβουλία της Κυβέρνησης του Κυριάκου Μητσοτάκη, που συνεχίζει στον δρόμο των μεγάλων αλλαγών και των μεταρρυθμίσεων τιμώντας έμπρακτα την εντολή που έλαβε από τους Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βεσυρόπουλο.

Επόμενος ομιλητής είναι ο κ. Διονύσιος Ακτύπης, Βουλευτής της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς επειδή έχουν ακουστεί πάρα πολλά ξεκινώντας λίγο την ομιλία θα έλεγα το εξής: Θα ήταν πιο τίμιο για μας να λέγαμε ότι δεν θα πρέπει κανένας από το εξωτερικό επιστήμονας ο οποίος τελειώνει σε οποιαδήποτε σχολή να έρχεται στην Ελλάδα. Μπορούμε να το κάνουμε αυτό; Σε καμμία περίπτωση, αφού είμαστε χώρα της Ευρωπαϊκής Ένωσης. Τι είναι αυτά που ακούγονται περί 19.000 στην ιατρική, 9.000 ότι αυτός είναι ανίκανος να μπει στην ιατρική, αλλά μπορεί να πάει στη Βουλγαρία, μπορεί να πάει στην Κύπρο, μπορεί να πάει στην Τσεχία και να γυρίσει στην Ελλάδα και να έρθει εδώ κανονικά χωρίς να περάσει από ΔΟΑΤΑΠ, χωρίς να περάσει από κανένα συμβούλιο κρίσης και να μπορέσει να ασκήσει το επάγγελμα; Τι είναι αυτά; Βρείτε καμιά καλύτερη δικαιολογία να πείτε, να την ακούσω κι εγώ μήπως και με πείσετε.

Το υπό συζήτηση νομοσχέδιο αποτελεί μια από τις σημαντικότερες νομοθετικές πρωτοβουλίες της Κυβέρνησης της Νέας Δημοκρατίας, διότι προβλέπει τη μεγάλη μεταρρύθμιση, τη λειτουργία επιτέλους και στον τόπο μας μη κρατικών, μη κερδοσκοπικών ιδρυμάτων τριτοβάθμιας εκπαίδευσης. Είναι η Κυβέρνηση του Κυριάκου Μητσοτάκη, η οποία επιλέγει ξανά να συγκρουστεί με τις παθογένειες, τις εμμονές και τις αναχρονιστικές πρακτικές, τις οποίες εδώ και χρόνια η ίδια η πραγματικότητα έχει ρυθμίσει και λύσει.

Ακούσαμε, όπως είπα προηγουμένως, τέρατα για το νομοσχέδιο, ότι θέλουμε τη διάλυση της παιδείας, ότι η κοινωνία το απορρίπτει, ότι είναι αντισυνταγματικό και άλλα πολλά. Και η αλήθεια είναι ότι από τον ΣΥΡΙΖΑ δεν περίμενα κάτι διαφορετικό. Αλλά σήμερα πραγματικά εντυπωσιάζομαι από τη στάση των συναδέλφων του ΠΑΣΟΚ, εντυπωσιάζομαι από την ευκολία που κάποιοι ακολουθούν πολιτικές σκοπιμότητες, ιδεοληψίες και καταδέχονται να παίζουν τέτοια παιχνίδια. Η χώρα έχει ανάγκη από τομές. Πρέπει επιτέλους να φύγουμε εμπρός, να αντιληφθούμε την πραγματικότητα που υπάρχει στην κοινωνία.

Πάμε να δούμε όμως τι κάνετε τώρα εσείς. Έρχεστε και λέτε στα Ελληνόπουλα ότι μπορείτε να πάτε στη Λευκωσία, στη Βουλγαρία, στο Άμστερνταμ, στο Λονδίνο, στο Παρίσι, σε ιδιωτικά πανεπιστήμια και να σπουδάσετε και τα πτυχία σας να είναι πλήρως αναγνωρισμένα και με αυτά να έχετε πλήρη επαγγελματικά δικαιώματα εδώ στην Ελλάδα, τους λέτε μπορείτε να πηγαίνετε σε όλα αυτά τα μέρη και να σπουδάζετε σε ιδιωτικά πανεπιστήμια, αλλά Αθήνα, Θεσσαλονίκη, Λάρισα να μην πάτε. Ελλάδα να μην πάτε, αυτό απαγορεύεται. Εδώ καταλαβαίνει κανένας τον παραλογισμό.

Αλλά υπάρχει και χειρότερο. Οι μισοί που το λένε αυτό, πολλοί μέσα στην Αίθουσα, που ενίστανται και αντιδρούν, είναι και οι ίδιοι που έχουν κάποιο τίτλο σπουδών από ιδιωτικά πανεπιστήμια. Δηλαδή για εκείνους ήταν καλά όταν πήγαιναν σε ιδιωτικά στο εξωτερικό, αλλά τώρα που μας δίνεται η δυνατότητα να κρατήσουμε τα παιδιά τα δικά μας στην πατρίδα, να ανακουφίζονται οι οικογένειές τους από πολλά έξοδα -γιατί αυτός που έχει το πορτοφόλι όπως είπατε προηγουμένως, θα πάει στο εξωτερικό, αν υπάρχει το αντίστοιχο τμήμα εδώ στην Ελλάδα, ίσως με μικρότερο πορτοφόλι να μπορεί να πάει και κάποιο άλλο παιδί από το να μην μπορεί να πάει στο εξωτερικό. Να ενισχύσουμε τον τόπο μας και την πατρίδα μας. Τώρα λέμε όχι.

Δεν πειράζει όμως σημασία έχει το τι λέει η κοινωνία, το τι λένε οι φοιτητές, το τι λένε οι δημοσκοπήσεις, το τι λέει η πραγματικότητα. Και η πραγματικότητα, κυρίες και κύριοι συνάδελφοι, όσο και αν κάποιοι ενοχλούνται, είναι ότι η κοινωνία τάσσεται υπέρ του νομοσχεδίου, το ότι μεγάλο μέρος των φερόμενων ως ψηφοφόρων των κομμάτων της Αντιπολίτευσης υποστηρίζει τη λειτουργία ιδιωτικών πανεπιστημίων. Αναδεικνύουν την αδυναμία της αντιπολίτευσης να ξεπεράσει ιδεοληψίες, συμπλέγματα και εμμονές και να αντιμετωπίσει την πραγματικότητα με ξεκάθαρη, σύγχρονη ματιά.

Εμείς βάζουμε τις βάσεις για τη λειτουργία ιδιωτικών πανεπιστημίων στην Ελλάδα με πολύ αυστηρά κριτήρια. Αυτό είναι το μέλημά μας. Δημιουργούμε ένα αυστηρό πλαίσιο προϋποθέσεων, ίσως το πιο αυστηρό στην Ευρώπη. Η διαδικασία εγκατάστασης παραρτημάτων λοιπόν -γιατί εδώ δεν μιλάμε για σύσταση, μιλάμε για εγκατάσταση- έχει μια πανομοιότυπη διαδικασία με τον τρόπο με τον οποίο κρίθηκε η υπ’ αριθμόν 2411/2012 απόφαση στην Ολομέλεια του Συμβουλίου της Επικρατείας. Και όπως ακούστηκε στις επιτροπές, η ρύθμισή μας αυξάνει τη επιδραστικότητα του συνταγματικού κειμένου πάνω στο δίκαιο και στη νομολογία της Ευρωπαϊκής Ένωσης. Κάνει ακριβώς αυτό που επιλέγουμε να κάνουμε, ένα στέρεο συνταγματικό βήμα, για να καταρρίψουμε και τις αιτιάσεις περί αντισυνταγματικότητας.

Και αυτά δεν τα λέω εγώ -ακούστηκε και προηγουμένως, για την οικονομία του χρόνου- τα λέει και ο κ. Βενιζέλος από το ΠΑΣΟΚ, ο κ. Καμίνης, ο κ. Αλιβιζάτος και διάφοροι άλλοι, οι οποίοι ήδη έχουν αναφερθεί τις προηγούμενες ημέρες.

Αφήστε λοιπόν τα μικροπολιτικά παιχνίδια. Η κοινωνία βλέπει και κρίνει και μην το ξεχνάτε αυτό. Πάμε όλοι μαζί να στηρίξουμε ένα νομοθέτημα, που χωρίς παρωπίδες έχει πολλά να προσφέρει.

Το νομοσχέδιο έχει μια ενιαία φιλοσοφία. Η ενιαία φιλοσοφία που το διέπει έχει να κάνει με την αύξηση των εκπαιδευτικών ευκαιριών στην πατρίδα μας, με το πώς θα καταφέρουμε να φέρουμε πίσω ολοένα και περισσότερους φοιτητές Έλληνες που βρίσκονται στο εξωτερικό, με το πώς θα προσελκύσουμε την ελληνική ακαδημαϊκή διασπορά και με το πώς θα καταφέρουμε συνολικά να κάνουμε την Ελλάδα περιφερειακό κέντρο εκπαίδευσης, με όλα τα οφέλη που αυτό συνεπάγεται.

Σε αυτό το σημείο, κυρίες και κύριοι συνάδελφοι, πρέπει να τονίσω και κάτι ακόμα: εκατόν εβδομήντα έξι από τα διακόσια πέντε άρθρα του νομοσχεδίου αφορούν στην αναβάθμιση του δημόσιου πανεπιστημίου, η χρηματοδότηση του οποίου αυξάνεται σε 1 δισεκατομμύριο ευρώ μέσα από τον προϋπολογισμό των Ταμείου Ανάκαμψης και συμπράξεων δημόσιου και ιδιωτικού τομέα.

Αυτά τα άρθρα θέλω να ξέρω πραγματικά αν θα τα καταψηφίσετε. Θα πείτε «όχι» στην περαιτέρω ενίσχυση του δημόσιου πανεπιστημίου; Και για να αντιληφθεί ο ελληνικός λαός τι γίνεται εδώ, έρχεται η Κυβέρνηση, ενισχύει σημαντικά τα δημόσια πανεπιστήμια, προωθεί και την εγκατάσταση μη κερδοσκοπικών παραρτημάτων ξένων πανεπιστημίων στη χώρα μας, αλλά σύσσωμη η Αντιπολίτευση επιλέγει επιδεικτικά να ασχοληθεί μόνο με το τελευταίο κομμάτι, γιατί κάποιοι έχουν ξεμείνει από επιχειρήματα και άλλοι αρέσκονται στο να συντηρούν δογματισμούς, άβατα και να εκτρέφουν αφηγήματα. Τι να κάνουμε όμως σήμερα; Αυτά τελειώνουν.

Κλείνοντας, κυρίες και κύριοι συνάδελφοι, σήμερα πρέπει όλοι να σταθούμε στο ύψος των περιστάσεων. Ξεφύγετε κάποιοι από χρόνιες αγκυλώσεις και εμμονές, το έχει ανάγκη η κοινωνία, το ζητάει η κοινωνία, το ξέρω και το ξέρετε. Γι’ αυτό και σας καλώ όλους να στηρίξετε το παρόν νομοθέτημα.

Και να θυμάστε: Η ακαδημαϊκή ελευθερία περιλαμβάνει και το δικαίωμα στην ελεύθερη επιλογή και του πανεπιστημίου. Ας μην το στερήσετε αυτό από τα χιλιάδες ελληνόπουλα, από τις οικογένειές τους και από το μέλλον τους στην πατρίδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ακτύπη.

Επόμενος ομιλητής είναι ο κ. Παύλος Πολάκης, Βουλευτής του ΣΥΡΙΖΑ, για επτά λεπτά και μετά ακολουθεί ο κ. Χουρδάκης, ανεξάρτητος, και ο κ. Τουρνάς, ο Υφυπουργός, για την τροπολογία του.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Παίρνοντας τη θέση στο Βήμα μετά τον συνάδελφο κ. Ακτύπη, μου έρχεται στο μυαλό μια παλιά φωτογραφία του 1989-1990 που είμαι εγώ δίπλα στον κ. Ακτύπη με ένα πανό των ΕΑΚ να λέει «δωρεάν και ίση υγεία στον λαό, όχι στη συναίνεση και στο συμβιβασμό. Πού ήσουν νιότη που έλεγες πως θα γινόμουν άλλος;». Και πραγματικά τα επιχειρήματα από το non paper της Νέας Δημοκρατίας αρχίζουν και φαντάζουν πολύ επαναλαμβανόμενα. Εγώ θα μιλήσω με μία λίγο διαφορετική γλώσσα.

Κύριε Υπουργέ, κύριε Πιερρακάκη, παρ’ ότι πρώην στέλεχος του ΠΑΣΟΚ, σας έτυχε η μοίρα να είστε αυτός που θα υλοποιήσει έναν διακαή πόθο των νεοφιλελεύθερων και των ΔΑΠιτών της δεκαετίας του 1980 και του 1990, δηλαδή, τη διάσπαση του μετεμφυλιακού κοινωνικού συμβολαίου, όπου ένα από τα βασικά του χαρακτηριστικά ήταν η κοινωνική κινητικότητα.

Η μεταπολεμική ανάπτυξη της ελληνικής κοινωνίας απαιτούσε ένα ευάριθμο, επιστημονικό και τεχνικό δυναμικό, ένα επιστημονικό δυναμικό το οποίο έπρεπε να βγει και από την τριτοβάθμια εκπαίδευση και την τεχνική και την ακαδημαϊκή. Έπρεπε, λοιπόν, αυτό να μαζικοποιηθεί. Για να φτιάξουμε την Ελλάδα τότε χρειαζόμασταν πραγματικά ικανούς ανθρώπους, πραγματικά ικανούς επιστήμονες. Γι’ αυτό και με μια κοινωνική συμφωνία -που υπήρξε τότε και διατηρήθηκε μέχρι σήμερα- οι πανελλήνιες εξετάσεις ήταν το πιο αξιόπιστο πράγμα στην ελληνική κοινωνία.

Εισιτήριες, πανελλήνιες, πανελλαδικές, πώς ήταν ομολογουμένως ένα πράγμα το οποίο δεν δεχόταν αμφισβήτηση, ήταν καθαρό, επέτρεπε σε παιδιά από φτωχά λαϊκά στρώματα που ζέσταναν το παντελόνι τους στο κάθισμα, έγραφαν καλά στις πανελλαδικές, να μπουν σε καλές σχολές που εξασφάλιζαν κοινωνική άνοδο, εξασφάλιζαν κοινωνική κινητικότητα, εξασφάλιζαν αξιοπρεπές μέλλον και επαγγελματική ζωή.

Αυτό το πράγμα, κατ’ αρχάς, καταργείται με αυτό που φέρνετε σήμερα. Αυτό καταργείτε, κύριε Πιερρακάκη. Και για να το αντιστοιχίσετε ξέρετε με τι; Με την τεράστιας έκτασης αναδιανομή προς τα ανώτερα μεσαία στρώματα και την αστική τάξη, που κάνετε τη δεύτερη τετραετία Μητσοτάκη.

Στην πρώτη τετραετία, που κυβερνήσατε με την πανδημία, δώσατε και επιστρεπτέες, υπήρξε αναστολή του συμβόλου τέτοιου, σπρώξατε κάποια χρήματα χαμηλότερα για να κρατηθεί η κατάσταση. Τώρα, όμως, αυτά τα χρήματα τα μαζεύετε πρώτον με την ακρίβεια την τεράστια, διότι δεν δικαιολογείται να πληρώνουμε βενζίνη 1,90 όταν σήμερα στην Κύπρο πληρώνουν 1,35. Μαζεύετε πίσω τα λεφτά σε δέκα ομίλους με τους οποίους είστε σε «κολιγιά» και μια από τις «κολιγιές» είναι και αυτή εδώ.

Ας πούμε, σήμερα έμαθα, ότι οι εκατόν σαράντα με εκατόν πενήντα κλινικές που υπήρχαν στην ελληνική κοινωνία μέχρι πριν από δυο, τρία, τέσσερα χρόνια, σήμερα είναι ογδόντα ή ενενήντα, διότι με την πολιτική σας τις κλείνετε και απλά ισχυροποιείτε τις δέκα μεγάλες. Διασπάτε δικό σας κοινωνικό συμβόλαιο.

Αυτό, λοιπόν, το κοινωνικό συμβόλαιο, το οποίο φτιάχνετε τώρα με την ενίσχυση των ανώτερων μεσαίων στρωμάτων και της αστικής τάξης, δεν θέλει, ρε παιδί μου, ένα φτωχόπαιδο να γίνει ένας καλός πολιτικός μηχανικός. Δεν ανέχεται ένα παιδί μεσαίων στρωμάτων να γίνει ένας πάρα πολύ καλός γιατρός και χειρουργός. Θέλετε τη γενιά που θα αντικαταστήσει στις θέσεις- κλειδιά της κοινωνικής αναπαραγωγής και της συστημικής αναπαραγωγής, όλα τα στελέχη του υπάρχουν, να είναι απόλυτα ελεγχόμενα από εσάς.

Γι’ αυτόν τον λόγο φέρνετε αυτό το νομοσχέδιο. Δεν είναι για να φέρετε τα παιδιά πίσω. Σιγά μη σας έπιασε ο καημός να φέρετε τα παιδιά πίσω. Αυτό που θέλετε είναι το εξής: Αυτό που τη δεκαετία του 1980 και του 1990 το λύνατε με άλλον τρόπο, αλλά όχι στο πλήρες του μέγεθος, τώρα θέλετε να το λύσετε πλήρως.

Να σας πω τι εννοώ, συνάδελφοι. Τη δεκαετία του 1980 και του 1990 που πάρα πολλοί γόνοι των πλούσιων οικογενειών δεν κατάφερναν να μπουν στα πανεπιστήμια, τότε το έλυναν ως εξής: Τους έστελναν για δύο, τρία χρόνια -μιλώντας για γιατρούς- στο Pre Medical στις Ηνωμένες Πολιτείες ή δεξιά και αριστερά και τους έφερναν πίσω, με μεταγραφή, λόγω κακοήθων νόσων.

Ο σημερινός καθηγητής γυναικολογίας του ΕΣΥ, γιος παλαιότερου καθηγητή, ήρθε -φουρνιά μας ήταν, κύριε Ακτύπη- με κακοήθες μελάνωμα, μεταγραφή από το εξωτερικό. Και όχι μόνο αυτός, αλλά και άλλοι πέντε- έξι. Έχουν σπάσει όλα τα ρεκόρ επιβίωσης αυτοί οι τύποι, έχουν σκίσει την ιατρική, τα πάντα όλα. Χωρίς να έχει εφευρεθεί η ανοσοθεραπεία, οι άνθρωποι ζουν τριάντα χρόνια. Να είναι καλά!

Αυτό θέλετε σήμερα να γλιτώσετε. Όλα τα παιδιά των γόνων, τα οποία δεν είναι ικανά, αλλά πρέπει να πάρουν τη δουλειά και τη θέση του μπαμπά, αυτά θα το καταφέρουν τώρα μέσω των ιδιωτικών σχολών στις οποίες δεν βάζετε την ειδική βάση εισαγωγής της αντίστοιχης σχολής, αλλά βάζετε του πεδίου.

Δηλαδή για να πας στην Ιατρική Αθήνας -που διάβαζα και προηγουμένως το κείμενο- πρέπει να έχεις 19.000 μόρια, αλλιώς δεν πας. Για να πας στην Ιατρική που θα ανοίξει το «CVC FUND» σε συνεργασία με το Πανεπιστήμιο της Λευκωσίας στην Κύπρο -που είναι ο όροφος μιας πολυκατοικίας και που θα έρθει εδώ- μπορείς να έχεις και βαθμό 10 ή και 9,5. Εκεί θα στείλετε λοιπόν τους γόνους, για να τους κάνετε και μετά καθηγητές και να καταλάβουν τις θέσεις χωρίς να μπαίνετε στα έξοδα να τους έχετε τρία, τέσσερα χρόνια έξω. Αυτό είναι το ένα του ελέγχου της κοινωνικής κινητικότητας.

Το δεύτερο είναι το εξής: Όπως σε όλες τις δουλειές, η «Μητσοτάκης ΑΕ» κάνει το ντιλάρισμα. Το ένα ντιλάρισμα που το ανέφερα, είναι το «CVC FUND», το οποίο είναι αυτό που από χθες γράφεται πάρα πολύ, δεν ξέρω αν το έχετε δει, είναι αυτός που έχει και τη «VIVARTIA», που έχει και τον «ΜΠΑΡΜΠΑ ΣΤΑΘΗ», που έκοψε το πρόστιμο στην άλλη εταιρεία όπου πούλαγε στη μισή τιμή γιατί είχε –λέει- πιο μεγάλο περιθώριο κέρδους.

Το «CVC FUND», λοιπόν, που δεν ανήκει στην ιατρική, επειδή ελέγχει τα πέντε μεγάλα μαγαζιά του ιδιωτικού τομέα στην Ελλάδα και τα άλλα είναι τα κολέγια τα οποία τα τροφοδοτήσατε με πελάτες, η προκάτοχός σας κ. Κεραμέως, πρώτον με την ειδική βάση εισαγωγής που κάθε χρόνο είκοσι χιλιάδες παιδιά που θα έμπαιναν στα πανεπιστήμια, εσείς δεν τα αφήνετε να πάνε Λάρισα, Κοζάνη, Μυτιλήνη, Καστοριά, Ιεράπετρα δεξιά και αριστερά.

Έτσι, συνάδελφοι της Νέας Δημοκρατίας, πού διαβάζετε το non paper και λέτε ότι δεν θέλετε να πάνε Λάρισα; Εσείς δεν τα αφήνετε να πάνε αυτά τα παιδιά με την ειδική βάση εισαγωγής και δεύτερον με την κατάργηση των μεταλυκειακών προγραμμάτων σπουδών, που μπορούσαν να δώσουν διέξοδο σε πολλά παιδιά που δεν θα έμπαιναν στο πανεπιστήμιο, αλλά θα έπαιρναν ένα πιστοποιημένο πτυχίο τεχνικής εκπαίδευσης. Με αυτούς τους τρόπους, λοιπόν, τροφοδοτήσατε τα κολέγια και τώρα θα κάνουν μια άλλη αρπαχτή, πουλώντας πανεπιστημιακή εκπαίδευση.

Κοιτάξτε, δεν θα περπατήσει αυτό. Θα πέσει και στο Συμβούλιο της Επικρατείας και θα πέσει και από τους αγώνες των ανθρώπων. Οποιαδήποτε προοδευτική κυβέρνηση έρθει αύριο μεθαύριο, αυτό θα είναι ένα από τα πρώτα πράγματα που θα καταργήσει. Μη νομίζετε ότι θα είστε αιώνιοι. Ο καημός και ο διγαβρές σας ως ΔΑΠίτες της δεκαετίας του ΄80 και του ΄90, που μεταφράστηκε στα τρία νομοθετήματα, που το ένα ήταν η πανεπιστημιακή αστυνομία, η οποία δεν περπάτησε και το άλλο ήταν η κατάργηση του ασύλου, την οποία χρησιμοποιείτε και την υλοποιείτε εκεί που υπάρχουν βολικοί πρυτάνεις. Και το τρίτο των ιδιωτικών πανεπιστημίων, αυτός ο καημός σας που τον υλοποιείτε σήμερα, είναι και η αρχή της αντίστροφής σας πορείας.

Γιατί; Διότι διασπάτε, πρώτα από όλα, ένα κοινωνικό συμβόλαιο στο οποίο στηρίζεται μια μικρομεσαία επιχειρηματικότητα, την οποία καταπνίγετε προς όφελος ανώτερων και ισχυρότερων οικονομικών κολοσσών και γιατί στερείτε την ελπίδα από πάρα πολλά παιδιά τα οποία δεν έχουν τα χρήματα, προκειμένου να ανέβουν κοινωνικά.

Και αυτή η οργή και αυτή η βουή να είστε σίγουροι πως θα δημιουργήσει τους κοινωνικούς όρους και τις πολιτικές προϋποθέσεις για να σας ρίξει και να σας ρίξει με κρότο.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πολάκη και ζητώ συγγνώμη για την προηγούμενη ενόχληση.

Επόμενος ομιλητής ο Ανεξάρτητος Βουλευτής κ. Χουρδάκης Μιχαήλ.

**ΜΙΧΑΗΛ ΧΟΥΡΔΑΚΗΣ:** Κυρίες και κύριοι, το υπό συζήτηση νομοσχέδιο περιλαμβάνει διακόσια πέντε άρθρα και περίπου τρία τέταρτα εξ αυτών αναφέρονται σε ζητήματα λειτουργίας των ΑΕΙ της χώρας και είναι αληθές, αν και δεν έχει αναφερθεί επαρκώς από την Αντιπολίτευση, πως ορισμένα εξ αυτών πράγματι λειτουργούν βελτιωτικά, αν και μόνο μερικώς και στις περισσότερες περιπτώσεις μόνο διορθώνουν τον προβληματικό νόμο Κεραμέως.

Όπως, όμως, είναι λογικό, θα επικεντρώσω τη σημερινή μου ομιλία σε εκείνα τα άρθρα που αναφέρονται στην ίδρυση ιδιωτικών πανεπιστημίων, γιατί περί τέτοιων πρόκειται. Αν και αναφέρονται ως «μη κρατικά», το σωστό είναι «ιδιωτικά» ή «μη δημόσια», διότι τα ΑΕΙ στην Ελλάδα δεν είναι κρατικά, είναι δημόσια.

Θα είμαι ξεκάθαρος. Υπάρχει θέμα αντισυνταγματικότητας; Όσο και αν θέλουμε ή θέλετε να λέμε το αντίθετο, προφανώς και υπάρχει και προτείνω για αυτό όσοι γνωμοδοτούν για το αντίθετο να δεσμευτούν ότι δεν θα προσληφθούν, δεν θα λάβουν καμμία θέση και καμμία πληρωμή από πανεπιστήμια που τυχόν θα ιδρυθούν, τουλάχιστον για πέντε χρόνια να έχουν αυτή τη δέσμευση.

Σε περίπτωση, όμως, που γίνει αναθεώρηση του άρθρου 16 και αν με ρωτήσετε αν είμαι υπέρ της ίδρυσης μη δημόσιων πανεπιστημίων, θα πω ότι υπό προϋποθέσεις, ναι. Αφορά, όμως, το νομοσχέδιο τέτοια πανεπιστήμια; Όχι. Αφορά καθαρά ιδιωτικά και μόνο αλλοδαπής προέλευσης.

Φαίνεται, άλλωστε, ξεκάθαρα και από τη διατύπωση των λέξεων. Στο άρθρο 16 του Συντάγματος διατυπώνονται οι έννοιες «παιδεία», «ανώτατη εκπαίδευση», «δημόσιοι λειτουργοί». Εκλαμβάνονται, λοιπόν, αυτές οι έννοιες με την κοινωνική αποστολή τους.

Αντίθετα, το νομοσχέδιο κάνει λόγο για «παροχή» -το βάζω σε εισαγωγικά- «υπηρεσιών ανώτατης εκπαίδευσης». Αντιμετωπίζει, δηλαδή, την ανώτατη εκπαίδευση ως εμπορικό προϊόν, όχι ως λειτουργία του κράτους προορισμένη για την πρόοδο της κοινωνίας. Και δεν είναι τυχαίο ότι οι υπέρμαχοι της αντισυνταγματικότητας του νομοσχεδίου επικαλούνται την ελευθερία εγκατάστασης της ενωσιακής συνθήκης.

Και μιας και γίνεται τόσος λόγος για το Σύνταγμα, αξίζει να επισημανθεί ότι η Επιστημονική Υπηρεσία της Βουλής, εμμέσως, λέει στην τοποθέτησή της ότι οι διατάξεις του Δ΄ Μέρους θα είναι συνταγματικές μόνο, εάν το Συμβούλιο της Επικρατείας αλλάξει τη νομολογία του και η μειοψηφία των δικαστών γίνει πλειοψηφία.

Κύριοι της Νέας Δημοκρατίας, αυτή είναι η αντίληψή σας για τη λειτουργία του δημοκρατικού πολιτεύματος, να προκαλείτε το Ανώτατο Δικαστήριο μήπως και μετατρέψει την πάγια νομολογία του; Πήγατε να το κάνετε με την ΕΥΑΘ, με την ΕΥΔΑΠ, αλλά το Συμβούλιο της Επικρατείας έκλεισε την πόρτα και έναν χρόνο μετά, αναγκαστήκαμε να αποσύρετε -εδώ ήμασταν το καλοκαίρι- τη διάταξη που ψηφίσατε κόντρα στη δεύτερη απόφαση της ολομέλειας του Συμβουλίου της Επικρατείας.

Το λέω ευθαρσώς: Δεν διστάζετε να δελεάσετε πολιτικά τους ανώτατους δικαστές, θεσπίζοντας διαρκώς θέσεις συνταξιούχων ανώτατων δικαστών σε ανεξάρτητες αρχές και άλλους κυβερνητικούς θεσμούς και έτσι, πρακτικά, τους κλείνετε το μάτι προς την κατεύθυνση που επιθυμείτε αυτοί να κινηθούν.

Πού οδηγεί τους πολίτες η πρωτοβουλία της Νέας Δημοκρατίας για την ιδιωτική ανώτατη εκπαίδευση; Οι πολίτες φαίνεται να αρχίζουν να συνηθίζουν την ιδέα ότι θεμελιώδεις λειτουργίες της κοινωνικής αποστολής του κράτους θα μπορούν, εξαιτίας ανεπάρκειας του τελευταίου, να παρέχονται από ιδιώτες και μάλιστα, αλλοδαπής προέλευσης. Καθυστερεί η ελληνική δικαιοσύνη ή είναι ανεπαρκής; Δεν πειράζει. Θα επιτρέψουμε την ίδρυση ιδιωτικών δικαστηρίων. Η Ελληνική Αστυνομία δεν παρέχει επαρκή ασφάλεια; Πάλι δεν πειράζει. Ιδιωτικές εταιρείες σεκιούριτι θα έχουν το δικαίωμα άσκησης νόμιμης βίας. Δεν είναι οι Ένοπλες Δυνάμεις επαρκείς; Δεν πειράζει. Θα προσλάβουμε μισθοφορικά στρατό. Αυτή τη δημοκρατία θέλουμε; Έχει, λοιπόν, ανοίξει ο κύκλος της μετα-Μεταπολίτευσης;

Κυρίες και κύριοι της Νέας Δημοκρατίας, σας καλώ να ανατρέξετε στο πρόγραμμά σας: «Σταθερά – Τολμηρά - Μπροστά». Το καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά το προαναφερθέν πρόγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πουθενά δεν αναφέρει την ίδρυση μη δημόσιων, μη κρατικών πανεπιστημίων, όπως άλλωστε και δεν υπάρχει καμμία αναφορά για τη νομιμοποίηση απόκτησης παιδιών από ομόφυλα ζευγάρια.

Εξαπατήσατε τους ψηφοφόρους σας για άλλη μια φορά και θα το πληρώσετε στις ευρωεκλογές, ό,τι και αν λένε οι ποιοτικές σας μετρήσεις, όσα σαρακοστιανά καλάθια και αν μοιράσετε ή όσες φορές και αν πάει ο Πρωθυπουργός στο σουπερμάρκετ.

Διαπιστώνει η κυβερνητική πλειοψηφία την ανάγκη ίδρυσης αλλοδαπών πανεπιστημιακών ιδρυμάτων στην Ελλάδα; Γιατί; Διότι σε όλη τη Μεταπολίτευση, που σχεδόν κλείνει πια μισό αιώνα, έχει αφεθεί το δημόσιο πανεπιστήμιο να γίνει γρανάζι κομματικών μηχανισμών και έχει αφεθεί να χάσει σημαντικό κομμάτι από το κύρος του. Στηρίζονται ανοικτά ή λιγότερο ανοικτά πρόεδροι τμημάτων, πρυτάνεις ιδρυμάτων από κόμματα και κομματικούς μηχανισμούς. Παρεμβαίνουν οι κυβερνήσεις στις επιλογές των τμημάτων όπου θα έπρεπε να υπάρχει απόλυτη αυτονομία και ασκούνται πιέσεις από κομματικά στελέχη.

Παράδειγμα: Στο ίδρυμα από το οποίο προέρχομαι και είμαι καθηγητής, αδικαιολόγητα καθυστέρησε επί διετία η απόδοση τίτλου του επίτιμου διδάκτορα στον Καθηγητή, στον τιτάνα Ιωαννίδη, κατόπιν τέτοιας πίεσης από κομματικό στέλεχος Υπουργείου, διότι είχε προηγηθεί συνέντευξη του Ιωαννίδη που έθιγε πιθανώς τον Κυριάκο Μητσοτάκη, όταν είπε στη γνωστή «Ανοιχτή επιστολή προς το καλύτερο βιογραφικό της χώρας», ότι απλώς δεν ξεκινούν όλα τα παιδιά την καριέρα τους από διεθνείς τραπεζικούς ομίλους και πάνω. Και φυσικά, είχε και διαφορετική άποψη για τη διαχείριση στα lockdown. Καταθέτω και αυτή την επιστολή του Ιωαννίδη στα Πρακτικά.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περαιτέρω, ξέρουμε πως εμπλέκονται κομματικοί μηχανισμοί και με τα γνωστά τραπεζάκια έξω από τα αμφιθέατρα και με άλλους τρόπους διδασκαλίας, επιλογές, επιλογές προσωπικού και τόσα άλλα, ευτυχώς, τα τελευταία χρόνια, όπως διαπιστώνω στο πανεπιστήμιο, όλο και λιγότερα.

Και για τα όποια κακώς κείμενα επικρατούν στο δημόσιο πανεπιστήμιο πρέπει να παραδεχτείτε ότι ευθύνεστε όλοι όσοι έχετε κυβερνήσει τις τελευταίες δεκαετίες, η Νέα Δημοκρατία, το ΠΑΣΟΚ, ο ΣΥΡΙΖΑ, αλλά και κόμματα που δεν κυβέρνησαν, αλλά συχνά έκλειναν ή κλείνουν το μάτι σε αντιακαδημαϊκές συμπεριφορές φοιτητικών παρατάξεων. Άμεσα ή έμμεσα οι κομματικοί στρατοί και οι κομματικοί μηχανισμοί έχουν καταπιέσει σε μεγάλο βαθμό τη δημιουργικότητα, την όρεξη για αριστεία, αφού στο τέλος, όλοι στον ίδιο κουβά θα καταλήξουν, όλοι θα εξελιχθούν. Πού είναι η αξιοκρατία;

Πού είναι η αξιοκρατία, όταν με την κυβέρνηση του ΣΥΡΙΖΑ, ο Γαβρόγλου είχε διορίσει παράτυπα μέλος ΔΕΠ, ενώ υπήρχε και φωτογραφική θέσπιση της θέσης, δίνοντας αναδρομική ισχύ σε νόμο για να μπορέσει να διοριστεί το συγκεκριμένο μέλος; Και δεν είναι το μόνο, όταν μέλη ΔΕΠ προσφέρουν κλειδιά κτηρίων σε φοιτητές και εξωπανεπιστημιακούς, για να γίνεται χρήση των χώρων του πανεπιστημίου για άλλες δράσεις, όταν όλο και περισσότεροι από εσάς, τα κόμματα δηλαδή, που έχετε φοιτητικούς κομματικούς μηχανισμούς, βλέπετε το δημόσιο πανεπιστήμιο σαν κομματικό γήπεδο. Δεν είναι τέτοιο.

Αντί, λοιπόν, όλοι -και εσείς που κυβερνήσατε, αλλά και όλοι όσοι δεν έχουν κυβερνήσει- να δούμε το δημόσιο πανεπιστήμιο ως την ατμομηχανή της ελληνικής οικονομίας, αυτή που θα δώσει την ανάπτυξη και θα μας βοηθήσει να αναπτυχθούμε σε όλους τους παραγωγικούς τομείς της οικονομίας, κάνουμε ακριβώς το αντίθετο.

Και ο κλειστός πυρήνας της Νέας Δημοκρατίας, το Μέγαρο Μαξίμου, μπορεί να θέλει αυτό το νομοσχέδιο. Δεν είμαι σίγουρος ότι το θέλουν όλοι οι Βουλευτές. Όμως, θα το ψηφίσουν και θα το υπερψηφίσουν είτε με την ελπίδα να γίνουν αρεστοί στον «υπουργοποιό», είτε από τον φόβο αντιποίνων, όπως έγινε στο προηγούμενο νομοσχέδιο με τα ομόφυλα ζευγάρια.

Προσπαθείτε να μας πείσετε πως ενδιαφέρεστε για τους ξενιτεμένους φοιτητές, ότι θα γίνουμε σαν την Κύπρο, με ανεπτυγμένη οικονομία, με τα ιδιωτικά πανεπιστήμια. Πού ζείτε; Τα πιστεύετε; Στην Κύπρο πήγαν Έλληνες από τη μαμά χώρα, με κοινή γλώσσα και με υπερδεκαπλάσιο πληθυσμό; Ποιοι θα έρθουν σε εμάς, από ποια χώρα; Πώς θα γυρίσουν τα χρήματα από τους φοιτητές που θα επαναπατριστούν, όταν τα ιδρύματα θα ανήκουν σε φορείς του εξωτερικού;

Η ασυδοσία που απροκάλυπτα κυριαρχεί στην καθημερινότητα της διακυβέρνησης πρέπει να σταματήσει. Δεν μπορεί για όλα και σε όλα να υπάρχουν ειδικοί λόγοι και να αναζητούνται εξαιρέσεις. Υποχρεωτικά εμβόλια, παρά την ελλιπή ιατρική τεκμηρίωση, καθήλωση στο σπίτι, σμπαράλιασμα της οικονομίας, παρά το ότι έγκριτοι επιδημιολόγοι είχαν δώσει -σωστά, από ό,τι φάνηκε- μοντέλα για την εξέλιξη της νόσου, φωτοβολταϊκά κατά παρέκκλιση, ανεμογεννήτριες κατά παρέκκλιση, πληρωμή ρητρών για έργα που δεν γίνονται, ύπαρξη «μαύρων» ταμείων, ανακύκλωση δημοσίων συμβάσεων υπερκοστολογημένων στον ίδιο κλειστό πυρήνα εθνικών εργολάβων, διορισμός με νέα «μητσοτάκεια» μαθηματικά προϊσταμένων ανεξάρτητων αρχών, πλήρης απόκρυψη της αλήθειας σε μια σειρά θεμάτων από τα χορτάτα κυρίαρχα μέσα μαζικής ενημέρωσης, υποχώρηση και κυβιστήσεις στα εθνικά θέματα. Γιατί; Διότι η Κύπρος πέφτει μακριά.

Πού οδήγησαν όλα αυτά; Μας οδήγησαν στο έγκλημα των Τεμπών, στο «πάμε και όπου βγει», δεν πειράζει, αρκεί να βγει ο Καραμανλής και να ξαναβγεί και ο Μητσοτάκης με 41% από μια πλειοψηφία που δεν έχει -προς το παρόν, ελπίζω- άλλη αξιόπιστη πηγή για να κυβερνηθεί, αλλά θα την αποκτήσει. Είμαστε με τα καλά μας;

Ελληνίδες και Έλληνες, ξυπνήστε! Χανόμαστε κυριολεκτικά και μεταφορικά. Ξυπνήστε και αντιταχθείτε σε μια ακόμα υποβάθμιση. Χωρίς δυνατή παιδεία δεν έχουμε μέλλον.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη. Τον λόγο έχει ο Υφυπουργός Κλιματικής Κρίσης κ. Ευάγγελος Τουρνάς, για να υποστηρίξει την τροπολογία του. Θα ακολουθήσει ο κ. Μπιμπίλας, κατ’ εξαίρεση, μετά ο κ. Παπαθανάσης, ο κ. Καππάτος και ο κ. Κοτρωνιάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα κατά τη σημερινή μου παρουσία ενώπιον του Σώματος να αναφερθώ εν συντομία στις πέντε υπό προώθηση διατάξεις, αρμοδιότητας του Υπουργείου Κλιματικής Κρίσης και Πολιτικής Προστασίας, οι οποίες αποσκοπούν τόσο στην εύρυθμη λειτουργία του Υπουργείου μας, όσο και στην ενίσχυση της αποτελεσματικότητάς του.

Κυρίες και κύριοι Βουλευτές, με την πρώτη νομοθετική διάταξη ρυθμίζεται το ζήτημα της αποτελεσματικότερης προστασίας των πληγέντων από θεομηνίες και φυσικές καταστροφές, μέσω της χορήγησης της οικονομικής ενίσχυσης που αφορά, πρώτον, στην κάλυψη βιοτικών αναγκών, δεύτερον, στη διενέργεια απλών επισκευαστικών εργασιών και αντικατάστασης κατεστραμμένης οικοσκευής και, τρίτον, στη στήριξη των ατόμων που υπέστησαν μόνιμη σωματική βλάβη με ποσοστό αναπηρίας 67% και πάνω, ανεξάρτητα από το εάν αυτοί αδυνατούν αποδεδειγμένα να καλύψουν τη συγκεκριμένη ανάγκη με μέσα δικά τους ή και των μελών της οικογένειάς τους.

Με τη δεύτερη προτεινόμενη διάταξη προβλέπεται η δυνατότητα επαναπρόσληψης για το έτος 2024 των πυροσβεστών εποχικής απασχόλησης που απασχολήθηκαν στο Πυροσβεστικό Σώμα από το έτος 2019 έως και το έτος 2023. Συγκεκριμένα, πρόκειται για επτακόσιους σαράντα έναν συμβασιούχους εποχικούς πυροσβέστες, των οποίων η θητεία έληξε την 31η Οκτωβρίου του 2023. Με τον τρόπο αυτό το σώμα θα εξασφαλίσει την κάλυψη δυόμισι χιλιάδων θέσεων πυροσβεστών εποχικής απασχόλησης, σύμφωνα με το επιχειρησιακό του σχεδιασμό. Δεδομένου ότι η δεξαμενή της συγκεκριμένης κατηγορίας προσωπικού περιλαμβάνει επιπλέον χίλια επτακόσια τριάντα άτομα που μπορούν να επαναπροσληφθούν και τη φετινή αντιπυρική περίοδο, ήτοι μέχρι 31 Οκτωβρίου του 2024, η παρούσα διάταξη ικανοποιεί τις ανάγκες αφ’ ενός του Πυροσβεστικού Σώματος και αφετέρου ανοίγει τον δρόμο για να προχωρήσει στην προκήρυξη ενός ενιαίου διαγωνισμού για την κάλυψη όλων των θέσεων πυροσβεστών εποχικής απασχόλησης από το 2025 και έπειτα.

Στη συνέχεια, με την τρίτη προτεινόμενη διάταξη προβλέπεται η ρύθμιση διαφόρων διαδικαστικών ζητημάτων αναφορικά με την κατηγορία προσωπικού των πυροσβεστών πενταετούς υποχρέωσης, κάνοντας ιδιαίτερη μνεία στην πρόβλεψη παράτασης για πέντε έτη της θητείας των προσληφθέντων το έτος 2019, οι οποίοι σχεδόν στο σύνολό τους καλύπτουν προσωποπαγείς θέσεις. Με την τροποποίηση του άρθρου 15 του ν.3938/2011 η διοίκηση στοχεύει σε μια ομογενοποίηση της εν λόγω κατηγορίας προσωπικού, στο πλαίσιο εξεύρεσης μιας οριστικής επίλυσης του ζητήματος ένταξής του στο μόνιμο πυροσβεστικό προσωπικό. Ήδη προβλέπεται στην παράγραφο 8 του ανωτέρω άρθρου ότι η αρμόδια υπηρεσία του Πυροσβεστικού Σώματος μεριμνά για την ενημέρωση του υπηρεσιακού φακέλου του υπαλλήλου ως προς το ασφαλιστικό ιστορικό, έτσι ώστε να καλυφθούν τα ασφαλιστικά δικαιώματα όλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Είναι πέντε παρακαλώ, κύριε Πρόεδρε, και θα χρειαστώ ένα λεπτό για την κάθε μία. Η διαδικασία αυτή καθίσταται χρονοβόρα, καθώς ο κάθε εντασσόμενος πυροσβέστης πενταετούς υποχρέωσης θα αιτείται από τον ηλεκτρονικό εθνικό φορέα κοινωνικής ασφάλισης e-ΕΦΚΑ τη χορήγηση αναλυτικού ασφαλιστικού ιστορικού, το οποίο και θα υποβάλει στην αρμόδια υπηρεσία του Πυροσβεστικού Σώματος προς ενημέρωση του υπηρεσιακού του φακέλου. Ο e-ΕΦΚΑ εντός εύλογου χρόνου, που δεν θα υπερβαίνει τους έξι μήνες, θα χορηγεί στον υπάλληλο πλήρη στοιχεία χρόνου ασφάλισης και αναλυτικό ασφαλιστικό ιστορικό. Μέχρι την ολοκλήρωση της διαδικασίας αυτής, δεν καθίσταται εφικτή η διαμόρφωση μιας συνολικής εικόνας της ασφαλιστικής κατάστασης του υπαλλήλου, έτσι ώστε να προβεί η υπηρεσία στην απαραίτητη ομογενοποίηση και η ένταξή του στο μόνιμο πυροσβεστικό προσωπικό.

Με την τέταρτη προτεινόμενη διάταξη ρυθμίζεται ένα νομοθετικό κενό που προέκυψε με τη μεταφορά του συνόλου των υπηρετούντων της διεύθυνσης κρατικής αρωγής, της γενικής διεύθυνσης κρατικών ενισχύσεων και αρωγής, από το Υπουργείο Εθνικής Οικονομίας και Οικονομικών στη νεοσυσταθείσα Γενική Γραμματεία Αποκατάστασης Φυσικών Καταστροφών και Κρατικής Αρωγής, η οποία υπάγεται στο Υπουργείο Κλιματικής Κρίσης και Πολιτικής Προστασίας ως προς την καταβολή του κινήτρου επίτευξης δημοσιονομικών στόχων. Επισημαίνω ότι βάσει του ν.4990/2022 το κίνητρο αυτό καταβάλλεται μόνο στους πολιτικούς υπαλλήλους και στο ένστολο προσωπικό υπηρεσιών που εποπτεύονται ή υπάγονται στο Υπουργείο Εθνικής Οικονομίας και Οικονομικών. Με την προτεινόμενη ρύθμιση επεκτείνεται η καταβολή του κινήτρου στο σύνολο των υπηρετούντων στη Διεύθυνση Κρατικής Αρωγής, ενώ αποσαφηνίζεται ότι αυτό εξακολουθεί να καταβάλλεται σε αυτούς για το σύνολο του 2023.

Τέλος, με την πέμπτη υπό προώθηση διάταξη προβλέπεται κατά παρέκκλιση και για ορισμένο χρονικό διάστημα, ήτοι μέχρι 31 Δεκεμβρίου του 2024, ειδική διαδικασία, αναφορικά με τις αποσπάσεις και μετατάξεις υπαλλήλων της Γενικής Γραμματείας Αποκατάστασης Φυσικών Καταστροφών και Κρατικής Αρωγής του Υπουργείου μας Κλιματικής Κρίσης και Πολιτικής Προστασίας, για τις οποίες απαιτείται η προηγούμενη σύμφωνη γνώμη του Υπουργού. Η εν λόγω διάταξη αποσκοπεί στη διασφάλιση της στελεχιακής επάρκειας της Γενικής Γραμματείας Αποκατάστασης Φυσικών Καταστροφών και Κρατικής Αρωγής για την απρόσκοπτη εκτέλεση του έργου της, λαμβάνοντας υπ’ όψιν και τις έκτακτες και επείγουσες ανάγκες που καλείται να αντιμετωπίσει μετά τις πρόσφατες σφοδρές θεομηνίες.

Κυρίες και κύριοι Βουλευτές, εισηγούμαι την ψήφιση των προωθούμενων διατάξεων, καλώντας σε ομόθυμη στήριξη του Σώματος.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μία ερώτηση σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Και εγώ θέλω να κάνω μία ερώτηση στον κύριο Υφυπουργό.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει. Τον λόγο τώρα έχει η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, θα δούμε με προσοχή τις διατάξεις που φέρνετε. Επειδή, όμως, τώρα κάνατε την παρέμβαση εισαγωγής τους, θα ήθελα να υπογραμμίσω ότι η Πλεύση Ελευθερίας, όπως ξέρετε, από την έναρξη αυτής της Κοινοβουλευτικής Περιόδου και Τακτικής Συνόδου της Βουλής, μιλάει και επανέρχεται στο θέμα της ανάγκης ενίσχυσης του Πυροσβεστικού Σώματος και στο θέμα της ανάγκης αξιοποίησης, και όχι απαξίωσης, των εποχικών πυροσβεστών που αποτελούν κύτταρο ζωτικό του Πυροσβεστικού Σώματος, όχι μόνο τα καλοκαίρια, αλλά και τους χειμώνες. Δεν είναι στα αλήθεια εποχική η εργασία τους, ούτε εποχική η ανάγκη της συνδρομής τους.

Υπό το πρίσμα συνεπώς αυτό, και αφού σας καλέσαμε ξανά και ξανά να προβείτε σε ενέργειες πρόσληψης εποχικών πυροσβεστών, θεωρούμε κατ’ αρχάς θετική αυτή την πρώτη πρωτοβουλία, ως προς τους εποχικούς δηλαδή πυροσβέστες. Επιμένουμε στην κάλυψη όλων των κενών οργανικών θέσεων και στην αξιοποίηση όλου του έμψυχου δυναμικού που χρόνια τώρα έχει προσφέρει τη ζωή του με αυτοθυσία για την πολιτική προστασία και τη δασοπυρόσβεση και συνολικά για την προστασία της ανθρώπινης ζωής. Και σε χωριστή παρέμβασή μου, θα αναφερθώ ειδικότερα στο σύνολο της τροπολογίας που φέρνετε, αφού τη μελετήσουμε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πρόεδρο.

Τον λόγο θα πάρει τώρα ο κ. Γιαννούλης. Και μετά έχει ζητήσει να πάρει τον λόγο ο κύριος Υφυπουργός για να απαντήσει και στα δύο ερωτήματα.

Τώρα τον λόγο έχει ο κ. Χρήστος Γιαννούλης, ο Κοινοβουλευτικός Εκπρόσωπος του ΣΥΡΙΖΑ, για ένα λεπτό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, παρά το γεγονός ότι αιφνιδιάζετε το Σώμα με τις πέντε ρυθμίσεις που εισφέρετε στη συζήτηση σε ένα νομοσχέδιο το οποίο κάθε άλλο έχει σχέση με την πολιτική προστασία, εκπροσωπώντας την παράταξη που από το 2019 εγκαλεί την Κυβέρνηση Μητσοτάκη για την κάλυψη των οργανικών θέσεων με συνέπεια, ειλικρίνεια, γενναιότητα και εντιμότητα, κάτι που προϋπήρχε, θέλω να σας ρωτήσω -γιατί θα πρέπει να δούμε στις λεπτομέρειες αυτό που εισηγείστε και για τους εποχικούς και για τους πενταετείς που υπηρετούν στην πυροσβεστική υπηρεσία- εάν θεωρείτε ότι είναι ικανός ο χρόνος κατάθεσης αυτών των νομοθετικών ρυθμίσεων για τη νέα αντιπυρική περίοδο, η οποία, όπως γνωρίζετε, δεν ξεκινάει ούτε τον Ιούνιο, ούτε τον Ιούλιο, ούτε τον Αύγουστο.

Αν θεωρείτε ότι απαντάτε το ερώτημά μου για την επαρκή και ακριβή χρονική συγκυρία που κατατίθενται αυτές οι ρυθμίσεις -το περιεχόμενο των οποίων θα μελετήσουμε προφανώς γιατί αυτή η προχειρότητα και ο ερασιτεχνισμός σάς ακολουθεί ως Κυβέρνηση- πείτε μας εάν θα ενταχθούν πλήρως στο καλοκαίρι και στην αντιπυρική περίοδο, και όχι μόνο, που ετοιμαζόμαστε να διανύσουμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Έχετε τον λόγο, κύριε Υφυπουργέ. Και παρακαλώ, όσο μπορείτε, να είστε σύντομος.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Θα ήθελα να σας πω, κύριε Γιαννούλη, ότι, ναι, επαρκεί ο χρόνος. Αυτές οι τροπολογίες κατ’ αρχάς έρχονται τώρα, όχι για να σας αιφνιδιάσουμε, αλλά γιατί πραγματικά είναι στο πλαίσιο της προετοιμασίας της αντιπυρικής περιόδου. Έχουν ξεκινήσει οι προεργασίες ήδη από τον Νοέμβριο, και για αυτό ερχόμαστε τώρα.

Έχουμε επάρκεια χρόνου για να προχωρήσουμε και για τους πυροσβέστες εποχικής απασχόλησης, τους επτακόσιους σαράντα έναν, αυτούς τους οποίους ανέφερα προηγουμένως και των οποίων η θητεία, η δυνατότητα ανανέωσης της σύμβασης, έληξε τον περασμένο Οκτώβρη. Τους δίνουμε άλλον έναν χρόνο να τους επαναπροσλάβουμε -άλλον έναν χρόνο- μαζί με τους υπόλοιπους, για να φτάσουμε τους δυόμισι χιλιάδες και να μπούμε με την επιχειρησιακή αναγκαιότητα των δυόμισι χιλιάδων εποχικών πυροσβεστών στη νέα αντιπυρική περίοδο. Θα είμαστε έτοιμοι για αυτό.

**ΧΡΗΣΤΟΣ ΓΙΑΝΝΟΥΛΗΣ:** Με τι σχέση εργασίας;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας επαναλαμβάνω ότι είναι πυροσβέστες εποχικής απασχόλησης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν γίνεται συζήτηση. Πείτε αυτά που θέλετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πέραν τούτου, απαντώντας σχετικά και στην κυρία Πρόεδρο της Πλεύσης Ελευθερίας, θα ήθελα να σας ενημερώσω ότι, όπως έχω ξαναπεί εδώ, προχωράμε με έναν στρατηγικό σχεδιασμό για την ενίσχυση του Πυροσβεστικού Σώματος και με μέσα και με ανθρώπινο δυναμικό. Προχωράμε με το «ΑΙΓΙΣ», με το οποίο σταδιακά υπογράφουμε συμβάσεις και υλοποιείται αυτό το τεράστιο πρόγραμμα των 2,2 δισεκατομμυρίων ευρώ με τριάντα εννιά υποπρογράμματα για να ενισχύσουμε τον μηχανισμό πολιτικής προστασίας στο σύνολό της και βέβαια το Πυροσβεστικό Σώμα που αποτελεί τον κυρίαρχο επιχειρησιακό βραχίονα της πολιτικής προστασίας. Παράλληλα, προχωράμε στην ενίσχυση με ανθρώπινο δυναμικό με έναν στρατηγικό σχεδιασμό προσλαμβάνοντας προσωπικό κατ’ έτος, έτσι ώστε σταδιακά να ενισχύσουμε το Πυροσβεστικό Σώμα και χρησιμοποιούμε το προσωπικό από τη δεξαμενή των εποχικών πυροσβεστών.

Θα σας πω ότι το 2020 το προσωπικό του Πυροσβεστικού Σώματος ήταν δεκατρείς χιλιάδες διακόσια πενήντα επτά άτομα. Με αυτόν τον σχεδιασμό το 2023 έφτασε τα δεκατέσσερις χιλιάδες εκατόν εξήντα δύο, ενώ για φέτος με τους εννιακόσιους ενενήντα που θα προσλάβουμε, θα φτάσουμε τους δεκαπέντε χιλιάδες εκατό. Δεν είναι δυνατόν, κατά την άποψή μας, να προχωρήσουμε σε μια μαζική πρόσληψη, γιατί αυτό θα δημιουργούσε προβλήματα και τώρα, αλλά και στο μέλλον, όσον αφορά την εκπαίδευση, την απορρόφηση, την αξιοποίηση.

Άρα, λοιπόν, με ένα στρατηγικό σχέδιο προχωράμε. Βάσει αυτού προσλάβαμε αρχικά πρόπερσι τους πεντακόσιους δασοκομάντο, ένα εξαιρετικό σώμα που αποδείχθηκε ότι μπορεί να βοηθήσει και να συμβάλει καταλυτικά στην αντιμετώπιση των δασικών πυρκαγιών. Και βάσει αυτού συνεχίζουμε και φέτος με τους εξακόσιους πενήντα δασοκομάντο εκ των εννιακοσίων ενενήντα συνολικά προσλήψεων, τις οποίες θα κάνουμε για να ενισχύσουμε το Πυροσβεστικό Σώμα. Αυτό πιστεύουμε ότι χρειάζεται στρατηγικό σχέδιο και έτσι προσπαθούμε να ενισχύσουμε το Πυροσβεστικό Σώμα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τουρνά.

Καλείται στο Βήμα ο κ. Σπυρίδων Μπιμπίλας, Βουλευτής της Πλεύσης Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Καλησπέρα σας.

Κύριε Υπουργέ, θα μου επιτρέψετε να αρχίσω την σύντομη ομιλία μου με μια μικρή αναφορά στο όνομα της αείμνηστης Μελίνας Μερκούρη -όπως έκανε και η Πρόεδρός μας Ζωή Κωνσταντοπούλου- που σαν σήμερα έφυγε από κοντά μας και με την οποία είχα την τύχη να συνεργαστώ, αφήνοντάς μας ως παρακαταθήκη την αγάπη της για την πατρίδα, τον αγώνα της για την επιστροφή των κλεμμένων θησαυρών της Ακρόπολης, την αγάπη της για το σινάφι μας. Αυτή η αγάπη την οδήγησε τότε να μεταφέρει την καλλιτεχνική εκπαίδευση από το Υπουργείο Παιδείας στο Υπουργείο Πολιτισμού για συγκεκριμένους λόγους τότε και με τη σύμφωνη γνώμη του Σωματείου των Ηθοποιών. Σήμερα, όμως, βρισκόμαστε μπροστά σε ένα χαώδες τοπίο στην καλλιτεχνική εκπαίδευση και σας ζητάμε επίμονα ξανά και από το Βήμα αυτό να το λύσετε, όπως ήδη έχετε δεσμευτεί και αυτό δεν το ξεχνάμε.

Ακούσαμε με προσοχή όλες αυτές τις ημέρες στην διάρκεια των Επιτροπών και τις θέσεις της Κυβέρνησης που προσπαθεί να μας καθησυχάσει για όσα μας προβληματίζουν σε σχέση με την προσπάθειά της να εγκαθιδρύσει μη κερδοσκοπικά νομικά πρόσωπα πανεπιστημιακής εκπαίδευσης εκ της αλλοδαπής. Ακούσαμε, όμως, και τους φορείς με προσοχή και κυρίως τους νέους που πλήττονται. Μην αδικείτε, σας παρακαλώ, τους νέους που διαδηλώνουν με αγωνία στους δρόμους. Μην τους στοχοποιείτε, γιατί αυτό δεν προάγει ούτε την παιδεία ούτε και τη δημοκρατία μας.

Και εμείς αγωνιούμε το ίδιο και για αυτούς που φοβούνται ότι αν εισρεύσουν τα πανεπιστήμια εξ αλλοδαπής, πιθανόν να υποβαθμιστεί η δημόσια παιδεία, αλλά αγωνιούμε όμως και για αυτούς που εξαιτίας της βάσης εισαγωγής μένουν εκτός δημοσίων πανεπιστημίων και εξαναγκάζονται κατά κάποιο τρόπο αυτοί και οι οικογένειές τους να δαπανούν πολλά χρήματα για να καταφύγουν κυρίως στα ιδιωτικά πανεπιστήμια της αλλοδαπής, ενώ θα μπορούσαν και αυτοί να σπουδάζουν στη χώρα μας, αν οι βάσεις εισαγωγής ήταν άλλες και αν οι θέσεις εισακτέων ήταν περισσότερες. Γι’ αυτό και κάποιοι που στο παρελθόν θα μπορούσαν να είχαν διορθώσει αρκετά πράγματα και δεν το έκαναν ή τα χειροτέρεψαν, αυτή τη στιγμή δεν δικαιούνται να φωνασκούν.

Η τήρηση του Συντάγματος επαφίεται στον πατριωτισμό των Ελλήνων που δικαιούνται και υποχρεούνται να το υπερασπίζονται και να αντιστέκονται απέναντι σε όποιον προσπαθεί να το καταλύσει με τη βία. Τήρηση του Συντάγματος σημαίνει γενναίος προϋπολογισμός για την παιδεία. Ισότητα πρόσβασης όλων των παιδιών στη δημόσια εκπαίδευση σημαίνει ποιοτική παιδεία και πραγματικά ανεξάρτητη έρευνα, σημαίνει σεβασμό στην προσωπικότητα και την αξιοπρέπεια μαθητών, φοιτητών, εκπαιδευτών. Σημαίνει δωρεάν ανώτατη εκπαίδευση και ενίσχυση των οικογενειών και των φοιτητών για να υποστηρίζουν τις σπουδές τους.

Ένα κεντρικό ζήτημα που πρέπει να τεθεί εξ αρχής είναι αυτό που αφορά στον ακριβή προσδιορισμό του τι συνιστά κερδοσκοπικό και τι μη κερδοσκοπικό ίδρυμα. Το νομοσχέδιο δεν μας κάνει απόλυτα κατανοητό τι εννοεί. Κατά τη γνώμη μας, δεν νοείται να θεσπίζουμε ένα νομικό πλαίσιο για την εισαγωγή μη κερδοσκοπικών παραρτημάτων στην Ελλάδα και ο νόμος που τα εισάγει να μην ορίζει ποιος φορέας και με βάση ποια κριτήρια ορίζει τι είναι κερδοσκοπικό και τι δεν είναι. Επίσης, στο ίδιο άρθρο δεν αποσαφηνίζει αν το μητρικό ίδρυμα στην αλλοδαπή θα πρέπει να είναι και αυτό μη κερδοσκοπικό ή μόνο το παράρτημά του εντός Ελλάδος. Εσείς προχωρήσατε, λοιπόν, παρά τις αντιδράσεις των κομμάτων, των λαϊκών τάξεων, των φοιτητών, των εκπαιδευτικών, των μαθητών.

Η Πλεύση Ελευθερίας πιστεύει ότι η παιδεία και ο πολιτισμός πρέπει να γίνουν επιτέλους πολιτική προτεραιότητα και να ενισχυθούν και ο προϋπολογισμός για την παιδεία να υπεραυξηθεί. Πάνω σε αυτές τις αρχές θα συνεχίσουμε να επιμένουμε ακόμα και για τον τρόπο που συζητάμε εδώ στη Βουλή. Η παιδεία και ο πολιτισμός αντικατοπτρίζονται σε κάθε τι που κάνουμε και σίγουρα και εντός Κοινοβουλίου και στην πολιτική ζωή συνολικά. Υπάρχουν πολλά και σοβαρά για να γίνουν στους τομείς της παιδείας και του πολιτισμού.

Εμείς είμαστε με τους εκπαιδευτικούς όλων των βαθμίδων, διορισμένους και αναπληρωτές, που αγωνίζονται να μεταλαμπαδεύσουν γνώση και ταυτόχρονα να εξασφαλίσουν τα προς το ζην, να διασφαλίσουν τις συνθήκες ουσιαστικής εκπλήρωσης των καθηκόντων τους που ακόμα δεν υπάρχουν. Είμαστε με τους φοιτητές που αγωνιούν για τα επερχόμενα δίδακτρα, γιατί αυτό είναι ένα πολύ μεγάλο ζήτημα που αφορά σε αυτά τα τριάντα έξι άρθρα που αναφέρονται σε αυτά. Το θέμα των διδάκτρων, που δεν αποσαφηνίζεται ως πού θα φτάσουν, όπως και το θέμα του καθεστώτος του διδακτέου προσωπικού, που δεν είναι δημόσιοι λειτουργοί, όπως ορίζεται, είναι και τα ειδοποιά στοιχεία για τα οποία καταψηφίζουμε αυτές τις διατάξεις.

Πέρα από όλα αυτά, και την κριτική μας θα ασκήσουμε καλοπροαίρετα και θα ψηφίσουμε όσα άρθρα θεωρούμε θετικά για την ενδυνάμωση της δημόσιας παιδείας και θα καταψηφίσουμε φυσικά όσα θεωρούμε αρνητικά. Το θεωρούμε αυτό πιο τίμιο από το να είμαστε αρνητικοί και κάθετοι σε όλα.

Λέμε ναι στην ενδυνάμωση του Δημοκριτείου Πανεπιστημίου Θράκης που συνάδει με την αντίστοιχη περιφερειακή συγκρότηση και στο πλαίσιο ενός συγκροτημένου αναπτυξιακού σχεδίου για την περιφερειακή ανάπτυξη και τον ρόλο του κάθε ΑΕΙ μπορεί να θεωρηθεί ότι κινείται προς τη σωστή κατεύθυνση. Συνάμα θα πρέπει να διασφαλιστεί η προϋπόθεση της ταυτόχρονης ισχυροποίησης του ΔΙΠΑΕ.

Λέμε ναι στο Ελληνικό Ανοικτό Πανεπιστήμιο, που έχει κατακτήσει σημαντικό ρόλο στον χάρτη της ελληνικής τριτοβάθμιας εκπαίδευσης και είναι σημαντικό να συνεχίσει να προσφέρει το πολύ μεγάλο έργο του. Για τον λόγο αυτό οι συγκεκριμένες διατάξεις, πλήρης αυτοδιοίκηση του ΕΑΠ με εκλεγμένα όργανα, διοικήσεις κ.λπ., είναι θετικές.

Για το άρθρο 8 έχουμε ήδη εκφράσει τις ανησυχίες μας για τους εργοθεραπευτές και εκφράζουμε την αντίθεσή μας στο ότι το Τμήμα Εργοθεραπείας μπορεί να ανήκει στη Σχολή Φυσικής Αγωγής και Αθλητισμού, δεδομένου ότι δεν δύναται να ενταχθεί ένα πανεπιστημιακό πεδίο που ανήκει στον χώρο των επιστημών υγείας σε μια σχολή με βασικό επιστημονικό πεδίο που ανήκει στη φυσική αγωγή και τον αθλητισμό.

Για εμάς είναι προφανές ότι το ελληνικό δημόσιο πανεπιστήμιο έχει περαιτέρω ανάγκη τη στήριξη της πολιτείας τόσο με σημαντική αύξηση της τακτικής επιχορήγησής του, όσο και με θέσεις μονίμου διδακτικού και διοικητικού προσωπικού, καθώς και με την ενίσχυση της φοιτητικής μέριμνας. Ο στόχος δεν μπορεί να είναι παρά μια σύγχρονη και ποιοτική δημόσια τριτοβάθμια εκπαίδευση με την απαραίτητη στελέχωση και αυξημένη χρηματοδότηση που θα συμβάλλει στην παραγωγική ανασυγκρότηση και την ανάπτυξη όλης της χώρας.

Εν τέλει, χρειαζόμαστε μια ανώτατη εκπαίδευση η οποία στο σύγχρονο παγκόσμιο περιβάλλον να εξασφαλίζει ισότιμη και ουσιαστική πρόσβαση όλων σε σύγχρονη γνώση και εξελίξεις, ένα σύστημα που θα αλλάζει και θα προσαρμόζεται για να υπηρετεί τον πολίτη και όλη την κοινωνία. Εάν ιδρυθούν, εν τέλει, μη κρατικά μη δημόσια πανεπιστήμια, πρέπει να διασφαλίζεται η αυτοτελής οικονομική βιωσιμότητά τους χωρίς επιβάρυνση του κρατικού προϋπολογισμού.

Επίσης, σε κανένα σημείο του νομοσχεδίου δεν διασφαλίζεται ότι στα ιδιωτικά πανεπιστήμια θα υπάρχει ο ίδιος βαθμός ελευθερίας λόγου με τα δημόσια, ούτε ότι θα παράγεται επιστήμη και έρευνα που δεν θα εξυπηρετεί ή θα έρχεται σε αντίθεση με τα συμφέροντα των επιχειρηματιών στους οποίους ανήκουν.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό.

Εν κατακλείδι, ακόμα μια φορά να σας υπενθυμίσω ότι το παρόν νομοσχέδιο δεν έχει εντάξει μέσα στα άρθρα του το πρόβλημα της καλλιτεχνικής εκπαίδευσης που μας πονάει, γιατί μετ’ επιτάσεως ζητάμε λύση για τις υπό διωγμόν πλέον δραματικές σχολές, που ενώ είναι ανώτερες κατά το Υπουργείο Πολιτισμού που εκδίδει τα διπλώματα μας, τώρα έχουν χαρακτηριστεί ως ΔΕ και εμείς ως απόφοιτοι Λυκείου. Ζητάμε λύση εδώ και τώρα και ζητάμε να χαρακτηριστούμε ως ΔΕ, όπως σας έχουμε εξηγήσει. Απαιτούμε να δώσετε λύση στην καλλιτεχνική…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κ.Ε..

**ΣΠΥΡΙΔΩΝ ΜΠΙΜΠΙΛΑΣ:** Συγγνώμη, Κ.Ε., ναι, η ροή του λόγου με έκανε.

Απαιτούμε να δώσετε λύση στην καλλιτεχνική εκπαίδευση και δεν πρέπει αυτό να αφήνει αδιάφορο το Υπουργείο Παιδείας, μιας και η Πλεύση Ελευθερίας είναι το μόνο κόμμα που έχει τρεις καλλιτέχνες στους κόλπους του.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Επόμενος ομιλητής είναι ο κ. Παπαθανάσης Αθανάσιος, Βουλευτής της Νέας Δημοκρατίας. Θα ακολουθήσει ο κ. Καππάτος και ο κ. Κοτρωνιάς.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το νομοσχέδιο που έχετε ενώπιον σας αναπτύσσεται πάνω σε μια καλλιεργημένη φιλοσοφία. Η ενιαία στρατηγική προσέγγιση που υποστηρίζει αφορά τη διεύρυνση των εκπαιδευτικών ευκαιριών στην πατρίδα μας. Στο επίκεντρο βρίσκεται η προσπάθεια να φέρουμε πίσω Έλληνες φοιτητές που βρίσκονται στο εξωτερικό, να απευθυνθούμε στην ελληνική ακαδημαϊκή διασπορά και να καταστήσουμε την Ελλάδα περιφερειακό κέντρο εκπαίδευσης.

Οι τρεις βασικοί μας στόχοι διέπουν συνολικά τις διατάξεις που επηρεάζουν το ελληνικό δημόσιο πανεπιστήμιο και άλλες που σχετίζονται με τον πυρήνα της συζήτησής μας. Αρχής γενομένης θα ήθελα να σταθώ στο γεγονός ότι από τα διακόσια πέντε άρθρα του νομοσχεδίου τα εκατόν εβδομήντα έξι είναι αφιερωμένα στο ελληνικό δημόσιο σύστημα εκπαίδευσης. Αυτό αποτελεί αδιαμφισβήτητα τον θεμέλιο λίθο του νομοσχεδίου και έχει διαμορφωθεί μέσα από υγιή διάλογο και συνεννόηση με φορείς του εκπαιδευτικού συστήματος.

Συμπεριλαμβάνεται η στρατηγική ανάπτυξη του Δημοκριτείου Πανεπιστημίου Θράκης με προτάσεις που προέρχονται τόσο από την ΕΘΑΑΕ, της Ανεξάρτητης Αρχής Ανώτατης Εκπαίδευσης, όσο και από τις πρυτανικές αρχές του ίδιου πανεπιστημίου. Οι λόγοι για την ανάπτυξη του Δημοκρίτειου Πανεπιστημίου είναι εθνικοί και ακαδημαϊκοί. Με τη νομοθετική μας πρωτοβουλία αυτή το καθιστούμε πρακτικά το τρίτο πανεπιστήμιο της χώρας.

Στο δεύτερο κεφάλαιο του νομοσχεδίου διευθετούμε χρόνια ανοικτά ζητήματα, αλλά και αιτήματα του Ελληνικού Ανοικτού Πανεπιστημίου. Αυτή η πρόβλεψη, αλήθεια, από ποιο κόμμα θα καταψηφιστεί; Γνωρίζω πολύ καλά ότι αποτελεί ένα αίτημα με ευρεία συναίνεση, αλλά και με στόχευση ενισχυτική του δημόσιου πανεπιστημίου.

Τι προβλέπει αυτό; Κατ’ αρχάς, προβλέπει την αυτονόμηση του Ελληνικού Ανοικτού Πανεπιστημίου πέραν των πλαισίων του Υπουργείου Παιδείας. Με τη νέα ρύθμιση το ΕΑΠ εισέρχεται ουσιαστικά σε αυτοδιοίκητο πλαίσιο. Το Ελληνικό Ανοικτό Πανεπιστήμιο θα βρίσκεται πλέον σε ένα πλαίσιο αυτοτέλειας ικανοποιώντας τις απαιτήσεις του νόμου.

Το τρίτο κομμάτι του νομοσχεδίου, που αφορά τη χρηματοδότηση στα δημόσια ανώτατα εκπαιδευτικά ιδρύματα, αποτελεί πεδίο συναίνεσης. Για να μπορέσω να εισφέρω πραγματικά στον διάλογο θα εξετάσω τη χρηματοδότησή τους από διάφορες πηγές. Η χρηματοδότηση προέρχεται από τον τακτικό προϋπολογισμό, το πρόγραμμα δημοσίων επενδύσεων, το ΕΣΠΑ, το Ταμείο Ανάκαμψης και τα ΣΔΙΤ.

Σχετικά με τα λειτουργικά έξοδα των πανεπιστημίων παρατηρούμε ότι η χρηματοδότηση παρουσίαζε σταθερή μείωση κάθε χρόνο μέχρι το 2018 όπου ανήλθε σε 92,4 εκατομμύρια ευρώ. Αυτό το ποσό ήταν μικρότερο από τα προηγούμενα έτη επισημαίνοντας μια συνεχιζόμενη μείωση. Η περσινή χρηματοδότηση για τα λειτουργικά, ουσιαστικά προερχόμενη από τον κρατικό προϋπολογισμό εξαιρουμένων των μισθών, ανήλθε στα 133,5 εκατομμύρια ευρώ. Η αύξηση αυτή πλησίασε το 50% και αναμένεται φέτος να υπερβεί το 50% λαμβάνοντας υπ’ όψιν και τις τρέχουσες συνθήκες.

Είναι αυτή το σύνολο της χρηματοδότησης που παρέχουμε στα ελληνικά δημόσια πανεπιστήμια; Η απάντηση είναι όχι. Σε αυτή πρέπει να προσθέσουμε, εκτός από τους μισθούς, τη χρηματοδότηση από το πρόγραμμα δημοσίων επενδύσεων που το περασμένο έτος ανήλθε σε 201 εκατομμύρια ευρώ. Επιπλέον, λαμβάνουν χρηματοδότηση για στέγη, το επίδομα φοιτητικής στέγης και για σίτιση. Τα ποσά αυτά φτάνουν τα 125 εκατομμύρια ευρώ πέρσι. Συνολικά χωρίς τους μισθούς ο συνολικός προϋπολογισμός φτάνει περίπου τα 450 εκατομμύρια ευρώ ετησίως.

Παράλληλα, προγραμματίζονται επενδύσεις και χρηματοδοτήσεις από όλα τα διαθέσιμα χρηματοδοτικά εργαλεία στη χώρα. Το Ταμείο Ανάκαμψης ύψους 475 εκατομμυρίων ευρώ αποτελεί ένα εργαλείο χρηματοδοτικό για την ανώτατη εκπαίδευσή μας, το οποίο διεκδίκησε η Κυβέρνησή μας.

Επιπλέον, επιχορηγούνται με 297 εκατομμύρια ευρώ από το ΕΣΠΑ, περίπου 700 εκατομμύρια ευρώ μέσω ΣΔΙΤ για φοιτητικές εστίες σε ολόκληρη τη χώρα, 180 εκατομμύρια ευρώ από τη Γενική Γραμματεία Έρευνας και Καινοτομίας για ερευνητικά κονδύλια. Η συνολική χρηματοδότηση για τα δημόσια πανεπιστήμια αυξάνεται σε ένα από τα υψηλότερα επίπεδα της τελευταίας δεκαετίας. Φυσικά αναμένεται ότι αυτή η χρηματοδότηση θα αυξηθεί περαιτέρω και αυτή είναι δέσμευση της Κυβέρνησης.

Όσον αφορά τα δημόσια πανεπιστήμια, οι προτάσεις αυτές αποτελούν συνολικό αποτέλεσμα του διαλόγου με τη σύνοδο των πρυτάνεων. Υιοθετήσαμε τη συντριπτική πλειοψηφία των πάνω από εκατό προτάσεών τους για τη λειτουργία του ελληνικού δημόσιου πανεπιστημίου. Σημαντικό κομμάτι αφορά τη διεθνοποίηση περιλαμβάνοντας κοινά προγράμματα και μεταπτυχιακά χρηματοδοτούμενα μέσω του Ταμείου Ανάκαμψης, προκειμένου να ενθαρρύνεται η ποιοτική διαφοροποίηση των πανεπιστημιακών προγραμμάτων. Επιπλέον, επισημαίνεται η δυνατότητα μετεγγραφής ξένων φοιτητών σε ξενόγλωσσα προγράμματα ολοκληρώνοντας τις απαιτούμενες διαδικασίες για την κύρωση της Σύμβασης της Λισσαβόνας.

Συγχρόνως, το νομοσχέδιο περιέχει διατάξεις για την αξιοποίηση της περιουσίας των ιδρυμάτων, την ψηφιοποίησή τους, τη μείωση της γραφειοκρατίας και την ενίσχυση των ποιοτικών κριτηρίων στη χρηματοδότησή τους.

Επιπλέον, προβλέπεται η αφαίρεση του πλαφόν στις αποζημιώσεις των καθηγητών για ερευνητικά προγράμματα και η δυνατότητα των πανεπιστημίων στην εξεύρεση πόρων.

Σε αυτό το σημείο θα ήθελα να κάνω ιδιαίτερη μνεία στην πρόβλεψή μας και στην προώθηση του νομοσχεδίου για την εγκατάσταση παραρτημάτων ξένων πανεπιστημίων στη χώρα με σαφή και αυστηρά κριτήρια. Τα εν λόγω κριτήρια προβλέπουν επακριβώς και στοχευμένα όλες εκείνες τις προϋποθέσεις ίδρυσης ενός παραρτήματος στον ελλαδικό χώρο, όπως χώρους, πρόγραμμα, έτη σπουδών, αριθμό σχολών που θα αντιστοιχούν σε ποιότητα τουλάχιστον στις προδιαγραφές των δημοσίων πανεπιστημίων και υπό την επίβλεψη πάντα της ανεξάρτητης αρχής της ΕΘΑΑΕ. Πρόκειται για το πλέον αυστηρό πλαίσιο λειτουργίας μη κρατικών, μη κερδοσκοπικών πανεπιστημίων σε ολόκληρη την Ευρώπη.

Οι λόγοι ως προς την αναγκαιότητα είναι πέραν του ότι είμαστε η μόνη χώρα στον κόσμο που επιβάλλει κρατικό μονοπώλιο στην ανώτατη εκπαίδευση, πρώτον, το γεγονός ότι υπάρχουν σαράντα χιλιάδες Έλληνες φοιτητές που σπουδάζουν στο εξωτερικό αυτή τη στιγμή και οι οικογένειές τους αιμορραγούν και χάνεται σημαντικό εθνικό κεφάλαιο τόσων ανθρώπινων πόρων όσο και οικονομικό. Για να συγκρίνουμε την Πορτογαλία με τον ίδιο πληθυσμό, έχει μόλις δεκατρείς χιλιάδες φοιτητές που φοιτούν σε πανεπιστήμια του εξωτερικού.

Δεύτερον, παρατηρούμε ότι η Κύπρος έχει πετύχει την ανάπτυξη εκπαιδευτικών κέντρων με συναίνεση όλων των πολιτικών κομμάτων. Αυτή η συλλογική προσέγγιση αποτέλεσε κλειδί για την επιτυχία τους.

Τρίτον, στην Ελλάδα έχουμε τριάντα τρία κολέγια με περίπου τριάντα δύο χιλιάδες σπουδαστές. Τα περισσότερα εξ αυτών παρέχουν πλήρη επαγγελματικά δικαιώματα είτε μέσω ευρωπαϊκών αποφάσεων είτε με βάση τις εθνικές αποφάσεις του Σ.τ.Ε. κατ’ εφαρμογή και εναρμόνιση με το Ενωσιακό Δίκαιο. Συν τοις άλλοις, σε όσους σπουδάζουν στο εξωτερικό, σε πανεπιστήμια ιδιωτικά ή μη, αναγνωρίζονται πλήρη επαγγελματικά δικαιώματα, γεγονός που καταρρίπτει πλήρως το επιχείρημα ότι η ίδρυση παραρτημάτων ξένων δημοσίων πανεπιστημίων στην Ελλάδα θα δημιουργήσει ανισότητες και συνθήκες αναξιοκρατίας.

Η πραγματικότητα που έχει διαμορφώσει η νομοθεσία της Ευρωπαϊκής Ένωσης και η ζωή εντός της Ευρωζώνης, κύριοι της Αντιπολίτευσης, είναι η απάντηση και σ’ εσάς και στα αναχρονιστικά σας επιχειρήματα.

Και μιας και αναφέρθηκα στην Αντιπολίτευση, μείζονα και ελάσσονα, μου δημιουργούνται αυθόρμητα τα εξής ερωτήματα: Αλήθεια, ο κ. Κασσελάκης, ο οποίος σπούδασε σε μη κρατικό πανεπιστήμιο της Αμερικής -με υψηλότατα δίδακτρα σε προπτυχιακό και μεταπτυχιακό επίπεδο- δεν επιτρέπει στα Ελληνόπουλα να μπορούν να πάρουν στην Ελλάδα τον αντίστοιχο τίτλο σπουδών; Πόσο επικριτικό είναι αυτό; Ο κ. Ανδρουλάκης ξέχασε ότι αυτός ήταν που ζητούσε μη κρατικά, μη κερδοσκοπικά πανεπιστήμια και έλεγε ότι δεν θα σταθεί εμπόδιο στην ίδρυσή τους; Ξεχνάει ότι αποτελεί θέση αρχής του κόμματός του; Ξεχνάει και αυτός και ο κ. Παπανδρέου ότι είχαν αμφότεροι υποστηρίξει την ιδέα των μη κρατικών, μη κερδοσκοπικών πανεπιστημίων; Τι ώθησε τον κ. Ανδρουλάκη σε μια καθολική μετατόπιση της θέσης του κόμματός του; Είναι άδικο που Βουλευτές και στελέχη του κόμματός του βγαίνουν απέναντι και τον αμφισβητούν; Δεν αντιλαμβάνεται ότι μένει εκτεθειμένος όταν διαπρεπείς συνταγματολόγοι που ανήκουν στον πολιτικό του χώρο, όπως ο κ. Αλιβιζάτος, αλλά και ο πρώην Πρόεδρος του ΠΑΣΟΚ, ο κ. Βενιζέλος, παίρνουν σαφή θέση υπέρ της συνταγματικότητας του νομοσχεδίου;

Το κρίσιμο βήμα τώρα είναι ότι η Κυβέρνηση νομοθετεί με τρόπο απόλυτα συμβατό με το Σύνταγμα, θέτοντας εθνικούς κανόνες που θα διαμορφώσουν το μέλλον της τριτοβάθμιας εκπαίδευσης στη χώρα και θα δημιουργήσουν τις προϋποθέσεις ώστε η χώρα μας να αποτελέσει εκπαιδευτικό προορισμό και περιφερειακό εκπαιδευτικό κέντρο στη νοτιανατολική Ευρώπη.

Επιδιώκουμε να λύσουμε χρόνια ζητήματα και φιλοδοξούμε να δημιουργήσουμε ένα ρυθμιστικό πλαίσιο που θα υπηρετεί το εθνικό συμφέρον. Το μέλλον δεν περιμένει. Οι νέες γενιές αγωνιούν και αναλαμβάνουμε την ευθύνη η χώρα μας να προχωρήσει μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Παπαθανάση.

Καλείται στο Βήμα ο κ. Καππάτος Παναγής, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, στο πλαίσιο της παρούσας πρότασης νόμου προτείνεται μια συνολική και ενιαία προσέγγιση για την ενίσχυση των εκπαιδευτικών ευκαιριών στην Ελλάδα. Πρόκειται για ένα πραγματικά εμβληματικό νομοσχέδιο, του οποίου η φιλοσοφία εστιάζει στην ανάπτυξη του εκπαιδευτικού συστήματος της χώρας, την αξιοποίηση της ελληνικής ακαδημαϊκής διασποράς και τη μετατροπή της Ελλάδας σε περιφερειακό κέντρο εκπαίδευσης.

Το πρώτο σημείο που προτείνεται στο νομοσχέδιο είναι η στρατηγική ανάπτυξης του Δημοκρίτειου Πανεπιστημίου Θράκης. Η πρόταση αυτή βασίζεται τόσο σε εθνικούς όσο και σε ακαδημαϊκούς λόγους και απορρέει από διαλόγους με φορείς του εκπαιδευτικού συστήματος. Προβλέπεται η απορρόφηση τμημάτων του Διεθνούς Πανεπιστημίου στην Καβάλα και τη Δράμα, καθώς και η ίδρυση νέων τμημάτων, όπως το τμήμα Ψυχολογίας στο Διδυμότειχο και το τμήμα Εργοθεραπείας στην Κομοτηνή. Αυτή η πρόταση αποτελεί πηγή συναίνεσης και συνεννόησης με την εκπαιδευτική κοινότητα.

Το δεύτερο σημείο του νομοσχεδίου αφορά το Ελληνικό Ανοικτό Πανεπιστήμιο. Προτείνεται η αυτονόμηση του ΕΑΠ από το Υπουργείο Παιδείας, προσφέροντας έτσι στο ίδρυμα τη δυνατότητα να λειτουργεί αυτόνομα. Αυτό συμβάλλει στην εφαρμογή του ν.4957/2022, όπως ισχύει για όλα τα υπόλοιπα δημόσια πανεπιστήμια. Η πρόταση αυτή αποτελεί, επίσης, πηγή συμφωνίας και συνεννόησης.

Ακόμα, προτείνουμε την αύξηση της χρηματοδότησης των δημοσίων πανεπιστημίων, συμπεριλαμβανομένης και της χρηματοδότησης των λειτουργικών εξόδων και των επενδύσεων για την ανάπτυξη και τη βελτίωση της υποδομής τους. Με αυτό το βήμα η Κυβέρνηση επιβεβαιώνει τη δέσμευσή της και την προώθηση της εκπαίδευσης ως προτεραιότητας και τη διασφάλιση της πρόσβασης σε ποιοτική εκπαίδευση για όλους τους πολίτες.

Πολλές από τις ρυθμίσεις που συζητάμε σήμερα αποτελούν αποτέλεσμα του διαλόγου που διεξήχθη με τη Σύνοδο των Πρυτάνεων, οι οποίοι έφεραν περισσότερες από εκατό προτάσεις νέων μέτρων, οι περισσότερες εκ των οποίων ενσωματώθηκαν στο νομοθεσία με στόχο τη βελτίωση της λειτουργίας των πανεπιστημίων. Επικεντρωνόμαστε ιδιαίτερα στη διεθνοποίηση του ελληνικού ακαδημαϊκού χώρου, καθώς αυτός αποτελεί βασικό πυλώνα για την προώθηση της ποιότητας και της ανταγωνιστικότητας.

Συγκεκριμένα, προβλέπουμε τη χρηματοδότηση κοινών προγραμμάτων και μεταπτυχιακών σπουδών μετά από διαβούλευση με το Ταμείο Ανάκαμψης. Ένα ποσό ύψους 60 εκατομμυρίων ευρώ θα διατεθεί για την υποστήριξη τέτοιων προγραμμάτων, επιτρέποντας σε κορυφαία πανεπιστήμια του εξωτερικού να συνεργαστούν με τα ελληνικά δημόσια πανεπιστήμια, προωθώντας τη διεθνοποίηση του ελληνικού ακαδημαϊκού χώρου.

Επιπλέον, προβλέπεται η δυνατότητα μετεγγραφών ξένων φοιτητών σε ξενόγλωσσα προγράμματα, καθώς και η υποδοχή για βραχείες περιόδους σπουδών μη Ευρωπαίων φοιτητών στα ελληνικά δημόσια πανεπιστήμια.

Αυτές οι πρωτοβουλίες θα ενισχύσουν τη διεθνή παρουσία των πανεπιστημίων μας και θα διευρύνουν τις ευκαιρίες ανταλλαγής γνώσεων και εμπειριών.

Συνοψίζοντας, η διεθνοποίηση των ελληνικών δηόσιων πανεπιστημίων αποτελεί προτεραιότητα και απαραίτητη προϋπόθεση για την επίτευξη των στόχων μας στον τομέα της εκπαίδευσης και της έρευνας. Με τις προτεινόμενες μεταρρυθμίσεις επιδιώκουμε τη δημιουργία ενός δυναμικού και παγκόσμια ανταγωνιστικού ακαδημαϊκού περιβάλλοντος που θα ευνοεί την ανάπτυξη και την καινοτομία στην Ελλάδα.

Ένας ακόμα από τους κύριους στόχους του νομοσχεδίου είναι η απλοποίηση της διαδικασίας εκλογής πρύτανη με την επίτευξη διαφάνειας στις εκλογές και τον σαφή προσδιορισμό των κριτηρίων για την επιλογή των μελών του συμβουλίου που συμμετέχουν σε αυτή.

Επιπλέον, προβλέπεται η μεταβίβαση αρμοδιοτήτων στους ακαδημαϊκούς φορείς, ενισχύοντας την αποτελεσματικότητα της διοίκησης στα πανεπιστημιακά ιδρύματα.

Οι διατάξεις για την αξιοποίηση της περιουσίας των ιδρυμάτων, η ψηφιοποίηση των διαδικασιών και η μείωση της γραφειοκρατίας αποτελούν, επίσης, θεμελιώδεις παράγοντες για τη βελτίωση της διαχείρισης των πόρων και την ενίσχυση της αποδοτικότητας των ιδρυμάτων.

Επιπλέον, η πρόταση για τον «ένα προς ένα» στους διορισμούς των καθηγητών αποτελεί σημαντικό βήμα προς την αναβάθμιση του ακαδημαϊκού προσωπικού και την προώθηση της ακαδημαϊκής έρευνας και καινοτομίας.

Οι προτάσεις αυτές αντικατοπτρίζουν τις ανάγκες και τις απαιτήσεις του σύγχρονου πανεπιστημιακού περιβάλλοντος. Είναι απαραίτητη η εφαρμογή μεταρρυθμίσεων που θα ενισχύσουν την αποδοτικότητα και τη διαφάνεια στη διοίκηση και τη λειτουργία των πανεπιστημιακών ιδρυμάτων.

Προχωράμε τώρα στο τμήμα εκείνο του νομοσχεδίου για το οποίο γίνεται και ο περισσότερος λόγος. Το νομοσχέδιο ρυθμίζει με σαφήνεια την εγκατάσταση παραρτημάτων ξένων πανεπιστημίων στην Ελλάδα, λαμβάνοντας υπ’ όψιν τα συγκεκριμένα και αυστηρά κριτήρια. Η διαδικασία έγκρισης θα πρέπει να βασίζεται σε αντικειμενικά κριτήρια που εξασφαλίζουν την ποιότητα και την ακαδημαϊκή αρτιότητα των θεσμών που εισέρχονται στην ελληνική εκπαιδευτική αγορά.

Εμπνευσμένοι από το παράδειγμα της Κύπρου, προωθούμε την ανάπτυξη της συνολικής εξωστρέφειας στον τομέα της εκπαίδευσης στην Ελλάδα. Αυτό περιλαμβάνει τη δημιουργία ενός φιλικού περιβάλλοντος για την ίδρυση και λειτουργία εκπαιδευτικών ιδρυμάτων που θα ενθαρρύνει την παροχή ποιοτικής εκπαίδευσης και έρευνας.

Η μέχρι τώρα έλλειψη αυστηρών κανόνων και ρυθμίσεων για τα ιδιωτικά πανεπιστημιακά παραρτήματα έχει οδηγήσει σε ανησυχίες σχετικά με την ποιότητα και τη διαφάνεια των εκπαιδευτικών προγραμμάτων που προσφέρονται. Για να αντιμετωπιστεί αυτή η πρόκληση, προτείνουμε τη θέσπιση ενός αυστηρότερου ρυθμιστικού πλαισίου για τα ιδιωτικά πανεπιστημιακά παραρτήματα, το οποίο θα επιβάλει αυστηρούς κανόνες και προϋποθέσεις για τη λειτουργία τους. Αυτό το πλαίσιο πρέπει να διασφαλίζει τη συμμόρφωσή τους με τις αρχές της μη κερδοσκοπίας, της ποιότητας και της διαφάνειας. Επιπλέον, η εποπτεία, ο έλεγχος και η συμμόρφωση των ιδιωτικών πανεπιστημιακών παραρτημάτων με τις απαιτήσεις του ρυθμιστικού πλαισίου, όπως η μη κερδοσκοπικότητα θα μπορεί να γίνεται από ανεξάρτητη αρχή, η οποία μπορεί να λαμβάνει μέτρα σε περίπτωση παραβιάσεων, όπως η αφαίρεση της άδειας.

Κυρίες και κύριοι συνάδελφοι, προτείνεται σήμερα η έγκριση μίας ολοκληρωμένης πολιτικής που θα στοχεύει στην αναβάθμιση του ακαδημαϊκού τοπίου στην Ελλάδα, ενισχύοντας την εκπαίδευση και την έρευνα ως κεντρικούς πυλώνες της εθνικής ανάπτυξης και προόδου. Η προσφορά ποιοτικής εκπαίδευσης σε κάθε πολίτη είναι θεμελιώδους σημασίας για την πρόοδο και την ανάπτυξη μιας κοινωνίας.

Το προς ψήφιση νομοσχέδιο πρόκειται για μια κατάκτηση τριάντα ετών, με την κοινωνία σήμερα να συμφωνεί σε ποσοστό άνω του 55% με αυτή τη μεταρρύθμιση και με περίπου 83% των άρθρων να αφορά στην ενίσχυση των δημοσίων πανεπιστημίων. Πιστεύουμε ότι αυτή η ρύθμιση θα έχει θετικά αποτελέσματα για τη χώρα μας, θα αυξήσει τις εκπαιδευτικές ευκαιρίες, θα μειώσει τη ροή εξόδου των νέων που επιλέγουν να σπουδάσουν στο εξωτερικό και θα δώσει τη δυνατότητα επαναπατρισμού σε πολλούς από αυτούς. Είναι καιρός να αναθεωρήσουμε με τις πολιτικές μας και να δημιουργήσουμε ένα περιβάλλον που θα ενθαρρύνει την εκπαίδευση και την ανάπτυξη των νέων μας πολιτών.

Η σημερινή εποχή απαιτεί μια νέα προσέγγιση στην ανώτατη εκπαίδευση στην Ελλάδα. Είναι καιρός να δρομολογήσουμε τη διαδικασία διεθνοποίησης των δημόσιων πανεπιστημίων μας, με στόχο την αύξηση των ακαδημαϊκών ευκαιριών στη χώρα μας και την ενίσχυση της εκπαιδευτικής προσφοράς προς την περιφέρειά μας. Παρά τις εξαιρετικές ικανότητες των ανθρώπων μας στον τομέα της ακαδημαϊκής κοινότητας, δεν έχουμε καταφέρει να εδραιώσουμε τη θέση μας ως Περιφερειακό Κέντρο Εκπαίδευσης. Αυτός ο στόχος, όμως, είναι εφικτός μέσω της διεθνοποίησης των πανεπιστημίων μας και της απομάκρυνσης των εμποδίων στην πρόσβαση στην τριτοβάθμια εκπαίδευση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Επόμενος ομιλητής ο κ. Κοτρωνιάς Γεώργιος, Βουλευτής της Νέας Δημοκρατίας. Θα ακολουθήσουν ο κ. Πλεύρης, ο κ. Υψηλάντης, η κ. Σκόνδρα και η κ. Βολουδάκη και μετά η Υφυπουργός, η κ. Ζέττα Μακρή.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κυρία Υπουργέ, κυρίες και κύριοι συνάδελφοι, είμαστε μπροστά σε ένα πολύ σημαντικό νομοθέτημα απόψε. Καλούμαστε να συζητήσουμε και να ψηφίσουμε ένα νομοσχέδιο που κοιτάει το μέλλον και απελευθερώνει την τριτοβάθμια εκπαίδευση από χρόνιες αγκυλώσεις.

Κυρίες και κύριοι συνάδελφοι, αποτελεί επιτακτική ανάγκη για τη χώρα μας η αναβάθμιση των πανεπιστημίων με βάση τις επιταγές και τις ανάγκες της σύγχρονης εποχής. Θα ήταν λάθος να μέναμε σε στεγανά και να μη λειτουργούσαμε με εξωστρέφεια. Άλλωστε, μιλάμε για τους νέους της χώρας μας και πιστεύω πως οφείλουμε να τους παρέχουμε τις ίδιες ακριβώς ευκαιρίες στη μάθηση, όπως έχουν οι νέοι των υπόλοιπων προηγμένων ευρωπαϊκών ή μη χωρών. Βρισκόμαστε απόψε στην ευχάριστη θέση ως Σώμα να μιλάμε για ένα νομοσχέδιο που από τα διακόσια πέντε άρθρα του τα εκατόν εβδομήντα εννιά ρυθμίζουν την ενίσχυση των δημόσιων πανεπιστημίων.

Σε αυτό, λοιπόν, το πλαίσιο κινούμενο το εν λόγω νομοσχέδιο, πρώτα από όλα, αναβαθμίζει ένα περιφερειακό πανεπιστήμιο και συγκεκριμένα με τα άρθρα 1 έως 13 του Μέρους Α΄ το Δημοκρίτειο Πανεπιστήμιο της Θράκης -και πώς;- με την ίδρυση νέων σχολών και τμημάτων, καθώς και με την ένταξη σε αυτό τμημάτων και ερευνητικών ινστιτούτων του Διεθνούς Πανεπιστημίου Ελλάδας της Δράμας και της Καβάλας.

Το Δημοκρίτειο Πανεπιστήμιο Θράκης θα καταστεί με αυτές τις προσθήκες το τρίτο σε μέγεθος πανεπιστήμιο της χώρας μας. Είναι ιδιαίτερα σημαντικό ως γεγονός ένα περιφερειακό πανεπιστήμιο να αναβαθμίζεται και ειδικά της Θράκης. Αντιλαμβανόμαστε όλοι τη σημασία για την εν λόγω περιφέρεια σε όλα τα επίπεδα.

Ένας άλλος ιδιαίτερος σημαντικός πυλώνας του συγκεκριμένου νομοσχεδίου είναι και ο εκσυγχρονισμός και η αναβάθμιση του Ελληνικού Ανοικτού Πανεπιστημίου, το οποίο αναβαθμίζεται στο Μέρος Β΄ του νομοσχεδίου με τα άρθρα 13 έως 36. Όταν συστάθηκε το Ελληνικό Ανοικτό Πανεπιστήμιο αποτέλεσε μια ιδιαίτερα καινοτόμο ιδέα για τα ελληνικά δεδομένα που έδινε την ευκαιρία σε συμπολίτες μας ενός ευρέος φάσματος ηλικιών με πολλές παράλληλες επαγγελματικές και οικογενειακές υποχρεώσεις για μια δεύτερη ευκαιρία στη γνώση.

Το Ελληνικό Ανοικτό Πανεπιστήμιο μέσω του νομοσχεδίου αυτονομείται. Αποκτά πρύτανη, συμβούλιο διοίκησης, σύγκλητο και αποκτά το σύστημα διοίκησης που διέπει και όλα τα υπόλοιπα πανεπιστήμια. Επιπλέον, αναβαθμίζεται και διασφαλίζεται μέσω των ρυθμίσεων του νομοσχεδίου η ποιότητα της εξ αποστάσεως παροχής ανώτατης εκπαίδευσης προς όφελος μιας συγκεκριμένης ομάδας φοιτητών με ιδιαιτερότητες, όπως είπα πριν, σε σχέση με τις επαγγελματικές ή οικογενειακές υποχρεώσεις παράλληλα με αυτές του πανεπιστημίου.

Σκοπός των ρυθμίσεων είναι η αναβάθμισή του και η συμπόρευσή του στις απαιτήσεις και στα κελεύσματα του σύγχρονου ακαδημαϊκού χώρου, καθώς και στις προκλήσεις που θέτουν η επιστημονική και η τεχνολογική πρόοδος.

Και ερχόμαστε, κυρίες και κύριοι συνάδελφοι, στο Μέρος Δ΄, με τα άρθρα 130 έως 155, που αφορά στην εγκατάσταση και λειτουργία στη χώρα μας νομικών προσώπων πανεπιστημιακής εκπαίδευσης και στις ενστάσεις και διαφωνίες που εγείρουν οι εν λόγω ρυθμίσεις. Για πρώτη φορά έχουμε τη θέσπιση νομικού πλαισίου με απώτερο σκοπό την παροχή υπηρεσιών ανώτατης εκπαίδευσης και κατά συνέπεια και την απονομή τίτλων σπουδών από παραρτήματα αλλοδαπών ανώτατων εκπαιδευτικών ιδρυμάτων μέσω της εγκατάστασης και λειτουργίας των παραρτημάτων αυτών στην Ελλάδα υπό τη μορφή νομικών προσώπων πανεπιστημιακής εκπαίδευσης.

Τα νομικά πρόσωπα πανεπιστημιακής εκπαίδευσης έπειτα από αδειοδότηση, αξιολόγηση και πιστοποίηση από κρατικά όργανα των σπουδών τους, καθώς και των κτηριακών, εργαστηριακών και ερευνητικών τους υποδομών θα μπορούν να απονέμουν ακαδημαϊκά αναγνωρισμένους τίτλους σπουδών τριτοβάθμιας εκπαίδευσης.

Η εν λόγω νομοθέτηση δεν έρχεται σε σύγκρουση με τις σχετικές συνταγματικές επιταγές ούτε με τις υποχρεώσεις που έχει η χώρα μας από την ένταξή της στην Ευρωπαϊκή Ένωση και ειδικότερα από τη σύμβαση για τη λειτουργία της Ευρωπαϊκής Ένωσης και τον Χάρτη Θεμελιωδών Δικαιωμάτων της Ευρωπαϊκής Ένωσης. Δεν είναι τυχαίο το γεγονός ότι με μικρές παραλλαγές, με άρθρα και γνωμοδοτήσεις καθηγητές Συνταγματικού Δικαίου, αλλά και ο πρώην Πρόεδρος του Ελεγκτικού Συνεδρίου συμφωνούν ότι η ίδρυση και εγκατάσταση παραρτημάτων αλλοδαπών πανεπιστημίων δεν αντίκειται στις παραγράφους 5 και 8 του άρθρου 16 του Συντάγματος και πρέπει να ερμηνεύονται σε αρμονία με το νόημα, συνδυαστικά με τις θεμελιώδεις ελευθερίες του Ενωσιακού Δικαίου, σύμφωνα με σχετική απόφαση της Ευρωπαϊκής Επιτροπής.

Αξίζει να επισημανθεί ότι δεν νομοθετείται σύσταση ανώτατων εκπαιδευτικών ιδρυμάτων από ιδιώτες, αλλά η εγκατάσταση και λειτουργία παραρτημάτων υφιστάμενων αλλοδαπών πανεπιστημίων, αλλά ούτε και καταλύεται το αναφαίρετο δικαίωμα των Ελλήνων πολιτών για δωρεάν παιδεία. Δίνεται απλά η δυνατότητα επιλογής, η οποία θα πρέπει να αποτελεί αναφαίρετο δικαίωμα κάθε πολίτη.

Αγαπητοί συνάδελφοι, το εν λόγω σχέδιο νόμου θέτει τις βάσεις προς τη σωστή κατεύθυνση αναφορικά με τη λειτουργία της τριτοβάθμιας εκπαίδευσης στη χώρα μας, δίνοντας τη δυνατότητα να μη φεύγουν τα Ελληνόπουλα στο εξωτερικό, να επιστρέψουν κάποιοι από το εξωτερικό και να γίνει η Ελλάδα πόλος έλξης για ξένους φοιτητές.

Οι καιροί επιβάλλουν ριζοσπαστικές και καινοτόμες ιδέες, πόσω μάλλον όταν αυτές έχουν να κάνουν με την εξέλιξη και την εναρμόνιση της πανεπιστημιακής εκπαίδευσης στα κελεύσματα της σύγχρονης πραγματικότητας. Είναι θεμιτές οι όποιες ενστάσεις, διαφωνίες ή διαφορετικές οπτικές. Άλλωστε, είναι αυτές οι διαφοροποιήσεις που όταν είναι χωρίς δόλο προάγουν έναν γόνιμο διάλογο που εν τέλει μόνο οφέλη μπορεί να αποδώσουν, ενώ είναι φανερή και η επιθυμία του Υπουργού να ενσωματώσει σε αυτό το νομοσχέδιο θέσεις της Αντιπολίτευσης.

Ωστόσο, τα βασικά ζητούμενα που έχουμε ως κοινωνία για την τριτοβάθμια εκπαίδευση είναι συγκεκριμένα και πιστεύω πως καλύπτονται στο σύνολό τους από το προς ψήφιση νομοσχέδιο. Κοντολογίς είναι τα εξής: Η όσο το δυνατόν καλύτερη παροχή γνώσης, η εναρμόνιση της χώρας μας με τις επιταγές της σύγχρονης κοινωνίας, η διευκόλυνση όλων των πολιτών ανεξαρτήτου ηλικίας στην τριτοβάθμια εκπαίδευση, η δυνατότητα επιλογής πανεπιστημίου και τέλος, η πραγμάτωση του στόχου μας ως κοινωνίας που θα πρέπει να είναι η παροχή περισσότερων εναλλακτικών τρόπων εκπαίδευσης στο μέλλον αυτού του τόπου, δηλαδή στους νέους μας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοτρωνιά.

Επόμενος ομιλητής ο κ. Αθανάσιος Πλεύρης, Βουλευτής της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, όσον αφορά στη συζήτηση που είχε να κάνει με τη συνταγματικότητα, την κάναμε εκτενώς και η Βουλή απεφάνθη. Προφανώς όλα αυτά τα θέματα θα κριθούν, γιατί είναι ιδιαιτέρως σύνθετα θέματα και από τα αρμόδια δικαστήρια, από το Συμβούλιο της Επικρατείας.

Πάμε, λοιπόν, τώρα στην πολιτική κουβέντα όσον αφορά στο συγκεκριμένο νομοσχέδιο. Εγώ θα αναφερθώ ιδίως στο κομμάτι το οποίο έχει να κάνει με τη λειτουργία μη κρατικών πανεπιστημίων στη χώρα μας ως παραρτήματα ξένων πανεπιστημίων.

Εδώ, λοιπόν, πρόκειται για μια ιδεολογική συζήτηση που έχει ξεκινήσει όλο αυτό το διάστημα και κατά βάση είναι η εμμονή της Αριστεράς, στην οποία δυστυχώς, κατά καιρούς και όταν ήμασταν στις μεγάλες μεταρρυθμίσεις προσχώρησε πλήρως και το ΠΑΣΟΚ, να μην αλλάξει το συγκεκριμένο άρθρο καθαρά με ιδεοληπτική προσέγγιση. Αυτή η ιδεοληπτική προσέγγιση αφορά στο οτιδήποτε είναι μη κρατικό ή ιδιωτικό είναι κακό και γι’ αυτόν τον λόγο, κατά βάση στην επιχειρηματολογία σας τα αριστερά κόμματα, διευρύνετε όλη αυτή η συζήτηση και σε άλλους τομείς, όπως είναι η υγεία, λόγου χάριν, όπως είναι η παιδεία πλην της τριτοβάθμιας εκπαίδευσης και αναφέρεστε στη λογική του δημόσιου χαρακτήρα αυτών των αγαθών. Εκεί γίνεται, λοιπόν, η βασική συζήτηση.

Ξεκινώ, λοιπόν, και λέω πως εγώ τυχαίνει να είμαι ένας άνθρωπος ο οποίος πήγε σε δημόσιο σχολείο, στο 1ο Λύκειο Παπάγου, σε δημόσιο πανεπιστήμιο, στη Νομική Αθηνών με πανελλήνιες εξετάσεις, έκανε μεταπτυχιακό σε δημόσιο πανεπιστήμιο στη Γερμανία στη Χαϊδελβέργη και διδακτορικό στο Καποδιστριακό. Άρα, στην πραγματικότητα δεν βίωσα ποτέ την ιδιωτική εκπαίδευση, όπως έχουν τη χαρά να βιώνουν όσοι ηγούνται των δικών σας αριστερών κομμάτων. Δεν είχα την τύχη να είμαι στο κολλέγιο, στη συνέχεια να πάω στην Αμερική σε μη κρατικά και να εργαστώ εκεί.

Αυτό, λοιπόν, που μας λέτε τώρα λίγο ή πολύ είναι ότι αυτό το οποίο έχει κάνει ο Αρχηγός σας δεν πρέπει να αναγνωρίζεται στην Ελλάδα.

**ΧΡΗΣΤΟΣ ΓΙΑΝΝΟΥΛΗΣ:** Ο Μητσοτάκης περιλαμβάνεται;

**ΑΘΑΝΑΣΙΟΣ ΠΛΕΥΡΗΣ:** Δηλαδή οι σπουδές τις οποίες έχει κάνει και για τις οποίες περηφανεύεται ότι συγκεκριμένος άνθρωπος δεν πρέπει να τις αναγνωρίζουμε.

Πάμε, λοιπόν, στο ιδεοληπτικό κομμάτι. Το ιδεοληπτικό κομμάτι είναι το εξής, γιατί άκουσα σήμερα και τον εισηγητή του ΠΑΣΟΚ να το λέει, τι έκανε η ιδιωτική υγεία. Μήπως βοήθησε τη δημόσια υγεία; Εσείς πιστεύετε ότι δεν πρέπει να υπάρχει ιδιωτική υγεία; Και αν το πιστεύετε, κύριοι του ΣΥΡΙΖΑ, της Αντιπολίτευσης ή του ΠΑΣΟΚ, για ποιον λόγο όσες φορές κυβερνήσατε δεν την καταργήσατε; Και για ποιον λόγο αντιθέτως χρησιμοποιείτε τον ΕΟΠΥΥ, λόγου χάριν, σε πλήρη συνεργασία με τις ιδιωτικές δομές; Έπαθε κάτι το δημόσιο σύστημα από τη λειτουργία ιδιωτικών θεραπευτηρίων, ιδιωτικών νοσοκομείων;

**ΧΡΗΣΤΟΣ ΓΙΑΝΝΟΥΛΗΣ:** Στην πανδημία πάρα πολλά!

**ΑΘΑΝΑΣΙΟΣ ΠΛΕΥΡΗΣ:** Αντιθέτως, έχοντας περάσει σαράντα χρόνια, ερχόμαστε σήμερα και λέμε ότι εμπιστευόμαστε το ΕΣΥ, όταν σαράντα χρόνια υπήρχαν ιδιωτικές δομές.

Μη βλέπετε φοβικά το ελληνικό πανεπιστήμιο. Πάντοτε η πρώτη επιλογή θα είναι αυτό το πανεπιστήμιο, διότι -για να πάμε και γενικότερα στην εκπαίδευση- σε αυτό το πανεπιστήμιο περνάνε και παιδιά που είναι σε ιδιωτικά σχολεία, που τα υποβαθμίζουμε και λέμε «ιδιωτικά σχολεία». Και αυτοί με πανελλήνιες περνάνε, μπαίνουν και τους συναντάμε. Και αργότερα από αυτό το δημόσιο πανεπιστήμιο πηγαίνουν Έλληνες για μεταπτυχιακά σε πανεπιστήμια στις ξένες χώρες και χαιρόμαστε και λέμε έχουμε αυτόν τον Έλληνα σε αυτό το πανεπιστήμιο, που εσείς θεωρείτε επικίνδυνο το να έρθουν εδώ πέρα για να κάνουν παράρτημα.

Χαιρόμαστε, δηλαδή, που ο Έλληνας βγήκε έξω και έκανε μεταπτυχιακό και διδακτορικό στην Οξφόρδη, στη Χαϊδελβέργη, στο Χάρβαρντ ή οπουδήποτε αλλού και σε οποιοδήποτε πανεπιστήμιο και αν ανοίξουμε μια κουβέντα σχετικά με το αν αυτά τα πανεπιστήμια μπορούν να έχουν ένα παράρτημα εδώ πέρα, τότε λέμε όχι, γιατί υποβαθμίζουμε το δημόσιο σύστημα.

Και προσέξτε τώρα σε τι λογικό τέλμα έρχεστε. Εγώ σας λέω ότι ο Υπουργός δεν έβαζε απολύτως καμμία προϋπόθεση, παρ’ όλο που μπαίνουν μια σειρά από προϋποθέσεις που είναι αυστηρές. Ποιο είναι το επιχείρημά σας, το οποίο και ακούω; Μα, θα μπαίνει κάποιος στην ιατρική με δεκαεννέα και με την ελάχιστη βάση μπορεί να μπαίνει με δώδεκα. Σας απαντώ, αν και δεν ισχύει κάτι τέτοιο, γιατί οι προϋποθέσεις και οι όροι που τίθενται για να μπει κάποιος σε ένα πανεπιστήμιο έχουν συγκεκριμένους κανόνες. Σήμερα δεν πηγαίνει κάποιος στο εξωτερικό για να κάνει ιατρική; Δεν υπάρχει μια διαδικασία του συγκεκριμένου πανεπιστημίου όσον αφορά στο πώς θα γίνει δεκτός; Πιστέψτε με, δεν υπάρχουν πανεπιστήμια πια, όπως υπήρχαν κυρίως στο ανατολικό μπλοκ, για να συνεννοηθούμε, τις προηγούμενες δεκαετίες όπου δεν υπήρχαν σαφή κριτήρια.

Αυτός, λοιπόν, που θα πάει σε κάποιο πανεπιστήμιο έξω και θα πληρώσει ενοίκιο και θα μείνει εκεί συνολικά και θα μπει με μια διαδικασία, θα γυρίσει εδώ, θα αναγνωρίσει το δίπλωμά του και θα εργάζεται. Άρα, και όσον αφορά την ιδεολογική προσέγγιση αυτού που λέτε, η πραγματικότητα σας έχει ξεπεράσει.

Εάν υπήρχε ένας μηχανισμός και λέγατε ότι δεν αναγνωρίζω κανένα πανεπιστήμιο, όποιος γιατρός έρχεται από οπουδήποτε έρχεται δεν αναγνωρίζω ότι είναι γιατρός και αναγνωρίζω μόνο τις ιατρικές που έχουμε στην Ελλάδα, θα υπήρχε μία συνέπεια.

Τι σας λέμε, λοιπόν, εμείς τώρα; Αυτός που ούτως ή άλλως μπορεί να πάει σε ένα πανεπιστήμιο εκτός Ελλάδας και να ζήσει εκεί πέρα και να γυρίσει και να του αναγνωρίσουμε όλη τη διαδικασία, για ποιον λόγο να μη μπορούμε να το δούμε αυτό στο πλαίσιο ότι στο ίδιο πανεπιστήμιο που θα πάει και θα τον αναγνωρίσουμε, θα μπορεί να υπάρχει ένα παράρτημα εδώ πέρα και να μη φύγει; Αυτό δεν μπορεί να μην το απαντήσετε. Οι καταστάσεις σας έχουν ξεπεράσει.

Σας ακούω να λέτε ότι θα έρθουν εδώ τα πανεπιστήμια της Κύπρου για να κάνουν παράρτημα. Γιατί τώρα δεν φεύγει κάποιος για να πάει στην Κύπρο, παίρνει το πτυχίο και έρχεται εδώ τα αναγνωρίζει και μετά εργάζεται;

Τι σας λέει ο Υπουργός και τώρα, αλλά και στις επιτροπές; Ότι στην πραγματικότητα εμείς φτιάχνουμε ένα συνολικό πλαίσιο ακριβώς για να μπορούν όλα αυτά τα ιδρύματα μη κερδοσκοπικού χαρακτήρα να λειτουργούν υπό την εποπτεία και υπό την παρακολούθηση του κράτους. Άρα, στο τέλος της ημέρας αν θες ακόμα και να ελέγξεις το επίπεδο σπουδών, πότε είναι πιο ασφαλές να το ελέγξεις; Όταν σου έρχεται απ’ έξω ένας τίτλος και κάνεις μία τυπική διαδικασία αναγνώρισης ή όταν εσύ έχεις βάλει τους κανόνες;

Συνεπώς και στο ιδεολογικό πλαίσιο δεν έχετε απολύτως κανένα έρεισμα, γιατί το δημόσιο σύστημα δεν έχει να φοβηθεί τίποτα από τη λειτουργία παραρτημάτων. Όμως, ακόμα κι αν υπήρχε ένα έρεισμα, η πραγματικότητα σας έχει ξεπεράσει.

Με αυτές, λοιπόν, τις σκέψεις και με μια σειρά άλλων διατάξεων, όπως πολύ σωστά είπε ο εισηγητής μας, που δείχνουν ακριβώς πώς ενισχύουμε το δημόσιο πανεπιστήμιο έμπρακτα και με χρηματοδότηση πολύ μεγαλύτερη από το 2019 που παραλάβαμε την κυβέρνηση, αλλά και με δράσεις και όρους που έχει αυτό το νομοσχέδιο όπως ανέπτυξε ο εισηγητής μας, θα πρέπει να ψηφίσουμε το συγκεκριμένο νομοσχέδιο.

Και, πραγματικά, μη φοβόσαστε τη δύναμη του Ελληνισμού και των πανεπιστημίων μας. Όπως πολύ σωστά είπε ο Υπουργός στην τοποθέτησή του, στη βιβλιοθήκη της Χαϊδελβέργης που είναι από το 1400 –από τον 14ο αιώνα βρίσκεται εκεί πέρα- υπάρχουν δύο επιγραφές ελληνικές. Τη μία την ανέφερε και λέει: «Το γράμμα αποκτείνει, το δε πνεύμα ζωοποιεί» και η δεύτερη είναι: «Η πηγή της σοφίας διά των βιβλίων ρέει».

Ο Ελληνισμός δεν φοβήθηκε ποτέ στο κομμάτι της παιδείας. Θίγεται από τις αγκυλώσεις σας. Δείτε την πραγματικότητα και δώστε στους Έλληνες παραπάνω εκπαιδευτικές ευκαιρίες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Επόμενος ομιλητής είναι ο κ. Υψηλάντης Βασίλειος - Νικόλαος, Βουλευτής της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Εκείνος θα μου έλεγε να μην πω καμμιά κουβέντα, «Μην πεις κουβέντα». Εγώ, όμως, είμαι υποχρεωμένος σήμερα να πω μια κουβέντα για την απώλεια ενός μεγάλου Έλληνα μουσουργού και τραγουδοποιού, του Δήμου Μούτση, ο οποίος σαφώς συνετέλεσε στο να φτιαχτεί το ηχητικό τοπίο της σύγχρονης Ελλάδας.

Αξιότιμε, κύριε Υπουργέ, κυρία Υφυπουργέ, αξιότιμες και αξιότιμοι συνάδελφοι Βουλευτές, το νομοσχέδιο το οποίο ψηφίζουμε έχει στη μεγαλύτερή του έκταση προβλέψεις για το δημόσιο πανεπιστήμιο, ενώ στο τέταρτο κομμάτι του, στο τέταρτο μέρος και συγκεκριμένα στα άρθρα 130 έως 155 ρυθμίζει την εγκατάσταση και τη λειτουργία στη χώρα μας παραρτημάτων μητρικών ιδρυμάτων υπό τη μορφή νομικών προσώπων πανεπιστημιακής εκπαίδευσης από αναγνωρισμένα ανώτατα εκπαιδευτικά ιδρύματα της αλλοδαπής.

Θα ήθελα να σταθώ ιδιαίτερα στο θέμα των παραρτημάτων των αλλοδαπών ΑΕΙ, το οποίο χωρίς καμμία αμφιβολία ικανοποιεί ένα πάγιο και διαχρονικό αίτημα της πλειοψηφίας του ελληνικού λαού. Οι απαντήσεις, μάλιστα, στα ερωτήματα που τίθενται αντικατοπτρίζουν και την πραγματική φιλοσοφία των προτεινόμενων διατάξεων. Ποιος από εμάς εδώ μέσα επιθυμεί να συνεχιστεί η φυγή Ελλήνων φοιτητών για σπουδές στο εξωτερικό; Ποιος θέλει να συνεχιστεί η διασπορά Ελλήνων επιστημόνων υψηλών ικανοτήτων λόγω των περιορισμένων ευκαιριών για επαγγελματική και ακαδημαϊκή καριέρα στην Ελλάδα, το λεγόμενο «brain drain»; Θέλουμε να συνεχίσουμε ως κράτος να έχουμε απώλεια κεφαλαίων και οικονομικών συναλλαγών, γνωρίζοντας ότι η πηγή αυτή έχει σοβαρότατες κοινωνικοοικονομικές συνέπειες τόσο σε επίπεδο οικογενείας, όσο και από τη σκοπιά του γενικού δημοσιονομικού συμφέροντος;

Οι απαντήσεις είναι προφανείς και υπηρετούν κατά τον βέλτιστο τρόπο, θα έλεγα, με την πρόβλεψη λειτουργίας αυτών των παραρτημάτων των αλλοδαπών ΑΕΙ.

Όμως, εκτός από την κοινωνικοπολιτική δικαιολόγηση των διατάξεων, το θέμα αντιμετωπίζεται θετικά τόσο από το πρίσμα της Ευρωπαϊκής Ένωσης, όσο και από συνταγματικής σκοπιάς.

Στα άρθρα 49 και επόμενα της συνθήκης για τη λειτουργία της Ευρωπαϊκής Ένωσης κατοχυρώνεται η ελευθερία κυκλοφορίας προσώπων και εγκατάστασης στην Ευρώπη ως αρχή και αξία του ευρωπαϊκού πολιτισμού και των δικαιωμάτων του ανθρώπου. Στον Χάρτη δε των Θεμελιωδών Δικαιωμάτων της Ευρωπαϊκής Ένωσης προβλέπεται η ελευθερία ίδρυσης εκπαιδευτικών ιδρυμάτων με την παράγραφο 3 του άρθρου 14, η επιχειρηματική με το άρθρο 16 και η ακαδημαϊκή ελευθερία με το άρθρο 13.

Προφανώς και η χώρα μας ως μέλος της Ευρωπαϊκής Ένωσης με τις διατάξεις για την εγκατάσταση και λειτουργία των αλλοδαπών νομικών προσώπων πανεπιστημιακής εκπαίδευσης εναρμονίζεται πλήρως με τις ανωτέρω αρχές και κατ’ αυτόν τον τρόπο με το θεσπιζόμενο νομοθετικό πλαίσιο γίνεται εφαρμογή Ενωσιακού Δικαίου κατά την έννοια της παραγράφου 1 του άρθρου 51 του Χάρτη Θεμελιωδών Δικαιωμάτων. Ποιος, άλλωστε, υπέρμαχος του δημοκρατικού μας πολιτεύματος θα μπορούσε να βάλει ανάχωμα στην ελευθερία ίδρυσης εκπαιδευτικών ιδρυμάτων και κατ’ επέκταση στην επιχειρηματική και ακαδημαϊκή ελευθερία;

Το Σύνταγμα, ο καταστατικός χάρτης της χώρας μας, δεν αποτελεί τροχοπέδη στις προτεινόμενες διατάξεις, αλλά αντιθέτως, σύμφωνα και με τη γνώμη διακεκριμένων καθηγητών του συνταγματικού δικαίου όπως οι κύριοι Αλιβιζάτος, Μανιτάκης -ο καθηγητής μου- και Ευάγγελος Βενιζέλος που υποστηρίζουν ότι η νομοθέτηση αυτή δεν αντιμάχεται τις σχετικές συνταγματικές επιταγές οι οποίες ερμηνεύονται και εφαρμόζονται υπό το πρίσμα του Ενωσιακού Δικαίου. Άλλωστε, το Σύνταγμα είναι ένα απολιθωμένο νομοθετικό κείμενο; Δεν είναι ο υπέρτερος νόμος που, ακριβώς λόγω της αυξημένης ισχύος και δεσμευτικότητας που έχει, πρέπει να ερμηνεύεται δυναμικά, αντιλαμβανόμενοι όλοι τα προβλήματα που ενδέχεται να δημιουργήσει μια άκαμπτη απολυτότητα ερμηνείας των συνταγματικών διατάξεων σε μελλοντικές περιόδους, όπως οι αντιλήψεις στην κοινωνία θα έχουν αλλάξει από την εποχή της αρχικής συνταγματικής μεταρρύθμισης;

Σε έναν κόσμο που συνεχώς αλλάζει και οι πολίτες μετακινούνται ανά τον κόσμο με ρυθμό που δεν θα μπορούσε να το φανταστεί κάποιος στο παρελθόν, με το θεσπιζόμενο πλαίσιο ρυθμίζεται μια κατάσταση με αμιγώς διασυνοριακό σύνδεσμο, τη σύνδεση δηλαδή, του μητρικού ιδρύματος με το παράρτημα με τη μορφή του νομικού προσώπου πανεπιστημιακής εκπαίδευσης.

Σε κάθε περίπτωση, ακόμα και με τη γραμματική ερμηνεία της παραγράφου 8 του άρθρου 16, δεν θίγεται η απαγόρευση ίδρυσης μη κρατικών πανεπιστημίων την οποία επιτάσσει το Σύνταγμα, καθώς δεν νομοθετείται σύσταση ανώτατου εκπαιδευτικού ιδρύματος από ιδιώτες, αλλά εγκατάσταση και λειτουργία παραρτημάτων υφιστάμενων πανεπιστημίων αλλοδαπών, η οποία δεν καταργεί τον πυρήνα της δωρεάν παιδείας της παραγράφου 4 υπό τη μορφή νομικών προσώπων δημοσίου δικαίου, αφού δεν επηρεάζεται καθόλου το δικαίωμα της δωρεάν παιδείας στην τριτοβάθμια εκπαίδευση.

Κυρίες και κύριοι συνάδελφοι, με το υπό ψήφιση νομοσχέδιο ενισχύεται ο καλός εννοούμενος ανταγωνισμός στην ανώτατη εκπαίδευση, διευρύνονται οι επιλογές των Ελλήνων μαθητών και φοιτητών, καθιστώντας τη χώρα σημαντικό εκπαιδευτικό προορισμό και αποτελώντας επιπροσθέτως μοχλό ανάπτυξης της ελληνικής οικονομίας.

Ταυτόχρονα, επιδιώκεται η ανάσχεση της τάσης εκπατρισμού των νέων για σπουδές στο εξωτερικό. Ως πολιτικοί είμαστε στα έδρανα της Βουλής -και δεν πρέπει να το ξεχνάμε- για να υπηρετούμε και να προάγουμε τη δημοκρατία σε κάθε έκφανση της ζωής κι η δημοκρατία δυναμώνει μόνο μέσα από την πολυφωνία, η οποία πολυφωνία επαφίεται κατ’ εξοχήν μέσα σε χώρους εκπαίδευσης. Το αν ο χώρος αυτός είναι ιδιωτικός ή δημόσιος, είναι σαν να βλέπουμε το δέντρο και να χάνουμε το δάσος.

Κλείνοντας, θα ήθελα, κύριε Υπουργέ, να ζητήσω την περαιτέρω ενίσχυση και ενθάρρυνση λειτουργίας του Πανεπιστημίου Αιγαίου. Θα ήθελα να σας παρακαλέσω να εξεταστεί. Η θέσπιση του ακαδημαϊκού ισοδύναμου, οι ιδιαίτερες συνθήκες των νησιωτικών περιοχών, η υψηλή τουριστική ένταση, όπως επίσης και το αυξημένο κόστος διαβίωσης καθιστούν απαραίτητη την εφαρμογή μιας τέτοιας πολιτικής, για να διασφαλιστεί ισότιμη πρόσβαση στην εκπαίδευση και η προσέλκυση υψηλού επιπέδου εκπαιδευτικού προσωπικού.

Θα ήθελα, επίσης, να καταθέσω και την εμπειρία μου από τη λειτουργία όχι ενός ΑΕΙ, αλλά μιας ακαδημίας που έχουμε στη Ρόδο, του ναυτικού δικαίου και του δικαίου της θάλασσας. Είναι μια ακαδημαϊκή εμπειρία που εδώ και πολλά χρόνια λειτουργεί στη Ρόδο και στηρίζεται από το Διεθνές Δικαστήριο για το δίκαιο της θάλασσας και από τρία μεγάλα κράτη, τις Ηνωμένες Πολιτείες της Αμερικής, τη Γερμανία και την Ολλανδία με διαπρεπείς ακαδημαϊκούς.

Με αυτές τις σκέψεις, κύριε Υπουργέ και κυρία Υφυπουργέ, θέλω να σας συγχαρώ για την πρόταση αυτή, η οποία λύνει επιτέλους τα χέρια και δίνει μια πραγματική ώθηση στους νέους αυτής της χώρας και για την επιλογή, αλλά και για την πρόοδο. Εμείς θα συνεχίσουμε να υπηρετούμε αυτές τις αρχές. Ας αφήσουμε τη σημερινή Αντιπολίτευση εκεί που είναι, με τις ιδεοληψίες και με τα οδοφράγματα τα οποία στήνει για την πρόοδο σε αυτή τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, σας παρακαλώ, κύριε συνάδελφε.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κλείνω, κύριε Πρόεδρε.

Αυτή εδώ η λαϊκιστική ακροδεξιά, σύμφωνα με τις δικές μας αρχές, θα πολεμηθεί και θα αποδειχθεί και στις Ευρωεκλογές οι οποίες έρχονται, ότι δεν είναι σε θέση να εξυπηρετήσουν τις μεγάλες αξίες της δημοκρατίας και της προόδου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υψηλάντη.

Καλείται στο Βήμα η κ. Σκόνδρα Ασημίνα, Βουλευτής της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Σας ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, αγαπητοί συνάδελφοι, η Νέα Δημοκρατία με την Κυβέρνηση Μητσοτάκη έχει κάνει γνωστό έγκαιρα και στους πάντες τον κεντρικό της στόχο, την πραγματοποίηση, δηλαδή, τολμηρών μεταρρυθμίσεων που θα βελτιώσουν τη ζωή των συμπολιτών μας στα πιο κρίσιμα πεδία, όπως στην υγεία, στην οικονομία, την ασφάλεια, τα εισοδήματα, την παιδεία, την εκπαίδευση.

Μέσα σε αυτές τις προτεραιότητες συμπεριλαμβάνονται καίριες και διαδοχικές ρυθμίσεις στην εκπαίδευση, τις οποίες επιχειρεί, εν γένει, το Υπουργείο Παιδείας, εκσυγχρονίζοντας και αναβαθμίζοντας, συγχρόνως, όλες τις εκπαιδευτικές βαθμίδες κατά τα ευρωπαϊκά και διεθνή πρότυπα. Επιλέγουμε, δηλαδή, να στρέφουμε το βλέμμα μας προς την Ευρώπη, όταν εσείς, κυρίες και κύριοι της Αντιπολίτευσης, εξακολουθείτε να αλληθωρίζετε στα ευρωπαϊκά πρότυπα.

Το νομοσχέδιο που συζητάμε έρχεται ως επιστέγασμα μιας συζήτησης που κρατά σαράντα με πενήντα χρόνια τώρα. Πόσο θα έπρεπε ακόμη; Συνιστά δε, αναγκαία και λογική συνέχεια όσων νόμων έχουν ψηφιστεί για τη συνολική αναβάθμιση των πανεπιστημίων της χώρας μας.

Η Κυβέρνησή μας έχει το θάρρος να πράττει το χρέος της, να συγκρούεται με τον καταστροφικό λαϊκισμό και τους εκπροσώπους του, διαμορφώνοντας τις κατάλληλες συνθήκες για σύγχρονα και αναβαθμισμένα εκπαιδευτικά ιδρύματα του αύριο.

Για να ακριβολογούμε, αυτό που κάνουμε στην πράξη με το παρόν σχέδιο νόμου, είναι να ανοίγουμε τον δρόμο για τη δημιουργία στη χώρα μας μη κρατικών και μη κερδοσκοπικών παραρτημάτων πανεπιστημίων του εξωτερικού, όπως αυτό συμβαίνει ήδη και από χρόνια με κολέγια και άλλες εκπαιδευτικές δομές και πάντα, με αυστηρά κριτήρια και συνεχή έλεγχο και εποπτεία από το κράτος.

Ένα σαθρό και υποκριτικό επιχείρημα που χρησιμοποιήθηκε κατά την κοινοβουλευτική συζήτηση, είναι ότι ο νόμος αυτός είναι ταξικός και θα ευνοεί τους πλουσίους. Πόσοι και πόσες από εσάς που το ισχυρίζεστε, συνάδελφοι, σπουδάσατε ή στέλνετε τα παιδιά σας για σπουδές στο εξωτερικό; Άλλωστε, αυτές οι χιλιάδες των σπουδαστών που φεύγουν σε άλλες χώρες επιλέγοντας τη σχολή που επιθυμούν είναι όλοι πλούσιοι; Όχι, σας διαβεβαιώ. Όμως, οι γονείς είτε μπορούν είτε με θυσίες, δεν θέλουν να στερήσουν το όνειρο από τα παιδιά τους και προσπαθούν να ανταποκριθούν στο κόστος αυτό.

Και εδώ γεννάται το άλλο ερώτημα. Έχετε αναλογιστεί πόσο είναι το συνάλλαγμα που φεύγει εκτός Ελλάδας; Πόσα χρήματα στερείται η ελληνική οικονομία; Από εδώ και στο εξής, λοιπόν, δίνεται η δυνατότητα στα Ελληνόπουλα να παραμένουν στην πατρίδα τους και να φοιτούν σε παραρτήματα πανεπιστημίων διεθνούς εμβέλειας και συγχρόνως, οι οικογένειές τους να μη βρίσκονται στην ανάγκη να ξοδεύουν υπέρογκα ποσά.

Προσέξτε, η επιλογή αυτή θα υπάρχει παράλληλα με την επιλογή των κρατικών ΑΕΙ. Δεν επηρεάζεται καθόλου το δικαίωμα της φοίτησης στα πανεπιστήμια της χώρας μας και φυσικά, δεν καταλύεται ο πυρήνας της δωρεάν παιδείας.

Κυρίες και κύριοι συνάδελφοι, αντιθέτως, με το παρόν νομοσχέδιο στηρίζονται και ενισχύονται τα δημόσια πανεπιστήμια. Και πώς επιτυγχάνεται αυτό; Με τη χρηματοδότησή τους, όχι μόνο από τον κρατικό προϋπολογισμό, αλλά και από το Πρόγραμμα Δημοσίων Επενδύσεων, το ΕΣΠΑ, το Ταμείο Ανάκαμψης. Για να έχουμε δε, μια τάξη μεγέθους, φέτος η χρηματοδότηση των ΑΕΙ είναι διπλάσια αυτής του 2018. Πέραν, όμως, της χρηματοδότησης υπάρχει πρόβλεψη και για τη στέγη των φοιτητών μας. Αφ’ ενός δίνεται το επίδομα φοιτητικής στέγης και σίτισης, το οποίο μάλιστα αυξάνεται από δύο σε δυόμιση χιλιάδες ευρώ, αφετέρου, ξεκίνησε το πρόγραμμα για δέκα χιλιάδες νέες θέσεις σε φοιτητικές εστίες.

Κυρίες και κύριοι συνάδελφοι, όταν ο ΣΥΡΙΖΑ υποσχόταν σε όλους ένα πτυχίο, ασχέτως αν το πτυχίο αυτό θα είχε αντίκρισμα στην αγορά εργασίας, εμείς αναβαθμίζαμε και εξακολουθούμε να αναβαθμίζουμε τις σπουδές στα πανεπιστήμια, δίνοντας αξία στα πτυχία των νέων και δημιουργώντας εναλλακτικές επιλογές σύγχρονης εκπαίδευσης.

Εσείς, κυρίες και κύριοι της Αντιπολίτευσης, επιλέγετε να οδηγείτε τους νέους σε αδιέξοδο, με την ελεύθερη εισαγωγή τους στα πανεπιστήμια χωρίς ελάχιστη βάση εισαγωγής, τάζοντάς τους μάλιστα, ακόμα και αναδρομική εισαγωγή στα ΑΕΙ, ενώ εμείς επιλέγουμε να τους δίνουμε διέξοδο επιλογής στην ανώτατη εκπαίδευση, σε αναβαθμισμένα ελληνικά πανεπιστήμια, αλλά και σε παραρτήματα διεθνώς αναγνωρισμένων πανεπιστημίων, όπου ο κάθε φοιτητής ελεύθερα επιλέξει. Επιδιώκουμε τη συνολική αναβάθμιση των σπουδών στην τριτοβάθμια εκπαίδευση, τη βελτίωση του ακαδημαϊκού περιβάλλοντος, την εξασφάλιση στοχευμένων και ποιοτικών επιλογών για τους φοιτητές μας.

Είναι επιλογή μας να δημιουργήσουμε τις προϋποθέσεις, ώστε η νέα γενιά να παραμείνει στη χώρα μας, να σπουδάζει, να εργάζεται, να προοδεύει. Είναι, επίσης, αναγκαία συνθήκη και απαίτηση των σπουδαστών, αλλά και ολόκληρης της κοινωνίας, η αποκατάσταση του δημόσιου πανεπιστημίου ως χώρου ελευθερίας και ανταλλαγής ιδεών και απόψεων, όπου θα επικρατεί η ελεύθερη έκφραση γνώμης και όχι η βία και ο εκφοβισμός, όπως επιβλήθηκε εδώ και δεκαετίες από εκείνους που δεν μπορούν να επικρατήσουν με τη δύναμη των επιχειρημάτων τους.

Καταργήσαμε το άσυλο για να γίνει πράξη το αυτονόητο, να αποφοιτούν στην ώρα τους οι φοιτητές, να κάνουν τα μεταπτυχιακά τους, να μπουν στην αγορά εργασίας. Δεν μπορεί οι σπουδαστές μας και οι οικογένειές τους να είναι όμηροι μειοψηφιών, στο όνομα δήθεν της ελευθερίας και της δημοκρατίας. Στη δημοκρατία τα δικαιώματα του ενός σταματούν εκεί που καταπατώνται τα δικαιώματα του άλλου.

Επιδιώκουμε, όμως, κυρίες και κύριοι συνάδελφοι, και μεγαλύτερη αυτονομία για τα πανεπιστήμιά μας. Αναβαθμίζεται, επίσης, το Ανοιχτό Πανεπιστήμιο και αυτονομείται από το Υπουργείο Παιδείας, εξασφαλίζοντας αυτοτέλεια και χαρακτήρα αυτοδιοίκητου. Αναπτύσσουμε το Δημοκρίτειο Πανεπιστήμιο Θράκης, καθιστώντας το, τρίτο πανεπιστήμιο στην επικράτεια, λόγω της στρατηγικής του θέσης.

Και εδώ, κύριε Υπουργέ, θα ήθελα να σας ζητήσω να δοθεί και η δέουσα προσοχή στη Θεσσαλία, τόσο με κινητροδότηση των παραρτημάτων των ξένων πανεπιστημίων, αλλά και με την ενίσχυση του δικού μας Πανεπιστημίου Θεσσαλίας, λόγω των ιδιαίτερων προβλημάτων που προέκυψαν και που αντιμετωπίζουν εκεί κάτοικοι και παιδιά, φοιτητές και υποψήφιοι σπουδαστές, από τον «Ιανό» και φυσικά από τον «Ντάνιελ».

Γενικότερα, όμως, υπάρχει κάποιος που να διαφωνεί με την ενδυνάμωση των περιφερειακών ΑΕΙ; Γιατί το εθνικό μας συμφέρον επιτάσσει την ενδυνάμωση των περιφερειακών τμημάτων στη βάση της περιφερειακής ανάπτυξης και του υγιούς ανταγωνισμού.

Επίσης, το εθνικό μας συμφέρον είναι η Ελλάδα να γίνει περιφερειακό κέντρο εκπαίδευσης και να κρατήσει τους φοιτητές και τους καθηγητές μας στη χώρα τους. Είναι, τουλάχιστον, υποκριτικό να ασκείται κριτική για brain drain, όταν αρνείστε πεισματικά να ανοίξουμε τα εκπαιδευτικά μας σύνορα. Mε τη μακρά μας άλλωστε ιστορία στα γράμματα, τις επιστήμες, τις τέχνες, τη φιλοσοφία η πατρίδα μας μπορεί να ξαναβρεί την αίγλη της την ακαδημαϊκή και να καταστεί πόλος έλξης χιλιάδων φοιτητών ξένων χωρών.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη, αφού εξάλειψε το φαινόμενο των «αιώνιων» φοιτητών, που αποτελούσε μέχρι πρότινος προνόμιο της Ελλάδας και μόνο, αφού καταπολεμά την παραβατικότητα και την ανομία εντός και εκτός πανεπιστημιακών χώρων, έρχεται σήμερα να αναβαθμίσει και να απελευθερώσει την τριτοβάθμια εκπαίδευση.

Τολμά και σπάει χρόνιες παθογένειες που κράτησαν καθηλωμένη την πατρίδα μας. Μια από τις εμβληματικές παθογένειες που αναδεικνύει και ιδεολογική ομηρία του πολιτικού συστήματος είναι και το ιδιότυπο μονοπώλιο της ανώτατης εκπαίδευσης αποκλειστικά και μόνο από το κράτος.

Τολμά και κάνει αναγκαίες μεταρρυθμίσεις προς όφελος της εκπαίδευσης, της διά βίου μάθησης και κατά συνέπεια προς όφελος της αγοράς εργασίας, κυρίως προς όφελος των παιδιών μας, των νέων μας, που επενδύουν στη μόρφωσή τους, στο εργασιακό τους μέλλον και σε μια καλύτερη ζωή.

Κύριε Υπουργέ, κυρία Υφυπουργέ, συγχαρητήρια για το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σκόνδρα.

Τον λόγο έχει η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, νομίζω ότι όλοι σε αυτή την Αίθουσα συμφωνούμε ότι οι μεταρρυθμίσεις είναι η σημαντικότερη δύναμη προς τα εμπρός. Η Κυβέρνησή μας δεσμεύτηκε από την πρώτη ημέρα ότι θα προχωρήσει σε όλες αυτές τις κομβικές μεταρρυθμίσεις που χρειάζονται για να αλλάξει η Ελλάδα και να ευθυγραμμιστούμε πλήρως με τον ευρωπαϊκό μέσο όρο. Το πιστεύουμε, το σχεδιάζουμε και το κάνουμε πράξη. Γι’ αυτόν ακριβώς τον λόγο θεωρώ ότι το υπό συζήτηση νομοσχέδιο αποτελεί μία από τις σημαντικότερες νομοθετικές πρωτοβουλίες της Κυβέρνησης διότι επιδιώκει να θέσει στο περιθώριο ιδεοληψίες, προκαταλήψεις, εμμονές και πρακτικές τις οποίες η σύγχρονη πραγματικότητα αντιμετωπίζει ήδη ως αναχρονιστικές και ασύμβατες με τις ανάγκες της ελληνικής κοινωνίας.

Σκοπός του σχεδίου νόμου είναι η αύξηση των εκπαιδευτικών ευκαιριών, η προσέλκυση αλλοδαπών φοιτητών, νέων Ελλήνων ακαδημαϊκών, ο επαναπατρισμός τους από το εξωτερικό και, φυσικά, η εναρμόνιση του νομικού πλαισίου της ανώτατης εκπαίδευσης με το Ευρωπαϊκό πρωτογενές Δίκαιο. Συγχρόνως, προβλέπεται η ενίσχυση του δημοσίου πανεπιστημίου, η αύξηση της χρηματοδότησης αυτού και των πηγών της, καθώς και η αναβάθμιση του Δημοκριτείου Πανεπιστημίου Θράκης σε τρίτο μεγαλύτερο ακαδημαϊκό ίδρυμα της χώρας, στοιχείο πολύ σημαντικό για λόγους γεωγραφίας και ιστορίας.

Το νομοσχέδιο περιλαμβάνει διακόσια πέντε άρθρα από τα οποία τα εκατόν εβδομήντα εννέα, δηλαδή το 88% του νομοσχεδίου, αναφέρονται στην ενίσχυση και τη βελτίωση της λειτουργίας των δημοσίων πανεπιστημίων και τα υπόλοιπα είκοσι έξι στην εγκατάσταση και λειτουργία παραρτημάτων αλλοδαπών πανεπιστημιακών ιδρυμάτων στη χώρα μας.

Γιατί, λοιπόν, τόσες αντιδράσεις; Γιατί η Αντιπολίτευση διαμαρτύρεται; Το γεγονός ότι σύσσωμη η Αντιπολίτευση διαμαρτύρεται εντός και εκτός Βουλής μόνο για είκοσι έξι άρθρα του νομοσχεδίου, αδιαφορώντας πλήρως ή υποβαθμίζοντας το περιεχόμενο και τους στόχους στους οποίους αποβλέπουν τα υπόλοιπα εκατόν είκοσι εννέα άρθρα αποκαλύπτει τις σκοπιμότητες που εξυπηρετεί η αντίδραση αυτή ή ακόμα πως η μικροπολιτική και ο λαϊκισμός αποτελούν το βασικό εργαλείο αυτής της πολιτικής.

Το γεγονός επίσης ότι οι εκτός Βουλής διαμαρτυρίες, μεταξύ των οποίων πολλές, αν όχι οι περισσότερες, προέρχονται από ομάδες που ουδεμία σχέση έχουν με την εκπαίδευση και πολύ περισσότερο από ομάδες που αγνοούν το περιεχόμενο και τις συγκεκριμένες διατάξεις του νομοσχεδίου και απλώς συμπλέουν με την Αντιπολίτευση, επιβεβαιώνει τις μικροκομματικές σκοπιμότητες που όλες αυτές οι κινητοποιήσεις εξυπηρετούν και έχουν δύο στόχους: αφ’ ενός να διαιωνίζουν τις χρόνιες ιδεολογικές αγκυλώσεις της Αριστεράς η οποία στον 21ο αιώνα εξακολουθεί ακόμη να επιμένει στους ξεπερασμένους δογματισμούς της υπέρ του κρατισμού και υπέρ μιας ανώτατης εκπαίδευσης που είναι απλά ένα αναχρονιστικό ιδεολογικό εργαστήριο του χθες χωρίς μέλλον και αφ’ ετέρου εξυπηρετούν τη μόνιμη αντιδραστική στάση της Αντιπολίτευσης που μοναδικό στόχο έχει την παρεμπόδιση του κυβερνητικού έργου, την αποφυγή των μεταρρυθμίσεων και την εγκατάλειψη κάθε προσπάθειας για την έξοδο της χώρας μας από τη στασιμότητα και την οπισθοδρόμηση.

Τι θέλει, λοιπόν, τελικά; Για πόσο ακόμη θα εγκλωβίζει την κοινωνία στο παρωχημένο χθες; Η συντριπτική πλειοψηφία της κοινωνίας, όπως αποδεικνύουν περίτρανα όλες οι σχετικές δημοσκοπήσεις, τάσσεται υπέρ του νομοσχεδίου. Ακόμα και η πλειοψηφία των ψηφοφόρων των κομμάτων της Αντιπολίτευσης υποστηρίζει την κατάργηση του κρατισμού στα πανεπιστήμια.

Τέλος, ενδιαφέρον προκαλεί ότι κατά του νομοσχεδίου στρέφονται σε μια αγαστή, αλλά όχι ασυνήθιστη συνεργασία η ακροδεξιά και η εξωκοινοβουλευτική Αριστερά, οι γνωστοί-άγνωστοι, αυτοαποκαλούμενοι «αντιεξουσιαστές», χωρίς ουσιαστικά επιχειρήματα κατά του νομοσχεδίου.

Μήπως, λοιπόν, όλα τα παραπάνω αναδεικνύουν την αδυναμία της Αντιπολίτευσης να αντιμετωπίσει την πραγματικότητα με μια ξεκάθαρη ματιά και σύγχρονη σκέψη;

Μήπως, τελικά, με αυτή τη στάση της υποστηρίζει και στηρίζει όλους αυτούς που επιθυμούν απλά την αναστάτωση;

Ακόμα, όμως, κι αν αυτή η στάση είναι λίγο ως πολύ αναμενόμενη η άρνηση του ΠΑΣΟΚ να αποδεχθεί τις σύγχρονες προκλήσεις και τις ανάγκες της ελληνικής κοινωνίας προκαλεί κατάπληξη. Ας μου επιτραπεί να πω ότι η στάση αυτή, όπως, μάλιστα, εκδηλώνεται ταυτισμένη πλήρως με τη λογική του ΣΥΡΙΖΑ, κάθε άλλο παρά δικαιολογεί την εμφανιζόμενη ως σοσιαλδημοκρατική ιδεολογία, έτσι όπως την αντιλαμβάνονται τα αντίστοιχα κόμματα της ευρωπαϊκής οικογένειας στην οποία το ίδιο θέλει να ανήκει.

Το Συμβούλιο της Επικρατείας με τις υπ’ αριθμόν 178/2023 και 179/2023 αποφάσεις της ολομέλειάς του αναφερόμενο στη διαπίστωση της αντίθεσης προς τους κανόνες του ν.3328/2005 που δεν επιτρέπει την αναγνώριση των τίτλων σπουδών που χορηγούνται στο πλαίσιο συμφωνίας δικαιόχρησης, έκρινε ότι η νομοθεσία των κρατών-μελών, η εσωτερική μας δηλαδή νομοθεσία, δεν μπορεί να παρακωλύει σοβαρά την ελεύθερη παροχή υπηρεσιών στην ελληνική επικράτεια από πανεπιστήμια της αλλοδαπής. Επομένως με αυτές τις αποφάσεις του προδιέγραψε μπορούμε να πούμε το νομοθετικό πλαίσιο μέσα στο οποίο κινείται και το υπό συζήτηση νομοσχέδιο έτσι ώστε επιτέλους να αποτελέσει παρελθόν, μια αναχρονιστική νομοθετική πρόνοια, που σε άλλες εποχές και υπό άλλες συνθήκες ρύθμιζε ζητήματα για τα οποία πλέον έχουν διαμορφωθεί άλλες αντιλήψεις υπό το κράτος των αναγκών και των απαιτήσεων των σύγχρονων κοινωνιών.

Κυρίες και κύριοι συνάδελφοι, δεν έχουμε χρόνο για πισωγυρίσματα. Τώρα είναι η ώρα των προτάσεων, του διαλόγου, της συναίνεσης, των λύσεων. Οι διατάξεις του σχεδίου νόμου περί μη κρατικών πανεπιστημίων δεν έχουν σκοπό να διαρρήξουν ή να παραβιάσουν τη διάταξη του άρθρου 16 του Συντάγματος, καθώς αφορούν ουσιαστικά την αδειοδότηση της λειτουργίας παραρτημάτων αλλοδαπών πανεπιστημίων τα οποία σήμερα ήδη με το υπάρχον καθεστώς παρέχουν διπλώματα που αναγνωρίζει ο ΔΟΑΤΑΠ, καθώς και τα αντίστοιχα επαγγελματικά δικαιώματα.

Κλείνοντας, θέλω απλώς να καταδείξω τη σοβαρότητα με την οποία η Κυβέρνηση θεσμοθετεί τη συγκεκριμένη καινοτομία αναφέροντας μόνο τις προϋποθέσεις, η πλήρωση των οποίων απαιτείται για κάθε ιδρυόμενο νομικό πρόσωπο πανεπιστημιακής εκπαίδευσης και οι οποίες ελέγχονται από την Εθνική Αρχή Ανώτατης Εκπαίδευσης. Και μόνο οι ασφαλιστικές αυτές δικλίδες που τίθενται στο νομοσχέδιο, αποδεικνύουν την ώριμη σκέψη με την οποία νομοθετεί εν προκειμένω η Κυβέρνηση. Ταυτόχρονα, όμως, αποδεικνύουν και την αδυναμία της Αντιπολίτευσης να συνεργαστεί εποικοδομητικά για μια μεταρρύθμιση, την οποία επιβάλλει πλέον η ωριμότητα της ελληνικής κοινωνίας. Ακόμη και τώρα, στο «παρά πέντε», μπορείτε να ξεπεράσετε τον εαυτό σας και να γίνετε μέρος του αύριο, του μέλλοντος της Ελλάδας και της Ευρώπης, της σύγχρονης πατρίδας που όλοι θέλουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Βολουδάκη.

Καλείται στο Βήμα η Υφυπουργός Παιδείας κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για την Κυβέρνηση της Νέας Δημοκρατίας και για τον Πρωθυπουργό Κυριάκο Μητσοτάκη αποτελεί κορυφαία προτεραιότητα και κορυφαία προεκλογική δέσμευση το νομοσχέδιο για το δημόσιο πανεπιστήμιο και την ίδρυση ενός ισχυρού πανεπιστημιακού χώρου στην Ελλάδα. Και γι’ αυτή τη δέσμευση, που δημιουργεί και το αντίστοιχο πολιτικό χρέος, εμείς μιλάμε με πράξεις, με εγγυήσεις, με ευθύνη.

Είναι η ώρα να αντιμετωπίσουμε τις αναχρονιστικές απόψεις που εγκαταστάθηκαν στη νοοτροπία και στη διοικητική λειτουργία και αποτέλεσαν τροχοπέδη στην εξέλιξη του δημόσιου πανεπιστημίου. Αλλά είναι και ώρα να υποδεχθούμε την εγκατάσταση και τη λειτουργία μη κρατικών, μη κερδοσκοπικών παραρτημάτων ξένων πανεπιστημίων στην Ελλάδα και να αντιμετωπίσουμε το εκπαιδευτικό οξύμωρο της χώρας μας που αρνείται και αφορίζει την παγκόσμια αποδεδειγμένα ως ενδεδειγμένη πρακτική.

Από την τροχοπέδη στο οξύμωρο η πορεία της τριτοβάθμιας εκπαίδευσης στη χώρα μας περνά μέσα από χίλια κύματα ατελέσφορων διαβουλεύσεων, ημιτελών μεταρρυθμίσεων, ατελών προτάσεων, για να φτάσουμε το 2024 να διεκδικούμε τα αυτονόητα. Ως μέλη της Κυβέρνησης της Νέας Δημοκρατίας από την πρώτη θητεία της πήραμε τη σκυτάλη ή μάλλον σηκώσαμε την παρατημένη σκυτάλη από το έδαφος και τη δώσαμε στο ελληνικό πανεπιστήμιο για να τρέξει προς την αναβάθμισή του απαλλαγμένο από τη σκόνη του αναχρονιστικού πλαισίου.

Η Κυβέρνηση του Κυριάκου Μητσοτάκη διεκδικεί για το δημόσιο πανεπιστήμιο, μέσα από το σχέδιο του Υπουργείου μας, την ισχυροποίηση, την εξωστρέφεια, τη διεθνοποίηση, αυτή που ο ανώτατος θεσμός στερήθηκε. Και αυτό γιατί οι κυβερνήσεις ή φοβήθηκαν ή αρνήθηκαν ή και αποποιήθηκαν την ευθύνη. Το νομοσχέδιο για την ανώτατη εκπαίδευση είναι μια μεγάλη, μια ιστορική μεταρρύθμιση και το ξέρουμε όλες και όλοι. Είμαι σίγουρη ότι μελετώντας τα άρθρα του το συνειδητοποιήσατε και εσείς, τουλάχιστον όσοι δεν έχετε παραμορφωτική και εγκλειστική ιδεολογία. Κατανοήσατε ότι βρισκόμαστε προ των πυλών μιας κρίσιμης ευθύνης που δεν παίρνει άλλη αναβολή και δεν υπάρχει χρόνος για χάσιμο.

Καταθέτουμε την εμπιστοσύνη μας στον πανεπιστημιακό χώρο, δυναμώνουμε την προοπτική του και δεν καταθέτουμε τα όπλα μπροστά στο μέλλον των παιδιών μας. Στηρίζουμε τα δημόσια πανεπιστήμια της χώρας, φέρνουμε στο επίκεντρο τα περιφερειακά ΑΕΙ. Στηρίζουμε έμπρακτα, στοχευμένα και με εγγυήσεις το παρόν και το μέλλον του δημόσιου πανεπιστημίου. Δημιουργούμε τις απαιτούμενες συνθήκες για την ανάδειξη του πανεπιστημιακού χώρου στην Ελλάδα, μέσα και από την εγκατάσταση μη κρατικών, μη κερδοσκοπικών παραρτημάτων ξένων πανεπιστημίων. Είμαστε εδώ και στηρίζουμε καθένα από τα δημόσια πανεπιστήμια της χώρας μας που επιτελούν σπουδαίο ακαδημαϊκό και ερευνητικό έργο και ανεβαίνουν στις παγκόσμιες κατατάξεις με το ανταγωνιστικό πλεονέκτημα των ικανοτήτων των καθηγητών και των φοιτητών τους.

Είναι η απόλυτη προτεραιότητά μας η αναβάθμιση και η ενίσχυση των κεντρικών, αλλά πρωτίστως των περιφερειακών πανεπιστημιακών ιδρυμάτων της χώρας. Είναι η κορυφαία προγραμματική μας δέσμευση, είναι ένας από τους βασικούς λόγους που μας εμπιστεύτηκε το εκλογικό σώμα και μας ανέδειξε σε αυτοδύναμη Κυβέρνηση. Αυτή την τιμή, που δημιουργεί υποχρέωση συνέπειας, θέλουμε να αποτυπώσουμε στις νομοθετικές μεταρρυθμίσεις και στον τομέα της ευθύνης μας, της Παιδείας, και να προσδώσουμε τόσο στους διαχρονικά άξιους θεσμούς μας όσο και στους νέους θεσμούς που εισηγούμαστε τη σύγχρονη και δυναμική ώθηση που θα φέρει τον ελληνικό πανεπιστημιακό χώρο σε ηγετικές θέσεις σε παγκόσμια κλίμακα.

Επενδύουμε στο ελληνικό πανεπιστήμιο, επενδύουμε σε ένα σχέδιο νόμου που θεραπεύει την αναχρονιστική «ανορθογραφία» που ανακόπτει τη δυναμική πορεία και εμποδίζει την εξαιρετική πανεπιστημιακή παρουσία της χώρας μας, που θα αποκτήσει τη δική της θέση στον παγκόσμιο ακαδημαϊκό χάρτη. Ήρθε η ώρα να κοιτάξουμε την ευθύνη μας, αλλά και τη νέα γενιά στα μάτια και να μιλήσουμε ευθέως για την εξέλιξη της τριτοβάθμιας εκπαίδευσης στην Ελλάδα. Διακόσια πέντε άρθρα, εκατόν εβδομήντα έξι για τα δημόσια ΑΕΙ και είκοσι εννιά για τη δημιουργία μη κρατικών, μη κερδοσκοπικών παραρτημάτων ξένων πανεπιστημίων απαρτίζουν ένα σχέδιο νόμου που ενισχύει την αναγνώριση του ελληνικού δημόσιου πανεπιστημίου στον διεθνοποιημένο χώρο της εκπαίδευσης, τη δυνατότητα, την ευκαιρία και την ελευθερία επιλογής των νέων μας ανάμεσα σε εξέχοντα πανεπιστήμια του εξωτερικού.

Είπε η Άννα Διαμαντοπούλου: «η περήφανη πολιτική μας τάξη έχει πολύ σοβαρό πρόβλημα να μπει στον 21ο αιώνα. Ποια είναι τα βασικά επιχειρήματα εναντίον; Όλα ξεκινούν από τον φόβο, είναι επιχειρήματα φόβου, μην τυχόν και δεν λειτουργούν καλά, μην τυχόν και εξαφανίσουν τα περιφερειακά, μην τυχόν και ανταγωνιστούν τα κεντρικά, μην τυχόν και οι πλούσιοι μπορούν να πάνε και οι φτωχοί δεν μπορούν, όλα είναι επιχειρήματα φόβου. Πρέπει να απαντήσουμε ότι δεν είναι δυνατόν στη δημοκρατία η ανάπτυξη να βασίζεται στον φόβο», κάτι που το είπε και ο Υπουργός στη δική του αρχική τοποθέτηση. Αυτό έχει ανάγκη η παιδεία: την τόλμη για να πάει μπροστά. Πάντα η πορεία της παιδείας ήταν και είναι να ηγείται αλλαγών, διεκδικήσεων, μεταρρυθμίσεων για ένα καλύτερο μέλλον για κάθε γενιά, μέσα από τον διάλογο, τη συνεργασία, την εποικοδομητική κριτική. Γιατί η παιδεία δεν είναι πεδίο αντιπαράθεσης, γιατί η παιδεία δεν είναι πρόσφορο έδαφος για θεωρίες συνωμοσίας. Όποιος προσπαθήσει να παίξει με την παιδεία έχει χάσει.

Αδυνατώ να δεχτώ, πόσο μάλλον να παραδεχθώ ή να αποδεχθώ, ότι στον 21ο αιώνα και μετά από δεκαετίες παγκόσμιων συνεργασιών και καλών πρακτικών στον τομέα ανώτατης εκπαίδευσης συζητούμε για το σημερινό νομοσχέδιο θέτοντας στο επίκεντρο όχι την αναβάθμιση, την ισχυροποίηση και τη διεθνοποίηση του ελληνικού πανεπιστημίου, αλλά το «αιρετικό» πλαίσιο εγκατάστασης των μη κρατικών, μη κερδοσκοπικών παραρτημάτων ξένων πανεπιστημίων στη χώρα μας.

Αδυνατώ να αντιληφθώ τις θεωρίες συνωμοσίας που εβδομάδες τώρα, πρόσφατα, αλλά και δεκαετίες παλαιότερα, ανακόπτουν την εξελικτική πορεία ενός δυναμικού, ζωντανού και απαιτητικού θεσμού, όπως αυτού της τριτοβάθμιας εκπαίδευσης. Και αδυνατώ γιατί πιστεύω ότι είναι αδύνατον να αφορίσουμε την πρόοδο, την εξέλιξη, τις ευκαιρίες, τη βιωσιμότητα του πανεπιστημιακού χώρου, να αρνούμαστε την προοπτική στα παιδιά μας και το αυτονόητο στην ελληνική κοινωνία.

Στη χώρα μας το πανεπιστήμιο αξίζει έναν νόμο που να το προστατεύει, να το ενθαρρύνει σε άλματα, να το προωθεί στον παγκόσμιο χάρτη, να αναδεικνύει την εξωστρέφειά του, να εδραιώνει τη θέση του στην ακαδημαϊκή έρευνα, στη διεθνή συνεργασία, στην καινοτομία, στην πρωτοπορία, στο μέλλον. Στην Ελλάδα του 2024 ο πανεπιστημιακός χώρος αποκτά έναν νόμο ισχυρό και στέρεο, που εκφράζει την ανώτατη ευθύνη της πολιτείας απέναντι σε κάθε νέο και σε κάθε νέα που θέλει να μορφωθεί, να ακολουθήσει ακαδημαϊκή σταδιοδρομία, να δημιουργήσει ατομικά, συνεργατικά, ομαδικά, με σεβασμό στη διαφορετικότητα, στην αξιοκρατία, στην αριστεία.

Στην Ελλάδα του 2024 ο νόμος της Κυβέρνησης Μητσοτάκη για τα πανεπιστήμια ικανοποιεί χρόνιες διεκδικήσεις του ακαδημαϊκού χώρου, διορθώνει παγιωμένες παθογένειες, ισχυροποιεί και διεθνοποιεί το δημόσιο πανεπιστήμιο, επενδύει στις νομοθετικές μεταρρυθμίσεις και διασφαλίζει τα εχέγγυα ώστε η παιδεία να συνεχίσει να εκφράζει την ανώτατη προοπτική της. Και όμως, στην Ελλάδα του 2024 κάποιοι ακόμη ψάχνουν τη θέση μας στον παγκόσμιο χάρτη της ανώτατης εκπαίδευσης. Περιορισμένοι εμμονικά στη γεωγραφική μας θέση αφορίζουν τη λειτουργία μη κρατικών, μη κερδοσκοπικών παραρτημάτων ξένων πανεπιστημίων και χάνουν τη διάσταση της ειδικής μας θέσης.

Οι θεμελιώδεις διατάξεις που συνθέτουν το πλαίσιο λειτουργίας των νομικών προσώπων πανεπιστημιακής εκπαίδευσης περιγράφουν τις νέες, νοητά διευρυμένες γεωγραφικές συντεταγμένες του πανεπιστημιακού χώρου στην Ελλάδα, τις συντεταγμένες που κατοχυρώνονται πια να διεκδικήσουν τη δυναμική τους πέρα από τα σύνορα, μακριά από αναχρονιστικά πλαίσια και ιδεοληψίες, μέσα από ισχυρούς σύγχρονους θεσμούς, σε ένα άκρως ανταγωνιστικό περιβάλλον. Κρατάμε στα χέρια μας την προοπτική που θα φέρει η νέα θέση του πανεπιστημιακού χώρου στην Ελλάδα. Ο κόσμος γύρω μας αλλάζει με ταχύτατους ρυθμούς και εμείς μπορούμε και επιβάλλεται να ακολουθήσουμε.

Αυτή η συζήτηση επιχειρεί να ανοίξει τον ορίζοντα του πανεπιστημιακού χώρου. Ταυτόχρονα, όμως, ανοίγει τον προσωπικό μας ορίζοντα και την ατομική μας ευθύνη απέναντι στις «ανορθογραφίες» που επιτρέψαμε να αποπροσανατολίσουν και να καθυστερήσουν τη φυσική και αυτονόητη πορεία της εξέλιξης, της εξωστρέφειας, της ουσιαστικής επένδυσης στην πανεπιστημιακή εκπαίδευση στην Ελλάδα. Συζητάμε το σχέδιο νόμου για την τριτοβάθμια εκπαίδευση και δεν αφήνουμε στα σχέδια το μέλλον των παιδιών μας. Ψηφίζουμε έναν νόμο στέρεο και σε αυτόν τον πληθυντικό καλό θα ήταν να συμμετέχετε και εσείς, αγαπητοί συνάδελφοι της Αντιπολίτευσης.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Προτού δώσω τον λόγο στην κ. Ουρανία Θρασκιά έχει ζητήσει τον λόγο για μία μικρή παρέμβαση ο κ. Γιαννούλης.

Ορίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Πολύ σύντομα, κύριε Πρόεδρε, για να μην κλέψω και τον χρόνο της κ. Θρασκιά.

Ακούμε πάρα πολλά εύηχα, με ωραίο τρόπο διατυπωμένα ψέματα και υψηλές προσδοκίες. Και, κυρία Μακρή, επειδή μόλις κατεβήκατε από το Βήμα, νιώθω ότι αυτό που διαβάσατε σίγουρα δεν είναι αυτό που έχετε και μέσα στην καρδιά και στην ψυχή σας. Γιατί θέλω να αναρωτηθώ δημόσια σήμερα, την ώρα που συζητάμε μετά από αρκετές ώρες στο ελληνικό Κοινοβούλιο, πώς το Υπουργείο Παιδείας και Θρησκευμάτων, η πολιτική ηγεσία του οποίου είναι ο κ. Πιερρακάκης και εσείς, δεν έχει πει κουβέντα -για τη χώρα που προσπαθείτε να μας παραμυθιάσετε ότι θα έρθει το Χάρβαρντ- και δέχεται ως ελληνική πολιτεία, Κυβέρνηση και Κοινοβούλιο, ο Μητροπολίτης Κέρκυρας να θέτει εκτός Εκκλησίας δύο μέλη του ελληνικού Κοινοβουλίου, συναδέλφους μας, τον κ. Μπιάγκη του ΠΑΣΟΚ και τον κ. Αυλωνίτη του ΣΥΡΙΖΑ, με μια ανακοίνωση.

Άντε το κράτος δικαίου δεν σας ενδιαφέρει. Τριακόσιοι τριάντα Ευρωβουλευτές που ψήφισαν κατά της Κυβέρνησης Μητσοτάκη δεν σας ενδιαφέρουν, που δεν συμπεριφέρθηκαν σαν την αγέλη που πήρε την εντολή να πάει να πιει καφέ στο καφενείο. Δεν σας ενδιαφέρει η παρακολούθηση χιλιάδων πολιτών, της ηγεσίας του στρατού, Υπουργών.

Αυτό σήμερα που συμβαίνει στην ελληνική δημοκρατία εντός του Κοινοβουλίου, όπου δύο συνάδελφοί μας τίθενται εκτός Εκκλησίας; Τι δηλαδή; Εκτός πίστης; Τους δίνουμε το δικαίωμα με την αφωνία μας να συνεχιστεί και παρακάτω;

Διότι είναι μια κερκόπορτα που ανοίξατε εσείς ως Πλειοψηφία, δίνοντας το περιθώριο στους συναδέλφους σας να «κλείνουν το μάτι» σε αντίστοιχους ιεράρχες, να κλαίνε με αναφιλητά μέσα σε εκκλησίες καταχειροκροτούμενοι και δύο Έλληνες Βουλευτές να διαπομπεύονται και να τίθενται εκτός Εκκλησίας.

Ζητώ, απαιτώ, παρακαλώ να εκφραστείτε ως Κυβέρνηση που είχατε και την πρωτοβουλία, υποτίθεται, για την ψήφιση του νόμου των ομόφυλων ζευγαριών.

Μιλώ, κύριε Υπουργέ, για τον Μητροπολίτη Κέρκυρας και τη σημερινή ανακοίνωση που θέτει εκτός Εκκλησίας -γιατί βλέπω αναρωτιέστε σε τι αναφέρομαι –τους κ.κ. Μπιάγκη και Αυλωνίτη γιατί υπερψήφισαν το νόμο για τον πολιτικό γάμο των ομόφυλων ζευγαριών.

Η αφωνία δεν βοηθάει τη δημοκρατία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

**ΔΗΜΗΤΡΙΟΣ ΜΑΝΤΖΟΣ:** Κι εγώ, κύριε Πρόεδρε, τον λόγο πάνω σε αυτό το θέμα.

**ΠΡΟΕΔΡΕΥΩΝ (Βασίλειος Βιλιάρδος):** Για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Αυτό στο οποίο αναφέρθηκε ο συνάδελφος Κοινοβουλευτικός Εκπρόσωπος του ΣΥΡΙΖΑ είναι πολύ κρίσιμο και άπτεται της λειτουργίας της πολιτείας μας εν τέλει, διότι -σας ενημερώνουμε και ως πολιτική ηγεσία του αρμόδιου Υπουργείου Παιδείας και Θρησκευμάτων, αν δεν το έχετε μάθει, είναι πράγματι έτσι- είναι απόφαση Μητροπολίτη στην Κέρκυρα που θέτει εκτός Εκκλησίας και μάλιστα, απαγορεύει και την είσοδο στην Εκκλησία, οιονεί αφορίζει, να το πούμε καθαρά, δύο Βουλευτές, μέλη του ελληνικού Κοινοβουλίου, τον κ. Μπιάγκη και τον κ. Αυλωνίτη, επειδή υπερψήφισαν ένα σχέδιο νόμου του οποίου την επίσπευση και την πρωτοβουλία είχε η Κυβέρνηση της Νέας Δημοκρατίας.

Και όχι μόνο αυτό, κάνει διάκριση ο Μητροπολίτης Κέρκυρας, πολιτική διάκριση, αφού αφορίζει δύο Βουλευτές της Αντιπολίτευσης, να επαινεί τον κυβερνητικό Βουλευτή, τον Βουλευτή της Πλειοψηφίας, επειδή καταψήφισε το σχέδιο νόμου της Κυβέρνησης την οποία κατά τα λοιπά στηρίζει.

Επειδή, λοιπόν, εργαλειοποιεί πολιτικά η Μητρόπολη αυτήν ακόμα την υπόθεση και την ίδια την πίστη, επειδή πρόκειται για μια απαράδεκτη προσβολή στο δημοκρατικό πολίτευμα και στη λειτουργία των Βουλευτών και στην ελεύθερη κοινοβουλευτική δράση, αλλά και τη θρησκευτική συνείδηση εν τέλει των Βουλευτών, καλούμε την αρμόδια πολιτική ηγεσία του αρμόδιου Υπουργείου της Κυβέρνησης να τοποθετηθεί επ’ αυτής της συμπεριφοράς του Μητροπολίτη.

Και όχι μόνο αυτής, αλλά και όλων που προηγήθηκαν, γιατί είχαμε και την ανοίκεια επίθεση Αρχιμανδρίτη στον Βουλευτή Παύλο Χρηστίδη πριν από μόλις λίγες ημέρες στα νότια της Αθήνας και πολλές ακόμα στο μέλλον ενδεχομένως οι οποίες πρέπει να αποφευχθούν, αντίστοιχες ανοίκειες επιθέσεις στην ελεύθερη θρησκευτική συνείδηση και την κοινοβουλευτική πολιτική δράση Ελλήνων Βουλευτών.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

**ΧΡΗΣΤΟΣ ΓΙΑΝΝΟΥΛΗΣ:** Και βέβαια, το ερώτημα είναι αν εκτός Εκκλησίας τίθεται και ο κ. Μητσοτάκης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, είπατε αυτά που θέλατε να πείτε. Απάντηση δεν πήρατε, οπότε θα συνεχίσουμε με την…

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ. Δεν μου το ζητήσατε πριν, δεν σας είδα.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Παραβιάζετε ανοικτές θύρες. Ο υποφαινόμενος έχει ψηφίσει το νομοσχέδιο και είναι και αρμόδιος Υπουργός Θρησκευμάτων. Άρα, νομίζω ότι είναι απολύτως αυτονόητο ότι τέτοιου τύπου λογικές είναι καταδικαστέες και απλώς να προσθέσω αυτό το οποίο είπα, γιατί απάντησα εχθές ο ίδιος για αντίστοιχα θέματα δημοσίως.

Οι ρόλοι Εκκλησίας και πολιτείας είναι διακριτοί, αλλά οφείλουν να χαρακτηρίζονται από τη λέξη συναλληλία. Και αυτό τι σημαίνει; Σημαίνει ότι πρέπει ο καθένας να έχει μια πολύ ευδιάκριτη αντίληψη για το ποιος είναι ο ρόλος του καθενός μας. Σε αυτό το πλαίσιο η ελληνική Κυβέρνηση έφερε -εγώ θα έλεγα, σε ώσμωση με πάρα πολλούς μέσα σε αυτήν την Αίθουσα- μια πάρα πολύ συγκεκριμένη νομοθετική πρωτοβουλία. Από εκεί και πέρα, κρατώ αυτό το οποίο είχε τύχει να αναφέρω σε εκείνη τη συνεδρίαση. Κρατώ τη δυνατότητα και το πνεύμα της Εκκλησίας, ακόμα και εκεί που υπάρχουν αποκλίσεις από δογματικούς κανόνες και ηθικούς κανόνες δικούς της, να υποδέχεται και να αγκαλιάζει τους πάντες. Και ακριβώς αυτό είναι που προσωπικά πιστεύω ότι θα επικρατήσει.

**ΧΡΗΣΤΟΣ ΓΙΑΝΝΟΥΛΗΣ:** Αυτό δεν είναι απάντηση.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Απάντησα νομίζω πλήρως.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, δεν θα κρίνετε εσείς ποια είναι απάντηση και ποια όχι. Αυτό ήθελε να απαντήσει.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, είναι σοβαρό για όλους μας.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Γιαννούλη, ολοκληρώθηκε το θέμα.

Καλείται στο Βήμα η κ. Θρασκιά Ουρανία, Βουλευτής του ΣΥΡΙΖΑ, και ζητώ συγγνώμη για την καθυστέρηση.

**ΧΡΗΣΤΟΣ ΓΙΑΝΝΟΥΛΗΣ:** Καταδίκη πάντως, κύριε Υπουργέ, δεν ακούσαμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, μην επιμένετε. Είναι στο Βήμα η συνάδελφός σας.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Η πρώτη φράση μου ήταν η απάντηση, κύριε Γιαννούλη.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, αυτό που διακυβεύεται σήμερα δεν είναι μόνο ο δημόσιος χαρακτήρας της ανώτατης εκπαίδευσης, αλλά πέρα και πάνω από όλα, η αξιοπιστία και η εγγυητική λειτουργία του Συντάγματος.

Και είμαι βέβαιη ότι κάποιοι θα αναρωτιέστε: Δεν βαρεθήκαμε να το λέμε; Όχι, η απάντησή μας είναι ότι δεν θα βαρεθούμε ποτέ να υπερασπιζόμαστε τη δημοκρατία, γιατί καμμία κυβέρνηση σε όλα τα προηγούμενα χρόνια δεν διανοήθηκε να προχωρήσει στην ίδρυση ιδιωτικών πανεπιστημίων χωρίς αναθεώρηση του Συντάγματος.

Καμμία κυβέρνηση δεν επιχείρησε τέτοιες μεθοδεύσεις προκειμένου να αμφισβητήσει τους σαφείς επιτακτικούς κανόνες του άρθρου 16 του Συντάγματος, κατά τους οποίους η παιδεία ορίζεται ως αποκλειστική αρμοδιότητα του ελληνικού κράτους, η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου, με πλήρη αυτοδιοίκηση, ενώ απαγορεύεται η σύσταση ανωτάτων σχολών από ιδιώτες.

Καμμία κυβέρνηση δεν χρησιμοποίησε βολικά νομικά επιχειρήματα και εργαλεία, προκειμένου να καταπατήσει τους τόσο απόλυτους όρους «απαγορεύεται» και «αποκλειστικά», ώστε να ιδρυθούν εν τέλει ιδιωτικά πανεπιστήμια στη χώρα. Όσο και να προσπαθεί η Κυβέρνηση να παραπλανήσει ως προς το ευρωπαϊκό Ενωσιακό Δίκαιο, η ευρωπαϊκή συνθήκη επιφυλάσσει στις νομοθεσίες των χωρών την οργάνωση της ανώτατης εκπαίδευσής τους με τον πιο σαφή τρόπο.

Δυστυχώς, η Κυβέρνηση αγνοεί διακεκριμένους συνταγματολόγους, αγνοεί το νομικό και εκπαιδευτικό κόσμο της χώρας, αγνοεί όλους εμάς που ζητήσαμε σήμερα την απόσυρση του νομοσχεδίου. Μέχρι και η Επιστημονική Υπηρεσία της Βουλής καταλήγει να στείλει το νομοσχέδιο άβολα στη δικαιοσύνη.

Ας δούμε, λοιπόν, πού βασίζεται το «όραμά» σας για την τριτοβάθμια εκπαίδευση. Ένα «όραμα» που βασίζεται στο εξής τρίπτυχο: Πρώτον, ιδρύματα που προσομοιάζουν με εταιρείες με στόχο το κέρδος, με ελάχιστες απαιτήσεις ποιότητας, με περιορισμένα γνωστικά αντικείμενα, με απουσία της έρευνας και της παραγωγής νέας γνώσης και φυσικά, με δίδακτρα. Δεύτερον, διάλυση και όχι ενίσχυση, όπως ψευδεπίγραφα τιτλοφορείται το νομοσχέδιο, του δημοσίου πανεπιστημίου και κυρίως των περιφερειακών πανεπιστημιακών ιδρυμάτων και τρίτον, απαξίωση της δημόσιας παιδείας και στις άλλες εκπαιδευτικές βαθμίδες και επικράτηση μιας διαφορετικής κουλτούρας για το σχολείο, μιας διαφορετικής νοοτροπίας των μαθητών, καθώς οι σπουδές δεν θα εξαρτώνται πια από την κοπιώδη προσπάθεια και το γνωστικό υπόβαθρο, αλλά από την οικονομική δυνατότητα.

Ξεκινώντας από το πρώτο: Με το εφεύρημα της «εκπαιδευτικής συμφωνίας», με αναγνωρισμένο από το ΔΟΑΤΑΠ ίδρυμα του οποίου το πρόγραμμα σπουδών είναι πιστοποιημένο στη χώρα του, ανοίγετε διάπλατα την πόρτα στα περισσότερα ιδιωτικά κολέγια που λειτουργούν σήμερα ως ιδιωτικοί φορείς μεταλυκειακής εκπαίδευσης να χαρακτηριστούν πανεπιστήμια και μάλιστα, με ελάχιστες απαιτήσεις, ως προς τη χορήγηση της άδειας, ως προς την υποχρέωση για διδακτικό προσωπικό, κ.ά..

Και πάμε τώρα στην αλήθεια για την εισαγωγή στα ιδιωτικά πανεπιστήμια την οποία με ευκολία διαστρεβλώνετε. Για να είναι, λοιπόν, κάποιος υποψήφιος προς φοίτηση στα ιδιωτικά πανεπιστήμια, θα πρέπει να καλύπτει την ελάχιστη βάση εισαγωγής του επιστημονικού πεδίου που τον ενδιαφέρει. Αυτή ταυτίζεται με τον χαμηλότερο μέσο όρο της ελάχιστης βάσης εισαγωγής του επιστημονικού πεδίου (και όχι τμημάτων) επί συντελεστή 0,8.

Τι σημαίνει αυτό; Θα το βρείτε παντού στο διαδίκτυο. Μικρά πινακάκια. Στα ιδιωτικά πανεπιστήμια εννέα χιλιάδες τριακόσια μόρια για την Ιατρική και κάποιες χιλιάδες ευρώ, δεκαεννέα χιλιάδες στο δημόσιο πανεπιστήμιο, δεκαοκτώ χιλιάδες διακόσια είκοσι μόρια για να γίνεις ηλεκτρολόγος μηχανικός στο δημόσιο πανεπιστήμιο, εννέα χιλιάδες οκτακόσια σαράντα και κάποιες χιλιάδες ευρώ στο ιδιωτικό πανεπιστήμιο, δεκαοκτώ χιλιάδες εκατον είκοσι πέντε στο δημόσιο πανεπιστήμιο για τη Νομική, οκτώ χιλιάδες και κάτι στο ιδιωτικό και πολλές χιλιάδες ευρώ και η λίστα είναι μακρά…

Και φυσικά, οι θεμελιώδεις αρχές της ακαδημαϊκότητας πάνε περίπατο, γιατί γνωρίζετε πολύ καλά πως δεν είναι μόνο η διδασκαλία ενός επιστημονικού αντικειμένου, αλλά και όσα παράγονται μέσα από τη βάσανο της έρευνας, την καλλιέργεια της κριτικής σκέψης, την αμφισβήτηση της υπάρχουσας γνώσης και τη δημιουργία νέας. Τα ιδιωτικά πανεπιστήμια θα έχουν ελάχιστη συνεισφορά στο ερευνητικό τοπίο της χώρας (και μιλάμε για έρευνα όχι ελεύθερη και ακηδεμόνευτη, αλλά δέσμια των συμφερόντων του ιδιώτη που τη χρηματοδοτεί), κάτι που καθιστά έωλο και το αφήγημά σας ότι τα δημόσια πανεπιστήμια έχουν να ωφεληθούν από συνέργειες με αυτά.

Προχωρώ στο δεύτερο, την περαιτέρω υποβάθμιση και συρρίκνωση των δημοσίων πανεπιστημίων. Δεν επιλύονται προβλήματα υποστελέχωσης. Πλήττεται η εσωτερική δημοκρατία. Δεν αντιμετωπίζονται τα θέματα της υποχρηματοδότησης.

Αντιθέτως, επιχειρείται μια προσπάθεια μείωσης της οριζόντιας χρηματοδότησης των πανεπιστημίων, που βασίζεται σε μια στρεβλή αντίστροφη λογική. Δηλαδή, τιμωρεί, αντί να ενισχύει, τα ιδρύματα που εξαιτίας σας δεν είχαν καλές επιδόσεις και μοιραία μεγαλώνει την ψαλίδα στη χρηματοδότηση μεταξύ των ιδρυμάτων και διευρύνει περαιτέρω τις ανισότητες σε βάρος των περιφερειακών πανεπιστημίων.

Και εκεί θέλω να μείνω λίγο ακόμη, γιατί τα περιφερειακά πανεπιστήμια κινδυνεύουν και πάλι να υποστούν μαρασμό λόγω της δραματικής μείωσης του αριθμού των εισακτέων, των καθηγητών και των πόρων τους. Πλήττετε την ελληνική περιφέρεια από παντού.

Έχετε στ’ αλήθεια αναλογιστεί τα αρνητικά αποτελέσματα στην εκπαιδευτική, οικονομική, πολιτισμική και κοινωνική ανάπτυξη των τοπικών κοινωνιών; Έχετε στ’ αλήθεια αναλογιστεί τι αντίκτυπο θα έχει η περαιτέρω συσσώρευση των φοιτητών στα αστικά κέντρα και κυρίως στις πολύ μεγάλες πόλεις, στο βιοτικό επίπεδο των πολιτών; Πώς θα μπορέσουμε να ανταποκριθούμε στις ανάγκες των φοιτητών, που θα συρρεύσουν στις μεγάλες πόλεις; Πού θα εκτοξευθούν τα ενοίκια και πού θα στριμώξετε όσους έχουν ανάγκη; Σε φοιτητικές εστίες με τραγικές συνθήκες διαβίωσης, όπως γίνεται στην πόλη μας, στη Θεσσαλονίκη;

Αντί να ενισχύσουμε, λοιπόν, ουσιαστικά τα περιφερειακά πανεπιστήμια με βάση τα συγκριτικά τους πλεονεκτήματα και την εξειδίκευσή τους σε συγκεκριμένους τομείς, με κίνητρα όπως είναι η φοιτητική στέγη, τους δίνετε τη χαριστική βολή. Ό,τι δεν καταστρέψατε με την ΕΒΕ, το καταστρέφετε τώρα με την ίδρυση των ιδιωτικών πανεπιστημίων, που θα μας φέρει, ταυτόχρονα, αντιμέτωπους για μία ακόμα φορά με το σκληρό πρόσωπο της ακρίβειας και της έλλειψης στέγης.

Και περνώ στο τρίτο στοιχείο και τελευταίο, την απαξίωση της δημόσιας παιδείας, που συνθέτει την πρότασή σας για την παιδεία και είναι εξαιρετικά ουσιώδες. Έχετε μελετήσει στ’ αλήθεια τις αλυσιδωτές αρνητικές επιπτώσεις που θα φέρει το παρόν νομοσχέδιο σε όλες τις βαθμίδες εκπαίδευσης; Έχετε αναλογιστεί ότι θα δημιουργήσετε, όχι μαθητές στοχοπροσηλωμένους στη γνώση και στην απόκτηση κοινωνικών δεξιοτήτων, αλλά σε υποψηφίους και μάλιστα, διαφορετικών ταχυτήτων; Έχετε σκεφτεί πως αυτό θα καθορίσει και θα διαμορφώσει τη νοοτροπία των μαθητών από την πρωτοβάθμια κιόλας εκπαίδευση; Ότι κινδυνεύει να χαθεί μια για πάντα το νόημα και ο στόχος της εκπαίδευσης, η αίσθηση της κοινωνικής δικαιοσύνης; Αν δημιουργηθεί η πεποίθηση στους μαθητές ότι όποιος έχει λεφτά σπουδάζει, ανεξάρτητα από τον κόπο και τις ικανότητές του, τι θα συμβεί;

Επιπλέον της ουσίας, που μας γυρνάει χρόνια πίσω καθώς διακυβεύεται η ισότητα των ευκαιριών στην εκπαίδευση, έχετε σκεφτεί πού θα οδηγήσει αυτή η αίσθηση της αδικίας στα νέα παιδιά, τους αναδυόμενες ενήλικες; Και μια που σήμερα είναι η Πανελλήνια Ημέρα κατά του Ενδοσχολικού Εκφοβισμού και της Ενδοσχολικής Βίας, ιδού η απάντηση: Ακριβώς εκεί θα οδηγήσει, στη βία.

Κυρίες και κύριοι Βουλευτές, εμείς στον ΣΥΡΙΖΑ - Προοδευτική Συμμαχία πιστεύουμε ότι η μόνη πρόταση για ένα πραγματικά ελεύθερο πανεπιστήμιο και για να αντιστραφεί το brain drain, είναι η προστασία του δημόσιου χαρακτήρα, η στήριξη του δημόσιου πανεπιστημίου και των ερευνητικών κέντρων. Για εμάς η παιδεία είναι δημόσιο αγαθό και όχι εμπόρευμα και η στήριξή της είναι ζήτημα δικαιοσύνης, είναι ζήτημα ισότητας αλλά και της πολιτικής μας ταυτότητας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Επόμενος ομιλητής ο κ. Χρυσομάλλης Μιλτιάδης, Βουλευτής της Νέας Δημοκρατίας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Είναι εντυπωσιακό πόσο αλά καρτ επιλέγει η Αντιπολίτευση να ερμηνεύει το Σύνταγμα της χώρας ανάλογα με το ιδεοληπτικό της συμφέρον. Ακούσαμε πολύ πρόσφατα πόσο δυναμικό και ζωντανό κείμενο είναι το Σύνταγμά μας και πως η ερμηνεία του πρέπει να εξελίσσεται αντίστοιχα με την εξέλιξη της κοινωνικής μας ζωής και να προσαρμόζεται στα νέα δεδομένα που έχουν δημιουργηθεί με το πέρασμα των ετών.

Σήμερα στην Αίθουσα αυτή το μόνο που ακούμε από την Αντιπολίτευση είναι ακριβώς το αντίθετο, μια μονότονη και χωρίς επιχειρήματα κριτική στο νομοσχέδιο του Υπουργού Παιδείας, με μόνο περιεχόμενο την κατά λέξη παράθεση του περιεχομένου του άρθρου 16. Καμμία αναφορά στην ανάγκη το Σύνταγμα να εξελιχθεί, ούτε λέξη για το πόσο δυναμικό κείμενο είναι, μόνο κραυγές περί αντισυνταγματικότητας, διάλυσης του δημοσίου χαρακτήρα της ανώτατης εκπαίδευσης, καταστροφής της κοινωνικής κινητικότητας που αυτή προσφέρει, και βέβαια κατάργησης του δικαιώματος πρόσβασης των παιδιών μας σε αυτή.

Ειδικά εσείς, κυρίες και κύριοι συνάδελφοι του ΣΥΡΙΖΑ, που όπως λέγατε θα είχατε υπάρξει κάθε λέξης του Συντάγματος και γνήσιοι θεματοφύλακες αυτού -και θυμόμαστε όλοι τι κάνατε- όλα αυτά ακούγονται το λιγότερο προκλητικά, και ειδικά επειδή μόλις προχθές μίλησε ο πρώην Υπουργός δικαιοσύνης, ο κ. Κοντονής, για «παραϋπουργείο δικαιοσύνης» που είχατε χτίσει, και το παραδέχθηκε έμμεσα και ο πρώην Πρόεδρός σας, ο κ. Τσίπρας, ας μην μιλάτε για το Σύνταγμα. Είδαμε πόσο το καταστρατηγήσατε. Ας μην μιλάτε εσείς για κράτος δικαίου.

Η νομοθετική πρωτοβουλία του Υπουργού Παιδείας, που συζητούμε σήμερα, δεν έρχεται να καταστρατηγήσει το Σύνταγμα και το άρθρο 16, ούτε βέβαια να εξυπηρετεί συμφέροντα κανενός, όπως σας αρέσει να λέτε. Έρχεται να ρυθμίσει το μέχρι σήμερα παντελώς αρρύθμιστο πεδίο της μεταλυκειακής εκπαίδευσης, να θέσει όρια και κανόνες και βέβαια να δώσει στα παιδιά μας, να δώσει στους Έλληνες πολίτες το δικαίωμα ρυθμισμένης πρόσβασης στην ανώτατη εκπαίδευση της χώρας μας, μέσω της ίδρυσης παραρτημάτων ξένων πανεπιστημίων, με αμιγώς μη κερδοσκοπικό χαρακτήρα.

Καταργούμε τον δημόσιο χαρακτήρα της ανώτατης εκπαίδευσης; Προφανώς και όχι. Την εμπορευματοποιούμε; Προφανέστατα όχι. Τι κάνουμε; Ρυθμίζουμε και κανονικοποιούμε μια υφιστάμενη κατάσταση, δίνοντας παράλληλα ένα πολύ συγκεκριμένο πλαίσιο μέσω του οποίου μεγάλα πανεπιστήμια του εξωτερικού, που έχουν ήδη εκδηλώσει ενδιαφέρον, να μπορούν να έρθουν στην Ελλάδα και να ιδρύσουν παραρτήματα. Αυτό και τίποτα άλλο. Με αυστηρούς κανόνες και πάντα υπό την απόλυτη εποπτεία της Εθνικής Αρχής Ανώτατης Εκπαίδευσης, με αυστηρούς ποιοτικούς όρους, που εξασφαλίζουν αντίστοιχα ποιοτικές σπουδές, και βέβαια με τις απαραίτητες ακαδημαϊκές και εκπαιδευτικές υποδομές.

Κανείς δεν κατανοεί γιατί δεν το θέλουμε αυτό, και σας το λέει ένας άνθρωπος που έχει βιώσει μόνο τη δημόσια παιδεία, όχι την ιδιωτική, Γυμνάσιο - Λύκειο Καλαμάτας, διπλωματούχος πολιτικός μηχανικός του Αριστοτελείου, διδάκτορας του Αριστοτελείου. Δεν ξέρω τι φοβόμαστε, πραγματικά.

Κυρίες και κύριοι, η αντικειμενική πραγματικότητα είναι μία: τριάντα δύο χιλιάδες Ελληνόπουλα παρακολουθούν προγράμματα ξένων πανεπιστημίων σε ελληνικά κολέγια στη χώρα μας και αυτή η πραγματικότητα δημιουργήθηκε ερήμην μας, μέσω των οδηγιών της Ένωσης, εδραιώνοντας ένα παράλληλο σύστημα ανώτατης εκπαίδευσης με επαγγελματικά δικαιώματα, χωρίς -θα έλεγα- παράλληλα το σύστημα αυτό να ελέγχεται και τόσο ποιοτικά. Επιπλέον άλλα σαράντα χιλιάδες Ελληνόπουλα επιλέγουν να ακολουθήσουν προπτυχιακές και μεταπτυχιακές σπουδές στο εξωτερικό σε κρατικά και ιδιωτικά πανεπιστήμια με ανάλογο κόστος διδάκτρων και διαβίωσης.

Αυτά τα εβδομήντα δύο χιλιάδες παιδιά και οι οικογένειές τους δεν έχουν δικαίωμα στην πρόσβαση σε ποιοτική ανώτατη εκπαίδευση στον τόπο μας, στη χώρα μας; Δεν έχουν το δικαίωμα να μπορούν να επιλέξουν ποιοτικές σπουδές στη χώρα μας χωρίς να χρειάζεται να ξενιτευτούν; Προτιμούμε ως νομοθετική εξουσία, ως χώρα, να διατηρήσουμε την υπάρχουσα κατάσταση και να αποστρέψουμε την προσοχή μας από τα εβδομήντα δύο χιλιάδες αυτά παιδιά και τις οικογένειές τους;

Με ποια δικαιολογία, αλήθεια; Καταστρέφεται ο δημόσιος χαρακτήρας της ανώτατης εκπαίδευσης; Πώς; Μήπως καταργούμε τα δημόσια πανεπιστήμια; Το αντίθετο, το ενισχύουμε κιόλας.

Επιλέγουμε, μάλιστα, να θεσμοθετήσουμε με το σημερινό νομοσχέδιο την ελάχιστη βάση εισαγωγής πεδίου για την εγγραφή στα παραρτήματα των ξένων πανεπιστημίων, ακριβώς για να ρυθμίσουμε τον χώρο αυτό και να δημιουργήσουμε συνθήκες ακαδημαϊκής αναλογικότητας.

Άκουσα μάλιστα, ειδικά από την πλευρά του ΣΥΡΙΖΑ, ότι με τη νομοθετική πρωτοβουλία αυτή, εκτός του δημοσίου χαρακτήρα της ανώτατης εκπαίδευσης, καταστρέφεται και η κοινωνική κινητικότητα που απορρέει από αυτή. Προφανώς τελείτε σε πλήρη σύγχυση, κυρίες και κύριοι. Διότι η κοινωνική κινητικότητα δεν ιδρύεται στη βάση της ύπαρξης κρατικών ή μη κρατικών πανεπιστημίων, αλλά ουσιαστικά στην πρόσβαση στην ανώτατη εκπαίδευση.

Και θα σας θυμίσω ότι ένας φιλόσοφος, που μάλιστα τοποθετούσε τον εαυτό του στην αριστερά της αριστεράς, ο Γάλλος Πιερ Μπουρντιέ, έλεγε χαρακτηριστικά πως η αριστεία είναι η δυνατότητα που παρέχεται σε αυτόν που δεν έχει τα ταξικά σημάδια της ευγενούς καταγωγής, σε αυτόν δηλαδή, που είναι γόνος αγροτικής ή μικροαστικής οικογένειας, για να κατορθώσει να επιτύχει τη θετική διάκριση, να νικήσει την ταξική του καταγωγή και να ανέλθει κοινωνικά. Και εσείς αυτή την αριστεία την χλευάζετε.

Αδιαμφισβήτητος, λοιπόν, στόχος και αυτού του νομοσχεδίου και της Κυβέρνησης του Κυριάκου Μητσοτάκη -από την πρώτη ημέρα της διακυβέρνησης της χώρας- είναι η ενίσχυση του δημόσιου πανεπιστημίου, όχι με λόγια, αλλά με πράξεις ουσίας, με νομοθετήματα που ενισχύουν το αυτοδιοίκητο και τη λειτουργία του. Η πολιτική μας ανέκαθεν υπήρξε ξεκάθαρα υποστηρικτική προς το δημόσιο πανεπιστήμιο, με μόνη μας επιδίωξη τη βελτιστοποίηση της παρεχόμενης ακαδημαϊκής εκπαίδευσης για τα παιδιά μας. Για εμάς το πανεπιστήμιο δεν είναι εργαλείο μικροπολιτικής ιδεοληψίας, είναι πραγματικό μέσο κοινωνικής κινητικότητας, αλλά και ενίσχυσης του μέλλοντος της χώρας.

Ας μην ξεχνάμε σε αυτή την Αίθουσα ποιοι ίδρυσαν με τροπολογίες -παραμονή των εκλογών και των Βουλευτών τους- δεκάδες θνησιγενή τμήματα ΑΕΙ ανά τη χώρα ως «καθρεφτάκια» και «χάντρες» για τις τοπικές κοινωνίες, οι οποίοι έρχονται σήμερα και μας μιλούν για αποδυνάμωση του πανεπιστημίου. Ας μην ξεχνάμε ποιοι μείωναν από έτος σε έτος την κρατική επιχορήγηση προς τα πανεπιστήμια έως το 2019 και έρχονται και μας κουνούν σήμερα το δάχτυλο, όταν αυτή η επιχορήγηση λειτουργικών εξόδων έχει ανέλθει στα 133 εκατομμύρια ευρώ.

Σήμερα η Κυβέρνηση μέσω του Ταμείου Ανάκαμψης έχει εκπονήσει ένα οργανωμένο σχέδιο ενάμισι δισεκατομμυρίων για την υλικοτεχνική υποδομή των δημοσίων πανεπιστημίων μας και την κατασκευή περισσότερων εστιών για τους φοιτητές μας -επειδή ακούστηκε πριν- που αυξάνει το επίδομα στέγασης των φοιτητών στα πανεπιστήμια της επαρχίας και με το σημερινό νομοσχέδιο ενισχύει το ΕΑΠ με διατάξεις που το πηγαίνουν μπροστά, αλλά και παράλληλα ενισχύει ένα κρίσιμο ΑΕΙ της περιφέρειας, το Δημοκρίτειο Πανεπιστήμιο, με μία πρωτοβουλία που ο ίδιος ο Πρύτανής του αναφέρει ως ιστορική.

Κλείνοντας, κύριε Πρόεδρε, θα ήθελα να πω να αφήσουμε επιμέρους τα κροκοδείλια δάκρυα και να δούμε την πραγματικότητα που διαμορφώνει το νομοσχέδιο του Υπουργείου Παιδείας, μια πραγματικότητα που στηρίζει αναμφίβολα το δημόσιο πανεπιστήμιο και παράλληλα ρυθμίζει με ουσιαστικό τρόπο το πεδίο της μεταλυκειακής εκπαίδευσης και τη δυνατότητα ίδρυσης παραρτημάτων μη κερδοσκοπικού χαρακτήρα πανεπιστημίων του εξωτερικού στη χώρα μας.

Αυτά περιμένει από εμάς ο ελληνικός λαός και αυτά του οφείλουμε. Περιμένει να νομοθετήσουμε για τα αυτονόητα κι όχι να συντηρούμε τον παραλογισμό, γιατί είναι παραλογισμός να υπάρχουν κρατικά και μη κρατικά νηπιαγωγεία, κρατικά και μη κρατικά δημοτικά, κρατικά και μη κρατικά γυμνάσια, κρατικά και μη κρατικά λύκεια και να μην υπάρχουν κρατικά και μη κρατικά πανεπιστήμια. Αυτόν τον παραλογισμό σταματάμε σήμερα. Γι’ αυτό και στηρίζω ανεπιφύλακτα το νομοσχέδιο του Υπουργείου Παιδείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Χρυσομάλλη.

Επόμενος ομιλητής είναι ο κ. Ανδριανός Ιωάννης, Βουλευτής της Νέας Δημοκρατίας. Θα ακολουθήσουν ο κ. Λοβέρδος, ο κ. Κόνσολας και ο κ. Κουλκουδίνας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η προσπάθεια για τη θεσμική υλική και άυλη ενίσχυση της τριτοβάθμιας εκπαίδευσης στη χώρα μας πρέπει να είναι διαρκής και να ανταποκρίνεται έμπρακτα και αποτελεσματικά στις διεθνείς εξελίξεις, αλλά και στις προσδοκίες των νέων ανθρώπων.

Η μεγάλη κοινωνική πλειοψηφία στη χώρα μας ζητά και απαιτεί δυναμικά βήματα μπροστά. Είναι μια πλειοψηφία που είναι υπεράνω ιδεολογικών και κομματικών προτιμήσεων, για να διεκδικήσει την απλή λογική. Ζητάει, δηλαδή, την ουσιαστική ενίσχυση του δημόσιου πανεπιστημίου και ταυτόχρονα ζητάει την εξασφάλιση όσων γίνεται περισσότερων ευκαιριών για μόρφωση και επαγγελματική καταξίωση για τα παιδιά μας. Αυτό που απαιτεί από όλους μας αυτή η μεγάλη κοινωνική πλειοψηφία είναι να δούμε την πραγματικότητα κατάματα.

Ζούμε σε μια παγκόσμια συγκυρία, όπου η αυτονόητη, για τις προηγούμενες γενιές, προσδοκία ότι οι συνθήκες ζωής τους θα είναι καλύτερες από αυτές των γονιών τους, κλονίζεται πλέον σοβαρά. Σε ολόκληρη την Ευρωπαϊκή Ένωση ολοένα και περισσότεροι πολίτες φαίνεται να πιστεύουν ότι δεν έχουν ουσιαστική πρόσβαση στο αυτονόητο δικαίωμα σε ευκαιρίες για κοινωνική κινητικότητα, για πρόοδο και προκοπή.

Ταυτόχρονα, η ηλικία της οικονομικής ανεξαρτησίας φαίνεται διεθνώς να μετακινείται ολοένα και περισσότερο προς τα πάνω. Οι νέοι άνθρωποι στην Ελλάδα και σε ολόκληρη την Ευρώπη διστάζουν, εύλογα, να δημιουργήσουν τη δική τους οικογένεια, να ζήσουν τη χαρά της γονεϊκότητας, να χτίσουν το δικό τους μέλλον, γεγονός που επιτείνει την υπαρκτή, τεράστια και ύπουλη απειλή της υπογεννητικότητας, αλλά και τις προοπτικές για ευτυχία αυτών των νέων ανθρώπων.

Και μέσα σε όλα αυτά παραμένει οξεία η αναντιστοιχία ανάμεσα στους παγωμένους τίτλους από το ελληνικό αλλά και από τα άλλα ευρωπαϊκά συστήματα σπουδών με τις ανάγκες της κοινωνίας και της αγοράς. Οφείλουμε, λοιπόν, να ακούσουμε με προσοχή το παράπονο αφ’ ενός των νέων ανθρώπων ότι τα πτυχία τους δεν τους διασφαλίζουν κατ’ ανάγκη καλά αμειβόμενες θέσεις εργασίας και αφ’ ετέρου των εργοδοτών στη χώρα μας που δυσκολεύονται πολύ να βρουν εργαζόμενους με την κατάλληλη εξειδίκευση και δεξιότητες, όπως επίσης οφείλουμε να συνεχίσουμε ακόμα πιο δυναμικά την προσπάθεια για την αντιμετώπιση και την αντιστροφή του brain drain, της φυγής στο εξωτερικό νέων παιδιών που σπούδασαν στη χώρα μας με γνώσεις και όρεξη για δημιουργία για να αναζητήσουν δυστυχώς καλύτερες συνθήκες αλλού.

Είναι δική μας ευθύνη να εξασφαλίσουμε γι’ αυτά τα παιδιά τις προϋποθέσεις για να δημιουργήσουν το μέλλον τους στην πατρίδα, αλλά και για να προσελκύσουμε ταλαντούχους ανθρώπους από το εξωτερικό στη χώρα μας. Για όλα αυτά, λοιπόν, οφείλουμε να κοιτάξουμε την πραγματικότητα κατάματα, χωρίς αγκυλώσεις και ιδεολογικές παρωπίδες, χωρίς προσκόλληση σε χαρακώματα που δεν έχουν καμμία απολύτως σχέση με τη σημερινή πραγματικότητα και την ελληνική κοινωνία.

Κυρίες και κύριοι συνάδελφοι, σε διαδοχικές συνταγματικές αναθεωρήσεις δυστυχώς χάσαμε την ευκαιρία να αναθεωρήσουμε το άρθρο 16, με τρόπο ώστε να ανταποκρίνεται στη σύγχρονη πραγματικότητα και βεβαίως αυτό χωρίς ευθύνη της Νέας Δημοκρατίας που είχε πάντα ξεκάθαρη θέση υπέρ της αναθεώρησης. Και δυστυχώς εδώ πρέπει να πούμε γι’ αυτή τη χαμένη ευκαιρία ότι η ευθύνη είναι συγκεκριμένη. Και ιδιαίτερα μεγάλες είναι οι ευθύνες, κύριοι του ΠΑΣΟΚ, γι’ αυτό το θέμα που δεν προχώρησε, η αναθεώρηση του άρθρου 16, στην παράταξή σας.

Οφείλαμε, λοιπόν, αυτή την αναθεώρηση να την είχαμε προχωρήσει για να μη συζητάμε τώρα για αντισυνταγματικότητα. Οι ίδιες, λοιπόν, αραχνιασμένες προφάσεις ανασύρθηκαν και τώρα ως ανακλαστική αντίδραση σε ένα νομοσχέδιο που θεσπίζει το αυτονόητο και μάλιστα με τρόπο μάλλον συντηρητικό, ως προς την έκταση και το περιεχόμενο των αλλαγών που φέρνει.

Γιατί δεν πρέπει να κλείνουμε τα μάτια μας στην πραγματικότητα. Πώς χιλιάδες Έλληνες φοιτητές έχουν σπουδάσει στο εξωτερικό; Πόσες χιλιάδες φοιτητές Έλληνες βρίσκονται σήμερα και σπουδάζουν στο εξωτερικό; Απέναντι λοιπόν, σε αυτή την πραγματικότητα πρέπει να πάψει η υποκρισία. Λόγω, λοιπόν, των ενωσιακών υποχρεώσεων της χώρας μας, οι απόφοιτοι των τριάντα πέντε κολλεγίων που ήδη λειτουργούν στη χώρα μας, διαθέτουν ήδη πλήρη επαγγελματικά δικαιώματα. Οι ίδιες αραχνιασμένες προφάσεις ανασύρονται ως αντίδραση σε ένα νομοσχέδιο που προβλέπει τη λειτουργία μη κερδοσκοπικών παραρτημάτων ξένων πανεπιστημίων, με όρους αυστηρότερους από αυτούς που ισχύουν σε ολόκληρη την Ευρώπη.

Κυρίες και κύριοι συνάδελφοι, το νομοσχέδιο που συζητάμε σήμερα δεν αφορά μόνο τη λειτουργία παραρτημάτων ξένων πανεπιστημίων στη χώρα μας. Περιλαμβάνει και σημαντικές προβλέψεις για την ουσιαστική ενίσχυση του δημόσιου πανεπιστημίου, όπως ακριβώς έχουμε δεσμευθεί έναντι των πολιτών, ενίσχυση όχι μόνο σε ό,τι αφορά τους διαθέσιμους πόρους, αλλά και στο θεσμικό επίπεδο. Περιλαμβάνει και την περαιτέρω στήριξη των οικογενειών με παιδιά που σπουδάζουν σε περιφερειακά πανεπιστήμια με επίδομα στέγης που φτάνει και τις 2.500 ευρώ. Περιλαμβάνει προβλέψεις για την ενίσχυση του Δημοκριτείου Πανεπιστημίου, ένα πανεπιστήμιο που χαρακτηρίζεται από δυναμισμό και πρωτοποριακή αντίληψη σε μια κρίσιμη περιοχή της χώρας μας.

Περιλαμβάνει προβλέψεις για τη στήριξη και ανάπτυξη του Ελληνικού Ανοικτού Πανεπιστημίου, αλλά και για την προσέλκυση ξένων φοιτητών. Αλήθεια αυτές τις θετικές διατάξεις θα τις καταψηφίσετε; Κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη είναι σταθερά προσανατολισμένη στην ενίσχυση του δημοσίου πανεπιστημίου, ως μοχλού πολύπλευρης ανάπτυξης της πατρίδας μας και κοινωνικής κινητικότητας με έργα και αποτέλεσμα καλύπτουμε κενά δεκαετιών.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Στηρίζουμε την πολύ σημαντική δουλειά που επιτελείται στα πανεπιστήμια μας, διασφαλίζουμε τις προϋποθέσεις ώστε η Ελλάδα να αναδειχθεί επιτέλους σε περιφερειακό κέντρο μόρφωσης, έρευνας και τεχνολογίας, ώστε τα παιδιά μας να μην αναζητούν ένα καλύτερο μέλλον στο εξωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σε αυτή, λοιπόν, τη διαρκή προσπάθεια εμείς θα συνεχίσουμε να προχωρούμε μπροστά, μαζί με την κοινωνία, που απαιτεί τις αυτονόητες αλλαγές προς το καλύτερο σε κάθε πεδίο του δημόσιου βίου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, μπορώ να έχω τον λόγο για μια ανακοίνωση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ανακοίνωση; Παρακαλώ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Σύμφωνα με το άρθρο 72 του Κανονισμού της Βουλής, καταθέτουμε αίτημα για διενέργεια ψηφοφορίας με ονομαστική κλήση επί της αρχής και επί των άρθρων 130 έως 155 του νομοσχεδίου.

Ευχαριστώ.

(Η προαναφερθείσα αίτηση ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 492 - 497)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γιάννης Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ.

Κυρίες και κύριοι Βουλευτές, σήμερα συζητάμε ένα πολύ σημαντικό νομοσχέδιο. Απόδειξη του γεγονότος ότι πάνω από τους μισούς Βουλευτές έχουν εγγραφεί για να μιλήσουν.

Είναι πάρα πολύ σημαντικό αυτό το νομοσχέδιο, γιατί είναι μια καινοτόμος μεταρρύθμιση που φέρνει στη Βουλή των Ελλήνων η Κυβέρνηση της Νέας Δημοκρατίας, προκειμένου να αλλάξει τα κακώς κείμενα στον χώρο της ανώτατης εκπαίδευσης.

Και επιτρέψτε μου να σας πω ότι είμαι πάρα πολύ συγκινημένος προσωπικά, γιατί από το 1985, ως επαγγελματίας δημοσιογράφος και μετέπειτα, ως Βουλευτής, δεν έχω πάψει να μιλάω υπέρ της ανάγκης λειτουργίας μη κρατικών, μη κερδοσκοπικών, ακόμη και ιδιωτικών πανεπιστημίων στη χώρα μας. Και έχω αγωνιστεί στο μέτρο των δυνατοτήτων μου να αλλάξει το άρθρο 16 του Συντάγματος, ένα από τα λίγα που δεν έχει αλλάξει και που είναι παρωχημένο για τη σημερινή εποχή. Άλλες ήταν οι συνθήκες το 1975, άλλες είναι οι συνθήκες πενήντα χρόνια μετά και η χώρα πρέπει να εξελίσσεται, όπως πρέπει να εξελίσσεται η κοινωνία μας.

Το νομοσχέδιο αυτό και από την κριτική που ασκεί η Αντιπολίτευση, έχει δύο, θα έλεγα, πυλώνες αντιπολιτευτικού λόγου. Ο ένας είναι η συνταγματικότητα ή μη του νομοσχεδίου.

Εγώ προσωπικά δεν είμαι ούτε νομικός ούτε συνταγματολόγος για να σας πω εάν είναι συνταγματικά ορθό ή όχι. Κρίνω από αυτά που διαβάζω από έγκριτους νομικούς και από τις γνωμοδοτήσεις συνταγματολόγων που μας έδωσε το Υπουργείο Παιδείας, ότι είναι συνταγματικά ορθό. Κατανοώ κάποιες επιφυλάξεις που μπορεί να υπάρχουν, αλλά πρέπει να σας πω ότι αποφασιστικά συνέβαλε στη διαμόρφωση της σκέψης ότι είναι συνταγματικά ορθό το άρθρο δύο εξαιρετικών συνταγματολόγων, του κ. Βενιζέλου και του κ. Σκουρή, πρώην Προέδρου του ΠΑΣΟΚ και πρώην Προέδρου του Ευρωπαϊκού Δικαστηρίου και οι δύο αντίστοιχα.

Θέλω να πω ότι, μετά από αυτό το άρθρο, δεν έχω καμμία αμφιβολία ότι είναι συνταγματικά ορθό, αλλά σε κάθε περίπτωση, όπως ξέρετε, η Ελλάδα είναι κράτος δικαίου και αν αυτό το νομοσχέδιο δεν είναι συνταγματικά σύμφωνο, τότε υπάρχουν τα ένδικα μέσα. Υπάρχει το Συμβούλιο της Επικρατείας που θα το κρίνει. Και αυτό είναι μια απόφαση που θα τη δούμε στην πορεία.

Το δεύτερο αφορά στην ουσία της πολιτικής μας. Είμαστε υπέρ ή όχι των μη δημοσίων πανεπιστημίων; Η Αριστερά δεν έχω καμμία αμφιβολία -το έχω ζήσει και στο πετσί μου από τότε που ήμουν παιδί, από τότε που ήμουν πρωτοετής φοιτητής το 1978 στη Νομική- ότι είναι εναντίον. Όχι μόνο είναι εναντίον, αλλά είναι κατάφωρα εναντίον, γιατί διακατέχεται από μια, κατά τη γνώμη μου, ακατανόητη ιδεοληψία.

Κατανοώ ότι η Αριστερά δεν θέλει τίποτε το ιδιωτικό και θέλει να είναι όλα δημόσια, όλα ελεγχόμενα από ένα κράτος απρόσωπο, τα οποία φυσικά επιδεινώνουν τα προβλήματα που υπάρχουν στον τρόπο λειτουργίας του ελληνικού δημοσίου.

Κατανοώ, επίσης, ότι η Αριστερά μέχρι τώρα κατάφερε να επιβάλει την άποψή της. Διότι, κακά τα ψέματα, από το 1974 και έπειτα ζούμε υπό μια ιδεολογική ηγεμονία της Αριστεράς μέχρι σχετικά πρόσφατα, μέχρι το 2019, όπου η Αριστερά ό,τι έλεγε ήταν θέσφατο. Κανείς δεν τολμούσε να τα βάλει με τις απόψεις της. Κανείς!

Αυτή η ιδεολογική ηγεμονία -ευτυχώς, για τη χώρα- δεν ισχύει πια, έχει καταλυθεί και αυτό, προφανώς, δεν το έχουν καταλάβει, αλλά θα τους το τονίσω. Να σκεφτείτε κάτι. Ένας μεγάλος αριστερός θεωρητικός, ο Ιταλός Αντόνιο Γκράμσι, έλεγε ότι όποιος κυριαρχεί ιδεολογικά, αργά ή γρήγορα θα έρθει στην εξουσία.

Συμβαίνει και το αντίθετο. Η Αριστερά κυριάρχησε ιδεολογικά στην Ελλάδα πλήρως, κατόρθωσε να έρθει στην εξουσία αρχικά με το ΠΑΣΟΚ του Ανδρέα Παπανδρέου και μετέπειτα, αμιγώς με τον ΣΥΡΙΖΑ, απέτυχε ως εξουσία και γι’ αυτό, κατέρρευσε και μαζί της κατέρρευσε και η ιδεολογική της κυριαρχία.

Σήμερα, τα πράγματα έχουν αλλάξει και η πλειοψηφία των Ελλήνων θέλουν μη κρατικά, μη κερδοσκοπικά πανεπιστήμια.

Εγώ προσωπικά θέλω να αλλάξει και το άρθρο 16 και να έχουμε αμιγώς ιδιωτικά πανεπιστήμια, γιατί αυτό ισχύει και μπορεί να ισχύει σε όλες τις χώρες του κόσμου. Αναρωτιέμαι: Γιατί φοβόμαστε το ιδιωτικό πανεπιστήμιο; Εμείς δεν φοβόμαστε το δημόσιο πανεπιστήμιο. Αντίθετα, το θέλουμε ισχυρό, το θέλουμε να είναι αντάξιο των προσδοκιών των Ελλήνων πολιτών, ώστε να πηγαίνουν οι Έλληνες που αξίζουν και να γίνονται καλύτεροι πολίτες και καλύτεροι επιστήμονες και καλύτεροι επαγγελματίες. Αυτό θέλουμε και αυτό, άλλωστε, είναι και η πολιτική της Νέας Δημοκρατίας που εμπεριέχεται και στο παρόν νομοσχέδιο.

Εμείς δεν θέλουμε, όμως, ταυτόχρονα να υπάρχουν αποκλεισμοί, να μην υπάρχει η δυνατότητα να υπάρχει και άλλο πανεπιστήμιο το οποίο δεν ελέγχεται από τον δημόσιο τομέα. Γι’ αυτό και φέρνουμε με τον νέο νόμο και αυξημένη χρηματοδότηση του δημόσιου πανεπιστημίου και αυξημένη αυτοδιοίκηση των δημοσίων πανεπιστημίων.

Όμως, θέλουμε ταυτόχρονα να δώσουμε τη δυνατότητα και στους πολίτες εκείνους οι οποίοι θέλουν να πάνε σε ένα ιδιωτικό πανεπιστήμιο, μη κερδοσκοπικό -για να είναι ιδιωτικό, πρέπει να γίνει αναθεώρηση του άρθρου 16- να μπορούν να σπουδάσουν και εκεί.

Γιατί το φοβάστε; Εγώ δεν φοβάμαι το μη κρατικό, μη κερδοσκοπικό πανεπιστήμιο για το ότι θα φέρει πτώση στο δημόσιο πανεπιστήμιο. Εγώ φοβόμουν το 1978 που μπήκα στη Νομική Σχολή, αυτά που συμβαίνουν στο δημόσιο πανεπιστήμιο. Φοβόμουν ότι στο δημόσιο πανεπιστήμιο μειονότητες έκαναν ό,τι ήθελαν. Τα έσπαγαν, τα έκαιγαν, έκτιζαν τις πόρτες στα γραφεία των καθηγητών, διέσυραν τους πρυτάνεις των πανεπιστημίων μέχρι πρόσφατα.

Να διαβάσετε -έκατσα χτες και το έκανα- τις αξιολογήσεις που δίνουν ξένοι φοιτητές που ήρθαν για τα μεταπτυχιακά του Οικονομικού Πανεπιστημίου Αθηνών. Είναι πάρα πολύ καλά τα μεταπτυχιακά του Οικονομικού Πανεπιστημίου Αθηνών. Διαβάστε τις αξιολογήσεις που έκαναν. Ρίχνουν την αξιολόγηση όχι για την ποιότητα των σπουδών ή για την ποιότητα των καθηγητών, αλλά για το πώς είναι τα κτήρια βρόμικα, άθλια, με πανό και για το γεγονός ότι δεν μπορούν να εκφραστούν ελεύθερα, γιατί μειονότητες ελέγχουν τον τρόπο λειτουργίας των πανεπιστημίων.

Αυτό δεν είναι το μοντέλο του δημόσιου πανεπιστημίου που θέλω. Θέλουμε ένα δημόσιο πανεπιστήμιο που να λειτουργεί ελεύθερα, χωρίς παρεμβάσεις από μειονότητες, τραμπούκους ή μπαχαλάκηδες. Αυτός είναι ο μεγάλος κίνδυνος για τα δημόσια πανεπιστήμια, όχι η λειτουργία των μη κρατικών πανεπιστημίων. Αυτό, επιτέλους, ας το καταλάβουμε.

Αυτή είναι η άποψή μου και αυτή την άποψη θα την ενστερνίζομαι πάντα και θα αγωνίζομαι για την αναθεώρηση και του άρθρου 16 του Συντάγματος, που ελπίζω το ΠΑΣΟΚ στην επόμενη αναθεώρηση που θα γίνει -κοντός ψαλμός αλληλούια!- να συμφωνήσει επιτέλους σε κάτι, για να μην κάνει μια ακόμα από τις πολλές κυβιστήσεις που έχει κάνει το τελευταίο διάστημα.

Τελειώνοντας, γιατί, όπως ξέρετε, εγώ σέβομαι πάντα τον Κανονισμό της Βουλής, θέλω να σας πω ότι την αξία των πτυχίων των πανεπιστημίων δεν τη δίνουν κάποιοι γραφειοκράτες σε κάποιο Υπουργείο ή σε κάποιο ίδρυμα. Την αξία των πτυχίων τη δίνει η αγορά.

Και θα σας δώσω ένα χαρακτηριστικό παράδειγμα, για να το καταλάβετε. MBA, Master in Business Administration, για τη διοίκηση των επιχειρήσεων δίνει και το ΙΕΚ «Μάρκα με έκαψες», δίνει και το Χάρβαρντ. Ποιο θα επιλέξει η αγορά; Θα προσλαμβάνατε κάποιον με MBA από ένα ΙΕΚ ή από το Χάρβαρντ και τι μισθό θα του δίνατε;

Η αγορά καθορίζει το ποια πτυχία είναι καλά και ποια δεν είναι, ποιων είναι καλές οι σπουδές και ποιων δεν είναι. Αυτό είναι πολύ δύσκολο, φοβάμαι, να το καταλάβουν κάποιοι οι οποίοι διακατέχονται από ιδεοληψία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα θα πάρει ο κ. Εμμανουήλ Κόνσολας από τη Νέα Δημοκρατία. Και αμέσως μετά θα μιλήσει ο κ. Κουλκουδίνας.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η αλήθεια είναι ότι ο κ. Λοβέρδος προηγουμένως έκανε μια προσέγγιση διασυνδέοντας το πανεπιστήμιο με την αγορά. Αυτή είναι μία προσέγγιση, μια αξιακή προσέγγιση. Αλλά προηγουμένως ο κ. Αδριανός, συνάδελφος Βουλευτής και ακαδημαϊκός, που επί των άρθρων και επί των αρχών τοποθετήθηκε, όπως και η πλήρης τοποθέτηση του κ. Κτιστάκη και του κυρίου Υπουργού, ήταν άρτιες στο να διαπιστώσουμε ότι αυτό το σημαντικό νομοσχέδιο αγγίζει όχι την Εθνική Αντιπροσωπεία, αλλά την ελληνική κοινωνία.

Και από αυτή τη σκοπιά, κυρία Υπουργέ, εσάς και τους συνεργάτες σας θέλω να σας συγχαρώ γιατί και συζήτηση στις επιτροπές, αλλά και σήμερα, διαπιστώνουμε ότι ήταν και είναι πολύ σημαντική και αναγκαία. Και μπορώ να πω ότι είναι και επίκαιρη, εξαιρετικά επίκαιρη. Και αυτό φαίνεται από τις τοποθετήσεις όλων των συναδέλφων, ανεξάρτητα αν έχουν ιδεολογικό πρόσημο, θετικό ή αρνητικό, για το νομοσχέδιο. Σε κάθε περίπτωση πάντως, διαπιστώνουμε πως όταν συζητάμε για την παιδεία, για την εκπαίδευση και για τη διδασκαλία είναι θέμα που αφορά το έθνος, την πατρίδα. Και πρέπει να τονίσουμε ότι πρέπει να προχωρήσουμε μπροστά, γιατί όλοι διαπιστώνουμε ότι υπάρχουν αβελτηρίες και παθογένειες. Πού; Στην παιδεία. Αλλά υπάρχουν και στον μοχλό ανάπτυξης των αξιών για την παιδεία στην εκπαίδευση.

Θέλω να υπενθυμίσω σε πολλούς από εσάς που βλέπω ακαδημαϊκούς αρκετούς εδώ, ότι κάποτε ο Βύρων Μασσιάλας, συνάδελφος ακαδημαϊκός, έγκριτος στο εξωτερικό, διατύπωσε την άποψη ότι η παθογένεια των σκοπών της εκπαίδευσης οφείλεται στην αναντιστοιχία των αναγκών της ελληνικής κοινωνίας ή της κοινωνίας γενικότερα. Και φαίνεται πως αυτή η αναντιστοιχία είναι που υποχρεώνει την κάθε ηγεσία του Υπουργείου Παιδείας δεκαετίες τώρα να μεταρρυθμίσει, να φέρνει σχέδια, αλλά πάντα να είναι ένα βήμα πίσω από την ελληνική κοινωνία.

Και επιτρέψτε μου να πω ότι ήταν πολύ ενδιαφέρουσα η συζήτηση στην επιτροπή του κ. Γεωργίου Παπανδρέου, του πρώην Προέδρου του ΠΑΣΟΚ - ΚΙΝΑΛ, που με πολύ σεβασμό τον ακούσαμε όλοι, όταν εκεί σε ένα πλαίσιο αξιών, όπως κατέθεσε στην ομιλία του: πρέπει να υπάρχει η προσέγγιση από το άρθρο 16, κάτι το οποίο το ΠΑΣΟΚ, όπως διατύπωσε, έπρεπε να το είχε κάνει από το 1974, αλλά δεν μπόρεσε ο Κωνσταντίνος Καραμανλής να το εφαρμόσει και να το ενσωματώσει στο τότε Σύνταγμα. Μόνο που ενδεχόμενα ξεχνάμε ότι μετά τη Μεταπολίτευση, τα αναχώματα και τις συσπάσεις από την περίοδο της δικτατορίας, δεν θα ήταν ενδεχόμενα εύκολο να ενσωματωθεί. Εγώ, όμως, διερωτώμαι: αφού σοβαροί πολιτικοί, όπως είναι ο κ. Παπανδρέου, διατυπώνουν την άποψη ότι είναι ανάγκη να μεταρρυθμιστεί το άρθρο 16, γιατί δεν προχώρησε τρεις φορές που ήρθε στην Εθνική Αντιπροσωπεία και αντίθετα αποχώρησε το ΠΑΣΟΚ τότε, από τη συζήτηση όταν ο Κώστας Καραμανλής το έφερε στη Βουλή; Και γιατί ο ΣΥΡΙΖΑ, ενώ είχε την ευκαιρία, δεν προχώρησε στη μεταρρύθμιση; Διότι, κυρίες και κύριοι συνάδελφοι, είναι ενδιαφέρουσα πάντα σε επίπεδο θεωρητικό και επίπεδο αξιών για τη συνταγματική μεταρρύθμιση.

Χθες ήταν μια ενδιαφέρουσα συζήτηση στην Επιτροπή Περιφερειών της Βουλής, όταν συζητούσαμε εκεί ένα θέμα πολύ σημαντικό για την πολιτιστική, πολιτική και την περιφερειακή ανάπτυξη, μαζί με την κ. Μενδώνη, στελέχη του Υπουργείου, αλλά και άλλους παράγοντες από την αυτοδιοίκηση και συνάδελφους από όλα τα κόμματα. Ξέρετε τι επικαλέστηκε αρκετή μερίδα των συναδέλφων σε αυτή τη συζήτηση; Το άρθρο 16. Γιατί; Επειδή αν δείτε το άρθρο 16, κύριε Πρόεδρε, έχει τρεις άξονες: εκπαίδευση, τέχνη και επιστήμη.

Άρα, εγώ ερωτώ, από το ’74 μέχρι σήμερα, δεν προέκυψαν οι ανάγκες της συνταγματικής μεταρρύθμισης και αναθεώρησης, αυτής της αναντιστοιχίας; Με συγχωρείτε πάρα πολύ! Ασφαλώς και προέκυψαν οι ανάγκες. Άρα ή εθελοτυφλούμε ή δημιουργούνται αβελτηρίες, όπως είπε ο κ. Λοβέρδος, και εξαιτίας, ενδεχόμενα, της κυριαρχίας μιας ιδεολογίας τα προηγούμενα χρόνια.

Εγώ δεν είμαι από αυτούς που πιστεύουν σε κυριαρχίες και στην κυριαρχία ιδεολογικών αξιών. Γιατί; Επειδή την κατάτμηση, τη γενίκευση ή την ολιστική προσέγγιση των αξιών τη κατατάσσουμε σε μια ιεραρχία που την υπηρετούμε στην κοινωνία και στην πολιτική, και ως τέτοια πρέπει να δούμε και τη δικιά μας αυτή τη συζήτηση σήμερα και τη δική μας προσπάθεια.

Και είναι πολύ σημαντικό να πούμε ότι στην Ευρώπη αυτή η συζήτηση, φαίνεται, αν την ακούσει κάποιος Ευρωπαίος πολίτης ή πολιτικός, και φαντάζει ότι γίνεται σε μια χώρα που ενδεχόμενα έχει αβελτηρίες πάρα πολύ σημαντικές στη συνοχή της κοινωνίας. Γιατί, ξέρετε, η αναπαραγωγή παθογενειών σε συζητήσεις κορυφαίου επιπέδου, όπως αυτή γίνεται σήμερα, δημιουργεί αναχώματα και στο μέλλον. Άρα εδώ τι πρέπει να κάνουμε; Ή να δούμε με τα μάτια της αλήθειας το μέλλον και να προχωρήσουμε μπροστά από τις αβελτηρίες ή να περιμένουμε πότε θα μπορέσουμε να ανακάμψουμε τις αβελτηρίες, να αναθεωρήσουμε το άρθρο για να πάμε σε μεταρρυθμίσεις.

Εδώ, λοιπόν, τι είπε ο κ. Πιερρακάκης; Είναι εδραία η συνταγματική κατοχύρωση για τη μεταρρύθμιση που έρχεται. Και αυτό πιστεύω κι εγώ. Εάν θέλουμε να δούμε ανταγωνιστικά σε όλα τα επίπεδα, αφού μιλάμε για μια αναπτυξιακή πορεία, ως τέτοια εκλαμβάνουμε τη συζήτηση σήμερα, την εκπαίδευση, τη διδασκαλία που αφορούν την παιδεία γενικότερα, που την υπηρετούμε όλοι, τη θεωρούμε και τη βλέπουμε πολύ σημαντική, για να μπορέσουμε αναπτυξιακά να προχωρήσουμε, γιατί η εκπαίδευση είναι ο κυριότερος μοχλός ανάπτυξης, όχι μόνο των κοινωνικών αξιών, αλλά και γενικότερα των αξιών, της επιστήμης, της τέχνης, της τεχνολογίας, της έρευνας.

Και είναι γεγονός ότι σε αυτή τη λογική οι πολίτες το έχουν κατανοήσει, το έχουν ενστερνιστεί και για αυτό είδατε στα δημοσκοπικά στοιχεία ότι αποτυπώνουν θετικά οι πολίτες αυτή τη μεταρρύθμιση. Δεν είμαι από αυτούς που χρησιμοποιώ στον πολιτικό λόγο ή στον ακαδημαϊκό μου λόγο τα τεκμήρια της δημοσκόπησης ή μιας δημοσκόπησης για να τεκμηριώσουμε αν μια νομοθέτηση είναι καλή ή κακή ή αν είναι αποτελεσματική ή όχι, αλλά οι πολίτες αυτή την ώρα αυτό ζητούν, το ανταγωνιστικό πλεονέκτημα με άλλες κοινωνίες. Και αυτό ειρήσθω εν παρόδω πρέπει να συμφωνηθεί ότι για να μην είμαστε ακίνητοι σε αυτό που συμβαίνει, στον κοινωνικό μετασχηματισμό της παγκόσμιας κοινότητας, πρέπει να προχωρήσουμε μπροστά, κυρίες και κύριοι συνάδελφοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου ένα λεπτάκι.

Φαίνεται ότι, παρά τις προθέσεις πολλών από τους συνάδελφους, είμαστε αγκυλωμένοι στο χθες. Πρέπει να προχωρήσουμε δυνατά μπροστά. Εάν θέλετε να το προχωρήσουμε δυνατά μπροστά, πρέπει να δούμε την εκπαιδευτική κινητικότητα οριζόντια και κάθετα για να μπορέσουν οι Έλληνες, οι μελλοντικοί Έλληνες πολίτες να ανταγωνιστούν και να ενσωματώσουν όλα εκείνα τα τεκμήρια από την έρευνα, την τεχνολογία και την εκπαίδευση στην Ελλάδα και στο εξωτερικό, αφού μιλάμε για παγκόσμια ταυτότητα του πολίτη.

Κυρίες και κύριοι συνάδελφοι, το νομοσχέδιο αφιερώνει μεγάλο μέρος του για τα δημόσια πανεπιστήμια. Και αφιερώνει, επίσης, ένα μέρος για τα μη κρατικά πανεπιστήμια. Δεν συζητάμε σήμερα για ιδιωτικά πανεπιστήμια. Συζητάμε εδώ -μεγαλύτερο μέρος από ό,τι βλέπω έχει αφιερωθεί σε αυτό και αδικεί το δημόσιο πανεπιστήμιο- τη δυνατότητα ίδρυσης παραρτημάτων, οργανισμών του εξωτερικού στην Ελλάδα. Ποιος διαφωνεί για αυτό; Τα δίδακτρα είναι αυτά που μας φοβίζουν;

Ακούστε, κυρίες και κύριοι συνάδελφοι. Θα ήταν ενδιαφέρον -έβλεπα τον κ. Ζώρα εδώ προηγουμένως- να υπάρχει μια δημοσιοποίηση των αποτελεσμάτων πόσα μεταπτυχιακά επ' αμοιβή υπάρχουν στα πανεπιστήμια και πόσοι συμμετέχουν σε αυτά. Επιτρέψτε μου να πω ότι στο δικό μου τμήμα υπάρχουν οκτώ μεταπτυχιακά επ' αμοιβή. Δεν θέλω να καταθέσω τώρα εδώ τέτοια στοιχεία, αλλά είναι συγκλονιστικό να πούμε ότι εδώ υπάρχει προσχηματική τεκμηρίωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Κόνσολα, φτάσατε στα εννέα λεπτά.

**ΕΜΜΑΝΟΥΗΛ ΚΟΝΣΟΛΑΣ:** Τελειώνω, κύριε Πρόεδρε.

Επομένως, δεν είναι αυτό. Αυτό που συμβαίνει είναι να δούμε με τα μάτια της πραγματικότητας ότι οχυρώνεται αυτή η μεταρρυθμιστική προσπάθεια με αντικειμενικά κριτήρια αξιολόγησης πολύ δυνατά και ισχυρά, και μάλιστα όταν η Εθνική Αρχή Ανώτατης Εκπαίδευσης είναι ο κύριος πυλώνας εδραίωσης αυτής της διαφάνειας και αυτής της προοπτικής.

Σας καλώ όλους να το ψηφίσετε και να μην χάσουμε άλλη ευκαιρία.

Κυρία Υπουργέ, συγχαρητήρια. Θα υπερψηφίσω το νομοσχέδιο.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνάδελφοι, σας παρακαλώ να τηρείτε τον χρόνο. Συνεχίζουμε τώρα με τον κ. Κουλκουδίνα από τη Νέα Δημοκρατία και αμέσως μετά θα μιλήσει ο κ. Ζεμπίλης.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, είναι πραγματικά πολύ εύκολο να διακρίνει κανείς την αμηχανία των κομμάτων της Αντιπολίτευσης μπροστά στη μεταρρυθμιστική τόλμη που επιδεικνύει η Κυβέρνηση του Κυριάκου Μητσοτάκη. Είναι, όμως, εξαιρετικά δύσκολο να παρακολουθεί κανείς την κριτική τους απέναντι στο νομοσχέδιο που έρχεται σήμερα στο Κοινοβούλιο προς συζήτηση και ψήφιση και αυτό γιατί η κριτική μετατοπίζεται διαρκώς, αφού δεν βρίσκει έδαφος και οι πολίτες στηρίζουν πραγματικά -και φαίνεται- τη λειτουργία μη κρατικών πανεπιστημίων. Είναι μια κριτική, λοιπόν, που μη έχοντας λογικοφανή επιχειρήματα απέναντι στο περιεχόμενο του νομοσχεδίου και στο αυστηρότερο πλαίσιο που υπάρχει για τη λειτουργία των μη κρατικών πανεπιστημίων, μετατοπίζεται από την υποβάθμιση του δημοσίου πανεπιστημίου έως και την επίκληση της αντισυνταγματικότητας.

Προφανώς, κυρίες και κύριοι συνάδελφοι, τίποτα από τα δύο δεν ισχύει. Το 70% των διατάξεων του συγκεκριμένου νομοσχεδίου επικεντρώνεται στην ενίσχυση και αναβάθμιση του δημόσιου πανεπιστημίου με όρους μέλλοντος και αυτό είναι που έχει πραγματικά σημασία. Αναφέρομαι χαρακτηριστικά σε θεσμικές παρεμβάσεις και αλλαγές, όπως οι εξής πέντε που θα σας πω: Ο περιορισμός της γραφειοκρατίας σε ό,τι έχει σχέση με τους ειδικούς λογαριασμούς κονδυλίων έρευνας. Η εξωστρέφεια και η διεθνής προβολή των κρατικών μας πανεπιστημίων. Η δημιουργία κοινών προγραμμάτων των ελληνικών πανεπιστημίων με μεγάλα πανεπιστήμια του εξωτερικού, τα οποία θα παρέχονται εξ ολοκλήρου στη χώρα μας και για τον σκοπό αυτό μάλιστα θα υπάρξει και χρηματοδότηση 70 εκατομμυρίων ευρώ από το Ταμείο Ανάκαμψης. Επίσης η απλούστευση των διαδικασιών χρηματοδότησης και των ζητημάτων που αφορούν στη μεταφορά τεχνολογίας και καινοτομίας στα δημόσια πανεπιστήμια. Η ψηφιοποίηση, τέλος, του δημόσιου πανεπιστημίου και όλων των διαδικασιών που διέπουν τη λειτουργία του. Και βέβαια, δεν χρειάζεται να αναφερθώ στη διαρκή αύξηση των πόρων που διατίθενται από την Κυβέρνηση για την τριτοβάθμια εκπαίδευση.

Να θυμίσω στους κυρίους και κυρίες συναδέλφους του ΣΥΡΙΖΑ ότι από τα 92 εκατομμύρια το 2018 σήμερα βρισκόμαστε στα 133 εκατομμύρια ευρώ το 2023. Προφανώς ο ΣΥΡΙΖΑ το προσπερνά αυτό το στοιχείο. Και αυτό δεν είναι τίποτα μπροστά σε έναν ολιστικό σχεδιασμό που προβλέπει την αξιοποίηση πόρων πάνω από ένα δισεκατομμύριο ευρώ για τα δημόσια πανεπιστήμια που αφορούν στην αγορά ερευνητικού και εκπαιδευτικού εξοπλισμού, στην καινοτομία, στην κατασκευή, στην ανακαίνιση των φοιτητικών εστιών, που πριν από λίγο μία συνάδελφος απαξίωσε, αλλά και σε πλήθος άλλων δράσεων.

Είναι σαφές ότι με τις διατάξεις του νομοσχεδίου αναβαθμίζεται και ενισχύεται κατά βάση το δημόσιο πανεπιστήμιο, κυρίες και κύριοι συνάδελφοι, όπως είναι σαφές ότι δεν ισχύει η κριτική για αντισυνταγματικότητα του νομοσχεδίου, που μάλιστα σε ένα μέρος της προέρχεται -και πραγματικά λυπάμαι γι’ αυτό- από το ΠΑΣΟΚ. Ο συνταγματολόγος κ. Νίκος Αλιβιζάτος, που το ΠΑΣΟΚ τον πρότεινε και τον ψήφισε για Πρόεδρο της Δημοκρατίας το 2015, επισήμανε ότι η νομοθετική ρύθμιση της Κυβέρνησης για τη λειτουργία μη κρατικών πανεπιστημίων είναι εντός του συνταγματικού πλαισίου. Ανάλογη άποψη, κυρίες και κύριοι συνάδελφοι του ΠΑΣΟΚ, έχει εκφράσει και ο Ευάγγελος Βενιζέλος, πρώην Πρόεδρος του ΠΑΣΟΚ. Προσπερνώ ότι το ΠΑΣΟΚ με την καταψήφιση του νομοσχεδίου παραβιάζει μία από τις προγραμματικές του θέσεις που ήταν η ίδρυση μη κρατικών πανεπιστημίων.

Καμμία εντύπωση δεν προξενεί σε εμάς αυτή η αλλαγή στάσης του ΠΑΣΟΚ, όχι τόσο γιατί εντάσσεται -ξέρετε- στον διαγκωνισμό που υπάρχει, στο ντέρμπι της παρηγοριάς των ηττημένων για το ποιος θα τερματίσει δεύτερος στις εκλογές, όσο γιατί κάτι ανάλογο ζήσαμε, κυρίες και κύριοι συνάδελφοι, και το 2007. Το θυμήθηκα αυτό ακούγοντας τον κ. Γιώργο Παπανδρέου να μιλά στην Επιτροπή Μορφωτικών Υποθέσεων. Και τότε, το 2007, στο πλαίσιο της προωθούμενης συνταγματικής Αναθεώρησης, ο κ. Παπανδρέου ως Πρόεδρος του ΠΑΣΟΚ και Αρχηγός της Αξιωματικής Αντιπολίτευσης είχε ταχθεί υπέρ της αναθεώρησης του άρθρου 16, αλλά τελικά υπαναχώρησε μπροστά στις αντιδράσεις από το εσωτερικό του κόμματος, αλλά και κάτω από την πίεση των εσωκομματικών εκλογών που διεξάγονταν εκείνη την περίοδο. Δεν μας αιφνιδίασε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** …(Δεν ακούστηκε)

**ΣΠΥΡΙΔΩΝ ΚΟΥΛΚΟΥΔΙΝΑΣ:** Δεν μας αιφνιδίασε καθόλου, λοιπόν, αυτή η αλλαγή του ΠΑΣΟΚ, αγαπητέ κύριε συνάδελφε. Να ξέρετε ότι θα κριθεί από τους πολίτες, όπως είπα, οι οποίοι στη μεγάλη τους πλειοψηφία στηρίζουν τη λειτουργία μη κρατικών πανεπιστημίων. Προφανώς το ΠΑΣΟΚ και άλλοι βλέπουν μπροστά τους τις επόμενες εκλογές.

Εμείς, όμως, κυρίες και κύριοι συνάδελφοι, είμαστε υποχρεωμένοι να βλέπουμε μπροστά μας μόνο τις επόμενες γενιές και όχι τις επόμενες εκλογές. Και αυτό κάνουμε, γιατί αυτή η εκκρεμότητα που κρατά τη χώρα στο χθες πρέπει να κλείσει. Η λειτουργία των μη κρατικών πανεπιστημίων στην Ελλάδα δεν πρέπει να υπόκειται σε φοβικά σύνδρομα και ιδεοληψίες του παρελθόντος. Σε αυτή τη φάση ουσιαστικά θα έρθουν και θα λειτουργήσουν στην Ελλάδα μη κρατικά πανεπιστήμια τα οποία θα είναι παραρτήματα ξένων πανεπιστημίων. Η λειτουργία τους θα διέπεται από το πιο αυστηρό πλαίσιο που υπάρχει. Αναφέρθηκα αναλυτικά σε αυτό, μιλώντας στην Επιτροπή Μορφωτικών Υποθέσεων κατά τη συζήτηση του νομοσχεδίου. Και βέβαια, η εισαγωγή σε αυτά θα γίνεται μέσα από τις πανελλαδικές εξετάσεις με την ελάχιστη βάση εισαγωγής που θα ισχύει.

Το νομοσχέδιο θα ψηφιστεί, αλλά μπροστά μας, κυρίες και κύριοι συνάδελφοι, έχουμε μία μεγάλη πρόκληση, να ολοκληρώσουμε τη συνταγματική Αναθεώρηση για να μπορούν να ιδρυθούν, για να μπορούν να δημιουργηθούν μη κρατικά πανεπιστήμια. Αυτός είναι μόνο ο στόχος. Ας δούμε τι συμβαίνει γύρω μας, τι γίνεται και τι ισχύει σε άλλες χώρες. Ας αντλήσουμε διδάγματα από τη διεθνή εμπειρία, εκεί όπου η λειτουργία μη κρατικών πανεπιστημίων βελτίωσε θεαματικά την εικόνα των δημόσιων πανεπιστημίων.

Η Κυβέρνηση του Κυριάκου Μητσοτάκη, η χώρα και η ελληνική κοινωνία κοιτάζουν μονάχα μπροστά.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο κ. Ζεμπίλης.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Στον λίγο χρόνο που έχω θα καταπιαστώ με την εκπαιδευτική μετανάστευση και αυτό διότι διάβασα σήμερα ένα ρεπορτάζ, κεντρικό θέμα, στην «ΚΑΘΗΜΕΡΙΝΗ», στο ηλεκτρονικό της φύλλο, για το brain drain που συνεχίζεται και για τη φυγή δεκαοκτώ χιλιάδων γιατρών σε χώρες του εξωτερικού, τη στιγμή που, όπως ξέρουμε, οι διαγωνισμοί στα νοσοκομεία, όχι μόνο στα νησιά και στην περιφέρεια, ακόμα και σε κεντρικά νοσοκομεία, είναι άγονοι γιατί δεν υπάρχουν γιατροί να ενδιαφερθούν.

Θα ξεκινήσω, λοιπόν, λέγοντας ότι σήμερα σε ολόκληρο τον προηγμένο κόσμο βλέπουμε έναν σκληρό ανταγωνισμό μεταξύ των κρατών, προκειμένου με όχημα την τριτοβάθμια εκπαίδευση να προσελκύσουν νέους επιστήμονες και από άλλες χώρες για να συνδέσουν την έρευνα και την καινοτομία με την αγορά και να απαντήσουν στις προκλήσεις του μέλλοντος. Δημιουργούν ουσιαστικά έναν «αεροδιάδρομο» γνώσης και ευκαιριών για τους νέους πολίτες και άλλων χωρών, ώστε να συγκεντρώσουν τους πιο ικανούς από αυτούς με τελικό σκοπό να τους ενσωματώσουν στην αγορά εργασίας, δημιουργώντας προστιθέμενη αξία.

Κατ’ αυτόν τον τρόπο, επιχειρείται να μεταφερθούν, χωρίς τις γνωστές γραφειοκρατικές αγκυλώσεις του δημοσίου, οι πιο ριζοσπαστικές ιδέες από τα πανεπιστημιακά αμφιθέατρα και τα ερευνητικά εργαστήρια στον εργασιακό τομέα με σημαντικά οφέλη για την οικονομία και την επιχειρηματικότητα. Το γιατί συμβαίνει αυτό είναι προφανές. Σε μια εποχή με ακατάπαυστη αυτοματοποίηση στην παραγωγική διαδικασία, που θέτει στο περιθώριο εργάτες με περιορισμένες ικανότητες, αυξάνεται συνεχώς η ζήτηση για επιστήμονες υψηλής εξειδίκευσης, προκειμένου τα κράτη να είναι ανταγωνιστικά σε κρίσιμους τομείς, όπως η τεχνολογική καινοτομία, η ρομποτική και η τεχνητή νοημοσύνη.

Περαιτέρω, με τις σειρήνες του δημογραφικού να ηχούν επικίνδυνα σε όλο τον δυτικό κόσμο, βλέπουμε ακόμα και κράτη με αυστηρή μεταναστευτική πολιτική να προσαρμόζουν τη νομοθεσία τους, ώστε οι αλλοδαποί φοιτητές να παραμείνουν στη χώρα υποδοχής για πρακτική άσκηση και εργασία με τελικό σκοπό να τους ενσωματώσουν στην κοινότητα.

Είναι προφανές συνεπώς ότι οι χώρες που θα παράξουν επιστήμη και θα δημιουργήσουν δεξαμενή καταρτισμένων νέων θα αναδειχθούν σε κυρίαρχες δυνάμεις. Διαφορετικά, βέβαια, κινδυνεύουν να μετατραπούν σε χώρες παρίες.

Για τον λόγο αυτό, άλλωστε, βλέπουμε παγκόσμια να ξοδεύονται τεράστια ποσά και να αναπτύσσονται μεγάλες επενδυτικές πρωτοβουλίες στο ανθρώπινο κεφάλαιο και την επιστημονική αριστεία.

Είναι χαρακτηριστικό ότι σήμερα στην Κύπρο -για να μη μιλήσουμε για τη Δανία και τη Σουηδία- υπολογίζεται ότι το 7% του ΑΕΠ επενδύεται στην παιδεία με το 60% αυτού να κατευθύνεται προς την τριτοβάθμια εκπαίδευση, κρατική ή μη.

Αντί, λοιπόν, σήμερα, όπως σε ολόκληρο τον κόσμο, να συζητάμε για το πώς θα προσελκύσουμε ακόμα μεγαλύτερα επενδυτικά κεφάλαια στην εκπαίδευση, αντί να σχεδιάζουμε πώς θα κάνουμε τη χώρα μας μέρος της παγκόσμιας ζήτησης για πανεπιστημιακές σπουδές, για το πώς θα μετατρέψουμε την Ελλάδα σε ευρωπαϊκό εκπαιδευτικό κόμβο που θα προσελκύει χιλιάδες φοιτητές από τα Βαλκάνια και τη Μέση Ανατολή, αντί για όλα αυτά αρνούμαστε να συνειδητοποιήσουμε την πραγματικότητα, να συνειδητοποιήσουμε, δηλαδή, ότι στις μέρες μας τα εκπαιδευτικά σύνορα έχουν προ πολλού καταρρεύσει, ιδιαίτερα μάλιστα για την Ελλάδα που το δημογραφικό δεν αποτελεί απλά πρόβλημα, αλλά υπαρξιακό στοίχημα.

Εξαιτίας της μείωσης του εργατικού δυναμικού θα έπρεπε η χώρα να προσβλέπει στην αυτοματοποίηση της παραγωγής ολόκληρης της οικονομίας μέσω των νέων τεχνολογιών. Με πεπερασμένες τις ανθρώπινες δυνατότητες η χώρα μας όφειλε να θέσει την εκπαίδευση, την έρευνα και την καινοτομία στον πυρήνα της στρατηγικής της για μια έξυπνη και βιώσιμη ανάπτυξη.

Αντ’ αυτού, όμως, βλέπουμε οι επενδύσεις να κατευθύνονται στα ντουβάρια και στα μηχανήματα και σε ένα μόνο 13% ποσοστό του ΑΕΠ -το μικρότερο στην Ένωση- να κατευθύνεται σε προϊόντα πνευματικής ιδιοκτησίας υπό την ευρύτερη έννοια έναντι 25% του ευρωπαϊκού μέσου όρου.

Συνεπώς για να παραμείνει η χώρα μας ανταγωνιστική θα πρέπει να κάνει τρία πράγματα: Πρώτον, να επενδύσει στην εκπαίδευση και τις τεχνολογίες, δεύτερον, να προσελκύσει και να ενσωματώσει σπουδαστές ιδιαίτερα από όμορες πολιτισμικά γεωγραφικά και θρησκευτικά χώρες, τρίτον, να σταματήσει η αιμορραγία, να χάνουμε συνεχώς νέους ανθρώπους, πολύτιμα μυαλά στο εξωτερικό.

Σήμερα σε ξένα πανεπιστήμια φοιτούν περίπου σαράντα χιλιάδες Έλληνες. Δεν θα αναφερθώ στο κόστος για το ισοζύγιο πληρωμών που ανέρχεται περίπου στο 1 δισεκατομμύριο ευρώ ούτε θα αναφερθώ στην ταλαιπωρία και το οικονομικό βάρος που υφίστανται οι οικογένειές τους. Έχουν μικρή αξία μπροστά στο θεμελιώδες ερώτημα: Μετά το brain drain έχουμε το περιθώριο να χάσουμε έστω και ένα νέο άνθρωπο για το εξωτερικό; Γιατί με τη σημερινή κατάσταση, δυστυχώς, χιλιάδες νέες και νέοι οδηγούνται υποχρεωτικά στην εκπαιδευτική μετανάστευση.

Περαιτέρω, κυρίες και κύριοι συνάδελφοι, η ίδρυση των μη κρατικών πανεπιστημίων μέσω της διεθνοποίησης είναι βέβαιο ότι θα απελευθερώσει ακαδημαϊκές δυνάμεις, θα σπάσει τα στεγανά της οικογενειοκρατίας και της ευνοιοκρατίας που ενδημούν στο ελληνικό δημόσιο πανεπιστήμιο. Είναι σίγουρο, επίσης, ότι μέσω του ανταγωνισμού θα συμβάλει στην αναβάθμιση όλων των εκπαιδευτικών ιδρυμάτων της χώρας, ώστε να αποτελέσουν ένα δημοφιλή προορισμό για ξένους φοιτητές.

Είμαι υπερήφανος ότι μέσα από τις τάξεις της ΔΑΠ - ΝΔΦΚ και ως Πρόεδρος της Νομικής Σχολής του Πανεπιστημίου της Θεσσαλονίκης και εκπρόσωπος των φοιτητών στη σύγκλητο εδώ και πολλά χρόνια δίναμε μάχες στα αμφιθέατρα, προκειμένου να σπάσει αυτό το αναχρονιστικό στερεότυπο του κρατικού μονοπωλίου στην τριτοβάθμια εκπαίδευση, ενός μονοπωλίου που έχει τις ρίζες του στη χούντα των συνταγματαρχών, όπως είπε και ο καθηγητής Νίκος Αλιβιζάτος.

Ολοκληρώνοντας, επισημαίνω ότι η ιστορία είναι γεμάτη από παραδείγματα κρατών που κέρδισαν το στοίχημα με το μέλλον και άλλων που έμειναν πίσω για να σκιαμαχούν με το παρελθόν και η Ελλάδα δεν μπορεί, δεν έχει την πολυτέλεια να παραμένει και άλλο στο περιθώριο των διεθνών εξελίξεων.

Για τους λόγους αυτούς σας καλούμε να υπερψηφίσετε το παρόν σχέδιο νόμου, ώστε η χώρα μας να ανοίξει ένα παράθυρο στο μέλλον, ένα παράθυρο στον κόσμο σε μια νέα εποχή που προϋποθέτει την αλληλεπίδραση και την άμιλλα με σκοπό τη διάχυση της γνώσης και την προαγωγή της επιστήμης και της έρευνας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ζαμπάρας Μιλτιάδης από τον ΣΥΡΙΖΑ - Προοδευτική Συμμαχία έχει τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν θα σταθώ, δεν θέλω να σταθώ ιδιαιτέρως στην αντισυνταγματικότητα του παρόντος νομοσχεδίου. Νομίζω ότι αυτό είναι on - off και επειδή δεν υπάρχει ολίγον έγκυος, προφανώς είναι ένα νομοσχέδιο αντισυνταγματικό και προφανώς δεν μπορείτε να λέτε ότι υπερασπίζεστε το σύνταγμα αλά καρτ και όποτε αυτό σας βολεύει.

Θα ήθελα, όμως, πάνω σε αυτή την κουβέντα που έχει ανοίξει και εδώ σήμερα, αλλά και στον δημόσιο διάλογο το τελευταίο διάστημα, να απαντήσω και να τεκμηριώσω με την τοποθέτησή μου κάποιους μύθους, δηλαδή μύθοι versus πραγματικότητα γιατί ακούσαμε πολλά.

Ο προηγούμενος συνάδελφος είπε ότι οι γιατροί δεν επιλέγουν το δημόσιο σύστημα υγείας και φεύγουν στο εξωτερικό και αυτός είναι ένας λόγος για να ιδρυθούν ιδιωτικά πανεπιστήμια. Γιατί; Δεν βγάζουμε πολλούς γιατρούς από τα δημόσια πανεπιστήμια; Αυτός είναι λόγος ή ότι υποαμείβονται στα δημόσια νοσοκομεία; Δεν επαρκεί, δηλαδή, το δημόσιο πανεπιστήμιο και δεν μπορεί να παράξει το απαραίτητο προσωπικό, τους απαραίτητους γιατρούς και θα λυθεί το ζήτημα με αυτό τον τρόπο;

Ακούσαμε και για πολιτική ηγεμονία της Αριστεράς από τον κ. Λοβέρδο. Μίλησε και για τον Αντόνιο Γκράμσι, για την πολιτική ηγεμονία επιφανειακά, κατά την άποψή μου, επιδερμικά, δεν το έχει πιάσει πολύ καλά.

Σε αυτούς τους μύθους, λοιπόν, να ξεκινήσω από τον πρώτο. Λέτε μη κρατικά πανεπιστήμια.

Τα πανεπιστήμια προφανώς, κυρίες και κύριοι συνάδελφοι της Συμπολίτευσης, είναι δημόσια και όχι κρατικά και λέτε μη κρατικά προφανώς για να μην πείτε ξεκάθαρα «ιδιωτικά».

Μύθος νούμερο δύο: Λέτε μη κερδοσκοπικά. Δεν υπάρχει κανένα ιδιωτικό πανεπιστήμιο που να μην έχει κερδοσκοπικό χαρακτήρα και σε αυτά που αναφέρεστε συνεχώς, γιατί είναι μεγάλο ψέμα, ότι θα έρθουν στη χώρα μας και θα φτιάξουν παραρτήματα, θα ανοίξουν παραρτήματα αυτού του είδους τα πανεπιστήμια δεν είναι ιδιωτικά και κανένα ποτέ -ποτέ!- δεν άνοιξε παράρτημα σε άλλη χώρα. Αν μου βρείτε ένα μεγάλο πανεπιστήμιο που να άνοιξε παράρτημα, όπως το αμερικάνικο σε μια ευρωπαϊκή χώρα, το ευρωπαϊκό, όπως η Οξφόρδη, το πολυτεχνείο του Μονάχου, σε μια άλλη ευρωπαϊκή χώρα, να έλθετε να μου το δείξετε. Κανένα και ποτέ δεν υπήρξε και άλλο το καθεστώς εκείνο. Να μην μπερδεύουμε. Εσείς εδώ μιλάτε επί της ουσίας για ιδιωτικά πανεπιστήμια. Εκείνα έχουν ένα θεσμικό αποτύπωμα και έναν ρόλο διακοσίων και τετρακοσίων ετών από το πιο νέο στο πιο μεγάλο, με άλλο καθεστώς που διαφέρει πολύ σε σχέση με αυτά που φέρνετε.

Μύθος νούμερο τέσσερα: Θα έχουν τα ίδια αυστηρά κριτήρια με τα δημόσια πανεπιστήμια. Ποια κριτήρια; Από πού προκύπτει αυτό; Η ανεξάρτητη αρχή που λέτε ότι θα συντονίζει την όλη κατάσταση είναι υποστελεχωμένη και, μάλιστα, η αντίστοιχη ευρωπαϊκή ανεξάρτητη αρχή τη βρήκε ανεπαρκή.

Μύθος νούμερο πέντε: Δεν θα επηρεαστούν τα δημόσια πανεπιστήμια. Στην Κύπρο, λοιπόν, να σας θυμίσω, που μπορεί να το γνωρίζετε, οι εκπρόσωποι των ιδιωτικών πανεπιστημίων απαίτησαν και πέτυχαν την αύξηση στα δίδακτρα στα μεταπτυχιακά και στα δημόσια πανεπιστήμια για να μην υπάρχει ανταγωνισμός, επί της ουσίας για να μη χαλάνε την πιάτσα.

Μύθος νούμερο έξι: Δεν θα υπάρχει με το παρόν σχέδιο νόμου, όταν ψηφιστεί, μεγάλη εκροή φοιτητών. Να σας πω, επίσης, ότι η Κύπρος έχει τον μεγαλύτερο όγκο φοιτητών ανά πληθυσμό που φεύγει για το εξωτερικό.

Μύθος νούμερο επτά: Η ευγενής άμιλλα μάς λέτε ότι θα ευνοήσει την ποιότητα και των δημοσίων και των ιδιωτικών ελληνικών πανεπιστημίων. Ποια ευγενής άμιλλα; Ποιος ανταγωνισμός; Είναι σαν να συγκρίνουμε μία Ferrari με ένα Fiat. Ποιος ανταγωνισμός; Όσον αφορά τα ελληνικά δημόσια πανεπιστήμια, το ΕΚΠΑ βρίσκεται στη θέση «διακόσια» στις διεθνείς καταστάσεις, το Εθνικό Μετσόβιο Πολυτεχνείο, το ΑΠΘ, το Πανεπιστήμιο Ιωαννίνων σε πολύ υψηλές κατατάξεις σε ευρωπαϊκό και σε παγκόσμιο επίπεδο. Αυτά τα κολλέγια που υπάρχουν σήμερα, που θα τα θεσμοθετήσετε ως ιδιωτικά πανεπιστήμια, είναι πολύ πιο κάτω, στη θέση «τρεις χιλιάδες», «τέσσερις χιλιάδες», «πέντε χιλιάδες». Άρα, ποιος ανταγωνισμός θα αναπτυχθεί;

Μύθος νούμερο οκτώ: Η άρνηση του νομοσχεδίου -και εδώ θέλω να σταθώ- αφορά παλαιολιθικές αριστερές εμμονές. Ποιες είναι οι εμμονές; Ότι είμαστε αγκυρωμένοι στο παρελθόν; Να σας πω ορισμένα παραδείγματα; Διότι μας λέτε για εμμονές και πετάτε πολλές φορές λάσπη στον ανεμιστήρα, λέγοντας ότι έχουμε μείνει στο παρελθόν και ότι είμαστε η μοναδική χώρα -ειπώθηκε στην αρχή της κουβέντας- μαζί με την Κούβα που δεν έχουμε ιδιωτικά πανεπιστήμια. Σοβαρά;

Πέντε παραδείγματα: Φινλανδία, δεν υπάρχουν ιδιωτικά πανεπιστήμια, δεν υπάρχουν παραρτήματα σε αυτή τη χώρα, σε μία χώρα - πρότυπο για το εκπαιδευτικό της σύστημα. Μέχρι και οι Αμερικάνοι λένε ότι αποτελεί πρότυπο η Φινλανδία. Λουξεμβούργο, δημόσιο πανεπιστήμιο μόνο, ισχυρό πανεπιστήμιο, δεν υπάρχουν παραρτήματα από άλλα πανεπιστήμια που λέτε εσείς. Καναδάς, όλα τα πανεπιστήμια είναι δημόσια. Υπάρχουν δύο ιδιωτικές σχολές επαγγελματικής κατάρτισης -επαγγελματικής κατάρτισης!- όχι πανεπιστήμια. Γερμανία, στη Γερμανία, ναι, συστάθηκαν ογδόντα τρία ιδιωτικά πανεπιστήμια από το 1980 και μετά. Σε αυτά, όμως, σήμερα σπουδάζει μόνο το 1% των Γερμανών και τα περισσότερα από αυτά κλείνουν και έχουν πολύ μικρή προσέλευση φοιτητών, γιατί έχουν πολύ χαμηλή ποιότητα στο εκπαιδευτικό τους σύστημα, στην εκπαιδευτική δυνατότητα που παρέχουν στους φοιτητές τους. Πορτογαλία, επίσης άνοιξαν πολλά ιδιωτικά πανεπιστήμια από το 1980 και μετά, έκλεισαν τα περισσότερα λόγω τραγικής ποιότητας. Αυστραλία, που είναι και μακριά, δημόσια πανεπιστήμια κατά κανόνα, δύο, τρία ιδιωτικά χαμηλής ποιότητας. Και τι είπαν πρόσφατα οι αρχές στην Αυστραλία; Τι είπαν; Αποφάνθηκαν ότι αποτελούν αποτυχημένο σύστημα γιατί είχαν σκοπό το κέρδος.

Αυτή είναι η διεθνής εμπειρία! Αυτή είναι η διεθνής εμπειρία και έχει πραγματικά λιώσει η καραμέλα ότι είμαστε δήθεν η τελευταία χώρα που αρνείται πεισματικά λόγω εμμονών να ανταποκριθεί στις σύγχρονες ανάγκες και σε όλα αυτά τα αφηγήματα που αναφέρετε.

Μύθος νούμερο δέκα: Μιλάτε για σαράντα χιλιάδες φοιτητές που σπουδάζουν εκτός Ελλάδας και θα μπορούσαν να σπουδάσουν εδώ στη χώρα μας.

Η συντριπτική πλειοψηφία, κυρίες και κύριοι συνάδελφοι, από αυτούς τους σαράντα χιλιάδες είναι μεταπτυχιακοί φοιτητές και μόνο το 5%, τρεις με τέσσερις χιλιάδες, πάνε για προπτυχιακές σπουδές στις χώρες που πηγαίνουν, κυρίως για συγκεκριμένα, όμως, επαγγέλματα, σε συγκεκριμένες σχολές, Φαρμακευτική, Ιατρική, Νομική και Ψυχολογία και αυτός ο αριθμός είναι σχετικά μικρός, γιατί οι υπόλοιποι πηγαίνουν να ανοίξουν τα φτερά τους, θέλοντας να αποκτήσουν ένα πτυχίο του εξωτερικού, για να μπορέσουν να συνεχίσουν σε ένα μέλλον πιο σταθερό και πιο βέβαιο.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε, παρακαλώ. Φτάσατε στα εννιά λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Άρα, λοιπόν, αντί να ανοίξει -και τελειώνω, κύριε Πρόεδρε, ευχαριστώ για την ανοχή σας, ένα λεπτό ακόμα- ένας δημόσιος διάλογος με σοβαρούς όρους για το τι δημόσιο πανεπιστήμιο θέλουμε, για το πώς θα πρέπει να το ενισχύσουμε, για το πώς θα πρέπει να συμβάλλουμε όλοι σε αυτό, γιατί μας λένε συνεχώς για χρηματοδότηση, ότι αυξήθηκε η χρηματοδότηση. Σήμερα που μιλάμε οι θέσεις στις φοιτητικές εστίες επαρκούν μόνο για το 9% των φοιτητών. Με βάση την έκθεση της Ευρωπαϊκής Επιτροπής για την παιδεία στην Ευρωπαϊκή Ένωση για το 2023 για κάθε φοιτητή στην Ελλάδα αντιστοιχεί μόλις 2.300 ευρώ, ενώ ο μέσος όρος είναι 11.500 ευρώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Το 9,6% του ετήσιου προϋπολογισμού μιας ευρωπαϊκής χώρας κατευθύνεται στην παιδεία. Στην Ελλάδα είναι 7,1%.

Τελειώνω, κύριε Πρόεδρε, λέγοντας ότι δεν μπορείτε, κυρίες και κύριοι της Κυβέρνησης, να μας προκαλείτε και να μας λέτε ότι λειτουργούμε με έναν αναχρονιστικό τρόπο, γιατί δεν είναι αναχρονισμός να υπερασπιζόμαστε το Σύνταγμα. Είναι αναχρονισμός να υποβαθμίσουμε τα δημόσια πανεπιστήμια, είναι αναχρονισμός σήμερα να ανοίγουμε την πόρτα στα κολλέγια και στα ιδιωτικά πανεπιστήμια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο επόμενος ομιλητής θα θέλει και αυτός να μιλήσει δέκα λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Είναι αναχρονισμός να πάμε πάλι σε μία ταξική εκπαίδευση, όπως το 1960…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, δεν καταλαβαίνετε; Συγγνώμη, κύριε Ζαμπάρα, δεν καταλαβαίνετε; Έχετε ζητήσει ένα λεπτό και φτάσατε στα δέκα λεπτά!

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Μα, τελειώνω, κύριε Πρόεδρε! Αν δεν με διακόπτατε, όμως, θα είχα τελειώσει!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, συγγνώμη, εγώ σας διακόπτω;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Μα, με διακόπτετε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Στα εννιά λεπτά μού ζητήσατε ένα λεπτό, έχετε φθάσει στα δέκα λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Μπορείτε να μου δώσετε δέκα δευτερόλεπτα να κλείσω; Αν δεν με διακόπτατε συνέχεια, θα είχα τελειώσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουν περάσει τα τρία.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Και αναχρονισμός, επίσης, είναι να σταματήσει η κοινωνική κινητικότητα, που αν εξαιρέσουμε και εδώ μέσα στο Εθνικό Κοινοβούλιο τα τζάκια που σήμερα και εσείς οι ίδιοι υπερασπίζετε, το παρόν νομοσχέδιο, είναι πολλοί από εσάς που δεν θα γίνονταν γιατροί, δεν θα γίνονταν δικηγόροι, δεν θα γίνονταν μηχανικοί προερχόμενοι από φτωχές οικογένειες. Ένας από αυτούς είμαι και εγώ.

Καταψηφίζουμε, λοιπόν, το παρόν νομοσχέδιο και είμαστε δίπλα στους φοιτητές και στους καθηγητές που αντιστέκονται.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, κύριοι συνάδελφοι, εγώ θέλω να σας πω το εξής: Εγώ δεν έχω πρόβλημα, δύο ώρες θα καθίσω στην Έδρα. Άρα δεν υπάρχει κανένα πρόβλημα από τους ανθρώπους που είναι στην Έδρα. Όταν, όμως, κάποιος μιλάει δέκα λεπτά και τριάντα, ο επόμενος θα θέλει και αυτός δέκα λεπτά και τριάντα.

Ορίστε, η κ. Δούρου θα υπερασπιστεί ότι ο προηγούμενος μίλησε δέκα λεπτά και τριάντα. Θέλει μία προσπάθεια από όλους μας, θα καταλήξει η διαδικασία και καταλαβαίνετε ότι θα πάει στις 3.00΄ η ώρα και ότι δεν θα υπάρχει κανένας.

Ορίστε, κυρία Δούρου, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Πρόεδρε, τώρα ξέρετε πόση ώρα έχουμε χάσει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με εμένα έχετε χάσει την ώρα; Συγγνώμη, ζητώ συγγνώμη από το Σώμα.

Η κ. Δούρου από τον ΣΥΡΙΖΑ - Προοδευτική Συμμαχία έχει τον λόγο.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, ελάτε να πάμε σε μια μικρή αναδρομή, σχεδόν πέντε χρόνια πριν. Ήταν 12 Ιουλίου 2019, τρεις μέρες από την αποφράδα μέρα της ορκωμοσίας της Νέας Δημοκρατίας ως Κυβέρνηση. Διαβάζω, για να μην παρερμηνευθώ, κύριε Πρόεδρε: «Είναι προεκλογική μας δέσμευση να μην προχωρήσει η τέταρτη Νομική. Έτσι ανακαλείται σήμερα η απόφαση για τη σύσταση της επιτροπής που θα συζητήσει την ίδρυσή της. Δεν είναι θέμα Πάτρας, είναι θέμα τέταρτης Νομικής. Η χώρα δεν χρειάζεται τέταρτη Νομική». Τάδε έφη η τότε Υπουργός Παιδείας, όταν υποδεχόταν τον νεοεκλεγέντα Πρωθυπουργό στην πρώτη του επίσκεψη σε Υπουργείο.

Κυρίες και κύριοι, ήταν το πρώτο νομοσχέδιο που κατέθεσε η τότε νέα κυβέρνηση στη Βουλή και αφορούσε, βέβαια, την κατάργηση της Νομικής Πάτρας και την κατάργηση του πανεπιστημιακού ασύλου. Δύο αποφάσεις, ένας στόχος, να πλήξει τη δημόσια παιδεία, κάτι που συνεχίζεται έως σήμερα και το μαρτυρά και το σημερινό νομοσχέδιο υπό τον παραπλανητικό τίτλο -διαβάζω- «Ενίσχυση του Δημοσίου Πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων». Κατ’ εμάς -και εκπροσωπώ την Αξιωματική Αντιπολίτευση- ο σωστός θα ήταν «Ενίσχυση ημετέρων, δημιουργούμε πελάτες».

Κύριε Υπουργέ, κυρία Υπουργέ, κυρίες και κύριοι, φέρνετε ένα νομικό έκτρωμα για τη δημιουργία κερδοσκοπικών πανεπιστημίων με ταξικό χαρακτήρα που παραβιάζει το Σύνταγμα και δεν διασφαλίζει ποιοτικά κριτήρια. Εμείς δεν ξαφνιαζόμαστε, από την πρώτη στιγμή που αναλάβατε τα ηνία της χώρας, από τις 9 Ιουλίου 2019, εφαρμόζετε για τους δύο πυλώνες της κοινωνικής ευημερίας, της κοινωνικής συνοχής -στο δημόσιο σύστημα υγείας αναφέρομαι και στη δημόσια παιδεία- την ίδια μέθοδο και τον ίδιο στόχο, απαξίωση, αποδυνάμωση, προκειμένου να κερδίσει ο ιδιωτικός τομέας, οι υποστηρικτές σας και οι «ημέτεροι».

Τα δημόσια νοσοκομεία του ΕΣΥ διαλύονται ανοίγοντας τον δρόμο στην άλωσή τους από τα ιδιωτικά συμφέροντα. Η υγεία θεωρείται εμπόρευμα, το ίδιο και η ανώτατη εκπαίδευση.

Κυρίες και κύριοι, ακούσατε, όπως άκουσα κι εγώ με τη σειρά μου, πως το νομοθέτημά σας παραβιάζει ευθέως τις παραγράφους 5, 6 και 8 του άρθρου 16 του Συντάγματος. Δεν το λέω εγώ, δεν το λέει ο ΣΥΡΙΖΑ - Προοδευτική Συμμαχία, δεν το λένε οι έγκριτοι συνταγματολόγοι, δεν το λένε οι δώδεκα σύλλογοι μελών ΔΕΠ, δεν το λένε οι φοιτητές που διαμαρτύρονται μαζικά, δεν το λένε οι διαδοχικές αποφάσεις του Συμβουλίου της Επικρατείας. Και θα σας έλεγα ότι ως Ευρωπαία Ελληνίδα γυναίκα πολίτης για μένα ήταν πάρα πολύ συγκινητικό η Μείζονα και Ήσσονα Αντιπολίτευση, η λέγουσα και οι λέγοντες, οι Κοινοβουλευτικοί τους Εκπρόσωποι σήμερα προσπάθησαν να σας απευθυνθούν, λες και δεν έχετε διαβάσει το Σύνταγμα. Για μένα είστε κυνικοί. Απλά δεν περιμένετε τον κ. Παραστατίδη, δεν περιμένετε τον κ. Καλαματιανό, δεν περιμένετε την κ. Μερόπη Τζούφη να σας πει να διαβάσετε τις παραγράφους 5, 6 και 8. Θα σας υποτιμούσα. Θα θεωρούσα ότι ανοητεύετε σήμερα. Είστε κυνικοί.

Για εμάς, λοιπόν, στον ΣΥΡΙΖΑ - Προοδευτική Συμμαχία ο δημόσιος χαρακτήρας της ανώτατης εκπαίδευσης είναι αδιαπραγμάτευτος. Και λυπάμαι πάρα πολύ που ανεβαίνω σε αυτό το Βήμα του ελληνικού Κοινοβουλίου για να κάνω κι εγώ με τη σειρά μου, συγκινητικά για κάποιους, απέλπιδα και φρούδα, όπως προείπα, την προσπάθεια να καταρρίψω τον ισχυρισμό του κυρίου Υπουργού ότι δήθεν η απαγόρευση λειτουργίας ιδιωτικών ΑΕΙ βασίζεται σε απαρχαιωμένες νομοθετικές ρυθμίσεις και ότι δήθεν συνδέεται με τη χούντα. Τόσο νέος! Όμως, η νεότητα δεν είναι αυταξία! Τα έχουμε πει αυτά! Όχι, κύριε Υπουργέ, ούτε το Σύνταγμα της Ελλάδας είναι απαρχαιωμένη νομοθετική ρύθμιση ούτε τα ισχυρά δημόσια πανεπιστήμια και η ισότιμη πρόσβαση στην παιδεία σχετίζονται με τη χούντα.

Ακούστηκε, αλλά θα το επαναλάβω, γιατί έχω ιερή υποχρέωση να το κάνω: Ανήκει στο πνεύμα της μεταρρύθμισης του 1964 υπό τον Πρωθυπουργό και Υπουργό Παιδείας Γιώργο Παπανδρέου, τον Υφυπουργό Λουκή Ακρίτα και τον Γενικό Γραμματέα του Υπουργείου Ευάγγελο Παπανούτσο. Εξήντα χρόνια μετά και τους μνημονεύουμε, ακόμα και αυτοί που δεν τους ζήσαμε. Λυπάμαι πάρα πολύ που νέοι Υπουργοί και Υφυπουργοί δεν θα μνημονεύονται. Και αν μνημονεύονται, θα είναι για τους λάθος λόγους, μετά την Παρασκευή. Αυτή είναι μια μεταρρύθμιση που ακύρωσε, κύριοι της Κυβέρνησης, η χούντα. Κι εσείς σήμερα νομοθετείτε αντιμεταρρύθμιση για την εμπορευματοποίηση, όπως είπα, της ανώτατης παιδείας. Και για τον λόγο αυτό, καταργείτε το ενιαίο σύστημα εισαγωγής, καταργείτε την ισότιμη πρόσβαση όλων στην ανώτατη εκπαίδευση, διατηρείτε έτσι την ελάχιστη βάση εισαγωγής στο δημόσιο πανεπιστήμιο, ενώ για τα ιδιωτικά κατεβάζετε τον πήχη. Φροντίζετε, λοιπόν, να ισχύει η μειωμένη ελάχιστη βάση εισαγωγής του κάθε επιστημονικού πεδίου, για να μπορούν οι έχοντες να εισάγονται με πολύ λιγότερα μόρια στην ίδια σχολή, για την οποία στο δημόσιο πανεπιστήμιο οι μη έχοντες θα καλούνται να συγκεντρώσουν πολύ περισσότερα μόρια.

Με φειδώ των λέξεων και των επιθετικών προσδιορισμών, κυρίες και κύριοι της Κυβέρνησης, το κυβερνητικό νομοσχέδιο είναι άκρως υποκριτικό. Διότι αν πραγματικά ενδιαφερόσασταν για την ενίσχυση του δημόσιου πανεπιστημίου, θα φροντίζατε να μη βρίσκεται η πατρίδα μας στην τελευταία θέση στην Ευρωπαϊκή Ένωση ως προς τις δημόσιες δαπάνες με ποσοστό 7,1% του ετήσιου προϋπολογισμού. Πόσοι σας το είπαν; Γι’ αυτό ακριβώς μιλάω για κυνισμό. Αθροίζομαι κι εγώ στον κρίκο των Κοινοβουλευτικών που θεωρούν ότι από το τούτο το Βήμα μπορούν να σας αλλάξουν άποψη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα φροντίζατε -και τελειώνω, κύριε Πρόεδρε- να μην υποχρηματοδοτούνται τα ελληνικά πανεπιστήμια. Θα φροντίζατε να είναι η χώρα μας σε μια αντίστοιχη αναλογία καθηγητών προς φοιτητές. Είπατε, κύριε Παραστατίδη, ότι είμαστε ένας προς τριάντα. Θα μου επιτρέψετε να σας διορθώσω. Είμαστε ένας προς σαράντα επτά, όταν στις άλλες χώρες είναι ένας προς δεκατρείς. Θα φροντίζατε να βελτιώνετε τις υποδομές. Δεν ξεχνάμε όλοι και όλες τον φοιτητή που έπεσε από το παράθυρο του τρίτου ορόφου στο Αριστοτέλειο Πανεπιστήμιο τον Οκτώβριο του 2022 κατά τη διάρκεια μαθήματος, διότι παράθυρα μπορεί να μην έχουν, αλλά έχουν πολλά ΜΑΤ. Πολλά είναι τα ΜΑΤ στο ΑΠΘ! Τέλος, θα φροντίζατε να αντιμετωπίσετε την υποστελέχωση του δημόσιου πανεπιστημίου.

Και παρ’ ότι εσείς αδιαφορείτε, το ελληνικό πανεπιστήμιο, αυτό το ελληνικό πανεπιστήμιο που είναι χωρίς τζάμια και παράθυρα, χάρη στο διοικητικό προσωπικό, χάρη στους φοιτητές, στους ερευνητές και τις ερευνήτριές μας, καταφέρνει να διακρίνεται στην Ευρώπη, αλλά και παγκοσμίως όχι με βάση αυτά που λέει ο ΣΥΡΙΖΑ - Προοδευτική Συμμαχία, ο κ. Κωνσταντινόπουλος -κατεβαίνω, κύριε Πρόεδρε-, αλλά χάρη στις διεθνείς αξιολογήσεις. Και αυτές τις προσπάθειες προσπαθείτε να τις υπονομεύσετε και τις υπονομεύετε, για να εξυπηρετήσετε εκείνα τα συμφέροντα που παίρνουν ήδη θέση -στο Αιγάλεω το λέμε «έχουν πλασαριστεί»- για να ιδρύσουν ιδιωτικά πανεπιστήμια.

Το ότι επικαλείστε το Ενωσιακό και Διεθνές Δίκαιο, όταν αυτά που είπατε από αυτό το Βήμα θα τα έλεγε πρωτοετής φοιτητής νομικής και θα κοβόταν, παρέλκει σχολιασμού από μέρους μου, γιατί γνωρίζετε ότι δεν ισχύει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Φτάσατε στα εννέα λεπτά, κυρία Δούρου.

**ΕΙΡΗΝΗ (ΡΕΝΑ) ΔΟΥΡΟΥ:** Ναι, κύριε Πρόεδρε.

Σε αντίθεση με κάποιους άλλους στον προοδευτικό χώρο που λυπάμαι που διχάζονται, απορρίπτουμε την παραβίαση του άρθρου 16 και παραμένουμε αδιαπραγμάτευτα υπέρ ενός ισχυρού δημόσιου πανεπιστημίου, δημοκρατικού, αυτοδιοικούμενου, αντιπροσωπευτικού, διότι για μας το δημόσιο πανεπιστήμιο δεν είναι ιδεοληψία, αλλά παράγοντας για κοινωνική κινητικότητα, κοινωνική συνοχή, κοινωνική ευημερία για το παρόν και το μέλλον των παιδιών μας.

Ξέρετε, κυρία Μακρή, των παιδιών που κυνηγούσατε στις κινηματογραφικές αίθουσες, των παιδιών που δέρνατε στις πλατείες, των παιδιών που δέρνατε στις συγκεντρώσεις, αυτών που δεν θέλετε να έχουν πρόσβαση στο ΕΣΥ και σε όσα παιδιά είναι από το Αιγάλεω και το Περιστέρι τούς λέτε να πάνε να γίνουν ψυκτικοί, των παιδιών που σήμερα είναι απέναντί σας μαζικά στους δρόμους.

Σας λέω ότι έχουμε νέα. Κι αν ακόμα το ψηφίσετε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάντως, το κοινό που έχετε με τον κ. Ζαμπάρα είναι ότι στα οκτώ λεπτά με ευχαριστήσατε και οι δύο.

**ΕΙΡΗΝΗ (ΡΕΝΑ) ΔΟΥΡΟΥ:** Ο νόμος, κύριε Πρόεδρε -και το λέω και για εσάς, γιατί αυτοπροσδιορίζεστε ως σοσιαλιστής και σοσιαλδημοκράτης…

**ΠΡΟΕΔΡΕΥΩΝ (Οδυσσέας Κωνσταντινόπουλος):** ΠΑΣΟΚ είμαι εγώ!

**ΕΙΡΗΝΗ (ΡΕΝΑ) ΔΟΥΡΟΥ:** …θα καταργηθεί άμεσα. Και για όσους θεωρούν το Σύνταγμα κομφετί -για να είμαι και επί των ημερών- θα δουν τι σημαίνει να το καταργεί στην πράξη ο λαός και η αριστερή δημοκρατική παράταξη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά!

Κυρία Λινού, ελπίζω εσείς να «ρίξετε» το χρονόμετρο και να μη με ευχαριστήσετε στα οκτώ λεπτά και μετά φτάσετε στα δέκα!

Ορίστε, έχετε τον λόγο.

**ΑΘΗΝΑ ΛΙΝΟΥ:** Εγώ πρέπει να έχω έξτρα χρόνο, κύριε Πρόεδρε, γιατί γενικά είμαι αργή και ιδιαίτερα επειδή τέτοια ώρα κοιμάμαι. Το λέω σε όλους, αλλά τέλος πάντων, ο κ. Μαμουλάκης είχε την ευγενή καλοσύνη να μου δώσει τη θέση του και να μιλήσω λίγο νωρίτερα.

Νομίζω ότι δεν υπάρχει κανείς σ’ αυτή την Αίθουσα, ακόμα και όταν είναι γεμάτη, που να αμφισβητήσει ότι χρειαζόμαστε ενίσχυση του δημόσιου πανεπιστημίου. Όλοι συμφωνούμε σ’ αυτό, γιατί είναι βασικό ανθρώπινο δικαίωμα, γιατί είναι η κορωνίδα της παιδείας μας, γιατί όλοι περάσαμε από αυτό και θεωρούμε ότι αυτό είναι ένα κομμάτι της επιτυχίας μας, γιατί είναι, θα έλεγα, ο βασικός τρόπος καταπολέμησης των ανισοτήτων και της διασφάλισης της κοινωνικής συνοχής.

Ποιος είναι υπεύθυνος γι’ αυτή την ενίσχυση; Σύμφωνα με το Σύνταγμα, σαφώς είναι η πολιτεία, το κράτος, όπως θέλετε μπορείτε να το πείτε. Πώς θα το καταφέρουμε όμως; Τι καθορίζει ένα επιτυχημένο πανεπιστήμιο, θα έλεγε κανείς; Το καθορίζει η επένδυσή του στους καθηγητές, στους φοιτητές, καθώς και η οργάνωση και διοίκησή του.

Τι επιλέγει σαν λύση η σημερινή Κυβέρνηση; Επιλέγει να εγκαταστήσει παραρτήματα ξένων πανεπιστημίων. Και, βέβαια, μας λέει ότι δεν θα είναι τυχαία πανεπιστήμια αυτά, των οποίων τα παραρτήματα θα εγκαταστήσουμε εδώ. Θα είναι το Γέιλ, το Χάρβαρντ, το Κέιμπριτζ και η Οξφόρδη. Μπορεί να είναι η Σορβόννη. Πώς διαφέρουν αυτά τα πανεπιστήμια από αυτά που έχουμε εμείς και προς τα οποία θέλουμε να μοιάσουμε; Πρώτα-πρώτα -το ανέφερε νωρίτερα η κ. Δούρου και πολλοί άλλοι- η σχέση φοιτητών προς καθηγητές, ένα προς δεκατέσσερα, ένα προς σαράντα επτά, ένα προς τριάντα πέντε, κάπου μεταξύ των δύο θα είναι η αλήθεια. Τι συμβαίνει στο Κέιμπριτζ; Δεν είναι το «ένα προς δεκατρία» που είναι για την Ευρώπη. Είναι ένα προς δέκα. Τόσο είναι και στην Οξφόρδη. Τι γίνεται στο Χάρβαρντ που θα το φέρουμε; Είναι ένα προς επτά. Τι γίνεται στο Γέιλ; Είναι ένα προς έξι. Θα μου πείτε, αυτά είναι μη κερδοσκοπικά μεν, αλλά πλούσια πανεπιστήμια, με δωρεές που ξεπερνούν τις δεκάδες -για να μην πω παραπάνω- δισεκατομμύρια, αλλά και στη Σουηδία είναι ένα προς εννιά. Στο Λουξεμβούργο ξέρετε τι είναι; Είναι ένα προς πέντε.

Επομένως, υπάρχει διαφορά. Τι διαθέτουν χρηματικά; Θα μιλήσω μόνο για ευρωπαϊκά πανεπιστήμια, γιατί ντρέπομαι να μιλήσω για αμερικάνικα. Η Ελλάδα διαθέτει 3.000 και πάνω ανά φοιτητή, η Δανία 19.000 ανά φοιτητή. Κάποια άλλη χώρα, η Σουηδία 28.000 ανά φοιτητή. Πώς επιλέγουν τους φοιτητές τους; Εμείς προτείνουμε στα παραρτήματα, με απολυτήριο λυκείου αν οι φοιτητές προέρχονται από ξένη χώρα, από ξένο σχολείο, με μείωση της ελάχιστης όχι βάσης της σχολής, αλλά βάσης του τμήματος του ενδιαφέροντος κατά 20%, δηλαδή 80%.

Όλα τα άλλα κριτήρια είναι ακαθόριστα. Δεν είδα κάποια λεπτομέρεια. Θα το κρίνει η επιτροπή ή κυρίως το μητρικό ίδρυμα, το οποίο μητρικό ίδρυμα είμαι σίγουρη ότι δεν θα είναι κανένα από τα πανεπιστήμια που προανέφερα.

Πώς επιλέγουν τους καθηγητές τους; Ε, καλά, σε αυτά που αναφέρθηκα με το αν έχουν οι κορυφαίοι κάποιο Νόμπελ. Παράλληλα, όμως, όλοι πρέπει να ασκούν κοινωνικό έργο προσφοράς στην κοινωνία, να βαθμολογούνται πολύ υψηλά από τους φοιτητές, ενώ στο ελληνικό δημόσιο πανεπιστήμιο μιλάμε για καθηγητές που έχουν διδακτική εμπειρία -πέραν του διδακτορικού βέβαια- και διεθνείς δημοσιεύσεις. Τα κολλέγια, τα μη δημόσια, μη κρατικά, μη κερδοσκοπικά παραρτήματα μπορούν να έχουν στη μεγάλη τους πλειονότητα διδάσκοντες που κατέχουν διδακτορικό. Φαντάζομαι ότι στα ακριβά σχολεία άλλων χωρών έχουν διδακτορικό οι διδάσκοντες.

Να πάμε τώρα σε ένα άλλο θέμα. Οι άλλες ευρωπαϊκές χώρες ξοδεύουν από πέντε μέχρι δέκα ή και δεκαπέντε φορές περισσότερα από εμάς. Πού θα βρεθούν αυτά τα χρήματα; Πού θα τα βρει η Ελλάδα για να βελτιώσει; Θα τα βρει ουσιαστικά έχοντας -εντός εισαγωγικών- «πανεπιστήμια» που πληρώνουν οι φοιτητές δίδακτρα που τα μαζεύουν με κόπο και πόνο οι γονείς τους, που στην αρχή θα είναι 10.000 τον χρόνο για κάθε παιδί, αλλά σιγά σιγά θα γίνει 15.000, 20.000. Κλασικά, η Κυβέρνηση μεταφέρει την ευθύνη από τον εαυτό της στους πολίτες, στον ιδιώτη, στον επιχειρηματία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν έφτασα οκτώ λεπτά ακόμα. Θα τελειώσω σύντομα.

Είναι μια κλασική μεταφορά στον ιδιωτικό χώρο. Αυτό κάνει η Κυβέρνηση. Αναφέρθηκε και νωρίτερα. Το κάνει στην υγεία, το κάνει στις μεταφορές. Το κάνει και σε κάτι ακόμα, στην ασφάλεια. Πώς εξασφαλίζεται η ποιότητα και η βιωσιμότητα των νέων παραρτημάτων; Με την εγγυητική επιστολή εξασφαλίζεται η βιωσιμότητα. Δηλαδή, έλεγε στην αρχή, όταν κατέβηκε στη διαβούλευση το νομοσχέδιο, ότι με δύο εκατομμύρια θα μπορεί να καλύψει τα χρήματα που πλήρωσαν οι φοιτητές, αν τυχόν κλείσει το πανεπιστήμιο. Και μετά, αν περισσέψουν χρήματα, θα καλύψουν και τους εργαζόμενους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχω άλλο ένα λεπτό, κύριε Πρόεδρε.

Όμως, τώρα άλλαξε. Πρώτα θα καλυφθούν οι εργαζόμενοι γιατί πιθανόν θα είναι εργαζόμενοι καλυπτόμενοι από το ΙΚΑ και το ΙΚΑ θα απαιτήσει αποζημίωση. Και αφού καλυφθούν, αν καλυφθούν, όλοι οι εργαζόμενοι -αυτά τα χρήματα σε μια λογική επιχείρηση μπορεί να φτάνουν για πενήντα έως εκατό εργαζόμενους, θα έχει ήδη τριάντα καθηγητές ανά πανεπιστήμιο κατ’ ελάχιστον- μετά πόσοι φοιτητές θα καλυφθούν; Αν υπολογίσουμε ότι θα υπάρχουν κάποιοι που τελείωσαν και το δεύτερο έτος, άρα πλήρωσαν 20.000 με 30.000, μιλάμε για εξήντα με ογδόντα φοιτητές. Ή τώρα με τη νέα διάταξη, όπως μπήκε στην ψηφοφορία το νομοσχέδιο, θα έχει εγγυήσεις το ένα παράρτημα ότι θα τους παραλάβει και θα συνεχίσουν τις σπουδές τους σε κάποιο άλλο παράρτημα. Και αν δεν υπάρχει ίδιο παράρτημα; Μήπως σκέφτεται η Κυβέρνηση να έχουν αυτόματη μεταγραφή στο δημόσιο πανεπιστήμιο; Και αν στο μέλλον αποδειχθεί ότι το επίπεδο του πτυχίου και το επίπεδο των σπουδών αντίστοιχα είναι χαμηλότερα και δεν θα εκτιμηθεί, ποιος θα το κρίνει; Θα το κρίνει η αγορά. Αυτό λέει η δεξιά πολιτική. Και αν η αγορά δεν τους δώσει τη θέση που είναι αντίστοιχη με το δημόσιο πανεπιστήμιο; Θα πουν στον φοιτητή «Μάλλον διάλεξες λάθος. Έχεις ατομική ευθύνη». Θα το πουν αυτό και στον ασθενή που θα πάει στον λάθος γιατρό και δεν δικαιολογείται γιατί πέθανε;

Σας καταθέτω κάποια έγγραφα για τα Πρακτικά.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εξαιρετικά! Πέσαμε στα εννέα λεπτά. Να λέγονται τα σωστά.

Και τώρα συνεχίζουμε με τον κ. Σπάνια Αριστοτέλη και μετά ακολουθεί η κ. Βέττα.

Ορίστε, κύριε συνάδελφε, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητάμε για το νομοσχέδιο του Υπουργείου Παιδείας, Θρησκευμάτων και Αθλητισμού με τίτλο: «Ενίσχυση του Δημόσιου Πανεπιστημίου - Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Η θεσμική και λειτουργική ενίσχυση των δημόσιων πανεπιστημίων αποτελεί τον κεντρικό πυλώνα του νομοσχεδίου. Αντιμετωπίζει το ζήτημα της περαιτέρω βελτίωσης των ΑΕΙ μέσω της οικονομικής ενίσχυσης της διοικητικής αυτοτέλειας, της εξωστρέφειας των δημόσιων πανεπιστημίων, όπως και της απλοποίησης και της ευελιξίας της λειτουργίας των οργάνων διοίκησης κατά την άσκηση των αρμοδιοτήτων τους, καθώς και την προώθηση του ψηφιακού μετασχηματισμού και της αποτελεσματικότερης αξιοποίησης της περιουσίας τους. Έτσι, το Ελληνικό Ανοικτό Πανεπιστήμιο αποκτά διοικητική αυτονόμηση με τη δημιουργία πρυτανικού συμβουλίου, λειτουργώντας πλέον όπως και όλα τα άλλα πανεπιστήμια.

Αναβαθμίζεται το Δημοκρίτειο Πανεπιστήμιο Θράκης με την ένταξη σ’ αυτό τμημάτων του Διεθνούς Πανεπιστημίου της Ελλάδος, με συγχώνευση και μετονομασία τμημάτων του ιδρύματος που εδρεύουν σε Δράμα και Καβάλα, πετυχαίνοντας έτσι την επέκταση και τη γεωγραφική ταύτιση του ιδρύματος με την Περιφέρεια Ανατολικής Μακεδονίας και Θράκης.

Αν σας ενοχλώ, να περάσω έξω, κυρία Δούρου. Θέλετε να περάσω έξω αν σας ενοχλώ;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ε! για όνομα του Θεού!

**ΕΙΡΗΝΗ (ΡΕΝΑ) ΔΟΥΡΟΥ:** Ναι, η Δούρου φταίει.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Σας ακούω.

**ΕΙΡΗΝΗ (ΡΕΝΑ) ΔΟΥΡΟΥ:** Η Δούρου φταίει που δεν συγκεντρώνεστε!

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Να συγκεντρωθώ; Δεν νομίζω να χρειάζεται. Καλό είναι να μη μιλάμε από κάτω.

**ΡΑΛΛΙΑ ΧΡΗΣΤΙΔΟΥ:** Συνεχίστε, κύριε συνάδελφε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακαλώ! Δεν υπάρχει λόγος σήμερα να το κάνουμε αυτό. Είναι θέμα παιδείας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Είναι καλή μέθοδος αυτή, αλλά δεν είναι αποδοτική πάντα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ένα από τα σημαντικότερα προβλήματα της ανώτατης εκπαίδευσης στη χώρα μας είναι η φυγή Ελλήνων φοιτητών για σπουδές στο εξωτερικό, που δημιουργεί σοβαρά κοινωνικοοικονομικά προβλήματα. Καθορίζεται, λοιπόν, ένα ενιαίο πλαίσιο εγκατάστασης και λειτουργίας νομικού προσώπου πανεπιστημιακής εκπαίδευσης από ανώτατα εκπαιδευτικά ιδρύματα της αλλοδαπής. Πρόκειται για νομικά πρόσωπα ειδικού σκοπού, μη κερδοσκοπικού χαρακτήρα, με αποκλειστικό σκοπό την παροχή υπηρεσιών ανώτατης εκπαίδευσης, τα οποία τελούν υπό την αυστηρή και αδιάλειπτη εποπτεία και τον έλεγχο του Υπουργείου Παιδείας Θρησκευμάτων και Αθλητισμού.

Σκοπός της μεταρρύθμισης αυτής είναι ο περιορισμός της φυγής Ελλήνων φοιτητών για σπουδές στο εξωτερικό, ικανοποίηση του δικαιώματος των Ελλήνων μαθητών να ακολουθήσουν την ακαδημαϊκή διαδρομή που επιθυμούν, αναβάθμιση της ποιότητας του εκπαιδευτικού συστήματος, αύξηση θέσεων εργασίας σε ακαδημαϊκές, ερευνητικές και διοικητικές θέσεις, περιορισμός της ακαδημαϊκής διασποράς, προσέλκυση αλλοδαπών φοιτητών, περισσότερες ευκαιρίες για ακαδημαϊκή σταδιοδρομία στην Ελλάδα.

Τα νομικά πρόσωπα έχουν ως αποστολή να προσφέρουν υψηλής ποιότητας ανώτατη εκπαίδευση, σεβόμενα την αρχή της αξιοκρατίας και τον κοινωνικό προορισμό της ανώτατης εκπαίδευσης, να παράγουν και να μεταδίδουν τη γνώση μέσω της διδασκαλίας και της έρευνας, να προετοιμάζουν τους φοιτητές για την εφαρμογή στο επαγγελματικό και κοινωνικό πεδίο, να λειτουργούν και να προάγουν τις επιστήμες, τις τέχνες, τα γράμματα και τον πολιτισμό, να οργανώνουν και να παρέχουν προγράμματα σπουδών τυπικής ανώτατης εκπαίδευσης πρώτου, δευτέρου και τρίτου κύκλου, προγραμμάτων σπουδών σύντομης διάρκειας και δια βίου μάθησης, να εφαρμόζουν σύγχρονες μεθόδους διδασκαλίας, με έμφαση στη διεπιστημονικότητα και την καινοτόμο έρευνα στο ανώτερο επίπεδο ποιότητας, κατά τα διεθνώς αναγνωρισμένα κριτήρια.

Το νομικό πρόσωπο μη κερδοσκοπικού χαρακτήρα καταρτίζει καταστατικό, έχει την έδρα του σε συγκεκριμένο δήμο στη χώρα, ευθύνεται το ίδιο για την περιουσία και τα χρέη του. Διοικείται από το ΔΣ, τελεί υπό το διοικητικό του συμβούλιο υπό την εποπτεία του Υπουργού Παιδείας. Για τη δημιουργία νομικού προσώπου, υποβάλλεται αίτηση στο μητρικό ίδρυμα ή από κοινού με φυσικό ή νομικό πρόσωπο. Κατόπιν, εγκρίνει η Εθνική Αρχή Ανώτατης Εκπαίδευσης, ο Εθνικός Οργανισμός Πιστοποίησης Προσόντων Επαγγελματικού Προσανατολισμού και τέλος, η άδεια εκδίδεται από το Υπουργείο Παιδείας. Για οποιαδήποτε μεταβολή υποβάλλει αίτηση στο Υπουργείο, υπό την προϋπόθεση ότι διατηρεί το ελάχιστο τρεις σχολές, με ένα τουλάχιστον πρόγραμμα πρώτου κύκλου σπουδών στην καθεμία.

Στο νομικό πρόσωπο επιβάλλεται πρόστιμο, όταν παραβιάζονται οι όροι για οποιαδήποτε μεταβολή χωρίς προηγούμενη απόφαση του Υπουργού, για παρεμπόδιση ελέγχου από τις αρμόδιες υπηρεσίες του Υπουργείου, για μη ενημέρωση του μητρώου και για οποιαδήποτε αλλαγή που αφορά στη λειτουργία του.

Στο αρμόδιο τμήμα, τηρείται μητρώο των νομικών προσώπων στο οποίο καταχωρούνται όλα τα παραρτήματα του πανεπιστημίου, τα οποία έχουν λάβει άδεια εγκατάστασης και λειτουργίας, τα πιστοποιημένα προγράμματα σπουδών του καθενός, ο κατάλογος του εκπαιδευτικού προσωπικού τους, οι τύποι τίτλων σπουδών που απομένουν. Καταχωρούνται και τηρούνται, επιπλέον, όλα τα συνοδευτικά έγγραφα.

Τα νομικά πρόσωπα αναπτύσσουν ερευνητική δραστηριότητα, χορηγούν σε φοιτητές προγράμματα σπουδών πρώτου, δευτέρου και τρίτου κύκλου, υποτροφίες αριστείας και κοινωνικών κριτηρίων σε ποσοστό 5% επί των εγκεκριμένων φοιτητών ανά ακαδημαϊκό έτος. Λειτουργούν σύμφωνα με τον εσωτερικό τους κανονισμό και διαθέτουν ακαδημαϊκό όργανο από μέλη του εκπαιδευτικού προσωπικού των σχολών του. Το 80% του διδακτικού ερευνητικού προσωπικού είναι κάτοχοι διδακτορικού, συναφές με το αντικείμενό τους. Ο αριθμός των μελών του διαδικτυακού ερευνητικού προσωπικού είναι άνω των τριάντα. Τηρούν επίσημο ιστότοπο και εφαρμόζουν τις αρχές διαφάνειας και δημοσιότητας σε διασύνδεση με το Υπουργείο Παιδείας.

Η Εθνική Αρχή Ανώτατης Εκπαίδευσης ασκεί σε αυτά έλεγχο τήρησης των προϋποθέσεων εγκατάστασης και λειτουργίας. Πιστοποιεί και αξιολογεί τα προγράμματα σπουδών, τη συγχώνευση, κατάτμηση, κατάργηση και μετονομασία και των επιμέρους ακαδημαϊκών μονάδων τους, αξιολογεί, πιστοποιεί και διασφαλίζει την ποιότητα της επιτροπής έρευνας και ελέγχει τους υποβληθέντες καταλόγους των υποτρόφων.

Κυρίες και κύριοι συνάδελφοι, χιλιάδες φοιτητές εγκαταλείπουν τη χώρα μας κάθε χρόνο για να σπουδάσουν στο εξωτερικό. Η Ελλάδα, δεκαετίες ολόκληρες τροφοδοτεί πολλές χώρες από τη μια μεριά με εκατομμύρια ευρώ και από την άλλη με επιστήμονες. Η αιμορραγία της ελληνικής οικογένειας είναι μεγάλη, όσο μεγάλη και η επιθυμία τους να σπουδάσουν τα παιδιά τους, όπου κι αν χρειαστεί να τα στείλουν. Οικογένειες απομακρύνονται, δοκιμάζοντας την αντοχή τους από τους δικούς τους ανθρώπους, από το σπίτι τους, σε μια πολύ ευαίσθητη ηλικία.

Κυρίες και κύριοι συνάδελφοι, η Κυβέρνηση Μητσοτάκη κάνει μια ακόμα μεγάλη, τεράστιας σημασίας μεταρρύθμιση. Πρόκειται για μια ιστορική στιγμή στην εκπαίδευση. Η Νέα Δημοκρατία θέλει, μπορεί και κάνει πράξη μία ακόμη δέσμευση, προσφέροντας στους Έλληνες πολίτες τη δυνατότητα να μένουν κοντά στις οικογένειές τους και να σπουδάζουν μεγαλουργώντας στον τόπο τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε για τον χρόνο.

Τον λόγο τώρα έχει η κ. Βέττα Καλλιόπη από τον ΣΥΡΙΖΑ - Προοδευτική Συμμαχία και αμέσως μετά ο κ. Βλαχάκος και η κ. Πούλου.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το σημερινό νομοσχέδιο η ελληνική κοινωνία -ειδικά η νεολαία- βρίσκεται αντιμέτωπη με μια πολλαπλή επίθεση σε επίπεδο θεσμών, δημοκρατίας και δικαιωμάτων. Αφ’ ενός, έχουμε την πλήρη καταστρατήγηση του Συντάγματος, όπου στο άρθρο 16 αναφέρεται ρητά ότι η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση. Αφ’ ετέρου, έχουμε την υποβάθμιση του αγαθού της παιδείας και τη μετατροπή του σε λειτουργία παροχής υπηρεσιών για έχοντες και κατέχοντες. Δυστυχώς, με αποκλειστική ευθύνη της Κυβέρνησης επέρχεται ολισθηρή απαξίωση του Συντάγματος και περιστολή δικαιωμάτων.

Για το πρώτο, ο εισηγητής, οι Κοινοβουλευτικοί Εκπρόσωποί μας και πολλοί συνάδελφοί μου έχουν ήδη προβάλει στέρεες και τεκμηριωμένες θέσεις. Ωστόσο, πρέπει να επαναλάβω ότι η απόφαση της κυβερνητικής πλειοψηφίας για καταψήφιση της ένστασης αντισυνταγματικότητας είναι, τουλάχιστον, αντιφατική καθώς εσείς οι ίδιοι μόλις πριν λίγα χρόνια υποστηρίζατε ότι η ύπαρξη του άρθρου 16 αποκλείει την είσοδο κερδοσκοπικών ιδιωτικών πανεπιστημίων στη χώρα μας. Άλλαξε κάτι από τότε; Όχι. Εξάλλου, αναγνωρίζετε ότι υπάρχει καταστρατήγηση του συντάγματος υποστηρίζοντας ότι δεν μπορείτε να περιμένετε την ενδεχόμενη αναθεώρηση του άρθρου 16 για να έρθουν τα ιδιωτικά πανεπιστήμια και γι’ αυτό οδηγήστε στη λαθροχειρία του σημερινού νομοσχεδίου. Η συζήτηση θα έπρεπε να είχε λήξει εδώ ακριβώς και στην επόμενη ευκαιρία που προβλέπει το Σύνταγμα να τεθούν και να αξιολογηθούν τα επιχειρήματα του καθενός μας.

Ωστόσο, επί της ουσίας μπορώ να πω με βεβαιότητα, ότι το αντισυνταγματικό νομοσχέδιο, πρώτον, θα προωθήσει τα συμφέροντα των κερδοσκοπικών funds γιατί κανείς ιδιώτης δεν θα έρθει στη χώρα μας ανοίγοντας σχολές, αν δεν έχει στόχο το κέρδος. Άρα μιλάμε για ιδιωτικά και όχι για μη κερδοσκοπικά, όπως λέτε, στον τίτλο του νομοσχεδίου.

Δεύτερον, θα απαξιώσει τα δημόσια σχολεία, τα οποία θα γίνουν προθάλαμος ιδιωτικών συμφερόντων και προσκλητηρίων, ενώ πλείστοι μαθητές θα παραιτούνται από τη σχολική προσπάθεια, με ό,τι αυτό συνεπάγεται για την εκπαιδευτική καθημερινότητα, μπροστά στο αδιέξοδο της επιλογής ιδιωτικών σχολών.

Τρίτον, θα υποβαθμίσει τα πανεπιστήμιά μας, ειδικά τα περιφερειακά.

Θα καταθέσω εδώ στα Πρακτικά το ψήφισμα του Συλλόγου Διοικητικών Υπαλλήλων του Πανεπιστημίου Δυτικής Μακεδονίας, ενός αξιολογότατου ανώτατου ιδρύματος, με πάρα πολλές περγαμηνές, από μία περιοχή που έχει υποστεί τα πάνδεινα από την κυβερνητική αναλγησία και πιστεύω ότι κανείς σώφρων πολίτης δεν μπορεί να διαφωνήσει με το περιεχόμενο αυτό.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέταρτον, θα οδηγήσει στην υπερχρέωση των νοικοκυριών με υπέρογκα φοιτητικά δάνεια, ένα πρόβλημα που απασχολεί έντονα όλο το δυτικό κόσμο, εκτός βέβαια, από την Κυβέρνηση της Νέας Δημοκρατίας.

Πέμπτον, θα προκαλέσει εμπόριο ελπίδας για φοίτηση σε σχολές χαμηλού επιπέδου, με μεγάλα ερωτήματα για την αρτιότητα των αποφοίτων τους, καθώς στο νομοσχέδιο προβλέπεται συντελεστής 0,8 όχι του τμήματος, αλλά του πεδίου.

Τέλος, στο εγγύς μέλλον οι ιδιωτικές σχολές θα προσφύγουν σε δικαστικά και ευρωπαϊκά όργανα, ζητώντας κρατική χρηματοδότηση, κατηγορώντας τη χώρα για αθέμιτο ανταγωνισμό, ενώ πολύ πιθανόν είναι -όπως συμβαίνει στην Κύπρο- να απαιτηθεί και εισαγωγή αυξημένων διδάκτρων σε δημόσια πανεπιστήμια για όρους ισονομίας με τα ιδιωτικά. Έρχεται αυτό!

Παράλληλα και στο υπόλοιπο νομοσχέδιο, παρά τον ψευδεπίγραφο τίτλο περί ενίσχυσης της δημόσιας εκπαίδευσης, υπάρχουν σοβαρά προβλήματα, καθώς για παράδειγμα, παρά τον επιστημονικό αντίλογο, βάζετε την επιστήμη της Εργοθεραπείας στις σχολές Φυσικής Αγωγής, την ώρα που τα δύο γνωστικά πεδία είναι ουσιωδώς διαφορετικά.

Να περάσουμε τώρα στο τι δεν θα συμβεί με τις ιδιωτικές σχολές. Δεν θα ανακοπεί η ροή των Ελλήνων στο εξωτερικό για σπουδές, καθώς όσες και όσοι πηγαίνουν, κυρίως για μεταπτυχιακά, επιδιώκουν να φοιτήσουν σε συγκεκριμένα πανεπιστήμια και σε συγκεκριμένες χώρες. Δεν θα αναβαθμιστεί ερευνητική διαδικασία, καθώς οι ιδιωτικές σχολές δεν ενδιαφέρονται να ασχοληθούν με μακροπρόθεσμες λύσεις -έρευνα και καινοτομίες- αλλά μόνο για το κέρδος των μετόχων τους.

Η Κυβέρνηση εν ολίγοις συνεχίζει τον δρόμο που χάραξε με τη μείωση των εισακτέων, τη λαιμητόμο της ελάχιστης βάσης εισαγωγής, την απόδοση επαγγελματικών δικαιωμάτων σε αποφοίτους κολλεγίων, την κατάργηση των διετών προγραμμάτων σπουδών και άλλες παρόμοιες αντιεκπαιδευτικές πρωτοβουλίες.

Υπάρχουν προβλήματα στο δημόσιο πανεπιστήμιο και στην εκπαίδευση γενικότερα; Σαφώς υπάρχουν, αλλά δεν είναι ούτε αυτά που σας απασχολούν ούτε αυτά που αναδεικνύονται. Τα προβλήματα αφορούν τις υποδομές, την υποχρηματοδότηση, τη χαμηλή αναλογία διδασκόντων και φοιτητών, τα ισχνά αποθεματικά, τα μεγάλα έξοδα για συγγράμματα και τη φοιτητική μέριμνα.

Και τι κάνετε γι’ αυτό; Με αποπληθωριστικούς όρους κρατάτε την κρατική επιχορήγηση στα ΑΕΙ σε πολύ χαμηλά επίπεδα. Πριν το 2010 η χρηματοδότηση των πανεπιστημίων ήταν 380 εκατομμύρια ευρώ. Το 2023 μειώθηκε στα 116 εκατομμύρια ευρώ. Η χώρα μας, δηλαδή, βρίσκεται στην τελευταία θέση στην ενωμένη Ευρώπη ως προς την κρατική χρηματοδότηση της δημόσιας παιδείας.

Κυρίες και κύριοι συνάδελφοι, εσείς μιλάτε με όρους ανταγωνισμού για την παιδεία. Αυτή είναι η αντίληψή σας για την κοινωνική δικαιοσύνη. Άλλωστε άκουσα από τον κ. Μητσοτάκη ότι θεωρεί ότι η ανισότητα είναι κάτι φυσιολογικό. Εμείς παλεύουμε να δώσουμε ίσες ευκαιρίες στα παιδιά και τη νεολαία αυτής της χώρας, καθώς η παιδεία μέχρι σήμερα ήταν η ελπίδα και το καταφύγιο των παιδιών που προσβλέπουν σε προκοπή και ανοδική κοινωνική κινητικότητα. Με τη μετατροπή της σε εμπόρευμα η πυξίδα στρέφεται στην παιδεία - προϊόν, ενώ ακολουθεί και η υγεία που τόσο πολύ έχει απαξιωθεί επί των ημερών σας ακριβώς για να ικανοποιηθεί η επιδίωξή σας για την εγκαθίδρυση ενός στυγνού νεοφιλελευθερισμού που έχει δοκιμαστεί και αποτύχει σε πολλές χώρες, αφήνοντας συντρίμμια στον κοινωνικό ιστό.

Κλείνοντας, κύριε Πρόεδρε, θα ήθελα να πω το εξής: Στην αρχή της ομιλίας μου ανέφερα ότι το σημερινό νομοσχέδιο είναι μια επίθεση στο Σύνταγμα και την κοινωνία. Ωστόσο κάθε δράση προκαλεί αντίδραση και σε αυτό το νομοσχέδιο - ολετήρα έχει αντιπαρατεθεί ένα τεράστιο εκπαιδευτικό και κοινωνικό κίνημα από φοιτητές, μαθητές και νέους ανθρώπους, αλλά και εκπαιδευτικούς, γονείς εργαζόμενους και ανέργους.

Απευθυνόμαστε, λοιπόν, σε αυτό το κίνημα, δηλώνουμε την πλήρη στήριξή μας στα αιτήματά τους, δηλώνουμε ότι είμαστε κάθετα αντίθετοι στις κυβερνητικές μεθοδεύσεις. Για εμάς η παιδεία δεν είναι εμπόρευμα, είναι αγαθό. Δεν είναι μόνο δημοκρατική και συνταγματική απαίτηση, αλλά είναι κοινωνική ανάγκη.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ.

Συνεχίζουμε με τον κ. Βλαχάκο από τη Νέα Δημοκρατία και αμέσως μετά η κ. Πούλου.

Κύριε Βλαχάκο, έχετε τον λόγο.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, σήμερα συζητάμε ένα πολύ σημαντικό νομοσχέδιο του Υπουργείου Παιδείας, Θρησκευμάτων και Αθλητισμού το οποίο αφορά την ενίσχυση του δημόσιου πανεπιστημίου, καθώς και το πλαίσιο λειτουργίας μη κερδοσκοπικών παραρτημάτων ξένων πανεπιστημίων και θα τολμούσα να πω ότι πρόκειται για μια ιστορική στιγμή για την ανώτατη εκπαίδευση της χώρας μας.

Το παρόν νομοσχέδιο αποτελείται από διακόσια πέντε άρθρα, εκ των οποίων τα εκατόν εβδομήντα έξι αφορούν το ελληνικό σύστημα δημόσιας εκπαίδευσης. Το μεγαλύτερο μέρος του νομοσχεδίου στοχεύει στον εκσυγχρονισμό των δημοσίων πανεπιστημιακών ιδρυμάτων, στην αξιοποίηση της περιουσίας τους, στην ψηφιοποίησή τους σε διάφορα καθημερινά χρονοβόρα ζητήματα που αφορούν τη λειτουργία των τμημάτων τους, αλλά και την αύξηση των ποιοτικών κριτηρίων χρηματοδότησής τους.

Τα άρθρα 1 έως 13 αφορούν οργανωτικές αλλαγές στη δομή του Δημοκρίτειου Πανεπιστημίου Θράκης. Το συγκεκριμένο πανεπιστήμιο αναβαθμίζεται με την ίδρυση νέων σχολών και τμημάτων και με την ένταξη σε αυτό των τμημάτων και ερευνητικών ινστιτούτων του Διεθνούς Πανεπιστημίου Ελλάδος αποκτά πλέον χαρακτήρα διεπιστημονικότητας. Πρόκειται για μια στρατηγική ανάπτυξης διττής της σημασίας, η οποία αφ’ ενός μεν το καθιστά τρίτο σε μέγεθος πανεπιστήμιο της χώρας, αφού ταυτίζεται πλέον διοικητικά και γεωγραφικά με την Περιφέρεια Ανατολικής Μακεδονίας και Θράκης προς όφελος του συνόλου του πληθυσμού της περιφέρειας και συμβάλλει στην ποιοτική αναβάθμιση της περιοχής.

Αντιλαμβανόμαστε όλοι ότι οι λόγοι αυτοί, εκτός από ακαδημαϊκοί είναι και εθνικοί, καθώς πρόκειται για ένα πανεπιστήμιο με σημαντική γεωπολιτική και εθνική σημασία, το οποίο διαδραματίζει κομβικό ρόλο στην ευαίσθητη Περιφέρεια της Ανατολικής Μακεδονίας και Θράκης.

Στο Β΄ Μέρος του νομοσχεδίου τα άρθρα 13 έως 26 αφορούν τον εκσυγχρονισμό και την αναβάθμιση του Ελληνικού Ανοικτού Πανεπιστημίου και υλοποιεί ουσιαστικά ένα πάγιο αίτημα, τόσο της ακαδημαϊκής κοινότητας, όσο και των φοιτητών για πολλά χρόνια. Το Ελληνικό Ανοικτό Πανεπιστήμιο αυτονομήθηκε. Αποκτά το σύστημα διακυβέρνησης και διοίκησης που έχουν τα υπόλοιπα πανεπιστήμια, αναβαθμίζοντας με αυτόν τον τρόπο τη λειτουργία και τον ρόλο του στην εκπαίδευση της χώρας, με ταυτόχρονο όμως σεβασμό στην ιδιαιτερότητά του.

Σκοπός των ρυθμίσεων αυτών είναι η ανάπτυξη και ενίσχυση του ακαδημαϊκού του ρόλου στην παιδαγωγική κατάρτιση και την πιστοποίηση της ανοικτής και εξ αποστάσεως εκπαίδευσης.

Εδώ θα πρέπει να τονίσουμε ότι οι εν λόγω αλλαγές στα ανωτέρω πανεπιστημιακά ιδρύματα διεξάγονται κατόπιν συζητήσεων και προτάσεων της σύσκεψης των πρυτάνεων και με τη συμμετοχή της Εθνικής Αρχής Ανώτατης Εκπαίδευσης.

Το Γ΄ Μέρος του νομοσχεδίου, το οποίο είναι όχι τυχαία και το μεγαλύτερο, αφορά την ενίσχυση των ανώτατων εκπαιδευτικών ιδρυμάτων. Περιλαμβάνει μια σειρά άρθρων -από το 37 έως το 129- με τα οποία ρυθμίζονται σημαντικά θέματα που αφορούν την καθημερινή λειτουργία των ΑΕΙ, όπως μείωση της γραφειοκρατίας των δημοσίων ακαδημαϊκών ιδρυμάτων, ενίσχυση της αυτονομίας και της εξωστρέφειάς τους, αναβάθμιση των υποδομών τους, εναρμόνιση των υπηρεσιών τους με τον ψηφιακό μετασχηματισμό, καθώς και την περαιτέρω χρηματοδότησή τους για έρευνα.

Πρόκειται για ρυθμίσεις καίριες και σημαντικές, κύριοι συνάδελφοι, οι οποίες μόνο οφέλη μπορεί να προσκομίσουν τόσο για τα ίδια τα πανεπιστήμια, όσο και για τους φοιτητές. Άλλωστε η πολιτική της Νέας Δημοκρατίας είχε πάντα ως προτεραιότητα τον τομέα της παιδείας και της υγείας. Η Κυβέρνηση του Κυριάκου Μητσοτάκη δεσμεύτηκε προεκλογικά για σημαντικές μεταρρυθμίσεις στον χώρο της παιδείας και αυτή τη στιγμή γίνονται πράξη. Ήδη κατά την ψήφιση του προϋπολογισμού του έτους 2024 υπήρξε μεταξύ άλλων πρόβλεψη για αύξηση και στον τακτικό προϋπολογισμό του Υπουργείου Παιδείας, Θρησκευμάτων και Αθλητισμού κατά 255 εκατομμύρια ευρώ. Όπως ανέφερε και ο κύριος Υπουργός, από το 2018 μέχρι σήμερα η τακτική και η έκτακτη χρηματοδότηση των δημοσίων πανεπιστημίων αυξήθηκε κατά 41 εκατομμύρια ευρώ. Αυτή τη στιγμή το κονδύλι που θα δώσουμε στο δημόσιο πανεπιστήμιο συγκεντρωτικά από όλα τα χρηματοδοτικά εργαλεία που έχουμε, δηλαδή τον τακτικό προϋπολογισμό ΕΣΠΑ, ΣΔΙΤ, Ταμείο Ανάκαμψης και Ανθεκτικότητας είναι πολύ μεγαλύτερο.

Τέλος, θα αναφερθώ και στο τέταρτο μέρος που αφορά τα άρθρα 130 έως 155, το οποίο αφορά την εγκατάσταση και λειτουργία νομικών προσώπων πανεπιστημιακής εκπαίδευσης. Πρόκειται για μια σημαντική μεταρρύθμιση στον χώρο της ανώτατης εκπαίδευσης, καθώς για πρώτη φορά θεσπίζεται στη χώρα μας νομοθετικό πλαίσιο, με σκοπό την παροχή υπηρεσιών ανώτατης εκπαίδευσης και την απονομή τίτλων σπουδών μέσω παραρτημάτων αλλοδαπών ανώτατων εκπαιδευτικών ιδρυμάτων, τα οποία θα λειτουργούν υπό τη μορφή νομικών προσώπων πανεπιστημιακής εκπαίδευσης ειδικού σκοπού μη κερδοσκοπικού χαρακτήρα.

Τονίζουμε ότι δεν ιδρύουμε ιδιωτικά πανεπιστήμια, αλλά επιτρέπουμε την εγκατάσταση και λειτουργία παραρτημάτων αλλοδαπών ανώτατων εκπαιδευτικών ιδρυμάτων, τα οποία θα συνδέονται απευθείας με το μητρικό τους ίδρυμα στο εξωτερικό. Επιπλέον, διατηρούμε τη βάση εισαγωγής που ισχύει για κάθε υποψήφιο φοιτητή και εξασφαλίζουμε ότι θα υπάρχει αυστηρή εποπτεία από την ανεξάρτητη Αρχή Ανώτατης Εκπαίδευσης η οποία ελέγχει και τα δημόσια πανεπιστήμια. Η ΕΘΑΑΕ θα είναι υπεύθυνη για την αδειοδότηση, αξιολόγηση και πιστοποίηση των προγραμμάτων σπουδών τους, καθώς και των κτηριακών, εργαστηριακών και ερευνητικών τους υποδομών. Με άλλα λόγια πρόκειται για μια πρωτοβουλία που συμβαδίζει με τα όσα ισχύουν σε ολόκληρο τον κόσμο. Αυτά τα παραρτήματα διεθνών καταξιωμένων πανεπιστημίων θα επιτρέπουν στα ελληνόπουλα να μην φεύγουν εκτός συνόρων για σπουδές και θα αποτελέσουν μια επιλογή που θα κρατά πλέον στην πατρίδα μας τη νέα γενιά, ανακουφίζοντας και τις οικογένειές τους από τα πολλά έξοδα.

Κυρίες και κύριοι συνάδελφοι, το συγκεκριμένο νομοσχέδιο επιτυγχάνει διπλό σκοπό: αφ’ ενός τον εκσυγχρονισμό και την ενίσχυση των δημόσιων πανεπιστημίων της χώρας και αφ’ ετέρου τη μεταρρύθμιση της ίδρυσης μη κρατικών πανεπιστημιακών ιδρυμάτων υπό συγκεκριμένες και ιδιαιτέρως αυστηρές προδιαγραφές. Θεωρώ ότι η ίδρυσή τους, όσο κι αν μας προβληματίζει τη δεδομένη χρονική στιγμή, θα αποφέρει εν τέλει σημαντικά οφέλη για την οικονομία και την κοινωνία, χωρίς να περιορίζεται ή να υποβαθμίζεται ο ρόλος των δημόσιων ιδρυμάτων εκπαίδευσης της χώρας μας.

Κλείνοντας, θα ήθελα να σας προτρέψω να στηρίξουμε όλοι μαζί το συγκεκριμένο νομοσχέδιο για δύο λόγους: Πόσοι από εμάς, οι οποίοι αποτελούμε κύτταρα αυτής της ελληνικής κοινωνίας, δεν έχουμε αναζητήσει τη γνώση για να είμαστε πιο δημιουργικοί και πιο ενεργοί πολίτες; Δεύτερον, ως γονείς θα μπορούσαμε ποτέ να στερήσουμε στα παιδιά μας το όνειρο, που είχαν μια άτυχη στιγμή, αφού πολύ καλά γνωρίζουμε όλοι ότι οι πανελλήνιες εξετάσεις είναι τρεις ώρες, τρεις ώρες για να πραγματοποιήσει κανείς το όνειρό του. Εμείς ως γονείς νομίζω ότι δεν θα μπορούσαμε να στερήσουμε ποτέ το όνειρο αυτό στα παιδιά μας. Νομίζω ότι είμαστε υποχρεωμένοι ότι μπορεί αυτό το κάτι περισσότερο που ανήκει σε όλους μας, αλλά περισσότερο στα παιδιά μας, να το φέρουμε και εδώ στην πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πούλου από τον ΣΥΡΙΖΑ - Προοδευτική Συμμαχία και θα ακολουθήσει ο κ. Λαμπρούλης.

Ορίστε, κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά το σκάνδαλο των υποκλοπών, τη χειραγώγηση της δικαιοσύνης και των ανεξάρτητων αρχών, τον έλεγχο των μέσων μαζικής ενημέρωσης, που προκάλεσαν την πρωτοφανή καταδίκη της χώρας μας από το Ευρωπαϊκό Κοινοβούλιο, ήρθε ακόμη ένα σοβαρό χτύπημα στο κράτος δικαίου από την Κυβέρνηση Μητσοτάκη. Η διαρροή προσωπικών δεδομένων απόδημων συμπολιτών μας για προεκλογική και ψηφοθηρική χρήση από Ευρωβουλευτή της Νέας Δημοκρατίας, με ενδεχόμενη εμπλοκή του Υπουργείου Εσωτερικών, δείχνει ότι η Κυβέρνηση δεν θα σταματήσει στον ολισθηρό αντιδημοκρατικό και αντιθεσμικό δρόμο που έχει επιλέξει. Και αυτό αποδεικνύεται και από το νομοσχέδιο που συζητούμε σήμερα. Η Κυβέρνηση νομοθετεί με προκλητική περιφρόνηση απέναντι στο Σύνταγμα, παραβιάζοντας ένα δομικό άρθρο του, το άρθρο 16.

Κυρίες και κύριοι συνάδελφοι, το νομοσχέδιο δεν είναι μεταρρύθμιση. Είναι αντιμεταρρύθμιση σκληρά ταξική, αντιδραστική και ξεκάθαρα αντισυνταγματική. Γιατί λέμε ότι είναι αντισυνταγματικό το νομοσχέδιο; Γιατί στο άρθρο 16 παράγραφος 5 αναφέρεται ότι η ανώτατη εκπαίδευση στη χώρα μας παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου, με πλήρη αυτοδιοίκηση. Επίσης στην παράγραφο 6 αναφέρεται ότι οι καθηγητές των ανωτάτων εκπαιδευτικών ιδρυμάτων είναι δημόσιοι λειτουργοί. Άρα προκύπτει ότι η ανώτατη εκπαίδευση δεν είναι παροχή υπηρεσιών, οι φοιτητές δεν είναι πελάτες και οι καθηγητές δεν είναι υπάλληλοι.

Ακόμη και ο τίτλος του νομοσχεδίου περί μη κρατικών, μη κερδοσκοπικών πανεπιστημίων είναι παραπλανητικός. Στην Ελλάδα υπάρχουν μόνο δημόσια και αυτοδιοικούμενα πανεπιστήμια και όχι κρατικά. Το κράτος δεν ορίζει και δεν ασκεί τη διοίκησή τους.

Λέμε μόνον εμείς ότι το νομοσχέδιο είναι αντισυνταγματικό; Όχι. Το λένε οι αποφάσεις του Συμβουλίου της Επικρατείας, το 2008, το 2019 και το 2023, καθώς και η συντριπτική πλειοψηφία των συνταγματολόγων και έγκριτων νομικών. Επομένως η αλλαγή των προβλέψεων του άρθρου 16 μπορεί να γίνει μόνο μέσω Αναθεώρησης του Συντάγματος. Εξάλλου το παραδέχτηκε και ο κ. Μητσοτάκης στην προεκλογική διακαναλική συνέντευξή του τον Ιούνιο του 2023, όταν έλεγε ότι ο δρόμος για τις ιδιωτικές σχολές θα ανοίξει με τη συνταγματική Αναθεώρηση που θα ξεκινήσει το 2025.

Ας δούμε όμως αν ισχύουν τα επιχειρήματα της Κυβέρνησης.

Ισχύει ότι υποδεέστερος τυπικός νόμος μπορεί να καταργήσει άρθρο του Συντάγματος; Όχι.

Ισχύει ότι ένα άρθρο του Συντάγματος μπορεί να καταργήσει ένα άλλο άρθρο του Συντάγματος; Όχι. Άρα το άρθρο 28, που αναφέρεται στις διακρατικές συμφωνίες, δεν μπορεί να επιτρέψει την ίδρυση ιδιωτικών πανεπιστημίων στην Ελλάδα μέσω συμφωνίας με άλλο κράτος για ίδρυση αλλοδαπού πανεπιστημίου. Δεν γίνεται να επιτρέψει το ελληνικό κράτος την εφαρμογή της έννομης τάξης άλλου κράτους στο εσωτερικό του, που οδηγεί μάλιστα και σε παραβίαση της συνταγματικής διάταξης.

Ισχύει ότι το Ενωσιακό Δίκαιο υποχρεώνει την Ελλάδα σε ίδρυση ιδιωτικών πανεπιστημίων; Όχι. Δίνει μόνο τη διακριτική ευχέρεια στα κράτη μέλη τριτοβάθμιας εκπαίδευσης με επαγγελματικά δικαιώματα, αλλά όχι τίτλους πανεπιστημιακής εκπαίδευσης και σε καμμία περίπτωση δεν επιβάλλει την ίδρυση ιδιωτικών πανεπιστημίων, που στην περίπτωση της Ελλάδας βέβαια απαγορεύεται κι από το Σύνταγμα.

Ισχύει ότι αποκλίνουμε από την Ευρώπη γιατί δεν έχουμε ιδιωτικά πανεπιστήμια; Όχι. Υπάρχουν πολλές ευρωπαϊκές χώρες που έχουν μόνο δημόσια πανεπιστήμια. Αντίθετα, αποκλίνουμε από την Ευρώπη λόγω της υποχρηματοδότησης και της υποστελέχωσης των πανεπιστημίων μας. Η χώρα μας βρίσκεται στην τελευταία θέση στην Ευρωπαϊκή Ένωση ως προς την κρατική χρηματοδότηση της δημόσιας παιδείας. Έχει ειπωθεί, το επαναλαμβάνουμε: Μόλις το 7,1% του ετήσιου προϋπολογισμού μας, σε αντίθεση με τον ευρωπαϊκό μέσο όρο 9,6%. Και συγκεκριμένα: Η ετήσια χρηματοδότηση των πανεπιστημίων ήταν 380 εκατομμύρια ευρώ πριν από το 2010, ενώ το 2023 βρίσκεται στα 116 εκατομμύρια ευρώ, δηλαδή στο 1/3. Και αυτό βέβαια συνεπάγεται τα εξής: Η δημόσια δαπάνη ανά φοιτητή στην Ελλάδα είναι μόλις 2.300 ευρώ, ενώ η μέση δημόσια δαπάνη στην Ευρωπαϊκή Ένωση είναι 11.500 ευρώ. Το μόνιμο διδακτικό και ερευνητικό προσωπικό στα ελληνικά πανεπιστήμια έχει μειωθεί κατά σχεδόν 30% αφού οι προσλήψεις είναι λιγότερες από τις αποχωρήσεις, που δεν αναπληρώνονται φυσικά. Η αναλογία, λοιπόν, καθηγητών προς φοιτητές στην Ελλάδα είναι ένας καθηγητής ανά σαράντα επτά φοιτητές, ενώ στην Ευρωπαϊκή Ένωση είναι ένας καθηγητής ανά δεκατρείς φοιτητές. Έγιναν χίλιες προσλήψεις, αλλά όχι βέβαια για διδακτικό προσωπικό. Για την Πανεπιστημιακή Αστυνομία έγιναν.

Ο ΣΥΡΙΖΑ - Προοδευτική Συμμαχία ζητά σταθερά μια πρόσληψη για κάθε μία αποχώρηση και βεβαίως να πληρωθούν άμεσα όλα τα κενά που έχουν δημιουργηθεί τα τελευταία χρόνια.

Ισχύει όμως ότι τα ιδιωτικά πανεπιστήμια θα ανακόψουν το κύμα των Ελλήνων φοιτητών που πηγαίνουν στο εξωτερικό να σπουδάσουν; Όχι. Η συντριπτική πλειοψηφία των περίπου τριάντα οκτώ χιλιάδων Ελλήνων φοιτητών που βρίσκονται στο εξωτερικό σπουδάζουν σε μεταπτυχιακό επίπεδο και στη συνέχεια αναζητούν εργασία στη χώρα υποδοχής. Η απάντηση σε αυτό το πρόβλημα δεν δίνεται με αυτόν τον σχεδιασμό της Κυβέρνησης. Θα δινόταν μόνο αν προέβλεπε την ενίσχυση των δημόσιων πανεπιστημίων μας με πόρους και προσωπικό τόσο στους μεταπτυχιακούς τομείς όσο και στην έρευνα. Οι ελάχιστοι Έλληνες φοιτητές, που σπουδάζουν σε προπτυχιακό επίπεδο στο εξωτερικό κατευθύνονται κυρίως σε ιατρικές, πολυτεχνικές ή νομικές σχολές σε χώρες όπως η Βουλγαρία, η Ρουμανία και η Κύπρος. Όμως οι σπουδές στις χώρες αυτές είναι πιο οικονομικές τελικά από τις σπουδές στα ιδιωτικά πανεπιστήμια που θα δημιουργηθούν στην Ελλάδα. Τα υψηλά δίδακτρα, το υψηλό κόστος ζωής, η τρομακτική ακρίβεια, η ακριβή και δυσεύρετη στέγη δεν θα κρατήσουν και αυτούς τους φοιτητές στην Ελλάδα.

Επιπλέον, στα πέντε χρόνια διακυβέρνησης Μητσοτάκη βιώσαμε την συστηματική απαξίωση της δημόσιας εκπαίδευσης και κυρίως της ιδιωτικοποίησης του μεταλυκειακού επιπέδου σπουδών, αφού αποκλείει είκοσι χιλιάδες μαθητές εκτός πανεπιστημίων κάθε χρόνο λόγω της ελάχιστης βάσης εισαγωγής, για να εξασφαλίσει την απαραίτητη πελατεία στα ιδιωτικά κολλέγια. Και τώρα ολοκληρώνει τον σχεδιασμό της με την εξασφάλιση πελατείας και στα ιδιωτικά δήθεν πανεπιστήμια.

Ισχύει ότι τα ιδιωτικά πανεπιστήμια θα προσελκύσουν ξένους φοιτητές στην Ελλάδα; Όχι. Πρόκειται για ένα ανέκδοτο. Εννοείται ότι οι αλλοδαποί φοιτητές θα προτιμήσουν τα εξαιρετικά δημόσια πανεπιστήμια της χώρας μας ή άλλων χωρών. Εξάλλου τα κολλέγια της κ. Κεραμέως δεν προσέλκυσαν σχεδόν κανέναν ξένο φοιτητή.

Ισχύει ότι μετά την ίδρυση ιδιωτικών πανεπιστημίων θα υπάρχει ισότιμη πρόσβαση στην τριτοβάθμια εκπαίδευση; Όχι. Στα ιδιωτικά πανεπιστήμια θα εισάγονται υποψήφιοι που θα συγκεντρώσουν τα μόρια της ελάχιστης βάσης εισαγωγής του επιστημονικού πεδίου τους αλλά μειωμένα. Αναρωτιόμαστε: Θα μειώσετε αντίστοιχα και τα επαγγελματικά τους δικαιώματα; Γιατί δεν διατηρείτε την ίδια βάση εισαγωγής και σε αυτά που θα δημιουργήσετε; Γιατί ακριβώς αυτό που σας απασχολεί και θέλετε είναι να ενισχύσετε για μία ακόμη φορά τα ιδιωτικά συμφέροντα. Έχεις χρήματα; Αγοράζεις θέση στο πανεπιστήμιο χωρίς κόπο και αγοράζεις και πτυχίο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας θα ζητήσω και εγώ, κύριε Πρόεδρε.

Ισχύει ότι η ίδρυση ιδιωτικών πανεπιστημίων θα ωφελήσει το δημόσιο πανεπιστήμιο; Επίσης όχι. Πολλά δημόσια πανεπιστήμια, ιδίως τα περιφερειακά, θα κινδυνεύσουν με «λουκέτο», λόγω της δραστικής μείωσης σε εισακτέους, σε καθηγητές, αλλά και πόρους. Τα ιδιωτικά πανεπιστήμια δεν θα ιδρυθούν στην περιφέρεια, αλλά στην Αθήνα ή τη Θεσσαλονίκη. Ένας πολύ κρίσιμος παράγοντας περιφερειακής ανάπτυξης θα παρακμάσει, με ολέθριες συνέπειες, στη Στερεά Ελλάδα, στην Ήπειρο, στη Μακεδονία, στα νησιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κυρίες και κύριοι συνάδελφοι, το δημόσιο πανεπιστήμιο κινδυνεύει. Η Κυβέρνηση Μητσοτάκη πριονίζει έναν από τους σημαντικότερους πυλώνες του κοινωνικού συμβολαίου της Μεταπολίτευσης. Απαξιώνει τον σημαντικότερο μηχανισμό κοινωνικής κινητικότητας, τη δημόσια και δωρεάν τριτοβάθμια εκπαίδευση που δημιούργησε όραμα σε πολλές γενιές των Ελλήνων.

Είμαστε εδώ, μαζί με την κοινωνία, με τους φοιτητές, την ακαδημαϊκή και ερευνητική κοινότητα, για να την προστατεύσουμε και να την ενισχύσουμε.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Λαμπρούλης έχει τώρα τον λόγο και αμέσως μετά ο κ. Μαμουλάκης, ο κ. Καββαδάς, η κ. Αραμπατζή, ο κ. Κεδίκογλου και ο κ. Μπιάγκης.

Ορίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Πριν περάσω στα του νομοσχεδίου επιτρέψτε μου ένα σύντομο σχόλιο με βάση την τοποθέτηση εκ μέρους συναδέλφων για την απόφαση της Μητρόπολης στην Κέρκυρα να θέσει εκτός Εκκλησίας Βουλευτές για την άποψη που εξέφρασαν για ένα συγκεκριμένο ζήτημα. Είναι ενέργεια σκοταδισμού και μεσαιωνικού χαρακτήρα. Τελεία και παύλα.

Συγχρόνως αναδεικνύεται και με αυτή την απόφαση το υπερώριμο αίτημα για τον συνταγματικό διαχωρισμό Κράτους - Εκκλησίας, τον οποίο το ΚΚΕ επανειλημμένα έχει προτείνει. Όμως τα άλλα κόμματα αρνούνται, ανάμεσά τους ακόμα και αυτά τα οποία επικαλούνται εκ του ασφαλούς ότι αποτελεί ένα υπερώριμο αίτημα.

Τώρα το νομοσχέδιο. Κύριοι της Κυβέρνησης, ήδη έχει απορριφθεί από τη συντριπτική πλειοψηφία του κόσμου της εκπαίδευσης, που έχει καταδείξει ότι αυτό συνιστά οπισθοδρομική τομή στην ανώτατη εκπαίδευση της χώρας. Και μάλιστα, το συγκεκριμένο νομοσχέδιο δεν αποτελεί κεραυνό εν αιθρία, παρά τμήμα, συμπλήρωμα, κομμάτι του παζλ των αντιδραστικών αλλαγών στην ανώτατη εκπαίδευση, που διαμορφώνονται χρόνια τώρα, προωθώντας τη στρατηγική ακριβώς της Ευρωπαϊκής Ένωσης.

Κεντρικοί νόμοι, για παράδειγμα, ο νόμος του 2011 κυβέρνησης ΠΑΣΟΚ, ο νόμος Διαμαντοπούλου, ο νόμος Γαβρόγλου 2018 κυβέρνησης ΣΥΡΙΖΑ, ο νόμος Κεραμέως το 2022, νόμοι δηλαδή που καλά κρατούν και προωθούν την επιχειρηματική δράση των ανώτατων εκπαιδευτικών ιδρυμάτων, την αξιολόγηση με τα κριτήρια της αγοράς, την αποσύνδεση του πτυχίου από το επάγγελμα, την κατηγοριοποίηση πτυχίων και τμημάτων, βάζοντας νέους ταξικούς φραγμούς στην παιδεία, εντείνοντας παράλληλα την επίθεση στα δικαιώματα της νεολαίας για μόρφωση, εργασία, της ίδιας τους της ζωής.

Γίνεται λοιπόν ένα βήμα παραπέρα με στόχο την κατάργηση του ενιαίου τρόπου εισαγωγής στα πανεπιστήμια. Η πρόσβαση γίνεται με βάση την τσέπη της οικογένειας, υποβαθμίζονται τα πτυχία και συγχρόνως, εντείνεται η εμπορευματοποίηση της ανώτατης εκπαίδευσης και η ενίσχυση της επιχειρηματικής λειτουργίας του δημόσιου πανεπιστημίου.

Αυτό το νέο τοπίο είναι που σχεδιάζετε στην τριτοβάθμια εκπαίδευση, στο πλαίσιο προώθησης του ενιαίου χώρου ανώτατης εκπαίδευσης - Ευρωπαϊκή Ένωση- που δεν προοιωνίζει τίποτα άλλο παρά την ακόμα πιο ανισότιμη πρόσβαση, ενώ συγχρόνως η συνύπαρξη δημόσιων και ιδιωτικών πανεπιστημίων κάτω από την ίδια ομπρέλα με τριετή, τετραετή, πενταετή προγράμματα σπουδών πολλών ταχυτήτων και επιπέδων θα δώσουν το τελειωτικό χτύπημα στα πτυχία των δημόσιων πανεπιστημίων, μετατρέποντας τη δυνατότητα εργασίας με μόνο εφόδιο το πτυχίο σε όνειρο θερινής νυκτός.

Διότι η συνύπαρξη δημόσιων και ιδιωτικών παντού και πάντα λειτουργεί σε βάρος του δημόσιου που υποβαθμίζεται, υποστελεχώνεται, εμπορευματοποιείται, με τραγικά μάλιστα αποτελέσματα, όπως αυτά που ζήσαμε και ζούμε, για παράδειγμα στον χώρο της υγείας, όπου έχει συσσωρευτεί αρκετή πείρα από τη συνύπαρξη δημόσιου - ιδιωτικού τομέα.

Τι λέτε όσοι υπερασπίζεστε την ίδρυση των ιδιωτικών ΑΕΙ; Ότι ο ανταγωνισμός που θα ενισχυθεί από την ύπαρξη δημόσιων - ιδιωτικών πανεπιστημίων θα αναβαθμίσει τα δημόσια ΑΕΙ, τα ανώτατα εκπαιδευτικά ιδρύματα της χώρας.

Μα, τα ίδια επιχειρήματα δεν χρησιμοποιήθηκαν και για την υγεία τάχα προς όφελος του λαού, όταν στις αρχές της δεκαετίας του ’70 ξεφύτρωναν τα ιδιωτικά νοσοκομεία; Τι επιβεβαιώθηκε στην πράξη; Ότι η συνύπαρξη δημόσιου - ιδιωτικού τομέα και στην υγεία, που σημειωτέον αποτελούσε πάντα κοινή προγραμματική αντίληψη όλων των αστικών κομμάτων, Νέας Δημοκρατίας, ΣΥΡΙΖΑ, ΠΑΣΟΚ που κυβέρνησαν, αλλά και των άλλων κομμάτων, δεν μπορεί να υπάρξει σε όφελος του λαού, παρά οδήγησε στην περαιτέρω υποβάθμιση και απαξίωση των δημόσιων δομών. Γνωστή σε όλους η τραγική, επικίνδυνη κατάσταση των δημόσιων δομών υγείας.

Αντίστοιχα, σε εξαναγκασμό των ασθενών-πελατών να οδηγούνται στον ιδιωτικό τομέα και συγχρόνως, επέκταση, εμβάθυνση της εμπορευματοποίησης και επιχειρηματικής λειτουργίας των δημόσιων νοσοκομείων στο πλαίσιο του ανταγωνισμού με τα ιδιωτικά, αύξηση των ελαστικών μορφών εργασίας, πληρωμές, συμπληρωμές, τιμοκατάλογος για τα χειρουργεία και πάει λέγοντας. Και ο κατάλογος είναι μακρύς.

Αλήθεια, η εμπορευματοποίηση των δημόσιων πανεπιστημίων που εφαρμόσατε όλοι όσοι κυβερνήσατε, Νέα Δημοκρατία, ΣΥΡΙΖΑ, ΠΑΣΟΚ - ΚΙΝΑΛ, πιστοί στην ευρωενωσιακή στρατηγική δεν οδήγησε στην ελαστικοποίηση των εργασιακών σχέσεων στα πανεπιστήμια, στη λογική της κινητικότητας και τη σύνδεσή της με την αγορά, με όχημα τα ΕΣΠΑ της Ευρωπαϊκής Ένωσης για τη λεγόμενη απόκτηση ακαδημαϊκής διδακτικής εμπειρίας, στο πλαίσιο φυσικά του αντιδραστικού στόχου για τον ευρωπαϊκό χώρο εκπαίδευσης έως το 2025, κατεύθυνση που ενισχύθηκε με το απαράδεκτο νομοσχέδιο Γαβρόγλου, αλλά και τα εξίσου αντιλαϊκά νομοσχέδια για την πανεπιστημιακή εκπαίδευση της Κυβέρνησης της Νέας Δημοκρατίας;

Με βάση τα ανωτέρω, για παράδειγμα, αντί για μόνιμο προσωπικό για την κάλυψη όλων των αναγκών των τριτοβάθμιων ιδρυμάτων, έχουμε συμβασιούχους καθηγητές ως αυτοαπασχολούμενους, με μηνιαίες καθαρές αποδοχές στα 480 ευρώ τον μήνα, με άδειες άνευ αποδοχών, μη καταβολή επιδομάτων τέκνου, γάμου, και πάει λέγοντας, την ίδια ώρα που έχετε επιβάλλει την υποστελέχωση των δημόσιων εκπαιδευτικών ιδρυμάτων, αφού έως το 2030 η αναλογία αποχωρήσεων-προσλήψεων θα είναι έναν προς έναν, όταν την ίδια ώρα από το 2009 έως το 2020 χάθηκαν περίπου οκτώ χιλιάδες θέσεις εργασίας εκπαιδευτικού προσωπικού.

Η ίδρυση λοιπόν ιδιωτικών ΑΕΙ και ο ανταγωνισμός που όλοι σας ομνύετε θα φέρουν γενίκευση των υπαρκτών και σήμερα διδάκτρων στα δημόσια πανεπιστήμια. Αυτό είναι δεδομένο. Η αρχή έχει ήδη γίνει με τα ξενόγλωσσα προπτυχιακά τμήματα στα περισσότερα ιδρύματα.

Για παράδειγμα, από πέρυσι στο ΕΚΠΑ λειτουργεί στην ιατρική σχολή προπτυχιακό με δίδακτρα περίπου 13.000 ευρώ ετησίως. Παρέχονται υποδομές, εξοπλισμός και άλλα, που οι φοιτητές των δωρεάν προγραμμάτων ούτε με κιάλια δεν βλέπουν. Μάλιστα, εγκαινιάστηκε και νέο κτήριο, την ώρα που οι φοιτητές δεν βρίσκουν, για παράδειγμα, εστίες.

Να, τι σημαίνει ανταγωνισμός και εμπορευματική λειτουργία, οι προτεραιότητες να καθορίζονται από τα έσοδα και έσοδα σημαίνει δίδακτρα. Έτσι, δεν μας εξέπληξαν, για παράδειγμα, τα δημοσιεύματα, πριν ακόμα δούμε το νομοσχέδιο, που έκαναν λόγο για το έντονο ενδιαφέρον για ιδιωτικά πανεπιστήμια, για παράδειγμα γνωστού κολοσσού στον χώρο της υγείας εδώ στη χώρα μας, ο οποίος κολοσσός αφού «μπούκωσε» από κέρδη ιδιαίτερα την περίοδο της πανδημίας, τώρα στρέφεται στο νέο επιχειρηματικό πεδίο της τριτοβάθμιας εκπαίδευσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Βουλής)

Δώστε μου λίγο χρόνο, κύριε Πρόεδρε.

Όμως εμείς θα θέλαμε να θέσουμε το εξής ερώτημα και καλούμε να το σκεφτούν όσοι μας ακούν και παρακολουθούν. Σε τι περιβάλλον και με ποια κατεύθυνση θα εκπαιδεύονται οι νέοι επιστήμονες, για παράδειγμα οι γιατροί, όταν η ιατρική εκπαίδευση προσαρμόζεται πλέον στις αντιλαϊκές αντιδραστικές αναδιαρθρώσεις στον κλάδο της υγείας, αφού δεν είναι τυχαίο που τα τελευταία χρόνια προστίθενται προπτυχιακά μαθήματα και μεταπτυχιακά προγράμματα, τα οποία εξ ολοκλήρου υμνούν την οικονομική διαχείριση της υγείας, τα περίφημα «οικονομικά της υγείας», που προωθούν τη λογική κόστους-οφέλους στη διαχείριση των ασθενών;

Στην ιδιωτική ιατρική σχολή λοιπόν κυρίως, αλλά και στο εμπορευματοποιημένο δημόσιο πανεπιστήμιο ή την ιατρική σχολή, αν θέλετε, αυτές οι φωνές, αυτή η κατεύθυνση θα έχει περιορισμούς; Όχι, βέβαια.

Στην ουσία μιλάμε για ακόμα μεγαλύτερη απομάκρυνση του περιεχομένου της εκπαίδευσης, της ιατρικής εν προκειμένω, από τον βασικό του στόχο, δηλαδή την ανιδιοτελή προσφορά στον άνθρωπο, τον ασθενή για να βελτιωθεί η ποιότητα της ζωής του, ανεξάρτητα από τη δυνατότητα, από το αν και πόσο βαθιά μπορεί να βάλει το χέρι στην τσέπη.

Πώς, αλήθεια, θα εκπαιδευτούν οι αυριανοί γιατροί να απαντούν σε τέτοια ερωτήματα, όταν κυριολεκτικά θα τίθεται ζήτημα ζωής; Αλήθεια, με τι αξίες θα εκπαιδευόταν, άραγε, ένας φοιτητής ιατρικής στους ομίλους της ιδιωτικής υγείας την περίοδο της πανδημίας, αλλά και στο μέλλον, όταν την ίδια στιγμή είχαμε εκατοντάδες νεκρούς την ημέρα, αλλά η περίθαλψη στα ιδιωτικά νοσοκομεία γινόταν με το σταγονόμετρο, επειδή δεν ήταν κερδοφόρα;

Έτσι, λοιπόν, απέναντι σε αυτές τις εξελίξεις -και κλείνω, κύριε Πρόεδρε- που συντελούνται και στα ανώτατα εκπαιδευτικά ιδρύματα, δύο απαντήσεις μπορούν να δοθούν. Η μία από τη σκοπιά του κεφαλαίου και η άλλη από τη σκοπιά των σύγχρονων κοινωνικών αναγκών.

Τις συνέπειες της πρώτης επιλογής τις βιώνουμε εδώ και χρόνια, με όποια παραλλαγή στο επίπεδο διακυβέρνησης, στα εκπαιδευτικά ιδρύματα, στη χώρα μας, και πάει λέγοντας, σε όλους τους τομείς. Η δεύτερη επιλογή, για να έχει νικηφόρα προοπτική για το μέλλον της πλειοψηφίας των σημερινών και αυριανών επιστημόνων, χρειάζεται να βάλει στο στόχαστρο τον πραγματικό αντίπαλο, την πολιτική που θυσιάζει ζωές, δουλειές, σπουδές, προοπτικές και ανάγκες στον βωμό της κερδοφορίας και της ανταγωνιστικότητας των μονοπωλιακών ομίλων.

Σε αυτόν, λοιπόν, τον αγώνα δεν περισσεύει κανείς και σε αυτόν το δρόμο, για να ανατραπεί η πολιτική που θυσιάζει τη ζωή και τα δικαιώματά μας, οι δυνάμεις του ΚΚΕ και της ΚΝΕ είναι και θα είναι, όπως πάντα, στην πρώτη γραμμή για μια πραγματικά ενιαία ανώτατη εκπαίδευση, αποκλειστικά δημόσια και δωρεάν.

Καταψηφίζουμε λοιπόν το νομοσχέδιο και η κοινοβουλευτική ομάδα του ΚΚΕ θα καταθέσει και αίτημα ονομαστικής ψηφοφορίας, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Λαμπρούλη.

Τον λόγο έχει ο κ. Μαμουλάκης από τον ΣΥΡΙΖΑ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αναμφίβολα σήμερα είναι μια κρίσιμη μέρα, μια κρίσιμη μέρα για όλους εμάς στο ελληνικό Κοινοβούλιο, μια κρίσιμη μέρα για τη νομοθετική και πολιτική τάξη της χώρας, κρίσιμη πάντοτε σε όρους δημοκρατίας. Η στάση όλων μας θα αποτελέσει κι ένα νομοθετικό δεδικασμένο, θα αποτελέσει ένα καταγεγραμμένο προηγούμενο για την παραβίαση οποιουδήποτε άρθρου του Συντάγματος των Ελλήνων.

Κύριοι της Συμπολιτεύσεως, είστε πραγματικά διατεθειμένοι να θυσιάσετε το Σύνταγμα; Να συναινέσετε, να επικροτήσετε την παράκαμψη, την ευθεία προσβολή θεμελιώδους νόμου πάνω στον οποίο οφείλει να βασίζεται η νομοθεσία της χώρας;

Θα εξηγήσω και θα ξεκινήσω ουσιαστικά την τοποθέτησή μου με τα Μέρη Α΄ και Γ΄ του νομοσχεδίου, που υποτίθεται, επιπλάστως, προτίθεστε να ενισχύσετε τη δημόσια παιδεία. Και το λέω έτσι για την επίπλαστη αυτή προσέγγιση, διότι αν μη τι άλλο επιτομή του λόγου μας, και ειδικά στην πολιτική ζωή, είναι οι πράξεις μας και οι πράξεις, αυτά τα πέντε χρόνια διακυβέρνησης της Νέας Δημοκρατίας, καταδεικνύουν το εξής, ότι δεν κόπτεστε, δε νοιάζεστε πραγματικά για τη δημόσια παιδεία. Η ζέση σας και η προσέγγισή σας είναι σε άλλα ζητήματα, αλλότρια από αυτήν.

Και γιατί το λέω αυτό; Διότι είμαστε η τελευταία χώρα στην Ευρωπαϊκή Ένωση σε ποσοστό εν συναρτήσει του ΑΕΠ στο χαμηλότερο επίπεδο. Δυστυχώς κινούμαστε για το 2023 στο 2,71%, την ώρα που ο ευρωπαϊκός μέσος όρος βρίσκεται στο ύψος των 4,8%. Σχεδόν είμαστε υποδιπλάσιοι σε επίπεδο ενίσχυσης της δημόσιας παιδείας. Άρα υποχρηματοδότηση. Άρα στελεχιακή αφυδάτωση των πανεπιστημίων.

Ακούστε κι ένα άλλο στοιχείο: Ένας καθηγητής σε ελληνικό δημόσιο πανεπιστήμιο αντιστοιχεί με σαράντα επτά φοιτητές, την ώρα που ο ευρωπαϊκός μέσος όρος είναι ένας προς δεκαοκτώ. Ξέρετε, τα μαθηματικά πάντοτε είναι πεισματάρικα και είναι εκεί για να καταδεικνύουν την αλήθεια. Αυτή είναι η πραγματικότητα που βιώνει λοιπόν το ελληνικό δημόσιο πανεπιστήμιο.

Για την ενίσχυση του δημόσιου πανεπιστημίου απαιτείται ένα ολιστικό σχέδιο και όχι αποσπασματικές ρυθμίσεις. Είναι πάγια η θέση του ΣΥΡΙΖΑ - Προοδευτική Συμμαχία για αύξηση της χρηματοδότησης ως ποσοστού επί του ΑΕΠ για τη δημόσια και δωρεάν παιδεία. Τα δημόσια πανεπιστήμια θα ενισχυθούν και με την αύξηση των δημοκρατικών όρων λειτουργίας εντός των.

Με τις ρυθμίσεις που εισάγετε σε ποιο επίπεδο, αλήθεια, θα ανέρχεται η χρηματοδότηση του δημόσιου πανεπιστημίου ως ποσοστού επί του ΑΕΠ; Το γνωρίζετε; Υπάρχει έστω κι ένα στοιχείο στο σχέδιο νόμου σας που να αναφέρεται σε αυτό; Δεν υπάρχει, γιατί απλούστατα δεν ενδιαφέρεστε για την ενίσχυση της δημόσιας παιδείας.

Επιτρέψτε μου να σχολιάσω το επίμαχο, το επίμαχο για όλους μας και αυτές τις μέρες, που θα συζητηθεί, Δ΄ Μέρος, με τίτλο: «Εγκατάσταση και λειτουργία νομικών προσώπων πανεπιστημιακής εκπαίδευσης», από άρθρα 103 έως 155. Άλλος ένας καινοφανής, ρηξικέλευθος οφείλω να πω και επίπλαστος δυστυχώς -παρ’ όλο που είναι εύηχος- τίτλος, «νομικά πρόσωπα πανεπιστημιακής εκπαίδευσης». Ξέραμε ότι υπάρχουν νομικά πρόσωπα ιδιωτικού δικαίου και νομικά πρόσωπα δημοσίου δικαίου. Νομικά πρόσωπα πανεπιστημιακής εκπαίδευσης είναι μια καινοτομία η οποία προφανώς και εδράζεται σε αλλότριο σκοπό.

Εδώ όμως υπάρχει η πρόσκρουση. Εδώ υπάρχει η προσβολή του Συντάγματος. Διότι το λέει σαφέστατα το άρθρο 16 και νομίζω θα ειπωθεί πολλές φορές μέχρι την Παρασκευή: Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη το τονίζω με πλήρη αυτοδιοίκηση. Είναι εκεί, κάθε φράση, κάθε λέξη σηματοδοτεί εύληπτα πολλά.

Έχουμε επίσης το εξής, κύριοι συνάδελφοι. Εξήντα χρόνια έχουν περάσει από την εμβληματική πραγματική μεταρρύθμιση -και όχι αυτή την αντιμεταρρύθμιση που επιχειρείτε- η πραγματική μεταρρύθμιση συνετελέσθη, έλαβε χώρα πριν από εξήντα χρόνια. Ο Γεώργιος Παπανδρέου, ο Παπανούτσος, ο Ακρίτας έδωσαν μια ξεκάθαρη κατεύθυνση σε αυτόν εδώ τον τόπο γύρω από το πώς οραματιζόμαστε τη δημόσια παιδεία.

Αυτό τώρα που επιχειρείτε σήμερα εσείς είναι, νομίζω, και μια προσβλητική στάση απέναντι σε όλα αυτά που έχει βιώσει αυτή η χώρα. Και το λέω αυτό διότι η συντριπτική πλειοψηφία της Συμπολίτευσης, θα έλεγα σύσσωμη, έχει μια άποψη που σαν να μην ακούει το τι λέει η ίδια η πανεπιστημιακή κοινότητα. Η μία μετά την άλλη από τις συγκλήτους τοποθετούνται ξεκάθαρα επ’ αυτού, οι φοιτητές, τα κινήματα έχουν αντιδράσεις. Άραγε γιατί αυτή η σπουδή; Γιατί αυτή η ζέση, τόσο γρήγορα, ακαριαία, όταν ο ίδιος ο Πρωθυπουργός τώρα, τον Γενάρη του 2023, πριν από δεκατρείς μήνες, είπε ότι δεν μπορούμε να κάνουμε κάτι, θα αναγκαστούμε να αναθεωρήσουμε το Σύνταγμα.

Φαίνεται ότι η αλαζονεία τους, του 41%, έχει αυτό το απότοκο, αυτό το αποτέλεσμα, να προσβάλλουμε ακόμα και το ίδιο το Σύνταγμά μας, ακόμα και το ίδιο το Ευαγγέλιό μας. Αδιαφορείτε λοιπόν για την άποψη της κοινωνίας, δεν ιδρώνει το αυτί σας. Γιατί και ως πότε;

Άρθρο 130. Γνωρίζουμε ότι τα νομικά πρόσωπα διακρίνονται σε δημοσίου δικαίου, ιδιωτικού δικαίου και σε μεικτής φύσεως. Είπαμε, ο όρος «νομικά πρόσωπα πανεπιστημιακής εκπαίδευσης» είναι κάτι πραγματικά καινοφανές. Λέτε στην αιτιολογική έκθεση «νομικό πρόσωπο ειδικού σκοπού μη κερδοσκοπικού χαρακτήρα». Και πάλι αποφεύγετε τον όρο «νομικά πρόσωπα ιδιωτικού δικαίου μη κερδοσκοπικού χαρακτήρα». Ο ειδικός σκοπός, τάχα μου, λέτε είναι η παροχή υπηρεσίας ανώτατης εκπαίδευσης και μάλιστα υψηλής ποιότητας, με καινοτόμο έρευνα και ούτω καθεξής.

Τώρα, το πώς συνδυάζονται τα παραπάνω με τους ελάχιστους όρους χορήγησης άδειας εγκατάστασης και λειτουργίας των παραρτημάτων είναι πραγματικά, κύριοι συνάδελφοι, απορίας άξιον. Τρεις σχολές με ένα πρόγραμμα πρώτου κύκλου σπουδών, τρεις σχολές και τριάντα μέλη συνολικά διδακτικού προσωπικού! Αν αυτό δεν είναι πανεπιστήμιο ορόφου, τι είναι; Πώς θα ελέγχετε ότι δεν αποβλέπουν στην επίτευξη κέρδους; Πώς δεν θα μπορέσει να δρα ως θυγατρικό αυτό το νομικό πρόσωπο μιας άλλης εταιρείας της αλλοδαπής; Θα ελέγχει ο ορκωτός ελεγκτής που θα ορίσει ο Υπουργός Παιδείας αν η μητρική εταιρεία επιδιώκει το κέρδος, όταν μάλιστα η έδρα της μητρικής θα είναι σε άλλη χώρα της Ευρωπαϊκής Ένωσης ή ακόμα και σε τρίτη χώρα; Θα διενεργούνται έλεγχοι ουσίας; Ας μην γελιόμαστε. Εξάλλου θα υπάρχουν δίδακτρα.

Καταργείτε το νέο σύστημα εισαγωγικής πρόσβασης στην ανώτατη εκπαίδευση, δημιουργώντας δύο συστήματα και δύο ταχύτητες υποψηφίων και ενισχύετε τις ταξικές και κοινωνικές αλλά και οικονομικές ανισότητες. Πώς αλλιώς; Πρέπει να ικανοποιηθεί η ανάγκη των πελατών, που θα διαθέτουν την οικονομική επιφάνεια για να μπουν στα εν λόγω πανεπιστήμια, με την καταβολή της μικρότερης δυνατής βέβαια προσπάθειας, της ήσσονος προσπάθειας -αυτή είναι η αριστεία- και διασφαλίζοντάς τους τα ίδια δικαιώματα με τους αποφοίτους των κρατικών δημοσίων ανώτατων εκπαιδευτικών ιδρυμάτων.

Οι πολίτες για τη Νέα Δημοκρατία δεν έχουν όλοι την ίδια αξία, τα ίδια δικαιώματα, τις ίδιες ευκαιρίες. Υπάρχουν πολίτες του μόχθου, αλλά και αυτοί για τους οποίους πρέπει να στρωθεί ο εύκολος δρόμος για να πετύχουν όνειρα.

Ανοίγετε διάπλατα την πόρτα στους ιδιωτικούς φορείς μεταλυκειακής εκπαίδευσης να χαρακτηριστούν πανεπιστήμια. Τα περισσότερα ιδιωτικά πανεπιστήμια αν δεν διαθέτουν συμφωνία με αναγνωρισμένο από τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρισης, τον γνωστό ΔΟΑΤΑΠ, ίδρυμα του οποίου το πρόγραμμα σπουδών είναι πιστοποιημένο στη χώρα του αυτόματα.

Δεν θέλω να σας κουράσω άλλο, κυρίες και κύριοι συνάδελφοι, ο χρόνος είναι προχωρημένος και έχουμε και τους επόμενους ομιλητές.

Εν κατακλείδι, σήμερα αναμφίβολα βάλλεται το δημόσιο αγαθό της παιδείας, βάλλεται κοινωνία και η δημοκρατία. Η αξιοκρατία παίρνει μια διαφορετική απόχρωση, μια άλλη διάσταση. Η Νέα Δημοκρατία εισάγει την έννοια της αξιοκρατίας των διδάκτρων, θα σπουδάζει όποιος έχει χρήματα, the power of privilege. Δημιουργείτε το προηγούμενο για την παραβίαση οποιαδήποτε άρθρου του Συντάγματος κατά βούληση.

Κλείνω λοιπόν με μια δέσμευση, αλλά συνάμα και με μια υποχρέωση. Μια δέσμευση ότι μόλις αλλάξουν οι συσχετισμοί -και πιστέψτε με θα αλλάξουν σύντομα οι κοινοβουλευτικοί συσχετισμοί- αυτός ο νόμος θα καταργηθεί, και μια υποχρέωση, όλοι οι επίορκοι του Συντάγματος θα πρέπει να λογοδοτήσουν.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Αθανάσιος Καββαδάς και μετά ακολουθούν οι κ.κ. Αραμπατζή, Κεδίκογλου Συμεών και Μπιάγκης.

Κύριε Καββαδά, έχετε τον λόγο για επτά λεπτά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η ελληνική κοινωνία αλλά και η μεγάλη πλειοψηφία των Ελλήνων πολιτών δείχνουν μεγαλύτερη ωριμότητα και αντίληψη της πραγματικότητας από πολιτικές δυνάμεις που επιμένουν σε ξεπερασμένες απόψεις.

Μη κρατικά πανεπιστήμια υπάρχουν σε όλες τις χώρες του κόσμου. Στην Ελλάδα αντιθέτως, υπάρχουν αγκυλώσεις που εμπόδιζαν τη λειτουργία τους. Κάπως έτσι ένας πολύ μεγάλος αριθμός νέων ανθρώπων έφυγε και φεύγει από την Ελλάδα, φοιτώντας σε πανεπιστήμια του εξωτερικού. Και μετά το τέλος των σπουδών τους ένας εξίσου μεγάλος αριθμός από αυτούς επιλέγει να μείνει στη χώρα που σπούδασε, με αποτέλεσμα να στερείται η χώρα μας ένα ανθρώπινο κεφάλαιο υψηλής γνώσης και κατάρτισης. Υπάρχει βέβαια και η κοινωνική διάσταση. Χιλιάδες οικογένειες ξοδεύουν χιλιάδες ευρώ κάθε χρόνο για να σπουδάσουν τα παιδιά τους σε άλλες χώρες. Έχουμε στο εξωτερικό σαράντα χιλιάδες Έλληνες φοιτητές, περισσότερους ακόμη και από την Αγγλία. Οι είκοσι χιλιάδες είναι στην Κύπρο.

Όπως αντιλαμβανόμαστε οι αιτίες του brain drain δεν περιορίζονται μόνο στην οικονομική κρίση. Υπάρχουν και αγκυλώσεις του παρελθόντος που οδήγησαν σε αυτά τα φαινόμενα πολύ πριν από την κρίση και τα μνημόνια.

Παράλληλα, δεν πρέπει να παραγνωρίζουμε το γεγονός της ενίσχυσης του ΑΕΠ μιας χώρας, μέσα από την ενίσχυση και αναβάθμιση της ανώτατης εκπαίδευσης. Ο Υπουργός Παιδείας κ. Πιερρακάκης μιλώντας στην επιτροπή έφερε το παράδειγμα της Τσεχίας που το 2004 είχε σχεδόν το μισό κατά κεφαλήν ΑΕΠ σε σχέση με την Ελλάδα και σήμερα μας έχει ξεπεράσει. Όμως, στην Τσεχία παράλληλα με τα είκοσι οκτώ δημόσια πανεπιστήμια λειτουργούν τριάντα δύο μη κρατικά πανεπιστήμια, τα δέκα εκ των οποίων θεωρούνται από τα καλύτερα σε διεθνή κλίμακα. Και βέβαια στην Τσεχία σπουδάζουν σαράντα πέντε χιλιάδες ξένοι φοιτητές σε εκατοντάδες σχολές, με προγράμματα που διδάσκονται στα αγγλικά ή σε άλλη γλώσσα.

Η υπαναχώρηση του ΠΑΣΟΚ από την προγραμματική του θέση για τη λειτουργία μη κρατικών πανεπιστημίων αφορά μόνο το ίδιο. Η χώρα έχει πολύ σοβαρότερα προβλήματα από το ποιος θα έρθει δεύτερος στην αναμέτρηση των ηττημένων μεταξύ ΠΑΣΟΚ και ΣΥΡΙΖΑ.

Η χώρα πρέπει να προχωρήσει μπροστά. Το νομοσχέδιο, λοιπόν, που έρχεται σήμερα προς συζήτηση και ψήφιση στην Ολομέλεια της Βουλής αποτελεί ένα αποφασιστικό βήμα στο μέλλον. Διαμορφώνει ένα αυστηρό και λειτουργικό πλαίσιο για τη λειτουργία μη κρατικών πανεπιστημίων και ταυτόχρονα, μέσα από ουσιαστικές διατάξεις, προχωρά στην ενίσχυση και αναβάθμιση του δημόσιου πανεπιστημίου.

Είναι χαρακτηριστικό ότι μια από τις πολλές γραμμές άμυνας αυτών που αντιτίθενται στο νομοσχέδιο, είναι η επίκληση της αντισυνταγματικότητας. Μόνο που αυτή η γραμμή άμυνας έχει καταρρεύσει, αφού έγκριτοι συνταγματολόγοι, όπως οι κύριοι Βενιζέλος, Αλιβιζάτος και Μανιτάκης -οι οποίοι δεν ανήκουν στη Νέα Δημοκρατία- έχουν πάρει θέση με γνωματεύσεις τους, θεωρώντας ότι το περιεχόμενο του νομοσχεδίου δεν παραβιάζει τις διατάξεις του άρθρου 16 του Συντάγματος.

Τα μη κρατικά πανεπιστήμια, κυρίες και κύριοι συνάδελφοι, θα αποτελούν παραρτήματα πανεπιστημίων του εξωτερικού που θα λειτουργούν στη χώρα μας. Η λειτουργία τους θα διέπεται από ένα αυστηρό πλαίσιο προϋποθέσεων και κανόνων. Θα πρέπει να είναι αναγνωρισμένα στη χώρα τους και πιστοποιημένα για την παροχή προγραμμάτων ανώτατης εκπαίδευσης και τη χορήγηση τίτλων σπουδών. Θα πρέπει να περιλαμβάνονται στο Εθνικό Μητρώο Αναγνωρισμένων Ιδρυμάτων Ανώτατης Εκπαίδευσης της αλλοδαπής, του ΔΟΑΤΑΠ. Θα πρέπει να διαθέτουν τρεις τουλάχιστον σχολές, να έχουν κτηριακές εγκαταστάσεις, βιβλιοθήκη, υποδομές εργαστηρίων και έρευνας. Ταυτόχρονα, θα ελέγχονται από την Εθνική Αρχή Ανώτατης Εκπαίδευσης και η άδειά τους θα ανακαλείται εάν δεν τηρούνται όλες αυτές οι προϋποθέσεις. Η εισαγωγή των φοιτητών θα γίνεται μέσα από τις πανελλαδικές εξετάσεις, όπως γίνεται και με τα δημόσια πανεπιστήμια και θα υπάρχει ελάχιστη βάση εισαγωγής.

Από την πλευρά της Αντιπολίτευσης ακούγονται υποχρεωτικά επιχειρήματα σχετικά με το δημόσιο πανεπιστήμιο και ενδεχόμενη υποβάθμισή του. Είναι δεδομένο ότι αυτό δεν ισχύει και θα αναπτύξω τους λόγους για τους οποίους δεν ισχύει. Όμως, καλό θα ήταν κάποιοι που κυβέρνησαν τη χώρα να κάνουν την αυτοκριτική τους για το γεγονός ότι το 2018 η χρηματοδότηση για τα λειτουργικά των δημοσίων πανεπιστημίων ήταν 92.000.000 ευρώ, ενώ σήμερα είναι 133.000.000 ευρώ και επιπλέον οι δαπάνες για την παιδεία έχουν αυξηθεί στο 4,1% του ΑΕΠ, σύμφωνα με στοιχεία της EUROSTAT, εκτός εάν κάποιοι αμφισβητούν και τη EUROSTAT.

Κυρίες και κύριοι συνάδελφοι, το νομοσχέδιο αναβαθμίζει το δημόσιο πανεπιστήμιο, αφού δίνεται η δυνατότητα σε αλλοδαπούς φοιτητές από τρίτες χώρες, εκτός Ευρωπαϊκής Ένωσης, να σπουδάσουν στα ελληνόγλωσσα προγράμματα σπουδών των δημοσίων πανεπιστημίων. Δίνεται η δυνατότητα να εγγραφούν στα αγγλόφωνα προγράμματα των ελληνικών πανεπιστημίων και φοιτητές πανεπιστημίων του εξωτερικού.

Ενισχύεται η εξωστρέφεια και η διεθνής προβολή των δημοσίων πανεπιστημίων, τα οποία θα χρηματοδοτηθούν με 60.000.000 ευρώ, μέσω του Ταμείου Ανάκαμψης για τη δημιουργία κοινών προγραμμάτων με μεγάλα πανεπιστήμια του εξωτερικού, τα οποία θα παρέχονται εξ ολοκλήρου στη χώρα μας.

Σε ό,τι αφορά στην χρηματοδότηση των δημοσίων πανεπιστημίων, προβλέπεται ότι πάνω από 1.000.000.000 ευρώ θα διατεθούν για την ενίσχυση του δημόσιου πανεπιστημίου μέσα από το Ταμείο Ανάκαμψης, το ΕΣΠΑ και τα ΣΔΙΤ. Μάλιστα από αυτό το ποσό, περίπου 700.000.000 ευρώ μέσω ΣΔΙΤ θα διατεθούν για δημιουργία φοιτητικών εστιών, κάτι που αγγίζει και τη Λευκάδα, αφού υπάρχει σχέδιο ανέγερσης φοιτητικής εστίας στο νησί μας από το Ιόνιο Πανεπιστήμιο, προκειμένου να φιλοξενήσει τους μελλοντικούς φοιτητές.

Διότι όπως ξέρετε, κυρία Υπουργέ, η Λευκάδα με την υποστήριξη του Ιονίου Πανεπιστημίου διεκδικεί τη λειτουργία πανεπιστημιακού τμήματος και μάλιστα με αξιώσεις, αφού προχωρά η ανακατασκευή του κτηρίου για τη στέγαση του τμήματος. Και όπως προανέφερα, προχωρά και η δημιουργία φοιτητικής εστίας. Και για να συμβεί αυτό, κυρία Υπουργέ, θα πρέπει να δώσετε τη δυνατότητα στα πανεπιστήμια να μπορούν να συγχωνεύουν, να καταργούν και να ιδρύουν νέα τμήματα, έχοντας φυσικά ένα πλάνο βιωσιμότητας και σκοπιμότητας, πάνω στο οποίο θα γνωμοδοτεί θετικά ή αρνητικά η Εθνική Αρχή Ανώτατης Εκπαίδευσης και στη συνέχεια το Υπουργείο.

Θέλω να το δείτε θετικά, ώστε να έρθει κάποια διάταξη σε επόμενο νομοσχέδιο, διότι αυτό θα ενισχύσει τα περιφερειακά πανεπιστήμια, όπως είναι το Ιόνιο Πανεπιστήμιο αλλά και την οικονομική ανάπτυξη των τοπικών κοινωνιών.

Κυρίες και κύριοι συνάδελφοι, το νομοσχέδιο αυτό βάζει τη χώρα σε μια νέα εποχή και στηρίζεται από την πλειοψηφία των Ελλήνων πολιτών. Η Ελλάδα κινείται πλέον σταθερά και αταλάντευτα στο δρόμο των μεγάλων μεταρρυθμίσεων και αφήνει πίσω της όσα την κράτησαν στο χθες.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για το χρόνο.

Τον λόγο τώρα έχει η κ. Αραμπατζή από τη Νέα Δημοκρατία.

Ελάτε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Κυρίες Υπουργοί, κυρίες και κύριοι συνάδελφοι, θα ξεκινήσω με μια επισήμανση εκτός του νομοσχεδίου. Θεωρώ ότι είμαι υποχρεωμένη να την κάνω, γιατί άκουσα Βουλευτή της Αντιπολίτευσης, την κ. Δούρου συγκεκριμένα, να χαρακτηρίζει ως αποφράδα ημέρα, την ημέρα που έγινε η ορκωμοσία της νέας κυβέρνησης της Νέας Δημοκρατίας το 2019, να χαρακτηρίζει δηλαδή αποφράδα ημέρα, την γιορτή της δημοκρατίας.

Βεβαίως, δυστυχώς μας έχετε φτάσει στο επίπεδο να μην μας κάνουν εντύπωση τέτοιες δηλώσεις, γιατί άλλωστε ο ΣΥΡΙΖΑ το 2023 όταν και πάλι έχασε τις εκλογές και έφτασε στο 17% κατηγορούσε τους πολίτες ότι έχουν πάθει σύνδρομο Στοκχόλμης και ότι δεν ξέρουν να ψηφίζουν, άρα αυτή είναι η αντιμετώπιση του ΣΥΡΙΖΑ απέναντι στη δημοκρατία και στην επιλογή των πολιτών.

Άρα μην μας κάνετε μαθήματα δημοκρατίας και θα συμφωνήσω απολύτως με την κ. Δούρου ότι το Σύνταγμα δεν είναι κομφετί. Μόνο που αυτό θα έπρεπε μάλλον να το σκεφτεί το κόμμα σας όταν επιχειρούσε να κλείσει μέσα μαζικής ενημέρωσης με έναν νόμο κατάφωρα αντισυνταγματικό που κατέπεσε στο Συμβούλιο της Επικρατείας και που έρχεται μετά από πολλά χρόνια να ζητήσει γι’ αυτόν συγνώμη και να πει mea culpa ο κ. Τσίπρας. Κατάφωρα αντισυνταγματική ήταν η συμπεριφορά σας να οδηγήσετε, να στείλετε στο δικαστήριο δέκα πολιτικά πρόσωπα για τα οποία επίσης ο κ. Τσίπρας ζήτησε συγγνώμη και είπε mea culpa.

Έρχομαι στο νομοσχέδιο τώρα, κυρίες και κύριοι συνάδελφοι. Ήμουν φοιτήτρια στη Νομική Σχολή του Αριστοτελείου Πανεπιστημίου και στα αμφιθέατρα των πανεπιστημίων διεξαγόταν με ένταση η συζήτηση για την αναθεώρηση του άρθρου 16 και τη δημιουργία μη κρατικών πανεπιστημίων στη χώρα μας.

Από τότε, βεβαίως, πέρασαν αρκετά χρόνια και ακόμη σήμερα συζητάμε για τη δημιουργία μη κρατικών πανεπιστημίων.

Όσο, λοιπόν και αν βρισκόμαστε στο 2024, κάποιοι επιμένουν να είναι προσκολλημένοι πίσω, στο 2007 ή ακόμη και στο 1981 και να διεξάγουν τη συζήτηση με αυτούς τους όρους, μια συζήτηση αναχρονιστική, μια συζήτηση ξεπερασμένη και στηριγμένη μόνο σε επιχειρήματα φόβου, μια συζήτηση όπου οι πρωταγωνιστές της οχυρώνονται πίσω από ταμπού άλλων εποχών και δίνουν μάχες που αφορούν άλλες γενιές.

Η Κυβέρνηση της Νέας Δημοκρατίας προχωρά, όμως, με ρεαλισμό και φιλοπρόοδη διάθεση σε μια σημαντική μεταρρύθμιση που έχει ανάγκη η χώρα, σε μια τολμηρή τομή που φιλοδοξεί να μετατρέψει την Ελλάδα σε περιφερειακό εκπαιδευτικό κέντρο.

Με το νομοσχέδιο του Κυριάκου Πιερρακάκη και της πολιτικής ηγεσίας του Υπουργείου, η χώρα μας παύει επιτέλους να είναι η θλιβερή εξαίρεση σε όλον τον πλανήτη και επιτρέπει και εδώ την ίδρυση παραρτημάτων μη κρατικών, μη κερδοσκοπικών πανεπιστημίων.

Είναι ένα νομοσχέδιο που δίνει βάρος στη δημόσια δωρεάν παιδεία και στο δημόσιο πανεπιστήμιο, αφού τα εκατόν εβδομήντα έξι άρθρα του υπό ψήφιση νομοσχεδίου αφορούν στη δημόσια εκπαίδευση, στην αναβάθμιση του δημοσίου πανεπιστημίου, του Δημοκρίτειου Πανεπιστημίου Θράκης, ως το τρίτο πανεπιστήμιο της χώρας, στη σημαντική αύξηση λειτουργικών δαπανών, στην περαιτέρω χρηματοδότηση του δημόσιου πανεπιστημίου με κονδύλια από το Πρόγραμμα Δημοσίων Επενδύσεων, από το ΣΔΙΤ, από το ΕΣΠΑ, από το Ταμείο Ανάκαμψης, στην αναβάθμιση και στον εκσυγχρονισμό του Ελληνικού Ανοικτού Πανεπιστημίου και βεβαίως, στην ενσωμάτωση του διαλόγου και των προτάσεων της ελληνικής πανεπιστημιακής κοινότητας στο υπό ψήφιση νομοσχέδιο.

Η Κυβέρνηση σήμερα με τη μεταρρυθμιστική της πρωτοβουλία τερματίζει ένα καθεστώς ανισότητας και διακρίσεων που, στην πράξη, στερούσε τις ίδιες ευκαιρίες σε όλα τα Ελληνόπουλα αδιακρίτως να σπουδάζουν εκεί που επιθυμούν.

Και είναι για ακόμη μια φορά, βεβαίως, αντιφατικό και οξύμωρο οι δήθεν υπερασπιστές των πολλών, οι σφοδροί πολέμιοι του νομοσχεδίου να μην ενοχλούνται που όσοι έχουν την οικονομική δυνατότητα μπορούν να φύγουν στο εξωτερικό και να σπουδάζουν σε ακριβά πανεπιστήμια, την ίδια ώρα που κλείνουν τα μάτια σε μια οικονομική και κοινωνική πραγματικότητα που αριθμεί περισσότερους από σαράντα χιλιάδες Έλληνες φοιτητές που σπουδάζουν στο εξωτερικό, δεκαοκτώ χιλιάδες νέους Έλληνες που αναγκάζονται να φύγουν για να σπουδάσουν στην Κύπρο. Και το υποκριτικό είναι ότι οι περισσότεροι από εκείνους που είναι ενάντια στο νομοσχέδιο έχουν σπουδάσει, βεβαίως, σε ξένα πανεπιστήμια.

Εμείς, σήμερα, λοιπόν, επιχειρούμε να ανατρέψουμε αυτές τις ανισότητες, επιχειρούμε να βάλουμε ένα τέλος στην οικονομική αιμορραγία όχι μόνο της χώρας, αλλά και χιλιάδων ελληνικών οικογενειών.

Οι πολέμιοι του νομοσχεδίου, όμως, κλείνουν τα μάτια και σε μια πραγματικότητα, λέγοντας υποκριτικά ότι δεν υπάρχει ιδιωτική εκπαίδευση στην Ελλάδα, την ίδια στιγμή που υπάρχουν περισσότερα από τριανταπέντε κολλέγια στη χώρα τα οποία, με βάση την ενωσιακή νομοθεσία και τις σχετικές ευρωπαϊκές οδηγίες, παρέχουν τίτλους σπουδών με πλήρη επαγγελματικά δικαιώματα.

Όσοι, λοιπόν, με περίσσεια αντιπολιτευτικού λαϊκισμού μάς κατηγορούν για εξυπηρέτηση συμφερόντων θα ήταν ίσως καλύτερο να σκεφτούν μήπως τελικά εξυπηρέτηση συμφερόντων είναι να παραμείνουμε στη σημερινή άναρχη πραγματικότητα των ιδιωτικών κολλεγίων.

Κορωνίδα, βεβαίως, της αντιπολιτευτικής στάσης είναι η επίκληση στη δήθεν αντισυνταγματικότητα του νόμου: Γιατί βιάζεστε να ιδρύσετε μη κρατικά πανεπιστήμια; Γιατί δεν περιμένετε την αναθεώρηση του 16; Αυτά ισχυρίζονται. Βεβαίως, το λένε αυτοί που, όταν ξεκινήσει η Αναθεώρηση του Συντάγματος -το λένε ήδη- θα είναι ξανά εναντίον της αναθεώρησης του άρθρου 16.

Πέραν του γεγονότος, όμως, ότι η Βουλή απέρριψε τη σχετική ένσταση αντισυνταγματικότητας, το νομοσχέδιο βρίσκεται σε αρμονία με το συνταγματικό κείμενο. Φυσικά και δεν αποτελεί παραβίαση, αλλά σύγχρονη ερμηνεία του άρθρου 16 και αυτό δεν είναι μόνο άποψη της πολιτικής. Είναι άποψη της συνταγματικής και της νομικής επιστήμης, δύο κορυφαίων έγκριτων συνταγματολόγων, του Ευάγγελου Βενιζέλου, του Βασίλειου Σκουρή, βεβαίως και του καθηγητή Νίκου Αλιβιζάτου, που, απευθυνόμενος στο ΠΑΣΟΚ, είπε ότι το νομοσχέδιο του Υπουργού Παιδείας για τα μη κρατικά ανώτατα εκπαιδευτικά ιδρύματα ικανοποιεί τις περισσότερες από τις πάγιες θέσεις του ΠΑΣΟΚ και είναι κρίμα που το ΠΑΣΟΚ αποκλείει εκ προοιμίου κάθε συζήτηση για ένα ζήτημα μεγάλης συμβολικής σημασίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν έχω ένα λεπτό, κύριε Πρόεδρε και τελειώνω.

Είναι σίγουρα κρίμα ένα κόμμα -που θέλει, μάλιστα, να γίνει Αξιωματική Αντιπολίτευση- να «αδειάζεται» ιδεολογικά από έναν έγκριτο συνταγματολόγο ο οποίος είχε προταθεί από το ΠΑΣΟΚ και για το ύψιστο αξίωμα του Προέδρου της Δημοκρατίας, επιδεικνύοντας ανακολουθία σε βασικά ζητήματα ιδεολογικής ταυτότητας και κατεύθυνσης.

Για τον ΣΥΡΙΖΑ δεν χρειάζεται να πω πολλά. Η πολυδιαφημισμένη ανανέωση στην ηγεσία του δεν σήμανε τίποτα για την πολιτική του ανανέωση. Στην αραχνιασμένη θέση κατά των μη κρατικών πανεπιστημίων συνεχίζει να είναι.

Κλείνω, κυρίες και κύριοι συνάδελφοι. Η Κυβέρνηση του Κυριάκου Μητσοτάκη, πιστή στις προεκλογικές της δεσμεύσεις, φέρνει σήμερα προς ψήφιση ένα νομοσχέδιο που αποτελεί βαθιά τομή. Σήμερα συγκρουόμαστε με τα κακώς κείμενα του παρελθόντος, συγκρούεται η λογική με την ιδεοληψία, συγκρούεται ο ρεαλισμός με τις θεωρήσεις άλλων εποχών, συγκρούεται το δικαίωμα της ισότητας στη μόρφωση με τους ιδεολογικούς αποκλεισμούς που θέλουν την Ελλάδα Βόρειο Κορέα. Εν τέλει, συγκρούεται το εθνικό με το μικροπολιτικό συμφέρον και αυτή η παράταξη έχει αποδείξει διαχρονικά ότι ξέρει και να προασπίζει και να υπερασπίζεται το εθνικό συμφέρον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Συμεών Κεδίκογλου από τον ΣΥΡΙΖΑ - Προοδευτική Συμμαχία. Ακολουθεί ο κ. Μπιάγκης από το ΠΑΣΟΚ.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Το ότι τα ονόματα των κυρίων Βενιζέλου και Αλιβιζάτου είναι στο στόμα κάθε Βουλευτή της Νέας Δημοκρατίας ως επιχείρημα για αυτό το νομοσχέδιο, ίσως -λέω ίσως- θα πρέπει να τους προβληματίσει.

Ξεκινάω με δύο γενικές παραδοχές. Παραδοχή πρώτη: Η δημόσια παιδεία όπως τη ζήσαμε μεταπολιτευτικά -τολμώ να πω και μεταπολεμικά- ήταν ο μοχλός, ήταν ο ιμάντας της κοινωνικής κινητικότητας, αυτός δηλαδή που ένα παιδί από ένα χωριό, φτωχό, θα μπορούσε μέσα από το διάβασμά του, από τις ικανότητές του, από τις σπουδές του να ανελιχθεί και μαζί του να προκόψει και η ελληνική κοινωνία.

Δεύτερη παραδοχή: Μέσα σε άλλα που δεν καταφέραμε, τρεις θεσμούς έχουμε τους οποίους δεν αμφισβητούμε μέχρι σήμερα. Ο πρώτος οι εκλογές, το αδιάβλητο των εκλογών δηλαδή, ο δεύτερος οι πανελλαδικές ή πανελλήνιες εξετάσεις για τα πανεπιστήμια, οι εισαγωγικές που λέγαμε κάποτε. Και ο τρίτος ο ΑΣΕΠ, που είναι αλήθεια ότι κάνατε φιλότιμες προσπάθειες να τον κουτσουρέψετε, γιατί δεν συμφωνεί με αυτό που θέλετε σαν φιλοσοφία να έχετε για το κράτος-λάφυρο. Αυτά τα ξεχνάμε όπως τα ζήσαμε μέχρι σήμερα.

Και μπορεί να είχα να πω για τη διαβούλευση, ότι δεν προηγήθηκε όσο θα θέλαμε, ότι δεν είδαμε τρανταχτά ονόματα κύρους σε αυτό το νομοσχέδιο, αλλά αυτό είναι κάτι για το οποίο θα κριθείτε και είναι δικαίωμά σας. Αυτό που δεν είναι δικαίωμά σας είναι ο τρόπος που τσαλαπατάτε πραγματικά το Σύνταγμα.

Και οι Ρωμαίοι έλεγαν ότι το προφανές δεν χρήζει ερμηνείας. Στο ότι αυτό είναι ένα ποτήρι με νερό, τι να ερμηνεύσουμε; Στο Σύνταγμα είναι από τα λίγα σημεία τα οποία είναι τόσο ξεκάθαρα. Μιλάει με τη λέξη «αποκλειστικά». Λέει για νομικό πρόσωπο δημοσίου δικαίου, λέει για δημόσιους λειτουργούς και έρχεστε να πείτε τι αυτή τη στιγμή; Ότι θέλουμε ερμηνεία ακόμα και εδώ;

Το Ενωσιακό Δίκαιο μπορεί για κάποιους νόμους να έχει κάποιο νόημα, ποτέ όμως δεν είναι πάνω από το Σύνταγμα. Και απορώ -αν θέλετε- και εκφράζω και την ενόχλησή μου για την Επιστημονική Επιτροπή της Βουλής, που νίπτει τας χείρας της, ως άλλος Πόντιος Πιλάτος και πετάει το μπαλάκι στο Σ.τ.Ε. για να βγάλει απόφαση.

Λοιπόν, υπάρχει και αυτό που λέμε «συνταγματικός πατριωτισμός». Υπάρχει το Σύνταγμα στο οποίο ορκιζόμαστε, υπάρχει το Σύνταγμα για το οποίο χύθηκε αίμα και το οποίο φαίνεται ότι εσείς δεν το υπολογίζετε, όταν ακούω τον Υπουργό να λέει ότι τα τελευταία χρόνια σαράντα πέντε αιτήσεις αντισυνταγματικότητας είχαμε, θα έχουμε σαράντα έξι και ότι θα έπρεπε να πάμε σε αναθεώρηση, αλλά πρέπει να βιαστούμε. Άρα παραδέχεται ότι χρειάζεται αναθεώρηση, αλλά για ποιους λόγους άραγε -που θα εξηγήσω στη συνέχεια- υπάρχει αυτή η σπουδή;

Λοιπόν, εδώ κανονικά θα έπρεπε να σταματήσει η συζήτηση, να μην προχωρήσουμε καθόλου, γιατί αν το Σύνταγμα γίνεται λάστιχο, αν δεν υπάρχει σταθερά πουθενά, τότε οδηγούμαστε σε έναν επικίνδυνο θεσμικό κατήφορο και είναι σημεία των καιρών της παρακμής των θεσμών, για το οποίο μας καταδίκασε και το Ευρωκοινοβούλιο πρόσφατα.

Τι συμβαίνει στην ουσία του νομοσχεδίου; Διότι πολύς κόσμος, πράγματι, ακούει για τις δημοσκοπήσεις, έχουν βομβαρδιστεί όλα αυτά τα χρόνια τα αυτιά τους και πιστεύουν ότι ίσως υπάρχει μια αναβάθμιση.

Εγώ, λοιπόν, θα αποδείξω ότι ούτε αναβάθμιση υπάρχει -γιατί θα το συζητάγαμε- είτε στην ιδιωτική είτε στη δημόσια εκπαίδευση, ούτε καλύτερα θα γίνουν τα δημόσια πανεπιστήμια, όπως ακούω, λόγω του ανταγωνισμού, ούτε βέβαια μιλάμε για μη κερδοσκοπικά πανεπιστήμια. Και αυτό το ξέρει το 70% των φοιτητών, έναντι του 26% -και μην μου πείτε ότι όλοι αυτοί είναι Αριστεροί- που είναι κατά του νομοσχεδίου. Όπως το ξέρει και ο ελληνικός λαός που φοβάται ότι θα γίνει ό,τι έγινε σε μια σειρά από άλλα ζητήματα, που τα αφήσατε να απαξιωθούν για να προχωρήσετε σε ιδιωτικοποίηση: Από τις μεταφορές, μέχρι την υγεία, όπου γυρίσαμε στη δεκαετία του ’50 -όπου για να χειρουργηθείς θα πρέπει σε λίγο να πουλήσεις το χωραφάκι που έχεις στο χωριό- μέχρι που βάζετε τώρα πόδι και στη δημόσια εκπαίδευση.

Είναι αναβάθμιση, λοιπόν, να έχουμε πανεπιστήμια του ενός ορόφου, κολλέγια τα οποία ταυτοποιούνται και λένε ότι γίνονται πανεπιστήμια; Πότε; Μέσα σε έναν χρόνο; Με τι κτηριακές εγκαταστάσεις; Με κριτήριο ότι το 80% θα έχει διδακτορικό; Μιλάμε για franchising παραρτημάτων του εξωτερικού ξεκάθαρα. Το μόνο που θα επιφέρει ο ανταγωνισμός είναι -το ξέρουν αυτό οι πολίτες της περιφέρειας- ότι πανεπιστήμια, τα οποία είχαν προσφέρει και έχουν έναν κύκλο ιστορικό, θα σταματήσουν ή θα μαραζώσουν, γιατί είναι φανερό ότι οι φοιτητές θα προτιμήσουν, αν ιδρυθούν σε Αθήνα Θεσσαλονίκη -γιατί εκεί θα πάνε- να πάνε σε αυτά τα νέα τμήματα.

Και βεβαίως θυμάστε το παράδειγμα της Νομικής Πατρών που σταμάτησε πριν καν αρχίσει γιατί ήταν πολλοί οι δικηγόροι, αλλά δεν είναι τώρα ξαφνικά πολλοί οι δικηγόροι όταν θα ιδρύσουμε νομικές σχολές. Και βγήκε τις προάλλες ο πρόεδρος του Δικηγορικού Συλλόγου Αθηνών και λέει: βοά η αγορά και το ξέραμε, πριν ακόμα έρθει το νομοσχέδιο, ψάχνανε τα διάφορα κολλέγια χώρους ενοικίασης για τη νομική που θα γίνει μελλοντικά.

Άρα οδηγείτε σε απαξία ένα πραγματικά καταξιωμένο δημόσιο πανεπιστήμιο. Και πώς φαίνεται αυτό; Αυτό πάντα φαίνεται από τον αριθμό των καθηγητών και σε σχέση με τους φοιτητές και από το μισθολογικό τους και γενικά από τη φοιτητική μέριμνα. Ακούσατε και τα στοιχεία -δεν θέλω να τα επαναλάβω- περίπου 4.300 ευρώ ανά φοιτητή σε εμάς και 13.000 μέσος όρος στην Ευρωπαϊκή Ένωση. Στην Κύπρο -που πολλοί μιλάτε για την Κύπρο τελευταία- ναι, πάνε Έλληνες φοιτητές, όμως δεκαπέντε χιλιάδες Κύπριοι έρχονται στην Ελλάδα. Γιατί δεν μένουν εκεί, αφού είναι όλα καλά;

Τέλος, να πω για το μη κερδοσκοπικό. Ας μην γελιόμαστε, αγαπητοί συνάδελφοι. Η Νέα Δημοκρατία φαίνεται ότι νομοθετεί όταν υπάρχουν από πίσω κάποια συμφέροντα. Ο ένας λόγος είναι γιατί πραγματικά σε μια υψηλή βαθμίδα στην αστική τάξη δεν μπορούσαν ποτέ να χωνέψουν ότι κάποιοι γόνοι δικοί τους, μεγαλοκαθηγητάδων, εν πάση περιπτώσει, φίλοι της Κυβέρνησης, τα παιδιά τους δεν πέτυχαν και πρέπει να πάνε στο εξωτερικό. Αυτό ήταν κάτι που από δεκαετίες το προσπαθούσαν να αλλάξει. Το βασικό, όμως, είναι τα οικονομικά συμφέροντα. Και πάρτε το παράδειγμα της «CVC», το γνωστό fund, αυτό το οποίο πρέπει να δείτε το τι έχει πάρει στη χώρα. Έχει πάρει σχεδόν τα πάντα, από υποδομές, από ΔΕΔΔΗΕ, μέχρι τα μεγάλα, όλα, τα ιδιωτικά, σχεδόν, θεραπευτήρια, μέχρι προϊόντα ζύμης, μέχρι τον «ΜΠΑΡΜΠΑ ΣΤΑΘΗ», όπου έφαγε ο ανταγωνιστής το πρόστιμο. Λοιπόν, ένα περίεργο πράγμα, όπου εμπλέκεται η CVC, έρχεται και νομοθετεί η Κυβέρνηση, που παρεμπιπτόντως ξέρετε και την εκρηκτική συνέχεια που υπάρχει. Έχει πάει στην ενέργεια; Έρχεται, λοιπόν, η ρήτρα αναπροσαρμογής. Πάει στα ιδιωτικά νοσοκομεία, ανεξέλεγκτα πλήρως.

Πρόσφατα είχε πρωτοσέλιδο έγκριτη κυριακάτικη εφημερίδα, για το τι κάνουν. Για παράδειγμα, μέσα σε ένα εικοσιτετράωρο, λέει για είκοσι βελόνες ενέσεων, δηλαδή κάθε δέκα λεπτά θα πρέπει να σας έχει γίνει μία ένεση. Δεν είναι όμως μόνο αυτό. Αυτό είναι το λιγότερο. Είναι γνωστό σε όσους έχουν πάει ότι μέσα σε ένα εικοσιτετράωρο, χρειάζεται δεν χρειάζεται, σας περνάνε από όλον τον κύκλο των εξετάσεων και επιβαρύνουν τα δημόσια ταμεία.

Έρχεται, λοιπόν, αυτό το fund και 18 Ιανουαρίου -δεν είναι μυστικό- μαζί με το κερδοσκοπικό πανεπιστήμιο της Κύπρου κάνουν αίτηση στην Επιτροπή Ανταγωνισμού για να ανοίξουν ιδιωτική ιατρική, που θα πάει βεβαίως στα ιδιωτικά θεραπευτήρια που έχουν. Και λέω εγώ τώρα: Είναι δυνατόν όταν η μαμά-εταιρεία είναι ένα τέτοιο κερδοσκοπικό κεφάλαιο, αυτό που ανοίγει εδώ να μην έχει καμμία σχέση και να καθαγιάζεται με το που θα μπαίνει στην Ελλάδα; Αλλά και αν άμεσα ισχύσει αυτό, όταν ασχολείται με προμήθειες, με real estate, είναι δυνατόν να μην έχει έμμεσα κέρδη; Και βεβαίως τότε να δω σε ποιον γιατρό θα πάτε, αν θα κοιτάτε δηλαδή το πτυχίο του, γιατί βεβαίως το παιδί που θα πρέπει να πάει στο δημόσιο πανεπιστήμιο θα θέλει δεκαεννέα χιλιάδες μόρια, ενώ αυτό που πάει στο ιδιωτικό θα θέλει εννέα χιλιάδες φορές συν αυτά που θα ξοδέψει. Είναι ίσες ευκαιρίες; Είναι δίκαιο, πιστεύετε, να υπάρχει αυτό στο μέλλον;

Οι μάσκες έπεσαν. Είναι και οι ημέρες των Όσκαρ. Έχετε δει την υπέροχη ταινία «Τα Παιδιά του Χειμώνα», εκεί ο πρωταγωνιστής, ο οποίος είχε πάει σε ένα από αυτά τα φοβερά αμερικάνικα πανεπιστήμια, όταν τον ρώτησαν γιατί έφυγε από εκεί, λέει: Γιατί με κατηγόρησαν για λογοκλοπή, αλλά αυτός που με κατηγόρησε, ο πατέρας του, ήταν μέγας χορηγός, είχε κάνει τη μισή υποδομή στο πανεπιστήμιο, «ποιον θα πίστευαν;» και έτσι έδιωξαν εμένα. Αυτά στην Αμερική. Φανταστείτε τι θα γίνει εδώ.

Κλείνω, λέγοντας ότι αν δεν πιστεύετε τον κακό ΣΥΡΙΖΑ, πιστέψτε αυτό που λέει ένας κορυφαίος διανοούμενος του χώρου που ομνύετε, ο καθηγητής, ο κ. Καλύβας, στην Οξφόρδη. Τον γνωρίζετε. Λέει: Αν το ζητούμενο είναι η ανάπτυξη στην Ελλάδα πανεπιστημίων αιχμής, δύσκολα θα επιτευχθεί μέσω παραρτημάτων, που πάντοτε λειτουργούν ως φτωχοί συγγενείς μητρικών ιδρυμάτων. Ένα άλλο σενάριο, το πιθανότερο, είναι πως θα προσελκύσουμε εκπαιδευτικά ιδρύματα δεύτερης κατηγορίας και κάτω. Εκεί όμως τα όρια ανάμεσα σε εμπορικές επιχειρήσεις και μη κερδοσκοπικά ιδρύματα, είναι δυσδιάκριτα.

Κυρίες και κύριοι συνάδελφοι, δεν έχω την ψευδαίσθηση ότι θα αποσύρετε το νομοσχέδιο. Να ξέρετε, όμως, ότι ο τρόπος που φερθήκατε στο Σύνταγμα θα σας κατατρέχει πάντα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Μπιάγκης, Βουλευτής Κέρκυρας του ΠΑΣΟΚ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, να κάνει τον σταυρό του πρώτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Στηρίζουμε όλοι Δημήτρη Μπιάγκη. Και το απέδειξε όλος ο πολιτικός κόσμος, πλην εξαιρέσεων.

**ΧΡΗΣΤΟΣ ΓΙΑΝΝΟΥΛΗΣ:** Ο Θεός να τους φωτίσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και η Κυβέρνηση, διά του Υπουργού, και όλοι στήριξαν και καταδίκασαν τα φαινόμενα που συνέβησαν στην Κέρκυρα. Και, νομίζω, τα καταδικάζουμε όλοι όσοι είμαστε εδώ μέσα.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

**ΔΗΜΗΤΡΙΟΣ ΜΠΙΑΓΚΗΣ:** Κυρίες Υπουργοί, κυρίες και κύριοι συνάδελφοι, επιτρέψτε μου, πριν ξεκινήσω την τοποθέτηση, να παρουσιαστώ. Είμαι, λοιπόν, κυρία Υπουργέ, εις εκ των διωκόμενων από την εκκλησία της Κέρκυρας γιατί έκανα το τραγικό να ψηφίσω το νομοσχέδιο, το οποίο φέρατε, το οποίο δίνει τη δυνατότητα στα ομόφυλα ζευγάρια να συνάψουν γάμο. Και δεν είναι το κακό ότι είμαι εις εκ των διωκόμενων -ο άλλος, ο «έτερος Καππαδόκης» είναι ο κ. Αυλωνίτης, ο οποίος είναι συνάδελφος από τον ΣΥΡΙΖΑ- το κακό στην όλη ιστορία είναι ότι η απόφαση της ιερατικής σύναξης της Μητρόπολης της Κέρκυρας είχε να καταγγείλει για εμένα και τον κ. Αυλωνίτη, είχε να πριμοδοτήσει τον κ. Γκίκα που καταψήφισε το νομοσχέδιο το οποίο εσείς φέρατε, και απείχε συνολικά γενικότερα απείχε…

(Χειροκροτήματα)

…απείχε χωρίς να κάνει καμμία κρίση για τον συντοπίτη μας, τον Υπουργό, τον κ. Δένδια, ο όποιος ψήφισε ή για τον οποιοδήποτε Υπουργό έρθει αύριο να επισκεφτεί το νησί μας και θα έχει ψηφίσει το συγκεκριμένο νομοσχέδιο. Για να δείτε ότι βιώνουμε πράγματα τα οποία είναι μοναδικά και τα οποία αν μη τι άλλο επιτρέψτε μου να πω ότι χρήζουν κάποιας μελέτης.

Ευχαριστώ, κύριε Πρόεδρε, για την ανοχή σας.

Κυρίες και κύριοι συνάδελφοι, το ΠΑΣΟΚ - Κίνημα Αλλαγής εδώ και αρκετά χρόνια τοποθετείται ξεκάθαρα υπέρ της δυνατότητας λειτουργίας μη κρατικών, μη κερδοσκοπικών πανεπιστημίων στη χώρα μας, τα οποία, όμως, θα έρθουν για να συμπληρώνουν, όχι για να ανταγωνίζονται το υπάρχον δημόσιο ακαδημαϊκό τοπίο.

Σε αντίθεση με προσεγγίσεις που βλέπουν την εκπαίδευση ως εμπορεύσιμο αγαθό, εμείς εξακολουθούμε να βλέπουμε την παιδεία ως κοινωνικό αγαθό. Θεωρούμε, λοιπόν, ότι πρέπει να διαφυλαχθεί η πρωτοκαθεδρία του δημόσιου πανεπιστημίου. Εντούτοις μάς κατηγορούν στο πλαίσιο της γνωστής επικοινωνιακής, πλέον, προπαγάνδας της Κυβέρνησης ότι, δήθεν, παρεκκλίνουμε από τη δεδηλωμένη θέση μας περί ίδρυσης μη κρατικών, μη κερδοσκοπικών πανεπιστημίων.

Πράγματι, κυρίες και κύριοι συνάδελφοι, έχουμε δηλώσει ρητώς και ευθαρσώς ότι δεν θα υπερψηφίσουμε το εν λόγω νομοσχέδιο, το συγκεκριμένο, της Κυβέρνησής σας. Εντέχνως βέβαια, όμως, εσείς υποβαθμίζετε, τόσο από την πλευρά σας, όσο και από τα επικοινωνιακά δίκτυα τα οποία ελέγχονται, το γεγονός ότι οι προβλέψεις του εν λόγω σχεδίου δεν πληρούν τις απαραίτητες, ελάχιστες θα έλεγα εγώ, προϋποθέσεις της πρότασης του ΠΑΣΟΚ - Κινήματος Αλλαγής, υπονομεύοντας έτσι, όχι μόνο το εγχείρημα της ίδρυσης μη κρατικών πανεπιστημίων, αλλά και την ίδια τη δημόσια ανώτατη εκπαίδευση.

Η πρότασή μας είναι σαφής και ξεκάθαρη και έχει διατυπωθεί και στο πρόγραμμά μας διαχρονικά. Πρόκειται για την πλέον σύγχρονη νομικά στέρεη και προοδευτική πολιτική πρόταση για ένα δίκαιο και αποδοτικό εκπαιδευτικό σύστημα που θα ενισχύει την κοινωνική κινητικότητα και θα προωθεί την πρόοδο της γνώσης. Είμαστε θετικοί, λοιπόν, στην ίδρυση και λειτουργία μη κρατικών, μη κερδοσκοπικών πανεπιστημίων, εφόσον συντρέχουν τουλάχιστον οι εξής προϋποθέσεις:

Να έχει προηγηθεί ενδελεχής διάλογος και να έχουν προκύψει ευρύτατες συναινέσεις. Να υπάρχει στέρεο και αδιαμφισβήτητο νομικό έρεισμα, όπου μπορεί να διασφαλιστεί μέσω συνταγματικής και μόνο αναθεώρησης, κατά τη γνώμη μας. Να έχει ενισχυθεί η δημόσια εκπαίδευση, ώστε τουλάχιστον να προσεγγίζει το μέσο ευρωπαϊκό επίπεδο χρηματοδότησης των δεικτών ποιοτικής λειτουργίας. Να έχουν θεσπιστεί όροι και δικλείδες ασφαλείας για την αποφυγή κορεσμού αντικειμένου σπουδών, για την αποδυνάμωση των περιφερειακών πανεπιστημίων. Και κυρίως να υπάρχουν διασφαλίσεις για το υψηλό ακαδημαϊκό και διοικητικό επίπεδο των υπό ίδρυση πανεπιστημίων, καθώς και τιμή ή έστω ισοδύναμοι κανόνες ίδρυσης λειτουργίας και αξιολόγησης της ποιότητας των δημόσιων και των μη κρατικών πανεπιστημίων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και ερωτώ, κύριοι Υπουργοί: Καλύπτει έστω και μια από τις παραπάνω αυτονόητες, νομίζω, προϋποθέσεις το σχέδιο νόμου που προωθεί η Κυβέρνησή σας; Μήπως έχει επιτευχθεί ευρεία συναίνεση κατόπιν διαλόγου και αξιοποίησης των προτάσεων της ακαδημαϊκής κοινότητας; Βεβαίως όχι. Το σύνολο των πανεπιστημιακών ιδρυμάτων της χώρας, καθηγητές και φοιτητές, όλοι τάσσονται κατά του σχεδίου νόμου. Είναι μήπως στέρεη και αδιαμφισβήτητη από νομικής άποψης εν λόγω ρύθμιση; Μα ως γνωστόν, το άρθρο 16 του Συντάγματος ρητώς δεν επιτρέπει την ίδρυση μη κρατικών πανεπιστημίων. Ακόμη και η επίκληση εννοιών περί διερεύνησης του Συντάγματος στο πλαίσιο συμμόρφωσης της ελληνικής έννομης τάξης με το Ευρωπαϊκό Δίκαιο δεν αναιρεί την ανάγκη αναθεώρησης αυτή καθ’ αυτή του άρθρου 16 του Συντάγματος. Και κυρίως σε ένα τόσο σημαντικό ζήτημα δεν πρέπει να υπάρχουν γκρίζα ή αμφισβητούμενα σημεία νομιμότητας που εν δυνάμει μπορεί να υπονομεύσουν την αξιοπιστία, την ομαλή λειτουργία του εκπαιδευτικού συστήματος γενικότερα της πατρίδας μας.

Γιατί, λοιπόν, τέτοια βιασύνη, κύριε Υπουργέ; Άλλωστε, τα επαγγελματικά δικαιώματα των αποφοίτων των κολλεγίων έχουν ήδη ρυθμιστεί σύμφωνα με το Κοινοτικό Δίκαιο, παρά το γεγονός ότι η ρύθμιση των αντιστοίχων δικαιωμάτων αποφοίτων ελληνικών ανώτατων εκπαιδευτικών ιδρυμάτων ακόμα ορισμένα εκκρεμούν. Γιατί, λοιπόν, τέτοια σπουδή για ίδρυση άρον-άρον παραρτημάτων ξένων πανεπιστημίων στην Ελλάδα και για την εξίσωση των ακαδημαϊκών τους τίτλων με αυτούς που απονέμονται από τα δημόσια, όταν μάλιστα κανείς δεν το επιβάλλει και η νομιμότητα-συνταγματικότητα της ρύθμισης παραμένει τουλάχιστον υπό αμφισβήτηση;

Πρόκειται απλά περί νεοφιλελεύθερης ιδεοληπτικής εμμονής της Κυβέρνησης ή μήπως έτσι εξυπηρετούνται συγκεκριμένα συμφέροντα εν δυνάμει επενδυτών και όχι μόνο; Προσπαθεί η Κυβέρνηση να μας πείσει ότι το εν λόγω σχέδιο νόμου δήθεν αντιμετωπίζει τα προβλήματα της τριτοβάθμιας εκπαίδευσης και ενισχύει τα δημόσια πανεπιστήμια; Βασίζεται δε στο επιχείρημα ότι η συντριπτική πλειοψηφία των διατάξεων, που αφορούν στα δημόσια πανεπιστήμια, αντιθέτως, με τα δεκάδες άρθρα του νόμου ρυθμίζουν δευτερεύοντα κυρίως ζητήματα ή ενίοτε απορρυθμίζουν τη λειτουργία των δημοσίων πανεπιστημίων, επιβεβαιώνοντας μάλλον το γνωστό ρητό «ουκ εν τω πολλώ το ευ».

Όλοι οι δείκτες, κυρίες και κύριοι συνάδελφοι, που αφορούν την ενίσχυση της δημόσιας ανώτατης εκπαίδευσης, όπως ενδεικτικά το ύψος της χρηματοδότησης ή ο αριθμός ακαδημαϊκού και διοικητικού προσωπικού ανά φοιτητή, κατατάσσουν την Ελλάδα στις τελευταίες θέσεις τόσο εντός της Ευρωπαϊκής Ένωσης όσο και μεταξύ των χωρών του ΟΟΣΑ. Πώς αντιμετωπίζει, λοιπόν, τα προβλήματα και τις προκλήσεις των δημόσιων πανεπιστημίων η Κυβέρνησή σας; Με ουσιαστικές παρεμβάσεις θεσμικής και οικονομικής ενίσχυσής τους ή με τις γνωστές πλέον συγκυριακού και επικοινωνιακού τύπου ανακοινώσεις;

Επιτρέψτε μου, όμως, κυρίες και κύριοι συνάδελφοι, να κάνω μια ειδική αναφορά στις αναμενόμενες επιπτώσεις της εν λόγω ρύθμισης στα περιφερειακά πανεπιστήμια και δη στα νησιωτικά, στα ακριτικά. Η λειτουργία των ιδιωτικών μη κερδοσκοπικών ιδρυμάτων με τον τρόπο που σχεδιάζεται από την Κυβέρνηση αναμένεται να αποσπάσει πόρους, φοιτητές και ακαδημαϊκό προσωπικό από τα περιφερειακά πανεπιστήμια, ενδεχομένως οδηγώντας σε μείωση της ποιότητας και της προσφερόμενης εκπαίδευσης και σταδιακά σε συρρίκνωση και απαξίωσή τους. Είναι κρίσιμο να επικεντρωθούμε στην ενδυνάμωσή τους, λαμβάνοντας υπ’ όψιν και τη ρήτρα νησιωτικότητας του άρθρου 101 του Συντάγματος.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, ευχαριστώ.

Είναι σημαντικό να ληφθούν μέτρα ενίσχυσης των υποδομών, των εργασιακών θέσεων, των ερευνητικών χρηματοδοτήσεων, της εξωστρέφειας και της αυτοδιοίκησης των ιδρυμάτων αυτών με κριτήρια όπως η αποκατάσταση, η δημογραφική πυκνότητα, ο αριθμός των μεταφορικών διασυνδέσεων, οι υποδομές κοινωφελών υπηρεσιών, καθώς και οι δείκτες που αφορούν την ερευνητική αποτελεσματικότητά τους, κάτι δηλαδή σαν ένα ακαδημαϊκό ισοδύναμο κατ’ αντιστοιχία του μεταφορικού ισοδύναμου που εφαρμόζεται με επιτυχία στις νησιωτικές μεταφορές ή του υγειονομικού ισοδύναμου που έχουμε ήδη προτείνει.

Εν κατακλείδι, κυρίες και κύριοι συνάδελφοι, προκειμένου να είναι ουσιαστική, αποτελεσματική και ωφέλιμη η ίδρυση μη κρατικών μη κερδοσκοπικών πανεπιστημίων είναι απαραίτητη η διαμόρφωση ενός πλαισίου κατόπιν τεκμηρίωσης ευρείας διαβούλευσης και συναίνεσης που θα διασφαλίζει την ενίσχυση της δημόσιας τριτοβάθμιας εκπαίδευσης, που θα επιτρέπει την αρμονική συνύπαρξη δημόσιων και μη κρατικών μη κερδοσκοπικών πανεπιστημίων, που θα εγγυάται την ποιότητα, τη βιωσιμότητα και την προσβασιμότητα στην εκπαίδευση με υπευθυνότητα και σύνεση, υπηρετώντας το συμφέρον της κοινωνίας και της επιστήμης. Δυστυχώς, κατά τη γνώμη μας, οι παραπάνω αρχές και προϋποθέσεις σε καμμία περίπτωση δεν υποστηρίζονται από το εν λόγω σχέδιο νόμου, πράγμα το οποίο μας οδηγεί στο να το καταψηφίσουμε.

Ευχαριστώ πολύ. Ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας, ο κ. Μάξιμος Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η δημοκρατία μας συμπληρώνει αισίως φέτος μισό αιώνα ζωής και όλοι πρέπει να αναγνωρίσουμε ότι, παρά τις κατά καιρούς αναταράξεις, με πιο εμβληματική αυτή στα μέσα της προηγούμενης δεκαετίας, τα θεσμικά θεμέλια άντεξαν. Αυτό αναμφίβολα μας εξοπλίζει με μια αυτοπεποίθηση για το μέλλον, στοιχείο κρίσιμο σε ένα διεθνές περιβάλλον που δεν προοιωνίζεται καθόλου ευοίωνο. Ωστόσο, αυτή τη μακρά περίοδο δημοκρατικού βίου δεν καταφέραμε να λύσουμε ζητήματα που ουσιαστικά ανήκουν στη σφαίρα του αυτονόητου. Ένα από αυτά είναι η σύσταση μη κρατικών πανεπιστημίων.

Σήμερα, λοιπόν, καλούμαστε να αντιμετωπίσουμε εκ νέου κάτι το οποίο σε όλο τον υπόλοιπο κόσμο, ακόμη και στις πιο αυταρχικές, στις πιο κλειστές κοινωνίες, έχει θεσμοθετηθεί από καιρό. Σε όλη αυτή τη φρενίτιδα της παγκοσμιοποίησης της εκπαίδευσης, της διαρκούς μετακίνησης προπτυχιακών και μεταπτυχιακών φοιτητών, υποψήφιων διδακτόρων, επιστημονικών ερευνητών και καθηγητών, εμείς έχουμε υψώσει μια δήθεν σημαία αντίστασης, αλλά κατά βάθος αυτό δεν είναι τίποτε άλλο από μια βαθιά υποκρισία και αυτό διότι πολλοί από τους κατηγόρους των μη κρατικών πανεπιστημίων στέλνουν τα παιδιά τους σε ιδιωτικά πανεπιστήμια του εξωτερικού και, ακόμη χειρότερα, στη χορεία των αντιδρώντων συμμετέχουν και καθηγητές οι οποίοι δίδαξαν ή ακόμη διδάσκουν σε ιδιωτικά πανεπιστήμια του εξωτερικού.

Κυρίες και κύριοι συνάδελφοι, η Νέα Δημοκρατία εδώ και δεκαετίες προσπαθεί να καταργήσει το κρατικό μονοπώλιο στην τριτοβάθμια εκπαίδευση. Ως Βουλευτής έζησα δύο προσπάθειες για να ανοίξει ο δρόμος για την ίδρυση μη κρατικών πανεπιστημίων. Η πρώτη το 2007 με την απόπειρα αναθεώρησης του άρθρου 16 από την Κυβέρνηση του Κώστα Καραμανλή με Υπουργό Παιδείας την αείμνηστη Μαριέττα Γιαννάκου, που δυστυχώς ναυάγησε από την υπαναχώρηση του ΠΑΣΟΚ, το οποίο και σήμερα αποδεικνύεται για ακόμη μια φορά κατώτερο των περιστάσεων. Η δεύτερη το 2014 με τη συμπερίληψη του άρθρου 16 στις προτάσεις του τότε Πρωθυπουργού Αντώνη Σαμαρά για την Αναθεώρηση του Συντάγματος. Οι εξελίξεις είναι γνωστές. Δεν επέτρεψαν την ευόδωση και εκείνης της προσπάθειας. Επικράτησε ο λαϊκισμός, πλευρές του οποίου καταδίκασε εσχάτως ο πρώην πρωθυπουργός, ο κ. Τσίπρας, δυστυχώς κατόπιν εορτής, με το «mea culpa» στο συνέδριο της «ΚΑΘΗΜΕΡΙΝΗΣ».

Στα περί αντισυνταγματικότητας και εμπορευματοποίησης της τριτοβάθμιας εκπαίδευσης, που και σήμερα ακούστηκαν για τη νομοθετική πρωτοβουλία της Κυβέρνησης, νομίζω την πιο εύστοχη απάντηση δίνει η επιστημονική τεκμηρίωση των Βενιζέλου - Σκουρή ότι το σχέδιο νόμου επιβάλλει τον μη κερδοσκοπικό χαρακτήρα των νομικών προσώπων πανεπιστημιακής εκπαίδευσης που ιδρύονται από πανεπιστήμια άλλων κρατών. Σήμερα που η κοινωνία είναι πολύ πιο ώριμη, στην Αντιπολίτευση εξακολουθούν να υποδύονται τους επαναστάτες, ενώ στην πραγματικότητα συμπεριφέρονται ως στρουθοκάμηλοι που αρνούνται να δουν την πραγματικότητα. Η επιμονή σε ιδέες και σε στερεότυπα που έχουν παγκοσμίως καταρρεύσει δεν είναι άσχετη και με την ανισορροπία που υπάρχει στο πολιτικό σύστημα, με την Κυβέρνηση ουσιαστικά να μην έχει Αξιωματική Αντιπολίτευση.

Κυρίες και κύριοι συνάδελφοι, κάθε χρόνο χιλιάδες νέοι φεύγουν στο εξωτερικό για να σπουδάσουν. Αυτό σημαίνει οικονομική αιμορραγία στις οικογένειες των ξενιτεμένων φοιτητών, σημαίνει ότι πολλοί από τους φοιτητές μας δεν επιστρέφουν πίσω, κάτι που επιτάθηκε εδώ και πάνω από μια δεκαετία. Γιατί, λοιπόν, να μην κρατήσουμε αυτά τα παιδιά εδώ ή τουλάχιστον ένα μέρος τους με σαφώς χαμηλότερο κόστος σπουδών για τις οικογένειές τους;

Επιπλέον, είναι ηλίου φαεινότερον ότι η σύσταση μη κρατικών, μη κερδοσκοπικών πανεπιστημίων που προβλέπει το υπό συζήτηση νομοσχέδιο -και αξίζουν πραγματικά συγχαρητήρια στον Υπουργό Παιδείας Κυριάκο Πιερρακάκη, που ταυτίζει το όνομά του με αυτή τη μεταρρύθμιση και στην ηγεσία του Υπουργείου Παιδείας- θα δημιουργήσει πολλές νέες θέσεις εργασίας.

Ένα ακόμη πλεονέκτημα από τη σύσταση μη κρατικών πανεπιστημίων είναι η προσέλκυση πλήθους ξένων φοιτητών και ερευνητών, οι οποίοι αφ’ ενός θα αποτελούν πηγή ενίσχυσης της οικονομίας αφ’ ετέρου θα καταστούν πρεσβευτές της Ελλάδος στις χώρες τους. Και αναμφίβολα η σύσταση παραρτημάτων από εγνωσμένου κύρους πανεπιστημιακά ιδρύματα του εξωτερικού θα ενισχύσει συνολικά το επίπεδο στην τριτοβάθμια εκπαίδευση ωφελώντας και τα δημόσια ΑΕΙ.

Και επειδή ο προβληματισμός που ακούγεται αναφέρεται κυρίως στη δημόσια εκπαίδευση και τους κινδύνους από τη σύσταση μη κρατικών, μη κερδοσκοπικών πανεπιστημιακών ιδρυμάτων, θεωρώ ότι η κινδυνολογία αυτή είναι μια επίθεση σε ανεμόμυλους. Τα δημόσια ΑΕΙ παραμένουν ο κεντρικός άξονας της τριτοβάθμιας εκπαίδευσης. Η πολιτεία συνεχίζει να τα ενισχύει παντοιοτρόπως οικονομικά και θεσμικά για να συνεχίσουν να λειτουργούν με τον αρτιότερο τρόπο. Είμαστε υπερήφανοι για την πλειοψηφία των πανεπιστημιακών σχολών μας. Δεν είναι τυχαίο ότι οι απόφοιτοί μας απορροφώνται με τέτοια ευκολία από τις χώρες του ανεπτυγμένου κόσμου.

Όλα αυτά, όμως, δεν αναιρούν την ανάγκη παράλληλης σύστασης και λειτουργίας μη κρατικών, μη κερδοσκοπικών πανεπιστημίων. Δεν πρόκειται για μια σχέση ανταγωνιστική, αλλά συμπληρωματική και εντέλει γόνιμη.

Κύριε Πρόεδρε, ολοκληρώνοντας θέλω να επαινέσω για έναν ακόμη λόγο τους συντάκτες του νομοσχεδίου, διότι με τις διατάξεις του αναβαθμίζεται το Δημοκρίτειο Πανεπιστήμιο Θράκης αποκτώντας την τρίτη θέση στα πανεπιστημιακά ιδρύματα της χώρας. Είναι μια απόφαση που αναβαθμίζει ολόκληρη την ακριτική Θράκη και αυτό έχει τη σημασία του.

Τέλος, να απευθύνω μια ύστατη έκκληση στην Αντιπολίτευση να ξανασκεφτεί τη στάση της. Είναι οξύμωρο η Αξιωματική Αντιπολίτευση να έχει αρχηγό που σπούδασε σε ιδιωτικά πανεπιστήμια της Αμερικής και στην Ελλάδα να αρνείται τη σύσταση μη κρατικών, μη κερδοσκοπικών πανεπιστημίων. Το ίδιο ισχύει και για το ΠΑΣΟΚ το οποίο εν μία νυκτί άλλαξε θέση υποκύπτοντας στις σειρήνες του λαϊκισμού. Τώρα είναι ώρα ευθύνης για όλους μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο που είναι αναγκαία και θα παρακαλέσω θερμά όλους τους συναδέλφους που θα ακολουθήσουν να τηρούν το επτάλεπτο, γιατί με τον υπολογισμό είμαστε στο σαράντα τέσσερα τώρα, θα μπούμε και πρέπει να φτάσουμε στο εβδομήντα.

Άρα, από τώρα το ξεκαθαρίζω ότι παράκληση θερμή το επτάλεπτο. Όλοι είστε έμπειροι και όλοι έχετε ένα χρόνο να προσαρμόσετε τα λεγόμενά σας σε επτά λεπτά.

Καλώ την κ. Δεληκάρη, Βουλευτή της Νέας Δημοκρατίας, να πάρει τον λόγο.

**ΘΕΟΔΩΡΟΣ ΚΑΡΑΟΓΛΟΥ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Όχι δεν γίνεται αυτό, διότι θα πάμε πέραν από της δυόμισι το πρωί, κι αυτό μόνο με τα επτά λεπτά. Άρα δεν είναι δυνατόν να υπάρξει ανοχή.

Ορίστε, κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ, κύριε Πρόεδρε.

Κυρίες Υφυπουργοί, αγαπητές και αγαπητοί συνάδελφοι, το σχέδιο νόμου του Υπουργείου Παιδείας, το οποίο συζητάμε στην Ολομέλεια, έχει ιδιαίτερη σημασία για την εξέλιξη και την πρόοδο της πανεπιστημιακής κοινότητας.

(Χειροκροτήματα από την πτέρυγα της Νέας Δημοκρατίας)

Είναι μια νομοθετική πρωτοβουλία, η οπoία δείχνει τόλμη, δείχνει διάθεση αντιμετώπισης προβλημάτων που χρόνια ταλανίζουν το δημόσιο πανεπιστήμιο, ενώ παράλληλα προχωρά στην εξάλειψη στρεβλώσεων που καθιστούσαν τη χώρα μας ως μια ιδιαιτερότητα, μια εξαίρεση στο modus operandi των ανεπτυγμένων χωρών.

Θα ήθελα να σταθώ αρχικά στο τμήμα που αφορά στο Δημοκρίτειο Πανεπιστήμιο Θράκης. Η στρατηγική επιλογή της Κυβέρνησης της Νέας Δημοκρατίας και του Κυριάκου Μητσοτάκη μέσα από την υλοποίηση του πλάνου ενίσχυσης, όπως εκπονήθηκε από τον Υπουργό Κυριάκο Πιερρακάκη και τους συνεργάτες του, στοχεύει στην ανάδειξη του Δημοκριτείου σε ακαδημαϊκό κόμβο σε ένα πολύ ισχυρό περιφερειακό πανεπιστήμιο όχι μόνο στα στενά ελληνικά όρια, αλλά γενικότερα στη Νοτιοανατολική Ευρώπη αυξάνοντας τις ερευνητικές δυνατότητές του μέσα από την προσάρτηση σε αυτό των τμημάτων του Διεθνούς Πανεπιστημίου Ελλάδος, τα οποία εδρεύουν σε Καβάλα και Δράμα.

Όσον αφορά στην πόλη της Καβάλας, ιδρύεται σχολή θετικών επιστημών με τρία τμήματα πληροφορικής, χημείας, φυσικής, καθώς και της σχολής διοικητικής επιστήμης και λογιστικής με δύο τμήματα, τμήμα διοικητικής επιστήμης και τεχνολογίας, τμήμα λογιστικής και χρηματοοικονομικής. Μαζί με τα ερευνητικά ινστιτούτα πετρελαίου και τουρισμού και φιλοξενίας, τα οποία, επίσης, θα ανήκουν πλέον στο Δημοκρίτειο Πανεπιστήμιο Θράκης, η πόλη της Καβάλας καθίσταται ένα πανεπιστημιακό κέντρο με σημαντικό αποτύπωμα στον ακαδημαϊκό χάρτη. Η διατήρηση των τμημάτων στην Καβάλα ήταν αναγκαία συνθήκη, υπαγορευμένη από λόγους ακαδημαϊκούς, ερευνητικούς και κοινωνικούς.

Ως Βουλευτής Καβάλας και ακαδημαϊκός χαίρομαι διπλά για αυτή την εξέλιξη. Η Κυβέρνηση ωστόσο αφουγκράζεται τις ανάγκες γενικά των ΑΕΙ, τα οποία εδώ και δέκα έτη τουλάχιστον αντιμετωπίζουν και συνεχίζουν να αντιμετωπίζουν σειρά προβλημάτων, απόρροια μιας καχεκτικής οικονομίας, περιορισμένης από μνημονιακά μέτρα.

Έρχεται τώρα η Κυβέρνηση της Νέας Δημοκρατίας με έναν εμφατικό τρόπο να καταδείξει πως η εποχή της εσωστρέφειας ανήκει οριστικά στο παρελθόν. Είναι καιρός τα δημόσια πανεπιστήμια να επενδύσουν ακόμη περισσότερο στην εξωστρέφεια, να προσελκύσουν φοιτητές από το εξωτερικό, να γίνουν με άλλα λόγια ελκυστικά και σε κοινό που έως τώρα δεν μπορούσε να προσεγγιστεί.

Η ενίσχυση των λογαριασμών για την έρευνα, τα ξενόγλωσσα προγράμματα σπουδών, η οργάνωση και λειτουργία των κέντρων διά βίου μάθησης, όλα αυτά μαζί συγκροτούν μια δέσμη μέτρων που θα διασφαλίζουν την εύρυθμη λειτουργία των δημοσίων πανεπιστημίων.

Επιπλέον, με το νομοσχέδιο αυτό ρυθμίζονται ζητήματα σχετικά με τον τρόπο λειτουργίας και διοίκησης του Ελληνικού Ανοικτού Πανεπιστημίου. Το ΕΑΠ αυτονομείται αποκτά δομή αντίστοιχη των άλλων δημόσιων ΑΕΙ. Το ΕΑΠ έχει μια πολύ συγκεκριμένη αποστολή, μια ιδιαιτερότητα, αυτής της παροχής εξ αποστάσεως εκπαίδευσης και για να μπορεί να ανταποκρίνεται στα καθήκοντα αυτά και μέσα σε ένα τεχνολογικά περιβάλλον, που διαρκώς εξελίσσεται οι προβλέψεις του σχεδίου νόμου του Υπουργείου Παιδείας που συζητάμε σήμερα λειτουργούν ως όχημα για την επίτευξη των μακροπρόθεσμων στόχων του ιδρύματος.

Όπως τόνισε ο Υπουργός στην τοποθέτησή του κατά την πρώτη συνεδρίαση της Επιτροπής Μορφωτικών Υποθέσεων, από τα διακόσια πέντε άρθρα του νομοσχεδίου τα εκατόν εβδομήντα έξι αφορούν το ελληνικό δημόσιο σύστημα εκπαίδευσης, τα υπόλοιπα είκοσι εννιά σχετίζονται με τη ρύθμιση της εγκατάστασης παραρτημάτων ξένων πανεπιστημίων με πολύ αυστηρά κριτήρια. Μάλιστα, τον δημόσιο διάλογο για το συγκεκριμένο νομοσχέδιο μονοπώλησε σχεδόν αυτή και μόνο η πτυχή.

Ως καθηγήτρια του δημόσιου πανεπιστημίου, αφού υπηρετώ στο Τμήμα Ιστορίας και Αρχαιολογίας του Αριστοτελείου Πανεπιστημίου Θεσσαλονίκης, είναι σαφές πως η πρώτη και κύρια έγνοια μου είναι η στήριξη, η ανάδειξη του δημόσιου πανεπιστημίου ως βασικού φορέα παροχής ανώτατης εκπαίδευσης στη χώρα.

Να σας υπενθυμίσω ότι ο Τομέας Κλασικών Σπουδών του Αριστοτελείου Πανεπιστημίου Θεσσαλονίκης κατά τα τελευταία αρκετά χρόνια στις εγκυρότερες διεθνείς κατατάξεις καταλαμβάνει εξαιρετικά υψηλές θέσεις. Αυτό, όμως, δεν σημαίνει πως η Ελλάδα θα πρέπει να παραμένει η μόνη ευρωπαϊκή χώρα όπου απαγορεύεται η ίδρυση μη κρατικών πανεπιστημίων.

Το υπό συζήτηση σχέδιο νόμου θέτει τα πλέον αυστηρά κριτήρια λειτουργίας και ελέγχου των ιδρυμάτων που θα επιλέξουν να φέρουν παραρτήματά τους στη χώρα.

Η ίδια η κοινωνία θα δείξει σε τελική ανάλυση εάν τα μη κρατικά πανεπιστήμια θα είναι επιτυχημένα ή όχι. Με το να κρατάμε, όμως, τη χώρα δέσμια μιας λογικής που πηγαίνει σχεδόν μισό αιώνα πίσω είμαστε αναγκασμένοι να αποτελούμε την αρνητική εξαίρεση σε ένα διεθνοποιημένο ακαδημαϊκό περιβάλλον.

Αυτή τη στιγμή σαράντα χιλιάδες Έλληνες φοιτητές σπουδάζουν στο εξωτερικό. Ένα μεγάλο μέρος τους -είμαι σίγουρη- θα επέλεγε να σπουδάσει στη χώρα του, αν είχε τη δυνατότητα.

Επίσης, είμαι σίγουρη ότι πολλοί ξένοι θα επιλέξουν την Ελλάδα ως χώρα σπουδών σε προπτυχιακό και μεταπτυχιακό επίπεδο, τόσο στο δημόσιο πανεπιστήμιο όσο και στα παραρτήματα ξένων πανεπιστημίων. Η τεράστια επιτυχία του αγγλόφωνου προπτυχιακού προγράμματος του Τμήματος Ιατρικής του Αριστοτελείου Πανεπιστημίου συνηγορεί 100% προς αυτή την κατεύθυνση.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Κλείνοντας, κυρίες και κύριοι συνάδελφοι, θεωρώ ότι το παρόν νομοσχέδιο συνιστά μια αναγκαία και θαρραλέα μεταρρύθμιση, δείγμα της πρόθεσης της Κυβέρνησης της Νέας Δημοκρατίας και του Κυριάκου Μητσοτάκη να εναρμονίσουν τη χώρα με τα διεθνή δεδομένα, να ενισχύσουν το δημόσιο πανεπιστήμιο, να στηρίξουν έμπρακτα την ανάγκη για αναβάθμιση των παρεχόμενων υπηρεσιών των ανωτάτων εκπαιδευτικών ιδρυμάτων, να μην στερήσουν τη χώρα μας, που αναγνωρίζεται διεθνώς ως λίκνο παιδείας και πολιτισμού, από τη μοναδική ευκαιρία να γίνει ένας παγκόσμιος κόμβος στην ανώτατη πανεπιστημιακή εκπαίδευση.

Για όλους αυτούς τους λόγους σάς καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Και τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρία Δεληκάρη, σας ευχαριστώ πάρα πολύ. Θέλω να σας θυμίσω, κοιτώντας σας ευθέως ως πολίτης και ως πατέρας, ότι ο γιος μου διανύει το δεύτερο έτος στη σχολή του Ιστορικού Αρχαιολογικού του ΑΠΘ. Απευθύνομαι, λοιπόν, στη δασκάλα του γιου μου και θέλω να σας πω τι έζησα ως πατέρας και γονιός πριν δύο περίπου χρόνια, όταν έδινε ένα νέο παιδί -το ότι είναι παιδί δικό μου ή οποιουδήποτε δεν έχει σημασία, είναι το παιδί, όπως έλεγε ο Βασίλης Ραφαηλίδης, τα παιδιά μας είναι παιδιά όλου του κόσμου- τη μάχη, την προσπάθεια για να διακριθεί ως πρώτη επιλογή στη σχολή στην οποία εσείς διδάσκετε, στο Ιστορικό Αρχαιολογικό του ΑΠΘ.

Δεν μπορώ να ξεχάσω, κυρία Δεληκάρη, ότι εκείνη η χρονιά ήταν ένας εφιάλτης για το ίδιο το παιδί με έναν, όμως, υψηλό αξιακό στόχο, ήξερε ότι αγωνίζεται ισότιμα, με τις ίδιες ευκαιρίες μαζί με όλα τα υπόλοιπα παιδιά της ηλικίας του για να εισαχθεί στο ελληνικό δημόσιο πανεπιστήμιο. Αφήστε τις λαθροχειρίες περί κρατικών, μη κρατικών, τα πράγματα είναι πολύ απλά για να τα κάνουμε σύνθετα, έτσι ώστε να μην καταλαβαίνει ο κόσμος.

Έχουμε τη διάκριση μεταξύ δημόσιου πανεπιστημίου, αγαθού δηλαδή και ιδιωτικού πανεπιστημίου με κερδοσκοπικά χαρακτηριστικά. Αυτή είναι η διάκριση. Με όσες λεκτικές ακροβασίες και αν επιχειρήσετε να επενδύσετε αυτό που προσπαθείτε να κάνετε, δεν χάνεται η ουσία από δύο απλά πράγματα.

Με τον πολιτικό βίο της Κυβέρνησης Μητσοτάκη από το 2019 έχετε δώσει σαφή δείγματα ότι δεν σας ενδιαφέρει η θεσμική κανονικότητα αυτού του τόπου, ούτε το κράτος δικαίου ούτε το Σύνταγμα. Όλα αυτά είναι ενδιάμεσα εμπόδια για να ικανοποιηθούν κάποια συμφέροντα. Αυτό το καταλάβαμε. Ακόμα, όμως και ο αισχρότερος κυνισμός μπορεί κάπου να έχει ένα όριο, ένα όριο που αφορά τα όνειρα χιλιάδων νέων παιδιών που δεν μπορεί να μεγαλώσουν με την αξιακή βάση ότι όποιος έχει λεφτά ζει, σπουδάζει και μπορεί να προκόψει. Εάν αυτό το χάσουμε από τον νομικό και πολιτικό μας πολιτισμό, πηγαίνουμε σε μια πραγματική «Μπανανία», όπως αυτή που περιγράφηκε από τον Πρωθυπουργό για ένα άλλο μείζον ζήτημα, το ζήτημα της κοινωνικής συνοχής και της ακρίβειας.

Απλές, σταράτες κουβέντες, τις έλεγαν κορυφαίοι άνθρωποι, διανοούμενοι αυτής της χώρας, με πολύ πιο απλό και λιτό τρόπο από όλες αυτές τις πομφόλυγες που εσείς διανθίζετε μία απλή πολιτική πράξη: να παραβιάσετε, να αδιαφορήσετε για το Σύνταγμα αυτής της χώρας, που είναι η προστασία κυρίως των αδυνάμων και όχι η προστασία των ισχυρών.

Έχουν χυθεί εκατοντάδες κυβικά μέτρα κροκοδείλιων δακρύων για τα παιδιά που φεύγουν στο εξωτερικό, για τα χρήματα που χάνονται, για το πόσο αναπτυξιακό θα ήταν να γεμίσουμε κολλέγια ενός ορόφου με πανεπιστημιακή διάσταση. Το μόνο για το οποίο δεν ενδιαφερθήκατε και δεν κάνατε καμμία νύξη είναι για τις ψυχές και τα όνειρα αυτών των παιδιών.

Για τις ψυχές και τα όνειρα αυτών των παιδιών ενδιαφέρεστε; Δεν προσωποποιώ –ξέρετε- τη συνομιλία. Απευθύνομαι σε εσάς γιατί δεν μπορεί –που να πάρει- με αυτή την εμπειρία που έχετε να μην νιώθετε την αγωνία χιλιάδων παιδιών που η είσοδός τους στο δημόσιο πανεπιστήμιο είναι όνειρο ζωής, όχι όνειρο των γονιών τους πλέον. Δεν προβάλλουμε τα δικά μας όνειρα στα παιδιά μας, έχουν τα δικά τους όνειρα, έχουν τις δικές τους αγωνίες, έχουν τις δικές τους απαιτήσεις. Και εμείς τι ερχόμαστε και λέμε; Λέμε ότι το Σύνταγμα δεν υφίσταται, η αξιοκρατία και η ισονομία είναι κάτι που άμα έχεις και μερικές χιλιάδες ευρώ περισσότερα, τα ξεπερνάς. Και το μόνο που μένει είναι από την πίσω πόρτα, από την κερκόπορτα και ένα άλλο πολιτικό πρόταγμα, το «δούλεψε για να φας και κλέψε για να ζήσεις». Μπορεί να ακούγεται σκληρό, αλλά δεν υπάρχει άλλη λογική εκδοχή για όλες αυτές τις ασυναρτησίες που ακούμε επί τόσες ώρες.

Υπάρχει ανειλημμένη υποχρέωση τα κολλέγια να γίνουν πανεπιστήμια, ωραία, πείτε το, να σας κρίνει ο κόσμος! Πείτε το με ευθύ τρόπο! Μην χρησιμοποιείτε το δημόσιο πανεπιστήμιο ως προκάλυμμα για να κάνετε το υπόλοιπο μέρος του σχεδίου.

Αυτή τη στιγμή, κυρία Δεληκάρη, στη Θεσσαλονίκη, στην οποία τυχαίνει να ζω και να εργάζομαι και να πολιτεύομαι, υπάρχει μεγάλος κίνδυνος να διακοπεί η σίτιση σε εστίες και στη φοιτητική λέσχη. Σε ποιο μέρος του σχεδίου μεταρρύθμισης υπάρχει πρόνοια για την ουσιαστική στήριξη του δημόσιου πανεπιστημίου; Οι φοιτητικές εστίες είναι πρότυπο αρνητικό για το τι σημαίνει παρατημένη δημόσια τριτοβάθμια εκπαίδευση.

Και πραγματικά θέλω να σέβομαι και τους θεσμούς και το Κοινοβούλιο, ασχέτως αν σήμερα η πολιτική ηγεσία του Υπουργείου Παιδείας με μισόλογα δεν τοποθετήθηκε για ένα κορυφαίο κοινοβουλευτικό ζήτημα και ζήτημα δημοκρατίας, για το γεγονός ότι βγαίνει ένας ιεράρχης και θέτει εκτός πίστης δύο συναδέλφους μας, όχι επειδή είναι Βουλευτές, επειδή είναι πολίτες αυτής της χώρας και υπάρχει εκκωφαντική σιωπή από το Υπουργείο Παιδείας.

Θα κρίνω και θα αξιολογήσω με πόση ευκολία χρησιμοποιείτε τον όρο «μεταρρύθμιση». Και λυπάμαι πάρα πολύ, αλλά δεν σας αξίζει, δεν έχετε -όχι εσείς προσωπικά, η Νέα Δημοκρατία και ο Πρωθυπουργός- το πνευματικό ανάστημα να κρίνετε ή να συγκριθείτε με ιστορικά πρόσωπα που ενσάρκωσαν την έννοια της εκπαιδευτικής μεταρρύθμισης σε αυτή τη χώρα. Δεν έχετε αυτό το μπόι, ας το παραδεχτείτε.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Ξέρετε τι έγραψε κάποιος το 1947, αγαπητοί συνάδελφοι;

Τελειώνω, κύριε Πρόεδρε.

Το 1963 την εκπαιδευτική μεταρρύθμιση, της οποίας σήμερα την πολιτική ευθύνη έχουν αναλάβει οι Μητσοτάκης, Πιερρακάκης, η κ. Μακρή, την οποία σέβομαι απόλυτα, ανέλαβαν οι Παπανδρέου Γεώργιος, Παπανούτσος και Ακρίτας. Ήταν ο πρώτος Ελληνοκύπριος Υφυπουργός Παιδείας από το «χρυσοπράσινο φύλλο ριγμένο στο πέλαγος», από την Κύπρο.

Θέλω να συγκρίνετε σιωπηρά -μη μου απαντήσετε- εάν αυτά τα μεγέθη μπορείτε να τα συγκρίνετε και να πείτε ότι αυτό που καλούμαστε να ψηφίσουμε είναι μεταρρύθμιση. Ξέρετε τι γράφτηκε -και θα κλείσω με αυτό- το 1947; Δεν το λέω για να κολακέψω τη συναδέλφισσα Έλενα Ακρίτα. Έγραψε η κ. Δεληκάρη δύο φράσεις, οι οποίες σήμερα είναι αυτό που αντιμετωπίζετε στους δρόμους, στα πανεπιστήμια, στην ελληνική κοινωνία. Έγραψε, λοιπόν, ο Λουκής Ακρίτας «Αναστηθείτε οι νεκροί, πάρτε τη θέση σας στη ζωή».

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο έχει τώρα ο Βουλευτής της Νέας Δημοκρατίας κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα θα μιλήσω για τη βασική τομή στην οποία προχωρά το νομοσχέδιο, για την απελευθέρωση δηλαδή της τριτοβάθμιας εκπαίδευσης του τόπου μας από τα δεσμά του κρατισμού, ενός κρατισμού που ζημίωσε την παιδεία μας, έστειλε πολλούς νέους μας μακριά από την πατρίδα τους, μερικές φορές μάλιστα σε αμφιβόλου ποιότητας πανεπιστήμια, οδήγησε σε οικονομική αιμορραγία χιλιάδες ελληνικές οικογένειες, στέρησε τη δυνατότητα από την Ελλάδα, μια χώρα όπου ο πολιτισμός και η παιδεία είναι συνώνυμο της ιστορίας της, να γίνει διεθνές κέντρο εκπαίδευσης.

Κυρίες και κύριοι συνάδελφοι, οι τρεις τελευταίες μετρήσεις της κοινής γνώμης αποτυπώνουν την καθαρή στήριξη της κοινωνίας στο παρόν νομοσχέδιο. Για χρόνια συντεχνιακές ομάδες κρατούσαν το πανεπιστήμιο καθηλωμένο στον κομματισμό, τη φοβικότητα και τον αναχρονισμό, για να έχουν το μονοπώλιο στην τριτοβάθμια εκπαίδευση. Με το σχέδιο νόμου αυτό θεραπεύεται. Τα μη κρατικά πανεπιστήμια δημιουργούνται με σχέδιο και εγγυήσεις, με προϋποθέσεις για την εγκατάσταση και τη λειτουργία τους, με αυστηρούς κανόνες. Η πρώτη άδεια εγκρίνεται από τέσσερις διαφορετικούς θεσμοθετημένους φορείς της χώρας μας με συγκεκριμένες προδιαγραφές για τις εγκαταστάσεις και τους πόρους λειτουργίας τους. Μιλάμε για ιδρύματα που θα λειτουργήσουν στη χώρα μας και θα είναι υψηλού επιπέδου και όχι πανεπιστήμια ενός ορόφου, κάνοντας πράξη τον στόχο ανάδειξης της Ελλάδας σε περιφερειακό κόμβο εκπαίδευσης.

Η Ελλάδα, κύριε Υπουργέ, είναι ένα παγκόσμιο brand name. Η πατρίδα μας βρίσκεται στην όγδοη θέση προτίμησης των Αμερικανών φοιτητών για σπουδές στο εξωτερικό. Έρχονται γιατί ξέρουν την ιστορία και τη σημασία του ονόματος «Ελλάδα», έρχονται γιατί διαθέτουν υψηλής ποιότητας ακαδημαϊκό προσωπικό, έρχονται γιατί είμαστε μια ασφαλής και δημοκρατική χώρα, έρχονται γιατί είμαστε μια ευρωπαϊκή χώρα με σύγχρονες υποδομές. Αυτά τα συγκριτικά πλεονεκτήματα οφείλουμε επιτέλους να τα αξιοποιήσουμε. Και αυτό θα γίνει πράξη σπάζοντας το αναχρονιστικό και αντιπαραγωγικό μονοπώλιο του κρατισμού στην τριτοβάθμια εκπαίδευση, μια πράξη που θα βάλει τέλος στη φυγή των παιδιών μας στο εξωτερικό.

Σαράντα χιλιάδες Έλληνες σπουδάζουν σε άλλες χώρες. Γνωρίζουμε όλοι μας από τον κοινωνικό μας περίγυρο κάποια από αυτά τα παιδιά. Αυτά τα παιδιά, λοιπόν, θα έχουν πλέον την επιλογή να σπουδάσουν στον τόπο τους. Επιπλέον, θα δημιουργηθούν δεκάδες νέες ακαδημαϊκές θέσεις εργασίας. Οι Έλληνες είμαστε μόλις το 0,2% του παγκόσμιου πληθυσμού. Την ίδια στιγμή, τα στοιχεία του «Google Scholar» δίνουν ότι το 3% των κορυφαίων επιστημόνων στον κόσμο είναι Έλληνες. Από αυτούς μόλις ένας στους επτά ζει και εργάζεται στην Ελλάδα. Δύναμή μας είναι οι άνθρωποί μας. Πάνω σε αυτούς πάμε να επενδύσουμε. Τους προσφέρουμε την ευκαιρία να επιστρέψουν στην πατρίδα τους.

Η παιδεία χαρακτηρίζεται από την αλληλεπίδραση και την κινητικότητα. Πλέον θα μπορούν να εργαστούν στην Ελλάδα και ξένοι ακαδημαϊκοί. Επιδιώκουμε να προσελκύσουμε και δεκάδες χιλιάδες ξένους φοιτητές, να ενισχύσουμε την οικονομία μας με ξένο συνάλλαγμα και να δημιουργήσουμε νέες θέσεις εργασίας και στην υπόλοιπη οικονομία.

Κυρίες και κύριοι συνάδελφοι, περισσότερος πλουραλισμός, περισσότερη έρευνα και καινοτομία, έμφαση στην εξειδίκευση, συνεργασίες και συνέργειες, δημιουργία υπερτοπικών και υπερεθνικών clusters, μεγαλύτερη απορρόφηση ευρωπαϊκών ερευνητικών κονδυλίων. Όλα αυτά είναι το κλειδί για να ανέβει ψηλότερα η παιδεία και η πατρίδα. Η παιδεία και η εκπαίδευση δεν είναι στατικές. Τα επόμενα είκοσι χρόνια θα παραχθεί περισσότερη γνώση από ό,τι τα προηγούμενα δύο χιλιάδες χρόνια.

Σε έναν κόσμο, λοιπόν, που αλλάζει μπροστά στις συστημικές αλλαγές του παγκόσμιου παραγωγικού μοντέλου οφείλουμε να δείξουμε άμεσα αντανακλαστικά: να επενδύσουμε στο μέλλον, να βρεθούμε μπροστά από τις εξελίξεις, να είμαστε ανταγωνιστικοί διεθνώς, να είμαστε αντάξιοι της κληρονομιάς μας.

Κύριε Υπουργέ, ξέρουμε πως εσείς και οι συνεργάτες σας κάνατε σημαντική δουλειά για να φτάσουμε στο παρόν νομοσχέδιο. Αυτό είναι κάτι που αναγνωρίζουμε. Μένουν, όμως, να γίνουν πολλά ακόμα. Οι Βουλευτές, η Κοινοβουλευτική Ομάδα της Νέας Δημοκρατίας θα είναι σύμμαχοί σας. Ολόκληρη η κοινωνία είναι δίπλα σας. Και μπροστά από όλους βρίσκεται ο Πρωθυπουργός μας Κυριάκος Μητσοτάκης, αυτός που δίνει τον τόνο όλων αυτών των αλλαγών και των μεταρρυθμίσεων.

Κυρίες και κύριοι συνάδελφοι, επιτρέψτε μου να κάνω και μια προσωπική αναφορά. Ανήκω στη γενιά της ΔΑΠ-ΝΔΦΚ και της ΟΝΝΕΔ της δεκαετίας του ’90, της γενιάς που για πρώτη φορά μίλησε ανοιχτά για τα ιδιωτικά πανεπιστήμια στη χώρα. Είπε, δηλαδή, τα αυτονόητα, ότι δεν μπορεί και δεν πρέπει να υπάρχουν μονοπώλια στην παιδεία, ότι μια κοινωνία ανοιχτών οριζόντων και πολλαπλών επιλογών είναι μια κοινωνία καλύτερη για όλους μας. Μιλήσαμε για τα ιδιωτικά πανεπιστήμια τριάντα πέντε χρόνια πριν. Καταφέραμε να βάλουμε την πρότασή μας στον προγραμματικό λόγο της Νέας Δημοκρατίας και να τη θέσουμε στον δημόσιο διάλογο. Τότε, είχαμε απέναντί μας σχεδόν τους πάντες, όχι μόνο εκπροσώπους από την Αριστερά, αλλά και πολλούς από τους υπέρμαχους του σημερινού νομοσχεδίου. Σε όλες και όλους αυτούς, τους ΔΑΠΙΤΕΣ και τους ΟΝΝΕΔΙΤΕΣ, θέλω να πω ένα μεγάλο ευχαριστώ για τις κοινές μάχες που δώσαμε. Η σημερινή μέρα είναι μια ιστορική μέρα, είναι μια μεγάλη νίκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Το δημόσιο πανεπιστήμιο και τα μάτια μας! Αυτό είναι το ένα. Η τέχνη και η επιστήμη, η έρευνα και η διδασκαλία είναι ελεύθερες. Η ανάπτυξη και η προαγωγή τους αποτελεί υποχρέωση του κράτους. Πέντε, η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση. Έξι, οι καθηγητές των ανωτάτων εκπαιδευτικών ιδρυμάτων είναι δημόσιοι λειτουργοί. Το υπόλοιπο διδακτικό προσωπικό τους επιτελεί, επίσης, δημόσιο λειτούργημα. Δεν θα μπορούσε μια ομιλία για το νομοσχέδιο περί ίδρυσης μη κρατικών πανεπιστημίων, δηλαδή των ιδιωτικών, να μην ξεκινά με την υπόμνηση του άρθρου 16 του Συντάγματος, το οποίο η Κυβέρνηση με πρωτόφαντες παρεκκλίσεις -στην ουσία αυτές λέγονται «εκτροπή»- καταστρατηγεί βάναυσα εις βάρος της κοινωνίας.

Η παιδεία, μέρος της οποίας είναι η πανεπιστημιακή εκπαίδευση, αποτελεί δημόσιο αγαθό, συνώνυμο της προοδευτικής πολιτικής και του κοινωνικού εκσυγχρονισμού. Γι’ αυτό και οι μεγάλες ριζοσπαστικές εκπαιδευτικές τομές έγιναν από πραγματικά προοδευτικές και εκσυγχρονιστικές για την εποχή τους κυβερνήσεις, όπως αυτές του Γεωργίου Παπανδρέου το 1964 και του Ανδρέα Παπανδρέου το 1982, αφού βέβαια είχαν προηγηθεί κοινωνικοί αγώνες όπως αυτός του «114» και τα εμβληματικά συνθήματα για όσους θυμούνται, «Προίκα στην παιδεία και όχι στη Σοφία».

Αυτό αποτελεί και μια απάντηση στον κ. Πιερρακάκη που κατά τη διάρκεια της συζήτησης του νομοσχεδίου στη Διαρκή Επιτροπή Μορφωτικών Υποθέσεων της Βουλής με αλαζονικό ύφος και ειρωνευόμενος ανέφερε για τις θέσεις της Αντιπολίτευσης «Ευτυχισμένος ο 19ος και ο 20ος αιώνας»! Όμως, η Κυβέρνηση με το νομοσχέδιό της μας γυρνά όχι στους αιώνες που ανέφερε, αλλά πιο πίσω, σε έναν εκπαιδευτικό μεσαίωνα. Και όλα αυτά, για να ικανοποιηθεί ένα αναχρονιστικό νεοφιλελεύθερο απωθημένο, τη στιγμή που οι μητροπόλεις του καπιταλισμού ανακατευθύνουν τον στρατηγικό σχεδιασμό τους υπέρ των δημοσίων πανεπιστημίων και, φυσικά, για να ικανοποιηθούν οι ημέτεροι υπό την πίεση των οποίων επέσπευσε την εισαγωγή αυτού του νομοσχεδίου, αφού πρώτα τρέξατε να καταργήσετε τη Νομική της Πάτρας.

Το μεγάλο ζήτημα είναι, όμως, ποια παιδεία θέλουμε, γιατί η εκπαίδευση σε όλες τις βαθμίδες της προετοιμάζει τους νέους ανθρώπους να βγουν στην αγορά και την κοινωνία του παρόντος, αλλά και σε αυτές του μέλλοντος. Τα παιδιά που μεγαλώνουν σήμερα, αύριο θα είναι φοιτητές σε έναν διαφορετικό κόσμο, όπως διαχρονικά έχουν διακηρύξει οι πρωτοπόροι παιδαγωγοί και αυτός ο κόσμος φαίνεται ότι θα είναι πιο σκληρός αφού το κοινωνικό κράτος δικαίου, όπως το έχουμε γνωρίσει στη μεταπολεμική Ευρώπη και στην Γ΄ Ελληνική Δημοκρατία υποχωρεί συνεχώς, διευρύνοντας τις κοινωνικές ανισότητες και υπονομεύοντας την Κοινοβουλευτική Δημοκρατία με παραθεσμικές πρακτικές και με την καταπάτηση του Συντάγματος, όπως αποδεικνύει περίτρανα το νομοσχέδιο που φέρνετε για τα ιδιωτικά πανεπιστήμια, πέραν του γεγονότος που έχει διεξοδικά καταδειχθεί ότι τα ιδιωτικά πανεπιστήμια, όπου και να επιτράπηκε να λειτουργήσουν στην Ευρωπαϊκή Ένωση, δεν κατάφεραν να προσελκύσουν τον ανθό της ευρωπαϊκής νεολαίας –βλέπε, Κύπρος- ή ότι τα κορυφαία αμερικανικά και ευρωπαϊκά πανεπιστήμια δεν θέλησαν –και λογικά- με όρους αγοράς να επενδύσουν σε χώρες όπως η Ελλάδα.

Ο κ. Μητσοτάκης και ο κ. Πιερρακάκης φαντασιώνονται το Χάρβαρντ του Ελληνικού, για να αξιοποιηθεί κάπως και το πάρκο που δεν θα γίνει. Δεν πρέπει να ξεχνάμε την μεγάλη υπόθεση που ονομάζεται «κοινωνικός ρόλος των πανεπιστημίων», ότι δηλαδή, η τριτοβάθμια εκπαίδευση εκτός από θεωρητική και εξειδικευμένη υψηλού επιπέδου εκπαίδευση, έχει ως σκοπό να προσφέρει και κοινωνική γνώση, δηλαδή να προετοιμάσει πολίτες ολοκληρωμένους που θα γίνουν οι ταγοί της κοινωνίας που θα μας πάνε ένα βήμα πιο μπροστά και όχι να διαιωνίζουν και να προωθούν ως το σύγχρονο όνειρο την απόλαυση της παρακμής.

Αξίζει δε να αναρωτηθούμε ως κοινωνία τι πολίτης θα είναι αυτός που η οικογένειά του θα πληρώνει ένα διόλου ευκαταφρόνητο ποσό για σπουδές σε αμφιλεγόμενα και κατ’ όνομα πανεπιστήμια, γνωρίζοντας ότι με την ήσσονα προσπάθεια της ελάχιστης βάσης εισαγωγής του προσανατολισμού που επέλεξε ή με καθόλου προσπάθεια θα αποκτήσει ένα πτυχίο. Θα δημιουργήσουμε ακαδημαϊκούς πολίτες που είτε δεν θα πιστεύουν στις δυνατότητές τους είτε θα προσπαθούν να τα εξαγοράσουν όλα με το χρήμα.

Και εδώ είναι που πλήττεται βάναυσα ο πυρήνας του δυτικού πολιτισμού, του ανθρωπισμού και της γνώσης, όπως μας έχει παραδοθεί από τις σχολές και τους φιλοσόφους της αρχαίας Ελλάδας την περίοδο της Αναγέννησης και του Διαφωτισμού έως τις μέρες μας, της έστω και στρεβλωμένης ισότιμης πρόσβασης στην τριτοβάθμια εκπαίδευση. Θα αποτελούμε όνειδος για τις επόμενες γενιές όσοι εξ ημών που φτάσαμε ως εδώ γιατί μπορέσαμε να αναπτύξουμε και ικανότητες και δεξιότητες λόγω του δημοσίου πανεπιστημίου και της κοινωνικής κινητικότητας που προκάλεσε, να σβήνουμε μονοκονδυλιά αυτή τη μεγάλη παρακαταθήκη, καθώς και τη δημοκρατική κληρονομιά, αφού το φοιτητικό κίνημα είναι που έριξε τη χούντα και διεκδίκησε μια καλύτερη Ελλάδα και έναν καλύτερο κόσμο. Τι θα πούμε στα παιδιά μας, ότι σας παραδίδουμε έναν κόσμο λιγότερο καλό από τον δικό μας γιατί τελικά δεν τον υπερασπιστήκαμε, γιατί θέλουμε να υπερπηδήσουμε τους πραγματικούς περιορισμούς του Συντάγματος, όπως έγραψε ένα κυβερνητικό στέλεχος προφανώς μη συνειδητοποιώντας τη θεσμική ιεροσυλία που διαπράττει και να γίνουμε ευέλικτοι για να ικανοποιήσουμε τα παντός καιρού και κλάδου κοράκια που επιβουλεύονται και τις τελευταίες νησίδες του κοινωνικού κράτους;

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Αυτή είναι η συζήτηση που έπρεπε και πρέπει να γίνει στην ελληνική κοινωνία και στη δημόσια σφαίρα, καθώς και να αναδειχθεί η κυβερνητική απάτη περί λιγότερων εξόδων των νοικοκυριών που φεύγουν τα παιδιά τους σε άλλες πόλεις για να σπουδάσουν, γιατί με αυτά τα αμφιλεγόμενης ποιότητας πανεπιστήμια που θα έρθουν, σε πολλά νοικοκυριά θα υπάρχει αφαίμαξη και τα παιδιά τους όταν αποφοιτήσουν, είτε θα βρίσκουν κλειστές πόρτες λόγω των συγκεκριμένων χαμηλού επιπέδου και κύρους σπουδών που έκαναν, είτε θα αμείβονται χαμηλόμισθα σαν να μην έκαναν ποτέ σπουδές. Είναι καταστάσεις που ήδη βιώνουν οι απόφοιτοι των κολλεγίων, τα οποία σε ένα βράδυ, αν περάσει αυτό το νομοσχέδιο, θα βαπτιστούν και θα αναβαθμιστούν σε πανεπιστήμια.

Σ’ αυτό το σημείο πραγματικά αξίζει να διερωτηθεί κανείς πώς είναι δυνατόν να εμπιστευτεί κανείς τις διαβεβαιώσεις περί ελέγχου και κριτηρίων των αρίστων της Κυβέρνησης των Διαματάρηδων, Κοντολεόντων και του «σκοιλ ελικικού».

Το πανεπιστήμιο, λοιπόν, είναι ένα και είναι δημόσιο, που η εισαγωγή και η αποφοίτηση από αυτό κάνει τους νέους ανθρώπους και τις οικογένειές τους να κλαίνε από χαρά για την επίτευξη ενός σημαντικού σκοπού και στόχου. Είναι αυτό που οι ιδέες διακινούνται ελεύθερα και οι φοιτητές και οι διδάσκοντες δεν φοβούνται υπό την απειλή διώξεων, λόγου χάριν να διαμαρτυρηθούν ενάντια στη Γενοκτονία των Παλαιστινίων στη Γάζα. Είναι το ΕΚΠΑ, της Πάτρας, της Κρήτης, το OPEN και όλων των άλλων ελληνικών πανεπιστημίων που πρωτοπορούν και οι απόφοιτοί τους περπατάνε με το κεφάλι ψηλά όπου βρεθούν και όπου σταθούν, από άκρη σε άκρη του πλανήτη. Είναι αυτό που το κράτος πρέπει πραγματικά να στηρίξει με χρηματοδότηση και θεσμική θωράκιση. Είναι ένα δημόσιο αγαθό γνώσης και δημοκρατίας, το οποίο ως κοινωνία πρέπει να διαφυλάξουμε ως κόρην του δικού μας οφθαλμού.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Βλάσης.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Πρόεδρε, κυρίες και κύριοι συνάδελφοι, μέσα από τη συζήτηση του εν λόγω σχεδίου νόμου αποδεικνύεται για ακόμη μία φορά –περίτρανα μάλιστα- πως η Αντιπολίτευση επιλέγει να τοποθετείται και να ασκεί κριτική βλέποντας το δέντρο και όχι το δάσος. Πώς αλλιώς μπορεί να εξηγήσει κανείς το γεγονός ότι από την πρώτη μέρα που το συγκεκριμένο σχέδιο νόμου τέθηκε σε δημόσια διαβούλευση, όλη η συζήτηση περιστρέφεται αποκλειστικά και μόνο γύρω από την ίδρυση μη κερδοσκοπικών παραρτημάτων ξένων πανεπιστημίων;

Ξεχνάτε ή μάλλον αποφεύγετε να πείτε, κυρίες και κύριοι συνάδελφοι, ότι έχουμε να κάνουμε με ένα νομοθέτημα διακοσίων πέντε άρθρων, εκ των οποίων τα εκατόν εβδομήντα έξι αφορούν στο ελληνικό δημόσιο σύστημα εκπαίδευσης. Και ενώ όλη σας η αντιπολιτευτική ρητορική εδράζεται στην υπόθεση ότι η ίδρυση μη κερδοσκοπικών παραρτημάτων ξένων πανεπιστημίων θα απαξιώσει τα δημόσια ελληνικά πανεπιστήμια, εσείς οι ίδιοι αντιμετωπίζετε απαξιωτικά, μη δίνοντας την πρέπουσα σημασία στις πάμπολλες νέες ρυθμίσεις που φέρνουμε για να τα θωρακίσουμε και να τα ενισχύσουμε.

Κι αν για πολλούς από εσάς το εν λόγω σχέδιο νόμου αποτελεί άσκηση επί χάρτου, για μένα που το δημόσιο ελληνικό πανεπιστήμιο αποτελεί κομμάτι της ζωής μου για σχεδόν τρεις δεκαετίες, η σημερινή συζήτηση είναι υψίστης σημασίας.

Πρόκειται για μία μεταρρύθμιση που στόχο έχει να φέρει τα πανεπιστήμιά μας σε ένα αύριο ασφάλειας και ευημερίας, μια μεταρρύθμιση που επιδιώκει να διαμορφώσει τις συνθήκες, ώστε η χώρα μας να μετατραπεί σε περιφερειακό κέντρο εκπαίδευσης. Αφού όλοι μας συζητάμε για τα σπουδαία μυαλά της ελληνικής επιστημονικής κοινότητας, δεν θα έπρεπε να συζητάμε και για τους τρόπους που η χώρα θα κεφαλαιοποιήσει τα μυαλά αυτά; Δεν θα έπρεπε να ασχοληθούμε σοβαρά με τις ανεκμετάλλευτες δυνατότητες της τριτοβάθμιας εκπαίδευσης της πατρίδας μας; Στην κατεύθυνση αυτή, λοιπόν, κινείται το παρόν σχέδιο νόμου και θα παραθέσω επιγραμματικά κάποιες από τις σημαντικές ρυθμίσεις που εισάγει.

Κατ’ αρχάς, αναβαθμίζουμε το Δημοκρίτειο Πανεπιστήμιο Θράκης μέσω της ίδρυσης νέων τμημάτων και σχολών και το ενισχύουμε σε αριθμό φοιτητών, διδακτικό προσωπικό, χρηματοδότηση και υποδομές. Οι λόγοι ενίσχυσης του ΔΠΘ είναι πρωτίστως εκπαιδευτικοί, αλλά και εθνικοί, καθώς το ακαδημαϊκό ίδρυμα διαδραματίζει κρίσιμο ρόλο στην ευαίσθητη Περιφέρεια της Ανατολικής Μακεδονίας και Θράκης.

Επιπλέον, ενισχύουμε και εξορθολογίζουμε τη χρηματοδότηση όλων των δημοσίων πανεπιστημίων. Ας μην ξεχνάμε ότι τα χρόνια της οικονομικής κρίσης, η χρηματοδότηση της τριτοβάθμιας εκπαίδευσης συρρικνώθηκε. Το 2018 άγγιξε το ιστορικό χαμηλό των 92.000.000 ευρώ. Πέρυσι, το 2023, έφτασε τα 133.000.000 ευρώ, μια αύξηση της τάξης περίπου 50%, σε σχέση με την προηγούμενη πενταετία. Ήδη, για το 2024, έχουν δοθεί από τον τακτικό προϋπολογισμό 128.000.000 ευρώ, ποσό το οποίο αναμένεται να ξεπεράσει τη χρηματοδότηση του 2023 μέχρι το τέλος του έτους, με επιπλέον έκτακτες χρηματοδοτήσεις στα δημόσια πανεπιστήμια. Το σύνολο των διαθέσιμων χρηματοδοτικών εργαλείων, όπως το ΕΣΠΑ, το Πρόγραμμα Δημοσίων Επενδύσεων και το Ταμείο Ανάκαμψης, συνολικά αθροίζουν περισσότερα από 1.000.000.000 ευρώ, τα οποία θα επενδυθούν στη δημόσια τριτοβάθμια εκπαίδευση.

Επιπλέον, δημιουργούμε κοινά προγράμματα ελληνικών δημοσίων πανεπιστημίων με κορυφαία ξένα πανεπιστήμια. Μειώνουμε τη γραφειοκρατία στις εγκρίσεις των προϋπολογισμών, στους ειδικούς λογαριασμούς κονδυλίων έρευνας και στο θεσμικό πλαίσιο δημιουργίας τεχνοβλαστών. Ψηφιοποιούμε τα ελληνικά πανεπιστήμια. Προχωρούμε στην απογραφή περιουσίας των ελληνικών δημοσίων πανεπιστημίων. Απλουστεύουμε τη διαδικασία εκλογής πρύτανη και μεριμνούμε για μία πρόσληψη ανά μία αποχώρηση στους διορισμούς νέων μελών ΔΕΠ.

Όλες αυτές οι ρυθμίσεις, αλλά και πολλές ακόμα στις οποίες δεν μου επιτρέπει ο χρόνος να αναφερθώ, αποτελούσαν πάγια αιτήματα της ακαδημαϊκής κοινότητας εδώ και πολύ καιρό. Προφανώς, όμως, για πολλούς από εσάς έχουν μικρή σημασία, καθώς το μόνο που σας ενδιαφέρει, είναι, να μην ιδρυθούν παραρτήματα ξένων πανεπιστημίων στην Ελλάδα. Αδιαφορείτε για το γεγονός ότι ο χαρακτήρας τους θα είναι μη κερδοσκοπικός. Αδιαφορείτε για το γεγονός ότι θα βρίσκονται υπό την εποπτεία και τον έλεγχο της Εθνικής Αρχής Ανώτατης Εκπαίδευσης. Αδιαφορείτε για το γεγονός ότι σαράντα χιλιάδες Έλληνες σπουδάζουν αυτή τη στιγμή σε πανεπιστήμια του εξωτερικού, ενώ κάποιοι από αυτούς θα μπορούσαν να παρακολουθήσουν τα ίδια προγράμματα στη χώρα μας. Αδιαφορείτε για τα πολλαπλασιαστικά οφέλη που θα έχει η εξέλιξη αυτή, για το στάτους της τριτοβάθμιας εκπαίδευσης της χώρας μας παγκοσμίως.

Κυρίες και κύριοι συνάδελφοι, η πρόοδος της δημόσιας τριτοβάθμιας εκπαίδευσης, δεν μπορεί να επέλθει ούτε μέσω της στασιμότητας ούτε μέσω της συντήρησης φοβικών συνδρόμων. Ως καθηγητής Ιατρικής στο Πανεπιστήμιο Αθηνών, γνωρίζω καλά και τις δυνατότητες και τη δυναμική που έχει το δημόσιο πανεπιστήμιο. Κι αν έχει κάτι να φοβηθεί, σίγουρα αυτό δεν είναι το άνοιγμα της τριτοβάθμιας εκπαίδευσης στην παγκόσμια ακαδημαϊκή κοινότητα, αλλά αντίθετα τον κίνδυνο της φθοράς που ελλοχεύει στην αδράνεια και στην ατολμία.

Γι’ αυτό και εμείς επιλέγουμε να κάνουμε ένα άλμα μεγαλύτερο από τη φθορά, να εξελιχθούμε και να μεγαλώσουμε, για να μπορέσουμε να μετρηθούμε και να αναμετρηθούμε με τους καλύτερους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, κυρία Υπουργέ, κυρίες και κύριοι συνάδελφοι, σήμερα καλούμαστε να συζητήσουμε επί ενός νομοσχεδίου που φέρνει η Κυβέρνηση και που για άλλη μια φορά έρχεται σε αντίθεση με την κοινωνία και τους πολίτες. Το νομοσχέδιο αυτό έχει την εξής ιδιαιτερότητα, έρχεται να ρυθμίσει ένα ζήτημα για το οποίο υπάρχει πρόβλεψη στο Σύνταγμα και το οποίο ορίζεται με σαφήνεια, χωρίς να αφήνει περιθώρια ερμηνείας και πόσω μάλλον παρερμηνείας στο άρθρο 16 του Συντάγματος.

Το νομοσχέδιο, λοιπόν, έχει τίτλο «Ενίσχυση του δημόσιου πανεπιστημίου, πλαίσιο λειτουργίας μη κερδοσκοπικών παραρτημάτων ξένων πανεπιστημίων». Θα μπορούσε κάποιος να το θεωρήσει ως ανέκδοτο. Δυστυχώς, όμως, δεν είναι. Είναι ένα πάρα πολύ σοβαρό ζήτημα για το οποίο σύσσωμη η εκπαιδευτική και ακαδημαϊκή κοινότητα έχει προβάλει και ακόμα προβάλλει την απόλυτη και κάθετη αντίθεσή της με βασικό όπλο το Σύνταγμα και τις επιταγές του, το οποίο θα ήθελα να υπενθυμίσω, ότι καλούμαστε εμείς πρώτοι απ’ όλους να υπερασπιζόμαστε.

Παρά την έντονη αντίδραση των συναδέλφων που συμμετείχαν στην αρμόδια επιτροπή, με βασικό επιχείρημα τον αντισυνταγματικό χαρακτήρα διατάξεων του νομοσχεδίου και το κάλεσμά τους να αποσυρθεί, η Κυβέρνηση κώφευσε. Γιατί άραγε; Δεν γνωρίζει ότι πρόκειται για ένα αντισυνταγματικό κείμενο; Φυσικά και το γνωρίζει, καθώς στα τριάντα χρόνια που η παράταξη της Νέας Δημοκρατίας επιχειρεί να απογυμνώσει το δημόσιο χαρακτήρα των πανεπιστημίων, είναι η πρώτη φορά που δεν το επιχειρεί, μιλώντας για αναθεώρηση του άρθρου 16 του Συντάγματος, αλλά μέσω καταστρατήγησης του Συντάγματος, μέσω της ψήφισης ενός υποδεέστερου τυπικού νόμου.

Το ζήτημα της αντισυνταγματικότητας είναι θεωρώ αποδεδειγμένο. Πρώτον, το ίδιο το άρθρο 16 χαρακτηρίζεται από σαφήνεια. Αρκεί, λοιπόν, η αναγνώριση και η γραμματική ερμηνεία αυτού. Δεύτερον, η θέση της νομικής κοινότητας συνταγματολόγων, νομικών, δικηγόρων, είναι σαφής ως προς το συγκεκριμένο ζήτημα. Και τρίτον, το Συμβούλιο της Επικρατείας με σωρεία αποφάσεων έχει αποφανθεί με σαφήνεια επί του ζητήματος. Σε πρόσφατη, μάλιστα, απόφασή του -την υπ’ αριθμόν 922/2023- αναφέρεται ότι: Η ανώτατη εκπαίδευση παρέχεται στην Ελλάδα αποκλειστικώς από ιδρύματα που αποτελούν νομικά πρόσωπα δημοσίου δικαίου, πλήρως αυτοδιοικούμενα. Απαγορεύεται δε, απολύτως, η σύσταση σχολών ανώτατης εκπαίδευσης από ιδιώτες, ασχέτως του προορισμού ή του χαρακτήρα των σχολών αυτών.

Γίνεται, λοιπόν, αντιληπτή η στόχευση της Κυβέρνησης για ιδιωτικοποίηση της ανώτατης εκπαίδευσης, με σκοπό την εξυπηρέτηση των σχετικών συμφερόντων, όπως άλλωστε έχει αποδείξει με αντίστοιχες νομοθετικές πρωτοβουλίες της για ιδιωτικοποίηση και άλλων δημοσίων αγαθών, όπως αυτό της υγείας. Τα αρνητικά αποτελέσματα αυτής της νομοθέτησης τα βιώνουν καθημερινά οι πολίτες. Το ερώτημα εάν η ανώτατη εκπαίδευση μπορεί να παρέχεται με αγοραίους όρους, έχει ήδη απαντηθεί σε άλλες χώρες, οι οποίες ήρθαν αντιμέτωπες με τις καταστροφικές συνέπειες της επιλογής τους τόσο με οικονομικούς όρους όσο και με επιστημονικούς και κοινωνικούς.

Σύμφωνα με το κυβερνητικό αφήγημα ένας από τους στόχους είναι η μείωση της διαρροής φοιτητών στο εξωτερικό. Ως προς αυτό το ζήτημα η απάντηση είναι εύκολη. Κατάργηση της ελάχιστης βάσης εισαγωγής. Αυτή είναι που ανάγκασε πολλά παιδιά να μεταβούν σε άλλες χώρες, για να λάβουν πανεπιστημιακή εκπαίδευση και στράφηκαν κυρίως σε χώρες, όπως η Βουλγαρία και η Ρουμανία, όπου η διαβίωση και το κόστος σπουδών είναι χαμηλότερο από αυτό που θα έχει η φοίτηση σε ένα ιδιωτικό πανεπιστήμιο της χώρας μας.

Ισχυρίζεται δε η Κυβέρνηση ότι σκοπός της είναι η ενίσχυση του δημόσιου πανεπιστημίου, την ίδια ώρα που η χώρα μας κατατάσσεται στην τελευταία θέση μεταξύ των χωρών της Ευρωπαϊκής Ένωσης όσον αφορά στην κρατική χρηματοδότηση της δημόσιας παιδείας, την ίδια ώρα που η δαπάνη για κάθε φοιτητή στην Ελλάδα ανέρχεται στις 2.300 ευρώ, ενώ ο ευρωπαϊκός μέσος όρος είναι 11.500 ευρώ, την ίδια ώρα που ο αριθμός του μόνιμου διδακτικού - ερευνητικού προσωπικού έχει μειωθεί κατά 22%. Το 2023 η χρηματοδότηση των πανεπιστημίων μας μειώθηκε στα 116 εκατομμύρια ευρώ. Η αντίστοιχη δαπάνη πριν το 2010 ανερχόταν στα 380 εκατομμύρια. Είναι δε γνωστά τα προβλήματα και τα ελλείμματα σε υλικοτεχνικές υποδομές: κτήρια παραμελημένα, ανύπαρκτα ή μικρά αμφιθέατρα, ελλείψεις σε κτηριακές υποδομές εργαστηρίων, βιβλιοθηκών, αλλά και χώρων στέγασης και σίτισης.

Όμως παρά τις περικοπές και τις μειώσεις, βρέθηκε χρηματοδότηση για την Πανεπιστημιακή Αστυνομία, η οποία ακόμα κανείς δεν έχει καταλάβει με ποιον ακριβώς τρόπο ωφέλησε την ακαδημαϊκή κοινότητα και το δημόσιο πανεπιστήμιο.

Επειδή, λοιπόν, τα είκοσι τέσσερα δημόσια πανεπιστήμια της χώρας μας είναι μια σοβαρή υπόθεση με άμεση διασύνδεση με τη δημοκρατία, την κοινωνία, την οικονομία και την ανάπτυξη, εμείς τα στηρίζουμε και προτάσσουμε την άμεση ανάγκη στήριξής τους με αύξηση της χρηματοδότησής τους, αύξηση του αριθμού των μελών ΔΕΠ και του διοικητικού προσωπικού, ενίσχυση του μισθολογίου του προσωπικού, ενίσχυση της έρευνας και της καινοτομίας και διασύνδεση με την παραγωγή, αποκατάσταση της αυτοδιοίκησης των ανώτατων εκπαιδευτικών ιδρυμάτων, δημιουργία εθνικού σχεδίου φοιτητικής στέγης και μέριμνας, καθώς και άλλα πολλά, που λόγω οικονομίας χρόνου δεν μπορώ να αναπτύξω στη σημερινή ομιλία.

Η θέση μας ως ΣΥΡΙΖΑ - Προοδευτική Συμμαχία είναι ότι η χώρα και η κοινωνία, αλλά και η οικονομία μας ωφελείται μόνο από το δημόσιο, δωρεάν και δημοκρατικό πανεπιστήμιο, ένα πανεπιστήμιο ενισχυμένο που θα λειτουργεί ως πυλώνας της ελεύθερης διδασκαλίας και έρευνας και θα είναι εγγυητής της κοινωνικής κινητικότητας και της ποιοτικής εκπαίδευσης για όλους τους πολίτες, που θα απολαμβάνουν το δικαίωμα της ισότιμης πρόσβασης στο δημόσιο αγαθό της παιδείας. Μέσα από αυτό το δημόσιο πανεπιστήμιο κατάφερε η μικρή μας χώρα να σταθεί στα πόδια της στο παρελθόν και μέσα από αυτό θα το καταφέρει ξανά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Έλενα Ακρίτα.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Θα ήθελα κατ’ αρχάς να καταδικάσουμε τον σκοταδισμό και την πρακτική του Μητροπολίτη Κέρκυρας, που έθεσε εκτός εκκλησίας τους συναδέλφους μας, τον Αλέξανδρο Αυλωνίτη και τον Δημήτρη Μπιάγκη. Αυτός ο μεσαίωνας δεν πρέπει και δεν μπορεί να περάσει. Περιμένουμε τις ενέργειες του Υπουργείου σας, γιατί εκεί υπάγεται και αυτός ο τομέας.

Πρέπει να πω ότι είμαι λίγο συγκινημένη -έως πολύ- σήμερα, γιατί πάρα πολλοί συνάδελφοι αναφέρθηκαν στη μεγάλη εκπαιδευτική μεταρρύθμιση που έκανε ο πατέρας μου, ο Λουκής Ακρίτας, με γενικό γραμματέα του Υπουργείου Παιδείας τον Ευάγγελο Παπανούτσο επί κυβερνήσεως Γεωργίου Παπανδρέου. Αυτοί οι δύο άνθρωποι ενώθηκαν με το όραμα της δωρεάν παιδείας, ότι κάθε Ελληνόπουλο στην πόλη ή σε ένα ακριτικό χωριό θα μπορούσε να σπουδάσει και να γίνει ένας λαμπρός επιστήμονας. Δυστυχώς αυτή η μεγάλη μεταρρύθμιση διακόπηκε πρόωρα με την αποστασία και τη χούντα, αλλά δεν είναι τυχαίο ότι αμέσως μετά οι μεταπολιτευτικές κυβερνήσεις υιοθέτησε ακριβώς αυτό το όραμα του Ακρίτα και του Παπανούτσου. Και να που βρισκόμαστε εδώ εξήντα χρόνια αργότερα για να δώσουμε τον αγώνα μας για το ίδιο αγαθό, τη δωρεάν παιδεία.

Πάμε στο σήμερα. «Follow the money», που έλεγαν και οι αρχαίοι μας πρόγονοι! Θα σας πω γιατί. Θα ήθελα την υπομονή σας. Πρόσφατα μάθαμε ότι η Κυβέρνηση με διάφορα προσχήματα τύπου τζίρου για το 2022 ή δεν ξέρω τι, έβαλε πρόστιμο 742 χιλιάδων ευρώ στην εταιρεία «ΑΙΝΟΣ» που έχει τρόφιμα και πουλάει μεταξύ άλλων συσκευασμένο αρακά. Τον πουλάει στα 2,30 και της έβαλε πρόστιμο. Στην ανταγωνιστική εταιρεία «Μπάρμπα-Στάθης» που πουλάει το ίδιο προϊόν 3,80 η Κυβέρνηση όχι, δεν έβαλε πρόστιμο. Έβαλε δηλαδή σε αυτόν που πουλάει φτηνά, προφανώς για να εξυπηρετήσει τα συμφέροντα αυτού που πουλάει ακριβά.

Και γιατί το λέω αυτό; Η «Μπάρμπα-Στάθης» ανήκε σε μία εταιρεία, τη «VIVARTIA», η οποία ήταν κατά κάποιο τρόπο ένα τραστ θα έλεγα τροφίμων, με πολύ μεγάλα brands, τα παγωτά «ΔΕΛΤΑ», τη «ΧΡΥΣΗ ZΥΜΗ», τα «FLOCAFE», τα «GOODY’S», τα «EVEREST», τα πάντα. Αυτή η «VIVARTIA» που λέτε αγοράστηκε από έναν κολοσσό με κεφάλαιο 145 δισεκατομμύρια, που εδρεύει στο Λουξεμβούργο, ονόματι «CVC Capital Partners». Για την ιστορία να αναφέρω ότι εκεί μέχρι πρότινος εργαζόταν και η κόρη του Πρωθυπουργού, η κ. Σοφία Μητσοτάκη. Το ξέραμε και από χτες αυτό το fund; Nαι, το ξέραμε και από χθες. Το ξέραμε γιατί είχε αγοράσει όχι ένα, όχι δύο, αλλά έξι μεγάλα νοσοκομεία, ελέγχοντας σε μεγάλο βαθμό με τον τρόπο του την ιδιωτική υγεία στην Ελλάδα. Το «Metropolitan» πήρε, το «Ιασώ» πήρε, το «Υγεία» πήρε και πολλά άλλα.

Το ξέρουμε, λοιπόν, το «CVC» και από χτες γιατί κατέχει το 10% από την αύξηση μετοχικού κεφαλαίου της ΔΕΗ. Και τι θέλει να κάνει τώρα; Μα τι άλλο; Να ιδρύσει ιδιωτικό πανεπιστήμιο μαζί με το Πανεπιστήμιο της Κύπρου. Δηλαδή αν το θέμα δεν ήταν τραγικό, θα έλεγα γελάει ο κόσμος. Ο κόσμος, όμως, δεν γελάει με αυτά που μαθαίνει και με αυτά που κάνετε. Θα μπει τώρα το «CVC» το κολλέγιο να αναμετρηθεί με εκπαιδευτικούς κολοσσούς, όπως είναι το Μετσόβιο, όπως είναι το ΑΠΘ, όπως είναι δικά μας σπουδαία πανεπιστήμια, τα οποία κάνετε ό,τι μπορείτε για να τα θάψετε. Είναι ξεκάθαρος ο στόχος σας. Θέλετε πολύ απλά να ιδιωτικοποιήσετε τα δημόσια πανεπιστήμια, δηλαδή δίδακτρα και στα δημόσια. Εκεί το πάτε, αυτός είναι ο τελευταίος σας σταθμός, ώστε κάποια στιγμή να ακούσουμε στην τηλεόραση του «ΣΚΑΪ» τον υποψήφιο Ευρωβουλευτή σας, τον κ. Γιώργο Αυτιά να λέει: «Εντάξει, τόσος κόσμος πληρώνει για τα ιδιωτικά, να μην πληρώσουν και κάποιοι στο δημόσιο;». Στο τέλος δηλαδή θα μας πουν τα φιλικά σας ΜΜΕ ότι με τη δωρεάν παιδεία προκαλούμε αθέμιτο ανταγωνισμό στα μεγάλα ιδιωτικά συμφέροντα! Εκεί θα φτάσουμε.

Ξέρετε τι έχετε πάθει; «41%». Αυτό έχετε πάθει. Έχετε πάθει «41%». Εξ ου και η αλαζονεία, η έπαρση, η οίηση, το πολιτικό σας θράσος. Λες και αυτό το ποσοστό που πήρατε είναι ξεκομμένο, είναι άσχετο από την κοινωνία. Λες και οι ψηφοφόροι σας αγοράζουν πιο φτηνά το βρεφικό γάλα, πιο φτηνά το λάδι, πιο φτηνά τα είδη πρώτης ανάγκης. Λες και μπαίνουν στα σουπερμάρκετ με ένα ταμπελάκι που λέει «41%» και αυτόματα στο ταμείο τούς κάνουν έκπτωση 15%. Αυτό το 41%, που σας ψήφισε, είναι και με τους αγρότες, είναι με τους χαμηλοσυνταξιούχους, είναι με τους ανθρώπους που διαμαρτύρονται στον δρόμο γιατί πολύ απλά δεν έχουν να φάνε. Και σίγουρα είναι και με τους γονείς που δεν μπορούν να σπουδάσουν τα παιδιά τους γιατί τα νοίκια στη μακρινή ελληνική πόλη είναι απρόσιτα και πόσω μάλλον το παιδί να φάει, να ντυθεί και όλα αυτά. Όνειρο θερινής νυκτός!

Και τέλος, σε αυτό το 41%, για το οποίο επαίρεσθε εμμανώς, βρίσκονται και περιλαμβάνονται και οι πολίτες εκείνοι που σχεδόν ενάμισι εκατομμύριο συγκέντρωσαν υπογραφές διεκδικώντας το δίκιο για το έγκλημα των Τεμπών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω αμέσως, κύριε Πρόεδρε. Τελευταία πρόταση.

Για να τελειώνουμε, ξέρω ότι το όνειρο του κ. Μητσοτάκη ήταν ο ψυκτικός από το Περιστέρι. Εμείς, λοιπόν, στον ΣΥΡΙΖΑ - Προοδευτική Συμμαχία θα αγωνιστούμε ώστε το παιδί από το Περιστέρι και από όλη την Ελλάδα να γίνει ό,τι θέλει αυτό και όχι ό,τι θέλει ο κ. Μητσοτάκης. Να γίνει ψυκτικός αν θέλει, επιστήμονας αν θέλει, καλλιτέχνης αν θέλει, τεχνικός, αλλά να το διαλέξει αυτός, όχι μία αυταρχική, ολιγαρχική Κυβέρνηση αντ’ αυτού. Γι’ αυτό παλεύουμε, γι’ αυτό αγωνιζόμαστε, γι’ αυτό είμαστε σήμερα εδώ και γι’ αυτό αυτή τη δήθεν μεταρρύθμιση, που δεν εξυπηρετεί παρά μόνον τα μεγάλα συμφέροντα, όταν με το καλό θα είμαστε εμείς κυβέρνηση θα την ξηλώσουμε και θα ξηλώσουμε όλες τις μεταρρυθμίσεις σας μία προς μία.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Γιώργος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρίες Υπουργοί, είμαστε μαζί με τον Αλέξανδρο Αυλωνίτη και με τον Δημήτρη Μπιάγκη, όλοι μαζί, ξεκάθαρα.

Κυρίες Υπουργοί, αναζητούμενης της επαγγελματικής εκπαίδευσης και της πρακτικής εφαρμογής της σήμερα στην Ελλάδα και υφερπόντων των ερωτημάτων εάν αναβαθμίζεται η παιδεία, αλλά και αν τα πανεπιστήμια γίνονται καλύτερα με το συγκεκριμένο νομοσχέδιο, η Κυβέρνησή σας επαίρεται ότι με τις νομοθετικές ρυθμίσεις θα καταστήσει τη χώρα περιφερειακό κόμβο παιδείας. Και ειλικρινά απορώ: Εάν αυτός ήταν εξαρχής ο σχεδιασμός της Κυβέρνησης εδώ και πέντε χρόνια, γιατί σήμερα αλλάζει σχεδόν τον ν.4957 του 2022, υπουργευούσης της κ. Κεραμέως, και τροποποιώντας 85 από τα 89 άρθρα; Μήπως αυτοαναιρείται αυτή η Κυβέρνηση σε αυτό το ζήτημα το συγκεκριμένο; Και αν δεν αυτοαναιρείται, τι κάνει με αυτές τις τροποποιήσεις;

Οι πολίτες θα μιλήσουν για την κυβερνητική αναποτελεσματικότητα ή αποτελεσματικότητα και θα κρίνουν τον πολιτικό σχεδιασμό στο θέμα της τριτοβάθμιας εκπαίδευσης. Υπάρχει κι ο ακαδημαϊκός κόσμος -και όχι μόνο-, ο οποίος επίσης θα κρίνει και θα αξιολογήσει, όπως έπραξε για την ανώτατη εκπαίδευση σχετική έρευνα της εταιρείας «ALCO», που τα αποτελέσματά της φανερώνουν την προτεραιότητα που δίνει η κοινωνία στην περαιτέρω ενίσχυση των δημόσιων πανεπιστημίων. Μάλιστα, όπως ενδεικτικά αναφέρεται, τα μεγαλύτερα προβλήματα που εντοπίζονται είναι η έλλειψη χρηματοδότησης για τα εκπαιδευτικά προγράμματα και για την έρευνα στο 30% και η έλλειψη υποδομών στο 28%, ισοδύναμα ποσοστά σε συγκεκριμένα δεδομένα, τα οποία η Κυβέρνηση δεν αντιμετωπίζει. Και όλα αυτά βεβαίως σε πείσμα μιας ρητορικής που αναπαράγεται από διάφορες πλευρές. Η κοινή γνώμη αξιολογεί θετικά τα δημόσια πανεπιστήμια ως προς το κύρος, ως προς την ποιότητα σπουδών, ως προς την αναγνωρισιμότητα, σε αντίθεση με τα ιδιωτικά πανεπιστήμια. Άρα προτού βιαστεί αυτή η Κυβέρνηση να μας πείσει πως το παρόν νομοσχέδιο συν τοις άλλοις θα γυρίσει τη στρόφιγγα του brain drain στο brain regain, δείτε πώς ο λόγος που οι Έλληνες και οι Ελληνίδες επιλέγουν να μεταναστεύσουν δεν είναι γιατί θεωρούν χαμηλό το επίπεδο της ακαδημαϊκής εκπαίδευσης στη χώρα μας, αλλά είναι άλλες οι ρίζες του.

Η Ελλάδα υστερεί στην εστίαση και επικέντρωση της αγοράς και του κράτους στην έρευνα και την καινοτομία, στην εδραίωση της αξιοκρατίας στην επιλογή προσωπικού. Υστερεί στην τεκμηρίωση της συνέπειας του κράτους προς τον πολίτη. Το χειρότερο όμως όλων είναι μια πολιτική αλαζονεία που διακρίνει την Κυβέρνηση ώστε να ενεργήσει βελτιωτικά σε αυτά τα επίπεδα.

Και να περάσουμε στο νομοσχέδιο. Η ενίσχυση του δημόσιου πανεπιστημίου, κυρίες Υπουργοί, σημαίνει: Πρώτον, αύξηση χρηματοδότησης. Δεύτερον, βελτίωση κρίσιμων δεικτών ποιότητας. Τρίτον, στρατηγικός σχεδιασμός. Τέταρτον, σοβαρός ακαδημαϊκός χάρτης. Πέμπτον, κατοχύρωση πραγματικού αυτοδιοίκητου. Έκτον, ισόρροπη ανάπτυξη περιφερειακών πανεπιστημιακών ιδρυμάτων στη χώρα μας και όχι όποτε τύχει και όπως τύχει, αλλά με συγκεκριμένο πρόγραμμα και συγκεκριμένη στρατηγική.

Εσείς σήμερα εισηγείστε ένα νομοσχέδιο το οποίο μόνοι σας το γράψατε, μόνοι σας διαβουλευτήκατε, αυτοδιαβουλευτήκατε, και δεν σκεφτήκατε τι άλλο να κάνετε, αγνοώντας όλους τους άλλους φορείς. Ο διάλογος είναι βασική προϋπόθεση για μια μεταρρύθμιση στην παιδεία, για την οποία απαιτούνται οι μέγιστες δυνατές συναινέσεις. Αλήθεια, αυτό το νομοσχέδιο αποτελεί μεταρρύθμιση και έχει άραγε σχέση με τη μεταρρύθμιση -έχει ακουστεί πάλι και θα το πω κι εγώ- του Γέρου της Δημοκρατίας Γεωργίου Παπανδρέου με Ακρίτα και με Ευάγγελο Παπανούτσο; Έχει κάποια σχέση με τον διάλογο ο οποίος προϋπήρξε σε μια σημαντική μεταρρύθμιση της κυβέρνησης Γεωργίου Παπανδρέου και υπουργευούσης της κ. Διαμαντοπούλου, όταν επετεύχθη η μεγαλύτερη δυνατή συναίνεση και όλη η Βουλή σχεδόν ψήφισε ένα συγκεκριμένο νομοσχέδιο; Δεν έχει καμμία σχέση.

Εμείς, λοιπόν, κυρίες Υπουργοί, παραμένουμε πιστοί στην καταστατική μας θέση υπέρ της λειτουργίας μη κρατικών και μη κερδοσκοπικών πανεπιστημίων στη χώρα, που πρέπει να συνυπάρχουν και να συμπληρώσουν και όχι να ανταγωνίζονται το υπάρχον δημόσιο ακαδημαϊκό τοπίο. Και σε αυτό το τοπίο πρωτοκαθεδρία θα έχει, κατά την επιταγή της κοινωνίας, το ισχυρό δημόσιο πανεπιστήμιο. Όλες οι επιμέρους ρυθμίσεις ως προς τη δυνατότητα ίδρυσης και λειτουργίας μη κρατικών, μη κερδοσκοπικών πανεπιστημίων είναι αυστηρά προσαρμοσμένες σε αυτή την αρχή.

Και βεβαίως κύριος στόχος της δημιουργίας μη κερδοσκοπικών πανεπιστημίων είναι η αναβάθμιση της παιδείας, η πρόοδος της γνώσης και η κοινωνική κινητικότητα, όχι όμως η επιχειρηματική ελευθερία των ιδιοκτητών τους. Για εμάς η παιδεία δεν είναι απλά παροχή υπηρεσιών, όπως ο τουρισμός, αλλά είναι ένα κοινωνικό αγαθό.

Οι τρεις πυλώνες, λοιπόν, της θέσης μας για τη λειτουργία μη κρατικών, μη κερδοσκοπικών πανεπιστημίων στη χώρα μας παραμένουν αμετάβλητες και είναι οι εξής: Πρώτον, υποχρεωτικός και διασφαλισμένος ο μη κερδοσκοπικός χαρακτήρας των μη κρατικών ιδρυμάτων, για την εξασφάλιση της λειτουργίας τους προς όφελος της έρευνας και της διδασκαλίας των φοιτητών. Δεύτερον, ομαλή ένταξη των μη κερδοσκοπικών ιδρυμάτων στην ανώτατη εκπαίδευση, με κοινό σύστημα εισαγωγής, ενίσχυση της αποκέντρωσης και αποφυγή κορεσμού αντικειμένων και σπουδών. Τρίτον, διαμόρφωση κοινού πλαισίου διασφάλισης ποιότητας για τα δημόσια και μη κρατικά ιδρύματα, ώστε να προστατεύεται ο χρόνος, οι πόροι, αλλά και οι προσπάθειες των φοιτητών.

Έχουμε τονίσει ξεκάθαρα ότι δεν είμαστε υπέρ των απαγορεύσεων και δεν εισηγούμεθα ποτέ απαγορεύσεις -και αυτή είναι η πολιτική μας και η στρατηγική μας- αλλά είμαστε υπέρ των ισχυρών ρυθμίσεων, ισχυρών ρυθμίσεων που βλέπουμε ότι σε αυτό το εισηγούμενο σχέδιο νόμου απουσιάζουν και τη θέση τους έχει καταλάβει, δυστυχώς, ο συμφεροντολογικός προγραμματισμός και οι συμφεροντολογικές ρυθμίσεις. Η θέση, λοιπόν, η οποία περιέχεται στο πρόγραμμά μας αναφέρεται σε μη κρατικά και μη κερδοσκοπικά πανεπιστήμια και δεν έχει σχέση με αυτή την αμφιβόλου συνταγματικότητας διάταξη την οποία εισάγει η Κυβέρνηση για να ιδρύσει τα ιδιωτικά πανεπιστήμια με τον μανδύα πραγματικά –είναι αξιοσημείωτο- του μη κερδοσκοπικού παραρτήματος. Στόχος ίδρυσης αυτών των παραρτημάτων είναι η αύξηση μόνο του κέρδους και οι οικονομικές ευκαιρίες των μητρικών πανεπιστημίων που αναζητούν νέες πηγές χρηματοδότησης.

Κυρίες και κύριοι συνάδελφοι, θα το πω. Είναι πρωτοφανές για τη χώρα -και θέλω να το αξιολογήσετε- επιχειρηματικά funds ήδη να έχουν προβεί σε μεγάλες επενδύσεις, ως ενδιαφερόμενα funds να ιδρύσουν τα προβλεπόμενα ιδιωτικά κερδοσκοπικά πανεπιστήμια. Ερώτηση: πού το ήξεραν και πώς έκαναν τέτοιες επενδύσεις; Ας απαντηθεί κάποτε αυτό.

Θέλω να επισημάνω, τέλος, κύριε Πρόεδρε, ότι τον τελευταίο καιρό είμαστε και μάρτυρες ενός ιδιότυπου ντιμπέιτ μεταξύ των συνταγματολόγων ως προς την κριτική τους για τη συνταγματικότητα ή μη των εισηγμένων ρυθμίσεων. Πιστεύω ότι αντί κάποιοι να επιχειρούν με διάφορους τρόπους προβλεπόμενων γνωμοδοτήσεων όψιμα όμως να προβούν σε επιχειρηματολογία για την ανάδειξη της διευρυνόμενης έννοιας του άρθρου 16 με ενίσχυση του Ευρωπαϊκού Δικαίου, θα έπρεπε να είχε προηγηθεί -πρώιμα δηλαδή- η ανάδειξη της αναγκαιότητας ύπαρξης ερμηνευτικής δήλωσης στο άρθρο 16 για την αληθή έννοια της διάταξης αυτής. Τότε θα ήταν μια πρωτοβουλία που θα είχε ίσως και κάποιο άλλο έρεισμα.

Η Κυβέρνηση σε κάθε περίπτωση οφείλει να απαντήσει, κύριε Πρόεδρε, σε όσα αναφέρονται ως ανακύπτοντα προβληματικά ζητήματα στις σελίδες 28 έως 35 της έκθεσης της Επιστημονικής Υπηρεσίας της Βουλής, που αφορούν συνταγματικές προβλέψεις. Οφείλει να απαντήσει, γιατί είναι πάρα-πάρα πολύ συγκεκριμένα αυτά τα ζητήματα.

Και καταλήγω λέγοντας ότι η θέση του ΠΑΣΟΚ είναι ξεκάθαρη και λέμε «ναι» στα μη κρατικά, μη κερδοσκοπικά πανεπιστήμια, αλλά μετά από διάλογο και συνταγματική Αναθεώρηση. Λέμε «ναι» στην αποκέντρωση μη κρατικών πανεπιστημίων και θέσπιση κριτηρίων με κανόνες στην εισαγωγή σε αυτά. Αλλά λέμε «όχι» στα μη κερδοσκοπικά παραρτήματα από κερδοσκοπικά funds.

Οι προϋποθέσεις αυτές που βάζουμε δυστυχώς δεν υπάρχουν στο υπό συζήτηση νομοσχέδιο.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Γιώργος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, είναι εμφανής η οργανωμένη προσπάθεια που καταβάλλεται τα τελευταία χρόνια και ιδίως τα χρόνια της διακυβέρνησης της Νέας Δημοκρατίας, για δυσφήμηση, υποβάθμιση, αποδόμηση του δημόσιου πανεπιστημίου. Η υποχρηματοδότηση και η υποστελέχωσή του αποτελούν τα βασικά προβλήματα, τα οποία με την πολιτική της Κυβέρνησης συνειδητά όχι μόνον δεν αντιμετωπίζονται, αλλά επιτείνονται.

Ας υπομνηστεί ότι ο κυβερνητικός σχεδιασμός είναι γνωστός και επαναλαμβανόμενος σε όλα τα πεδία που αφορούν δημόσια κοινωνικά αγαθά, όπως η εκπαίδευση, η υγεία, η ενέργεια, το νερό, οι συγκοινωνίες. Προηγείται η δυσφήμηση, με παράλληλη εφαρμογή σχεδίου υποβάθμισης-αποδόμησης και ακολουθεί η εισβολή των ιδιωτών, των ιδιωτικών συμφερόντων.

Επομένως, κομβικό ζήτημα αποτελεί η ενίσχυση του δημόσιου πανεπιστημίου. Στο υπό κρίση νομοσχέδιο περιλαμβάνεται σειρά διατάξεων για το δημόσιο πανεπιστήμιο, που όμως λειτουργούν, ως «φερετζές» -ας μου επιτραπεί η έκφραση-, ως πρόσχημα για την προώθηση της ιδιωτικοποίησης της ανώτατης εκπαίδευσης.

Δεν προβλέπεται κάποια ουσιαστική οικονομική ενίσχυση των δημόσιων πανεπιστημιακών ιδρυμάτων, των οποίων μάλιστα η χρηματοδότηση θα περικοπεί. Και αυτό, διότι τα ιδιωτικά «πανεπιστημιακά ιδρύματα», -μορφώματα η ίδρυση των οποίων προωθείται με το υπό κρίση νομοσχέδιο, εντός των συνθηκών της απελευθερωμένης αγοράς υπηρεσιών εκπαίδευσης που θα λειτουργήσουν, θα έχουν τη δυνατότητα να διεκδικούν κομμάτι από τη δημόσια χρηματοδότηση, επικαλούμενα τους κανόνες της ελεύθερης αγοράς. Επομένως, είναι βέβαιο ότι η ίδρυση ιδιωτικών πανεπιστημιακών ιδρυμάτων θα στερήσει πόρους από τη δημόσια ανώτατη εκπαίδευση.

Επίσης, δεν στηρίζεται σε πραγματικά δεδομένα το επιχείρημα ότι η χώρα ως μέλος της Ευρωπαϊκής Ένωσης υποχρεούται βάσει του Ευρωπαϊκού Δικαίου να εισαγάγει στην ελληνική έννομη τάξη πλαίσιο ίδρυσης και λειτουργίας ιδιωτικών πανεπιστημίων. Δεν υφίσταται σχετική ενωσιακή υποχρέωση, αφού κάθε κράτος-μέλος, ανάλογα με το εσωτερικό της δίκαιο, μπορεί να ιδρύει ή όχι ιδιωτικά πανεπιστημιακά ιδρύματα. Στην περίπτωση της χώρας μας, υφίσταται η γνωστή συνταγματική απαγόρευση του άρθρου 16, την οποία η Κυβέρνηση παραβιάζει ασύστολα και προκλητικά.

Περαιτέρω συνέπεια της ίδρυσης ιδιωτικών πανεπιστημίων θα είναι η υποβάθμιση και το κλείσιμο, η διακοπή λειτουργίας των περιφερειακών πανεπιστημίων και τμημάτων, με ό,τι αυτό συνεπάγεται για την ξεχασμένη, θα έλεγα, Ελλάδα εκτός του Λεκανοπεδίου και ενός ή δύο το πολύ μεγάλων αστικών κέντρων. Και δεδομένου του τεράστιου κόστους με το οποίο επιβαρύνεται μια οικογένεια για τη φοίτηση ενός παιδιού εκτός τόπου διαμονής της, θα επιλέξει να υποβληθεί σε λιγότερα έξοδα και το παιδί να μη φύγει μακριά.

Το νομοσχέδιο εμπεριέχει και διατάξεις που αφορούν στη διοίκηση των δημοσίων πανεπιστημιακών ιδρυμάτων. Οι διατάξεις αυτές κινούνται προς την ίδια κατεύθυνση με αυτή της υποβάθμισης της δημοκρατικής λειτουργίας τους όπως το πλαίσιο που ψηφίστηκε επί υπουργίας της κ. Κεραμέως.

Οι φοιτητές θα είναι δύο ταχυτήτων, αφού δεν θεσπίζεται ενιαίος τρόπος εισαγωγής. Με άλλα μόρια θα εισάγονται στα ιδιωτικά και με άλλα στα δημόσια πανεπιστήμια. Και αυτή η διαφοροποίηση γίνεται προς οικονομικό όφελος των ιδιωτικών πανεπιστημίων.

Η καθιέρωση διδάκτρων στα προπτυχιακά προγράμματα για τους αλλοδαπούς φοιτητές ανοίγει τον δρόμο για τη γενίκευση καταβολής διδάκτρων και για τους Έλληνες. Ας υπομνηστεί ότι όταν καθιερώθηκαν δίδακτρα σε μεταπτυχιακά προγράμματα αυτά υποτίθεται ότι θα αφορούσαν ελάχιστα προγράμματα. Όμως εν τέλει και στην πορεία γενικεύτηκαν, και μεταπτυχιακά προγράμματα χωρίς δίδακτρα αναζητούνται πλέον «με το κιάλι».

Η Κυβέρνηση καταβάλλει προσπάθεια να διαβεβαιώσει για την ποιότητα που θα έχουν τα ιδιωτικά πανεπιστήμια, προτάσσοντας δήθεν αυστηρά κριτήρια για την αδειοδότησή τους. Όμως αυτά τα κριτήρια έχουν απαλειφθεί και επομένως, το κράτος δεν θα ασκεί επί της ουσίας έλεγχο και η εθνική επιτροπή για τα ανώτατα εκπαιδευτικά ιδρύματα (ΕΘΑΑΕ) θα λειτουργεί ως «τροχονόμος».

Όσον αφορά δε στον δήθεν μη κερδοσκοπικό χαρακτήρα αυτών των ιδρυμάτων, αυτών των μορφωμάτων, φαίνεται ότι το μητρικό ίδρυμα μπορεί να είναι κερδοσκοπικού χαρακτήρα. Είναι βέβαια περίεργο το πώς ένα κερδοσκοπικό ίδρυμα του εξωτερικού θα ιδρύσει στην Ελλάδα παράρτημά του πανεπιστημιακό ίδρυμα που δεν θα είναι κερδοσκοπικού χαρακτήρα.

Στο προς διαβούλευση νομοσχέδιο αναφέρονταν αρχικά ότι απαγορεύεται το παράρτημα να διανέμει μέρος των εσόδων του σε οποιοδήποτε πρόσωπο, περιλαμβανομένων των ιδρυτών του. Η τελευταία φράση έχει απαλειφθεί από το εισαχθέν νομοσχέδιο. Αυτό σημαίνει ότι αν ένα ξένο πανεπιστήμιο ιδρύσει παράρτημα με πλειοψηφική συμμετοχή στο μετοχικό κεφάλαιο του νομικού προσώπου πανεπιστημιακής εκπαύδευσης (ΝΠΠΕ), τότε είναι δυνατή η μεταφορά κερδών στο μητρικό ίδρυμα.

Επιπλέον, στο νομοσχέδιο ενσωματώνονται σειρά κερδοσκοπικών πρακτικών, που οδηγούν στο συμπέρασμα ότι αυτά τα ιδιόρρυθμα νομικά πρόσωπα πανεπιστημιακής εκπαίδευσης, τα οποία στην ουσία είναι ιδιωτικές εταιρείες, είναι κερδοσκοπικά και όχι μη κερδοσκοπικά.

Τελειώνω, λέγοντας, ότι προς την κατεύθυνση της ουσιαστικής στήριξης και αναβάθμισης της δημόσιας ανώτατης εκπαίδευσης απαιτούνται -αυτές είναι οι θέσεις μας- γενναία αύξηση της κρατικής χρηματοδότησης για τα δημόσια πανεπιστήμια, τουλάχιστον διπλασιασμός της σε σχέση με την τρέχουσα περίοδο, ώστε να υπάρξει προσέγγιση του ευρωπαϊκού μέσου όρου. Επιπλέον, αύξηση του αριθμού προσλήψεων του εκπαιδευτικού προσωπικού και όχι μόνον και βέβαια, ουσιαστική ενίσχυση της φοιτητικής μέριμνας, η οποία βρίσκεται και σε πολύ χαμηλό επίπεδο, ή μάλλον είναι ανύπαρκτη ιδίως στα περιφερειακά πανεπιστημιακά ιδρύματα.

Κυρίες και κύριοι συνάδελφοι, η Κυβέρνηση της Νέας Δημοκρατίας, εφαρμόζει με απόλυτη συνέπεια ένα ακραία νεοφιλελεύθερο πρόγραμμα διακυβέρνησης, που αποσκοπεί στην ιδιωτικοποίηση βασικών δημόσιων κοινωνικών αγαθών, όπως είναι η εκπαίδευση, η ενέργεια, το νερό, η υγεία, οι μεταφορές, με συνέπεια οι πόροι του ελληνικού κράτους που προέρχονται από τη φορολόγηση των Ελλήνων πολιτών να δαπανώνται, να διατίθενται και βέβαια να κατασπαταλώνται σε «αλλότρια έργα» από τη σημερινή Κυβέρνηση.

Κυρίες και κύριοι συνάδελφοι, είναι ηλίου φαεινότερο, είναι αυταπόδεικτο ότι το νομοσχέδιο παραβιάζει ευθέως το άρθρο 16 του Συντάγματος.

**ΠΡΟΕΔΡΕΥΩΝ (Αθανάσιος Μπούρας):** Έχετε πει ότι θα τελειώσετε, κύριε Παπαηλιού. Νόμιζα ότι τελειώνετε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω.

**ΠΡΟΕΔΡΕΥΩΝ (Αθανάσιος Μπούρας):** Ε, όχι, όλο λέτε ότι τελειώνετε και δεν τελειώνετε. Με συγχωρείτε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε, δύο φράσεις.

**ΠΡΟΕΔΡΕΥΩΝ (Αθανάσιος Μπούρας):** Όχι, βάλτε τελεία, σας παρακαλώ θερμά.

**ΓΕΩΡΓΙΟΣ ΠΑΠΑΗΛΙΟΥ:** Θα βάλω.

Η αντισυνταγματικότητα του νομοσχεδίου δεν χρειάζεται πρόσθετη επιχειρηματολογία.

**ΠΡΟΕΔΡΕΥΩΝ (Αθανάσιος Μπούρας):** Είπατε «τελειώνω» κάπου στο 7 και κάτι, και περίμενα και περίμενα. Βάλτε τελεία σας παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Επιδιώκεται η εμπορευματοποίηση-ιδιωτικοποίηση των πάντων και ειδικά της εκπαίδευσης. Γι’ αυτό και η αντίδραση στην παραβίαση του άρθρου 16 του Συντάγματος είναι δικαίωμα και υποχρέωση όλων. Τίθεται ζήτημα υπεράσπισης του δημόσιου πανεπιστημίου, τίθεται ζήτημα υπεράσπισης του Συντάγματος, τίθεται ζήτημα υπεράσπισης της δημοκρατίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Σταύρος Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ένα από τα πιο σημαντικά θέματα για το μέλλον του τόπου μας, η συζήτηση για την παιδεία, εξαντλείται σε δέκα μέρες και δίχως ουσιαστική διαβούλευση. Οι φοιτητές, όλη η πανεπιστημιακή κοινότητα, σύγκλητοι, καθηγητές, όλοι είναι σε μεγάλο αναβρασμό και η χώρα ξανά διχασμένη, και η Κυβέρνηση εγωιστικά πάει στον μονόδρομό της, με όλα τα κόμματα απέναντί της να καταδεικνύουν με ισχυρά επιχειρήματα τον ολισθηρό δρόμο που παίρνει, όσον αφορά τη θέση της στον πιο σοβαρό θεσμό μιας ευνομούμενης πολιτείας, το Σύνταγμα. Και όχι μόνο τα κόμματα της αντιπολίτευσης, αλλά και η πλειοψηφία της νομικής επιστημονικής κοινότητας, ιδιαίτερα των συνταγματολόγων.

Μια ποιοτική συζήτηση για τον τομέα της ανώτατης εκπαίδευσης όφειλε να ξεκινήσει με την κατάθεση ενός νομοσχεδίου για την ενίσχυση του δημόσιου πανεπιστημίου, αφού είχαν προηγηθεί βέβαια νομοθετικές παρεμβάσεις για την προσχολική και σχολική γενικώς εκπαίδευση. Είναι σαν να θέλει να ανακατασκευάσει η Κυβέρνηση το ρετιρέ μιας πολυκατοικίας, δίχως να έχει διασφαλίσει τα θεμέλια του κτηρίου.

Πώς επιλέγετε τη δήθεν ενίσχυση του δημόσιου πανεπιστημίου, ενώ κάτω από όλο αυτό το οικοδόμημα που προετοιμάζει, στηρίζει τον υψηλότερο βαθμό, επίπεδο της εκπαίδευσης, να βρίσκεται σε τόσο κακή κατάσταση, τη στιγμή μάλιστα που δεν αποτελεί κοινωνική ανάγκη η ίδρυση κι άλλων πανεπιστημίων;

Δεν βλέπετε, δεν έχετε πληροφόρηση τι συμβαίνει στην πρωτοβάθμια και τη δευτεροβάθμια εκπαίδευση, σε ελλείψεις εκπαιδευτικών, στα προγράμματα, την αθλιότητα των υποδομών;

Δεν έχετε προσλαμβάνουσες παραστάσεις του τι συμβαίνει στα λύκεια, ότι ουσιαστικά δεν λειτουργούν, δεν παρέχουν ουσιαστική παιδεία, αφού ιδιαίτερα στα χρόνια του λυκείου οι οικογένειες και οι μαθητές στρέφουν την προσπάθειά τους μόνο στον στόχο της εισαγωγής τους σε μια πανεπιστημιακή σχολή και μόνο στην εξωσχολική εκπαίδευση;

Δεν βλέπετε σε τι επικίνδυνο σημείο έχει φτάσει η ενδοσχολική βία;

Αλλά δεν μπορείτε να περιμένετε. Η Ελλάδα, σύμφωνα με τα λόγια σας, δεν μπορεί να περιμένει την αναθεώρηση του άρθρου 16 του Συντάγματος. Άραγε τι δουλείες έχετε αναλάβει;

Φέρνετε αυτό το τόσο προβληματικό νομοσχέδιο με τον βερμπαλιστικό χαρακτήρα και την πληθώρα άρθρων ότι ενισχύετε το δημόσιο πανεπιστήμιο, με την προμετωπίδα της ενίσχυσης του Δημοκρίτειου Πανεπιστημίου Θράκης, με διττό στόχο, την ενίσχυση του δημόσιου πανεπιστημίου και τη διασφάλιση δήθεν εθνικού συμφέροντος. Η ενίσχυση του Δημοκρίτειου Πανεπιστημίου της Θράκης και της περιφέρειας, καθώς και η διασφάλιση του εθνικού συμφέροντος εξικνείται σε ένταξη τμημάτων και ινστιτούτων του Διεθνούς Πανεπιστημίου της Ελλάδος στο Δημοκρίτειο Πανεπιστήμιο ή κάποια τμήματα που ιδρύονται, σχολές, μετονομασίες και λοιπά.

Το Υπουργείο Παιδείας πιστεύει, αλήθεια, ή θέλει να πιστέψουμε ότι θα διασφαλιστεί το εθνικό συμφέρον μόνο με τμήματα σε πόλεις όπου ήδη δραστηριοποιούνται ανώτατα εκπαιδευτικά ιδρύματα, με μεταφορά τμημάτων από το ένα πανεπιστήμιο στο άλλο, με μετονομασία τμημάτων; Αν δεν είναι αυτό εμπαιγμός τι είναι;

Ας υποθέσουμε ότι οι παραπάνω διατάξεις ενισχύουν ουσιαστικά το συγκεκριμένο πανεπιστήμιο, παραβλέποντας ότι αποδυναμώνουν ένα άλλο, το Διεθνές Πανεπιστήμιο της Ελλάδος. Θα δεχτούμε ότι ενδυναμώνουν την περιφέρεια και το εθνικό συμφέρον.

Εθνικό συμφέρον δεν είναι και η ενίσχυση του Πανεπιστημίου Αιγαίου; Πώς παραβλέφθηκε αυτό από το Υπουργείο Παιδείας; Όταν ο στόχος είναι το εθνικό συμφέρον, ποια διαβούλευση έγινε με το Πανεπιστήμιο Αιγαίου ώστε να ικανοποιηθούν τα αιτήματά τους και στην ουσία να ενισχυθεί αυτό το ευαίσθητο τμήμα της χώρας μας; Και το Πανεπιστήμιο Αιγαίου ζητάει την ίδρυση ενός επιπλέον ακόμα τμήματος στις μονοτμηματικές μονάδες, όπως είναι η Λήμνος, η Σύρος, προκειμένου να εξασφαλιστεί η κρίσιμη μάζα που δικαιολογεί τη βιωσιμότητα των πανεπιστημιακών αυτών μονάδων.

Και δεν είναι μόνο αυτές οι ουσιαστικές προτάσεις του Πανεπιστημίου Αιγαίου. Αν δεν το γνωρίζετε, καλέστε τους να σας ενημερώσουν. Δεν έχετε ακούσει ότι το Πανεπιστήμιο Αιγαίου έχει προτείνει ένα ακαδημαϊκό νησιωτικό ισοδύναμο για να ενισχύσει την ελκυστικότητά του, και σε υποψήφιους φοιτητές και σε πανεπιστημιακούς; Δεν γνωρίζετε ότι απέναντι στις ακτές των νησιών του Αιγαίου λειτουργεί το Τουρκικό Πανεπιστήμιο Αιγαίου, το EGE UNIVERSITY, με έδρα τη Σμύρνη; Αν υπήρχε πραγματικό ενδιαφέρον για την ενίσχυση του δημόσιου πανεπιστημίου και με εθνική ευαισθησία, θα φέρνατε ένα ξεχωριστό νομοσχέδιο γι’ αυτά τα θέματα.

Το ΠΑΣΟΚ, κυρίες και κύριοι συνάδελφοι, έχει τοποθετηθεί και ως προς τη συνταγματικότητα και ως προς τις προϋποθέσεις για τη λειτουργία των μη κρατικών πανεπιστημίων. Πρόχειρες και χωρίς διακομματική ουσιαστική διαβούλευση διατάξεις περί μη κρατικών πανεπιστημίων είναι βέβαιο ότι θα κριθούν αντισυνταγματικές από τα αρμόδια δικαστήρια. Είναι βέβαιο ότι σε πολύ σύντομο χρονικό διάστημα θα έρχεται η μία πίσω από την άλλη οι τροποποιήσεις, όπως συμβαίνει με αυτό το νομοσχέδιο για τον ν.4957 της κ. Κεραμέως, ο οποίος με το παρόν νομοσχέδιο τροποποιείται μόνο σε ογδόντα πέντε άρθρα.

Αν αυτό δεν αποτελεί αυτοκριτική του Υπουργείου Παιδείας και του κ. Πιερρακάκη στις βεβιασμένες κινήσεις νομοθέτησης και δίχως διαβούλευση της κ. Κεραμέως τότε τι αποτελεί απόρριψη; Βεβιασμένες για τα μη κρατικά πανεπιστήμια έχουν ακουστεί αυτή την περίοδο, για πανεπιστήμια που είναι έτοιμα να έρθουν και τα οφέλη που θα αποκομίσει η χώρα μας από τις οικογένειες που θα κρατήσουν τα παιδιά τους εδώ. Όμως τα παιδιά δεν φεύγουν μόνο επειδή δεν μπορούν να εισαχθούν σε σχολές της Ελλάδας, βγαίνουν και για άλλους λόγους, για ουσιαστικούς. Το ίδιο κάνουν και οι καθηγητές οι οποίοι επιλέγουν τα ξένα πανεπιστήμια.

Κυρίες και κύριοι συνάδελφοι, από τη συζήτηση που διεξάγεται, την καθολική αντίθεση των πολιτικών δυνάμεων στο σημερινό νομοσχέδιο, την καθαρή θέση του Επιστημονικού Συμβουλίου της Βουλής για τα συνταγματικά προβλήματα που εμπεριέχει η κυβερνητική πρόταση, αλλά κυρίως η αδικαιολόγητη επιμονή της Κυβέρνησης να περάσει αυτό το νομοσχέδιο, το οποίο βρίσκεται σε κραυγαλέα αντίθεση με τις διατάξεις του Συντάγματος -και δεν είναι η πρώτη φορά βέβαια που το προκαλεί- με την αδιαφορία της στον ύψιστο θεσμό της λειτουργίας της δημοκρατίας το Σύνταγμα προκαλεί αυτή καθ’ εαυτή τη δημοκρατική λειτουργία της δημόσιας ζωής μας. Με αυτή την εσκεμμένη συμπεριφορά δυναμιτίζει κάθε πρόθεση συμπόρευσης των πολιτικών δυνάμεων στην αντιμετώπιση καίριων θεμάτων για την πρόοδο της χώρας, με πρόθεση μόνο να φανεί ως η μόνη μετρήσιμη μεταρρυθμιστική δύναμη.

Το ΠΑΣΟΚ - Κίνημα Αλλαγής τάσσεται σταθερά και το έχει δηλώσει στο πιο υψηλό επίπεδο ότι συμφωνεί με την ίδρυση μη κερδοσκοπικών πανεπιστημιακών ιδρυμάτων, όμως με τις προϋποθέσεις που εμπεριέχει η πρόταση που κατέθεσε και έχει παρουσιάσει εδώ και δεκαετίες και βεβαίως μετά από τη συνταγματική τροποποίηση του άρθρου 16.

Επιλέξατε ολισθηρό και επικίνδυνο δρόμο και είναι βέβαιο ότι θα αποτύχετε. Με ευθύνη σας οδηγείτε σε αδιέξοδο και καθυστερήσεις τη στήριξη του πιο σημαντικού πυλώνα της προόδου της Ελλάδας, την παιδεία, την εκπαίδευση. Δεν θα σας ακολουθήσουμε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του Κομμουνιστικού Κόμματος Ελλάδας κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι, το νομοσχέδιο αυτό δεν είναι ούτε νέο, ούτε καινοτόμο, ούτε προοδευτικό.

Η Κυβέρνηση εμφανίζει το παλιό ως καινούργιο, ενώ μυρίζει μυρωδιές σαπίλας από το παρελθόν. Είναι εχθρικό, ταξικό και κοινωνικά άδικο για τη μεγάλη κοινωνική πλειοψηφία, πέρα και έξω από τις πραγματικές μορφωτικές ανάγκες και τα δικαιώματα φοιτητών, μαθητών, τις ανάγκες της λαϊκής οικογένειας και προφανώς αυτά τα δικαιώματα θα δεχτούν ανηλεή επίθεση και θα συμπαρασυρθούν συνολικά προς τα κάτω.

Αν πραγματικά η Κυβέρνηση ήθελε να ανακόψει τη φυγή στο εξωτερικό όσων νέων θέλουν πραγματικά να σπουδάσουν και να τους δώσει ευκαιρίες, η λύση δεν είναι τα ιδιωτικά πανεπιστήμια, αλλά η ενίσχυση των δημοσίων πανεπιστημίων, έτσι ώστε να μην είναι μία η άλλη να σπουδάζεις σε μια πόλη της ελληνικής επαρχίας ή στην Κύπρο ή στη Βουλγαρία ή στη Ρουμανία.

Η ίδρυση ιδιωτικών πανεπιστημίων θα επιφέρει καίριο πλήγμα στα περιφερειακά δημόσια πανεπιστήμια, θα χάσουν και άλλους φοιτητές, πέρα από τις δεκάδες χιλιάδες θέσεις που έμειναν κενές από το 2021 και μετά εξαιτίας της ελάχιστης βάσης εισαγωγής, δημιουργώντας μια πελατεία για τα ιδιωτικά.

Μειωμένος αριθμός ενεργών φοιτητών και φοιτητριών σημαίνει μείωση της κρατικής χρηματοδότησης για τα δημόσια πανεπιστήμια άρα συρρίκνωση που σε συνδυασμό με την αναδιάρθρωση του υπάρχοντος ακαδημαϊκού χάρτη, όπως έχει ήδη προαναγγείλει το Υπουργείο, θα οδηγήσει σε κλείσιμο δεκάδων τμημάτων.

Το σχέδιο δράσης για το 2024 του Υπουργείου αναφέρει μεταβολή 5% των ακαδημαϊκών μονάδων μέσα στο πρώτο τρίμηνο του 2024. Λέει χαρακτηριστικά πρέπει να στοχεύεις στον περιορισμό των μη βιώσιμων ακαδημαϊκών μονάδων και την ενίσχυση των ελκυστικών και δυναμικών μονάδων σε ανταγωνιστικά επιστημονικά πεδία. Με δεδομένο ότι η Εθνική Αρχή Ανώτατης Εκπαίδευσης καταγράφει τετρακόσια είκοσι τρία τμήματα, μιλάμε για περίπου είκοσι πέντε τμήματα που θα συγχωνευθούν, θα καταργηθούν το αμέσως επόμενο χρονικό διάστημα. Ακόμα και ελάχιστους φοιτητές να έχουν, για παράδειγμα εκατό το κάθε τμήμα, μιλάμε για δυόμισι χιλιάδες φοιτητές το ελάχιστο.

Οι επιπτώσεις στα περιφερειακά πανεπιστήμια φαίνονται και από το ύψος της εγγυητικής επιστολής για την ίδρυση ιδιωτικών πανεπιστημίων σε περιοχές της χώρας εκτός Αθήνας και Θεσσαλονίκης που από τα 2.000.000 που προέβλεπε το υπό διαβούλευση νομοσχέδιο, το κατέβασε η Κυβέρνηση στο 1.000.000 για να το μειώσει τελικά στις 500.000 ευρώ, ικανοποιώντας τις απαιτήσεις του ΠΑΣΟΚ, το οποίο ασκούσε κριτική στην Κυβέρνηση ότι βάζει φραγμό στην ίδρυσή τους στην περιφέρεια και κατά τα άλλα καταψηφίζει το νομοσχέδιο. Τι υποκρισία.

Πρόκειται για σημαντικό δώρο στα επιχειρηματικά κοράκια και προστίθεται στις αρνητικές επιπτώσεις που θα υπάρξουν στα περιφερειακά πανεπιστήμια με προδιαγεγραμμένη τη συρρίκνωση πολλών εξ αυτών που είναι χαμηλής ζήτησης, λόγω της ελάχιστης βάσης εισαγωγής.

Από το 2008 έως το 2021 η απώλεια κρατικής χρηματοδότησης της τριτοβάθμιας εκπαίδευσης ήταν στα 6,1 δισεκατομμύρια ευρώ, ενώ το 2019 η δαπάνη των νοικοκυριών για τριτοβάθμια εκπαίδευση ήταν σε 329.000.000 ευρώ 6,2% υψηλότερη σε σχέση με το 2012. Η χρηματοδότηση για παράδειγμα στο Ελληνικό Μεσογειακό Πανεπιστήμιο στο Ηράκλειο το 2023, είχε μειωθεί σε σχέση με το 2009 κατά 50%. Το ακαδημαϊκό έτος 19-20 το εκπαιδευτικό προσωπικό στα δημόσια πανεπιστήμια μειώθηκε κατά 32,7% σε σχέση με το 2008–2009. Την τελευταία δωδεκαετία χάθηκαν σχεδόν οχτώ χιλιάδες θέσεις εργασίας εκπαιδευτικού προσωπικού στα δημόσια πανεπιστήμια της χώρας.

Μεταξύ 2009 και 2023 πάλι στο Ελληνικό Μεσογειακό Πανεπιστήμιο υπήρξε μια πάρα πολύ μεγάλη μείωση του ακαδημαϊκού, εργαστηριακού και διοικητικού ανθρώπινου δυναμικού που υπερβαίνει το 22% για το ακαδημαϊκό εργαστηριακό προσωπικό και το 36% στο διοικητικό προσωπικό. Για τη φοιτητική μέριμνα τα δημόσια πανεπιστήμια βιώνουν τη σταδιακή υποστελέχωση των λεσχών σίτισης για να μεγαλώνει το κέρδος των εργολάβων, με αποτέλεσμα και το φαγητό να μην ελέγχεται που σερβίρεται, να χειροτερεύει ποσοτικά και ποιοτικά και οι εργαζόμενοι να ξεζουμίζονται.

Η απουσία φοιτητικής μέριμνας αναγορεύεται σε νούμερο ένα παράγοντα εγκατάλειψης των σπουδών, άρνηση επιλογής περιφερειακών πανεπιστημίων, ειδικά στα νησιά με το υψηλό κόστος ζωής, την έλλειψη εστιών και την εκτίναξη των εισιτηρίων. Το Πανεπιστήμιο Πελοποννήσου με σχολές σε έξι πόλεις και είκοσι χιλιάδες φοιτητές έχει μόλις μία εστία με διακόσιες κλίνες, δηλαδή για το 1% του συνόλου των φοιτητών.

Τα διαθέσιμα δωμάτια στο Ρέθυμνο είναι μόλις για τριακόσιους πενήντα φοιτητές στις δέκα χιλιάδες που σπουδάζουν. Στο Ελληνικό Μεσογειακό Πανεπιστήμιο νοικιάζονται δωμάτια σε ξενοδοχεία, το ίδιο και στα Χανιά, στο Λασίθι, στον Άγιο Νικόλαο. Δεν υπάρχουν εστίες. Και στη Σητεία διατίθενται μόνο δεκαπέντε δωμάτια. Ένας φοιτητής που δικαιούται δωμάτιο στην εστία, θα πρέπει να μπει σε αυτό, τουλάχιστον τρεις μήνες μετά την έναρξη των μαθημάτων, ενώ θα κληθεί να πληρώσει εγγύηση ή συμβολικό ενοίκιο από 100 έως και 200 ευρώ. Το ίδιο και στην Πάτρα, στην Καλαμάτα, στον Βόλο, στο Πανεπιστήμιο Αιγαίου και αλλού. Δεκαεπτά πόλεις της χώρας δεν διαθέτουν καν φοιτητικές εστίες.

Το σχέδιο της Κυβέρνησης για νέες εστίες μέσω σύμπραξης δημόσιου και ιδιωτικού τομέα δεν αφορά τους φοιτητές των λαϊκών οικογενειών, αλλά όλων όσων σηκώνει η τσέπη των γονιών τους.

Και η πελατεία που προσδοκάτε από το εξωτερικό, πρόκειται για σχέδιο που το είχε πρωτοεξαγγείλει ο ΣΥΡΙΖΑ, με ενοίκια στις εστίες που θα κυμαίνονται σε ζώνες, φτάνοντας έως και τα ενοίκια της αγοράς. Εμπορευματοποίηση και μπίζνες λοιπόν, με τους μεγαλοκατασκευαστές, με εστίες και κλίνες για υψηλά βαλάντια που αριθμητικά θα είναι και πάλι πολύ πίσω από τις πραγματικές ανάγκες.

Το ΚΚΕ όταν μιλάει για στήριξη του δημόσιου πανεπιστημίου εννοεί φοιτητικές εστίες με αποκλειστικά κρατική χρηματοδότηση, σύγχρονες κι όχι αυτό το αίσχος που υπάρχει σήμερα με δωμάτια ακατάλληλα, χωρίς ζεστό νερό επειδή χάλασαν τα μπόιλερ και κάθε εστιακός φοιτητής να πληρώνει 360 ευρώ το μονόκλινο και 135 ευρώ για δίκλινο δωμάτιο. Για να σταματήσει η εκμετάλλευση των φοιτητών και των οικογενειών τους από τις δυσθεώρητες τιμές των ενοικίων, για να σταματήσει αυτό το αίσχος σε τουριστικές περιοχές, στην Κρήτη, στη Ρόδο, στην Κέρκυρα και αλλού, όπου οι αυξήσεις των ενοικίων είναι ακόμα μεγαλύτερες, ενώ οι ιδιοκτήτες επιλέγουν να νοικιάζουν τα σπίτια τους σε φοιτητές με συμβόλαια μέχρι τον Μάιο και Ιούνιο και μετά να τα βάζουν σε πλατφόρμες βραχυχρόνιας μίσθωσης.

Το ΚΚΕ και η ΚΝΕ θα συνεχίσουν αταλάντευτα να παλεύουν μαζί με τους φοιτητές, την εργατική τάξη και τον λαό για ένα πανεπιστήμιο σύγχρονο δημόσιο και δωρεάν, πλήρως στελεχωμένο με μόνιμο προσωπικό με σύγχρονες υποδομές και εξοπλισμό που θα κατοχυρώνει το δικαίωμα σε επιστημονική μόρφωση, με το πτυχίο να αποτελεί τη μοναδική προϋπόθεση για το επάγγελμα, για ένα πανεπιστήμιο πραγματικά ελεύθερο που δεν θα κοιτάει στις τσέπες τους φοιτητές, γιατί θα είναι αποδεσμευμένο από τις αλυσίδες και τους περιορισμούς του κέρδους, που θα βοηθάει τους φοιτητές να παρακολουθούν στην πράξη την εξέλιξη της επιστήμης τους, να προάγει την έρευνα και να διασφαλίσει τη διάχυση των ερευνητικών αποτελεσμάτων, ώστε να αξιοποιούνται χωρίς περιορισμούς στην κάλυψη των λαϊκών αναγκών.

Να γιατί η πρόταση του ΚΚΕ είναι η μόνη σύγχρονη και δίκαιη, γιατί πατάει στην κοινωνία της ουσιαστικής ελεύθερης επιλογής, στην απελευθέρωση της ανθρώπινης σκέψης, στην κοινωνία που στο επίκεντρό της έχει τον άνθρωπο και τις ανάγκες του.

Για όλα τα παραπάνω το ΚΚΕ καταψηφίζει το νομοσχέδιο έκτρωμα και την καλύτερη και πιο ηχηρή απάντηση θα την πάρει η Κυβέρνηση την Παρασκευή το πρωί στο μεγάλο Πανελλαδικό Συλλαλητήριο εδώ απ’ έξω στο Σύνταγμα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής της Νέας Αριστεράς κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η υποταγή της πολιτικής στις δυνάμεις της αγοράς έχει φτάσει στα όριά της. Στο όνομα της αγοράς και των επενδύσεων που όλο έρχονται και ποτέ δεν φτάνουν κι όταν φτάνουν δεν ωφελείται κανένας άλλος πλην των κολλητών σας επενδυτών, ιδιωτικοποιείτε τα πάντα. Σε μια διαρκή σύγκρουση με την κοινωνία και τις ανάγκες της βάζετε τα δημόσια αγαθά σε πλειστηριασμό, ΔΕΗ, ΔΕΔΔΗΕ, το Αεροδρόμιο «Ελευθέριος Βενιζέλος», προχθές ο αιγιαλός και οι παραλίες, έρχεται το νερό.

Τώρα σειρά έχει η παιδεία ως εμπορεύσιμο είδος προς αποκόμιση κέρδους. Και η ακαδημαϊκότητα; Η ελεύθερη διακίνηση ιδεών; Η έρευνα; Πάνε περίπατο. Δεν έχουν υπεραξία, δεν φέρνουν κέρδη, είναι περιττά.

Δεν είναι, όμως, ότι δεν αντιλαμβάνεστε και το αντισυνταγματικό του εγχειρήματος και την ύβρη της κερδοσκοπίας. Γι’ αυτό χρησιμοποιείτε, άλλωστε, έναν ακραίο παραπλανητικό τίτλο, ώστε να εξυπηρετεί την ρητορική που ακούμε συνέχεια περί μη κερδοσκοπίας.

Θέλετε να μας πείσετε, δηλαδή, ότι υπάρχουν επενδυτές επιχειρηματίες που θα βάλουν τα ωραία λεφτουδάκια τους και θα δημιουργήσουν παράρτημα ξένου πανεπιστημίου, χωρίς να προσδοκούν σε κέρδος; Μάλιστα. Και ποια είναι αυτά τα εμβληματικά ξένα πανεπιστήμια που περιμένετε; Μήπως τα εμβληματικά ιδιωτικά ΑΕΙ της Κύπρου με την ευγενή χορηγία πολύ γνωστού σας fund; Τόσο εμβληματικά που η πλειονότητα των Κυπρίων σπουδάζει στα δημόσια πανεπιστήμια της Ελλάδας! Διότι κανένα εμβληματικό πανεπιστήμιο που δεν πολυτολμάτε να το αναφέρετε δεν το έκανε πουθενά αλλού στον κόσμο, να περιφέρεται, διακινδυνεύοντας τη φήμη του.

Η ιδεοληψία, όμως, της παράταξής σας μπορεί να χαρακτηριστεί ως χρόνια παθογένεια. Επί σειρά ετών προσπαθείτε να ιδιωτικοποιήσετε τα πανεπιστήμιά μας, που ποτέ δεν αγαπήσατε, ποτέ δεν στηρίξατε και συνεχώς λοιδορείτε. Κέντρα ανομίας τα ανεβάζετε, στο έλεος των καταληψιών τα κατεβάζετε!

Δεν είναι εδώ ο Υπουργός κ. Πιερρακάκης.

Ακούστε, κυρία Υπουργέ. Ο κ. Πιερρακάκης είναι άξιος διάδοχος της προκατόχου του. Αυτός θα βάλει την οριστική ταφόπλακα στη δημόσια δωρεάν εκπαίδευση με έναν νόμο καταφανώς αντισυνταγματικό. Θα του δώσουμε, όμως, συγχαρητήρια! Τόσα χρόνια το προσπαθεί η δεξιά παράταξη και δεν μπόρεσε να προσπεράσει τη βάσανο του Συντάγματος. Χρειαζόταν, φαίνεται, νέο αίμα.

Επιτέλους, βρέθηκαν κάποιοι πιο έξυπνοι, τα είπαν παραρτήματα και ξεμπέρδεψαν και με το άρθρο 16. Αλήθεια, όμως, την πρόβλεψη του Συντάγματος ότι οι καθηγητές πρέπει να είναι δημόσιοι λειτουργοί πώς θα την παρακάμψετε; Εννοώ πώς θα τους ονομάσετε; Παραρτηματούχους;

Έρχεστε σήμερα να στηρίξετε ένα νομοσχέδιο που θα ανοίξει διάπλατα τον χώρο σε ιδιωτικές επιχειρήσεις αμφιβόλου ποιότητας και ακαδημαϊκότητας να παρέχουν υπηρεσίες εκπαίδευσης έναντι χρηματικής αμοιβής, εκπαιδευτήρια μετεξελίξεις των ιδιωτικών κολλεγίων και ΙΕΚ και πτυχία σουπερμάρκετ. Αυτή είναι η αριστεία σας: Πλήρης εμπορευματοποίηση, παράκαμψη του ΔΟΑΤΑΠ, αμφίβολα προγράμματα σπουδών και εν τέλει, γενίκευση της επιβολής διδάκτρων. Και όλα αυτά, δίχως να έχετε κάνει καμμία σοβαρή προσπάθεια ενίσχυσης του δημόσιου πανεπιστημίου, καμμία ενίσχυση στις υποδομές, στην αντιμετώπιση της έλλειψης σε προσωπικό, στη φροντίδα των εργαστηρίων, των βιβλιοθηκών, στη φοιτητική μέριμνα.

Αντιθέτως, δημιουργείτε διαρκώς ταξικούς φραγμούς, ανισότητες και αδικίες. Για να εισαχθεί μαθητής ή μαθήτρια στο δημόσιο πανεπιστήμιο, θα πρέπει να περάσει τη βάσανο της ελάχιστης βάσης εισαγωγής και των πανελλαδικών. Για το ιδιωτικό πανεπιστήμιο, απλώς τη βάση πεδίου, χιλιάδες μόρια ο ένας, χιλιάδες ευρώ ο άλλος.

Θέλω, όμως, να αναφερθώ ιδιαίτερα στους συναδέλφους της Συμπολίτευσης από την περιφέρεια.

Καλείστε, αγαπητοί συνάδελφοι, να ψηφίσετε ένα έκτρωμα που θα επιφέρει ένα γερό, αν όχι οριστικό, πλήγμα στα περιφερειακά πανεπιστήμια, αφού η διαρκής κρίση που πλήττει τα νοικοκυριά από τις κυβερνητικές πολιτικές επιλογές δεν θα επιτρέψει στις οικογένειες να στέλνουν για σπουδές τα παιδιά τους σε περιοχές σαν τη δική μου, τη Φλώρινα, αλλά αντ’ αυτού, θα ανθίσει μεγάλο μέρος υποψηφίων φοιτητών που θα προτιμήσουν τα εύκολα, την επιλογή δηλαδή ενός ιδιωτικού, χωρίς πολύ διάβασμα, που είναι και κοντά στο σπίτι τους.

Εγώ θα μιλήσω για το Πανεπιστήμιο Δυτικής Μακεδονίας, για τα εξαιρετικά του τμήματα σε όλη τη περιφέρεια και την πατρίδα μου, τη Φλώρινα, που έχει καταφέρει σύμφωνα με τις αξιολογήσεις του μέσα σε λίγα χρόνια να είναι φάρος της ανώτατης εκπαίδευσης και να πετυχαίνει διαρκώς την ανάπτυξή του. Χιλιάδες απόφοιτοι των τμημάτων μας διαπρέπουν στους κλάδους της εκπαίδευσης, της τέχνης, στον πολιτισμό, την έρευνα και την τεχνολογία.

Το πανεπιστημιακό ίδρυμα που θα έπρεπε να αποτελεί το βασικό όχημα για τη μετάβαση και την αλλαγή του παραγωγικού προφίλ της Δυτικής Μακεδονίας, το ακαδημαϊκό μέσο που θέτει τους επιστημονικούς όρους της πράσινης μετάβασης, της κατάρτισης, της επανακατάρτισης, αλλά και της εξειδίκευσης σε κρίσιμους τομείς, αυτό λοιπόν, το πανεπιστήμιο σε ένα δυστοπικό πλαίσιο συνεχούς ερήμωσης των λιγνιτικών περιοχών, εν μέσω απολιγνιτοποίησης, σήμερα απειλείται ευθέως από τις νομοθετικές σας επιλογές.

Και ναι, συναδέλφισσες και συνάδελφοι, προχωράτε στην αποανάπτυξη των περιφερειακών ΑΕΙ και τροποποιείτε προς το χειρότερο το μοντέλο χρηματοδότησής τους. Οδηγείτε τμήματα σε πλήρη απαξίωση και κλείσιμο -έχουμε ξαναδεί το έργο με τα περίφημα σχέδια «ΑΘΗΝΑ» που εφαρμόσατε- τμήματα που μπορούν να δώσουν κίνητρο στους νέους της περιοχής μας να επιλέξουν για σπουδές, να επενδύσουν εκεί και να αποτελούν παράγοντα ενίσχυσης της τοπικής οικονομίας του πολιτισμού και της κοινωνίας.

Έχετε ευθύνη για ό,τι συμβεί. Δεν θα πρόκειται για φυσική καταστροφή. Με την ψήφο σας προδιαγράφετε ένα ζοφερό μέλλον για τη Φλώρινα, τη Δυτική Μακεδονία και όλα τα περιφερειακά ιδρύματα, με τις συνέπειες στις τοπικές κοινωνίες και οικονομίες να γίνονται σύντομα αντιληπτές. Δεν ωφελεί σε τίποτα η επιτηδευμένη εγκατάλειψή τους, ώστε η φυγή να φανεί πιο φυσική. Η πληγή είναι ανεπανόρθωτη.

Για τη Νέα Αριστερά, το δημόσιο περιφερειακό πανεπιστήμιο αποτελεί όχημα ανάπτυξης μέσω αξιοποίησης των στρατηγικών πλεονεκτημάτων της περιφέρειας και μοχλό κοινωνικής, πολιτισμικής και δημιουργικής κινητικότητας. Απέναντι σε αυτό το ατεκμηρίωτο, αντισυνταγματικό έκτρωμα του ψευτοακαδημαϊκού νεοφιλελευθερισμού, ορθώνουμε το ανάστημά μας και στεκόμαστε στο πλευρό του δημόσιου πανεπιστημίου και του φοιτητικού κινήματος. Ενώνουμε τη φωνή μας για δημόσια δωρεάν και καθολική εκπαίδευση για όλους και όλες για το πανεπιστήμιο της πολυδιάστατης γνώσης, της έρευνας, της αμφισβήτησης, της προσωπικής καλλιέργειας και της κοινωνικής ανάπτυξης. Καταγγέλλουμε τη μετατροπή της εκπαίδευσης από αγαθό σε υπηρεσία.

Κύριε Υπουργέ, η χώρα μοιάζει με ακυβέρνητο καράβι. Πού το πάτε; Προσπαθώ να βρω τη στρατηγική σας. Δεν ελπίζω ότι θα βρω κάποιο όραμα, τουλάχιστον μια στρατηγική. Δεν υπάρχει ούτε στρατηγικός σχεδιασμός ούτε καν βραχυπρόθεσμος σε όλα τα νομοσχέδια που νομοθετείτε ad hoc και ψηφίζετε μόνοι σας πάντα με το 41%. Απεχθάνεστε οτιδήποτε δημόσιο και την απέχθειά σας την αξιοποιείτε προς όφελος μιας ομάδας «ημετέρων». Σε καμμιά περίπτωση δεν συμβάλλουν οι πολιτικές σας σε κάποια ανάπτυξη, την όποια ανάπτυξη.

Πού εντάσσεται η δημιουργία ιδιωτικών πανεπιστημίων; Ποια ανάγκη -ας αφήσουμε την κοινωνική- έστω οικονομική εξυπηρετεί; Μόνο μία. Δεν μπορώ να φανταστώ καμμία άλλη. Την ανάγκη κάποιων funds και μεγάλων επενδυτών να αυξήσουν την περιουσία τους από τα λεφτά των πολιτών.

Και αφού μας υποβάλατε σε ασκήσεις λογικής περί του Συντάγματος, προτείνω στην επόμενη Αναθεώρηση να βάλουμε τον τίτλο «Δυναμικό Σύνταγμα», για να μπορεί να αλλάζει εύκολα.

Αλήθεια, κύριε Υπουργέ, υπάρχουν -απευθύνομαι στον κ. Πιερρακάκη για τη δήλωση που έκανε- και άλλα άρθρα του Συντάγματος που η Ελλάδα δεν μπορεί να περιμένει την αναθεώρησή τους; Ευγενικά ρωτάω.

Καταψηφίζουμε αυτό το νομοσχέδιο που, όπως λέει και η νεολαία, θα μείνει στα χαρτιά.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τη Βουλευτή του ΣΥΡΙΖΑ - Προοδευτική Συμμαχία, την κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Το σημερινό νομοσχέδιο για τη διαμόρφωση πλαισίου λειτουργίας μη κερδοσκοπικών παραρτημάτων ξένων πανεπιστημίων θα μείνει στην κοινοβουλευτική ιστορία ως το αποτέλεσμα μιας κατάφωρης παραβίασης του Συντάγματος από την Κυβέρνηση. Καταστρατηγείτε το Σύνταγμα, παραβιάζετε το Σύνταγμα, κουρελιάζετε το Σύνταγμα, προσβάλλετε το Σύνταγμα.

Η Κυβέρνηση της διαρκούς καταπάτησης του κράτους δικαίου προχωράει πλέον και στην προκλητική καταστρατήγηση του Συντάγματος, που με σαφήνεια προβλέπει: Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου, με πλήρη αυτοδιοίκηση και πως η σύσταση ανώτατων σχολών από ιδιώτες απαγορεύεται.

Εδώ δεν χωράει καμμία ερμηνεία. Ό,τι είναι σαφές δεν ερμηνεύεται. Δεν χρειάζεται να είναι κανείς νομικός ή συνταγματολόγος για να κατανοήσει πως τα άρθρα του Συντάγματος και οι αποφάσεις του Συμβουλίου της Επικρατείας δεν μπορούν να παρακαμφθούν από μια νομοθετική πρωτοβουλία που προκύπτει από μια άστοχη νομική ερμηνευτική. Αποτελεί μέγιστη θεσμική και πολιτειακή παράβαση από την πλευρά σας.

Το Σύνταγμα του ’75 είναι ένας φιλελεύθερος καταστατικός νόμος που επιχειρείτε να ακυρώσετε με ένα νεοφιλελεύθερο νομοθέτημα, με έναν μόνο στόχο, να εξυπηρετήσετε τα ιδιωτικά συμφέροντα, τα συμφέροντα των κολλεγίων και τα συμφέροντα των funds. Καταστρατηγείτε τον υπέρτατο νόμο, την κορωνίδα της έννομης τάξης και επικαλείστε το Ενωσιακό Δίκαιο, ενώ γνωρίζετε πως το Ενωσιακό και το Διεθνές, θα πω, Δίκαιο δεν επιβάλλει την ίδρυση ιδιωτικών πανεπιστημίων, αλλά τα αφήνει στη διακριτική ευχέρεια των κρατών-μελών. Σε κάθε περίπτωση το «απαγορεύεται» του συνταγματικού κειμένου δεν μετατρέπεται σε ένα «επιτρέπεται με έναν νόμο».

Αυτές οι μεθοδεύσεις, κυρίες και κύριοι συνάδελφοι, για να είμαστε καθαροί, είναι επικίνδυνες για τη δημοκρατία μας, είναι επικίνδυνες για το πολίτευμά μας. Ακόμα και αν ισχύει οτιδήποτε από τα παραπάνω, γιατί τόσα χρόνια σε όλες τις προσπάθειες που επιχειρήθηκαν δεν έγινε ποτέ αναφορά στην ερμηνεία του Συντάγματος; Διότι όλοι γνωρίζουμε πως μία τέτοια πρωτοβουλία μπορεί να υλοποιηθεί μόνο με την οργανωμένη συνταγματική Αναθεώρηση του άρθρου 16. Γιατί δεν το κάνατε λοιπόν; Πενήντα χρόνια γιατί δεν το κάνατε; Γιατί όμως αποφασίζετε να προχωρήσετε με αυτόν τον τρόπο στη νομιμοποίηση κάποιων ιδιωτικών πρωτοβουλιών που θα ονομάσετε «πανεπιστήμια»;

Επιχειρείτε να διασκεδάσετε τις εντυπώσεις, κυρίες και κύριοι συνάδελφοι, στηριζόμενοι σε ένα ψευδοαφήγημα διάνοιξης νέων ιδρυμάτων, άρα, περισσότερων ευκαιριών -ποιος δεν θέλει περισσότερες ευκαιρίες; Ποιος;- που όχι μόνο δεν επιλύει ουσιώδη προβλήματα που ταλανίζουν τη δημόσια ανώτατη παιδεία, αλλά δυστυχώς οδηγεί σε ακόμα μεγαλύτερη απαξίωση και σε νέες ανισότητες. Επιπλέον, σας ωθούν διάφορες ομάδες πίεσης ιδιωτικών συμφερόντων που προωθούν παραρτήματα μέσω funds. Στην πραγματικότητα ήδη λειτουργούν παραρτήματα ξένων πανεπιστημίων, μέσω των κολλεγίων, και παρέχουν πτυχία με επαγγελματικά δικαιώματα, χωρίς ουσιαστικές εγγυήσεις ελέγχου της ποιότητας των παρεχόμενων σπουδών.

Τα εμβληματικά ξένα πανεπιστήμια, τα οποία επικαλείστε, και πουλάτε όλο αυτό το παραμύθι στον κόσμο που διψά να σπουδάσει τα παιδιά του, δεν πρόκειται να ανοίξουν παραρτήματα στην Ελλάδα, όπως δεν άνοιξαν και πουθενά αλλού. Γιατί δηλαδή να έρθουν στην Ελλάδα; Τι περισσότερο δηλαδή θα έχουν να κερδίσουν; Το μοναδικό αποτέλεσμα θα είναι να αναβαθμίσετε τα κολλέγια που ήδη υπάρχουν σε πανεπιστήμια, αφού πρώτα τους έχετε χαρίσει απλόχερα πελατεία με την εφαρμογή της ελάχιστης βάσης εισαγωγής.

Έχοντας ήδη δηλαδή διαρρήξει την ισότιμη πρόσβαση στην τριτοβάθμια εκπαίδευση, θα δημιουργήσετε γενιές χρεωμένων φοιτητών, στερώντας τους αυτό που ανέκαθεν υπήρξε το δημόσιο πανεπιστήμιο, ένας ελεύθερος χώρος έρευνας, εκπαίδευσης, όχημα κοινωνικής κινητικότητας για χιλιάδες οικογένειες. Με την πολιτική σας η παρεχόμενη γνώση και η πιστοποίησή της θα καταλήξει σε στείρο εμπορευματοποιημένο προϊόν, με συνέπεια τα ιδιωτικά ιδρύματα να ζητούν δίδακτρα και στα δημόσια πανεπιστήμια, όπως συμβαίνει στο εξωτερικό για αθέμιτο ανταγωνισμό.

Το επιχείρημά σας, δε, πως θα ανακόψετε τη ροή φοιτητών προς το εξωτερικό είναι -τι να πω;- σαθρό. Είναι σαθρό. Οι φοιτητές φεύγουν στο εξωτερικό κυρίως για μεταπτυχιακές σπουδές, που συνδέονται πολλές φορές και με την επαγγελματική προοπτική σε εκείνη τη χώρα, στη χώρα υποδοχής. Το μόνο που θα πετύχετε, είναι τη διάλυση των πανεπιστημίων της περιφέρειας και την οικονομική και πολιτισμική παρακμή των τοπικών κοινωνιών.

Η πρωτοβουλία της Κυβέρνησης, κυρίες και κύριοι συνάδελφοι, δεν εξυπηρετεί το κεντρικό και διαχρονικό ζητούμενο που θα έπρεπε να αφορά στην αναβάθμιση της ανώτατης εκπαίδευσης στην Ελλάδα, ούτε επιλύει κάποιο από τα σοβαρά προβλήματα της δημόσιας ανώτατης εκπαίδευσης, όπως είναι η χρόνια υποχρηματοδότηση και υποστελέχωση, η ανεπάρκεια των υποδομών, η έλλειψη της φοιτητικής μέριμνας και άλλα.

Η συντριπτική, δε, πλειονότητα, άνω του 83% των προπτυχιακών φοιτητών στην Ευρώπη, σπουδάζει σε δημόσια πανεπιστήμια. Όλα αυτά τα οποία επικαλείστε εδώ και καιρό, είναι δημόσια πανεπιστήμια. Δεν είναι ιδιωτικά. Είναι δημόσια. Δεν είναι η Ελλάδα η μόνη χώρα που δεν έχει ιδιωτικά πανεπιστήμια, είναι όμως η μόνη χώρα που δεν χρηματοδοτεί επαρκώς τα δικά της δημόσια πανεπιστήμια και μάλιστα τα υποβαθμίζει διαρκώς, προφανώς γιατί θέλει να ανοίξει έναν δρόμο σε ιδιωτικά ιδρύματα.

Η χώρα μας βρίσκεται στην τελευταία θέση στην ενωμένη Ευρώπη ως προς την κρατική χρηματοδότηση της δημόσιας παιδείας, μόλις το 7,1% του ετήσιου προϋπολογισμού δίνεται, σε αντίθεση με τον μέσο όρο του 9,6% για τα ευρωπαϊκά. Και πρέπει να σταματήσετε να εξυπηρετείτε αυτό το σχέδιο, το οποίο είναι το μοναδικό στρατηγικό σχέδιο που έχετε, που είναι η εξυπηρέτηση των ιδιωτικών συμφερόντων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε, σεβόμενη το χρόνο. Υπηρετήστε, επιτέλους, το δημόσιο συμφέρον. Καταργήστε την ελάχιστη βάση εισαγωγής. Διπλασιάστε τη χρηματοδότηση των πανεπιστημίων. Εξασφαλίστε διορισμούς για την πλήρη κάλυψη των εκπαιδευτικών αναγκών. Διπλασιάστε τον αριθμό των καθηγητών και των ερευνητών σε βάθος τριετίας. Αποκαταστήστε το αυτοδιοίκητο στα ΑΕΙ. Αναβαθμίστε την ελεύθερη και χωρίς περιορισμούς επιστημονική έρευνα. Αυξήστε την επιχορήγηση στα ερευνητικά κέντρα. Και το σημαντικότερο, ανασχεδιάστε τη χρηματοδότηση της έρευνας από το Ταμείο Ανάκαμψης.

Κλείνω, κύριε Πρόεδρε. Αυτό που έχει σημασία για εμάς είναι να καταστήσουμε τη δημόσια παιδεία κόμβο, κεντρικό κόμβο, παιδείας, αξιοποιώντας τη διεθνή ζήτηση για έρευνα και εκπαίδευση. Να συμβάλλουμε σε ένα διαφορετικό μοντέλο προσέλκυσης σπουδαστών, ερευνητών και επαγγελματιών, που θα ανανεώσουμε τις ιδέες, μετατρέποντας τη χώρα σε πρεσβευτή της παιδείας, και όχι σε φτωχό συγγενή, όπως θέλετε να το κάνετε. Αυτό σας το ζητάνε χιλιάδες φοιτητές που είναι διαρκώς στον δρόμο. Σας το ζητάνε οικογένειες Ελλήνων και Ελληνίδων που αγωνιούν για αυτό το μέλλον των παιδιών τους. Πράξτε επιτέλους το αυτονόητο. Στηρίξτε τη χώρα και τους ανθρώπους της, και όχι τα funds και τα οικονομικά συμφέροντα που σας στηρίζουν.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής της Νέας Δημοκρατίας κ. Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, κυρίες και κύριοι Βουλευτές, η Κυβέρνηση της Νέας Δημοκρατίας έχει θέσει έναν κεντρικό στόχο, η χώρα μας να συγκλίνει σε όλα με την ευρωπαϊκή πραγματικότητα, να αντιμετωπίσει παθογένειες στη λειτουργία του κράτους και με τολμηρές μεταρρυθμίσεις να βελτιώσει την καθημερινότητα του πολίτη στα πιο κρίσιμα πεδία, στην υγεία, στην παιδεία, στο εισόδημα και στην ασφάλεια. Αυτές οι προτεραιότητες διαπερνούν όλες τις επιλογές μας και με βάση αυτές θα κριθούμε στο τέλος της τετραετίας, όπως είπε ο Πρωθυπουργός.

Σ' ό,τι αφορά τη δημόσια ανώτατη εκπαίδευση, ποτέ άλλοτε δεν ενισχύθηκε τόσο πολύ από Κυβέρνηση σε όλα τα επίπεδα όσο σήμερα, γιατί βασικό μας μέλημα και προτεραιότητα είναι η ενίσχυση του δημόσιου πανεπιστημίου. Αυτό το νομοσχέδιο είναι προϊόν μιας συλλογικής δουλειάς στο Υπουργείο Παιδείας, αλλά και της απαρασάλευτης πεποίθησης του Πρωθυπουργού ότι η Ελλάδα πρέπει να κάνει ένα γενναίο βήμα μπροστά σ' ό,τι αφορά την εκπαίδευση, κρατική και μη. Και γίνομαι συγκεκριμένη.

Σε ό,τι αφορά τα κρατικά πανεπιστήμια 176 από τα 205 άρθρα του νομοσχεδίου αφορούν στην αναβάθμιση του δημόσιου πανεπιστημίου. Το δημόσιο πανεπιστήμιο απελευθερώνεται επιτέλους από τη γραφειοκρατία, σ' ό,τι αφορά τον ΕΛΚΕ, στην έγκριση των προϋπολογισμών και στην αξιοποίηση της περιουσίας του, κατά πάγιο αίτημα της συνόδου των πρυτάνεων. Αυξάνονται τα ερευνητικά προγράμματα που το αφορούν, ενώ προάγεται η εξωστρέφειά τους. Διεθνοποιείται αυτό με τη δημιουργία κοινών μεταπτυχιακών προγραμμάτων με ξένα κορυφαία πανεπιστήμια.

Παράλληλα προβλέπεται η δυνατότητα μετεγγραφών ξένων φοιτητών στα ξενόγλωσσα αυτά προγράμματα. Δίνονται δυνατότητες χρηματοδότησης νεοφυών επιχειρήσεων startup, τόσο φοιτητών όσο και ερευνητών των πανεπιστημίων μας. Και, τέλος, προβλέπεται ο ψηφιακός μετασχηματισμός των ιδρυμάτων που περιλαμβάνουν την ψηφιοποίηση όλων των διαδικασιών μέχρι το 2025.

Ειδικότερα και σ' ό,τι αφορά το Δημοκρίτειο Πανεπιστήμιο αναβαθμίζεται με την ίδρυση νέων τμημάτων. Οι λόγοι της ενίσχυσης του Δημοκριτείου Πανεπιστημίου είναι πρωτίστως εκπαιδευτικοί, όπως ακούστηκε, αλλά και εθνικοί, καθώς αυτό το ακαδημαϊκό ίδρυμα διαδραματίζει έναν κρίσιμο ρόλο στην τόσο ευαίσθητη περιφέρεια της ανατολικής Μακεδονίας. Ιδρύονται νέες σχολές, όπως σχολές θετικών επιστημών, διοικητικής επιστήμης, επιστήμης της φυσικής αγωγής, κλασικών και αρχαιολογικών σπουδών, αλλά και τμήμα νοσηλευτικής στη Σχολή Επιστημών Υγείας στην Αλεξανδρούπολη. Εντάσσονται σε αυτό τα τμήματα και τα ερευνητικά ινστιτούτα του Διεθνούς Πανεπιστημίου της Ελλάδας, της Καβάλας και της Δράμας, ενώ ενισχύεται και σε αριθμό φοιτητών και σε διδακτικό προσωπικό και σε χρηματοδότηση και σε υποδομές.

Τέλος, ως προς το Ελληνικό Ανοικτό Πανεπιστήμιο αυτό αυτονομείται από το Υπουργείο Παιδείας και αποκτά επιτέλους το σύστημα διοίκησης που έχουν όλα τα υπόλοιπα πανεπιστήμια, με πρύτανη, συμβούλιο διοίκησης και σύγκλητο και αναβαθμίζεται ως κέντρο διά βίου μάθησης.

Κυρίες και κύριοι συνάδελφοι, όλοι θυμόμαστε ότι τα χρόνια της οικονομικής κρίσης η χρηματοδότηση της τριτοβάθμιας εκπαίδευσης συρρικνώθηκε, με αποκορύφωμα το έτος 2018 όπου επί κυβέρνησης ΣΥΡΙΖΑ άγγιξε το χαμηλό ιστορικό για χρηματοδότηση των 92 εκατομμυρίων ευρώ. Αντιθέτως, η Κυβέρνηση της Νέας Δημοκρατίας ενίσχυσε σταδιακά το δημόσιο πανεπιστήμιο και έφτασε το 2023 να το ενισχύσει με 133 εκατομμύρια ευρώ, μια αύξηση δηλαδή της τάξεως του 50% σε σχέση με την προηγούμενη πενταετία. Μόνο το 2023 δόθηκαν 201 εκατομμύρια ευρώ από το Πρόγραμμα Δημοσίων Επενδύσεων και 125 εκατομμύρια για σίτιση και στέγαση των φοιτητών μας.

Το νομοσχέδιο που συζητούμε σήμερα δίνει πάνω από ένα δισεκατομμύριο ευρώ από εθνικούς πόρους, αλλά και λοιπούς άλλους πόρους στα δημόσια πανεπιστήμια, αφού τα ενισχύει με 475 εκατομμύρια ευρώ από το Ταμείο Ανάκαμψης για αγορά ερευνητικού εξοπλισμού και ενίσχυση της καινοτομικής δραστηριότητας, με 279 εκατομμύρια ευρώ από το ΕΣΠΑ και 700 εκατομμύρια μέσω ΣΔΙΤ για ανακαίνιση και κατασκευή των φοιτητικών εστιών. Επιπλέον, είναι η δική μας Κυβέρνηση, η Κυβέρνηση της Νέας Δημοκρατίας, που άνοιξε χίλιες οκτακόσιες πενήντα θέσεις πανεπιστημιακών και δημιούργησε ξενόγλωσσα τμήματα στα πανεπιστήμια. Στις άναρθρες κραυγές του λαϊκισμού για υποβάθμιση του δημόσιου πανεπιστημίου εμείς απαντούμε με έργα και όχι με κούφια λόγια.

Σε σχέση με τις διατάξεις για τα παραρτήματα των μη κρατικών πανεπιστημίων, επειδή πολλά ακούστηκαν για την αντισυνταγματικότητα του νομοσχεδίου, θέλω να υπογραμμίσω τα ακόλουθα. Έγκριτοι συνταγματολόγοι, καθηγητές μας στη Νομική Σχολή του Πανεπιστημίου Αθηνών, ο Φίλιππος Σπυρόπουλος, ο Νίκος Αλιβιζάτος αλλά και ο Ευάγγελος Βενιζέλος, έχουν γνωμοδοτήσει ότι η νομοθέτηση αυτή δεν αντιμάχεται τις συνταγματικές επιταγές, αλλά αυτές ερμηνεύονται υπό το πρίσμα του δικαίου της Ευρωπαϊκής Ένωσης.

Ακόμα, όμως, και υπό τη γραμματική ερμηνεία της παραγράφου 8 του άρθρου 16 του Συντάγματος δεν θίγεται η απαγόρευση ίδρυσης μη κρατικών πανεπιστημίων στην Ελλάδα. Το νομοσχέδιο δεν προβλέπει τη σύσταση ελληνικών ανώτατων σχολών από ιδιώτες, αλλά οργανώνει στο πεδίο του Ενωσιακού Δικαίου τον τρόπο και τις προϋποθέσεις με τις οποίες ανώτατα εκπαιδευτικά ιδρύματα άλλων κρατών-μελών της Ευρωπαϊκής Ένωσης ή τρίτων χωρών μπορούν να εγκατασταθούν στην Ελλάδα και να παρέχουν υπηρεσίες ανώτατης εκπαίδευσης. Και μάλιστα αναγκάζει τις οντότητες αυτές να αποκτούν στην Ελλάδα τη μορφή του ελληνικού νομικού προσώπου πανεπιστημιακής εκπαίδευσης και να υπάγονται στους αυστηρούς ελέγχους από τις ελληνικές αρχές με κριτήρια και προδιαγραφές που θέτει ο Έλληνας νομοθέτης.

Η ίδρυση των μη κρατικών παραρτημάτων ξένων πανεπιστημίων στη χώρα μας αποσκοπεί αφ’ ενός στο να καλυφθεί η διαρκώς αυξανόμενη εγχώρια ζήτηση για πανεπιστημιακές σπουδές και να ανασχεθεί η τάση εκπατρισμού των Ελλήνων φοιτητών, καθώς πάνω από σαράντα χιλιάδες φοιτητές μας εκπατρίζονται στο εξωτερικό, την ίδια στιγμή που μια χώρα με τον ίδιο πληθυσμό, όπως η Πορτογαλία, εκπατρίζει μόλις δεκαπέντε χιλιάδες φοιτητές. Με αυτόν τον τρόπο θα ανασχεθεί και η οικονομική αιμορραγία των οικογενειών που γίνεται και σε βάρος της εθνικής μας οικονομίας. Περαιτέρω, η οικονομία μας θα ενισχυθεί από την προσέλκυση ξένων φοιτητών με συνακόλουθα έσοδα που θα φέρουν αυτοί στη χώρα μας. Θα δημιουργηθούν χιλιάδες νέες θέσεις εργασίας τόσο επιστημονικού όσο και διοικητικού προσωπικού, αλλά και θα πραγματοποιηθούν ξένες επενδύσεις στην έρευνα και στην εκπαίδευση. Τέλος, θα επαναπατριστούν επιτέλους Έλληνες ακαδημαϊκοί και επιστήμονες, γεγονός ιδιαίτερα σημαντικό για τη χώρα μας.

Σε σχέση με τα όσα ακούστηκαν ότι τάχα αν επιτραπούν τα μη κρατικά ΑΕΙ θα πωλούνται τα πτυχία στην Ελλάδα, θέλω να υπογραμμίσω ότι η Εθνική Αρχή Ανώτατης Εκπαίδευσης που υπάρχει, όχι μόνο θα εποπτεύει την ίδρυση και τη λειτουργία των παραρτημάτων, αλλά θα είναι και η μόνη αρμόδια, όπως άλλωστε είναι και για τα κρατικά πανεπιστήμια, για την αξιολόγηση και την πιστοποίηση των παρεχομένων υπηρεσιών. Όλα τα υπόλοιπα είναι καταστροφολογία και ακραίος λαϊκισμός.

Κυρίες και κύριοι Βουλευτές, δράττοντας την ευκαιρία, θέλω με λίγα λόγια να αναδείξω και την υποκρισία των επιχειρημάτων της Αντιπολίτευσης, καθώς ο μεν Πρόεδρος του ΣΥΡΙΖΑ, ο οποίος τάσσεται σφοδρά κατά των μη κρατικών πανεπιστημίων, ξεχνά τις δικές του σπουδές σε ιδιωτικό εκπαιδευτικό ίδρυμα καθώς και σε μη κρατικό πανεπιστήμιο του εξωτερικού και μάλιστα καταστροφολογεί οψίμως υιοθετώντας τη ρητορική της Αριστεράς την οποία ο ίδιος με το προσωπικό του παράδειγμα ακύρωσε. Από την άλλη, ο Αρχηγός του ΠΑΣΟΚ, ενώ αρχικά δήλωσε ότι «δεν θα σταθούμε εμπόδιο στην ίδρυση μη κρατικών μη κερδοσκοπικών πανεπιστημίων, τα οποία όμως θα πληρούν συγκεκριμένες πολύ αυστηρές προδιαγραφές», στη συνέχεια ανέκρουσε πρύμναν και δήλωσε ότι δεν θα ψηφίσει το νομοσχέδιο, γιατί τάχα δεν ενισχύει το δημόσιο πανεπιστήμιο, δεν λαμβάνει υπ’ όψιν του ακαδημαϊκά κριτήρια και δεν θεσπίζει ενιαία αρχή αξιολόγησης των δημοσίων και των μη κρατικών πανεπιστημίων.

Όμως, όλα αυτά νομίζω ότι απαντήθηκαν στην ανάλυση των προβλέψεων του νομοσχεδίου στις επιτροπές και η αλήθεια είναι, όπως ειπώθηκε, ότι το νομοσχέδιο δίνει πάνω από ένα δισεκατομμύριο από εθνικούς και λοιπούς πόρους, όπως ειπώθηκε, στα δημόσια πανεπιστήμια, αλλά και πληρούνται όλες οι απαιτήσεις από τον νόμο για ελάχιστο διδακτικό και διοικητικό και τεχνικό προσωπικό, για αρτιότητα των εγκαταστάσεων των μη κρατικών παραρτημάτων και για κατ’ ελάχιστον τρεις σχολές με ένα τουλάχιστον πρόγραμμα πρώτου κύκλου σπουδών στην κάθε μία.

Το συμπέρασμα είναι ότι όλα όσα επικαλείται ο Πρόεδρος του ΠΑΣΟΚ προβλέπονται και αυτή ακριβώς είναι η τελευταία απόδειξη ότι το ΠΑΣΟΚ δεν αποτελεί μια αξιόπιστη Αντιπολίτευση για τον τόπο, αλλά μια δύναμη αναχρονισμού, καθώς βαδίζει στα χνάρια που βάδιζε το ΠΑΣΟΚ το 1980, χνάρια που θέλουμε να σβήσουμε από τη συλλογική μας μνήμη.

Εμείς, λοιπόν, δεν θα τους ακολουθήσουμε στην οπισθοδρόμηση, αλλά θα βαδίσουμε σταθερά, τολμηρά μπροστά, υλοποιώντας το προεκλογικό μας πρόγραμμα για το οποίο μας ψήφισαν οι πολίτες. Για τους λόγους αυτούς καλώ όλους τους συναδέλφους μου να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Δημήτρης Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, κυρίες Υπουργοί, κυρίες και κύριοι Βουλευτές, βρισκόμαστε πράγματι σε μια ιστορική συγκυρία. Μια από τις διαχρονικές προοδευτικές επιδιώξεις της παράταξης της Νέας Δημοκρατίας αποτελεί η αναβάθμιση της πανεπιστημιακής εκπαίδευσης και η διασύνδεση του δημόσιου πανεπιστημίου με την αγορά εργασίας. Πιστεύουμε ακόμη ότι η λειτουργία μη κρατικών πανεπιστημίων μπορεί να τονώσει την ευγενική άμιλλα προς όφελος των δημόσιων πανεπιστημίων και παράλληλα να κρατήσει στη χώρα χιλιάδες νέους που σπεύδουν να ξενιτευθούν για το πτυχίο τους. Θέλουμε την παιδεία στην Ελλάδα σύγχρονη, ανταγωνιστική, μηχανή γνώσης και καινοτομίας. Αυτό θα έπρεπε να επιδιώκουμε όλοι μαζί, ενωμένοι. Αυτό θέλει η ελληνική κοινωνία. Αυτό θέλει και η αγορά.

Το νομοσχέδιο που εισηγείται το Υπουργείο Παιδείας έχει στο κέντρο βάρους του το ελληνικό δημόσιο πανεπιστήμιο. Είναι γεγονός ότι 175 από τα 205 άρθρα του αφορούν την αναβάθμιση και τον εκσυγχρονισμό του δημόσιου πανεπιστημίου και την απελευθέρωσή του από παθογένειες που το αδικούσαν για χρόνια. Αυτό φαίνεται να θέλουν και στελέχη και Βουλευτές του ΣΥΡΙΖΑ, αλλά και του ΠΑΣΟΚ και άλλων κομμάτων, όμως παραμένετε εγκλωβισμένοι στην κομματική πειθαρχία σας που θέλει να πουλάει το όνειρο του πανεπιστημίου στους υποψηφίους της λευκής κόλλας στις πανελλαδικές, σε αιώνιους φοιτητές, σε καταληψίες και σε μπαχαλάκηδες. Αυτό είναι, αλήθεια, το δημόσιο πανεπιστήμιο που σας εμπνέει;

Πού διαφωνείτε με την ενίσχυση του ακριτικού Δημοκριτείου Πανεπιστημίου στη Θράκη; Σε τι διαφωνείτε με την αναβάθμιση του Ανοιχτού Ελεύθερου Πανεπιστημίου ή στη διασφάλιση της διοικητικής αυτοτέλειας των πανεπιστημίων μας, αλλά και την απαλλαγή τους από το τέρας της γραφειοκρατίας; Θα ήταν ευχής έργον να βγάλετε τις παρωπίδες, να έρθετε πράγματι καλόπιστα και να προτείνετε βελτιώσεις στο σχέδιο νόμου που συζητούμε. Στις επιτροπές δεν ακούσαμε κάποια ουσιαστική πρόταση. Ακούσαμε, όμως, τη σύμφωνη γνώμη των πρυτάνεων των δημόσιων πανεπιστημίων για τη μεταρρύθμιση που συζητούμε. Εσείς στον ΣΥΡΙΖΑ εξαντληθήκατε να επιμένετε στην κατάργηση της ελάχιστης βάσης εισαγωγής στο πανεπιστήμιο. Μα τη βάση αυτή τη ζητούν τα ίδια τα πανεπιστήμια. Δυσκολεύομαι να πιστέψω, αλλά φοβάμαι ότι αυτό είναι το όραμά σας για το μέλλον, δηλαδή όλοι φοιτητές στο δημόσιο πανεπιστήμιο.

Δεν είναι προφανές, συνάδελφοι, ότι αυτό είναι σε βάρος της ποιότητας της τριτοβάθμιας εκπαίδευσης; Είναι ξεκάθαρο. Είναι προφανές. Μας το δηλώνουν όλες οι μετρήσεις, όλες οι εκτιμήσεις που έρχονται από τις συγκλήτους των δημόσιων πανεπιστημίων.

Όσο για τα μη κερδοσκοπικά παραρτήματα ξένων πανεπιστημίων που εισηγείται το νομοσχέδιο, κορυφαίοι συνταγματολόγοι υποστηρίζουν ότι δεν προσκρούει στο άρθρο 16 του Συντάγματος. Άκουσα Βουλευτή του ΣΥΡΙΖΑ να λέει προηγουμένως ότι «θα υπερασπιστούν το Σύνταγμα με το αίμα τους». Δυστυχώς για την ώρα το μόνο που βλέπω είναι να μουτζουρώνετε τους τοίχους των δημοσίων πανεπιστημίων με κόκκινη μπογιά…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ποιος;

**ΔΗΜΗΤΡΙΟΣ ΚΟΥΒΕΛΑΣ:** …και με τη ρητορική σας αυτή να ρίχνετε νερό στο μύλο των μπαχαλάκηδων, των καταληψιών, αυτών που στέρησαν την εξεταστική από τους φοιτητές της Νομικής Σχολής στο Αριστοτέλειο Πανεπιστήμιο της Θεσσαλονίκης, αυτών που είναι με τη βαριοπούλα και εμποδίζουν τη λειτουργία της βιβλιοθήκης, αυτών που τρομοκρατούν την πλειοψηφία των φοιτητών που ζητούν να συνεχίσουν τις σπουδές τους.

Σας βεβαιώνω πάντως ότι στόχος της νομοθετικής πρωτοβουλίας δεν είναι να φέρουμε πελατεία σε ιδιώτες, είναι ανάμεσα σε άλλα να σταματήσουμε την αιμορραγία των ελληνόπουλων που ξενιτεύονται για το πτυχίο τους και την οικονομική επιβάρυνση των οικογενειών τους.

Το 2021 -είναι τα επίσημα στατιστικά στοιχεία τα οποία τέθηκαν στη διάθεση μας από την αρχή της συζήτησης- οι Έλληνες που σπούδαζαν στο εξωτερικό ήταν τριάντα επτά χιλιάδες, σήμερα προσεγγίζουν τους σαράντα χιλιάδες και η πλειονότητά τους, όσο και αν επιμένουν κάποιοι, παρακολουθεί προπτυχιακά προγράμματα όχι μεταπτυχιακά. Στην Κύπρο μόνο ένας στους τρεις ξένους φοιτητές είναι Έλληνας. Είναι περίπου είκοσι μία χιλιάδες. Αυτοί δεν κάνουν μεταπτυχιακά, είναι και ορισμένοι από αυτούς. Το πρώτο τους πτυχίο αναζητούν εκεί τα ελληνόπουλα. Παράλληλα, όμως, τα έσοδα για την οικονομία την κυπριακή από τον κύκλο εργασιών που προσφέρει η λειτουργία των πανεπιστημίων και όλες οι παράλληλες δραστηριότητες το 2016 ήταν στο 2,5% του ΑΕΠ, σήμερα πλησιάζει το 6%.

Η Ελλάδα θα πετύχει να κρατήσει εδώ φοιτητές, τα χιλιάδες νοικοκυριά θα μειώσουν τα έξοδά τους, παράλληλα θα προσελκύσουμε φοιτητές από το εξωτερικό οι οποίοι θα γίνουν ταυτόχρονα και καλύτεροι πρεσβευτές της χώρας μας και ενδεχομένως να συνεχίσουν να ζουν και να εργαστούν εδώ. Το αντίστροφο δηλαδή, να γυρίσουν τα δικά μας παιδιά πίσω και να προσελκύσουμε ακόμη περισσότερους προς όφελος της ελληνικής αγοράς, προς όφελος της ελληνικής οικονομίας.

Παράλληλα, επενδύουμε περίπου 1 δισεκατομμύριο ευρώ στην αναβάθμιση των ελληνικών δημόσιων πανεπιστημίων. Δεν μπορεί να διαφωνεί κανείς με αυτό. Λογικό βέβαια είναι οι συνάδελφοι του ΣΥΡΙΖΑ να αισθάνονται μια αμηχανία όταν επί των ημερών σας πετύχατε το ιστορικά χαμηλό της χρηματοδότησης των ελληνικών δημόσιων πανεπιστημίων με μόλις 92 εκατομμύρια ευρώ. Από τις προτάσεις, όμως, της συνόδου των πρυτάνεων προκύπτει η διασφάλιση και οι απαραίτητες εγγυήσεις για τη σύμφωνη με το δημόσιο συμφέρον λειτουργία των μη κρατικών πανεπιστημίων και οι ίδιοι διαβεβαίωσαν ότι θα παραμείνουν ενεργό παρατηρητήριο για την επόμενη μέρα τόσο των δημόσιων όσο και των μη κρατικών πανεπιστημίων.

Η Εθνική Αρχή Ανώτατης Εκπαίδευσης μας διαβεβαίωσε ότι είναι έτοιμη να ανταποκριθεί πλήρως στο έργο της διασφάλισης της ποιότητας και πιστοποίησης των μη κερδοσκοπικών παραρτημάτων ξένων πανεπιστημίων που θα λειτουργήσουν. Υπενθυμίζω ότι θεσπίζουμε τα πιο αυστηρά κριτήρια από κάθε άλλη ευρωπαϊκή χώρα και, ναι, είμαστε η τελευταία ευρωπαϊκή χώρα στην οποία δεν λειτουργούν μη κρατικά πανεπιστήμια.

Είναι πια η στιγμή να προχωρήσουμε στο αυτονόητο, αυτό που η συντριπτική πλειοψηφία της ελληνικής κοινωνίας ζητά, σε μια μεταρρύθμιση αναγκαία, να δώσουμε στην ελληνική πανεπιστημιακή εκπαίδευση την εικόνα που της αξίζει, η οποία απέχει πολύ από τις εικόνες ντροπής που είδαμε με τις καταλήψεις των προηγούμενων ημερών στα ίδια μας τα παιδιά. Δηλαδή στο μέλλον της πατρίδας μας αξίζει να δώσουμε αυτή την ευκαιρία.

Έλεγε ο Πιττακός, ένας από τους επτά σοφούς της αρχαίας Ελλάδας, «καιρόν γνώθει» δηλαδή να γνωρίζουμε τι γίνεται στην εποχή μας ή, κατά μια άλλη ερμηνεία, να αναγνωρίζουμε τις ευκαιρίες. Ας αναγνωρίσουμε, λοιπόν, την ευκαιρία για ουσιαστική αναβάθμιση και απελευθέρωση του πανεπιστημίου στην Ελλάδα.

Σας ευχαριστώ πολύ και σας καλώ να υπερψηφίσουμε το παρόν νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γιαννούλης, ζήτησε μια παρέμβαση δύο λεπτών και έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ούτε καν δύο λεπτά, κύριε Πρόεδρε, και ευχαριστώ πολύ, γιατί ακολουθεί αμέσως μετά ένας εξαιρετικός συνάδελφος, ο οποίος είχε σήμερα τη δυστυχία να αντιμετωπίσει τη δειλία της Νέας Δημοκρατίας και της Κυβέρνησης να αποδώσει τα του Καίσαρος τω Καίσαρι και τα του Θεού τω Θεώ.

Κυρία Υπουργέ, απευθύνομαι σε εσάς. Θέλω μια ειλικρινή απάντηση. Πριν από λίγο ακούστηκε ότι θεωρείται ενορχηστρωτής καταλήψεων παραβατικών μεθόδων, παρομοιάστηκε το αίμα του φοιτητικού κινήματος που υπάρχει ως ιστορικό δεδομένο με μπογιές στους τοίχους και αποδίδεται στην Αξιωματική Αντιπολίτευση και στον ΣΥΡΙΖΑ. Είναι αυτή η θέση της Κυβέρνησης;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** … (Δεν ακούστηκε)

**ΧΡΗΣΤΟΣ ΓΙΑΝΝΟΥΛΗΣ:** Μόλις πριν από λίγο. Είναι αυτή η θέση της Κυβέρνησης; Κατηγορεί την Αξιωματική Αντιπολίτευση ότι ενορχηστρώνει το φοιτητικό κίνημα που εκδηλώθηκε με χιλιάδες νέους φοιτητές;

**ΔΗΜΗΤΡΙΟΣ ΚΟΥΒΕΛΑΣ:** Είναι η δική μου θέση.

**ΧΡΗΣΤΟΣ ΓΙΑΝΝΟΥΛΗΣ:** Δεν μιλώ με εσάς, κύριε Κούβελα. Ζητώ τη θέση της Κυβέρνησης. Στην Κυβέρνηση απευθύνομαι. Εάν σας κάνει Υπουργό ο κ. Μητσοτάκης να απαντήσετε. Είναι και θέση της Κυβέρνησης;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν άκουσα, κύριε συνάδελφε. Ενδεχομένως απουσίαζα από την Αίθουσα. Νομίζω, όμως, ότι επειδή είναι παρών, μπορεί εκείνος να διευκρινίσει τι ακριβώς είπε και σε ό,τι με αφορά Υφυπουργός είμαι, όχι Κυβερνητική Εκπρόσωπος.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Αλέξανδρος Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εκεί στα βορειοδυτικά της πατρίδας μας, στην Κέρκυρα, εκτυλίσσεται μια τραγωδία. Εκεί η τοπική εκκλησία εφαρμόζει μεσαιωνικές και σκοταδιστικές αντιλήψεις και πρακτικές και καλό θα είναι, όπως είπε και ο κ. Γιαννούλης, ο εκπρόσωπός μας, να ρίξει μια ματιά η Κυβέρνηση και να καταδικάσει με απερίφραστο τρόπο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Επανερχόμαστε;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Διάβασα και άκουσα τον κ. Πιερρακάκη. Πολύ δειλά είπε λόγια.

Εν πάση περιπτώσει, κύριε Κούβελα, είστε και δικηγόρος και ξέρετε να διαβάζετε και νομικά κείμενα. Αυτά που άκουσα προηγουμένως αν τα λέγατε μέσα σε καμμιά αίθουσα της Νομικής, θα σας είχα διώξει εδώ και πάρα πολύ καιρό.

**ΔΗΜΗΤΡΙΟΣ ΚΟΥΒΕΛΑΣ:** Δεν έχετε ανάγκη συνηγόρου.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τέλος πάντων. Σήμερα συζητάμε το σχέδιο νόμου του Υπουργείου Παιδείας, το οποίο θεωρεί τον ψευδεπίγραφο τίτλο «Περί ενίσχυσης…», δήθεν, «…του δημόσιου πανεπιστημίου. Δηλαδή, να γελάμε. Κανονικά έπρεπε να επιγράφεται με τον τίτλο περί ίδρυσης ιδιωτικών πανεπιστημίων. Δηλαδή, κοροϊδεύετε με πολύ ωμό τρόπο τον κόσμο.

Όλος ο Τύπος, όλοι οι Βουλευτές, πριν από λίγο συνάδελφος μίλησε για κρατικά πανεπιστήμια. Είχε μιλήσει προηγουμένως που κατέβηκε για κρατικά πανεπιστήμια, ίδρυση κρατικών πανεπιστημίων. Και εσείς λέτε ότι μπορείτε να κρυφτείτε πίσω από τα παραρτήματα των και ξένων πανεπιστημίων.

Αφήστε που λέτε ότι είναι μη κερδοσκοπικού χαρακτήρα. Δηλαδή μας λέτε, λες και είμαστε ηλίθιοι, ότι θα έρθουν να κάνουν επένδυση, να δώσουν και εγγυήσεις ενός εκατομμυρίου νέοι φιλέλληνες του εξωτερικού για να φτιάξουν εδώ πανεπιστήμια.

Μα τώρα σοβαρά μιλάμε; Ποιος το πιστεύει αυτό το πράγμα ειλικρινά; Δεν μπορώ να καταλάβω. Απλώς προσπαθείτε με αυτόν τον νομικίστικο τρόπο να αποφύγετε σοβαρά συνταγματικά ζητήματα, τα οποία είναι διάχυτα σε όλο το Σύνταγμα.

Ένας νομικός, αν διαβάσει αυτές τις διατάξεις, θα γελάει πραγματικά με το πώς οι συνταγματολόγοι σας διαμορφώνουν τέτοιου είδους νομικά επιχειρήματα που πραγματικά είναι γελοία, γελοία, στην κυριολεξία γελοία.

Και αναφέρομαι στον κ. Γεραπετρίτη τον οποίο σέβομαι ως συνταγματολόγο. Το 2016 -το είπα και στην επιτροπή- μαζί με άλλους συνταγματολόγους, με τον κ. Αλιβιζάτο, τον κ. Βουρλούμη, τον κ. Κτιστάκη, τον Στέφανο τον Μάνο, τον γνωστό πολιτευτή και τον Φίλιππο Σπυρόπουλο, εν όψει της Αναθεώρησης του Συντάγματος, μας έστειλαν στα σπίτια με την εφημερίδα «ΚΑΘΗΜΕΡΙΝΗ» αυτό το καινοτόμο Σύνταγμα για την Ελλάδα.

Δεν ήξερε ο κ. Γεραπετρίτης αυτά τα οποία λέτε σήμερα και θέσπισε, έγραψε με το χέρι του ίσως το άρθρο 14 του προτεινόμενου από αυτόν Συντάγματος που λέει ότι «ο καθένας έχει δικαίωμα στην εκπαίδευση, η υποχρεωτική εκπαίδευση παρέχεται δωρεάν»; Η υποχρεωτική, δηλαδή το δημοτικό, μέση εκπαίδευση και πανεπιστήμια όχι, όχι δωρεάν, το πετάμε. Παρακάτω λέει ότι «καθένας έχει δικαίωμα να ιδρύει και να λειτουργεί ιδιωτικά εκπαιδευτήρια όλων των βαθμίδων, τηρώντας τους νόμους του κράτους, τα πανεπιστήμια -δημόσια και ιδιωτικά- αυτοδιοικούνται. Με νόμο που ψηφίζεται με την απόλυτη πλειοψηφία του όλου αριθμού των Βουλευτών επιτρέπεται η παραχώρηση εκτάσεων σε αλλοδαπά ανώτατα εκπαιδευτικά ιδρύματα για την εγκατάσταση παραρτημάτων τους στη χώρα».

Και παρακάτω παραπέμπει στο άρθρο 88 παράγραφος 3 και λέει ότι για πενήντα χρόνια -πενήντα ολόκληρα χρόνια!- θα πρέπει να είναι αφορολόγητα. Ο κ. Γεραπετρίτης ο συνταγματολόγος είχε πλήρη άγνοια όσων είπε προηγουμένως ο συνάδελφος Κούβελας; Γιατί τροποποιούσε; Γιατί πρότεινε το Σύνταγμα να αναθεωρηθεί; Γιατί έβλεπε τη διάταξη του άρθρου 16 που είναι ξεκάθαρη, πιο ξεκάθαρη δεν γίνεται! Το είπε προηγουμένως η συνάδελφός μου η Ραλλία Χρηστίδου. Πώς είναι δυνατόν το «απαγορεύεται» να γίνεται «επιτρέπεται»; Στον Θεό σας! Αναφέρομαι στους νομικούς και στην κοινή σας λογική, πείτε μου σας παρακαλώ! Αυτό το οποίο κάνετε το κάνετε με ένα πολύ άγριο τρόπο -άγριο τρόπο!- με τέτοιον τρόπο δηλαδή που πραγματικά σηκώνεται η τρίχα της κεφαλής του όποιου θέλει να σας προσεγγίσει, να προσεγγίσει τις σκέψεις σας. Λέτε, να μην επανέρθω, να μη διαβάσω το άρθρο 16 του Συντάγματος, περιττό είναι.

Το Ενωσιακό Δίκαιο λέτε ότι μας επιβάλλει να προσαρμόσουμε τη νομοθεσία μας και -ποιο;- το Ευαγγέλιό μας, το Σύνταγμα και ότι είναι πενήντα χρόνια που είναι θεσπισμένο, άρα, πρέπει να αλλάξει. Είναι πράγματα αυτά για έναν άνθρωπο νομικό, για έναν άνθρωπο συνταγματολόγο; Πού βρήκε αυτά τα επιχειρήματα; Ο χρόνος είναι εκείνος που προσδιορίζει πώς θα ερμηνεύσουμε κάθε διάταξη του Συντάγματος; Γι’ αυτό λέει το Σύνταγμα εάν το Σύνταγμά μας δεν συμβαδίζει με την κοινωνική, πολιτική και οικονομική πραγματικότητα, τι το κάνουμε; Το αναθεωρούμε και σε λίγο καιρό συμπληρώνεται πενταετία. Δεν μπορείτε να περιμένετε πέντε χρόνια που λήγουν -νομίζω- το 2024; Δεν μπορείτε! Τι είναι εκείνο που σας υποχρεώνει να κινείστε επάνω σε ένα τεντωμένο σκοινί, αν είναι συνταγματικά ορθή η νομοθετική σας παρέμβαση; Τι είναι εκείνο; Ειλικρινά εγώ σηκώνω τα χέρια ψηλά, όπως και η επιστήμη σηκώνει τα χέρια ψηλά.

Θα σας θυμίσω κάτι για όσους αξίζει: Εδώ λειτουργούμε ως Βουλευτές σε αυτό το κτήριο που είχε χτιστεί επί Όθωνος και κατοικούσε ο Όθωνας και εδώ απέξω είναι η Πλατεία Συντάγματος, όπου ζήτησαν οι Έλληνες τότε, ακόμα και με τα όπλα, να μας δώσει Σύνταγμα και εσείς το κατακρεουργείτε σήμερα. Το κατακρεουργείτε, το διαλύετε! Έχετε την εντύπωση ότι δεν θα μπορούσαμε μέσα στο πλαίσιο της αναθεώρησης να κάτσουμε να κουβεντιάσουμε μήπως το άρθρο 16 μπορεί να αναθεωρηθεί; Να το ψάξουμε!

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Το ψάξαμε!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ποιος σας δίνει το δικαίωμα να μη σέβεστε το Σύνταγμα, το ευαγγέλιο του ελληνικού κράτους και του πολιτεύματός μας; Ποιος σας το δίνει αυτό το δικαίωμα; Να το πείτε ξεκάθαρα!

Λέτε διάφορα ψέματα, τα ψέματα ότι τα παραρτήματα θα έρθουν από μεγάλα πανεπιστήμια. Αν έρθει εδώ το Χάρβαρντ, το Γέιλ, το Πανεπιστήμιο της Οξφόρδης, να μου τρυπήσετε τη μύτη. Πώς κοροϊδεύετε τόσο τον κόσμο; Τα παιδιά που φεύγουν έξω γιατί φεύγουν; Βάλατε τη βάση εισαγωγής στα πανεπιστήμια και τα παιδιά αυτά φεύγουν. Ποια, όμως, φεύγουν; Αυτά που δεν πέτυχαν στο πανεπιστήμιο το δικό μας. Γιατί δεν δίνετε λεφτά; Γιατί δεν αξιοποιείτε τα δημόσια πανεπιστήμιά μας; Γιατί τα υποτιμάτε; Γιατί τα συκοφαντείτε; Γιατί θέλετε να εξυπηρετήσετε συγκεκριμένα οικονομικά συμφέροντα και τίποτα άλλο. Και αυτό είναι ντροπή, αποτελεί ντροπή για το θεσμικό μας πλαίσιο.

Μου κάνει πολύ μεγάλη εντύπωση ότι χειροκροτάτε και έρχεται η Επιστημονική Υπηρεσία της Βουλής και δεν απαντάει με ευκρίνεια, με νομική ευκρίνεια, αν είναι συνταγματικό τούτο το νομοθέτημα ή όχι. Και εσείς χειροκροτάτε. Χειροκροτήσατε και όταν μίλησε για πρώτη φορά ο κ. Μητσοτάκης από τη θέση αυτή. Χειροκροτάτε! Αυτή είναι η δουλειά του Βουλευτή, να χειροκροτεί; Αυτή είναι η δουλειά η δικιά μου να χειροκροτώ τον Αρχηγό του κόμματός μου ή τον Κοινοβουλευτικό Εκπρόσωπο;

**ΕΛΕΥΘΕΡΙΟΣ ΚΤΙΣΤΑΚΗΣ:** Πέντε φορές το κάνατε εσείς, όταν μίλησε ο κ. Καλαματιανός!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Εσείς τι κάνετε; Εσείς τι κάνετε; Εσείς τι κάνετε! Τι κάνετε εσείς!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, για να ολοκληρώσει ο κ. Αυλωνίτης, γιατί ήδη είμαστε πάρα πολύ αργά.

Ορίστε, κύριε Αυλωνίτη, ολοκληρώστε, σας παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πώς σέβεστε το Σύνταγμα; Πώς το σέβεστε;

Τελειώνω λέγοντας ότι θα έρθει η στιγμή που θα μετανιώσετε για αυτό εξαιτίας του γεγονότος ότι δεν σέβεστε τη συνταγματική τάξη, δεν τη σέβεστε. Όλοι θα είμαστε διαθέσιμοι να κάτσουμε να κουβεντιάσουμε οποιαδήποτε διάταξη του Συντάγματος εκτός από τον πυρήνα του, αλλά δεν το κάνετε, δεν το θέλετε. Περιφρονείτε όλη τη Μειοψηφία. Αυτό εγώ το λέω -να μην την πω καλύτερα τη λέξη, γιατί θα μετανιώσω μετά, θα το πω- «δικτατορία της Πλειοψηφίας», έτσι λέγεται αυτό στο λεξιλόγιο το δικό μου.

Ευχαριστώ και μη γελάτε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΕΛΕΥΘΕΡΙΟΣ ΚΤΙΣΤΑΚΗΣ:** Ε, τι να κάνω;

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Αθανάσιος Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, σε αυτή τη μεταμεσονύκτια συνεδρίαση ακούγονται πολλά εν όψει μιας σημαντικής -θα έλεγα- μεταρρυθμιστικής πρότασης της Νέας Δημοκρατίας, που πυρήνα της έχει το Δημόσιο Πανεπιστήμιο και παράλληλα κάνει και παρεμβάσεις στο μη κρατικό, στο μη δημόσιο, στο ιδιωτικό πανεπιστήμιο.

Η παρουσία τού προηγούμενου συναδέλφου με ερέθισε, υπό την έννοια ότι επεκαλέσθη κατά κόρον τη συνταγματική τάξη σε αυτή τη νομοθετική παρέμβαση, στη νομοθετική πρωτοβουλία της Κυβερνήσεως και παράλληλα, θυμήθηκα τη μεσημεριανή παρουσία της πρώην συντρόφισσας αυτού, της κ. Κωνσταντοπούλου, η οποία με αποκαλυπτικό τρόπο παρουσίασε το πώς αντιλαμβάνεται η Αξιωματική Αντιπολίτευση τα ζητήματα της τήρησης του Συντάγματος και της -θα έλεγα- πίστης σε αυτό. Και θυμήθηκε τα γνωστά γεγονότα του 2015 προ δεκαετίας, με ό,τι συνέβαινε με την τήρηση, την πίστη, την πολιτική στάση σε ζητήματα καίριας σημασίας και μάλιστα με νωπή τη λαϊκή εντολή από ένα δημοψήφισμα το οποίο είχε προκηρύξει ο κ. Τσίπρας.

Εμείς, λοιπόν, με τη νεοφιλελεύθερη ιδεοληπτική εμμονή, όπως είπε ο συνάδελφος ο κ. Μπιάγκης, αν δεν κάνω λάθος, ο εκλεκτός συνάδελφος, ερχόμαστε και από τα διακόσια πέντε άρθρα αυτού του νομοσχεδίου τα εκατόν εβδομήντα έξι αφορούν το Δημόσιο Πανεπιστήμιο, το Δημόσιο Πανεπιστήμιο που οι περισσότεροι από εμάς αποφοίτησαν.

Και θέλω εδώ να εξάρω την παρέμβαση της Κυβερνήσεως στο ζήτημα του Δημοκρίτειου Πανεπιστημίου της Θράκης, στη θωράκισή του, την ενδυνάμωσή του, την αναβάθμισή του, την περαιτέρω αξιοποίησή του σε μία καίρια περιοχή, κρίσιμη περιοχή της χώρας μας, όπως είναι η ακριτική μας Θράκη, γιατί ως απόφοιτος αυτού του πανεπιστημίου -που έχω την τιμή να έχω αποφοιτήσει από αυτό- αισθάνομαι ιδιαίτερη χαρά και τιμή, γιατί τότε στην Κομοτηνή είχαμε μία πανεπιστημιακή σχολή, τη Νομική της Θράκης και στην Ξάνθη το Πολυτεχνείο. Παράλληλα, στην Αλεξανδρούπολη τότε ιδρύετο -αν δεν κάνω λάθος- η Ιατρική Σχολή. Πρέπει να εξάρουμε, λοιπόν, αυτή την πρωτοβουλία, μία πρωτοβουλία η οποία ευελπιστώ ότι θα έχει συνέχεια, όσον αφορά και τα άλλα πανεπιστημιακά μας ιδρύματα.

Αυτή τη μεταρρύθμιση θα μπορούσαμε να την είχαμε κάνει και το 2007, όταν η παράταξή μας πρότεινε την αλλαγή του άρθρου 16, αλλά και το 2014. Όμως, εν πάση περιπτώσει, θεσμοθετείται σήμερα και νομίζω ότι σε αυτή τη θεσμοθέτηση πρέπει να υπάρξει κάποια προσοχή όσον αφορά την εφαρμογή της. Διότι όλα αυτά που γίνονται εδώ και κυρίως οι νομοθετικές παρεμβάσεις, οι νομοθετικές πρωτοβουλίες κρίνονται εκ του αποτελέσματος και κυρίως, κυρίες Υπουργοί, κρίνονται από την εφαρμογή τους, από το πώς θα εφαρμοστούν όλα αυτά τα οποία θα θεσπίσουμε σήμερα. Πιστεύω ότι με την πολιτική βούληση που διακρίνει αυτή την Κυβέρνηση, αλλά και με την πολιτική ισχύ που διαθέτει θα εφαρμοστούν κατά τον καλύτερο δυνατό τρόπο.

Σε μία εποχή, όμως, με εμφανείς ανισότητες είναι, επίσης, κρίσιμο -και θέλω να το πω αυτό- να διασφαλιστεί η πρόσβαση στα πανεπιστήμια αυτά, στα πανεπιστήμια που θεσμοθετούμε, των νέων που δεν έχουν οικονομική άνεση. Χωρίς να υπάρχει μια κρίσιμη δέσμη υποτροφιών ελλοχεύει ο κίνδυνος αυτά τα πανεπιστήμια να μεταβληθούν και να συμβάλουν στο άνοιγμα της ψαλίδας στην εκπαίδευση για τους έχοντες και μη έχοντες, κάτι το οποίο πόρρω απέχει από την πραγματική βούληση της Κυβερνήσεως στο ζήτημα αυτό.

Και εδώ καλείται και η ιθύνουσα και η εύπορη τάξη αυτού του τόπου, τα τελευταία χρόνια χωρίς τις μισαλλόδοξες συζητήσεις και αιτιάσεις από την Αριστερά κυρίως -και μιλώ για το λαϊκό αίσθημα που διαπνέει αυτή την παράταξη- να συμβάλλει σ’ αυτή την προσπάθεια και με τη δημιουργία υποτροφιών για τα παιδιά τα οποία δεν έχουν τα μέσα, όπως έχουν άλλα παιδιά, να σπουδάσουν και να βοηθήσει σε αυτή την διαδικασία ακολουθώντας και τη λαμπρή παράδοση αυτού του τόπου που υπήρχαν πολλοί ευεργέτες οι οποίοι συνέβαλαν κατά καιρούς, ώστε τα εκπαιδευτικά ιδρύματα να γίνουν κέντρα αριστείας, να δίνουν ευκαιρίες σε όλους και να μπορούν σε αυτά να διδάξουν και οι λαμπροί πανεπιστημιακοί Έλληνες του εξωτερικού που έρχονται στο εγχώριο πανεπιστημιακό σύστημα και, δυστυχώς, βρίσκουν τις πόρτες κλειστές.

Και εδώ πιστεύω ότι αυτή η νομοθετική επιλογή και νομοθετική πρωτοβουλία μπορεί να συμβάλλει και στα διάφορα συμφέροντα που υπάρχουν στα ελληνικά πανεπιστήμια τα οποία, δυστυχώς, έχουν δημιουργήσει αλγεινές εντυπώσεις και δυσκολίες, μεγάλες δυσκολίες σε ανθρώπους οι οποίοι θέλουν να συμβάλουν ερχόμενοι από το εξωτερικό.

Σήμερα έχουν φύγει στο εξωτερικό σαράντα χιλιάδες παιδιά. Το 2011 είχαν φύγει στο εξωτερικό είκοσι εννέα χιλιάδες πεντακόσια εβδομήντα επτά Ελληνόπουλα. Το 2012 έφυγαν τριάντα τέσσερις χιλιάδες εκατόν είκοσι, το 2015 έφυγαν τριάντα επτά χιλιάδες ενενήντα δύο, το 2017 έφυγαν τριάντα επτά χιλιάδες τετρακόσια ογδόντα τέσσερα και τώρα σαράντα χιλιάδες παιδιά. Έχουμε τον μεγαλύτερο αριθμό φοιτητών στο εξωτερικό σε σχέση με τον πληθυσμό μας, κύριοι συνάδελφοι του ΣΥΡΙΖΑ.

Όσον αφορά τη συνταγματικότητα, θέλω να πω δύο λόγια. Πιστεύω πως η ερμηνεία διατάξεων του Συντάγματος δεν μπορεί να είναι στατική και οφείλει να προσαρμόζεται στις διαρκώς μεταβαλλόμενες συνθήκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Δεν θα πω ότι είναι οι πλάκες του Μωυσή. Όμως, πιστεύω ότι αλλιώς ερμηνεύαμε το Σύνταγμα πριν από μισό αιώνα, πριν πενήντα χρόνια, ένα προοδευτικό, σύγχρονο, φιλελεύθερο Σύνταγμα, αυτό του 1975 και αλλιώς σήμερα όταν έχουν υπάρξει κοσμογονικές αλλαγές. Για παράδειγμα, το άρθρο 4 παράγραφος 4 του Συντάγματός μας ορίζει ότι μόνο Έλληνες πολίτες είναι δεκτοί σε όλες τις δημόσιες λειτουργίες. Πρόκειται για διάταξη που πλέον, όπως πολύ καλά γνωρίζετε και γνωρίζει ιδιαιτέρως ο προλαλήσας συνάδελφος, δεν μπορεί να αποκλείσει πολίτη κράτους-μέλους της Ευρωπαϊκής Ένωσης στις δημόσιες λειτουργίες του ελληνικού κράτους, διότι τότε προσκρούει στο Ενωσιακό Δίκαιο. Σας θυμίζω, επίσης, κάτι το οποίο δημιούργησε πρόβλημα στην παράταξή μου, το ζήτημα του βασικού μετόχου.

Και θα κλείσω, κυρίες Υπουργοί, με ένα παράπονο. Πάντοτε, όποτε υπάρχει θέμα ανώτατης εκπαίδευσης -το λέω από αυτό το Βήμα- το 2018 ο περίφημος νόμος του κ. Γαβρόγλου, ο αποκληθείς από εμάς και από την τότε τομεάρχη παιδείας ως έκτρωμα, αφαίρεσε τη Νοσηλευτική Σχολή από τη Σπάρτη και τη μετέφερε στην Τρίπολη με το επιχείρημα τότε της πανεπιστημιακής κοινότητας ότι οι φοιτητές δεν ελάμβαναν την κατάλληλη κλινική εκπαίδευση από το Νοσοκομείο της Σπάρτης. Σε δυο χρόνια από σήμερα, το Ίδρυμα Νιάρχου θα έχει ολοκληρώσει το νέο νοσοκομείο της Σπάρτης και θέλω να πιστεύω και συνεχίζω να ελπίζω ότι αυτή η Κυβέρνηση με την διορατικότητα που τη διακρίνει, με την αποτελεσματικότητα και με όλα αυτά που συνθέτουν τον νεοτερισμό και τη σύγχρονη αντιμετώπιση των θεμάτων, θα ξαναδεί το ζήτημα της επανόδου της Νοσηλευτικής Σχολής στη Σπάρτη, εξαιτίας αυτής της σοβαρής παρέμβασης που το Ίδρυμα Νιάρχου κάνει εκεί. Το νέο Νοσοκομείο της Σπάρτης θα είναι ένα σύγχρονο, τέλειο, εξαιρετικό νοσηλευτικό ίδρυμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα έχει ο Βουλευτής της Νέας Δημοκρατίας κ. Γιάτσιος Ιωάννης.

**ΓΕΩΡΓΙΟΣ ΓΑΒΡΗΛΟΣ:** Κύριε Πρόεδρε, κάνετε λάθος. Εγώ είμαι στη θέση του κ. Αυλωνίτη.

**ΠΡΟΕΔΡΕΥΩΝ (Αθανάσιος Μπούρας):** Εγώ δεν έχω τέτοια ενημέρωση.

**ΧΡΗΣΤΟΣ ΓΙΑΝΝΟΥΛΗΣ:** Δική μου παράλειψη, κύριε Πρόεδρε.

**ΓΕΩΡΓΙΟΣ ΓΑΒΡΗΛΟΣ:** Μα, το αλλάξαμε. Έχει μιλήσει ο κ. Αυλωνίτης.

**ΠΡΟΕΔΡΕΥΩΝ (Αθανάσιος Μπούρας):** Θα περιμένετε, κύριε συνάδελφε. Τώρα έχω καλέσει ομιλητή στο Βήμα.

**ΓΕΩΡΓΙΟΣ ΓΑΒΡΗΛΟΣ:** Μα, έχουμε συνεννοηθεί, κύριε Πρόεδρε. Έχει μιλήσει ο κ. Αυλωνίτης κι εγώ πήρα τη θέση του.

**ΠΡΟΕΔΡΕΥΩΝ (Αθανάσιος Μπούρας):** Κύριε Γαβρήλο, μη διαμαρτύρεστε, γιατί δεν έχετε συνεννοηθεί. Όμως, θα σας δώσω τον λόγο αμέσως μετά.

Κάναμε αυτό που μας ζητήθηκε από τον Κοινοβουλευτικό σας Εκπρόσωπο για τη θέση του κ. Καραμέρου και γι’ αυτό μίλησε ο κ. Αυλωνίτης. Δεν μου είπατε κάτι έτερο.

**ΧΡΗΣΤΟΣ ΓΙΑΝΝΟΥΛΗΣ:** Εγώ φταίω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Γιάτσιο, έχετε τον λόγο και αμέσως μετά θα μιλήσει ο κ. Γαβρήλος.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κυρίες Υφυπουργοί, αγαπητοί συνάδελφοι, εκτός από το brain drain, τη φυγή δηλαδή των νέων μορφωμένων Ελλήνων για να ζήσουν και να εργαστούν στο εξωτερικό, τη χώρα μας ταλανίζει ακόμα μία δεύτερη χέουσα πληγή που δεν είναι άλλη από τους νέους που φεύγουν για να φοιτήσουν σε πανεπιστήμια του εξωτερικού. Οι συνέπειες αυτών των δύο ζητημάτων που απασχολούν τη σύγχρονη κοινωνία είναι σχεδόν κοινές: μείωση του πληθυσμού, οικονομική αιμορραγία και αρνητικές κοινωνικές προεκτάσεις που δεν είναι πάντα εντοπίσημες και μετρήσιμες.

Και ενώ το πρώτο πρόβλημα είναι ευρέως αναγνωρισμένο και υπάρχει ένας βαθμός συναίνεσης εντός της ελληνικής κοινωνίας και της πολιτείας για την επίλυσή του, για το δεύτερο επικρατεί μια αντιπαραγωγική αντιπαράθεση που έχει οδηγήσει σε έναν βαθύ διχασμό. Και αναρωτιέμαι το εξής: Γιατί να μη θέλει κάποιος να μείνουν και να σπουδάσουν αυτά τα παιδιά στον τόπο τους; Γιατί να στερηθούν τους φίλους τους και τις οικογένειές τους όχι από επιλογή, αλλά επειδή δεν έχουν άλλη επιλογή; Γιατί η οικονομία μας να στέλνει τόσα κονδύλια σε άλλες χώρες, οι οποίες εκμεταλλευόμενες την οικονομία γύρω από τα πανεπιστήμιά τους αυξάνουν το δικό τους ΑΕΠ; Γιατί θα πρέπει η ελληνική οικογένεια να αποστραγγίζεται οικονομικά για να σπουδάσει τα παιδιά της σε μια άλλη χώρα και όχι στην πατρίδα τους;

Σήμερα το παρόν νομοσχέδιο έρχεται να δώσει τις πιο απλές, αλλά και σύγχρονες και συγχρόνως εύλογες και αποτελεσματικές απαντήσεις σε όλα αυτά τα ερωτήματα τόσο με τις προβλέψεις του για την αναβάθμιση του δημόσιου πανεπιστημίου όσο και με τα άρθρα που θέτουν τις ράγες πάνω στις οποίες θα ιδρυθούν τα πρώτα μη κερδοσκοπικά, μη κρατικά πανεπιστήμια ως παραρτήματα ξένων ιδρυμάτων ανώτατης εκπαίδευσης.

Σε αυτό το σημείο και καθότι έχω ήδη αναφερθεί στα οικονομικά οφέλη που έχει η μεσαία τάξη και η μέση ελληνική οικογένεια από τις διατάξεις που φέρει το παρόν νομοσχέδιο, θα ήθελα να αναφερθώ στην προχθεσινή τροπολογία που κατέθεσε το Υπουργείο για την αύξηση κατά 500 ευρώ του επιδόματος στέγασης για φοιτητές. Η αύξηση αυτή, όμως, γίνεται ιδιαίτερα στοχευμένα καθότι προορίζεται για τους δικαιούχους φοιτητές που σπουδάζουν σε ΑΕΙ εκτός της περιφέρειας Αττικής ή της Περιφερειακής Ενότητας Θεσσαλονίκης και διαμορφώνεται σε 2.000 ευρώ από 1.500 ευρώ που ίσχυε μέχρι σήμερα.

Στην περίπτωση συγκατοίκησης του δικαιούχου φοιτητή με άλλον φοιτητή, το ποσό αυξάνει σε 2.500 ευρώ από 2.000 ευρώ. Βάσει των εκτιμήσεων του Γενικού Λογιστηρίου του Κράτους, η πρόσθετη αυτή δαπάνη του μέτρου για το τρέχον ακαδημαϊκό έτος θα ανέλθει στα 15,4 εκατομμύρια ευρώ, ενώ συνολικά για το 2023 οι κρατικές δαπάνες για το στεγαστικό επίδομα αγγίζουν τα 71 εκατομμύρια ευρώ, ποσό σχεδόν διπλάσιο από τα 41,9 εκατομμύρια ευρώ που δαπανήθηκαν επί ΣΥΡΙΖΑ.

Επομένως, ποια είναι η παράταξη που στηρίζει τα εισοδήματα των οικονομικά ασθενέστερων συμπολιτών μας; Ποια είναι η κυβέρνηση που δαπανά διαρκώς μεγαλύτερα κονδύλια για την παιδεία; Ποιες είναι οι πολιτικές με έντονο και αδιαμφισβήτητο κοινωνικό πρόσωπο, αγαπητοί συνάδελφοι του ΣΥΡΙΖΑ;

Η πρόβλεψη αυτή αποτελεί έμμεση πρόσκληση προς τους φοιτητές και τις οικογένειές τους να προτιμήσουν τμήματα πανεπιστημίων που εδράζονται στην επαρχία. Σε συνδυασμό με τα χαμηλότερα ενοίκια της επαρχίας μειώνουν με αυτόν τον τρόπο αισθητά το κόστος ζωής τους, ενισχύοντας παράλληλα τις τοπικές κοινωνίες που έχουν ανάγκη το φοιτητικό εισόδημα. Δίνονται, δηλαδή, επιπλέον κίνητρα για την προσέλκυση νέων φοιτητών στα δύο τμήματα του ΤΕΙ Δυτικής Μακεδονίας που έχουν έδρα στα Γρεβενά και μπορεί να οδηγήσει και στην εγκατάσταση χιλιάδων ακαδημαϊκών τμημάτων στην πόλη μας.

Αυτή η πρόβλεψη σε συνδυασμό με το γεγονός ότι το κάθε νομικό πρόσωπο πανεπιστημιακής εκπαίδευσης που σκοπεύει να εγκαταστήσει το παράρτημά του εκτός των δύο προαναφερθέντων αστικών κέντρων, καλείται να καταβάλει εγγυητική επιστολή και παράβολο μειωμένο κατά 50%, αποδεικνύοντας τη σταθερή κατεύθυνση της Κυβέρνησης στην αποκέντρωση και την ισόρροπη διαπεριφερειακή ανάπτυξη.

Μετά την απρόσμενη, αλλά συνάμα τόσο αναμενόμενη καθώς τον τελευταίο καιρό φείδονται πολιτικού θάρρους και αποφασιστικότητας, απόσχιση του ΠΑΣΟΚ από την ψήφιση αυτού του νομοσχεδίου, πολλοί θεωρούν ότι πορευόμαστε μόνοι μας σ’ αυτή τη μεγάλη αλλαγή. Η αλήθεια, όμως, είναι εντελώς διαφορετική. Υπάρχουν εκατοντάδες οικογένειες, χιλιάδες νεολαίοι που τάσσονται ρητά και κατηγορηματικά υπέρ της ίδρυσης μη κρατικών μη κερδοσκοπικών πανεπιστημίων. Δεν εκφράζουμε και δεν εκπροσωπούμε τη βοερή μειοψηφία, αλλά τη σιωπηρή πλειοψηφία. Η ίδρυση μη κερδοσκοπικών μη κρατικών πανεπιστημίων βρισκόταν στην προμετωπίδα του προεκλογικού μας προγράμματος. Οι διαρκείς και από ποικίλους φορείς δημοσκοπήσεις βρίσκουν τους πολίτες δίπλα μας σ’ αυτό το εγχείρημα. Τις συζητήσεις μέσα στην κοινωνία έχουμε τη δυνατότητα να τις αφουγκραζόμαστε και να τις μεταφράζουμε σε νομοθετικό έργο καλύτερα από όσο νομίζετε.

Δεν θέλουμε, δεν δεχόμαστε και δεν ανεχόμαστε, κυρίες και κύριοι συνάδελφοι, η Ελλάδα να βρίσκεται ουραγός σε κανέναν τομέα και δη στον ευαίσθητο τομέα της παιδείας. Κυβερνητικά έχουμε ήδη εισέλθει στην τετραετία της παιδείας και της εκπαίδευσης. Καμμία πτυχή τους δεν πρόκειται να μείνει πίσω και χωρίς μεταρρυθμίσεις. Άλλωστε, πριν από λίγο καιρό σε αυτήν ακριβώς την Αίθουσα είχαμε υπερψηφίσει το νομοσχέδιο για την ενίσχυση του Εθνικού Συστήματος Επαγγελματικής Εκπαίδευσης και Κατάρτισης.

Γνωρίζουμε καλά ότι η εκπαίδευση έχει έναν μεγάλο και θετικό πολλαπλασιαστή και όσο περισσότερο επενδύσεις στην εκπαίδευση, τόσο περισσότερο θα λάβεις και με οικονομικούς όρους στην ανάπτυξη και στο επίπεδο της κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία του χρόνου.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η παραβίαση του Συντάγματος είναι μία ακόμη πληγή στο σώμα του κράτους δικαίου, ένα κράτος δικαίου που επί διακυβέρνησης της Νέας Δημοκρατίας έχει δεχθεί πολλαπλά χτυπήματα. Και ασφαλώς αυτό έχει επηρεάσει και τη θέση της χώρας μέσα στην Ευρωπαϊκή Ένωση. Πέντε ευρωομάδες κατήγγειλαν αυτή τη στάση της ελληνικής Κυβέρνησης, για τον τρόπο δηλαδή που αντιμετωπίζει τη δικαιοσύνη, την ελευθερία του Τύπου, μεγάλα ζητήματα που έχουν να κάνουν με τις υποκλοπές, με την εξεταστική επιτροπή γύρω από το έγκλημα των Τεμπών.

Έρχεστε, λοιπόν, να παραβιάσετε το άρθρο 16 του Συντάγματος που δεν επιδέχεται καμμία ερμηνεία πέραν αυτής της γραμματικής. Καμία άλλη ερμηνεία! Και κάνετε λόγο τάχα για μία δυναμική ερμηνεία του Συντάγματος. Από πού προκύπτει αυτό; Σαφέστατα το Σύνταγμα απαγορεύει τα ιδιωτικά πανεπιστήμια και το να έρχεται η όποια κυβέρνηση να θεσπίζει ιδιωτικά πανεπιστήμια και ανώτατη εκπαίδευση να χορηγείται από ιδιώτες. Επιτρέπει αποκλειστικά στο κράτος να έχει αυτή την αρμοδιότητα.

Και βέβαια παίζετε και εμπαίζετε τον ελληνικό λαό με το ότι τάχα φέρνετε μη κρατικά πανεπιστήμια. Στην Ελλάδα δεν έχουμε κρατικά πανεπιστήμια. Έχουμε δημόσια πανεπιστήμια. Το ίδιο συμβαίνει και σε πολλές άλλες χώρες της Ευρωπαϊκής Ένωσης. Έχουμε μόνο δημόσια πανεπιστήμια και όχι ιδιωτικά. Παραλείπετε να πείτε στον ελληνικό λαό ότι και στο Λουξεμβούργο και στη Δανία και στη Φινλανδία και στην Ιρλανδία υπάρχουν μόνο ισχυρά δημόσια πανεπιστήμια. Το κάτι διαφορετικό είναι τα ιδιωτικά πανεπιστήμια. Μην ξεγελάτε τον ελληνικό λαό λέγοντας ότι φέρνετε μη κρατικά πανεπιστήμια. Μιλάμε για ιδιωτικά πανεπιστήμια και για μπίζνες.

Και θα είχατε την ευκαιρία σε λίγους μήνες να προχωρήσουμε στη συζήτηση της Αναθεώρησης του Συντάγματος. Διότι τι πάει να πει δυναμική ερμηνεία του Συντάγματος; Εδώ θα έχουμε μπροστά μας σε λίγους μήνες τη δυνατότητα να κάνουμε μια Αναθεώρηση του Συντάγματος. Και, αν θέλετε, και ιστορική ερμηνεία επί του ζητήματος είναι ότι για σαράντα χρόνια συζητάμε για το αν θα πρέπει να αναθεωρήσουμε το άρθρο 16 ή όχι. Και έχει πει ο πολιτικός κόσμος της χώρας για σαράντα χρόνια ότι δεν προχωράμε σε αναθεώρηση του άρθρου 16.

Αμφισβητείτε τις πρόσφατες αποφάσεις του Συμβουλίου της Επικρατείας. Έρχεστε εδώ και επικαλείστε νομικά επιχειρήματα περί Ενωσιακού Δικαίου και υποχρέωσής μας.

Όχι, κύριοι συνάδελφοι. Το Ενωσιακό Δίκαιο δεν ασχολείται με υπόθεση των κρατών όπως είναι η ανώτατη εκπαίδευση. Ασχολείται με υπηρεσίες, με την αγορά, με ζητήματα οικονομίας και απλά δεν μας απαγορεύει να ιδρύσουμε πανεπιστήμια, όχι να θεσπίσουμε ιδιωτικά πανεπιστήμια.

Αυτά τα αποκρύπτετε από τον ελληνικό λαό. Και σαν να μην έφτανε αυτό, ακούστηκε σήμερα και από τα πλέον επίσημα χείλη του κυρίου Υπουργού, του κ. Πιερρακάκη, ότι τάχα αυτή η διάταξη του άρθρου 16 ουσιαστικά ήταν μια χουντική διάταξη που έρχονταν από την περίοδο της χούντας.

Αν είναι δυνατόν! Η χούντα επιχείρησε το 1968 μέσα από το Υπουργικό Συμβούλιο να φέρει ένα ψευδοσύνταγμα τάχα, θεσπίζοντας τα ιδιωτικά πανεπιστήμια. Το 1973 με τις κινητοποιήσεις στη Νομική Σχολή Αθηνών κλονίστηκε η χούντα γιατί υπήρχε το μεγάλο ζήτημα με ένα ξενόγλωσσο Ινστιτούτο Μηχανολογίας που είχαν στεγάσει στην Αγία Παρασκευή και βέβαια έκλεισε γιατί ο ελληνικός λαός και οι φοιτητές βγήκαν στους δρόμους και είπαν όχι στα ιδιωτικά πανεπιστήμια.

Αυτές τις αλήθειες τις αποκρύπτετε από τον ελληνικό λαό. Προσπαθείτε να ξεγελάσετε τον ελληνικό λαό και λέτε ότι υπάρχει μια κοινωνική αναγκαιότητα για την ίδρυση αυτών των ιδιωτικών πανεπιστημίων. Ποια κοινωνική αναγκαιότητα, όταν πριν λίγο καιρό καταργήσατε τα τριάντα επτά τμήματα που είχε θεσπίσει η Κυβέρνηση του ΣΥΡΙΖΑ στην περιφέρεια της χώρας και με προμετωπίδα, αν θέλετε, τη Νομική Σχολή της Πάτρας; Κι έρχεστε τώρα και κλαίγεστε γιατί τάχα ελληνόπουλα πηγαίνουν στην Κύπρο να φέρουν ένα πτυχίο Νομικής από την Κύπρο; Εσείς δεν καταργήσατε τη θέσπιση της Νομικής της τέταρτης στην Πάτρα; Εσείς δεν καταργήσατε και άλλα τριάντα έξι περιφερειακά τμήματα που είχε θεσπίσει ο ΣΥΡΙΖΑ; Εσείς δεν φέρατε τη βάση εισαγωγής στα πανεπιστήμια, με αποτέλεσμα πολλά παιδιά που δεν πέρασαν αυτή τη βάση να πηγαίνουν στα ιδιωτικά κολλέγια, ιδιωτικοποιώντας, αν θέλετε, την ανώτατη εκπαίδευση της χώρας; Εν πάση περιπτώσει δεν μπορώ να πω «ανώτατη εκπαίδευση» αυτά τα καταστήματα που μοιράζουν πτυχία κι εσείς ξεγελάτε τον ελληνικό λαό.

Ακούστε, κύριοι συνάδελφοι της Συμπολίτευσης, η χώρα έχει ανάγκη από ένα ισχυρό δημόσιο πανεπιστήμιο, ένα πανεπιστήμιο που έχει δείξει ότι έχει περγαμηνές ακαδημαϊκές, έχει έρευνα και δύο μεγάλα πανεπιστήμια της χώρας ήδη κατατάσσονται στα εκατό πρώτα καλύτερα πανεπιστήμια της Υφηλίου. Αυτά τα πανεπιστήμια στηρίξτε με χρηματοδότηση και μην εξαπατάτε τον ελληνικό λαό. Εσείς υπερασπίζεστε σήμερα ιδιωτικά συμφέροντα και γι’ αυτό τρέχετε, προκειμένου να φέρετε αυτό το νομοσχέδιο και να καταστρατηγήσετε το ίδιο το Σύνταγμα.

Τα δημόσια πανεπιστήμια, κύριοι, έχουν την αυτοδιοίκησή τους, έχουν τους δημόσιους λειτουργούς. Δεν έχουν ιδιωτικοοικονομικά κριτήρια και δεν μοιράζουν πτυχία, να μπαίνει κάποιος στην Ιατρική, με αυτόν τον συντελεστή που φέρνετε, με εννέα χιλιάδες μόρια και όχι με δεκαεννέα χιλιάδες που μπαίνουν τα παιδιά του ελληνικού λαού, της μεσαίας τάξης. Εσείς μοιράζετε πτυχία με αυτό το νομοσχέδιο, από ιδιωτικά καταστήματα-μαγαζιά. Αυτό κάνετε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Είναι ανάγκη να στηρίξετε τη χρηματοδότηση του ελληνικού πανεπιστημίου. Ακόμη και αυτό που λέτε ότι στηρίζετε σήμερα με χρήματα το δημόσιο πανεπιστήμιο, στηρίζετε για κάποιες υποδομές κτιριακές. Δεν στηρίζετε, όμως, ούτε την έρευνα, ούτε τη φοιτητική μέριμνα που έχει ανάγκη ο φοιτητικός κόσμος και γι’ αυτό είναι έξω στους δρόμους όλοι οι φοιτητές. Είναι μια χρηματοδότηση που υστερεί -είμαστε στο 2,7% του ΑΕΠ, ενώ η υπόλοιπη Ευρώπη είναι στο 4,7%- μια υποχρηματοδότηση που αποτυπώνεται στους πόσους καθηγητές έχει το σύνολο του φοιτητικού πληθυσμού. Ένα προς σαράντα επτά είναι στη χώρα μας, όταν στην υπόλοιπη Ευρώπη είναι ένα προς δεκατρία. Αυτά είναι τα ζητήματα που πρέπει να δείτε.

Κλείνω, λέγοντας, ότι από τους σαράντα χιλιάδες φοιτητές που φεύγουν μόνο πέντε χιλιάδες είναι αυτοί που παρακολουθούν προπτυχιακό πρόγραμμα στην Κύπρο, όταν οι Κύπριοι φοιτητές εδώ στην Ελλάδα είναι δέκα και δεκαπέντε χιλιάδες. Γιατί δεν το λέτε αυτό στον ελληνικό λαό, για να καταλάβει ο κόσμος πόσο και οι Κύπριοι εμπιστεύονται τα ελληνικά δημόσια πανεπιστήμια; Και ξέρετε, αυτούς τους τριάντα πέντε χιλιάδες, δεν θα τους πιάσετε να τους φέρετε στην Ελλάδα. Είναι επιλογή τους να σπουδάσουν σε εξωτερικά πανεπιστήμια, είτε σε επίπεδο μεταπτυχιακών που είναι οι περισσότεροι είτε σε επίπεδο προπτυχιακό, γιατί εκεί ήθελαν να κάνουν μια διεθνή καριέρα.

Σταματήστε να εμπαίζετε τον ελληνικό λαό. Αυτό που φέρνετε σήμερα προς ψήφιση, είναι ένα σημαντικό χτύπημα στο Σύνταγμα της χώρας, στο κράτος δικαίου, στην ίδια τη δημοκρατία και είναι κι ένα παράπλευρο χτύπημα στο δημόσιο πανεπιστήμιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Ξενοφών Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το παρόν νομοσχέδιο έρχεται να κλείσει μια ιστορική εκκρεμότητα του παρελθόντος, να ανοίξει μια πύλη στο μέλλον, αλλά και να συγχρονίσει το ακαδημαϊκό τοπίο με μια αδήριτη πραγματικότητα.

Αυτή η εμβληματική μεταρρύθμιση, λοιπόν, αντί να μετατραπεί σε πεδίο ευρείας εθνικής συναίνεσης, μετατρέπεται από το σύνολο της Αντιπολίτευσης σε πεδίο μάχης, στείρας Αντιπολίτευσης και μικροκομματικών διαξιφισμών. Καταφεύγει προσχηματικά σε ένα συνταγματικό αναχρονισμό, για να δικαιολογήσει άλλοτε τις ιδεολογικές της αγκυλώσεις και άλλοτε τις όψιμες κυβιστήσεις. Και το ακόμη μεγαλύτερο παράδοξο είναι ότι ενώ η λειτουργία παραρτημάτων αλλοδαπών ανώτατων εκπαιδευτικών μη κρατικών και μη κερδοσκοπικών ιδρυμάτων απηχεί ένα ώριμο κοινωνικό αίτημα που βρίσκεται σε υψηλότατη ανταπόκριση και μέσα στο ίδιο το εκλογικό της σώμα, η Αντιπολίτευση μουρμουρίζει άναρθρες δικαιολογίες. Προσκολλημένη στο άρμα των ιδεοληψιών της, αρνείται να ερμηνεύσει σωστά την αληθινή βούληση των υποστηρικτών της που τάσσεται αναφανδόν υπέρ της ίδρυσης και λειτουργίας μη κρατικών ιδρυμάτων πανεπιστημιακής εκπαίδευσης στη χώρα μας.

Κυρίες και κύριοι συνάδελφοι, η πατρίδα μας δεν αντέχει άλλες χαμένες ευκαιρίες, δεν συγχωρεί άλλες αναβολές. Χάσαμε πολύτιμο χρόνο και η πραγματικότητα μας ξεπέρασε. Τα αριθμητικά στοιχεία είναι αμείλικτα. Χιλιάδες ελληνόπουλα εγκαταλείπουν τη χώρα κάθε χρόνο, για να φοιτήσουν στο εξωτερικό και χιλιάδες έχουν ήδη φύγει από τα χρόνια της κρίσης. Σαράντα χιλιάδες νέα παιδιά φοιτούν στο εξωτερικό και δεκαοκτώ χιλιάδες εξ αυτών στην Κύπρο, η οποία έχει μετατραπεί σε περιφερειακό εκπαιδευτικό κέντρο της περιοχής μέσα σε περίπου είκοσι χρόνια. Στην Κύπρο μας, βέβαια, υπάρχει μια ειδοποιός διαφορά στη συναίνεση που διαπερνά οριζόντια το πολιτικό σύστημα από το κομμουνιστικό ΑΚΕΛ μέχρι τον Φιλελεύθερο Συναγερμό. Αντί, λοιπόν, να υπάρχει οικονομική αιμορραγία και φυγή των νέων ανθρώπων με λαμπρό επιστημονικό μέλλον, εκτός συνόρων, εισρέει κεφάλαιο που διαχέεται στην εθνική οικονομία. Εμπλουτίζεται το παραγόμενο ακαδημαϊκό προϊόν και εν τέλει, εμπεδώνεται ισοτίμως η πρόσβαση στην τριτοβάθμια εκπαίδευση.

Το δημόσιο ελληνικό πανεπιστήμιο δεν έχει να φοβηθεί τίποτα εμπρός στην προοπτική λειτουργίας των μη κρατικών πανεπιστημίων. Ίσα-ίσα, το ακριβώς αντίθετο. Άλλωστε, είμαστε η Κυβέρνηση που έχουμε θωρακίσει και αναβαθμίσει την τριτοβάθμια εκπαίδευση με ορθολογικό και συντεταγμένο τρόπο. Ακόμα και σήμερα, το υπό συζήτηση σχέδιο νόμου αποτελείται από πέντε μέρη και 205 άρθρα, εκ των οποίων τα τέσσερα μέρη -δηλαδή, συνολικά 179 άρθρα- είναι ρυθμίσεις για την ενίσχυση των δημόσιων πανεπιστημίων, ενώ ένα μέρος αποτελούμενο από 26 άρθρα ρυθμίζει την εγκατάσταση και τη λειτουργία των νομικών προσώπων πανεπιστημιακής εκπαίδευσης.

Στόχος της Κυβέρνησης της Νέας Δημοκρατίας και βασική φιλοσοφία που διέπει το παρόν νομοσχέδιο, όπως έχει αναφέρει αναλυτικά κι ο Υπουργός Παιδείας και Θρησκευμάτων και οι Υφυπουργοί έχει να κάνει με την αύξηση των εκπαιδευτικών ευκαιριών στην πατρίδα μας, με το πώς θα καταφέρουμε να φέρουμε πίσω ολοένα και περισσότερους Έλληνες φοιτητές από το εξωτερικό, με το πώς θα απευθυνθούμε στην ελληνική ακαδημαϊκή διασπορά και με το πώς θα καταφέρουμε συνολικά να καταστήσουμε την Ελλάδα περιφερειακό κέντρο εκπαίδευσης. Το δημόσιο πανεπιστήμιο αποτελεί τη ναυαρχίδα της ακαδημαϊκής εκπαίδευσης στη χώρα μας και αυτή η παραδοχή είναι αδιαπραγμάτευτη αδιαπραγμάτευτη και ισχυρή.

Η απελευθέρωση της ανώτατης εκπαίδευσης, η διεθνοποίηση του δημοσίου πανεπιστημίου και η άρση των εμποδίων συνολικότερα στην τριτοβάθμια εκπαίδευση μας δίνουν μια μοναδική ευκαιρία να διεκδικήσουμε με αξιώσεις το μερίδιό μας σε έναν κόσμο νέων τεχνολογιών, καινοτομίας και εξωστρέφειας, με τα επιτεύγματα της τέταρτης βιομηχανικής επανάστασης και της τεχνητής νοημοσύνης να θέτουν επιτακτικά τα διλήμματα και τις προκλήσεις της νέας εποχής.

Κυρία Υπουργέ, η αύξηση των ακαδημαϊκών ευκαιριών στη χώρα μας είναι επιβεβλημένη και για τα νέα παιδιά, αλλά και για τις οικογένειές τους που σήμερα μας παρακολουθούν. Είναι γνωστό ότι οι ρυθμίσεις του παρόντος νομοσχεδίου, ειδικά όσον αφορά την ενίσχυση του δημόσιου πανεπιστημίου, είναι προϊόν διαρκούς και κοπιώδους διαλόγου με τους πρυτάνεις των ιδρυμάτων και πολλές από τις προτάσεις τους έχουν ενσωματωθεί αυτούσιες. Στο πλαίσιο αυτό, θα ήταν εξαιρετικά χρήσιμο να εντείνουμε τις προσπάθειές μας για την κατάργηση των γραφειοκρατικών διαδικασιών για την ίδρυση νέων τμημάτων, όπως ισχύει σήμερα.

Η Κυβέρνηση της Νέας Δημοκρατίας και η ηγεσία του Υπουργείου Παιδείας διαπνέονται από έναν οραματικό ρεαλισμό για την εκπαιδευτική διαδικασία στο σύνολό της. Επειδή, λοιπόν, η εκπαιδευτική διαδικασία αποτελεί μια διαρκή υπόθεση που διατρέχει όλα τα επίπεδα, θα ήθελα με τη σημερινή ευκαιρία να συγχαρώ την ηγεσία του Υπουργείου για την ανακοίνωση που έχει φθάσει στο φως της δημοσιότητας τις προηγούμενες ημέρες και τη δράση που αποσκοπεί στην ενίσχυση της άθλησης και αφορά την κινητροδότηση των εγγραφών των μαθητών σε αθλητικά σωματεία και αθλητικές ακαδημίες μέσω voucher. Πρόκειται για μια δράση που ήταν και δική μου πρόταση προς το Υπουργείο και είμαι βέβαιος ότι θα συμβάλει μεταξύ άλλων και στην καταπολέμηση της αυξανόμενης βίας μεταξύ των ανηλίκων. Ο αθλητισμός καλλιεργεί αξίες, χτίζει χαρακτήρες και μαθαίνει στα παιδιά μας να σέβονται τους συναθλητές τους, τους αντιπάλους τους, αλλά και τους αθλητικούς χώρους. Είναι μια πολύ θετική εξέλιξη το εύρος της οποίας ανάλογα με τον δημοσιονομικό χώρο θα μπορούσαμε να εξετάσουμε να επεκταθεί και σε ηλικίες μαθητών του δημοτικού.

Κυρίες και κύριοι συνάδελφοι, η Νέα Δημοκρατία χαράζει μια στρατηγική που ατενίζει το μέλλον της ελληνικής παιδείας με όρους που ανταποκρίνονται σε έναν κόσμο δεξιοτήτων και ικανοτήτων που υπερβαίνουν τα στεγανά των προηγούμενων δεκαετιών. Έχουμε χρέος να προσφέρουμε στις νέες γενιές Ελλήνων αυτή την ευκαιρία σε όλα τα επίπεδα. Δεν χωρούν άλλες χαμένες ευκαιρίες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Θόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αναμφισβήτητα είναι πολύ προχωρημένη ώρα και σίγουρα είμαστε όλοι πολύ κουρασμένοι. Γι’ αυτόν τον λόγο δεν χρειάζονται εντάσεις, χρειάζεται ψυχραιμία.

Χρειάζεται όμως ψυχραιμία και για έναν ακόμη λόγο. Φέτος είναι μια ιδιαίτερη χρονιά. Φέτος γιορτάζουμε τα πενήντα χρόνια από την αποκατάσταση της δημοκρατίας στην Ελλάδα, την κοιτίδα της δημοκρατίας, πενήντα χρόνια μεταπολίτευσης, με επιτεύγματα, αλλά και ελλείμματα, με προσδοκίες και οράματα, αλλά και αποτυχίες και λάθη, με δόγματα, μύθους, πολώσεις, νοοτροπίες, αγώνες, διεκδικήσεις, νίκες, ήττες, κατακτήσεις, με γεγονότα, παρασκήνια, στρατηγικές επιλογές και πρωταγωνιστές, αλλά πρέπει να ομολογήσουμε και με ωριμότητα τα τελευταία χρόνια την οποία αποκτήσαμε ως κοινωνία αφού προηγουμένως κοιτάξαμε κατάματα την άβυσσο της οικονομικής κρίσης. Σε αυτή τη συγκεντρωτική παράθεση και αξιολόγηση πεπραγμένων ο ιστορικός βηματισμός αποκτά ιδιαίτερη αξία όταν εμβαθύνουμε στην ουσία των πραγμάτων. Μονάχα τότε κάθε επέτειος παύει να λειτουργεί ως ανακύκλωση των περασμένων και ανοίγει τον δρόμο προς το μέλλον, δημιουργώντας προοπτική, που είναι το ζητούμενο.

Σήμερα, κυρίες και κύριοι συνάδελφοι, με το νομοσχέδιο που συζητούμε για την ενίσχυση του δημόσιου πανεπιστημίου και για τα μη κρατικά ΑΕΙ αντικρίζουμε τις καινούργιες απαιτήσεις της νέας εποχής που αναδύονται μέσα από τον υπό εξέλιξη οικονομικό και παραγωγικό μετασχηματισμό της χώρας.

Η πρόκληση με την οποία βρισκόμαστε αντιμέτωποι στην παρούσα χρονική περίοδο είναι να δείξουμε ότι μπορούμε να αξιοποιήσουμε τα διδάγματα που επέφεραν οι κρίσεις. Ιδίως τώρα που η Ελλάδα έχει μπροστά της ένα καθαρό πολιτικό ορίζοντα πρέπει να καλύψει το χαμένο έδαφος και να συγκλίνει με την υπόλοιπη Ευρώπη.

Η ίδρυση μη κρατικών μη κερδοσκοπικών πανεπιστημίων ως παραρτημάτων ξένων πανεπιστημίων είναι μία εμβληματική μεταρρύθμιση. Είναι μια πραγματική μεταρρύθμιση διότι απελευθερώνει την τριτοβάθμια εκπαίδευση στην πατρίδα μας από ιδεοληψίες δεκαετιών και αγκυλώσεις του παρελθόντος. Είναι και μία επιβεβλημένη μεταρρύθμιση συνάμα, γιατί κάθε χρόνο χιλιάδες νέα παιδιά φεύγουν από την Ελλάδα για να σπουδάσουν σε μη κρατικά πανεπιστήμια του εξωτερικού και δυστυχώς οι περισσότεροι εξ αυτών δεν επιστρέφουν ποτέ πίσω.

Περισσότερα από σαράντα χιλιάδες ελληνόπουλα σπουδάζουν σήμερα στο εξωτερικό εκ των οποίων τουλάχιστον δεκαοκτώ χιλιάδες στην Κύπρο, περίπου δέκα χιλιάδες στη Μεγάλη Βρετανία, άλλες πέντε χιλιάδες περίπου στη Βουλγαρία, αλλά ακόμη και σε χώρες του ευρωπαϊκού Βορρά -Τσεχία, Γερμανία, Ολλανδία, Βέλγιο- ή του Νότου -Ιταλία, Ισπανία- αλλά ακόμη και στις Ηνωμένες Πολιτείες της Αμερικής.

Γιατί, λοιπόν, να μη δημιουργήσουμε τις προϋποθέσεις εκείνες που είναι απαραίτητες, έτσι ώστε τα παιδιά αυτά να μη φεύγουν έξω, αλλά να μένουν και να σπουδάζουν στον τόπο τους;

Γιατί να μην ανακουφίσουμε τις οικογένειές τους από τα πολύ σημαντικά αυτά έξοδα;

Γιατί σε τελική ανάλυση η πατρίδα μας να μην καταστεί με αξιώσεις μια χώρα παροχής ανταγωνιστικών υπηρεσιών εκπαίδευσης, προσελκύοντας χιλιάδες φοιτητές από όλον τον κόσμο;

Γιατί από χώρα εξαγωγής φοιτητών να μη γίνουμε χώρα προσέλκυσης φοιτητών;

Το ζήτημα δεν είναι ταξικό, όπως προσπαθούν να το παρουσιάσουν τα κόμματα της Αντιπολίτευσης, αλλά είναι ένα θέμα συντονισμού με την πραγματικότητα. Δεν νοείται να συζητούμε για την εκπαίδευση του 2030 με όρους, φρασεολογία και επιχειρήματα του 1974. Αυτού του είδους οι πρακτικές, λογικές και συμπεριφορές δεν είναι προοδευτικές. Δεν είναι προοδευτισμός, αλλά είναι οπισθοδρόμηση. Όπως είναι υποκρισία και στρουθοκαμηλισμός να παριστάνουν τους τιμητές των δημοσίων πανεπιστημίων εκείνες και εκείνοι που έχουν φοιτήσει οι ίδιες και οι ίδιοι ή στέλνουν τα παιδιά τους σε ιδιωτικά σχολεία και πανεπιστήμια, αλλά και εκείνες και εκείνοι που ενώ στην Ελλάδα πολεμούν τα μη κρατικά πανεπιστήμια παράλληλα διδάσκουν σε ιδιωτικά πανεπιστήμια στην Κύπρο αρκετοί από αυτούς ή και σε υπόλοιπες χώρες του εξωτερικού.

Στη Νέα Δημοκρατία, κυρίες και κύριοι συνάδελφοι της Αντιπολίτευσης, υλοποιούμε μια εθνική πολιτική και όχι κομματική ή πολιτική προσωπικού συμφέροντος. Δεν βλέπουμε τους φοιτητές ως πελάτες, αλλά ως ενεργούς πολίτες που πρέπει να αποκτήσουν τα κατάλληλα γνωστικά εφόδια για να διαπρέψουν και να σηκώσουν την Ελλάδα ψηλότερα.

Και επειδή είναι καιρός να βάλουμε τα πράγματα στη θέση τους, παρά τη διαρκή προσπάθεια της Αριστεράς να μπολιάσει την κοινωνία με τα κλισέ και τους μύθους της -άλλωστε έχει ειδικότητα στους μύθους η Αριστερά- το αφήγημα ότι δήθεν ο ερχομός ξένων πανεπιστημίων στην Ελλάδα θα οδηγήσει στην υποβάθμιση των δημοσίων δεν έχει «δράκο». Και αυτό γιατί το 70% των άρθρων του νομοσχεδίου αναφέρεται στην ενίσχυση του δημόσιου πανεπιστημίου. Ποτέ ξανά και καμμία κυβέρνηση στο παρελθόν δεν ενίσχυσε τόσο πολύ την εκπαίδευση σε όλες τις βαθμίδες της.

Σήμερα η χρηματοδότηση των πανεπιστημίων από εθνικούς και άλλους πόρους είναι διπλάσια αυτής του 2018, ξεπερνώντας το 1 δισεκατομμύριο ευρώ.

Σε δημοτικά, γυμνάσια και λύκεια έχουν γίνει είκοσι πέντε χιλιάδες διορισμοί δασκάλων και καθηγητών. Την ίδια ώρα διπλασιάστηκαν τα πρότυπα και πειραματικά σχολεία. Τα γυμνάσια και τα λύκεια πέρασαν στην ψηφιακή εποχή, με διαδραστικούς πίνακες παντού.

Ενισχύουμε την επαγγελματική εκπαίδευση προσφέροντας εξειδικευμένη γνώση και σίγουρη απασχόληση και αναβαθμίζουμε το Ανοικτό Πανεπιστήμιο ως κέντρο διά βίου μάθησης.

Και για να μην υπάρχουν παρανοήσεις, η δημιουργία μη κρατικών, μη κερδοσκοπικών πανεπιστημίων στην πατρίδα μας θα προχωρήσει μέσα από αυστηρές οικονομικές και εκπαιδευτικές προδιαγραφές. Με λίγα λόγια, είναι ένα νομοσχέδιο καλά προετοιμασμένο και μελετημένο με βάση όσα ισχύουν και στην υπόλοιπη Ευρώπη. Δεν ανακαλύπτουμε εμείς τον τροχό, τον έχουν ανακαλύψει προ πολλών αιώνων. Κάθε πανεπιστημιακό παράρτημα πρέπει να διαθέτει κατ’ ελάχιστον τρεις σχολές, με ένα τουλάχιστον πρόγραμμα πρώτου κύκλου σπουδών η καθεμία, προβλεπόμενο διδακτικό, διοικητικό, τεχνικό προσωπικό, άρτιες εγκαταστάσεις με τον απαραίτητο υλικοτεχνικό εξοπλισμό και φυσικά θα αξιολογούνται από την Εθνική Αρχή Ανώτατης Εκπαίδευσης. Και τέλος, δεν θα δέχεται φοιτητές από το «παράθυρο». Θα εισάγονται αυτοί που δικαιούνται να φοιτήσουν. Δεν πρόκειται για βιομηχανία παραγωγής πτυχιούχων, αλλά για ένα ιστορικό βήμα προς τα εμπρός για την τριτοβάθμια εκπαίδευση και τη χώρα μας.

Με αυτές τις σκέψεις εννοείται ότι υπερψηφίζω το νομοσχέδιο. Μάλιστα καλούνται τα κόμματα της Αντιπολίτευσης να πράξουν το ίδιο. Γιατί αρνούμαι να δεχθώ ότι Έλληνες Βουλευτές θα καταψηφίσουν άρθρα που αναφέρονται ρητά στην ενίσχυση του δημόσιου πανεπιστημίου. Σε τελική ανάλυση, με την ολοκλήρωση της ψηφοφορίας την Παρασκευή το βράδυ θα αποδειχθεί στην πράξη ποια κόμματα λειτουργούν με μεταρρυθμιστική πυξίδα και ποια συγκρούονται με την πραγματικότητα, η οποία δυστυχώς γι’ αυτά τους ξεπερνά.

Να είστε καλά. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Γιώργος Γιάννης.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από τόσες φορές που άκουσα κατά τη σημερινή συνεδρίαση ότι «πρόκειται περί ενός μη μεταρρυθμιστικού νομοσχεδίου, απεναντίας, δε, πρόκειται περί ενός αντισυνταγματικού», θα ξεκινήσω κάνοντας μια αναφορά στη δήλωση του διακεκριμένου Ομότιμου Καθηγητή Γλωσσολογίας και πρώην Πρύτανη του ΕΚΠΑ κ. Γιώργου Μπαμπινιώτη, ο οποίος αναφέρει: «Με την κατάθεση του σχεδίου νόμου για τα μη κρατικά μη κερδοσκοπικά πανεπιστήμια διαμορφώνεται στο ελληνικό πολιτικό σύστημα ένα απολύτως ευδιάκριτο μέτωπο οπισθοδρόμησης, στο οποίο κατατάσσονται οι αρνητές του σχεδίου νόμου. Το νομοθέτημα αυτό πρέπει επί της αρχής να ψηφιστεί, καθώς αποτελεί μεταρρυθμιστικό βήμα στον χώρο της ανώτατης εκπαίδευσης. Τα αδύναμα ή και πονηρά του σημεία», συνεχίζει ο κ. Μπαμπινιώτης, «πρέπει να αναδειχθούν με τον κριτικό κοινοβουλευτικό αλλά και ευρύτερα με τον πολιτικό και επιστημονικό λόγο. Η άρνηση όμως της συμφωνίας επί της αρχής αποτελεί σαφή απόδειξη αντιμεταρρυθμιστικής στάσης.».

Και πάω ένα βήμα παρακάτω. «Το ζήτημα της ίδρυσης μη κρατικών μη κερδοσκοπικών πανεπιστημίων αποτελεί ένα είδος λυδίας λίθου για να αποσαφηνιστεί ποιοι είναι πραγματικά οι προοδευτικοί σε αυτή τη χώρα και σε πολιτικό επίπεδο.».

Η συγκεκριμένη μεταρρύθμιση έρχεται να ρυθμίσει το πλαίσιο λειτουργίας των μη κρατικών ιδρυμάτων υπό αυστηρές προϋποθέσεις, παράλληλα με τον εκσυγχρονισμό των δημόσιων πανεπιστημίων. Η συνύπαρξη δημόσιων και μη κρατικών πανεπιστημίων ωφελεί και τα δημόσια, αμβλύνει σημαντικά τις ανισότητες και ενισχύει τον ανταγωνισμό.

Ο μη κερδοσκοπικός της χαρακτήρας στα πρότυπα σημαντικών ιδρυμάτων του εξωτερικού σηματοδοτεί τη συνεχή τροφοδότηση της έρευνας και της καινοτομίας με σημαντικά οφέλη και για τα δημόσια πανεπιστήμια μέσω των συνεργασιών με ιδρύματα παγκόσμιας αναγνωρισιμότητας. Ο εκσυγχρονισμός του δημόσιου πανεπιστημίου και η στήριξή του με επιπλέον χρηματοδότηση πρέπει να αποτελέσει το κύριο μέλημα της πολιτείας και ιδιαίτερα των πανεπιστημιακών ιδρυμάτων της περιφέρειας.

Από την άλλη πλευρά, η μεταρρύθμιση της ίδρυσης μη κρατικών πανεπιστημίων έρχεται να καλύψει μια χρόνια στρέβλωση του εκπαιδευτικού συστήματος και υπό συγκεκριμένες και ιδιαιτέρως αυστηρές προδιαγραφές, η ίδρυσή τους θα έχει σημαντικά οφέλη για την οικονομία και την κοινωνία, χωρίς να περιορίζεται ο ρόλος των δημόσιων ιδρυμάτων εκπαίδευσης.

Κυρίες και κύριοι, το υπό συζήτηση νομοσχέδιο έχει διττό ρόλο, αφού στοχεύει τόσο στην ενίσχυση της εξωστρέφειας των δημοσίων πανεπιστημίων όσο και στην ίδρυση μη κρατικών μη κερδοσκοπικού χαρακτήρα πανεπιστημίων. Η μείωση της γραφειοκρατίας των δημόσιων ακαδημαϊκών ιδρυμάτων, η ενίσχυση της αυτονομίας τους, η αναβάθμιση και η προστασία των υποδομών τους, ο ψηφιακός τους μετασχηματισμός και η περαιτέρω χρηματοδότησή τους για έρευνα μόνο οφέλη μπορούν να έχουν τόσο για τα ίδια όσο και για τους φοιτητές τους.

Ο εισηγητής αναφέρθηκε εκτενώς και λεπτομερώς στις σημαντικές αλλαγές, στις ρυθμίσεις και τις δυνατότητες του υπό συζήτηση νομοσχεδίου. Δύο περιπτώσεις θα αναφέρω μόνο επιγραμματικά, που για μένα αξίζουν πολύ περισσότερο.

Το Δημοκρίτειο Πανεπιστήμιο Θράκης αναβαθμίζεται με την ίδρυση νέων σχολών και τμημάτων. Επίσης εντάσσονται σε αυτό τα τμήματα του Διεθνούς Πανεπιστημίου Ελλάδος της Δράμας και της Καβάλας ενώ ενισχύεται σε αριθμό φοιτητών, διδακτικό προσωπικό, χρηματοδότηση και υποδομές.

Πρόκειται για μία έμπρακτη στήριξη στα περιφερειακά πανεπιστήμια και στον κρίσιμο ρόλο που διαδραματίζουν στην τριτοβάθμια εκπαίδευση. Οι λόγοι της ενίσχυσης του Δημοκρίτειου Πανεπιστημίου είναι πρωτίστως εκπαιδευτικοί αλλά και εθνικοί, καθώς το ακαδημαϊκό ίδρυμα διαδραματίζει κρίσιμο ρόλο στην ευαίσθητη Περιφέρεια Ανατολικής Μακεδονίας και Θράκης.

Η δεύτερη περίπτωση είναι αυτή της αναβάθμισης του Ελληνικού Ανοικτού Πανεπιστημίου. Το ΕΑΠ αυτονομήθηκε, αποκτά το σύστημα διακυβέρνησης και τα όργανα διοίκησης που έχουν και τα υπόλοιπα πανεπιστήμια.

Επίσης, το υπό συζήτηση νομοσχέδιο με την προσθήκη χρηματοδοτικών εργαλείων προς τα ΑΕΙ ενισχύει τη διεθνοποίησή τους, την προβολή τους στο εξωτερικό, την προσέλευση Ελλήνων επιστημόνων που εργάζονται στο εξωτερικό μέσω του θεσμού του συνεργαζόμενου καθηγητή, την επιπλέον οικονομική τους στήριξη, την οικονομική ωφέλεια του επιστημονικού δυναμικού των πανεπιστημίων, καθώς οι αμοιβές τους δεν εμπίπτουν στο ανώτατο όριο αποδοχών που προέρχονται από τη συμμετοχή τους σε κάθε είδους ερευνητικά προγράμματα.

Αναφορικά τώρα με την ίδρυση μη κερδοσκοπικών παραρτημάτων ξένων πανεπιστημίων, το νομοσχέδιο εισάγει την έννοια του νομικού προσώπου πανεπιστημιακής εκπαίδευσης. Πρόκειται για ένα νομικό πρόσωπο ειδικού σκοπού μη κερδοσκοπικού χαρακτήρα με αποκλειστικό στόχο την παροχή υπηρεσιών ανώτατης εκπαίδευσης. Το νομικό αυτό πρόσωπο συνδέεται απευθείας με το μητρικό του ίδρυμα, το οποίο λειτουργεί σε ένα κράτος-μέλος της Ευρωπαϊκής Ένωσης ή τρίτης χώρας και αποτελεί παράρτημά του στην Ελλάδα. Υπάρχουν πολλά παραδείγματα ξένων διεθνώς αναγνωρισμένων πανεπιστημίων -έχουν ακουστεί κατά κόρον εδώ μέσα- τα οποία έχουν ιδρύσει παραρτήματα σε άλλες χώρες.

Στο υπό ψήφιση νομοσχέδιο αναφέρονται αναλυτικά οι διαδικασίες για την έκδοση της άδειας εγκατάστασης και λειτουργίας, καθώς και τα αυστηρά κριτήρια που θα εξασφαλίζουν την προσέλευση υψηλού επιπέδου πανεπιστημιακών ιδρυμάτων του εξωτερικού.

Κυρίες και κύριοι συνάδελφοι, σήμερα η παγκόσμια ζήτηση για πανεπιστημιακές σπουδές ιδίως μεταξύ των χωρών της Ευρώπης έχει αυξηθεί δραστικά, ενώ επικρατεί έντονος ανταγωνισμός για την προσέλκυση αλλοδαπών φοιτητών.

Χώρες όπως το Ηνωμένο Βασίλειο, η Γαλλία, η Κύπρος αλλά και η Βουλγαρία έχουν καταφέρει να αποτελούν σημαντικούς προορισμούς για σπουδαστές από άλλες χώρες. Αναμφισβήτητα Έλληνες στρέφονται προς τα πανεπιστήμια του εξωτερικού, αφού σύμφωνα με τα τελευταία διαθέσιμα στοιχεία περισσότεροι από σαράντα χιλιάδες, όπως ακούστηκε, φοιτούν σε πανεπιστήμια άλλων χωρών, με άμεσες αρνητικές επιπτώσεις για την ελληνική οικονομία.

Η δυνατότητα λοιπόν ίδρυσης μη κρατικών ιδρυμάτων στην Ελλάδα έρχεται να καλύψει το κενό αυτό και να δώσει τη δυνατότητα σε νέους να μην εγκαταλείπουν τον τόπο τους. Φτάνει να δει κανείς τα όσα αναφέρει το Οικονομικό Επιμελητήριο Ελλάδας για τα οφέλη που θα προκύψουν για τη χώρα από τη λειτουργία των μη κρατικών ιδρυμάτων για να κατανοήσει τον θετικό αντίκτυπο της εν λόγω νομοθέτησης.

Κυρίες και κύριοι Βουλευτές, κλείνοντας θα αναφερθώ σε ένα απόσπασμα από το δημοσίευμα του Γιώργου Καμίνη στις 29 Φεβρουαρίου του 2024, θεωρώντας ότι θα έπρεπε από τον χώρο του ΠΑΣΟΚ να βρίσκεται κάποιος να ακούσει. Όλοι γνωρίζουμε τη δράση του. Υπήρξε Επίκουρος Καθηγητής Συνταγματικού Δικαίου στη Νομική Σχολή του Πανεπιστημίου Αθηνών, Συνήγορος του Πολίτη, Δήμαρχος Αθηναίων και Βουλευτής Επικρατείας του ΠΑΣΟΚ.

Αναφέρει λοιπόν μεταξύ άλλων: «Από τη στιγμή που το σύνολο του δημοκρατικού κόσμου της χώρας αποφάσισε να συνυφάνει τις τύχες της με την Ευρώπη, η καθήλωση σε μια ερμηνεία που διαψεύδεται καθημερινά από την πραγματικότητα, που ακυρώνεται εν τοις πράγμασι από τη λειτουργία των κολλεγίων, που οδηγεί στην εκπαιδευτική μετανάστευση χιλιάδες νέους και νέες, αποτελεί έναν συνταγματικό αναχρονισμό».

Συνεχίζει: Η Ελλάδα είναι η μόνη χώρα του προηγμένου κόσμου η οποία απαγορεύει τη λειτουργία ιδιωτικών πανεπιστημίων, αρνούμενη να συνειδητοποιήσει ότι τα εκπαιδευτικά σύνορα έχουν προ πολλού καταρρεύσει και καθημερινά οικοδομούνται νέες διασυνοριακές εκπαιδευτικές συνεργασίες, με φυσική ή εξ αποστάσεως παρουσία, που διευρύνουν τους εκπαιδευτικούς ορίζοντες των ανθρώπων του πλανήτη μας.

Κυρίες και κύριοι, από το 1821 το Γένος επιθυμεί μια εκπαίδευση που θα ετοιμάζει όλα τα μέλη της αυριανής κοινωνίας, έτσι ώστε να ζήσουν τη ζωή τους με αξιοπρέπεια, ως πολίτες ενός ελεύθερου, σύγχρονου κράτους. Η κοινωνική πρόοδος στηρίζεται στις δυνατότητες της νέας γενιάς και στην εκπαίδευσή της, μια εκπαίδευση που θα έχει πυλώνες της την αξιοκρατία, την ισότητα, την ισονομία και την ακαδημαϊκή ελευθερία.

Πραγματικά είναι μεγάλη ευκαιρία για μας όλους να πάρουμε αποφάσεις που συμβαδίζουν με την εποχή μας, να διαβούμε ξεπερασμένους ιδεολογικούς Ρουβίκωνες, να κάνουμε ριζοσπαστικές τομές και να διαμορφώσουμε ένα πλαίσιο λειτουργίας της ανώτατης εκπαίδευσης που θα είναι συμβατό με τα καλώς εννοούμενα συμφέροντα και του ελληνικού λαού και της ελληνικής δημοκρατίας.

Σας καλώ να πάμε όλοι μαζί για μια μεταρρύθμιση που θα μείνει στην ιστορία ως η μεταρρύθμιση που έγινε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Καλείται στο Βήμα η Βουλευτής του ΣΥΡΙΖΑ - Προοδευτική Συμμαχία κ. Κατερίνα Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι αργά, αλλά οι ώρες είναι κρίσιμες και η συζήτηση ακόμα πιο κρίσιμη. Το σχέδιο νόμου που φέρατε ψευδώς επιγράφεται ως ενίσχυση του δημόσιου πανεπιστημίου, καθώς στην πραγματικότητα αυτό που επιχειρείτε είναι να το συρρικνώσετε, σχεδόν να το εξαφανίσετε.

Τα πανεπιστήμια της χώρας εξακολουθούν να παρέχουν σύγχρονη πανεπιστημιακή εκπαίδευση και υψηλό ερευνητικό επιστημονικό έργο, σε πλήρη εναρμόνιση με τις διεθνείς προδιαγραφές. Να ξεκαθαρίσουμε κάτι, κυρίες και κύριοι της Κυβέρνησης: Εμείς που σπουδάσαμε εδώ, χάρη στους κόπους των γονιών μας αλλά και του ελληνικού λαού, διότι το πανεπιστήμιο είναι η περιουσία και το μέλλον του ελληνικού λαού, είμαστε πάρα πολύ υπερήφανοι για τους καθηγητές μας, γι’ αυτούς που ήταν πριν από εκείνους και γι’ αυτούς που έρχονται. Και τουλάχιστον από αυτό εδώ το Βήμα θα έπρεπε να μιλάτε με σεβασμό.

Η Κυβέρνησή σας βέβαια, τέσσερα χρόνια τώρα, το μόνο που κάνει είναι να συκοφαντεί, να υποβαθμίζει, να υποτιμά το δημόσιο πανεπιστήμιο και έρχεται με αυτό το νομοσχέδιο να φέρει και τη χαριστική βολή, ιδιωτικοποίηση της τριτοβάθμιας εκπαίδευσης. Αυτό ήταν διακαής επιθυμία και πόθος δεκαετιών όλων των νεοφιλελεύθερων, διακηρυγμένος σας στόχος εδώ και δεκαετίες. Όμως πάντα βρίσκετε το Σύνταγμα μπροστά σας και μαζί τις κινητοποιήσεις του ελληνικού λαού και φυσικά του εκπαιδευτικού κινήματος.

Μπορεί βέβαια οι νεοφιλελεύθερες αντιλήψεις της Νέας Δημοκρατίας να προσκρούουν στο Σύνταγμα της χώρας, αλλά ούτε το Σύνταγμα δεν σέβεστε πλέον. Οι συνταγματικές επιταγές, κυρίες και κύριοι της Κυβέρνησης, είναι σαφείς, σαφέστατες.

Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση. Οι καθηγητές των ανώτατων εκπαιδευτικών ιδρυμάτων είναι δημόσιοι λειτουργοί και η σύσταση ανώτατων σχολών από ιδιώτες απαγορεύεται. Πόσο πιο σαφές να γίνει το Σύνταγμα;

Στο νομοσχέδιο σας πίσω από νεολαϊκισμούς του νομικού προσώπου πανεπιστημιακής εκπαίδευσης, εσείς προσπαθείτε ανεπιτυχώς να κρύψετε ότι στην πραγματικότητα αυτά αποτελούν νομικά πρόσωπα ιδιωτικού δικαίου, πώς οι διδάσκοντες δεν θα είναι δημόσιοι λειτουργοί και φυσικά καταργείται το αυτοδιοίκητο.

Και θέλω από αυτό το Βήμα να απευθυνθώ στους συναδέλφους της Νέας Δημοκρατίας, να θυμίσω, κύριοι συνάδελφοι, ότι έχουμε ορκιστεί ότι θα υπηρετούμε το Σύνταγμα και τους νόμους. Εσείς, λοιπόν, που γνωρίζετε ότι εξ ορισμού αυτό το νομοσχέδιο παραβιάζει το Σύνταγμα επιλέγετε να καταστρατηγήσετε το Σύνταγμα της χώρας. Γνωρίζετε ότι η εισαγόμενη ρύθμιση είναι αντισυνταγματική και επιμένετε στην επιλογή σας. Αυτό είναι μια εξαιρετικά επικίνδυνη πρακτική, επικίνδυνη για το πολίτευμα, για τη δημοκρατία, για το κράτος δικαίου.

Επιστρατεύετε σειρά από σοφιστείες, από ψέματα. Ένα από τα βασικά επιχειρήματα της Κυβέρνησής σας είναι ότι δήθεν έτσι θα μειώσετε το κύμα εξόδου των φοιτητών και θα επιστρέψουν και σαράντα χιλιάδες πίσω. Γνωρίζετε όμως ότι μόλις 5% είναι αυτοί που φοιτούν σε προπτυχιακά, οι υπόλοιποι είναι για μεταπτυχιακές σπουδές, για διδακτορικά, για την ποιότητα ζωής και γιατί το κόστος ζωής στην Ελλάδα είναι αδιανόητα υψηλό.

Σας καλούμε τώρα, εδώ και χρόνια να δώσετε τη δυνατότητα σε περισσότερους νέους να σπουδάσουν στα πανεπιστήμια της χώρας. Σας καλούμε να καταργήσετε την ελάχιστη βάση εισαγωγής, αυτό το έκτρωμα που εσείς νομοθετήσατε και στερήσατε από δεκάδες χιλιάδες φοιτητές τη δυνατότητα να σπουδάσουν στο δημόσιο πανεπιστήμιο. Η ελάχιστη βάση εισαγωγής ήρθε για να κάνετε τους φοιτητές πελάτες στα κολλέγια. Και αποδεικνύετε, λοιπόν, εσείς κάθε μέρα που περνάει για ποιον δουλεύει η Κυβέρνηση και ποιον υπηρετεί, ποια συμφέροντα υπηρετεί.

Εμείς από την άλλη μεριά επιμένουμε. Επιμένουμε σε πραγματική ενίσχυση του δημόσιου πανεπιστημίου, με επαρκείς πόρους, με επαρκή και ποιοτική στελέχωση προσωπικού, με ανάπτυξη της φοιτητικής μέριμνας, με μείωση της γραφειοκρατίας, με ανάκτηση της δημοκρατίας στη λειτουργία του πανεπιστημίου και στη διοίκησή του.

Ξέρετε, κυρίες και κύριοι συνάδελφοι, πως έχουμε τη χαμηλότερη ετήσια δημόσια δαπάνη ανά φοιτητή στην Ευρώπη των είκοσι επτά. Γνωρίζετε πως η Ελλάδα είναι χώρα ξοδεύει τα λιγότερα για τη δημόσια παιδεία. Οι δαπάνες για τη δημόσια παιδεία είναι μόλις στο 7,1% του ετήσιου προϋπολογισμού. Ο μέσος όρος είναι 9,6.

Γνωρίζετε πως η αναλογία των φοιτητών ανά καθηγητή είναι σαράντα επτά προς ένα, ενώ στην υπόλοιπη Ευρώπη είναι δεκατρείς προς έναν. Γνωρίζετε πως η εφαρμογή του νόμου θα φέρει πιο πολλές παροχές επιστημονικής γνώσης που μπορεί φαινομενικά να έχουν τον ίδιο σκοπό, όμως ουσιαστικά θα διαφέρουν και στην ποιότητα εκπαίδευσης και στην παραγωγή ερευνητικού έργου.

Γνωρίζετε πως τα προτεινόμενα παραρτήματα ιδιωτικών πανεπιστημίων θα αποτελούν εκπαιδευτήρια και όχι πανεπιστήμια. Γιατί; Διότι θα απουσιάζει από αυτά η έννοια της έρευνας και της παραγωγής νέας γνώσης. Και οι δύο αυτές έννοιες είναι θεμελιακό συστατικό των δημόσιων πανεπιστημίων.

Το νομοσχέδιο θα δημιουργήσει εισακτέους στο πανεπιστήμιο δύο ταχυτήτων, αυτούς που θα περνάνε από τη μέγγενη της ελάχιστης βάσης εισαγωγής του τμήματος που έχουν επιλέξει και των πανελλήνιων εξετάσεων, των πανελλαδικών και από την άλλη μεριά εκείνων που μπορούν να πληρώσουν και να φοιτήσουν στα ιδιωτικά πανεπιστήμια με πολύ λιγότερα μόρια, για όσους έχουν, για όσους δεν έχουν δημιουργείτε νέα πακέτα, νέα προϊόντα για τις τράπεζες, δανεισμούς.

Να δώσουμε ένα παράδειγμα. Στην Ιατρική σε δημόσιο πανεπιστήμιο περνάει κάποιος με δεκαεννιά χιλιάδες μόρια. Στα ιδιωτικά πανεπιστήμια της Νέας Δημοκρατίας θα περνάει με εννέα χιλιάδες τριακόσια μόρια. Στη νομική στο δημόσιο πανεπιστήμιο περνάει κάποιος με δεκαοκτώ χιλιάδες μόρια στο ιδιωτικό με εννιά χιλιάδες τριακόσια ογδόντα μόρια. Αυτή είναι η αριστεία σας. Καταστρατηγείτε κάθε έννοια αξιοκρατίας και ισότιμης μεταχείρισης των υποψήφιων φοιτητών. Προφανές από μια απλή ανάγνωση του νομοσχεδίου σας, πως δεν προβλέπεται τίποτε για τη φοιτητική μέριμνα.

Προχθές φέρατε μια τροπολογία για 500 ευρώ παραπάνω μόνο για τη φοιτητική στέγη και σας ρωτώ: Ζούμε στην ίδια χώρα, σε ίδιες πόλεις; Πιστεύετε ότι κάποιος φοιτητής μπορεί να πληρώσει για φοιτητική στέγη με 500 ευρώ παραπάνω με αυτές τις τιμές ενοικίων που έχουν εκτιναχθεί και με αυτή την αισχροκέρδεια στην αγορά; Η κατάσταση δε στις τέσσερις φοιτητικές εστίες του Αριστοτελείου Πανεπιστημίου είναι τραγική. Τραγικές είναι οι υποδομές στα πανεπιστήμια της χώρας και αντί να επενδύσετε μέσα από το Ταμείο Ανάκαμψης απλά αδιαφορείτε. Ακόμη κι ο τρόπος με τον οποίο επιλέξατε δήθεν να ενισχύσετε το Δημοκρίτειο Πανεπιστήμιο της Θράκης είναι πρόχειρος και αντισυνταγματικός.

Η ανάπτυξη ενός ιδρύματος -στη συγκεκριμένη περίπτωση, του Δημοκρίτειου Πανεπιστημίου- δεν μπορεί να γίνεται εις βάρος του ΔΙΠΑΕ. Και δεν είχατε φροντίσει ούτε τα δικαιώματα των εργαζομένων να διασφαλίσετε.

Μπορεί να φορέσατε τον μανδύα μιας δήθεν μεταρρύθμισης και ενός εκσυγχρονισμού, για να προχωρήσετε όμως στο πλέον αναχρονιστικό νομοσχέδιο. Είναι πίσω από τη μεταρρύθμιση της κυβέρνησης Ανδρέα Παπανδρέου, πίσω από το Σύνταγμα Καραμανλή το 1975, πίσω και από τη μεταρρύθμιση Ακρίτα-Παπανούτσου το 1964.

Κυρίες και κύριοι συνάδελφοι -και με αυτά τα λόγια κλείνω- είστε αδίστακτοι. Πατάτε πάνω στις μεγάλες αγωνίες, στα γνήσια συναισθήματα των ανθρώπων, για να μετατρέψετε την πανεπιστημιακή μόρφωση σε εμπόρευμα και τους φοιτητές σε πελάτες. Πατάτε πάνω στην αγωνία των γονιών να σπουδάσουν τα παιδιά τους και να τα δουν να προκόβουν. Πατάτε πάνω στην ελπίδα και τα όνειρα των νέων ανθρώπων να σπουδάσουν και να κάνουν τη ζωή τους καλύτερη και να επιστρέψουν πίσω στην κοινωνία αυτή τη γνώση. Πατάτε πάνω στο ίδιο το Σύνταγμα της χώρας και το κάνετε κουρελόχαρτο.

Εμείς, λοιπόν, ενώνουμε τη φωνή μας με τους φοιτητές και τις φοιτήτριες, με την ακαδημαϊκή κοινότητα, με τους προοδευτικούς και δημοκρατικούς πολίτες σε ολόκληρη τη χώρα. Εμείς υπερασπιζόμαστε το δημόσιο πανεπιστήμιο. Εμείς υπερασπιζόμαστε το Σύνταγμα της χώρας. Εμείς υπερασπιζόμαστε τη Δημοκρατία.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 2.06΄ λύεται η συνεδρίαση για σήμερα -γιατί ήδη είναι περασμένες δύο- Πέμπτη 7 Μαρτίου 2024 και ώρα 9.00΄, με αντικείμενο εργασιών του Σώματος νομοθετική εργασία: Συνέχιση της συζήτησης του σχεδίου νόμου του Υπουργείου Παιδείας, Θρησκευμάτων και Αθλητισμού: «Ενίσχυση του Δημόσιου Πανεπιστημίου – Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Καλό ξημέρωμα, γιατί η περισσότερη νύχτα πέρασε! Πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**